**CƏMİYYƏTİN SOSİAL SFERASI”**

**mövzusunda mühazirə mətni**

PLAN

1.Sosial sfera və sosial struktur anlayışları

2.Sosial stratifİkasiya təlimi

3.Bazar münasibətlərinin formalaşması və sosial strukturda dəyişikliklər

4.Sosial- etniki struktur

5.Cəmiyyətin demoqrafik strukturu

Cəmiyyətin sosial sferasını müxtəlif sosial birlik formaları (so­sial qruplar və etnik birliklər) arasında qərarlaşmış nisbi sabit əlaqələr sistemi təşkil edir. Sosial sfera konkret- tarixi xarakter da­şıyır, cəmiyyətin hər bir inkişaf mərhələsində ona uyğun sosial sferada qərarlaşır Bir ictimai quruluş digəri ilə əvəz olunduqda sosial sfera da dəyişilir və inkişaf edir. Lakin sosial sfera cəmiyyətin mövcudluğunun avtomatik nəticəsi deyildir. O, nisbi müstəqildir, onun inkişafında varislik əlaqələri özünü göstərir, ondan əvvəlkilərin müəyyən elementlərini özündə saxlayır. Eynilə də onda gələcək sosial həyatın rüşeymləri bu və ya digər dərəcədə mövcud olur.

İnsanlar fəaliyyət prosesində öz sosial əlaqələrini daim isteh­sal və təkrar istehsal edirlər. Sosial fəaliyyətin özünəməxsus xarakteri və insanların əlaqə və münasibətlərinin spesifik (sosial) növü əsasında sosial sfera yaranır.

Beləliklə, sosial sferanın spesifıkliyi aşağıdakı iki cəhətdə çıxış edir. Hər şeydən əvvəl, bu sferada insanların başqa fəaliyyət növlə­rindən fərqli sosial fəaliyyəti mövcud olur. Digər tərəfdən, sosial əla­qələrin və münasibətlərin xarakteri sosial sferaya müəyyən özü­nəməxsusluq verir. Sosial fəaliyyət bununla səciyyələnir ki, burada insanlar təkbaşına, ayrıca bir fərd kimi deyil, sosial birlik formasının, sinfin, sosial qrupun, sosial təbəqənin, etniki birliyin nümayəndəsi kimi çıxış edir. Hər bir cəmiyyətdə sosial birlik formaları, kollektivlər və sosial özəklər arasında, habelə, onların hər birinin daxili struktur elementləri arasında obyektiv əlaqələr formalaşır.

Cəmiyyətin sosial sferası, burada qərarlaşan sosial münasi­bətlər ilə ayrılmaz əlaqədədir. Bu özünün ən dolğun ifadəsini sosial struktur anlayışında tapır.

Sosial struktur dedikdə sözün əsl mənasında sosial sis­tem kimi götürülən cəmiyyətin ayrı-ayrı sosial qruplara, kollektivlərə, etniki birliklərə differensiasiyası, onlar arasında qarşı­lıqlı təsir və funksional əlaqələr başa düşülür.

Beləliklə, sosial struktur inkişafın müəyyən pilləsində duran cəmiyyətin sosial birlikləri arasında qarşılıqlı münasibətləri, onların qarşılıqlı əlaqəsinin və qarşılıqlı təsirinin tarixən qərarlaşan nisbi sa­bit sistemini ifadə edir.

Sosial struktur aşağıdakı tərəfləri əhatə edir: 1) əhalinin sosial tərkibi (sosial birlin formalarının, qrupların və təbəqələrin ümumi əhali içərisində xüsusi çəkisi və bu münasibətdə bir- birilə nisbəti); 2) ayrı- ayrı sosial birliklərin ümumi sosial struktur daxilində yerləşməsi və rolu; 3) cəmiy­yəti təşkiledən sosial qrupların və birliklərin funksional baxımdan qarşılıqlı münasibətləri, 4) sosial strukturun dəyişilməsi və inkişafının əsas meyitləri.

Sosial tərkibin daxilində aşağıdakı əsas tərəflər əhatə olunur; a) sosial- sinfi birliklər, sosial qruplar və təbəqələr. Bu bölgünün əsasında işçilərin ictimai əmək bölgüsündə tutduğu yerin müxtəlifliyi durur.

b) işləyən əhalinin peşə tərkibi və kollektivlərə bölünməsi. Bu­nun əsasında işçilərin əmək bölgüsündə yeri ilə yanaşı digər amil­lər- peşə məşğuliyyəti, ixtisas dərəcəsi, mənsub olduğu kollektivlərin səciyyəsi durur

v) əhalinin sosial- ərazi tərkibi. Bu bölgü cəmiyyət üzvlərinin yaşayış məskənləri baxımından şəhərlərdə və yaxud kəndləıdə yerləşməsini ifadə edir.

q) sinif və sosial qrupun öz daxilində mövcud olan daxili struktur bölgüsü elementləri və təbəqələr.

s) işçilərin əməyinin xarakterinə və məzmununa görə bölgüsü (fiziki əmək işçiləri və əqli əmək işçiləri)

d) əhalinin sosial- etniki birlik formalarına bölgüsü (millət, xalq, tayfa, qəbilə)

e) əhalinin sosial- demoqrafik bölgüsü (ailə, cinsə görə və bölgü).

Əhalinin sosial tərkibində və bütövlükdə sosial strukturda ba­şlıca yeri sosial qrupda tutur*.* Bu anlayış ictimai fəaliyyət və ictimai münasibətlər sistemində keyfiyyətcə bir- birindən fərqli yer tutan insanlar birliyini ifadə edir. Məhz müəyyən sosial qrupa mənsub ol­ması sayəsində insanlar cəmiyyətdə özlərinin çoxtərəfli funksiyalarını daha dolğun yerinə yetirə bilirlər. Sosial qrupa daxil olan insanlar bır neçə ümumi sosial əlamət əsasında birləşirlər. O, bütövlükdə icti­mai həyatın, xüsusən də sosial sistemin başlıca subyektlərindən bi­ridir. Belə qruplar təkcə sırf sosial əlamətlərə görə deyil, həm də pe­şə, etniki, ərazi, demoqrafik və dini göstəriciər üzrə təşkil olunurlar. Şəxsiyyət eyni zamanda bir neçə sosial qrupun əlamətlərini özündə daşıya bilir. Məsələn, öz ictimai vəziyyətinə görə (əsas qrup yaradıcı əlamətə görə) fəhlə olan hər hansı bir insan həm də əlavə olaraq çilingər, gənc, azərbaycanlı, müsəlman və saıı əlamətlərə malik olmaqla müvafiq surətdə həmin əlamətlərə görə birləşən digər sosial qruplara da daxil olur.

Sosial qruplar bir- birindən fərqlənirlər. İctimai əməyin təşkilində yeri və rolu, həyat və məişət şəraiti, cəmiyyətin sosial- si­yasi həyatında, idarəçilikdə iştiıak etmə səviyyəsi, təhsil və mə­dəniyyət göstəriciləri, mənəvi fəaliyyət və şüurluluq dərəcəsi, ictimai psixologiya səviyyəsinə görə fərqlənirlər.

Cəmiyyətin sosial strukturunda ictimai əmək bölgüsü ilə şərtlənən sosial kateqoriyalar və təbəqələr əsas yeri tutur. İctimai əmək bölgüsü tarixi irikişaf gedişində insanların birgə istehsal fəaliyyəti prosesində baş vermişdir. Əmək bölgüsü o vaxt ictimai ma­hiyyət kəsb edir ki, əməyin bu və ya digər növləri insanların müəy­yən sosial- mütəşəkkil qruplarına təhkim olunur, yəni, işçilərin bir qrupu maddi istehsal sahəsində çalışır. (fəhlələr, aqrar işçiləri, istehsal -texniki ziyalılar). Digərləri qeyri- maddi sahələrdə (mənəvi istehsalda, elmdə, din ilə məşğul olanlar), üçüncülər isə sosial mövcudluq olan insanın yetişdirilməsi ilə məşğul olurlar. İcti­mai əmək bölgüsünün bir mühüm nəticəsi odur ki, insanların bəzi qrupları idarəçilik funksiyaları yerinə yetirir, digərləri isə onlara tabe olurlar.

İctimai əmək bölgüsü əhalini həm də şəhər və kənd əhalisinə ayırır (sosial- ərazi strukturu). Bununla sıx əlaqədə işçilərin sənaye, ticarət və əkinçilik məşğuliyyətlərinə görə ayrılması baş verir. Sosial- ərazi strukturu daha çox cəmiyyətin məkanca təşkili forması kimi çıxış edir. O, insanların yaşadıqları ərazi məskənlərinə münasibət­lərini, habelə bu səpgidə şəhər və kənd əhalisinin bir- birinə mü­nasibətini bildirir. Ümumiyyətlə şəhər və kəndin yaranması hər şey­dən əvvəl sənətrarlıq və ticarətin əkinçilikdən ayrılması nəticəsidir. Bu iki yaşayış məntəqəsi tipi arasındaxı əsas fərqlər aşağıdakılardır. Əhalinin peşə məşğuliyyəti (şəhərdə sənaye və qeyri- kənd təsər­rüfatı sahələri, kəndə isə aqrar sfera üstünlük təşkil edir); təhsil almağa və asudə vaxtın səmərəli təşkilinə yaratdığı imkanlara görə (şəhərdə bu imkanlar kəndə nisbətən daha genişdir); kənd ilə mü­qayisədə şəhərdə miqrasiyanın, mütəhərrikliyin, siyasi fəallığın və ümummədəni səviyyənin nisbətən yüksək olması və s.

Cəmiyyət inkişaf etdikcə şəhər ilə kənd arasında fərqlər tədricən azalır, onların əlaqələri daha da möhkəmlənir. Bu münasibətdə müasir cəmiyyətdə baş verən urbanizasiya (şəhərləşmə deməkdir) prosesləri, informasiya almağın yeni- yeni texniki vasitələrinin, internetin tətbiqi müstəsna dərəcədə böyük rol oy­nayır. Beləki, müasir texniki informasiya vasitələri hətta uzaq kən­ddə yaşayan insanların dünyanın hər yerindən operativ informasiya ala bilməsini təmin edir.

Nəhayət, işçilərin fiziki əmək işçiləri və əqli əmək işçilərinə bölünməsi də ictimai əmək bölgüsünün nəticəsidir. Lakin bu iki bö­lgü bir- birindən həm də ona görə ayrılır ki, birinci bütün əhalini etdiyi halda, ikinci bölgü fiziki və əqli əmək işçiləri yalnız aiddir.

Əmək işçiləri- ziyalılar ictimai əmək bölgüsü sistemində və cəmiyyətin sosial strukturunda özünəməxsus yer tutur. Onun başlıca əlamətini professional surətdə əqli əməklə məşğul olması və bir qayda olaraq ali və ya orta ixtisas təhsilinə rnalik olması təşkil edir, ziyalılar kateqoriyası daim öz tərkibini digər sosial qruplar hesabına tamamlayır. O, müxtəlif sosial qrupların mənafelərinə xidmət edir. Ziyalılar xüsusi müstəqil sosial təbəqə kimi məhz kapitalizmdə yarınmışdır (əlbəttə onun ayrı-ayrı nümayəndələri quldarlıq və feoda­lızmdə də vardı). Ziyalı (latınca intelliqens sözündən olub başa düşülür, düşünən, zəkalı deməkdir) təbəqəsi öz daxili məzmununa çox imişdir. O, əqli əməyin müxtəlif sahələrində fəaliyyət göstərən ins­anları əhatə edir. Onlardan maddi istehsalda (sənayedə və kənd təsərrüfatında) çalışanları, mühəndis-texniki işçiləri, nəqliyyat, rabitə və tikintidə, siyasi sferada və idarəçilikdə məşğul olan olan əqli əmək işçilərini göstərmək olar. Ziyalıların bir çox dəstələri bütünlükdə cəmiyyətin mənafeyinə xidmət edən sahələrdə işləyirlər. Bunlara misal olaraq elmi işdə, təhsildə, təbabət və səhiyyədə, ölkənin mü­dafiəsində çalışan əqli əmək işçilərini göstərmək olar. Nəhayət,ziya­lıların əhəmiyyətli tərkib hissəsini azad peşə sahibləri (incəsənət iş­çiləri, yazıçılar, sənətkarlar, rəssamlar, artistlər və sair) təşkil edirlər.

Ziyalılar yüksək peşə göstəricilərinə və təhsil səviyyəsinə malik olan sosial təbəqədir. Buna görə də o, cəmiyyətin əsas intellektual potensialını ifadə edir.

Quldarlıq cəmiyyətində, xüsusən də feodalizmdə sosial struktur özünün silki xarakteri ilə səciyyələnir. Silk dedikdə elə insan qru­pları nəzərdə tutulur ki, onların cəmiyyətdə müxtəlif iqtisadi və hü­quqi vəziyyəti yuridik qanunlar vasitəsilə təsbit olunur. Məsələn, quldarlıq dövründə azad vətəndaşlar arasında müxtəlif üstünlüklərə malik olan qruplar seçilirdi (Afinada tam hüquqlu vətəndaşlar, Romada patrisilər və sair). Feodalizm cəmiyyətində isə zadəganlar və dini Kahinlər yünsək silklər hesab olunurdu. Üçüncü silkə isə heç bir imtiyaza malik olmayan qruplar (məsələn kəndlilər və sənətkarlar) daxil edilirdi. Vətəndaşların silki mənsubiyyəti irsən keçirdi. Bir silkdən digərinə keçməyə demək olar ki, yol verilmirdi. Buna görə də silki quruluş qapalı xarakter daşıyırdı. Ən çox əlahiddəliyi və qapalılığı ilə kasta (portuqaliya dilində- qəbilə, nəsil deməkdir) qu­ruluşu seçilir. Qədim Hindistanda bu geniş yayılmışdı (brəhmənlər, kşatrilər, veyşlər və şudralar).

Kapitalizm quruluşunun yaranması prosesində əhalinin silklərə və kastalara bölünməsi tədricən öz əhəmiyyətini itirməyə başladı, burada fəhlələr, kapitalistlər, kəndlilər və ziyalılar təbə­qəsi əsas yeri tutdu.

Sosial stratifİkasiya təlimi

Yaxın vaxtlara qədər fəlsəfi ədəbiyyatda belə bir fixir hakim idi ki, sosial struıdurda həlledici yeri sinfi bölgü tutur. Marksizm - leninizm təlimi öyrədirdi ki, sinif istehsal sferasında yaranır. Onun əsas əlamətlərini istehsal vasitələrinə olan münasibət, ictimai əməyin təşkilindəki rol, ictimai sərvətdən pay almaq üsulu və bu payın miq­darı təşkil edir. Buradan belə bir nəticə çıxarılırdı ki, kapitalizmdə proletariat və burjuaziya, sosializmdə isə fəhlə sinfi və kolxozçu kəndlilər əsas siniflərdir. SSRİ dağıldıqdan sonra bütün ictimai elm­lərdə olduğu fəlsəfədə də köhnəlmiş ehkamçı müddəalar tədricən aradan qalxmaqdadır. Bu cür münasibət təbiidir ki, həm də sosial həyatda sinfin yeri və roluna aiddir. Odur ki, sosial strukturda sin­fin rolunu şişirdən marksist- leninçi müddəalar bu gün yaramır.

Kapitalizmdə Marksın siniflər haqqında irəli sürdüyü fikirlərdən təxminən əsr yaıım vaxt keçmişdir. Bu müddət ərzində onun sinfi tərkibi əsaslı dəyişikliklərə məruz qalmışdır (ənə­nəvi olaraq fiziki əməklə məşğul olanların sayı azalmış, onların əvə­zinə mürəkkəb texnika və texnologiyanı idarə etməklə məşğul olan işçilərin və müxtəlif xidmət sahələrində çalışanların sayı çoxa­lmışdır).

Lakin bu fakt siniflərin yox olması demək deyildir. Hərçənd son dövrlərin fəlsəfi ədəbiyyatında marksizmi tənqid etmək naminə sinif» anlayışından yan keçmək hallarına tez- tez rast gəlinir. Ümumilikdə götürdükdə nəzərə alınmalıdır ki, ictimai sinif haqqında təlim marksizmə qədər yaranmışdır. Belə ki, hələ klassik siyasi iqtisadın nümayəndələri (A.Smit və D.Rikardo) siniflə­rin iqtisadi anatomiyasını açmış, bərpa dövrü fransız tarixçiləri isə (Minyo, Gizo, Tyerri) siniflərin cəmiyyətdə rolunu göstərməyə çalı­şmışlar. Odur ki, marksizmin siniflərin rolunu şişirtmək təşəbbüsü sol ifrat həddi təşkil edirsə, həmin təlimin əsassızlığını göstərmək naminə digər ifıat mövqe tutmaq- sinfiliyi tam inkar etmək də doğru olmazdı. Belə ki, müasir cəmiyyətdə siniflər əhəmiyyətli rol oynayır. Doğrudur keçmiş SSRİ məkanında yaranan müstəqil respublikalar­da, o cümlədən Azərbaycanda bu münasibətdə əsaslı dəyişikliklər

baş vermişdir. Əvvəla, kolxozların ləğvi və torpağın özəlləşdirilməsi nəticəsində kolxozçu kəndli sinfi sıradan çıxmışdır. Sonra, dövlət mülkiyyətinin özəlləşdirilməsi gedişində fəhlə sinfi köklü dəyişiklərə məruz qalmışdır. Bununla belə bizim cəmiyyətimizdə fəhlə sinfi hələ də qalmaqdadır. Digər tərəfdən nəzəri fikir təkcə bu və ya digər ölkənın həyatını ümumiləşdirməklə məhdudlaşmır. O, həm də dünya­danı reallıqları nəzərə almalıdır. Bu münasibətdə müasir kapitalizm cəmiyyətində sinfin əhəmiyyətli yeri şəksizdir. Bununla əlaqədar mövcud cəmiyyətdəki sosial struıcturun hə­rtərəfli təhlil olunmasında qərbdə çoxdan dəbdə olan sosial stratifikasiya təlimi mühüm rol oynayır. Strata latınca lay, qat təbəqə deməkdir. Bu anlayış ictimai elmə geologiyadan keçmişdir. Həmin təlimin yaradıcılarından olan P.Sorokin yazırdı: Sosial stratifikasiya mövcud insanlar məcmusunu (əhalini) öz iyeraıxalı dərəcəliliyi ilə götürülən siniflərə parçalamaq deməndir. Onun əsa­sını və mahiyyətini hüquq və imtiyazların, məsuliyyət və öhdəlinlərin qeyri- bərabər bölünməsi, bu və ya digər cəmiyyətdə insanlar ara­sında sosial dəyərlərin, hakimiyyətə və cəmiyyətə təsirin səviyyəsi təşkil edir.

Əlbəttə, Sorokin sinif dedikdə təbəqələri başa düşürdü. Bu­nunla belə göstərilməlidir ki, sosial stratifikasiya hər bir cəmiyyətdə mövcud olur. Həm də cəmiyyət nə qədər çox mütəşəkkildirsə və normal fəaliyyət göstərirsə, onun stratifikasiya səciyyəsi də bır o qədər dolğun ifadə olunur. Stratifikasiya təlimi müasir cəmiyyətin sosial strukturunda aşağıdakı altı meyar üzrə bir- birindən fərqlənən stratları ayırır:

Birincisi, peşə nüfuzu. Cəmiyyətdə müxtəlif peşələr və bu­na müvafiq olaraq həmin peşələrdə çalışan insan qrupları arasında nüfuza görə fərqlər vardır.

İkincisi, hakimiyyət və əzəmət. Bu meyar cəmiyyətdə in­sanların hakimiyyətdən istifadə olunmasına və öz əzəmətlərinə görə olan müxtəlifliyi ifadə edir.

Üçüncüsü, gəlir və sərvət. Məlumdur ki, gəlir və səıvətin miqdarına görə insanlar eyni deyildir. Onların əldə olunması üsulla­rından (irsən miras qalan və yaxud peşə sahibinin özünün əldə etdiyi gəlir və sərvət) asılı olmayaraq həmin göstəriciyə görə insan qrupları bir- birindən fərqlənirlər.

Dördüncüsü, təhsil və bilik səviyyəsi. Tarixən insanlar öz təhsil və biliyinə görə eyni olmamışlar. Bu əlamət onların sosial ro­luna və cəmiyyətdə yüksəlmə imranlarına ciddi təsir göstərir. Sə­ciyyəvi cəhət burasıdır ki, həmin əlamətin rolu getdikcə artmaqdadır.

Beşinci meyar, dini mənsubiyyət, dini mərasimlərin yerinə yetirilməsi dərəcəsidir.

Nəhayət, altıncı meyar insanların qohumluq əlamətlərinə gö­rə fərqləndirilməsidir.

Stratifikasiya təlimi sosial strukturun izahında çox vacibdir. O, cəmiyyətdə mövcud olan insan qruplarını hərtərəfli səciyyələndirmək imkanı verir. P.Sorokin göstərirdi ki, sosial stratifikasiya konsepsiyasında və ümumiyyətlə cəmiyyətin sosial strukturunun təhlilində çıxış nö­qtəsini sosial bərabəısizliK təşkil edir. Onun fikrincə sosial bərabərsizlik əbədidir və buna görə də sosial stıatifikasiya cəmiyyətin daimi səciyyəsidir.

Siniflərin və sosial qrupların müxtəlifliyi olmayan cəmiyyətin mövcudluğu ağ­lasığmazdır. Bu, birhüceyrəli mürəkkəb orqanizmin mümkün olacağı iddiası qədər gülüncdür. Odur ki, gələcək cəmiyyətdə də sosial hə­yatın mürəkkəb şəkildə şaxələnmiş olacağını güman etmək mən­tiqidir. Gələcək cəmiyyətdə də əmək bölgüsü qalacaqdır. Deməli, müxtəlif əmək növləri üzrə məşğul olan insan qrupları da qalmaqda davam edəcəkdir.

Cəmiyyətdə baş verən dəyişikliklər sosial sferada, sosial münasibətlərdə, sosial struktur göstəricilərində də tapır. Bunu sə­ciyyələndirmək üçün sosial mobillik (sosial yerdəyişmə) anlayışından istifadə olunur. Bu anlayış yerdəyişmənin şaquli və üfüqi istiqamətlərini (bir sosial səviyyədən digərinə yüksəlmə və ya enmə, yaxud da bir sosial qrupdan digərinə keçidi) izləməyə imkan verir.

Sosial stratifikasiya təlimi müasir Azərbaycan cəmiyyətinin sosial strukturunıın vəziyyətini hərtərəfli təhlil etməyə imkan verir. Müstəqillik əldə etdikdən sonra respublikamızın ictimai həyatının bütün tərəflərində əsaslı dəyişiklikər baş verməkdədir. Bütün bunlar koınpleks halda sosial sistemin ümumi səciyyəsində də əhəmiyyətli dəyişikliklərə və yeni meyllərə səbəb olur.

Bazar münasibətlərinin formalaşması və sosial strukturda dəyişikliklər

Müasir cəmiyyətdə sosial strukturun təkrar istehsalı prosesi getməkdədir. Bu, bir tərəfdən sosial strukturun ənənəvi element­lərinin və onlar arasındakı qarşılıqlı münasibətlərin yenidən istehsal edilməsi, digər tərəfdən isə yeni elementlərin və sosial münasibət­lərin yaranması deməkdir. Cəmiyyətimizdə yaranmaqda olan bazar münasibətləri hər iki prosesə çox güclü təsir göstərir. Bu öz ifadəsi­ni hər şeydən əvvəl onda tapır ki, sosial strukturda fəhlə sinfi, kəndlilər və ziyalıların sosial təbiəti və vəziyyətində ciddi dəyişikliklər baş verir. Belə ki, dövlət mülkiyyətinin özəlləşdirilməsi nəticəsində xüsu­si mülkiyyətin payı və rolu sürətlə artır. Mülkiyyətin yeni formaları ya­randıqca, onların daşıyıcıları olan müvafiq sosial qruplar (sahibkarlar. biznesmenlər, Kooperatorlar, fermerlər və sair) da formalaşır. Nəticədə, ümumilikdə fəhlə sinfinin sayı azalır, kolxozçu kəndlilər yox olur. Onların əvəzində orta təbəqələr sürətlə inxişaf edir. Onların sı­raları ənənəvi fəhlələrin, kəndlilərin və ziyalıların hesabına günbə­gün artır.

Respublikada özəlləşdirmə proqramı həyata keçirildikcə əha­linin dövlət müəssisələrində və qeyri- dövlət bölməsində çalışan hissələrinin nisbətində ciddi dəyişikliklər baş verir, qey­ri- dövlət bölməsi işçilərinin sayı və xüsusi çəkisi artır.

Ölkəmizdə bazar iqtisadiyyatının və azad sahibırarlığın inkişafı gedişində sosial qrupların və təbəqələrin sosial simasında yeni- ye­ni meyllər baş verir. Təkcə iqtisadiyyatda deyil, siyasi və mənəvi sahələrdə həyata keçirilən əsaslı islahatlar onların sosial vəziyyətində dəyişikliklər yaradır. Belə meyllərdən biri respublika əhalisi tərkibində bizneslə məşğul olanların, sahibkarların və iş adamlarının sayı və xüsusi çəkisinin çoxalmasıdır. Hazırda Azərbaycanda kiçik və orta biznesin inkişafı üzrə proqramlar tətbiq olunur.

Bazar iqtisadiyyatının formalaşması prosesində respublikamızda xarici sərmayə qoyuluşunun həcmi və miqyası durmadan genişlənir. 1994- cü ildə bağlanmış Əsrin müqaviləsi bu işə təkan verdi. Hazırda respublikamız dünyanın 20- dən çox qabaqcıl neft şirkəti ilə müqavilələrini reallaşdırmaqdadır. Xarici sərmayə qoyulu­şunun artmasının bir mühüm nəticəsi də şərikli müəssisələrin ço­xalmasıdır. Bu proses genişləndikcə tədricən həmin sahələrə cəlb olunan işçi qru­plarının sayı da artır. Müasir dövrdə Azərbaycan cəmiyyətinin sosial strukturunda diferensiasiya meyli güclənir. Bu, müxtəlif mükiyyət formalarının ya­ranması, bölgü münasibətlərinin dinamikası, habelə respublikanın siyasi və mədəni həyatında baş verən dəyişikliklərlə şərtlənir. Hə­min meylin əsas nəticəsi sosial tərkibin müxtəlifliyinin artması və buna uyğun olaraq sosial mənafelərdə rəngarəngliyin baş verməsidir. Cəmiyyətdə diferensiasiya çoxaldıqca əhalinin müxtəlif təbəqələri arasında qütbləşmə də dərinləşir. Nəti­cədə sosial qrupların və təbəqələrin nəinki təkcə sosial vəziyyətində və həyat şəraitində, habelə onların həyat ustanovkalarında və də­yərlər oriyentasiyasında müxtəliflik daha kəskin şəkildə özünü gö­stərir.

Formalaşmaqda olan bazar münasibətlərinin sosial sferaya fəsilindən danışarkən sosial ədalət məsələsindən yan keçmək olmaz. Sosial ədalətin səviyyəsi hər şeydən əvvəl cəmiyyətdəxi müxtəlif qruplar və ayrı- ayrı insanlar arasında gəlirlərin bölüşdürü­lməsi və yenidən bölüşdürülməsində təzahür edir. Bu sahədə no­rmal vəziyyətin yaradılması cəmiyyətdəki sosial sabitliyin və tarazlığın çox mühüm qarantı kimi çıxış edir. Bazar münasibətləri şəraitini sosial ədalətin yerinə yetirilməsi birinci növbədə bu prosesdə iştirak edən subyektlərin bərabər hüquqluluğunun qorunması deməkdir. Ümumilikdə sosial ədalətin bazar münasibətləri baxımından anlamı aşağıdaxı kimidir: cəmiyyətin malik olduğu sərvətin (gəlirlərin) *bazar qiymətlərinin sərbəstliyinə, tə­ləb və təklifin rəqabət mexanizminə əsaslanan bölgüsü əda­lətlidir.*

Deyilənlərdən aydın olur ki, bazar mexanizmində müxtəlif ictimai qruplar və ayrı- ayrı adamlar arasında gəlirlərdə müəyyən fərqlərin olması təbiidir. Bu fərqlilik iqtisadi inkişafa stimullaşdırıcı təsir göstərir. Lakin bu fərqliliyin müəyyən hədləri gözlənilməlidir. Əks halda əhalinin cüzi bir hissəsinin həddən artıq varlanması, əksər hissəsinin isə yoxsul, dilənçi vəziyyətinə düşməsi labüddür. So­sial ədalətin bu cür kobud surətdə pozulmasının qarşısının alı­nmasında dövlətin tənzimedici fəaliyyəti mühüm rol oynayır.

Müxtəlif sosial qruplar arasında gəlirlərin fərqli olması onların fiziki və əqli əmək qabiliyyətlərinin, mülkiyyətə sahibliyinin müxtə­lifliyi, təhsil və peşə- ixtisas səhiyyəsinin eyni olmaması ilə şərtlənir. Bu işdə bəzi hallarda bəxtin gətirib gətirməməsi də müəyyən rol oy­nayır. Buna görə də demokratiyanın inkişaf etdiyi ölkələrdə söh­bət gəlirlərdəki bərabərlikdən daha çox fəaliyyət imkanlarının bərabərliyindən gedir.

Beləliklə, həddən artıq bərabərsizlik cəmiyyətin sabitliyini po­zulmasına doğru aparır. Digər ifrat hədd, yəni gəlirlərin əsassız bərabərləşdirilməsi əməyə və sahibkarlıq fəaliyyətinə olan stimulları azaldır. Buna görə də sosial ədalətin real həddini qorumaq çox va­cibdir.

Sosial- etniki struktur

Cəmiyyətin sosial sferasında etniki birlik formaları çox mühüm yer tutur. Məhz etniki struktur (demoqrafik strukturla birlikdə) öz kökləri etibarilə insanın bioloji təbiəti ilə daha çox əlaqəlidir. Doğru­dur, müasir cəmiyyətdə etniki göstəricilər sözün əsl mənasında so­sial xaraxter kəsb edən əlamətlər ilə müqayisədə bəzən arxa plana keçir. Lakin bu vaxt heç də onların sosial sferada rol və əhəmiyyətini aşağı salmır.

Bəşəriyyətin tarixi gedişində aşağıdaı etniki birlik fo­rmaları olmuşdur: qəbilə, tayfa, xalq və millət.

İbtidai cəmiyyətdə insanlar qəbilə və tayfa halında yaşamış­lar. Müasir antropologiya, etnoqrafiya və arxeologiya elmləri sübut edir ki, ibtidai insanlar sürü halında yaşayırdılar. Çox keçmədən sü­rü qəbilə ilə əvəz olunmuşdur. Qəbilə- insanların qan qohumluğu, mənafe ümumiliyi, yaşayış məskəni, dil, adətlər və etiqadlar ümu­miliyi əsasında yaranan birlik formasıdır. Hər bir qəbilə öz tərkibındə təxminən 30- 50 nəfəri əhatə edirdi. Onlar vahid yaşayış məskəni- rıə, eyni fəaliyyət növlərinə (əsasən ovçuluq və balıqçılıq), məişətə və mədəniyyətə malik olmuşlar. Qəbilə qədim cəmiyyətin çoxfunksiyalı özəyi rolunu oynamışdır. Onun iqtisadi əsasını ov aparılan ərazilər, balıq hövzələri üzərində icma mülkiyyəti təşkill edirdi. Qəbi­lə icması üzəvlərinin mənşəyi əvvəllərdə ana xətti (matriarxat) ilə müəyyən olunurdu, sonralar isə o ata xətti (patriarxat) ilə əvəz edil­di.

İbtidai icma quruluşu inkişaf etdikcə qəbilələrin təıxibində in­sanların sayı aıtııdı. Sonralar onların ayrılması baş verdi və nisbətən yüxsək birlik forması olan tayfa təşəkkül tapdı. Bu prosesin əsasında bir- birilə qohum olan bir neçə qəbilənin birləşməsi dururdu. Tayfa­nın əsas əlamətləri aşağıdaxılardır: öz adının olması, dil və əra­zi ümumiliyi, ümumi adətlər və dini etiqadlar, vahid mədəniyyət ünsürləri. Hər bir tayfa iki və daha çox qəbilənin birləşməsindən yaranırdı. Onun tərkibində bir neçə yüz nəfərdən tutmuş, min nə­fərdən də çox adaın əhatə olunurdu. Tayfanın daxilində hər bir qə­bilə müstəqil sosial- istehsal vahidi funksiyasını davam etdirirdi. Qə­bilə kimi tayfa da insanların qan qohumluğuna əsaslanırdı. Bununla yanaşı tayfa ictimai həyat təşkilinin yeni formasını da yaratdı: bu tayfa mülkiyyətinin meydana gəlməsidir. Tayfa mülkiyyəti yaşayış məskənini, ov ərazilərini, ümumi otlaqları faydalı torpaq sahələrini və s. əhatə edirdi. Cəmiyyətdə idarə etmənin təkmilləşməsinə olan tələbat nəticəsində qəbilə rəhbəri, kahinlər, hərbi məmurlar, habelə qəbilə şurası yarandı.

Qəbilə və tayfa birlik formaları qədim insanların təsərrüfat fəaliyyəti və mədəniyyətinin inkişafına şərait yaradırdı. Bununla bir-biri ilə qan qohumluğu əlaqələri tayfa kollektivlərinin sayca artımını məhdudlaşdırıldı, ünsiyyəti və insanların gediş-gəlişini çətinləşdirilmiş, iqtisadiyyatın inkişafını ləngidirdi. Qəbilə- tayfa münasibətlərində baş verən ziddiyyətlər bu birlik formalarının yeni, daha mütərəq­qini ilə əvəz olunması zərurətini meydana gətirirdi. Təsərrüfat funkslyalarından ailə funksyalarının qopub ayrılması, ailə- nigah müna­sibətlərinin təkmilləşməsi gedişində bu zərurət daha artıq dərəcədə hiss olunurdu. İctimai əmək bölgüsünün dərinləşməsi, mübadilə nuınasibətlərinin meydana gəlməsi və əmlak bərabərsizliyinin artması gedişində tayfa öz yerini daha mütərəqqi birlik forması olan xalqa verdi.

Xalq insanların elə birlik formasıdır ki, , eyni ərazidə yaşayan, ümumi dilə, psixixi tərzə, mədəniyyətə və həyat tərzinə, adət və ənənələrə malik olan insanları əhatə edir. Yeni birlik forması olan xalq qan qohumluğu əlaqələrinə deyil, müxtəlif insanlar ara­sında təsərrüfat əlaqələrinə əsaslanırdı. Artıq xalq sırf etnix birlik forması deyildi, o, sosial- etniki birlik mahiyyəti kəsb edirdi. Xalq əsas etibarilə feodalizmin məhsuludur. Bununla yanaşı qeyd edi­lməlidir ki, o, müxtəlif cəmiyyətlərdə mövcud olur. Bir sıra xalqlar (bolqarlar, macarlar) müxtəlif etnik qruplardan təşkil olunurlar. Bəzi xalqlar (məsələn italyanlar) hətta müxtəlif irqləri də əhatə edirlər.

Əvvəlki birlik formalarına nisbətən xalq daha mütərəqqi rol oynamışdır. O iqtisadiyyatın, sosial əlaqələrin və mədəniyyətin inkişafına güclü təkan verdi. Laxin müəyyən vaxt keçdikdən sonra mə­lum oldu ki, bu forma da mübadilənin, müxtəlif növlü təsərrüfat fəa­liyyətlərinin genişləndirilməsi üçün kifayət deyildi. Əmtəə müna­sibətlərinin inkişafı və ayrı- ayrı təsərrüfat rayonları arasında iqtisadi pərakəndəliyin ləğvi gedişində insanların daha geniş miqyasda birləşməsinə tələbat yarandı. Bu tələbat yeni, daha sabit birlix forması olan millətin yaranmasına gətirib çıxartdı.

Millət kapitalizm cəmiyyətinin formalaşması dövründə qərar­laşmışdır. Sonralar kapitalizmin inkişafı gedişində iqtisadi və mədəni əlaqələrin möhkəmlənməsi nəticəsində bir çox xalqlar millətə çevril­dilər. Lakin xalqlar millətə çevrilmədən, yəni xalq kimi qala da bilir­lər. Genetik baxımdan tayfa xalqdan və xalq isə millətdən əmələ gə­lir. Lakin bu heç də həmişə belə olmur. Elə konkret hallar mövcud­dur ki, bir ölkə daxilində (Afrika və Asiyada belə ölkələr xeylidir) on­ların hamısı bir- birilə yanaşı və sıx qarşılıqlı təsirdə mövcud olurlar.

Millət insanların elə nisbi sabit birliyidir ki, o vahid dilə, əra­zi və iqtisadi birliyə xalqın ictimai psixologiyasında və mədəniyyətin spesifik cəhətlərində ifadə olunan ümumiliyə əsaslanır. Millət hə­cmcə daha geniş birlik forması və keyfiyyətcə daha yüksək so­sial hadisədir. O, mürəkkəb daxili struktura malİKdir. Beləliklə, millət aşağıdakı dörd əsas əlamət ilə səciyyələnir:

Birincisi, ərazi ümumiliyidir. Bu əlamətin mühüm rolunu on­dan görmək olar ki, böyük insan qrupları uzun illər ərzində məkan etibarilə bir- bilindən ayrılmış şəkildə yaşadıqda, onların eyni bir millətə mənsubiyyəti demək olar ki, aradan qalxır. Lakın eyni bir ərazidə yaşamaq da hələ özü- özlüyündə insanların vahid millət halında birləşməsi demək deyildir. Məsələn şərqi slavyan xalqları keçmiş SSRİ- nin ərazisində uzun müddət məskunlaşmalarına ba­xmayaraq burada rus və ukrayna millətlərinin formalaşması yalnız son əsrlərdə, kapitalizmin inkişafı nəticəsində baş vermişdir. Belorus millətinin təşəkkülü isə sovet dövründə olmuşdur.

İkinci əlamət dil ümumiliyidir. Milli dil dedikdə ümumxalq da­nışıq dili, millətin bütün üzvlərinin başa düşdüyü və ədəbiyyatda ınöhkəm qərarlaşmış dil başa düşülür. Yalnız bu səviyyədə götü­rülən dil ümumiliyi bir millətin tərkibini əhatə edən milyonlarla və on milyonlarla insanın birgə iqtisadi, siyasi və mənəvi həyatını təmin edə bilir. Lakin dil amilini mütləqləşdirmək doğru deyildir. Bəzən belə olur ki, bir neçə xalq eyni bir milli dildə danışır. Məsələn, ingilis dili ingiltərəlilərin, şimali amerikalıların və hətta, Yeni Zelandiya əha­lisinin vahid dilini təşkil edir. Yaxud da Almaniya və Avstriya xalqları alman dilində, ispanlar, meksikalılar və Kubalılar isə ispan dilində danışırlar. Deyilənlər sübut edir ki, millətin dil ümumiliyi ərazi ümu­miliyi ilə ayrılmaz vəhdətdə götürülməlidir

Millətin üçüncü və ən əsas əlaməti iqtisadi həyat ümumi­liyidir. Bu əlamət o demək deyildir ki, millətin bütün nümayədələri eyni bir məhsul istehsal edirlər. İqtisadi həyat ümumiliyi ölkənin müxtəlif rayonları arasında təsərrüfat fəaliyyətinin ixtisaslaşdırılması və onlar arasında ticarət- mübadilə əlaqələrinin möhkəmlənməsi əsasında əmələ gəlir. Buna görə də belə düşünmək doğru olar ki, kapitalizmin təşəkkülü və inkişafı prosesində həm də millətin iqtisadi cəhətdən birləşməsi baş verir.

Dördüncü əlaməti xalqın milli mentalitetində təsbit olunan psixiki həyat tərzinin ümumi cəhətləri təşkil edir. Hər bir millətin psikiki tərzi onun milli məişət xüsusiyyətləıində, xislətin­də, vərdişlərində, maraqlarında, mahnı, rəqs və folklorunda təzahür edir.

Millətyaradıcı əlamətlərdən danışarkən milli mənlik şüuruna xüsusi diqqət yetirilməlidir. Onun məzmununda millətin şüurlu surətdə öz varlığını, etniki mənsubiyyətini dərk etməsi əsas yer tutur. Yuxarıda sadalananlardan fərqli olaraq bu əlamət öz təbiətinə görə subyektiv xarakter daşıyır. Bu səbəbdən də bəzən ona lazımi əhəmiyyət verilmir. Əslində, o, millətin çox mühüm göstəricisidir. Çünki, real mövcud olan və normal fəaliyyət göstərən əsl millətdən yalnız o vaxt danışmaq olar ki, həmin millətin obyektiv əlamətləri, onun dəqiq ifadə olunmuş milli mənlik şüuru ilə tamamlanmış olsun. Milli mənlik şüuru öz daxili məzmunu və strukturuna görə mürəkkəb hadisədir. Burada aşağıdakılar əsas yeri tutur: xalqın öz keçmişini bilməsi və ona hörmətlə yanaşması (buna bəzən tarixi yaddaş da deyilir); milli ənənələrin və dilin qorunmasına daim qayğı göstə­rilməsi; milli şərəf və milli ləyaqət hissinin yüksək tutulması.

Milli mənlik şüurunun formalaşması obyektiv və subyektiv amillərin birgə təsiri altında baş verir. Bu münasibətdə gö­stərilməlidir ki, müstəqillik əldə etdİKdən sonra Azərbaycan xal­qının milli mənlik şüuru keyfiyyətcə yeni sosial əsasda for­malaşmağa başlamışdır. Bu dövrdə yeridilən düzgün milli siyasət, xalqın tarixinin, mədəniyyətinin və dilinin qorunmasına daimi qayğı göstərilməsini ifadə edən tədbirlərin həyata keçirilməsi, xalqımızın milli mənlik şüurunun formalaşmasına sürətləndirici təsir göstərir. Respublikamızın milli dövlət quruculuğu yolunda atdığı ardıcıl ad­dımlar qeyd olunan prosesin intensiv getməsinə şərait yaradır.

Milli mənlik şüuru millətçilik ilə əlaqəlidir. Lakin bu əlaqələri bəsit anlamaq doğru deyildir. Milli mənlik şüuru mütərəqqi millət­çiliyi, yəni milli ləyaqətin və spesifik milli varlığın qorunmasına yö­nələn millətçiliyi qəbul edir. Lakin millətçiliyin ifrat səviyyəsi, milli əlahiddəlik təbliği, milli istisnalıq həqiqi milli mənlik şüuruna yaddır. Təsadüfi deyildir ki, millətçiliyin mənfi təzahürləri (şovinizm, irqi ayrıseçkilik, faşizm, soyqırım, milli münasibətlərdə plüralizmin və demokratizmin qarşısının alınması və sair) hazırda əksəriyyət tərə­findən pislənilir.

Müasir dövrdə dünyanın bir çox yerlərində müxtəlif milli proseslər gedir. Onların əsas istiqamətləri aşağıdakılardır: bir sıra xalqlar öz milli dövlətini yaratmaq uğrunda mübarizə aparırlar; iki dövlətə bölünmüş xalqlar birləşməyə doğru cəhd göstərirlər; bəzi unitar dövlətlərdə etnik prinsip üzrə federativ strukturlar yaranır; keç­miş federasiyalar müstəqil milli dövlətlərə parçalanırlar.

Cəmiyyətin demoqrafik strukturu

Cəmiyyətin sosial həyatı onun demoqrafik göstəricilərindən ayrılmazdır. Sosial- demoqrafik amillər sırasında birinci yeri əhali artımı tutur. Çünki insan nəslinin istehsalı və təkrar istehsalı olmadan nəinki təkcə sosial sferanın, həm də ümumilikdə cəmiyyətin möv­cudluğu ağlasığmazdır. Odur ki, ayrıca bir ölkədə, regionda və bütövlükdə Yer kürəsındə əhali artımı ilə bağlı problemlər çox mühümdür. Əhali artımının normal səviyyədə olması, cəmiy­yətin mövcudluğu və inkişafının zəruri şərtidir. Əhalinin ümumi sayı, sıxlıq dərəcəsi, artım göstəriciləri, cinsə və yaşa görə tərkibi, psixiki və fiziki sağlamlığı, “miqrasiya prosesləri» ictimai inkişafın sürətinə əhəmiyyətli təsir göstərir. Məsələn, ölkə əhalisinin sayının normal hədd daxilində olması onun iqtisadi, sosial və mənəvi həy­atının vahid orqanizm kimi nizamlı fəaliyyətini təmin edən amil­lərdəndir. Əhalinin sayı optimal göstəricilərdən aşağı olduqda isteh­salın ixtisaslaşdırılması və kooperasiyası, mübadilə və istehlakın aparılması üçün əlverişsiz şərait yaranır. Eynilə də əhalinin sayının həddən artıq çox olması arzuedilməzdir. Bu halda qida məhsulları ilə təminat, təbii və enerji ehtiyatları, əhalinin məşğuliyyəti və sair ilə bağlı problemlər qarşıya çıxır.

Əhalinin sıxlığı göstəriciləri də iqtisadiyyata və mədəniyyətin inkişafına mühüm təsir edir. Əhalisi lazım olduğundan seyrək olan yerlərdə əmək bölgüsünün həyata keçirilməsi çətinləşir, natural tə­sərrüfat üstünlük təşkil edir, informasiya və nəqliyyat infrastruırturunu inkişaf etdirmək əlverişli olmur.

Cəmiyyətin inkişafına ən güclü təsir göstərən demoqrafik amil əhali artımının sürətidir. Bu amil o dərəcədə mühümdür ki, onun həm aşağı səviyyədə olması, həm də həddən artıq səviyyədə olması cəmiyyətin normal inkişafına ciddi əngəl törədir. Birinci halda işçi qüvvəsinin təkrar istehsalı zəifləyir, milli məhsul və milli gəlir azalır. Belə vəziyyət fasiləsiz davam etdikdə daha ciddi nəticələr törədir: millətin depopulyasiyası (sürətlə azalması) və gələcəkdə məhv olmaq təhlüksi yaranır. İkinci halda, yəni əhali artımının həd­dən ziyadə yüksək tempdə olması da iqtisadiyyatı zəiflədir, çünki məcmıı məhsulun və milli gəlirin çox hissəsi yeni doğulanların fiziki cəhətdən saxlanılmasına sərf olunur.

Əhali artımının normal sürətinin təmin olunmasına cins və yaş göstəricilərinin nisbəti güclü təsir edir. Bu münasibətdə özünü göstərən əyintilər əhali artımı vasitəsilə cəmiyyətin həyat fəa­liyyətinin bütün tərəflərində əks olunur. Məsələn, kişilərlə qadınların say nisbətinin pozulması müvafiq olaraq ya kişilərin “artıqlığı, ya da qadınların artıqlığı” ilə nəticələnir. Hər iki halda cəmiyyətin normal inkişafı ləngiyir.

Demoqıafik amillərdən biri də əhalinin miqrasiyası (mütəhərrikliyi) hesab olunur. Əlbəttə əhalinin miqrasiyası bütövlükdə müsbət rol oynayır. Belə ki, o, əhalinin ölkə məkanında az çox bəra­bər səviyyədə yerləşməsini, əmək ehtiyatları artıq olan rayonlar ilə bu göstəricinin az olduğu rayonlar arasında tarazlıq yaradılmasını təmin edir. Bununla belə kortəbii miqrasiya arzuolunmaz nəticələr törədir. Məsələn, kənddən şəhərə köçənlərin sayı həddindən aıtıq olduqda “əhalinin nisbi qocalınası» deyilən təhlükə baş verə bilir. Yəni cavanlar, xüsusən də oğlanlar şəhərə gəlirlər, yerlərdə isə əsasən yaşlılar və qızlar qalır.

Nəhayət, ölkənin normal inkişafı baxımından əhalinin psikiki və fiziki sağlamlığı çox mühüm əhəmiyyətə malikdir. Əgər bu gö­stəricilər aşağı səviyyədə olarsa, onda millətin genofondu təhlükə qarşısında qalır. Yaxud da insanların orta ömür göstəricilərinin qısalması mənfi nəticələr törədir. Müasir elmi- texniki tərəqqi şə­raitində hər iki əyinti ictimai inkişafda ciddi əngəllər yaradır.

Yuxarıda deyilənlər sübut edir ki, sosial həyatın və bütövlükdə cəmiyyətin inkişafı üçün düzgün demoqrafik siyasət işləyib hazır­lamaq və həyata keçirmək çox vacibdir.

Hər bir cəmiyyətin özünün əhali artımı qanunları vardır. Bun­lara məhəl qoymamaq demoqrafik vəziyyətin pozulması ilə mü­şayiət olunur. Bu münasibətdə göstərilməlidir ki, XVIII əsrdə ingilis iqtisadçısı T.Maltusun irəli sürdüyü “əhali artımının əbədi qanunu» əsassızdır. Həmin qanuna görə əhali artımı yüksək sürətlə (həndəsi silsilə ilə), onlar üçün lazım olan qida məhsulları ilə ədədi silsilə ilə (zəif sürətlə) artır. Buna bənzəı mövqeyi müdafiə edən müasir neomaltusçuluq vəziyyətdən çıxış yolunu doğumun süni surətdə azal­dılmasında görür.

Cəmiyyətin sosial strukturunda ailə çox mühüm yer tutur. Hər şeydən əvvəl o. cəmiyyətin və onun strukturunun tənrar istehsalının əsas mənbəyidir. Ailə sosial varlığın zəruri tərəfi, cəmiyyətin ilkin özəyidir. O, ərlə arvad arasında, habelə onlarla uşaqlar ara­sında və bütövlükdə nəsillər arasındakı münasibətləıi əhatə edir. Cinsə və yaşa görə əmək bölgüsü, ev təsərrüfatının aparılması, məişətdə insanlar arasındanı münasibətlər, yeni nəslin tərbiyəsi və s. məsələlərin həlli də ailə ilə sıx bağlıdır. Bunlardan əlavə şəx­siyyətin fərdi innişafında da ailənin rolu böyükdür. Məhz burada uşaq dünyaya göz açır və ictimai həyata qədəm qoyur, dili, sosial normaları və dəyərləri mənimsəyir. Deyilənlərdən aydın olur ki, ailə sözün müəyyən mənasında tərbiyə ocağı, həyat təcrübəsinin və müdrikliyin qazanılması və toplanılması məktəbidir.

 Ailə birdən- birə gəlib bu günkü səviyyəyə çatmamışdır. O, öz inkişafında bir neçə tarixi mərhələdən ke­çmişdir. Qədim zamanlarda insanlar arasında cinsi münasibətlər hey­vanlarda olduğundan çox az fərqlənirdi. O dövrdə ərlərin və arvad­ların ümumiliyi hökm sürürdü. Cinsi əlaqələrdə heç bir məhdudiyyət qoyulmurdu. Yalnız bir müddət keçdindən sonra bu münasibətlər tənzim olunmağa başlandı. Əvvəlcə yaxın qohumlar arasında, sonra isə öz qəbiləsinin daxilində cinsi əlaqələr qadağan edildi. Cəmiyyət formalaşıb inkişaf etdikcə bu sahədə yeni- yeni irəliləyişlər baş ver­di. İbtidai icma dövründə qrup nigahı əsas yer tuturdu. Ər ilə arvad qəbilə daxilində yaşayırdılar. Uşaqlar əsasən öz analarını və onların yaxın qohumlarını tanıyırdılar. Hətta bir müddət kişilər evləndikləri arvadın qəbiləsi daxilinə köçüb orada yaşayırdılar. Sonralar cüt (ikili) nigah yarandı. İlk dövrlərdə ailənin öz təsərrüfatı yox idi və o təsərrüfat funksiyası həyata keçirmirdi. Ər ilə arvad bərabər hesab olunurdu. Matriarxat (ananın hökmranlığı) dövründə qadın əməyi (əkinçilin), kişi əməyindən (ovçuluqdan) daha səmərəli hesab olu­nurdu Maldarlığın genişlənməsi, əkinçilikdə qoşqu qüvvəsinin tətbiqi, ağır əmək növləri və alətlərinin yaranması ilə əlaqədar ola­raq kişi əməyinə tələbat artdı. Bunun nəticəsində matriarxat patriarxat (atanın hökmranlığı) ilə əvəz olundu. Qadın ərə getdikdən sonra ərinin yanına köçüb yaşamağa başladı. Beləliklə uşaqlar atanın adını daşıdı. Monoqam (tən nigahlı) ailə formalaşdı. Bu hadisə cəmiyyətdə xüsusi mülkiyyətin meydana gəldiyi dövrə, qul­darluq qurluşuna təsadüf edir. Xüsusi mülkiyyət yarandıqdan sonra qadının ərinə sədaqəti məsələsi daha ciddi əhəmiyyət aldı. Bu döv­rdə hüquqi qanunlar, əxlaq normaları və dini ehkamlar ailədə kişinin ağalığını möhkəmləndirməyə, arvad tərəfindən nigahın pozulmasını qadağan etməyə yönəlmişdi. Əgər əvvəllər qız özünə ər seçməkdə müəyyən qədər müstəqil idisə, sonralar nigah münasibətləri də alqı- satqı obyektinə çevrilməyə başladı.

Bütövlükdə quldarlıq dövründə qullar ailə qurmaqdan məhrum idiləı. Quldarlar arasında isə təknigahlılıq çox vaxt çoxnigahlılığa çevrilirdi.

Feodalizmdə ailə münasibətləri və nigah cəmiyyətin silki qu­ruluşunun güclü təsiri altında mövcud olmuşdur. Bu dövrdə ailədə ərin hökmranlığı bır qədər zəifləyir, çünki ev təsərrüfatının aparı­lmasında və uşaqların tərbiyəsində qadının rolu artmağa başlayır. Kəndli ailəsində ümumən qadın hüquqsuzluğu özünü göstərsə də, bəzi hallarda zəhmətkeş anaya, evin xanımına rəğbətlə yanaşılırdı.

Kapitalizm cəmiyyətində monoqam ailə daha da inkişaf edir. Bu dövrdə ailədə qadının iqtisadi müstəqilliyi artmağa meyl edir.

Bütövlükdə götürdükdə cəmiyyət inkişaf etdikcə ailə müna­sibətləri də təkmilləşir, yeni mərhələyə yüksəlir.

Ailənin əsasını ər ilə arvad arasında rəsmi qaydada bağ­lanılmış nigah əlaqələri təşkil edir. Onlardan biri digərində öz həyatının tamamlayıcısını tapır. Nəticədə, ər ilə arvadın həqiqi uyğunlaşması baş verir. Ailədə şəxsiyyətlərarası uy­uşma çox çətin və incə məsələdir. Həyatda, əmək fəaliyyətində, təhsildə, kommunikasiya prosesində ünsiyyətdə olan insanların bir- birilə uyuşma səviyyəsi müxtəlif olur. Şəxsiyyətlərarası uyuşma ünsiyyətdə, birgə fəaliyyətdə və yaxud ailədə qarşılıqlı qəbuletmə deməkdir. O, dəyərlər oriyentasiyasının optimal əlaqələndirilməsinə, sosial və əxlaqi mövqelərə, zövq ümumiliyinə, temperament və xa­rakter göstəricilərinə, emosional və intellektual tərəflərə əsaslanır. Ailədə ər ilə arvadın bir- birilə uyuşması, qarşılıq razılıq və qane olma, psixoloji, fizioloji və digər incəliklərlə bağlıdır. Ailədə şəxsiyyətlərarası uyuşma olduqda qarşılıqlı rəğbət, hörmət və münasibətlərin gələcəkdə də etibarlı olacağına təminat yaranır.

Ailənin əsasını nigah təşkil edir. Nigah ər ilə arvad arasındakı münasibətləri və onların qarşılıqlı öhdəliklərini hüquqi yolla rə­smiləşdirən müqavilədir. Nigah sevgiyə və inama arxalandıqda da­ha möhkəm olur. Vaxtilə Hegel deyirdi ki, iki müxtəlif cinsin nüma­yəndəsi arasında nigah adlanan əlaqə sadəcə olaraq təbii heyvani əlaqə və hətta, mülki müqavilə də deyildir. O, hər şeydən əvvəl, ər ilə arvadın ikisini bir şəxsə çevirən qarşılıqlı sevgi və inam əsasında yaranan mənəvi ittifaqdır.

Nigahın emosional- psixoloji, mənəvi və estetik dayaqları sevgi münasibətləridir. Lakin nəzərdə tutulmalıdır ki, bəzən nigah sevgidən kənarda və sevgi isə nigahdan kənarda mövcud ola bilir. Sevgi qarşılıqlı səmimiyyətə və inama əsaslandıqda daha möhkəm olur. Arximed deyirdi ki, sevgi elə bir teoremdir ki, onun hər gün sübut olunmağa ehtiyacı vardır.

Sevgi- dərin və sabit yaşantılarda, fikrin və işin daim sevdiyin adama yönəlməsində, ona doğru azad, təmənnasız və fədakarcasına can atmaqda ifadə olunan fərdi seçim hissidir.

Sevgi cismani yaxınlıqdan daha çox mənəvi- emosional ülfətə ehtiyacdan törəyir. O, şəxsiyyətin formalaşmasına, onun özünü reallaşdıra bilməsinə və yaradıcı imkanlarının üzə çıxarı­lmasına güclü təsir göstərir.

Sevginin mənəvi və estetik əsasları bunda ifadə olunur ki, in­san özünə digər cinsdən mənəvi dayaq tapır. Bu isə onun həyat enerjisinin artmasına, uzun müddətli sevinc hissinin möhkəmlənməsinə müsbət təsir edir.

**“SOSİAL FƏLSƏFƏ”**

**SOSİAL İDRAKIN SPESİFİKLİYİ. CƏMİYYƏT ÖZÜİNKİŞAFEDƏN SİSTEMDİR**

**mövzusunda mühazirə mətni**

**PLAN**

1.Sosial idrakın özünəməxsusluğu

2.Sosial fəlsəfənin predmeti və funksiyaları

3.Tarixi qanunauyğunluq və insanların şüurlu fəaliyyəti

4.Cəmiyyət özüinkişaf edən sistemdir

İctimai həyat varlığın spesifik sahəsidir. Varlıq formalarını sə­ciyyələndirən ümumi cəhətlər burada özünəməxsus şəkildə çıxış edir. Buna görə də sosial idrakı ayrıca xüsusi forma kimi seçib götürmək, ona xas olan əlamətləri aşkar etmək zəruridir.

İnsan cəmiyyəti təbiətin inkişafının müəyyən mərhələsində yaranmışdır və onun özünə məxsus şəkildə davamıdır. Buradan aydındır ki, sosial həyatın öyrənilməsi, sosial idrak ümumilikdə idrak prosesini səciyyələndirən qanunauyğunluqlara tabedir. Lakin nə­fərdə tutulmalıdır ki, burada sosial mövcudatlar, yəni şüurlu insanlar yaşayırlar. Sosial idrakın obyektini sosial reallıq təşkil edir. Dig­ər elmlər kimi onun da əsas vəzifəsi öyrəndiyi obyektin mahiyyətini və inkişaf qanunauyğunluqlarını aşkar etməkdir. Lakin sosial idrakın obyekti mühüm spesifikliyə malikdir: burada obyekt kimi insan, yəni subyekt çıxış edir. Başqa sözlə, insanlar həm idrakın subyektidir, həm də real fəaliyyət göstərən şəxslərdir. Bu­nunla yanaşı obyekt və subyektin qarşılıqlı təsiri də sosial idrakın obyekti rolunu oynayır. Beləliklə, təbiət elmləri və texnixi elmlərdən fərqli olaraq burada lap əvvəldən idrakın subyekti onun obyektini təşkil edir.

Digər tərəfdən, ictimai həyat son dərəcə mürəxxəb, çoxtərəfli və çoxsəviyyəli xarakter daşıyır. Onu məcmu halında götürdükdə cəmiyyətin özü və burada yaradılan hər şey, insanların fəaliyyətinin nəticələridir. Bu prosesdə sosial qüvvələrin zəkası və ağlı ilə yanaşı hissləri və ehtirasları da fəal iştirak edir. Deyilənlərdən əlavə, ictimai həyat həm də insanların fəaliyyətinin şüuri və qeyri- şüuri (təhtəl­şüur) tərəflərini, habelə, rasional və irrasional ünsürləri əhatə edir. Cəmiyyəti təşkil edən müxtəlif insan qrupları və fərdlər daim öz tələbatlarını, mənafelərini və məqsədlərini həyata keçirməyə çalışır.

İctimai həyatın bu rəngarəngliyi sosial idrakın mürəkkəbliyini şərtləndirir. Sonuncu səbəb üzündən cəmiyyətin mövcud­luğu və inkişafına dair müxtəlif baxışlar və nəzəriyyələr mövcuddur. Bu müxtəliflik sosial idrakın bütün əsas tərəflərinin (ontoloji, qnoseoloji və aksioloji) izahında özünü göstərir. Sosial idrakın ontoloji tərəfi dedikdə cəmiyyətin varlığının, onun fəaliyyəti və inkişafı qa­nunauyğunluqlarının və meyllərinin izahı başa düşülür. Buraya həm də sosial fəaliyyətin subyekti kimi çıxış edən insan da­xildir. Sosial idrakın ontoloji baxımdan mürəkkəb olması üzündən, burada obyektiv qanunların mövcudluğunu inkar edən baxışlar ya­ranmışdır. Məsələn, yenikantçılar göstərildilər ki, cəmiyyətdə bütün hadisələr fərdi, bənzərsiz və təkrarolunmaz xarakter daşıyır. Burada ümumi, sabit və zəruri əlaqələri ifadə edən qanunauyğunluqlar yox­dur. Bu qəbildən olan baxışlar doğru deyildir, çünki cəmiyyət obyektiv əsaslar üzrə inkişaf edir. Onlar insanların şüurundan asılı olmadan və insanların onları bilib bilməməsindən asılı olmayaraq mövcuddurlar. Həmin əsaslara misal olaraq cəmiyyətin iqtisadi inki­şaf səviyyəsini, insanların tələbatlaıı və mənafeyini göstərmək olar.

Sosial idrakın qnoseoloji tərifi bunu ifadə edir ki, o, həqiqi elmi bilik verə bilərmi və aşağıdakıları əhatə edir: ictimai hadisələrin dərk olunması formaları və mexanizmi, onun imkanları və hüdudları, sosial idrakda ictimai praktikanın rolu və bu praktikada dərk edən subyektin şəxsi təcrübəsinin əhəmiyyəti, konkret sosioloji tədqiqatların və eksperimentlərin sosial bilik əldə edi­lməsində rolu.

Nəhayət, sosial idrakın aksioloji (dəyərlər vasitəsilə qiy­mətləndirmə) tərəfi də mühümdür. Bu tərəf sosial idrakın spesifikliyi ilə sıx bağlıdır. Belə ki, dəyərlər mövqeyindən yanaşma bir çox cəhətdən müxtəlif subyektlərin (fərdlərin və sosial birliklərin) malik olduğu dəyərlərdən, ehtiras və mənafelərindən asılıdır. Buna görə də sosial idrakın dəyərlərlə münasibəti birmənalı izah olunmur. Bə­ziləri belə hesab edir ki, sosial idialda dəyərlər momentinin iştirakı onun elmiliyini heçə endirir. Digər bir mövqe isə göstərir ki, idrakı tərəf ilə dəyər tərəfi bir-birinə qarşı durmur. Onlardan biri digərini tamamlayır və beləliklə də sosial həyatı daha dərindən öyrənməyə imkan verir.

Nəhayət, sosial idrakın spesifikliyi təhlil olunarkən onun sosial şərtlənməsi yəni cəmiyyətin mövcud maddi və mənəvi həyat sə­viyyəsi, onun sosial strukturu və s. nəzərə alınmalıdır.

Yuxarıda deyildiyi kimi sosial idrakın mühüm bir xüsusiyyəti odur ki, o, insanların fəaliyyətinin təhlilinə yönəlir. Fəaliyyət dedikdə insanların məqsədyönlü, dəyişdirici tosiri prosesi başa düşülür. Bu prosesdə həm təsirin yönəldiyi obyekt, həm də onun subyekti, yəni insanın özü dəyişilir. Göründüyü kimi, fəaliyyət bir tərəfdən, ətraf mühitin dəyişdirilməsi, digər trəfdən isə insanların özünün yeniləşməsi deməkdir. Fəaliyyət subyekt ilə obyektin qarşılıqlı təsirini ifadə etdiyi üçün obyektiv məzmuna malikdir, fəaliyyəti əks etdirən sosial bilik də obyektiv xarakter daşıya bilir.

İnsanların fəaliyyəti ətraf mühiti yeniləşdirməklə bitmir. Bu prosesdə həm də spesifik sosial mühit formalaşır. Sosial mühit in­sanların bir- birilə çoxtərəfli qarşılıqlı münasibətlərinin məc­musudur. Mövcud cəmiyyətin ictimai institutları və təşkilatları da buraya daxildir. Hər bir nəsil sosial həyata qədəm qoyarkən birinci növbədə özündən əvvəlki nəsillərin yaratmış olduğu predmetləri, əmək alətlərini, dili və sosial- mədəni normaları mənimsəyir. Onun sonrakı fəaliyyəti bu sərvətləri inkişaf etdirməyə və gələcək nəslə ötürməyə yönəlir. Beləliklə, tarixi prosesdə nəsillərin biı- birilə sıx əlaqəsi, ünsiyyəti özünü göstərir.

Sosial fəaliyyətin daxili məzmununa nəzər salsaq, burada iki bir- birilə sıx qarşılıqlı prosesin baş verdiyini görərik. On­lardan birincisi subyektiv olanın obyektivə çevrilməsidir. İkinci proses isə öz növbəsində obyektivin yenidən subyektiv keyfiy­yət halına keçməsidir. Birinci istiqamət onu ifadə edir ki, fəaliyyət hər şeydən əvvəl insanın malik olduğu subyektiv keyfiyyətlərin- təcrübə, vərdiş və biliklərin onun yaratdığı əşya və predmetlərdə maddiləşməsidir. Deməli, onun məzmununu insanın mahiyyət qüv­vələrinin predmetləşməsi və ya onun fəaliyyət formalarının əşya və predmetlərə çevrilməsi təşkil ediı. İkinci istiqamət budur ki, insanla­rın yaratdığı əşya və predmetlər, digər fəaliyyət məhsulları onlar tə­rəfindən istehlak olunur. Bu prosesdə onların ekspredmetləşməsi və yenidən subyektiv keyfiyyətlərə, yəni fəaliyyət formalarına çevrilməsi baş verir. Sosial reallıq təbiətdən fəıqli olaraq insandan kənarda mövcud deyildir. O, məhz insan tərəfindən yaradılır. Buna görə də sosial reallığı əks etdirən sosial idrak təkcə cəmiyyətdə gedən obyektiv prosesləri öyrənməklə məhdudlaşmır. Bu proseslər və qanunauyğunluqların daşıyıcıları kimi çıxış edən *subyektin öyrənilməsi də burada əsas yeri tutur.*

Buradan sosial idrakın digər bir xüsusiyyəti irəli gəlir: ictimai həyatın dərk olunmasında insanın şəxsi keyfiyyətləri, öyrə­nmək istədiyi problemə münasibəti güclü təsir göstərir, bu təsir həm müsbət, həm də mənfi istiqamətdə ola bilir: birinci halda dərk etmə prosesini sürətləndirir və onun səhihlik dərəcəsini yüksəldir: ikinci halda isə sosial idrak ləngidilə və saxtalaşdırıla bilir.

Sosial idrakin növbəti xüsusiyyəti onun obyentinin son də­rəcə mürəkkəb olması ilə bağlıdır. Cəmiyyətdə gedən proseslər təbiətdə baş verən hadisələr ilə müqayisədə daha rəngarəngdir. Onlar həm də təkrar olunmazlığı ilə seçilir. Bununla yanaşı, ictimai həyat hadisələri bir- birilə o qədər yaxın və çulğalaşmış vəziyyətdə çıxış edir ki, onlar arasındanı sabit əlaqə və meylləri, qanunauyğunluqları aşkar etmək o qədər də asan olmur. Digər tərəfdən, təbiət elmlərindən fərqli olaraq sosial bilik təkcə maddi münasibətləri öy­rənməklə kifayətlənmir, o, həm də insanların daxili dünyasını, şüu­runu, onlar arasında mənəvi, ideal və ideoloji əlaqə və münasibətləri təhlil edir.

Cəmiyyət həyatının yuxarıda qeyd olunan özünəməxsus cəhətləri sosial idrakın istifadə etdiyi metodlarda da özünü gö­stərir. Əlbəttə, elmi idrakın ümumməntiqi və digər metodları burada da spesifik formada fəaliyyət göstərir.

Müasir sosial idranın əsas ümumelmi metodları aşağıdakılardır: sistemli- struktur təhlil metodu; tarixi- genetik metod; substrat- hadisəvi metod; humanitar- şəxsiyyət mövqeyindən yanaşma me­todu. Bu metodlardan birgə istifadə etdikdə sosial idrakın obyektini bütün hərtəfliliyi ilə və dərindən öyrənmək mümkündür.

Sistemli- struktur təhlil metodu o deməkdir ki, cəmiyyəti sadəcə olaraq müxtəlif əlaqələrin və münasibətlərin məcmusu kimi götürmək doğru deyil­dir. Ona qanunauyğun və sabit əlaqələrin sahmanlı düzülüşünü ifa­də edən canlı orqanizm kimi baxmaq tələb olunur. Bu o deməkdir ki, ona sistemin strukturu kimi yanaşmaq lazımdır. Sistem elementlərin qarşılıqlı əlaqəli, sa­hmanlı düzülüşü, strukturu və mütəşəkkilliyi deməkdir. Cəmiyyət inkişaf səviyyələri və tərəfləri əhatə edən bütöv bir tam kimi çıxış edir. Sosial idrakın bu metodu öyrədir ki, bu cür elementlər və ünsürlər çoxluğu hələ bütövlük demək deyil. Çoxluğun bütövlüyə çevrilməsi üçün onun ünsürləri diferensiasiyalı xarakter daşımalıdır. Sistemin ünsürləri nə qədər çox diferensiasiyaya uğrayırsa, onun bütövlüyü də bir qədər möhkəm olur. Bütövlük keyfiyyətinə malik olan sosial sistemin tərəfləri arasında əlaqə və münasibətlər qeyri-xətti qaydada düzülür. Onlar qarşılıqlı, surətdə bir- birinə təsir göstərirlər. Sosial reallıqda hadisələr və pro­seslər bir-birilə tabeçilik (subordinasiya) və qarşılıqlı əlaqə (koordi­nasiya) münasibətlərində çıxış edir. Sosial həyatın bütövlüyü və vəhdəti obyektiv səciyyə daşıyır və insanların fəaliyyətinin xarakteri ilə müəyyən olunur.

Sosial idrakda sistemli-struktur təhlil metodunun tətbiqi bülünlükdə ümumbəşər tarixini öyrənmək, digər tərəfdən isə onun bu və ya digər mərhələsini dərindən araşdırmaq imkanı verir.

İkinci, tarixi- genetik metod birinci ilə sıx bağlıdır. Əslində bu metod sosial proseslərin yaranması və inkişafına zaman səpgisi baxımından yanaşılmasını ifadə edir. Beləliklə də tarixi- genetik metod sistemli- struktur təhlil metodunu bir növ tamamlayır. Belə ki, sistemli- struktur təhlil metodu cəmiyyəti mürəkkəb sistem kimi araşdırır, onun fəaliyyəti mexanizmlərini tədqiq edir. Lakin bu metod sosial reallığı yaranma və inkişaf halında götürmür. Tarixi- genetik metod isə onun bu məhdudluğunu aradan qaldırır. Tarixi- genetik metodun mahiyyəti ictimai həyat hadisələrinin keçmişini, bu gününü və gələcək inkişaf meyllərini araşdırmaqdır. Bu metodun tarixiliyə əsas diqqət yetirməsi çox mühüm əhəmiyyət kəsb edir. Belə ki, o, bir tərəfdən sübut edir ki, ictimai sistemin indiki vəziyyəti onun keçmişi ilə şərtlənir, ondan ayrılmazdır. Digər tərəfdən isə tarixi yanaşma tələbi ictimai reallığın müasir vəziyyətini əbədi və dəyişməz hesab etməyin mənasızlığını göstərir. O, sübut edir ki, cəmiyyətin hər bir vəziyyəti müvəqqəti xarakter daşıyır, o, dəyişilir.

Tarixilik prinsipi əslində öyrənilən obyektə konkret yana­şmanın zəruriliyi haqqında metodoloji tələbin zaman baxımından ifadəsi deməkdir. Bu metoda əsasən sosial idrak cəmiyyətə birdən- birə yaranan obyekt kimi baxmır, onu daim dəyişilmə və təkmilləşmədə, inkişafda olan proses kimi götürür.

Üçüncü metodun- sosial reallığa substrat (əşya deməkdir) hadisəvi baxımdan yanaşma metodunun sosial idrakda mühüm rolu aşağıdakı ilə izah edilir. Həm sistemli- struktur təhlil metodu, həm də tarixi- genetik metod bir çox cəhətdən mücərrəd xarakter daşıyır. Onların əsas diqqəti sosial sistemi nəzəri səviyyədə araşdır­mağa yönəlir. Halbuki, sosial idrakın çox mühüm vəzifəsi real cəmiy­yəti öyrənmək, hadisə və proseslərin təfərrüatına diqqət yetirməkdir. Belə ki, konkret hadisələri öyrənmədən, substratların və onların funksiyalarının qarşılıqlı şərtlənməsini başa düşmədən sosial sistem haqqında hərtərəflı elmi təsəvvür əldə etmək qeyri-mümkündür. Bun­suz cəmiyyətin bir mərhələdən digərinə keçməsi mexanizmini anla­maq olmaz. Buradan aydın olur ki, sosial idrakda substrat- hadisəvi metod çox zəruridir. Sosial reallığın dərk olunmasında substrat ya­naşmaya məhəl qoyulmaması nəzəriyyənin daxilən qapalılığına gətirib çıxarır, onun ifrat məntiqiliyini və metodologizmini şərtləndirir. Nəticədə sosial reallıq haqqında qeyri- tarixi təsəvvür yarana bilir.

Müasir şəraitdə sosial idrakda humanitar- şəxsiyyət mövqe­yindən yanaşmaq metodunun rolu və əhəmiyyəti artmaqdadır. Belə yanaşma öz mahiyyətinə görə təbiət elmləri ilə ictimai elmləri bir- birinə qarşı qoymaq demək deyildir. Məsələ bundadır ki, hazırda insan problemi və onun gələcək persperktivdəki taleyi ilə bağlı məsələlər çox kəskin şəkildə qarşıda durur. Bu bir tərəfdən, insanın vəziyyətini yaxşılaşdırmaq, onun mahiyyət imkanlarını reallaşdırmaq üçün əlverişli şəraitin yaranması ilə bağlıdır. Digər tərəfdən isə indi insanların mənəvi cəhətdən cılızlaşması təhlükəsi özünü göstərir. Müasir elmi- texniki sivilizasiyalılıq şəraiti insanın ümid və həyəcan­larına diqqətin mərkəzləşdirilməsini tələb edir. Texniki və texnoloji sıçrayışlar nəticəsində insan şəxsiyyətinin qiymətdən düşməsinə, gərəksizləşməsinə heç cür yol vermək olmaz. Cəmiyyətin dərk olu­nmasında humanitar- şəxsiyyət mövqeyindən yanaşma metodunun zəruriliyi bununla bağlıdır. Bu metod belə bir prinsipi əsas götürür ki, ictimai elmlər insanı şəxsiyyət kimi, fərdiliyin daşıyıcısı kimi nə dərə­cədə nəzərə alır. Həmin elmlərin humanitarlıq səviyyəsi məhz bu meyarla ölçülür.

Sosial idrakın yuxarıda qeyd olunan metodları ayrı- ayrılıqda deyil, bir- birilə sıx vəhdətdə təzahür edir.

Sosial idrakın ən mühüm məsələlərindən biri burada həqi­qətin özünəməxsusluqlarının açılmasıdır.

Həqiqət haqqında yuxarıda söylənilən ümumi müddəalar so­sial həqiqətə də aiddir. Lakin sosial reallığın spesifikliyi, burada hər sıra özünəməxsus cəhətlərini şərtləndirir. Hər şeydən əvvəl, ictimai həyatda subyekt ilə obyektin sıx əlaqəli olması üzün­dən həqiqət obyekti ona subyektin fəal təsiri baxımından əks etdirir. Sosial obyekt insanların fəaliyyəti məhsulu olduğunu və özünə subyekti də daxil etdiyinə görə burada obyektiv həqiqi məzmunu subyektdən kənar deyildir. Sosial idrak həqiqətin məzmununda, obyektiv və subyektiv tərəflər özünəməxsus şəkildə qovuşur. Digər tərəfdən, burada həqiqətin məz­mununda obyektiv ilə subyektiv olan dialektik əksliklər kimi çıxış edir, subyektiv ilə obyektivin qarşılıqlı münasibəti konkret ictimai biliklər- spesifik formada təzahür edir. (Məsələn, dildə, psixi hadisələrdə, hüquqi normalarda və s.)

Sosial idrakda obyektiv həqiqi biliyin spesifikliyini həm də onun sosial- tarixi şərtlənməsi baxımından aşkar etmək olar.

Məlumdur ki, biliyin inkişafının və deməli, obyektiv həqiqətin formalaşmasının əsasını praktika, insanların fəaliyyəti təşkil edir. Sosial idrakda praktikanın bu mühüm rolu sosial- tarixi məna kəsb edir. Ona həm də mövcud sosial struktur, sosial qrupların və etniki birliklərin mənafeləri də müəyyən təsir göstərir. Deməli, burada biliyin məzmununda ideoloji- dünyagörüşü tərəfi əhəmiyyətli yer tutur.

Sosial idrakda obyektiv həqiqətin digər bir xüsusiyyəti onun dinamikliyidir. Burada idrak obyekti, hərəkətdə inkişaf halında öy­rənir. Doğrudur o əsasən obyektin indiki vəziyyətini əks etdirir. Lakin o, bununla məhdudlaşmır. Axı sosial obyektin indiki vəziyyəti, onun keçmişi və gələcəyi ilə sıx bağlıdır. Odur ki, indiki vəziyyəti əks etdirərkən həqiqət həm də keçmişin, indinin və gələ­cəyin əlaqələrinə aid olur.

Sosial həqiqətin başqa bir xüsusiyyəti burada obyektiv bi­liyi əldə etməyin çox çətin olması ilə bağlıdır. Belə ki, sosial biliyin inkişafı bir- birilə əks baxışların, nəzəriyyələrin mübarizəsi və yeniləşməsi yolu ilə gedir. Buna görə də nəzərdə tutulmalıdır ki, burada həqiqətin meyarı kimi fərdi təcrübə, birdəfəlik yoxlama aktı deyil, tarixi ölçüdə götürülən *ictimai praktika* çıxış edir. Lakin praktika sosial həqiqətin nisbi meyarıdır, bu mənada ki, o biliyin yalnız müəyyən tarixi şərait üçün həqiqi olduğunu göstərir. Odur ki, burada praktika meyarı bir tərəfdən kifayət qədər dəqiq xarakter daşıyırsa, digər tərəfdən, xeyli dərəcədə qeyri- müəyyəndir.

Sonra, cəmiyyət haqqında həqiqi bilik mövcud cəmiyyətin və tədqiqatçının malik olduğu sosial mədəni dəyərlər ilə çox sıx bağlıdır. Bu dəyərlər həm öyrənilən problemə yanaşılmasında, onun araşdırılmasında, həm də tədqiqatın nəticələrinin izah olunmasında çox mühüm rol oynayır. Onlar tədqiqat fəaliyyəti üçün zəruri olan emosional- psixoloji əhval- ruhiyyəni müəyyən edir. Sosial bilikdən fərqli olaraq təbii elmi tədqiqatlarda isə mövcud so­sial- mədəni dəyərlərlə əlaqə bilavasitə deyil, dolayısı ilə özünü göstərir.

Sosial biliyə dəyərlə əlaqəlilik səpkisindən yanaşdıqda burada həqiqət ilə idealın spesifik qarşılıqlı münasibətləıi aşkara çıxır. Belə ki, sosial idrak təkcə ictimai reallığı təsvir etmək və izah etməklə məhdudlaşmır. Onun mühüm bir vəzifəsi həm də real mövcud olan ilə normativ, ideal planda olmalı olan arasında əlaqə yaratmaqdır. Bu mənada sosial həqiqət həm də cəmiyyətin idealını ifadə etməyə yönəlir. Onun mühüm bir keyfiyyətini sosial ədalətə doğru istiqa­mətlənməsi təşkil edir.

Sosial həqiqətin səciyyəvi cəhətlərindən biri də onda şərtilik əlamətinin nisbətən güclü olmasıdır. Aydındır ki, şərtilin ün­sürlərinin (ideallaşdırma, gerçəkliyin təxmini kobud formada əks etdirilməsi, real həyatdan fərqli modellərdən istifadə olunması və s.) tətbiqi öyrənilən obyekti düzgün, mütabiq əks etdirməyin spesifik qnoseoloji priyomlarıdır. Bu yol ilə insan həm də sosial reallığı də­rindən və hərtərəfli əks etdirir, ona inkişaf və dəyişmədə yanaşa bilir. Qeyd olunmalıdır ki, sosial həyatı öyrənərkən ideallaşdırma da­ha çox zəruridir. Bu öyrənilən obyektin son dərəcə mürəkkəb ol­masından irəli gəlir. İdeallaşdırma öyrənilən hadisə və prosesləri sadələşmiş şəklə salmağa, onları təsadüflərdən və ikincı dərəcəli əhəmiyyət kəsb edən amillərdən təmizləməyə imkan verir. Obyekt xalis şəkildə, təsadüflərdən və yardımçı ünsürlərdən təmizlənmiş şəkildə götürülür. Beləliklə də onların mahiyyətini və inkişaf istiqa­mətlərini, meyllərim aşkar etmək asanlaşır.

Deyilənlər sübut edir ki, sosial həyat son dərəcə mürəkkəb və çoxpilləli xarakterə malik olduğu üçün onun öyıənilməsi də müəyyən çətinliklər yaradır. Sosial idrakın obyektiv çətinlikləri ilə ya­naşı müəyyən subyektiv xarakterli çətinlikləri də vardır. Burada idrakın subyekti olan insan müxtəlif ictimai əlaqələrə cəlb olunmuş halda çıxış etsə də, özünün fərdi təcrübəsinə və intellektinə, tələbat və mənafelərinə, dəyərlərinə malikdir. Buradan aydın olur ki, sosial idrakı səciyyələndirərkən onda şəxsiyyət amilinin mühüm rolu göstərilməlidir.

Sosial fəlsəfənin predmeti və funksiyalan

Sosial həyat, burada gedən proseslər və onların qanuna­uyğunluqları sosial fəlsəfə tərəfindən öyrənilir. Bu elm üınuıni fəl­səfənin ayrılmaz və eyni zamanda spesifik tərkib hissəsidir.

Sosial anlayışı sözün geniş və məhdud mə­nasında işlənilir. Birinci halda o «ictimai» anlayışının sinonimi kimi götürülür. Geniş mənada işlənildikdə sosial anlayışı təbiət ilə mü­qayisədə ictimainin spesifik və fərqli cəhətlərini ifadə edir. Digər tərəfdən, geniş mənada yanaşdıqda sosial ayrıca bir fərddən, şəx­siyyətdən fərqliliyini bildirir. Əlbəttə, söhbət ayrıca bir fərdin fərdi keyfiyyətlərindən deyil, sosial birlik formalarına və bütövlükdə cəmiyyətə aid olan keyfiyyətlərindən gedir.

Sosial fəlsəfənin predmetini bütöv bir tam, ictimai sistem kimi götürülən cəmiyyət təşkil edir. Onun ayrı- ayrı tərəfləri isə insanların sosial vəziyyəti *ictimai əmək bölgüsündə yəni,* əmək fəa­liyyəti şəraiti, *sosial qruplarda təmsil olunma vəziyyəti,* yaşayış sə­viyyəsi, təhsili, səhiyyəsi, sosial təminatı və s. əhatə edir. Lakin sosial fəlsəfə bu tərəfləri müfəssəl öyrənmir. Onun məqsədi cə­miyyəti bütöv sosial sistem kimi öyrənmək, onun fəaliyyət və inkişaf qanunlarını araşdırmaq, müxtəlif ictimai hadisə və prosesləri, onların qarşılıqlı təsiri halında makrosəviyyədə təhlil etməkdir. Konkret detalları öyrənmək ayrı-ayrı ictimai elmlərə xasdır.

Beləliklə, sosial fəlsəfə sosial hadisələrin qarşılıqlı tə­sirinin ən ümumi qanunauyğunluqları və meyilləri haqqında, sosial həyatı bütöv proses kimi ifadə edən cəmiyyətin möv­cudluğu və inkişafı haqqında nəzəri biliklər sistemidir. Bu elm sabit və böyük insan qruplarını, onlar arasındam münasibətləri, onların əlaqələrini və cəmiyyətdə rolunu ifadə edən qanunları öyrənir. Sosial fəlsəfənin əhatə etdiyi problemlər geniş əhatə dai­rəsinə malikdir. O, ictimai münasibətlər sistemini, cəmiyyət həyatının bütün tərəflərini araşdırır. Sosial həyatın dəyişilməsi və sosial si­stemin inkişafını bütöv bir tam kimi təhlil edir.

Cəmiyyətin sosial həyatı insanların birgə varlığını ifadə edir Buraya onların maddi və mənəvi həyatı, habelə, digər hadisə və proseslər daxildir. Onun məzmununa həm də insanlar arasındakı çoxtərəfli qarşılıqlı təsir növləri aid edilir, insanların sosial hərə­kətləri müxtəlif ictimai amillərin təsiri ilə şərtlənir. Sosial hərəkətin və sosial münasibətlərin əsas subyekti kimi sosial birlik forması və ya bütövlükdə cəmiyyət çıxış edir. Sosial həyat özünün mütəşəkkilliyi və strukturluluğu ilə səciyyələnir. Sosial sistem müxtəlif yarımsistemlərin və elementlərin sahmanlı düzülüşü deməkdir.

Sosial fəlsəfə insanların praktiki fəaliyyətinin (iqtisadi, mənəvi, siyasi, elmi, əxlaqi, estetik və s) və bu fəaliyyət prosesində bir-birilə daxil olduqları müxtəlif növ münasibətlərin öyrənilməsinə geniş diq­qət yetirir. Bu elm fəaliyyətin obyektiv və subyektiv tərəflərini, onun (fəaliyyətin) sövqedici motivlərini, obyektiv tələbatları, mənafeləri, habelə, şüura xas olan motivləri və məqsədləri təhlil edir.

Burada belə bir məqam mütləq nəzərə alınmalıdır. Sosial fəlsəfənin predmetinə cəmiyyət həyatının əyani təsvir olunan və empirik yol ilə qavranılan tərəfləri deyil, xeyli dərəcədə ümu­mi və mücərrəd xarakter daşıyan xassələr, formalar və əlaqələr daxildir. Buna görə də sosial fəlsəfə insanların başqaları ilə birgə fəaliyyətində yaratdığı fərdidən kənar və ondan yüksəkdə duran fo­rmaların, əlaqələrin və münasibətlərin sistemi kimi götürülən cəmiyyət haqqında düşüncələr deməkdir.

Sosial həyatdakı forma və əlaqələrin mahiyyəti açıq aydın görünür, bir növ gizli xarakter daşıyır. Odur ki, hər bir insanın hüququ haqqında təsəvvürləri doğru olmaya da bilir. Deməli, sosial huy.ılı öyrənərkən bu və ya digər fərdin təsəvvürləri deyil, onların bir tam kimi əhatə olunduğu birliklərin fikirləri və təsəvvürləri götürülməlidir.

Sosial fəlsəfənin öyrəndiyi məsələlərin əyani surətdə görünməsi, heç də onları aıaşdırmağın qeyri-mümkünlüyü demək deyildir. Belə ki, həmin gizli sosial əlaqələr, münasibətlər və forma­lın dolayısı ilə, bilvasitə, müxtəlif yardımçı vasitələr şəklində (predmetlərdə, insanların hərəkətlərində, dilində, bədənində, onların ya­nıldıqları təşkilatlar və müəssisələrdə) ifadə olunur. Bu sonuncuları təhlil etməklə biz umumi sosial əlaqə və münasibətlər haqqında dəqiq bilik əldə edə bilirik.

Hər bir insan həyatda heç də həmişə özü istədiyi kimi hərəkət etmir. O, öz hərəkətini ölçüb biçir. Buna görə də çox vaxt istədiyi kimı deyil, lazım olduğu kimi hərəkət edir. Çünki insanların həyatı bir-birindən ayrılmazdır. Məsələn, hər bir insan öz fikirlərini dil va­sitəsilə ifadə edir, lakin bu dili o, yaratmamışdır. Dil ümumiyyətlə cə­miyyətin məhsuludur. Hər bir insan özündən asılı olmadan ictimai əlaqələrin və münasibətlərin çoxsaylı şəbəkəsi ilə əhatə olu­nur. Bu sosial şəbəkə və formaların özü də insanların birgə fəa­liyyətinin məhsuludur. Doğrudan da biz müəyyən bir hərəkəti edər­kən onu mövcud normalara uyğunlaşdırırıq. Çox vaxt fərqinə varmırıq ki, bu normaları da insanlar yaratmışdır.

Yuxarıda deyilənlər sübut edir ki, insan ilə cəmiyyət bir- birinə qırılmaz tellərlə bağlıdır. İlk nəzərdə aydın görünən bu münasibətlər nəzəri fikirdə birmənalı izah edilmir. Burada iki əsas yanaşma özünü göstərir. Birinci mövqeyin tərəfdarları (M.Veber başda olmaqla) belə hesab edirlər ki, insan sosial münasibətlərin ansamblıdır. Hər bir cəmiyyət məhz özünə lazım olan adamları yaradır. İnsanlar da cəmiyyətin onlardan gözlədiklərini arzu edirlər. Bu cür yanaşma özündə determinizmi ifadə etməsinə baxmayaraq məqbul hesab edilə bilməz. Çünki, bu halda cəmiyyətin guya əvvəicədən müəyyən olunmuş dəqiq proqram üzrə fəaliyyət göstərdiyi iddia olunur. Belə təsəvvür cəmiyyətin necə və hansı yollarla dəyişdiyini izah edə bi­lmir. *İkinci baxışa* görə (E.Dürkheym və başqaları) insan şüura və iıadəyə malik olan müstəqil subyektdir. O, öz hərəkətlərinin mənasını başa düşür və bu hərəkətləri şüurlu seçmək iqtidarındadır. Bu cür yanaşdıqda cəmiyyət sadəcə olaraq sosial atomların (fərdlərin) məcmusu, onların şüuru və iradəsinin məhsulu kimi təsəvvür olu­nur.

Yuxarıda göstərilən hər iki mövqe özü özlüyündə əhəmiy­yətli olsalar da, ayrı- ayrılıqda birtərəfli xarakter daşıyır. Buna görə də onlara əsaslanmaqla insan- cəmiyyət münasibətlərini dəqiq izah etmək qeyri- mümkündür. Yalnız bu baxışların müsbət cə­hətlərini əlaqələndirmək yolu ilə sosial həyatı dərindən dərk etmək olar. Ayrılıqda götürülən insan təkbaşına yaranmamışdır, o, insanların birgə ta­rixinin məhsuludur. Digər tərəfdən isə hər bir insan öz həyatını ya­şamaqla yanaşı, həm də insanların ümumi birgə tarixində müəyyən iz buraxır. İstənilən sosial hərəkət iki tərəfi əhatə edir. Birinci insan­dan kənarda olan, yəni obyektivləşdirilmiş tarix hesab olunur. Bu tarix uzun illər ərzində insanların birgə yaratdıqları əşyalarda, maşınlarda, binalarda, kitablarda, habelə, adətlərdə, hüquq və əxlaq normalarında, çoxsaylı təşkilatlarda və insanların qarşılıqlı təsirinin həyata keçirildiyi digər formalarda təcəssüm olunur. İkinci tərəf isə bilavasitə həmin insanın özündə olan, onunla bağlı tarixdir, yəni onun ümumi sosial prosesə verdiyi töhfədir. Hətta, ilk nəzərdə daha çox təbiətin məhsulu kimi görünən in­san bədəni də cəmiyyətin tarixindən kənarda mövcud ola bilməz. Çünki bədənin özü, üzvi təbiətdə gedən proseslərlə sosial- tarixi və mədəni inkişafın vəhdətinin məhsuludur.

Bütün bu amillər birlikdə insanın həyat manerasını, düşün­cə və fikirlərini müəyyən edir. Lakin insanın sosial keyfiyyətləri daim inkişaf edir. O, zaman keçdikcə yeni-yeni cəhətlər əldə edir, onun dili və davranış vərdişləri təkmilləşir, bir sözlə insanın sosiallaşması deyilən ümumi proses özünü göstərir.

Deyilənlər sübut edir ki, insanın hərəkətləri və davranışı sosial determinantlarla şərtlənir. Lakin bu onun azadlığını əlin­dən almır. Belə ki, hər biı insan konkret şəraitin irəli sürdüyü mümkün variantlardan istədiyini seçə bilir. Bu iki tərəf arasındakı mü­nasibətləri obrazlı şəkildə müəyyən bir oyun ilə buradakı iştirakçıların münasibətlərinə bənzətmək olar. Bəllidir ki, hər bir oyunun öz qaydaları və qanunları vardır. Oyunda iştirak edənlərin hamısının onlara əməl etməsi tələb olunur. Digər tərəfdən, oyun sonsuz sayda vərdişlərə malikdir. Bu gedişlərin variantını seçməkdə hər bir iştirakçı azaddır.

İnsan öz yaxınları və qohumlarını əhatə edən məhdud dairədə doğulur. Lakin zaman keçdikcə onun əhatə dairəsi genişlənir. Bu prosesdə onun mənşəyi ilə bağlı izlər tədricən silinir və başqaları tərəfindən sanki yad bir adam kimi qavranılmağa başlayır. Beləliklə də o, hər bir konkret adama münasibətdə özgə kimi çıxış edir. Elə təəsürat yaranır ki, o, insandan kənar və hətta, ondan yüksəkdə duran subyektdir. Nəticədə sosial qayda obyektiv forma alır, yəni insan elə bir reallığı yaradır ki, həmin reallıq onun özünü də inkar edə bilir. Bütün bu proseslər isə öz mahiyyətinə görə cəmiyyətin dəyişilməsi deməkdir. Dəyişilən cəmiyyət isə özünə uyğun adamları, yəni bu cəmiyyəti təkrar istehsal etməyi bacaran insanları yaradır.

Sosial fəlsəfənin predmetinin digər tərəfini müxtəlif cə­miyyətlərin qarşılıqlı təsirinin, bəşəriyyətin inkişafının, yəni ta­rixi prosesin öyrənilməsi təşkil edir.

Sosial fəlsəfədə də materializm və idealizm mövqeləri var­dır. Birinci tərəf buna əsaslanır ki, ictimai həyatın əsas məzmununu təşkil edən fəaliyyətin motiv və məqsədləri insanların sosial varlığı ilə müəyyən olunur. İdealizm isə bunu əsas götürür ki, fəaliyyət şüurlu prosesdir, insanlar əvvəlcədən öz fəaliyyətinin məqsəd və məzmununu təsəvvür edirlər. Bu baxışların hər ikisində həqiqət payı vardır.

Sosial fəlsəfənin spesifikliyi onun yerinə *yetirdiyi funksiyalarda da üzə çıxır.* Sosial fəlsəfənin funksiyaları öz ifadə formalarına görə ümumilikdə fəlsəfənin yerinə yetirdiyi funksiyalar ilə çox yaxındır. Bununla belə, onlar spesifik xüsusiyyətlərə də malikdir. Sosial fəlsəfənin əsas funksiyaları aşağıdakılardır: dünyagörüşü, nəzəri, metodoloji və proqnostik funksiyalar. Bi­rinci funksiya onda ifadə olunur ki, sosial fəlsəfə insanlarda sosial aləm haqqında, insanın cəmiyyətdə yeri və rolu, həyatın məqsədi və mənası haqqında bitkin elmi təsəvvürlər formalaşdırır.

Nəzəri funkiya o deməkdir ki, sosial fəlsəfə sosial hadisələrin və proseslərin dərinliklərini öyrənməyə imkan verir, onların mahiy­yətini nəzəriyyə səviyyəsində araşdırır.

Metodoloji funksiya bunu göstərir ki, cəmiyyət həyatının bu və ya digər tərəflərini öyrənən ayrı-ayrı elmlər (tarix, hüquq, iqtisa­diyyat, psixologiya və s.) öz tədqiqat obyektlərini təhlil edərkən sosial fəlsəfənin ümumi müddəalarına arxalanırlar. Nəhayət, sosial fəlsəfə proqnozlaşdırıcı funksiyası yerinə yetirir. Belə ki, onun işləyib hazırladığı müddəalar cəmiyyətin gələcək inkişaf meyillərini, insanların fəaliyyətinin perspektiv nəticələrini irəlicədən görmək imkanı verir. Bu funksiyaya əsaslanmaqla ayrı-ayrı sosial hadisələ­rin və bütövlükdə cəmiyyətin gələcək inkişafını proqnozlaşdırmaq mümkün olur. Bütün funksiyalar bir-birilə sıx qarşılıqlı təsirdə çıxış edir. Onların ayrılmaz vəhdəti sosial-fəlsəfi biliyin spe­sifikliyini və mahiyyətini bütöv şəkildə əks etdirir

Sosial fəlsəfə cəmiyyətdə baş verən proseslərin məntiqi ge­dişini öyrənərkən aşağıdakı prinsiplərə əsaslanır: 1) sosial determinizm (sosial hadisələr arasında səbəb-nəticə və qanuna­uyğun əlaqələrin hərtərəfli nəzərə alınması); 2) tarixilik prinsipi (ictimai həyatı dəyişmə və dinamikada götürmək); 3) varislik prin­sipi (mühafizəkar və novator tərəflərin ayırd edilməsi); 4) sosial ziddiyətlərin aşkar edilməsi və onlara ictimai proseslərin inkişaf mənbəyi kimi yanaşılması.

Cəmiyyət haqqında fikirlər hələ qədim dövrlərdə irəli sürülmüşdür. Lakin bitkin nəzəri sistem kimi sosial fəlsəfə öz başlanğıcını XIX əsrin 40-cı illərindən götürür. Cəmiyyət haq­qında təlimi (sosiologiya) ilk dəfə O.Kont (1798-1857) yaratmışdır. O, bu elmi həm də sosial fəlsəfə adlandırmışdır. Kont cəmiyyəti ayrı- ayrı fərdlərin mexaniki məcmusu hesab edən baxışlara qarşı çı­xmış, cəmiyyətə bütöv sosial orqanizm kimi yanaşırdı. Kont cəmiyyətin müxtəlif tərəflərinin qarşılıqlı əlaqələrini ifadə etmək üçün «sosial statika» anlayışını irəli sürdü. Cəmiyyətin inkişafı mexa­nizmini açmaq üçün isə «sosial dinamika» anlayışını tətbiq etdi. Kont öz fəlsəfəsini pozitivist adlandırırdı. Belə hesab edirdi ki, bu fəlsəfə tamamilə elmin məlumatlarına və müşahidələrinə əsaslanır. O, cəmiyyətin inkişafını qanunauyğun proses kimi təsəvvür edirdi və «bəşəriyyətin intellektual təkamülünün böyük əsas qanununu» irəli sürmüşdü. Həmin qanuna görə insanların idraki fəaliyyəti və nəticə etibarilə bəşəriyyətin tarixi öz inkişafında üç mərhələdən keçir: teoloji, metafizik və pozitivist. Birinci mərhələdə dini mifoloji şüur hökmranlıq edirdi. İnsanların xarici aləmə münasibəti, əxlaqı və digər gündəlik problemləri din əsasında müəyyən olunurdu. Metafizik mərhələ reallıq hadisələrinin dərk olunmasına yönəlmişdir. Lakin bu mərhələdə bir çox hadisələrin konkret mahiyyəti açılmır. Nəhayət, üçüncü, pozitiv mərhələdə insan şüurunun mühakimələri və nəti­cələri daha çox elmi müşahidələrə əsaslanır.

Cəmiyyətə bütöv sosial orqanizm kimi yanaşılması H.Spenser (1820-1903) tərəfindən davam etdirilmişdir. Spenser təkamül pro­blemlərinin, o cümlədən, sosial təkamülün əsas momentlərini ayırırdı. Onun fikrincə, sadədən mürəkkəbə keçid (inteqrasiya); yekcinslikdən rəngarəngliyə (differensiasiya) doğru və qeyri- müəyyənlikdən müəyyənliyə doğru (nizamın artması) keçid baş verir. O, özünün «cəmiyyətin üzvi quruluşu» nəzəriyyəsində isə cəmiyyətin inkişafında bioloji və sosial əsasların qarşılıqlı təsirini göstərmişdir. Spenserə görə sosial təkamul prosesində insanların kollektiv fəa­liyyətinin və müxtəlif növlü sosial institutların əhəmiyyəti artır. Kont kimi H.Spenser də cəmiyyətin müvazinəti, harmoniyası və stabilliyi problemlərini irəli sürmüşdü. Onun fikrincə, sosial müvazinət insanların uyğunlaşma hərəkətlərinin, onların mənafelərinin ahən­gdarlığının nəticəsidir. Bu amillər cəmiyyətdə sabitliyin yaradıl­masında mühüm yer tutur.

Sosial fəlsəfənin inkişafına K.Marks və F.Engelsin yarat­dığı təlim mühüm töhfə vermişdir. Onlar cəmiyyətə ictimai əla­qələrin və münasibətlərin məcmusu kimi yanaşırdılar. Marksizmə görə insanların fəaliyyətinin əsasını maddi istehsal təşkil edir. Bu təlimdə ictimai varlıq ilə ictimai şüurun qarşılıqlı təsiri, ictimai- iqtisadi formasiya anlayışı kimi məsələlər işlənmişdir.

Sosial fəlsəfənin inkişafında M.Veber (1864- 1920) xüsusi yeri tutur. O, sosial fəlsəfəni nəzəri sosiologiya kimi səciyyələndi­rirdi. Veber göstərirdi ki, sosial fəlsəfə insanın və insan qrupunun davranış və fəaliyyətini öyrənməlidir. Buradan çıxış edərək o, sosial fəlsəfənin əsas müddəalarını özünün yaratdığı sosial hərəkət nəzə­riyyəsinə daxil edirdi. Veberə görə sosial hərəkətlər insanların şüurlu, başa düşülən qarşılıqlı təsiri sistemidir. Bu qarşılıqlı təsirdə hər bir insan öz hərəkətlərinin başqa insanlara təsirini və onların da müvafiq cavab reaksiyalarını nəzərə alır. Özünün «anlayan sosio­logiya» təlimində Veber göstərirdi ki, subyektlərin sosial hərə­kətlərinin daxili aləminin başa düşülməsi, həm anlayışlar vasitəsilə mənalandırıla bilər, həm də emosional- psixoloji səviyyədə baş verə bilər. Veberin sosial fəlsəfəsində ideal tiplər konsepsiyası mühüm yer tutur. O, ideal tip dedikdə insana ən çox faydalı olan, onun mənafelərinə obyektiv surətdə uyğun gələn modeli nəzərdə tuturdu.

Sosial fəlsəfə ilə cəmiyyəti öyrənən digər elmlər bir- birilə sıx qarşılıqlı təsirdə fəaliyyət göstərirlər. Belə ki, sosial fəlsəfə ən yüksək səviyyədə ümumiləşdirmələr aparır və öz müddəalarını mücərrəd formada ifadə edir. O, cəmiyyətin ən ümumi inkişaf qanu­nauyğunluqlarını və meyllərini öyrənil. Buna görə də o, konkret ictimai elmlərə (iqtisadiyyat, sosiologiya, politologiya, tarix, hüquq, statistika və sair) münasibətdə ümumi metodologiya rolunu oynayır Sonra, sosial fəlsəfə cəmiyyətin inkişafının, bütövlükdə tarixi prose­sin ümumi nəzəriyyəsi olduğu üçün ayrı-ayrı ictimai elmlər öz konkret tədqiqat obyektlərinə dair konsepsiyalar işləyib hazırlayarkən ona arxalanırlar. Deyilənlər sübut edir ki, sosial fəlsəfə konkret icti­mai elmlər üçün mühüm əhəmiyyətə malikdir. Lakin nəzərdə tutul­malıdır ki, sosial fəlsəfə ilə həmin elmlərin əlaqələri birtərəfli deyildir. Ayrı- ayrı ictimai elmlər də öz növbəsində sosial fəl­səfəyə güclü təsir göstərir. Sosial fəlsəfə həmin elmlərin əldə etdiyi konkret sahələrə dair elmi məlumatları ümumiləşdirir və buna əsaslanmaqla özü də inkişaf edir.

Digər ictimai və humanitar fənlər ilə sosial fəlsəfənin ümumi­liyi bundadır ki, o da insanların sosial dünyasını öyrənir. Bu dünyaya dil, elm, hüquq, etika, əxlaq və davranışlar, əmək alətlərinin təkmilləşməsi səviyyəsi, insanların fəaliyyəti üsulları və təşkilatları daxildir. Lakin cəmiyyəti öyrənən konkret elmlər yuxarıda göstərilən tərəf­lərdən birini və ya bir neçəsini tədqiq etməklə məhdudlaşır. Sosial fəlsəfənin spesifikliyi bundadır ki, o cəmiyyəti bütöv bir tam kimi götürür, onun ümumnəzəri modelini yaradır.

Sosial fəlsəfənin ümumilikdə fəlsəfə ilə münasibəti təkcə ilə ümumi arasındakı münasibət kimidir. Sosial fəlsəfədə ümumfəlsəfı müddəalar cəmiyyət həyatına münasibətdə, konkretləşmiş foımada çıxış edir.

Tarixi qanunauyğunluq və insanların şüurlu fəaliyyəti

Sosial fəlsəfə cəmiyyətdə obyektiv şərait ilə subyektiv amillərin nisbətinin öyrənilməsinə geniş diqqət yetirir. Obyektiv şərait dedikdə insanların şüuru, iradəsi və istəyindən asılı olmayaraq mövcud olan şərtlərin məcmusu nəzərdə tutulur. Buraya təbii şərait, coğıafi mühit, iqtisadi həyatın əsas göstəriciləri daxildir. Bunlardan əlavə ictimai inkişafın vaxtı çatmış tələbatı və istehlak vasitələri də obyektiv şəraitin ünsürlərini təşkil edir. Obye­ktiv şərait hər bir dövrdə insanların fəaliyyətinin əsas istiqamətlərini və hüdudlarını müəyyən edir.

Subyektiv amil isə kütlələrin, siniflərin, sosial qrupların, pa­rtiyaların, dövlətlərin və ayrı- ayrı şəxsiyyətlərin fəaliyyətidir. Onların şüurlu iradəsi, fəaliyyət bacarığıdır.

Cəmiyyətin inkişafı gedişində yeninin köhnə üzərində qələbə­si, imkanın gerçəkliyə çevrilməsi üçün təkcə obyektiv şəraitin olması kifayət deyildir. Tarixi prosesdə subyektiv amil də böyük rol oynayır. Belə ki, ictimai həyatda vaxtı çatmış vəzifələrin həlli, onların kütlələr tərəfindən necə başa düşülməsindən, onların şüurluluq və mütəşəkkilliyi səviyyəsindən, əzmkarlığı və iradəsindən çox asılıdır.

Təbiətdə hər şey (səma cismləıindən tut­muş bitki və heyvanlara qədər) kortəbii baş verir. Hətta yüksək təşkil olunmuş bioloji növlər belə ətraf mühitə uyğunlaşmaqla məhdud­laşırlar. Yalnız insanlar təbiətə fəal dəyişdirici təsir göstərir, onu öz tələbatlarına uyğunlaşdırırlar. Deməli, təbiətin tarixi özü yaranır, cəmiyyətin tarixini isə insanlar yaradırlar.

Zahirən təsadüflər yığını kimi görünən cəmiyyət həyatı özü­nün bütün zənginliyi və dolğunluğu ilə sahmanlı sistemdir. Bu sis­temin mövcudluğu və inkişafı müəyyən qanunauyğunluqlar üzrə baş verir. İnsanların hərəkətləri müəyyən məqsədə nail olmağa yönəlir, onların tələbatlarını ödəməyə xidmət edir. Cəmiyyət miqyasında götürdükdə ayrı- ayrı fərdlərin hərəkətləri kütlələrin, sosial qrupların, partiyaların və hakimiyyətlərin ümumi axınına qovuşur. Bu ümumi axında yeniliklə köhnəliyin, mütərəqqi ilə mürtəcenin, doğru ilə yalan ideyaların mübarizəsi baş verir. İctimai həyatda həm də müxtəlif fərdi və qrup mənafeləri, sinfi, milli və dövlətlərarası mənafelər daim toqquşmada davam edir. Müxtəlif qəbildən olan ehtiraslar və hissləı (xeyir, şər qəzəb, nifrət, sevgi və s.) coşub daşır. Bütün bu rənga­rəngliyə və çoxtərəfliliyə baxmayaraq cəmiyyət həyatı qanunauyğun proses kimi cərəyan edir. Lakin tarixi qanunauyğunluq insanların şüurlu fəaliyyətindən kənarda deyil, onunla sıx əlaqədə özünü göstərir. Əlbəttə bu, ictimai qanunların obyektiv xarakterini, insanların şüur və iradəsindən asılı olmadığını inkar etmir. Beləliklə, ictimai qanunlar insanların cəmiyyətində, onların fəaliyyəti nəticə­sində yaranır. Lakin qanunlar yarandıqdan sonra insanların fəal­iyyəti onlara tabe olur, insanlar bu qanunlara fərdidən yüksəkdə du­ran mahiyyət kimi baxırlar. İctimai inkişaf qanunları dedikdə cəmiyyətdəki hadisələr arasında obyektiv, mühüm, zəruri və təkrarlanan əlaqələr başa düşülür. Onlar sosial inkişafın əsas istiqmətlərini sə­ciyyələndirirlər. Belə qanunlara misal olaraq aşağıdakıları göstər­mək olar: maddi və mənəvi nemətlərin çoxalması ilə tələbatların art­ması qanunu; istehsal ilə tələbatların dialektik vəhdəti qanunu, tarixi tərəqqi gedişində subyektiv amilin rolunun artması qanunu və s.

İctimai *qanunlar təbiət qanunları ilə müəyyən ümumi və fərqli cəhətlərə malikdir.* Həm təbiət qanunları, həm də cəmiyyət qanunları obyektiv xarakter daşıyır, insanların şüur və iradəsindən asılı olmayaraq möv­cuddur. Obyektivlik həm də bunda təzahür edir ki, hər iki növ qa­nunlar insanların onları dərk edib etməməsindən asılı olmayaraq fəaliyyət göstərir. Lakin insanlar qanunları öyrənmək əsasında öz fəaliyyətində onlardan şüurlu və məqsədyönlü istifadə edə bilirlər.

Bu ümumi cəhətləri ilə yanaşı təbiət və cəmiyyət qanunları arasında müəyyən fərqlər də vardır. Hər şeydən əvvəl, cəmiyyət qanunları qarşılarına müəyyən məqsəd qoyan və onları şüurlu su­rətdə həyata keçirməyə çalışan insanların fəaliyyəti vasitəsilə tə­zahür edir. Təbiət qanunları isə bundan fərqli olaraq təbiətdəki ko­rtəbii qüvvələr arasında özünə yol açmaqla fəaliyyət göstərir. So­nuncu qəbildən olan qanunlar insanların şüur, istək və arzularından, iradəsindən tam mənaıda mövcud olur.

İkinci, təbiət və cəmiyyət qanunlarının fəaliyyət müddəti bir-birindən fərqlənir. Belə ki, təbiət əbədi olduğu kimi, onun qanunları da daimi və uzunömürlüdür (məsələn, enerjinin saxlanması və çev­rilməsi qanunu, ətalət qanunu və s.). Bundan fərqli olaraq ictimai inkişaf qanunları nisbətən qısa ömürlüdür. Onların əksəriyyəti (az- çox) uzun zaman keçdikdən sonra dəyişilir. Bu qanunların xeyli his­səsi isə yalnız müəyyən dövrdə fəaliyyət göstərir. Həmin dövr başa çatdıqda yeni qanunlarla əvəz olunur.

Üçüncü, cəmiyyət qanunları öz xarakteri üzündən ayrı- ayrı sosial qrupların və şəxslərin mənafeləri ilə sıx bağlıdır. Təbiət qa­nunları isə bir qayda olaraq insanların mənafelərinə biganədir və onlarla yalnız dolayısı ilə əlaqəli olur. İctimai inkişaf qanunları insanınn fəaliyyəti vasitəsi ilə təzahür etdiyindən onların mənafelərini bilavasitə əks etdirir.

Dördüncü fərq bundadır ki, yuxarıda deyildiyi kimi təbiət qa­nunları özü yaranır, cəmiyyət qanunları isə müəyyən mənada insanlar tərəfindən yaradılır. Bu cəhətə diqqət yetirərək vaxtilə Monteskye yazırdı ki, ictimai qanunlar ölkənin fiziki xassələrinə, iqlim şəraitinə, torpağının münbitlik dərəcəsinə, onun ərazisinə, əhalisinin həyat tərzinə, dövlət quruluşuna, dininə, peşə məşğuliyyətinə, əx­laq və adətlərinə müvafiq olmalıdır.

Beşinci, ictimai qanunlar daha mürəkkəb xarakter daşıyır, çünki reallığın ən yüksək forması oları cəmiyyəti səciyyələndirir. Fiziki təbiətdə hər şey tamamilə, heç bir qeyd şərt olmadan qanunlara tabedir. Cəmiyyətdə isə şüurlu insanlar fəa­liyyət göstərirlər, onlar müəyyən iradə azadlığına malikdirlər və bə­zən də özbaşınalıq göstərirlər. Bir sıra hallarda onlar sadəcə yanı­lırlar, yaxud da bilərəkdən qanunların əleyhinə hərəkət edirlər. Mə­sələn, cəmiyyət tarixində iqtisadi qanunların pozulması halları tez- tez baş verir. Bu isə geriliyə və xaosa gətirib çıxarır. Yaxud da tarixdə siyasi avantürizm nümunələri baş verdikdə bunlar obyektiv qanunların pozulması deməkdir.

Altıncı fərq bununla əlaqədardır ki, insanlara çox vaxt elə gə­lir ki, cəmiyyətdə müəyyən bir hadisə baş verirsə bu, qanuna­uyğundur. Bu mənada onlar baş verənlərin təsadüfiliyini qəbul etmək istəmirlər. Təbiətdə daim təkrar olunan hər şey qanun hesab olunur. Cəmiyyətdə hər şey unikaldır, heç nə demək olar ki, təkrarlanmır. Baş verən hər bir hadisə özü ilə yenilik gətirir. Yeni suallar doğurur və bunlara uyğun cavablar tələb edir.

Nəhayət, axırıncı fərq bunda ifadə olunur ki, cəmiyyətdə di­namik qahunlarla yanaşı statistik qanunların xüsusi çəkisi yüksəkdir və onlar daha çox yer tutur. Başqa sözlə desək, cəmiyyətdə təsadüflər daha çox hökmranlıq edirlər. Tarixdə baş verən konkret hadisələrin təkrarlanmaz fərdiliyində və təsadüflüyündə nə isə müəyyən bir ümumi cəhət özünü göstərir. Məsələn, Böyük Vətən müharibəsi ilə Qarabağ müharibəsi bir- birindən tamamilə fərqlənir. Lakin bu fərqlilik daxilində onları müharibə anlayışı altında fəlsəfi mənalandırmaq mümkündür. Tarixdə fərdi olan hər bir hadisə ümuminin konkret təzahüıüdür. Lakin burada ümumi cəhət fərdini heçə endirmir, əksinə, yalnız təkrarolunmazlığın dolğun özünü gö­stərdiyi şəraitdə həyata keçirilə bilir. Buna görə də cəmiyyət qa­nunları daha çox statistik qanunlar kimi, yəni meyllər kimi fəaliyyət göstərir. Qanun- meyl isə ümumdünya tarixinin əsas inkişaf yolun­dan müəyyən kənara çıxma hallarını qəbul edir. Həm də nəzərdə tutulmalıdır ki, ictimai qanun elə belə sadə meyl kimi deyil, aparıcı və əsas meyil kimi çıxış edir.

Göründüyü kimi təbiət və cəmiyyət qanunlarının qarşılıqlı münasibəti çox mürəkkəbdir. Onları tam eyniləşdirmək və ya qarşı-qarşıya qoymaq yolverilməzdir. Halbuki fəlsəfi fikir tarixində hər iki qəbildən olan baxışlar mövcud olmuşdur. Məsələn, sosial darvinistlər ictimai həyatın biologiyanın qanunları üzrə izah edirdilər. Cə­miyyət ilə təbiət qanunlarını eyniləşdirilməsi sosial həyatı mexanikanın, fizikanın qanunları ilə izah etmək cəhdləri üçün də səciyyə­vidir. Digər ifrat mövqedən çıxış edən yenikantçılar təbiət və cə­miyyət qanunlarını bir- birinə qarşı qoyurdular. Onların fıkrincə təbiətdəki proseslər ümumi qanunauyğunluqlara tabedir. Cəmiyyətdəki hadisələr isə sırf fərdi və təkrarolunmaz xarakter daşıyır. Bu keyfiyyəti həddən artıq şişirtməklə onlar təbiət və cəmiyyət qanunla­rının bir- birinə tam əks olduğunu iddia edirdilər.

İctimai qanunlar öz əhatə dairəsinə görə müxtəlifdir, iki qrupa bölmək olar: 1) ümumsosioloji qanunlar; 2) ictimai inkişafın spesifik qanunları.

Birinci qrupa daxil olan qanunlar ümumi xarakterə malikdir, yəni bütün tarixi dövrlərdə fəaliyyət göstərir. Öz mahiyyətinə görə bu qanunlar bir növ tarixi inkişafın varisliyini ifadə edir. Cəmiyyət inkişafının bütün pillələrinə və mərhələlərinə xas olan ən ümumi və ən mühüm cəhətləri göstərir. Məsələn, ictimai istehsal ilə tələbatın dialektik vəhdəti qanunu bu qəbildəndir.

İctimai həyatın spesifik qanunları isə bir və ya bir neçə tarixi mərhələnin keyfiyyət özünəməxsusluğunu ifadə edir. Bunlara misal olaraq sinfi mübarizə qanununu göstərmək olar. Həmin qanun yal­nız antaqonist sinifli cəmiyyətlərdə fəaliyyət göstərir.

İctimai qanunların fəaliyyət göstərdiyi şərait dəyişıldikdə həmin qanunların fəaliyyəti dəyişilir: bir sıra qanunlar sıradan çıxır, digər qrup qanunların fəaliyyəti daha dolğun şəkil alır. Üçüncü bir tərəfdən isə əvvəllərdə mövcud olmayan yeni qanunlar yaranır.

Cəmiyyət qanunlarının mahiyyəti və məzmununun dərk olunması, ictimai qanunauyğunluğun qəbul edilməsi sosial determinizm prinsipindən irəli gəlir. Məhz ona əsaslanmaqla tarixi qa­nunauyğunluq (zərurət) ilə insanların şüurlu fəaliyyətinin (azadlıq) münasibətini düzgün başa düşmək olar.

Sosial determinizm prinsipinə görə sübut edir ki, insanların fəaliyyəti maddi olnnla ideal olanın, obyektiv ilə subyektivın vəhdəti kimi çıxış edir.

Bu tarixi zərurətin qəbul edilməsidir. Lakin nəzərdə tutulmalıdır ki, tarixi zərurət çox müxtəlif formada təzahür edə bilir. Buna görə də sosial determinizmin fatal labüdlük formasında çıxış edən tarixi zərurət ilə heç bir əlaqəsi yoxdur. Tarixi zərurət dedikdə in­sanların fəaliyyətinin labüdlüyü və vacibliyi, ictimai həyatın müəyyən istiqamətdə və ardıcıllıqla inkişafı nəzərdə tutulur. Beləliklə, sosial determinizmin qəbul edilməsi cəmiyyət tarixində zərurəti, obyektivliyi və habelə, müəyyən təkrarlanmanı qəbul etməyə gətirib çıxa­nı. Lakin bu, tarixdə təkrarlanma inkişafın fərdi xüsusiyyətlərini, özünəməxsusluqlarını istisna etmir, bir belə təkrarlanma başqa şəraitdə, başqa inkişaf mərhələsində də baş verir.

İnsanlar öz ictimai fəaliyyətində tarixi zərurəti həyata keçirir­lər. Onlar tələbat və mənafelərini dərk etməklə qarşıda duran məqsəd və vəzifələri müəyyənləşdirirlər. Tələbat və mənafelər isə ictimai həyatın obyektiv şəraitindən doğur. Deməli, zərurət insanların şüurundan asılı olmayıb, obyektiv qanunların fəaliyyəti ilə şərtlənir. O, tarixi inkişafın qanunauyğun meylidir, bu inkişafda sosial determinizmi ifadə edir. İnsanın həyatı sosial zərurətdən kə­narda getmir. Ona müxtəlif sosial determinantlar təsir edir: 1) kapital (təkcə maliyyə nəzərdə tutulmur, həm də sosial və mədəni kapital, nemətlər başa düşülür), 2) ictimai istehsala münasibətə gö­rə mövqe (peşə növü, məşğuliyyət forması və onlardan irəli gələn digər determinasiyalar), 3) insanın daxil olduğu sosial əlaqələrin tipi, 4) fərdin mənsub olduğu qıupun tarixi, 5) fərdin özünün tarixi.

Tarixə dialektik baxış öyrədir k'i, zərurət nəticə etibarı ilə bir sı­ra təsadüflər vasitəsilə özünə yol açır. Təsadüflər isə zərurətin tamamlanması və təzahür forması kimi çıxış edir.

Sosial fəlsəfə ictimai həyatda zərurəti göstərməklə yana­şı, həm də azadlıq anlayışının mühüm rolunu qeyd edir. Bu təlimə görə obyektiv qanunauyğunluğun və zərurətin qəbul edilməsi insanların şüurlu fəaliyyətini, azadlıq və təşəbbüskarlığını inkar etmir. Zərurət ilə azadlığı bir- birinə qarşı qoymaq doğru deyildir, həm tarixi qanunların fetişiləşdirılməsi, həm də mütləq azadlıq iddiaları yol verilməzdir.

Azadlıq anlayışına konkret tarixi planda yanaşmaq lazımdır. Bu əsasdan çıxış edərək göstərmək olar ki, insan azadlığın həddləri hər bir tarixi inkişaf mərhələsinin xarakteri və yaratdığı imkanlarla şərtlənir.

İctimai inkişafda obyektiv ilə subyektivin, tarixi qanunauyğun­luq ilə insanların şüurlu fəaliyyətinin dialektikasını izah edərkən şüurluluq, kortəbiilik və mütəşəkkilliyin nisbəti də nəzərdən keçi­rilməlidir.

Şüurluq dedikdə ictimai həyatda əvvəlcədən qarşıya qoyu­lmuş plan üzrə məqsədyönlü fəaliyyət nəzərdə tutulur. Bu cür fəa­liyyətin nəticəsində insanların ideya və istəkləri reallaşır.

İctimai həyatda şüurlu surətdə tənzim olunan proseslərdən fərqli olaraq kortəbiilik o deməkdir ki, insanlar öz praktiki fəaliyyə­tində irəlicədən məlum olmayan və bilinməyən, planlaşdırılmayan nəticələrə gəlib çıxıılar. Bu halda real proseslər insanların iradəsi üzrə getmir. Bəzən də həmin nəticələr onların iradə və istəyinin əksinə, gözlədikləri və ümid bəslədikləıindən tamamilə başqa olur.

Beləliklə, cəmiyyətdə şüurluluq və kortəbiiliyin fərqi o demək deyildir ki, ikinci halda sosial, proseslər şüurdan keçməyərək baş verir. Məsələni bu cür hərfi mənada anlamaq düzgün olmazdı. Belə ki, şüur və iradə insanın hər cür fəaliyyətinin zəruri tərəfidir. Şüurluluq ilə kortəbiiliyin fərqi bundadır ki, şüurlu surətdə istiqamətləndiri­lən ictimai proseslər insanların ideya və məqsədlərinə uyğun gəlir, kortəbiilikdə isə fəaliyyətin nəticələri onların məqsədi ilə uyğun gəlmir.

İctimai proseslərin istər kortəbii, istərsə də şüurlu nizama sa­lınması heç də o demək deyildir xi, həmin proseslər obyektiv qanu­nauyğunluqlar üzrə getmir. Kortəbiilik və şüurluluq tarixdə obyektiv inkişafın iki formasıdır. Birinci halda sosial zəru­rətin tələbatı heç kimin irəlicədən görmədiyi və nəzərdə tutmadığı şəkildə reallaşır, ikinci halda isə bu tələbat insanların məqsədyönlü fəaliyyəti ilə həyata keçirilir.

Cəmiyyət özüinkişaf edən sistemdir

Cəmiyyət insanların, sosial birliklərin və onların qarşılıqlı münasibətlərinin məcmusudur. Lakin cəmiyyət ayrı- ayrı insanların mexaniki məcmusu deyildir, sahmanlı struktura malik olan bütöv bir sistemdir. Cəmiyyətin bu münasibətdə dair iki yanlış mövqe mövcuddur. Onlardan birincisi, sosial nihilizm göstərir ki, yalnız ayrı- ayrı insanlar və fərdlər mövcuddur. İctimai əlaqələr və bütövlükdə cəmiyyət adlı reallıq yoxdur. Cə­miyyət anlayışı yalnız əlverişli olduğu üçün işlənilən funksiyadır. Bu qəbildən olan fərdiyyətçi yanaşma anarxizmə gətirib çıxarır. Anarxızm isə cəmiyyətdə ictimai əlaqələri, ictimai təşkilatların və dövlətin əhəmiyyətini inkar edir. İkinci yanlış baxış cəmiyyətdə kollektivizmin rolunu həddən artıq şişirdir. Onun tərəfdarları iddia edirlər ki, yalnız bütöv bir tam kimi götürülən cəmiyyət, dövlət mövcuddur. Ayrı- ayrı insanlar isə elə bir əhəmiyyət kəsb etmir, sadəcə olaraq umuminin hissəcikləri kimi çıxış edirlər.

Əslində real cəmiyyət son dərəcə müxtəlif tərəflərin, yarımsistemlərin və elementlərin (ayrı- ayrı insanların) qarşılıqlı əlaqəli sistemidir. Cəmiyyətdə insanlar sonsuz sayda əlaqələrdə və qarşı­lıqlı təsirdə çıxış edirlər. Nəticədə, bütöv sistem, vahid orqanizm qə­rarlaşır.

Cəmiyyətə sistemli yanaşma təsəvvürləri qədim olsa da, bu barədə bitkin təlimlər ilk dəfə XIX-XX əsrlərin fəlsəfi fikrində yaranmışdır. Onun əsasları O.Kont, H.Spenser, K.Marks, E.Dürkheym, M.Veber, P Sorokin, T.Parsons, L.Bertalanfi və başqa mütəfəkkirlər tərəfindən irəli sürülmüşdür.

Bu təsəvvürlərə görə sistem kimi götürülən cəmiyyətin ele­mentlərini bu və ya digər sosial subyektlər, münasibətlər və insti­tutlar təşkil edir. Cəmiyyət sistemini təşkil edən elementlər və yarımsistemlər keyfiyyətcə rəngarəngdir və çoxpilləli xarakter daşıyır, ictimai sistemdə münasibətlər çox mühüm yer tutur. Münasibət de­dikdə cəmiyyəti təşkil edən subyektlər arasında müəyyən əlaqə və asılılıq başa düşülür. Məhz bu münasibətlər sayəsində insanlar bir­ləşir, ayrı- ayrı fərdlər vahid tam formasında çıxış edirlər, insanlar arasında sabit və təkrarlanan münasibətlər, asılılıq tədricən onların sosial qruplar, təşkilatlar və institutlar formasında bir­ləşməsini yaradır.

Sosial sistem aşağıdakı xassələrinə görə təbiət sistem­lərindən fərqlənir: *Hər şeydən əvvəl,* göstərilməlidir ki, cəmiyyəti təşkil edən elementlər, yarımsistemlər və səviyyələr son dərəcə rə­ngarəngdir, onların funksiyaları, əlaqələri və qarşılıqlı münasibətləri çox mürəkkəbdir. *Digər tərəfdən,* sosial sistemi təşkil edən ele­mentlər öz keyfiyyətinə görə müxtəlifdir. Burada təkcə maddi deyil, həm də ideal, mənəvi hadisələr vardır. Buna görə də onu tədqiq edərkən müxtəlif elmlərin (humanitar və təbii elmlərin) metodların­dan kompleks şəkildə istifadə olunmalıdır. Sonra, sosial sistemin əsas elementi olan *insanın unikal xarakteri* onu təbiətdən fərqləndi­rir. Belə ki, insan *öz* fəaliyyətinin, davranışının, forma və üsullarını sərbəst surətdə və geniş diapazonda seçə bilir. Bunun nəticəsində cəmiyyətin inkişafında qeyri- müəyyənlik dərəcəsi yüksək olur. Bu­rada hadisələrin gələcək nəticələrini irəlicədən müəyyən etmək çox vaxt mümkün olmur.

*Nəhayət,* sosial sistem özünün açıq xarakter daşıması ilə səciyyələnir. O qapalı deyildir. Sosial sistemin açıq olması o deməkdir ki, cəmiyyət daim ətraf mühit ilə maddələr, enerji və info­rmasiya mübadiləsində olur. Buna görə də ictimai sistem qeyri-müvazinət vəziyyətində olan sistemlərdəndir. Onun qeyri- müva­zinət xarakteri sosial sistemə daxil olan yarımsistemlər və tərəflər öz səviyyəsinə görə eyni deyildir. Onlar arasında müəyyən fərqlər və dialektik ziddiyyətlər mövcuddur. Sosial sistemin açıq xarakteri və qeyri- müvazinətli olması onun əbədi həyatını təmin edir. Başqa sözlə, Kainatın “istilik ölümü nəzəriyyəsi” nəinki təkcə dünyaya münasibətdə, həm də cəmiyyətə münasibətdə əsassızdır. Çünki sosial sistemin açıqlığı və qeyri-müvazinətliyi burada entropiyanın (qapalı sistemlərdə istiliyin toplanması nəticəsində nizamlılığın pozulması) toplanmasına imkan vermir. Ətraf mühit və kosmos ilə daim qarşılıqlı təsir sayəsində burada fasiləsiz olaraq neqentropik (entropiyaya qarşı) proseslər baş verir.

Cəmiyyətə bir qədər dərindən nəzər yetirdikdə məlum olur ki, ictimai həyatın bütün zahiri rəngarəng hadisələri arxa­sında insanların birgə fəaliyyətinin bu və ya digər növü durur. Məhz insan fəaliyyəti sosial həyatın gizli, mahiyyət xarakteri tərəfini ifadə edir. Sosial fəlsəfə öyrədir ki, bütün ictimai mü­nasibətlərin çıxış nöqtəsi insanların sosial fəaliyyətidir. Əslində cəmiyyət dedikdə ətraf dünyaya aktiv münasibətin insana məxsus spesifik forması başa düşülür. Onun əsas məzmununu real dünyanın məqsədyönlü şəkildə mənalandırılması, dəyişdirilməsi və yeni­limi yaradılması təşkil edir.

Fəaliyyətin strukturunda mərkəzi yeri insan tutur, insansız fəaliyyət yoxdur, o, fəaliyyətin subyektidir. Fəaliyyətdə subyekt ilə və obyekt də çox mühümdür. Obyekt həm əşya və predmetlər, də insan formasında çıxış edə bilir. Sonunculara misal olaraq müəllimin və bir sıra başqa peşə sahiblərinin fəaliyyətinin yönəldiyi tərəfləri göstərmək olar. Fəaliyyətin obyekti öz məzmu­nuna görə mürəkkəbdir. Burada maddi və mənəvi istehsal alət və vasitələri (dəzgahlar, müxtəlif qurğu və avadanlıqlar, habelə, qələm, makina, kompüter, çap maşınları və s.) əsas yeri tutur. Fəaliyyət obyektinin məzmununa həm də dil (səsli şifahi və yazılı nitq), informasiyanın maddi daşıyıcıları (maqnit lenti, disket, şəkil, sxem və s.), simvol və işarələr daxildir. Sosial fəaliyyətin baş verməsi üçün yuxarıda göstərilən tərəflərin əlaqələrdə və münasibətlərdə olması tələb olunur.

Beləliklə, sosial fəaliyyət aşağıdakı dörd ünsürdən təşkil olunur: insanlar, fiziki əşyalar, simvollar və əlaqələr. Sosial fəa­liyyət öz məzmununa görə aşağıdakı əsas sahələrə ayrılır: maddi fəaliyyət, mənəvi fəaliyyət, idarəetmə fəaliyyəti və xi­dmət sahəsi.

İnsan fəaliyyətinin müstəsna dərəcədə böyük rol oynadığı şəksizdir. Lakin bu rol həddən artıq şişirdildikdə cəmiyyətdə mövcud olan real çoxtərəfli, mürəkkəb və çoxölçülü xarakter daşıyan sosial qarşılıqlı təsirin əhəmiyyəti bəsitləşir. Doğrudur, fəaliyyət sosial si­stemdə sistemyaradıcı əhəmiyyət kəsb edir. Lakin o, insanların mövcudluğunun yeganə əsas göstəricisi deyildir. Əvvəla, nəzərdə tutmaq lazımdır ki, sosial fəaliyyət, insanın aktivliyi özbaşına yara­nmır. O, insanların müxtəlif maddi və mənəvi tələbatları, mənafeləri, motivləri və dəyər oriyentasiyası əsasında baş verir. *Digər tərəfdən,* insanların fəaliyyəti bir çox hallarda onlar üçün gözlənilməz nəti­cələr verə bilir. Yəni bu fəaliyyət onların mənafelərinə zidd olan so­sial münasibətlər, institutlar, siyasi və ideoloji hadisələr yarada bilir.

Buradan aydın olur ki, sosial fəaliyyət ictimai həyatın əsa­sıdır. Amma ictimai həyat yalnız fəaliyyətdən ibarət deyildir Sosial həyat çoxölçülü xarakter daşıyır. O, təkcə fəaliyyət növlərinin məcmusu demək deyildir. Burada müxtəlif aspektlər- sosial qrupla­rın birləşməsi, müxtəlif ictimai təşkilatların strukturu və digər amillər də çox böyük rol oynayır.

Bütöv orqanizm kimi götürülən cəmiyyət bir sıra xassələrə malikdır: özfəaliyyət (fəaliyyətin kənardan gətirilməməsi), öz-özünü təşkil etmək, özinkişaf (inkişaf mənbəyinin daxildə olması) və özü-özünə kifayət olması. Birinci üç əlamət həm bütövlükdə cəmiyyətə, həm də ayrılıqda onun hər bir sferasına və qruplarına aiddir. Dördüncü xassə isə yalnız bütöv bir tam kimi götürülən cəmiyyəti səciyyələndirir. Özünün özü üçün kifayət etməsi xassəsi o deməkdir ki, sistem öz fəaliyyəti ilə onun mövcudluğu üçün lazım olan şəraiti yarada və tələbatlarını ödəyə bilir. Bu keyfiyyət sosial sistemi onun ayrı- ayrı yarımsistemlərindən və tərəflərindən fərqləndirir. Başqa sözlə, cəmiyyətin heç bir sahəsi, heç bir fəaliyyət növü ümumidən təcrid olunmuş halda normal yaşaya bilməz. Yalnız bütöv bir tam kimi götürülən cəmiyyət bütün fəaliyyət növlərinin, sosial subyektlərin və sosial institutların vəhdətini təmin etməklə öz- özünü təmin etmə xassəsinə malikdir.

Beləliklə, sosial sistem müxtəlif səpkilərə malikdir. Onu təhlil edərkən fəaliyyət növləri, sosial münasibətlər, sosial birlik formaları, ictimai institutlar mütləq nəzərə alınmalıdır.

Cəmiyyətin son dərəcə mürəkkəb olması onu izah edən ba­xışların da müxtəlifliyini şərtləndirir. Sosial fəlsəfədə cəmiyyətin üç əsas nəzəri modeli geniş yayılmışdır: naturalizm, idealizm və materializm.

Birinci mövqe, naturalizm (təbiət, təbii olan deməkdir) tarixən daha qədimdir. Onun mahiyyətini cəmiyyətin təbii bioloji amillər (təbii sərvətlər, mühit, iqlim və s.) ilə izah olunması təşkil edir. Yu­xarıda onların bir növü olan coğrafi determinizm haqqında geniş danışıldı.

Cəmiyyətə idealist yanaşma sosial həyatda əbədi ideyanın, dünya zəkasının, idealın, mənəvi amillərin müəyyənedici rol oyna­dığını sübut etməyə çalışır.

Nəhayət, materializm cəmiyyətin izahında maddi amillərdən, sosial varlıqdan, maddi nemətlər istehsalından çıxış edir. Qeyd edək ki, bu üç baxış bir- birindən tam təcrid olunmuş halda mövcud deyil­dir. Onlar bir-birilə xeyli yaxındır və bəzən də çulğalaşmış şəkildə mövcuddur. Məsələn naturalizmdə bəzən həm materializm ünsürlə­ri (cəmiyyətin təbii izahı, mexanisizm, sosial darvinizm və s.), həm də idealizm (panteizm və hilozoizmin nümunəsində) əlaqəli şəkildə çıxış edir.

Sosial fəlsəfədə insanların əvvəlki cəmiyyətdən irsən keçən bu yeni yaranan birgə fəaliyyət üsulu ictimai istehsal anlayışında ifadə olunur. Bu anlayış hələ C.Lokk və A.Smit tərəfindən istifadə olu­nmuşdur. K.Marks onu cəmiyyəti yaradan insanların birgə fəaliy­yətinə tətbiq etmişdir. İctimai istehsal anlayışı insanların məqsəd­yönlü fəaliyyəti prosesidir. Bu anlayış sosial fəlsəfədə mühüm rol oynayır. O, göstərir ki, cəmiyyət sadəcə təkrar istehsal və adapta­siya etmək deyildir, o, ictimai həyatı həm də yaradıcılıq, özistehsalı kimi səciyyələndirir. İctimai istehsal bır sıra həyati əhəmiyyətli sosial funksıyalar yerinə yetirir. Onlardan aşağıdakılar xüsusilə mühümdür: 1)cəmiyyətin mövcudluğunun maddi həyat şəraitinin təkrar isteh­salı; b) mənəvi həyat məhsullarının (ideyalar və ideologiyanın) mə­nəvi dəyərlərin, simvol və işarələrin istehsalı; v) ictimai fərdlər kimi insan nəslinin istehsalı; q) sosial əlaqələrin və münasibətlərin istehsalı.

Məhz istehsal sayəsində insanların tarixi ictimai xarakter kəsb edir. Sosial şəraitin ayrı-ayrı tərəflərini istehsal etməklə insan həm də öz- özünü istehsal edir. Din, ailə, dövlət, hüquq, əxlaq, elm, incəsənət və s. təkrar istehsalın xüsusi növləridir.

İnsanlar cəmiyyət daxilində öz həyatlarını təmin etmək üçün bir sıra funksiyalar (iqtisadi funksiya, zorakılıq üzərində nəzarət, biliklərin inkişaf etdirilməsi, özünüməhdudlaşdırma qabiliyyətinin inkişafı funksiyası) yerinə yetirməli olur. Qeyd edək ki, müxtəlif tarixi dövrlərdə həmin funksiyaların yerinə yetirilməsi səviyyəsi və onların ictimai həyatda rolu eyni deyildir.

**“İCTİMAİ HƏYATIN ƏSAS SFERALARI. İQTİSADİ HƏYATIN FƏLSƏFİ SƏPKİSİ”**

**mövzusunda mühazirə mətni**

**PLAN**

1.İctimai həyatın sferaları

2.İqtisadi həyatın sosial səpkisi

Cəmiyyətin fəlsəfi təhlilinin çıxış nöqtəsi ona müxtəlif yarımsislemləri, prosesləri və tərəfləri əhatə edən çoxpilləli vahid or­qanizm kimi yanaşmaqdır. Cəmiyyətin daxili bölgüsündə müxtəlif meyarlardan istifadə olunur.

Hər şeydən əvvəl göstərilməlidir ki. cəmiyyət təkcə, xüsu­si və ümuminin ayrılmaz vəhdətidir. Bu keyfiyyət ictimai həyatın ən başlıca tərəfidir. Sonra, cəmiyyəti təbii yarımsistemə və ictimai yarımsistemə ayırmaq olar. Birinci tərəf aşağıdakı amilləri əhatə edir: insan nəslinin istehsalı və təkrar istehsalı; coğrafi mühit və öl­kənin geopolitik vəziyyəti; nəsillər arasında təbii münasibətlər və sair. İkinciyə- ictimai yarımstruktura insan amili, ictimai həyatın is­tehsalı və təkrar istehsalı daxildir. Bunlarla yanaşı sosial sistemi bir­lik formalarına görə (cəmiyyət, sosial qrup, millət, xalq və sair), ya­şayış məskənləri tipinə görə (şəhər, şəhərtıpli qəsəbə və kənd), ha­belə peşə, demoqrafik, yaş, cins və sair əlamətlərə görə də bölmək olar.

Nəhayət, cəmiyyəti differensiasiya etməyin bir növü onu ictimai sferalar üzrə ayırmaqdır. Bu bölgüyə əsasən cəmiyyət iqtisadi, sosial, siyasi və mənəvi sferalara ayrılır. Onun əsasında iki əsas əlamət durur. Onlardan birincisi müvafiq sferada ictimai fəa­liyyətin özünəməxsus növü, ikincisi isə buna uyğun olaraq qə­rarlaşan ictimai münasibətlər tipidir. Bu sferaların hər birində insanların fəaliyyəti özünəməxsus, spesifik xara­kter daşıyır. Burada qərarlaşan ictimai əlaqələr və münasibətlər də başqalarında olduğundan fərqlidir.

Cəmiyyətin sferalar üzrə bölgüsü ictimai həyatın müxtəlif tərəflərini funksional baxımdan vəhdətdə götürür. Belə ki, yuxarıda adı çəkilən dörd sferanın hər birində həm maddi, həm də mənəvi tərəflər (əlbəttə hər birində müxtəlif nisbətdə) əhatə olunur.

İctimai sferalar arasında iqtisadi həyat mühüm yer tutur. Buraya maddi istehsal, iqtisadi təlabatlar, mənafelər və iqtisadi fəaliyyət ilə əlaqədə olan digər tərəflər daxildir.

Sosial münasibətlərə göstərilməlidir əsas etibarilə cəmiyyətdəki sosial birlik formaları- siniflər, sosial qruplar, əmək kollektivləri, millət və xalqlar arasındakı münasibətləri, lıabelə ailə münasibətlərini əhatə edir.

Siyasi münasibətlər cəmiyyətdə siniflər və partiyalar ara­sında siyasi quruluşa, real dövlət hakimiyyətinə olan münasibətləri və dövlətlər arasındakı münasibətləri əhatə edir. Bu münasibətlərdə siniflərin və sosial qrupların əsas mənafeləri təmərküzləşmiş şəkildə özünü göstərir. Burada ideoloji səpki geniş yer tutur, lakin siyasi münasibətləri təkcə ideoloji münasibətlərdən ibarət he­sab etmək düzgün olmazdı. Burada həm də maddi tərəf vardır. Belə ki, siyasi münasibətlərin müəyyən tərəfləri iqtisadi münasibətlərlə sıx bağlıdır və iqtisadi münasibətlərin inkişafı səviyyəsini göstərir. Bu mənada həmin tərəflər insanların iradə və şüurundan demək olar ki, asılı deyildir.

Mənəvi sferanın münasibətləri də öz xarakteri və tərki­binə görə səciyyəvidir. Onları öz mürəkkəbliyi üzündən bəzən ide­oloji münasibətlər ilə eyniləşdirirlər, bu isə doğru deyildir. Əlbəttə, bu sferada ideoloji səpki yuxarıda göstərilən bütün üç sferada oldu­ğundan daha çox yer tutur, lakin burada da maddi münasibətlərin müəyyən ünsürləri də özünü göstərir (məsələn elmdə, mədə­niyyətdə, memarlıqda və s.).

Yuxarıda deyilənlər ictimai münasibətlər sisteminin geniş məzmuna, mürəkkəb struktura, çoxpilləli səviyyəyə, funksional asılı­lığa görə rəngarəng və çulğalaşmış xarakterə malik olduğunu sübut edir.

İqtisadi həyatın sosial səpkisi

İqtisadiyyat ictimai həyatının ən mürəkkəb yarımsistemlərindən biridir. O, cəmiyyətdə qərarlaşan mülkiyyət münasibət­ləri və təşkilati- hüquqi formalar əsasında baş verən təsərrüfat proseslərini əhatə edir.

Cəmiyyətin iqtisadi sferasını əsas etibarilə iqtisadi elmləı öy­rənir. Lakin burada bir sıra məsələlər vardır ki, onlar sosial fəlsəfə ilə sıx bağlıdır. Məsələn, bütövlükdə cəmiyyət ilə iqtisadi həyat arasındakı münasibətlər, iqtisadi sferanın cəmiyyətin inkişafma təsiri; iqtisadi sferada obyekt- subyekt münasibətləri; iqtisadi münasibətlər ilə iqtisadi mənafelərin əlaqəsi (müxtəlif birlik formalarının mənafeləri); iqtisadi sfera ilə dövlətin münasibətləri və sair. Bu məsələlərin rolu təkcə sırf iqtisadi sfera ilə məhdudlaşmır, bütöv bir tam kimi götürülən cəmiyyət sistemini əhatə edir, buna görə də sosial- fəlsəfi xarakter daşıyır.

Sosial fəlsəfədə iqtisadi sferanın öyrənilməsi o dərəcədə əhə­miyyətli yer tutur ki, hətta son dövrlərin fəlsəfi ədəbiyyatda iqtisadi fəlsəfə anlayışı geniş yayılmaqdadır. İqtisadi fəlsəfə sosial fəlsəfə sisteminə xüsusi bır hissə kimi daxildir. O, cəmiyyətin iqtisadi həyatına öz spesifik nöqteyi- nəzərindən yanaşır.

Ümumi mənada iqtisadiyyat dedikdə insan nəsli ılə təbiət arasında fərdlərin və ictimai birliklərin şüurlu fəaliyyətindən keçərək baş verən maddələr mübadiləsi başa düşülür. Müasir dövrlə iqtisadi reallığın dəyişilməsinə uyğun olaraq iqtisadiyyat anlayışı da yeni məzmun kəsb edir. Bugünkü iqtisadi reallıq «sərvətlər dünyası», «təsərrüfat mədəniyyəti dünyası» və «təsərrüfatçılıq edən subyektin dünyası» kimi üç əsas elmi mən­zərəni ifadə edir.

İqtisadi həyatı öyrənən təlimlər xeyli qədim tarixə malikdir. Onun əsasları Aristotel tərəfindən qoyulmuşdur. Yeni dövrdə bu təlimi A.Smit, D.Rikardo inkişaf etdirmişlər. İqtisadi təlimin sonrakı inkişafı K.Marksın adı ilə bağlıdır. O, dəyər nəzəriyyəsini təkmilləşdirmiş və izafi dəyər nəzəriyyəsini yaratmışdır. Marksın iqtisadi nəzəriyyəsi, xüsusilə də onun gəlir, əmək haqqı və kapitalist müəssisənin təbiəti haqqında fikirləri çox əhəmiyyətlidir. O, cəmiyyətin əsasını iqtisadiyyatda görürdü. Bu fikir müəyyən qədər doğrudur. Lakin iqtisadi həyatın rolunu şişirtmək, onu cəmiyyətdə hər şeyin müəyyənedicisi kimi göstərmək doğru deyildir. Xüsusən də iqtisadi həyatın mənəvi sferanı müəyyən edən xüsusi tipli varlıq olması fikri şübhə doğurur. Eynilə də Marksın ictimai varlığın şüuru müəyyən etdiyi haqqında müddəası ilə razıla­şmaq olmaz. Axı insan şüuru iqtisadi həyatın bütün tərəflərində lap əvvəldən mövcuddur. Məhz şüurlu insan iqtisadi münasibətlərin subyektıdir. Onun sırf iqtisadi fəaliyyəti, habelə mübadilə, alqı və satqı əməliyyatları şüuılu baş verir. Onların hamısı bir- birilə sıx bağlı olan tələbatlar, məqsədyönlülük, iradi hərəkətlər, məsuliyyət, hü­quqi düşüncə və s. əhatə edən vahid zəncir silsiləsini təşkil edir. Deməli, cəmiyyət özünün tam dolğunluğu ilə subyekt ilə obyektin çulğaşması kimi çıxış edir. Ona görə də burada nəyinsə bi­rinci və nəyinsə ikinci olduğunu iddia etmək doğru deyildir.

İqtisadi həyatın özü sözün müəyyən mənasında sosial pro­sesdir. Bu prosesdə insanlar həm konkret bir təsərrüfatın bilavasitə nümayəndələri kimi, həm də dolayısı ilə ümumi təsərrüfat orqani­zminin tərkib hissəsi kimi çıxış edirlər.

İnsanlar arasında istehsal prosesində qərarlaşan əlaqələr mürəkkəb struktur-funksional və çoxpilləli tabelik sistemini yaradır. İstehsal münasibətləri adlanan bu sistemə mülkiyyət forması (is­tehsal vasitələrinə münasibətin forması) və insanlar arasında, yara­dılmış nemətlərin bölgüsü, mübadilə və istehlakı prosesində qərar­laşan münasibətlər daxil edilir.

Təbiətdə fasiləsiz olaraq maddələrin çevrilməsi və dəyişilməsi prosesi gedir. Eynilə də cəmiyyətdə ictimai sərvətin dövredici hərəkəti baş verir. Məhz onun sayəsində insanların həyat fəa­liyyətləri təmin olunur. İctimai sərvətin hərəkəti istehsal - bölgü - mübadilə - istehlak sxemi üzrə gedir. Sözün geniş mənasında cəmiyyətin iqtisadi həyatı bu tərəflərin hamısını əhatə edir Onun məzmununa müxtəlif maddi və mənəvi nemətlərin və xidmət sahə­lərinin yaradılması, bölgüsü, mübadiləsi və istehlakı daxil olur. Baş­qa sözlə maddi məhsullar (ərzaq, geyim, mənzil), xidmət sahələri (nəqliyyat, rabitə, səhiyyə, təhsil və sair) ilə yanaşı mənəvi nemətlər (incəsənət, elm, təhsil predmetləri) də buraya aiddir. Mənəvi dəy­ərlərin iqtisadi sferaya aid edilməsi buna əsaslanır ki, onların istehsalına müəyyən fıziki və intellektual əmək, müəyyən alət və avadanlıqlar sərf olunur. Digər tərəfdən, mənəvi dəyərlər müəyyən mənada iqtisadi məzmun kəsb edir, onlar çox vaxt əmtəə formasında çıxış edir.

Bilavasitə istehsal adlanan birinci pillədə cəmiyyət üçün faydalı olan məhsullar yaradılır. Bu prosesdə insanlar təbiətin əşyalarını və qüvvələrini öz ictimai tələbatlarının ödənilməsinə uyğunlaşdırırlar. Artıq burada istehsalın ictimai xarakteri özünü göstərir. Belə ki, onun məzmununu insanların qarşılıqlı təsiri, onların tə­biətə birgə təsiri, təbiət materiallarının insanların müxtəlif tələbatlarını ödəyəcək dərəcədə dəyişdirilməsi təşkil edir. İstehsal pro­sesində insanlar təbii və sosial qüvvə kimi təbiət materiallarına qarşı dururlar. Buna görə də istehsal həm də sosial məzmun kəsb edir.

Bölgü cəmiyyətin hər bir üzvünün yaradılmış ictimai sərvətdə olan payını müəyyənləşdirir. O, iqtisadi həyatda mühüm rol oynayır. Belə ki, predmetlərin və xidmətin bölgüsü üsulu və səviyyəsi istehsala əhəmiyyətli təsir göstərir. Bu, istehsalı stimullaşdıra və ya ləngidə bilir. Təcrübə göstərir ki, əməyin kəmiyyətinə və keyfiyyətinə görə bölgü prinsipinin tətbiqi əhalidə maddi marağı inkişaf etdirir. Əksinə, burada yol verilən əsassız bərabərləşdirmələr mənfi təsir göstərir, yaradıcılıq motiv­lərini zəiflədir. Çünki gəlir əldə etmək, əhalinin müxtəlif təbəqələrinin və birinci növbədə sahibkarların istehsal fəaliyyətinin əsas motividir.

Mübadilə o deməkdır ki, bölgü nəticəsində əldə edilmiş məh­sulları istehlak etmək üçün onlar başqa məhsullar ilə mübadilə edil­məlidir. Onun əsasında ictimai əmək bölgüsü və onun törətdiyi nəti­cələr durur. Məsələn, avtomobil zavodunun sahibkarı öz məhsulunu enerji, polad, qida, geyim, mənzil və sair məhsullarla mübadilə etməlidir. Bu, həm istehsalın davam etməsi, həm də onun özünün və ailəsinin yaşaması üçün zəruridir. Eynilə də kəndli özünün isteh­sal etdiyi əkinçilik və heyvandarlıq məhsullarını traktor, kombayn və digər avadanlıqlar ilə mübadilə etməlidir, insanlar arasında təkcə məhsullar deyil, xidmət növləri də mübadilə olunur. Məsələn həkim müxtəlif adamlara peşə xidməti (tibbi yardım)göstərir, eyni zamanda onun özü dərzinin xidmətindən, uşaqlarına dərs deyən müəllimin, onun məhkəmədə müdafiəsini təşkil edən vəxilin xidmətindən isti­fadə edir.

İstehlak insanlar tərəfindən maddi nemətlərin və xidmət növlərinin öz tələbatlarını ödəmək üçün istifadə etmələri deməkdir. İstehlak istehsalın inkişafında mühüm rol oynayır. Söhbət həm isteh­sal məqsədilə edilən istehlatdan (neft, qaz, enerji və sairdən istifa­də edilməsi), həm də şəxsi istehlatdan (ərzaq, geyim, mənzil və sair) gedir.

İqtisadi sferanın mahiyyətinin açılmasında tələbatların izahı xüsusilə zəruridir. Çünki əmək fəaliyyətində və deməli, iqtisadi mü­nasibətlərdə tələbatların ödənilməsi əsas yeri tutur. Hər bir dövrdə təkcə iqtisadi həyat deyil, bütünlukdə cəmiyyət çoxsaylı tələbatlar vo onların yerinə yetirilməsi üsullarının geniş şəbəkəsi ilə əhatə olunur.

İnsanın öz tələbatlarını ödəməsi sırf bioloji xarakter daşımır. Buna görə də o, heyvanların öz tələbatlarını ödəməsindən prinsipcə fərqlənir. Belə ki, insanın məqsədi hər necə olursa - olsun tələbat ödəmək deyildir. O, bu işdə öz zövqünə görə hərəkət edir, faydalılıq baxımından şeyləri qiymətləndirir, mədəniyyəti və nəyin dəbdə olmasını nəzərə alır.

İnsanın öz tələbat və mənafelərini ödəməyə yönələn fəaliyyəti müəyyən mənada həm də başqalarının tələbatlarını və mənafelərini ödəməyə xidmət edir. Digər tərəfdən, o, özünün tələbatlarının ödə­nilməsinə yalnız başqalarının əməyi sayəsində nail ola bilir.

İnsanların iqtisadi fəaliyəti əslində onların öz həyatlarını yax­şılaşdırmağa olan tələbatı ödəmək uğıunda apardıqları mübarizədir. Hər bır dövrdə həyat səviyyəsini yaxşılaşdırmaq, təsərrüfat ehtiyaclarını ödəmək həyati zərurət kimi çıxış edir. Tələbatlar istehlak ilə istehsalı əlaqələndirici vəsilədir.

Tələbat ayrılıqda götürülmüş bir insanın, müəyyən sosial qru­pun və bütövlükdə, cəmiyyətin öz həyat fəaliyyətini davam etdirməsi üçün zəruri olan məhsullara ehtiyacını ifadə edir.

İstehsal ilə tələbat bir-birilə sıx qarşılıqlı təsirdə çıxış edir, istehsal tələbata aşağıdakı üç istiqamət üzrə bilavasitə təsir göstərir: 1) istehsal nəticəsində yaradılan konkret nemətlər insanla­rın tələbatlarını ödəməyə xidmət edir. 2) istehsalın texniki cəhətdən yeniləşməsi baş verdikcə insanları həyat ukladı ciddi surətdə dəyişi­lir, keyfiyyətcə yeni istehsal və tələbatlar yaranır. 3) istehsal təkcə tələbatı ödəmək üçün material verməklə kifayətlənmir, həm də istehlak üsullarına dəyişdirici təsir edir, bütövlükdə istehlak mədə­niyyətini formalaşdırır.

Öz növbəsində tələbatlar da istehsala fəal təsir edir. O aşağıdakı iki xətt üzrə həyata keçirilir: 1) tələbatların ödənilməsi insanların yaradıcı fəaliyyətinin daxili sövqedici səbəbləri və konkret oriye­ntirləri rolunu oynayır. 2) insanların tələbatları həm kəmiyyət, həm də keyfiyyət baxımından sürətlə dəyişmə xassəsinə malikdir. Bu mütəhərriklik istehsalda da müvafiq surətdə əks olunur. Tələbatlar həmişə elə yeni yaradıcı məqsədləri əhatə edir kİ, bu məqsədlərə müvafiq olan nemətlər hələ yaradılmamışdır. Buna görə də insanların tələbatı çox vaxt istehsalı qabaqlayır və onun irəliyə getməsinə təkan verir.

İstehsal ilə tələbatın dərin daxili əlaqəsi tələbatların artması qanununda ifadə olunur. Həmin qanun tarixi prosesin bütün gedişində özünü göstərir. Bu mənada cəmiyyətin tarixini hərtərəfli inkişaf etmiş insanın tələbatlarının formalaşması tarixi kimi təsəvvür etmək olar. Cəmiyyətin müasir inkişaf səviyyəsində aşağıdakı çox­saylı tələbat növləri əsas yer tutur: a) fizioloji tələbatlar (qidaya, suya, geyimə, mənzilə və nəslin davam etdirilməsinə olan tələbatlar), b) təhlükəsizliyə olan tələbatlar (xarici düşmənlərdən və cinayətkarlardan qorunmağın zəruriliyi, xəstələnərkən köməyə olan tələ­bat, yoxsulluqdan müdafiə olunmağa tələbat və sair); s) sosial tə­masa olan tələbatlar (insanlarla ünsiyyət tələbatı, dostluq, yoldaşlıq etmək tələbatı və sevgiyə olan tələbat) d) özünə başqalarının hö­rmətini qazandırmağa olan tələbat (başqa adamların höımətinə ehtiyac, öz-özünə hörmət etməyə olan tələbat, müəyyən ictimai mövqe əldə etməyə olan tələbat.

Aydın olur ki, insan və onun həyat fəaliyəti çoxsaylı qırılmaz tellərlə iqtisadiyyat ilə bağlıdır. Özündə bioloji və sosial tərəflərin mürəkkəb vəhdətini ifadə edən insan mad­di və mənəvi fəaliyyətin subyektidir. Başqa sözlə, insan və bütöv­lükdə cəmiyyət həyat üçün lazım olan nemətləri istehsal edir. İq­tisadi sferanın bütünlükdə cəmiyyət üçün əhəmiyyəti bununla müəyyən olunur.

Əmək fəaliyyətinin sosial səciyyəsi

Hər bir cəmiyyətdə insanların əsas fəaliyyət növü əməkdir. İnsanlar öz tarixini məhz şüurlu əmək fəaliyyəti prosesində ya­radırlar. Əmək ictimai fəaliyyətdir. İnsanlar əmək prosesində təbiətə təsir edir, onunla müəyyən münasibətlərdə olurlar. Bununla yanaşı əmək prosesində insanlar həm də bir-birilə qarşılıqlı təsirdə olur, müəyyən ictimai münasibətlərə daxil olurlar.

Əmək məqsədyönlü fəaliyyətdir, çünki, o şüurlu sürətdə qar­şıya müəyyən məqsəd qoymaqla həyata keçirilir, insanların öz ehtiyaclarını ödəmək məqsədilə təbiətə təsirini ifadə edən fəaliyyət istehsal adlanır. Bu prosesdə onlar özlərinə lazım olan maddi və mənəvi nemətləri yaradırlar. İnsanların əməyi (həm maddi həm də mənəvi formada olan əmək) ictimai proseslərin əsas mən­bəyini təşkil edir. Hər bir nəsil əmək fəaliyyətinə başlayarkən özü­ndən əvvəlki nəsillərin toplamış olduğu nailiyyətlərdən istifadə edir. Bu yolla insan mədəniyyətinin tarixində toplanmış təcrübədən onun gələcək inkişafı üçün istifadə edilir. Əmək fəaliyyəti insanın heyva­nat aləmdən ayrılmasında, onun şüuru və dili inkişaf etməsində mühüm rol oynamışdır. İnsanlar təkcə maddi nemətlərin yaradıcısı deyil, həm də onların istehlakçısıdır. Cəmiyyətin istifadə etdiyi texniki vasitələr və texnologiya da insan vasitəsilə hərəkətə gətirilir. Di­gər tərəfdən, onlar inkişaf etdikcə insanların fiziki və mənəvi, intel­lektual göstəricilərinə yeni-yeni tələblər verlir.

İnsanın ictimai mahiyyətinin formalaşmasında əmək müstəs­na yer tutur. Əmək insanın həyati tələbatıdır, çünki o, yaşamaq üçün maddi nemətlər yaratmalıdır. Əmək fəaliyyətini yüngülləşdirmək üçün insan daim əmək alətlərini təkmilləşdirir. Əmək insanın mahiyyət qüvvələrinin ifadəsidir. O, həm də müqəddəs mənəvi bor­cdur. Ayrıca bir insanın və bütövlükdə, cəmiyyətin həyatı əməkdən kənarda qeyri- mümkündür. O, insanı inkişaf etdirir, onun ləyaqətini yüksəldil, insan öz əməyi ilə azad və xoşbəxt olur. Yaradıcı əmək hansı sahədə (fiziki və ya əqli) baş verməsindən asılı olmayaraq insana fərəh gətirir. ABŞ-ın ilk prezidenti C.Vaşinqton demişdir ki, yer əkməyin də poema yazmaq qədər şərəfli məşğuliyyət olduğunu dərk etməyincə heç bir millət çiçəklənmə pilləsinə yüksələ bilməz.

İnsan öz əməyinə ürəyinin qəlbinin bir hissəsini hopdurur. O, əməyə böyük məna verir, əməyinin nəticələrinə etinasız qalınır. Onun yaxşı nəticələrindən sevinc hissi, mənfi (pis) nəticələrindən isə həya hissi, utancaqlıq keçirir. Hər bir normal insan əməklə məşğul olmaq və daim nə isə yeni bir şey yaratmaq arzusunda olur. Lakin əmək vasitəsilə insan öz həyati varlığını yalnız o vaxt doğrulda bilir ki, onun müəyyən məharəti vardır. Vaxtilə Hegel yazııdı ki, qa­biliyyəti olmayan insan həmişə öz yaratmaq istədiyindən başqa bir şeyi yaradır, çünki o, öz fəaliyyətinin əsl ağası deyildir. Qabiliyyətli insan isə predmeti necə olmalıdırsa o cür yaradır və onun subyektiv fəaliyyəti məqsədinə zidd olmur.

İnsanı əmək fəaliyyətinə sövq edən amillər çoxdur. Bütovlükdə insanların şəxsi və ictimai mənafelərini həyata ke­çirməyin son dərəcə müxtəlif formaları əmək ilə ayrılmaz surətdə bağlıdır. Əgər konkret desək, sivilizasiyanın tarixində əmək fəaliyyətinə sövq edən iki əsas stimul mövcud olmuşdur: əməyə qeyri- iqtisadi məcburiyyət və iqtisadi məcburiyyət. Birinci stimul onu ifadə edir ki, əməkdən yayınma halları quldar, mükədar və ya­xud monarx tərəfindən ciddi cəzalandırılır. Bundan fərqli olaraq əməyə qeyri- iqtisadi məcburiyyət işçini qorxu altında saxlamağa deyil, onun şəxsi maddi marağına və öz rifahını yaxşılaşdırmaq cəhdlərinə əsaslanır. Bu qəbildən olan stimul işçinin onu işə götürən­dən şəxsi asılılığını nəzərdə tutur. Belə halda iqtisadi asılılıq aradan qalxır. O iqtisadi cəhətdən azad surətdə çıxış edir Məcburiyyət isə birbaşa deyil, işçinin maddi marağı vasitəsilə təzahüı edir. Bütövlükdə əmək fəaliyyətinə sövq edən stimulların xarakteri mövcud mülkiyyət sistemi isə müəyyən olunur. Səmərəli əməyin stımullaşdırılmasında xüsusi mülkiyyət böyük rol oynayır. Çünki o, iqtisadi azadlığın əsasında durur.

Bütün cəmiyyətlərdə əmək fəaliyyəti bır sıra amillər ilə müəyyən olunur. Onların içərisində birinci yeri insan amili tutur. Bu o deməkdir ki, istehsal etmək üçün hər şeydən əvvəl müəyyən biliklərə və əmək vərdişlərinə malik olan insanlar lazımdır. İkinci amil (maddi amil) əmək vasitələri adlanır. Buraya elə maddi əşyalar da­xildir ki, onların köməyilə insanlar nemətlər yaradırlar. Əmək va­sitələri öz daxili tərkibinə görə müxtəlifdir. Buraya birinci növbədə əməyin təbii şərtləri (təsərrüfat məqsədləri üçün istifadə olunan su şəlalələri, su hövzələrində balıq ehtiyatı və s.) aid edilir. Əmək va­sitələri içərisində başlıca yeri texnika tutur. Texnika dedikdə insanın özünün yaratdığı əmək vasitələri, qurğu və avadanlıqlar başa dü­şülür. Sonunculara öz növbəsində əmək alətləri (maşınlar, cihazlar avadanlıq, kimyəvi aparatlar və s.) daxil ola bilir. Onların sayəsində təbiətin ilkin materialları praktiki cəhətdən faydalı nemətlər şəklinə salınır. Deyilənlərdən əlavə əmək vasitələri həm də əməyin ümumi maddi şəraitini (istehsal binaları, kanallar, yollar və s.) əhatə edir.

Texniki vasitələr insan bədəninin orqanlarının özünəməxsus şəkildə davamı və tamamlanması deməkdir. Onlar bəşəriyyətin tə­biətə təsir sahəsində qazanmış olduğu çoxillik təcrübə, idrak va­sitələri və priyomları təcəssüm etdirir. Texnika insanın təbiətə təsir göstərməsinin daim təkmilləşməkdə olan forma və üsul­larını, mədəniyyətin nailiyyətlərini əks etdirir.

Texnika bir tərəfdən insan əməyinin və biliyinin inkişafı nəticəsidir, digər tərəfdən isə onları həyata keçirməyin va­sitəsidir. O, bəşəriyyətin mövcudluğu və inkişafının zəruri tərəfidir. Texnikanın başlıca funksiyası təbiəti və insanın aləmini, onun tələbat və arzularından doğan məqsədlərinə uyğun şəkildə dəyişdirməkdən ibarətdir.

Texniki vasitələr öz məzmununa görə çox rəngarəngdir. On­ların bir hissəsi cansız təbiətə, digərləri üzvi aləmə uyğun gəlir. Nə­hayət, elə texniki vasitələr vardır ki, onlar spesifik insan orqanlarını və onların funksiyalarını yerinə yetirməyi bacarır. Məsələn qeyri-üzvi təbiətdə texnika elektrotexnikanı, istilik texnikasını, fıziki kimyəvi texnikanı və tikİnti texnikasını əhatə edir. Üzvi aləmdə texnikaya kənd təsərrüfatı texnikası, biotexnologiya, və sair daxildir. Deyilən­lərdən əlavə təfəkkür texnikası, incəsənət sahələrinin texnikası, insanlan idarə etmə texnikası və sair də mövcuddur.

Texnikanın müasir anlamı aşağıdakı üç tərəfi əhatə edir: a) nəzəri və empirik tərəfləri əlaqələndirən spesifik, bilik sahəsi: b) in­sanın təbiəti öz tələbatına uyğun şəkildə dəyişdirməyə yönələn in­san fəaliyyəti sahəsi (bütün texniki vasitələr və prosedurlar da daxil olmaqla); v) insanın bu və ya digər fəaliyyətinin professional xüsu­siyyətlərini təşkil edən məharət və vərdişlərin, məzmunu.

Bütövlükdə götürdükdə cəmiyyətin iqtisadi inkişafı aşağıdaxı iki bır- birilə sıx əlaqəli tərəfləri əhatə edir a) iqtisadi münasibətlərin (istehsalın iqtisadi üsulunun və yaxud sosial- iqtisadi tərəfin) təkmilləşməsi, b) elmi- texniki inkişaf gedişində yeni texniki va­sitələrin və texnologiyaların tətbiqi (istehsalın texnoloji üsulu və ya­xud təşkilat- texniki tərəfi).

Texnika özü-özlüyündə məqsəd deyil, yalnız müəyyən məqsədi həyata keçirmək üçün vasitədir. Lakin texnika müəyyən nisbi müstəqilliyə malikdir. Bu aşağıdakılar da ifadə olunur: 1) hər cür texnikanın insan tərəfindən yaradılmasına baxmayaraq o, insanlar üçün həm xeyirli, həm də zərərli nə­ticələr törədə bilir. 2) insanların istifadə etdiyi texniki vasitələr cəmiyyətə fəal əks təsir göstərmək iqtidarındadır. Məsələn, avtomobil və televizor insanın sağlam tələbatını ödəmək üçün yaradılmışdır. Lakin avtomobil sənayesinin genişlənməsi cəmiyyətin digər, daha vacib tələbatlarının (ərzaqa, mənzilə) ödənilməsini kö­lgədə qoyur. Digər tərəfdən, onun inkişafı ekoloji mühiti korlayır. Nə­hayət, ondan hətta cinayətkar məqsədlər üçün istifadə olunur (avtomobil oğurluğu, yol- nəqliyyat hadisələri, avtomobil sahibinin öldürülməsi və sair.) Eynilə də televizor informasiya almağın güclü vasitəsi olmaqla yanaşı, həm də əhalinin şüurunun manipulyasiyası (mənfi istiqamətdə məqsədyönlü dəyişdirilməsi) vasitəsidir. Bundan əlavə, o, insanları oxumaqdan (mütaliədən) psixifiziki sağlamlıqdan müəyyən qədər məhrum edir. 3) insanın çoxəsrlik yaradıcılığı nəticəsi olan texnosferanı optimallaşdırmaq üçün texnikanın inkişafını dayandırmaq deyil, texniki nailiyyətlərin açdığı misilsiz imkanlardan bacarıqla istifadə etmək tələb olunur.

Hazırda texnika getdikcə daha çox insanın əqli qabiliyyətləri­nə və intellektual funksiyalarına nüfuz edir. Bu isə mütərəqqi nəti­cələr ilə yanaşı, həm də böyük miqyaslı texniki yenilikləri tətbiq etməzdən əvvəl onları geniş və dərin ekspertizədən keçirməyi tələb edir. Məsələn, insan kompüter kimi kibernetik sistemi yaratmaqla sanki özünün fikri fəaliyyət növlərini həyata keçirə bilən, müxtəlif məzmunlu informasiya ilə əməliyyat aparmağı bacaran analoqunu meydana gətirir. Doğrudur, o, insan beyninin bütün funksiyalarını onun əlindən almır. Bununla belə, son dərəcə güclü EHM ilə insan arasında qarşılıqlı münasibətlərin yeni, humanitar tərəfi özünü gö­stərir. Bu isə öz növbəsində bir çox problemlər doğurur. Çünki, in­san ilə maşının qarşılıqlı təsiri, fikirləşən, hiss edən, şüur və iradəyə malik mövcudat ilə cansız, öz təbiətinə görə qeyri- bio­loji xarakter daşıyan qurğu arasında qarşılıqlı təsir deməkdir. Bu münasibətdə ekzistensializmiıı görkəmli nümayəndəsi K.Yaspersin aşağıdakı fikri ibrətamizdir. O, göstərir ki, texnikada hüdudsuz şəkildə fayda verən imkanlar olduğu kimi, qeyri- məhdud miqyasda təhlükə də vardır. İnsan heç vaxt indiki qədər yaıadıcı texniki nailiyyətlər əldə etməmişdir. O, eynilə də heç vaxt bu dərə­cədə dağıdıcı təsir göstərə biləcək vasitələrə malik olmamışdır. İn­sanlar texniki vasitələri təkmilləşdirməyə aludə olmaqla və iqtisadi cəhətdən bazarın kəskin tələbləri ilə motivləşən ixtiraçı-yaradıcı fəaliyyətə uymaqla, nəticə etibarilə qarşısıalınmaz fəlakətə doğru irəliləyirlər.

Əlbəttə texnikanın mənfi nəticələri önündə pessimizmə qa­pılmaq doğru deyildir. Çünki texniki vasitələrin nə qədər güclü dağıdıcı insanlara malik olmalarına baxmayaraq, onlar prinsipcə hə­mişə insanların zəka və iradəsinə tabe edilə bilən vasitələrdir. Buna görə də müasir elmi- texniki tərəqqinin törədə biləcəyi inkari sosial nəticələri vaxtında görmək onları minimallaşdırmaq və aradan qaldı­rmaq üçün yollar və vasitələr tapmaq mümkündür və zəruridir.

Yuxarıda deyilənlər ilə yanaşı əməyin digər bir maddi amili-əmək cisimləri də mühümdür Buraya insan tərəfindən əmək va­sitələrinin köməyilə yararlı hala salınan əşyalar daxildir. Əmək ci­simləri öz növbəsində əməyin hələ tətbiq olunmadığı təbiət mad­dələrinə (torpaq, şaxtalarda kömür layları, mədənlərdəki filiz ehti­yatları və s.) və insan əməyinin təsirinə məruz qalan xammala ayrı­lır (emal olunmaq üçün çıxarılmış kömür, filiz, neft və s.)

Yuxarıda göstərilən bütün amillərin vəhdətini təmin etmək əməyin normal inkişafı üçün zəruridir. Bunun üçün isə istehsalın maddi elementləri arasında, habelə, onlar ilə işçi qüvvəsinin miqdarı arasında düzgün nisbət yaratmaq vacibdir. Həmin vəzifənin həllində texnologiya xüsusi rol oynayır. Məhz texnologiya təbii və digər maddələrin emalı üsullarını və məhsul hazırlanılması üsullaıını müəyyən edir.

Nəzərdə tutulmalıdır ki, insanların əmək fəaliyyəti insan şəxsiyyətinin reallaşmasının çox mühüm səciyyəsidir. O, ayrıca bir insanın və bütövlükdə cəmiyyətin həyat fəaliyyətinin müqəddəm şərtidir, insan hansı dövrdə yaşamasından asılı olmayaraq həyat şəraitini yaxşılaşdırmağa cəhd göstərir. İnsanlar ərzaq məhsulları, geyim, mənzil və şairədə, xidmət sferasında özünü göstərən çatışmazlıqları yaşamaq məharətinin» çox müxtəlif və hətta məqbul olmayan formaları hesabına tamamlama­ğa çalışırlar. Bu formalar siyahısında isə riskdən başlayaraq işbazlığa qədər, yalan danışmaqdan hiyləgərlik və mənəviyyatsızlığa qə­dər hər şeyə rast gəlmək olur.

XX əsrin sonlarından etibarən ictimai istehsalın yeni strukturu qərarlaşmağa başladı. O, aşağıdakı fərqləndirici əlamətlərə malikdir. Əvvəla postindustrial istehsalın strukturu tələbatların bu günkü sə­viyyəsini və perspektivdə gözlənilən vəziyyətini kütləvi surətdə ödə­məyə qadirdir. İkinci, bütün inkişaf etmiş ölkələrdə iqtisadiyyat iki bir-birilə sıx əlaqəli və biri digərini tamamlayan sahələrə ayrılır: a) maddi istehsal (maddi məhsulların hazırlanması) b) qeyri- maddi istehsal (mənəvi, əxlaqi və digər dəyərlərin yaradılması, mənəvi mədəniyyət məhsulların elm və incəsənət naliyyətləri və sair). Üçüncü, müasir istehsal spesifik nemətlər yaradan sferanı- xidmət sferasını əhatə edir. Özü də söhbət təkcə maddi xidmətdən (nəq­liyyat, rabitə, ticarət, mənzil- məişət xidməti) getmir. Onun mühüm növü kimi qeyri- maddi xidmət sahələri (maarif, səhiyyə, elmi iş, in­cəsənət, sosial təminat, sığorta və sair) ön plana çəkilir.

Müasir iqtisadiyyatın inkişafında iki əsas meyl aydın görü­nməkdədir: a) maddi istehsal mənəvi mədəniyyətin artmaqda olan tərəqqisi üçün zəruri olan ilkin şərtləri yaradır; b) müasir şəraitdə ictimai istehsalın maddi və qeyri- maddi növlərinin qarşılıqlı əlaqəsi və qarşılıqlı təsiri durmadan möhkəmlənir. Belə ki, təkcə maddi istehsal, qeyri- maddi istehsala təsir göstərmir. Həm də sonuncu, yəni mənəvi nemətlər və xidmət (xüsusən də yeni elmi kəşflər və texniki ixtiralar, xalq təhsili və mədəniyyət səviyyəsi) maddi isteh­salın inkişafında artmaqda olan rol oynayır.

Hazırda bizim cəmiyyətimizin yaşadığı dövrün başlıca məzmununu totalitar rejimin və inzibatı- amirlik sisteminin dağıdılmasının başa çatması və bazar in­stitutları sisteminin formalaşması təşkil edir. Bəzən də postsosialist və ya postkommunist transformasiyası adlanan bu dövrdə təkcə iqtisadi sferada deyil, ictimai həyatın bütün sahələrində əsaslı dəyişikliklər baş verir. Onlar həm siyasi həyatı və sosial sferanı, həm də ideologiyanı əhatə edir.

Mülkiyyət və onun cəmiyyətdə rolu

Cəmiyyətdə insanlar arasında çoxtərəfli iqtisadi əlaqələr möv­cuddur. Bu əlaqələr iki əsas tipə ayrılır. Birinci, mülkiyyət müna­sibətləri hesab olunur. Bu qəbildən olan əla­qələr böyük sosial qruplar, ayrı- ayrı kollektivlər və cəmiyyət üzvləri arasında istehsalın nəticələrini mənimsəməyə görə fərqlər yaradır. Sosial- iqtisadi münasibətlər müİKİyyət formalarından asılı olaraq formalaşır, həmin münasibət­lərin başlıca məzmununu və inxişaf istiqamətini müəyyən edir. Belə ki, bu inkişaf həmişə və bütün sahələrdə mülkiyyətçilərin mənafeləri ilə bağlı həyata keçirilir.

İkinci tip- təşkilati- iqtisadi münasibətlər adlanır. Həmin münasibətlər də çox mühümdür, çünki istehsalın bütün tərəfləri müəyyən səviyyədə təşkil edilməlidir. Qeyd olunan münasibətlər tipi insanların ayrı- ayrı iş sahələri üzrə bölünməsini, təsərrüfat fəaliyyətinin üsullarını və istehsalın idarə olunmasını əhatə edir.

Mülkiyyət cəmiyyətin iqtisadi sferasının mərkəzi məsələsidir. Mülkiyyət münasibətləri aşağıdakı üç əsas məsələni aydınlaşdırır: istehsalın nəticələrinin mənimsənilməsi; istehsal şəraitindən daha yaxşı istifadə olunması və təsərrüfat fəaliyyətinin gəlirinin sahibliyi. Mülkiyyət münasibətlərinin bütün sistemi insanlarda iqtisadi- maddi, əmlak maraqları əmələ gətirir. Mülkiyyətin fəlsəfi mövqedən təhlili ona hüquqi, siyasi və qismən də iqtisadi elmlərin yanaşmasından fərqlənir. Həmin elmlər mülkiyyəti əsasən hüquqi baxımdan şərh ediılər. Fəlsəfə isə mülkiyyətin hüquqdan kənar tərəflərini də araşdırır, onu sosial münasibətlərin növü kimi nəzərdən keçirir Bu cəhətə diqqət yetirərək J.Russo göstərirdi ki, mülkiyyət vətəndaş cəmiyyətinin həqiqi əsası və vətəndaşların öz öhdəliklərini yerinə yetirməsinin həqiqi zəmanətçisidir, əgər əmlak insanın insan üçün götürdüyü girov olmasaydı, onda insanların öz öhdəliklərindən boy­un qaçırması və qanunları lağa qoymasından asan heç nə olmazdı.

Əlbəttə yuxarıda deyilənlər belə bir faktı inkar etmir ki, mülkiy­yətin əsasları cəmiyyətdəki hüquqi qanunlar vasitəsilə müəyyənləş­dirilir. Hələ Hegel göstərirdi ki, Yeni dövrün dövlətlərində mülkiyyətə təminat verilməsi elə bir örkəndir ki, bütün qanunvericilik onun ətrafında fırlanır və vətəndaşların hüquqlarının böyük hissəsi bu və ya digər dərəcədə onunla uyğunlaşdırılır.

Mülkiyyət dedikdə bu və ya digər birliyə (ailə, səhmdar cəmiyyətinə və sairə) daxil olan hər bir insanın qanuni əldə etrniş olduğu nemətlərə sahib olması, onlardan istifadə etməsi və üzərin­də sərəncam verməsi başa düşülür.

Qeyd edək ki, insan yarandığı gündən özünə məxsus olanı digərlərindən fərqləndirməyə cəhd göstərir. Hələ uşaqlıqdan hər bir adam öz bədəninin üzvlərini (mənim əlim, mənim gözüm), əşyaları­nı (geyim, oyuncaqlar və s.), hətta, fikir, hissləri və hərəkətlərini də başqalarınkından seçib ayırır. Bu və ya digər predmetlər üzərində mülkiyyətçi olmaq hər şeydən əvvəl onun dəyərinə sahib olmaq, onu istehlak etmək və üzərində hər cür sərəncam etmək deməkdir. Mülkiyyətdə olan əşyanın istehlakı müxtəlif formalarda (onun fo­rmasının dəyişdirilməsi, istifadə olunması, məhv edilməsi, satılması və ya icarəyə verilməsi) çıxış edə bilir. Mülkiyyət vərəsəlik, zəhmət və başqasını zorla talamaq yolu ilə əldə olunur.

Mülkiyyətin subyekti kimi ayrı- ayrı fiziki şəxslər və yaxud hüquqi şəxslər (müəssisə və təşkilatlar, səhmdar cəmiyyəti) çıxış edir. Mülkiyyətə malik olmaq onun sahibinə azad hərəkət etmək (onun üzərində istədiyi kimi sərəncam etmək) hüququ verir. Beləliklə, mülkiyyət onun subyektinin iradəsinə yenilik gətirir. Bu onun həyatı üçün zəruri keyfiyyətdir. Ona görə də subyekt özünün fiziki və mənəvi qüvvələrini mülkiyyətə tətbiq edir. Bu halda belə bir məqsəd güdür ki, mülkiyyət onun həyati tələbatlarını ödəyəcəkdir və həyatının əsas mənasını reallaşdırmağa kömək edəcəkdir

Mülkiyyətin obyekti məsələsi də diqqəti cəlb edir. Bu an­layışa təbiətdə olan və insanın yaratdığı bütün maddi və mənə­vi obyektlər daxildir. Bunlar həm də elə obyektlərdir ki, onların sayı və miqdarı bütünlikdə bəşəriyyət üçün nisbətən azlıq təşkil edir. Sonuncu keyfiyyət insanların mülkiyyətə olan marağını yaradır.

Mülkiyyətin məzmununda insanın öz şəxsi cismani və ruhi məhsulları birinci yeri tutur. Bundan sonra ikinci yerdə əmək alətləri gəlir. Bu tərəf sanki birincinin davamı və tamamlanması kimi çıxış edir. Əslində, mülkiyyət məhz insanın cismani və ruhi dünyasından kənara çıxaraq insanlar arasındakı münasibətlər sahəsinə daxil ol­duqda özünün əsl məzmununa malik olur. Bu halda mülkiyyət çox vacib bir keyfiyyət- özgələşə bilmə keyfiyyəti əldə edir. Məlumdur ki, insanın cismani orqanları (əli, ayağı, gözü və s.), habelə ruhi məhsulları (xarakteri, ağlı, istedadı və s.) özgələşdirilə bilməz, yə­ni onları girov qoymaq, satmaq, almaq, borc vermək qeyıi- mümkündür. (Bu münasibətdə quldarın qul üzərində hüququ istisnalıq təşkil edir). Lakin əmək alətləri üzərində mülkiyyət özgələşmənin bütün formalarına məruz qala bilir. Buna görə də sözün əsl mənasında mülkiyyət məhz ondan başlanır. Həmin andan etibarən mülkiyyət sosial münasibətlər forması kimi çı­xış edir. Mülkiyyətin bu mənası ona sahib olma, ondan istifadə etmə və üzərində sərəncam vermə anlayışlarına yeniliklər gətirir. Qeyd edək ki, söhbət həmin üç anlayışın hüquqi məzmunundan ge­dir, çünki bu anlayışlar xalq arasında bəzən təhrif olunmuş şəkildə işlənilir.

Mülkiyyətin sosial məzmunu bununla şərtlənir ki, insan mülkiyyətində olan əşya və predmetləri labüddən cəmiyyətin digər üzvləri ilə əlaqələrdə real­laşdırır və istehlak edir. Odur ki, yalnız sosial əlaqələr fonunda gö­türülən mülkiyyət sözün əsl mənasında ictimai hadisə kimi öz rolu və funksyalarını yerinə yetirir. Həm də cəmiyyət ınülkiyyətçinin qarşısında bir sıra sosial öhdəliklər qo­yur. Bu ona görə lazımdır ki, mülkiyyət sahibi öz mülkiyyətindən başqa insanların və bütövlükdə cəmiyyətin mənafeyinə ziyan vuran istiqamətdə istifadə etməsin. Təsadüfi deyildir ki, mülkiyyət ilə bağlı qanunvericilik sənədlərində mülkiyyətçinin hüquqları tənzim olunur, onun əsassız azadlıqları məhdudlaşdırılır. Hətta, xüsusi hallarda dövlət bu və ya digər subyekti mülkiyyət hüququndan məhrum edə də bilir.

Cəmiyyətdə müxtəlif mülkiyyət formalarının olması onun normal fəaliyyətinin zəruri şərtidir. Yalnız mülkiyyət formalarının rəngarəngliyi şəraitində ayrı- ayrı vətəndaşların və bütövlükdə cəmiyyətın tələbat və mənafeləri laziıni səviyyədə ödənilə bilər. Bu mənada totalitar rejimin hökmranlığı dövründə mülkiyyətin yalnız ictimai formasına rəvac verilməsi, xüsusi mülkiyyətin məhdudlaşdırılması və ya qadağan olunması cəmiyyətə ağır zərbələr vurmuşdur.

Xüsusi mülkiyyət insanın təbiəti ilə, onun tələbat və mənafeləri, sərvətlər (dəyərlər) oriyentasiyası ilə, habelə fəaliyyət motivləri ilə sıx əlaqəlidir. İnsan məhz xüsusi mülkiyyətdə özünü tam dolğunluğu ilə reallaşdıra bilir. Müasir dövrdə qərarlaşan olan bazar münasibətləri xüsusi mülkiyyətin inkişafında geniş imkanlar açır. Yeni şəraitdə insanların təsərrüfat müstəqilliyi, şəxsi təşəbbüskarlığı və zirəkliyi, sahibkarlıq vərdişləri inkişaf edir. Azad rəqabət gücləndikcə buraxılan məhsulun keyfiyyəti yaxşılaşır, mülkyyətçidə məsuliyyət hissi çoxalır. Bunlar­dan əlavə, xüsusi mülkiyyət insanların hüquqi şüur və düşüncəsinin zənginləşməsinə, qanunlara hörmət mədəniyyətinin yüksəlməsinə də müsbət təsir göstərir.

Müasir cəmiyyətdə mülkiyyət formaları çox müxtəlifdir. Bura­da əsas yeri xüsusi mülkiyyət, qoyulmuş paya əsaslanan mülkiyyət, dövlət mülkiyyəti və bələdiyyə mülkiyyəti tutur. XX əsrin sonlarından başlayaraq Qərb ölkələrində aşağıdakı əsas mənimsəmə formaları geniş yayılmışdır: 1) əməkçilərin istehsal vasitələri üzərində xüsusi mülkiyyəti (fermer mülkiyyəti və digər mülkiyyət); 2) xüsusi kapitalist mülkiyyəti; 3) birliklər və korporasiyalar (qoyulmuş paya əsaslanan mənimsəmə); 4) dövlət mülkiyyəti (ümumi birgə mülkiyyət). Hazır­da müstəqillik əldə etmiş cəmiyyətimizdə mülkiyyət münasibət­lərinin əsaslı islahatı həyata keçirilir. Bu proses bır tərəfdən əsas istehsal vasitələri üzərində dövlətin inhisarının ləğv edilməsi istiqaməti üzrə gedir, digər tərəfdən, dövlətin sərəncamında olan mülkiyyətin xeyli hissəsi başqa təsərrüfat formalarına keçir. Sonun­cu proses (özəlləşdirmə) adlanır. Onun mahiyyətini dövlət mülkiyyətinin xüsusi mülkiyyətə və pay əsasında mənimsənil­ən mülkiyyət formasına çevrilməsi təşkil edir. Ölkəmizdə həyata keçirilməkdə olan mülkiyyət islahatı nəticəsində çoxukladlı bazar iqtısadiyyatı formalaşır.

Bazar iqtisadiyyatının fəlsəfi təhlili

Bazar, cəmiyyətin sosial- iqtisadi həyatında qayda yaradan və onun tərəqqisinə kömək edən çox güclü mexanizmdir. O, tarixən formalaşan və inkişaf edən obyektiv iqtisadi və sosial reallı­qdır. Bazar münasibətləri, mövcud tələbatları üzə çıxarmağın və onları ödəməyin, istehsalçı ilə istehlakçı arasında münasibətləri tənzim etməyin bəşəriyyətin tarixi praktikasında subuta yetirilmiş ən ağıllı formasıdır. Bu münasibətlər tələb ilə təklifin nisbətinin qoru­nmasında, təşkilat, müəssisə firmalar və ayrı- ayrı şəxslər arasında azad rəqabətin təmin olunmasında müstəsna əhəmiyyətə malikdir. Bazar təsərrüfatı insanları gəlir əldə etməyə sövq edir və buna şə­rait yaradır. İqtisadi həyatın əsas hüceyrəsini təşkil edən fayda götürmək prinsipi bazar şəraitində daha asan reallaşır. Çünki bazar iqtisadi mənafelərə əsaslanan müxtəlif sövdələşmələrin mey­danıdır. Təbiidir ki, məhsul istehsalçısı ilə alıcı arasında gizli şəkildə olsa da, belə bir fikir ümumiliyi vardır: birinci satmaq, ikinci isə almaq istəyir. Doğrudur bu işdə qiymətlər heç də həmişə hər iki tərəfi qane etmir. Lakin nəticədə müəyyən razılığa gəlinir və alqı- satqı baş tutur. Bazar münasibətləri həm də öz sərtliyi və aman­sızlığı ilə səciyyələnir. Onda yazığa acımaq hissi, həya və vicdan əzabı yoxdur. Bazar yalnız tələb və təklif prinsipinə tabedir. Hər hansı bir məhsula tələb nə qədər çoxdursa, onun qiyməti də bir o qədər yüksək olur. Və əksinə, tələbin az olması qiyməti aşağı salır. Bu işdə istehlakçıların sayı da mühüm rol oynayır. Belə ki, müəyyən növdən olan məhsulu almaq istəyən istehlakçıların çoxluğu qiymətin artmasına gətirib çıxarır. Əksinə, onların sayının az olması satış qiymətinin aşağı düşməsinə kömək edir.

Bazar vasitəsilə istehlakçı istehsalçıya təsir göstərir. Eynilə də istehsalçının istehlakçıya əks təsiri bazar mexanizmindən keçərək baş verir. O, yeni məhsul istehsal etmək və reklam vasitəsilə istehlakçının zövqünü və tələbatını dəyişdirir, onun psixologiyasına əhəmiyyətli təsir göstərir.

Beləliklə, bazar əmtəə mübadiləsi münasibətlərinin məcmusu, satıcı ilə alıcının qarşılıqlı təsirini ifadə edən sosial- iqtisadi mexanizmdir. Bu mexanizm həm ölkə daxilində, həm də beynəlxalq miqyasda mübadilə deməkdir. Bazarın təsir gücü təkcə iqtisadi həyat ilə məhdudlaşmır. O, cəmiyyət həyatın bütün tərəflərini öz burulğanına cəlb edir.

Sovetlər birliyi dağıldıqdan sonra onun məkanında müstəqil milli dövlətlər yarandı. Onların hamısı açıq demokratik cəmiyyətə keçilməsini, bazar münasibətlərinin, azad sahibkarlığın formalaş­masını özlərinin strateji məqsədi elan etdilər. Azərbaycan Respublikası da müstəqillik qazandıqdan sonra milli dövlət quruculuğu və bazar mexanizminin yaradılması yoluna düşmüşdür. Son dövrlərdə yuxarıda qeyd olunan istiqamətlərin hər birində əsaslı irəliləyişlər baş verir, hərtərəfli demokratikləşdirmə xətti ardıcıl surətdə yeridilir.

Hazırki keçid dövrdə baş verən zəruri ümumi və mühüm xarakter daşıyan dəyişikliklər bu dövrün qanunauyğunluqları statu­sunu alır. Bunlar aşağıdakı kimi üçdür: dövlətin iqtisadi resurslar üzərində təkbaşına sərəncam vermə funksiyasının ləğvi; büdcədə vaxtaşırı böhran hallarının baş verməsi; transformasiya xarakterli tənəzzül hallarının özünü göstərməsi. Hər üç qanunauyğunluğun mənfi istiqamətdə olması keçid dövrünün son dərəcə çətin və ağrılı gedişi ilə izah olunur. Buna görə də bazar iqtisadiyyatının yaradılması, həmin böhran hallarının başa düşülməsi və tezliklə aradan qaldırılmasından çox asılıdır.

Birinci qrup qanunauyğunluqlar xüsusilə mühüm yer tutur. Uzun müddət davam etmiş sosializmdə inzibati-amirlik sistemi şə­raitində dövlət yeganə mülkiyyətçi idi. Cəmiyyətin bütun maddi nemətləri onun sərəncamında idi. Totalitar rejimdən açıq demokratik cəmiyyətə keçid dövründə isə əmlakın xeyli hissəsi xüsusi mülkiyyətə keçir. Beləliklə də dövlət iqtisadi qərarlar qəbul edilməsində öz inhisarını itirir. Bu hal dövlətin iqtisadi həyatdakı və­ziyyətində bir sıra dəyişikliklər yaradır. Hər şeydən əvvəl transformasiya prosesində dövlət iqtisadi qanunvericiliyin mənbəyi olmaqla, həm də özü həmin qanunlar üzrə fəaliyyət göstərir. Bu o deməkdir ki, müəyyən qanun qəbul edildikdən sonra dövlət də bu qanunu po­zmamalıdır. Əks halda o da şirkətlər və vətəndaşlar kimi müəyyən sanksiyalara məruz qalmalıdır. Dövlət müəssisələri də bazarın digər subyektləri ilə eyni qaydalar üzrə işləməlidirlər. Məsələn, əgər döv­lət müəssisəsi istehlakçıya müvafiq əmtəə göndərilməsi şərtini po­zarsa, ona qarşı sanksiya tətbiq edilməlidir.

Ayrı- ayrı təşkillatlar və vətəndaşlarla yanaşı, dövlətin də cə­miyyəti tənzim edən hüquq sisteminə cəlb olunması mühümdür. Bu. bazar subyektlərinin müstəqilliyini təmin edir. Sonuncu isə bazar mexa­nizminin tam dolğunluğu ilə fəaliyyət göstərməsinin vacib şərtidir.

Dövlətin vəziyyətinin dəyişilməsinin ikinci səpkisi, budur ki, onun iqtisadiyyata təsirinin yeni vasitələri yaranır. Əlbəttə, hər hansı bir liberal iqtisadi rejim şəraitində də dövlət passiv müşahidəçi olmamalıdır. Lakin planlı təsərrüfat sistemində dövlətin iqtisadi ida­rəçiliyi daha çox məcburiyyət vasitələrinə əsaslanırdı. Bundan fərqli olaraq bazar münasibətləri şəraitində dövlət daha güclü və çevik xaraxter daşıyan maliyyə tənzimləmə metodlarına malik olur. Belə metodlar bazarın bütün subyektlərinə pul, vergi, valyuta və digər maliyyə tənzimediciləri vasitəsilə təsir etməyi nəzərdə tutur.

Üçüncü səpki, bazara keçid prosesində özünü göstərən po­zuntuların (fiaskonun) əvəzinin ödənilməsi ilə bağlıdır. Bu o deməkdir ki, dövlət təkcə istehsal funksiyaları yerinə yetirməməlidir. Bun­dan əlavə o sosial sferaya, fundamental elmlərin inkişafına və ətraf mühitin qorunmasına qayğı göstərməlidir, həmin sahələri maliyyələşdirməlidir.

Bazar qanunları əmək fəaliyyətində və bu prosesdə yaranan münasibətlərdə də ciddi dəyişikliklər yaradır. Bazar şəraitində əmək xidmətlərinin alqı- satqısı azad işçinin muzdla işə cəlb olunması formasında baş verir. Burada müxtəlif məsələlər (iş gününün müddəti, əmək haqqının miqdarı, işçinin vəzifə öhdəlikləri və sair) əvvəlcədən razılaşdırılır.

Başqa sahələrdə olduğu kimi əmək bazarında da vəziyyət müvafiq əmək prosesində hazırlanacaq məhsula olan tələbat ilə müəyyən olunur. Bununla yanaşı əmək bazarında aşağıdanı özü­nəməxsusluqlar da mövcuddur. Hər şeydən əvvəl, işə görən ilə işə qəbul olunanlar arasında qarşılıqlı münasibətlərin müddəti məsələsi qarşıya çıxır. Bu müddət nə qədər çoxdursa, əməyin alqı- satqı əməliyyatları da bir o qədər sabit olur. İkinci bir xüsusiyyət odur ki, əmək bazarında qeyri- pul amilləri böyük rol oynayır. Söhbət işin mürəkkəblik səviyyəsi və cəmiyyətdə nüfuzluluq dərəcəsindən, əmək şəraitinin sağlamlığa nə dərəcədə uyğun olmasından, məş­ğuliyyətin müddətindən, peşə inkişafı üçün imkanlardan gedir. Üçüncüsü, cəmiyyətdə mövcud olan müxtəlif strukturlar- həmkarları ittifaqı, əmək qanunvericiliyi, dövlətin məşğulluq siyasəti, sahibkarlar ittifaqı əmək bazarına əhəmiyyətli təsir göstərir. Bu onunla izah edilir ki, öz əməyini satanlar ölkə əhalisinin əksəriyyətini təşkil edir. Muzdlu işlə təmin olunmaq onların maddi rifahının mühüm mənbəyidir. Buradan aydındır ki, əmək bazarında olan uğurlar, məş­ğulluğun göstəriciləri cəmiyyətdə sosial sabitliyi və dayanıqlığı təmin etməyin mühüm amilləridir.

Beləliklə, bazar ehtiyatların yerləşdirilməsini, istehsalı, nemət­lərin bölgüsü və istehlakını tələb və təklifin qarşılıqlı təsiri yolu ilə tənzim edən mexanizmdir. Burada tətbiq olunan azad rəqabət is­tehsalın bütün tərəflərinin effektivliyini yüksəltmək üçün real imkan­lar yaradır. Sonra, bazar mexanizmi istehsal ilə bölgü, tələb ilə təklif arasında müəyyən müvazinəti (tarazlığı) təmin edir. Bazar münasi­bətlərində iştirak edən bütün subyektlər bərabərhüquqlu olurlar. Bu onların qabiliyyət və bacarıqlarını azad inkişaf etdirmək üçün real şərait yaradır. Deyilənlərlə yanaşı bazar mexanizmi müəyyən nöqsan və çatışmazlıqlar da törədir. Hər şeydən əvvəl, bazar mexanizmində də insana ümumi qayğı, humanizm və həssaslıq demək olar ki, yoxdur. Burada gəlirlər rəqabətdə iştirak edənlər ara­sında bölüşdürülür. Əhalinin əmək qabiliyyətinə malik olmayan his­səsi, habelə, rəqabətdə uduzanlar bu prosesdən kənarda qalırlar.

İndi cəmiyyətimizdə baş verən çox mühüm dəyişikliklərdən biri ökənin dünya təsərrüfatına inteqrasiyası prosesidir. Sovet rejimi dövründə ölkə süni surətdə dünya bazarından təcrid olunmuşdu. Bu, buraxılan məhsulun keyfiyyətinə, rəqabət qabiliy­yətinə mənfi təsir göstərmiş və digər inkari nəticələr doğurmuşdur. Müasir dövrdə dünya iqtisadiyyatından təcrid olunmuş heç bir ölkə inkişaf edə bilməz. Hazırda baş verən təsərrüfat həyatının qloballaması, elmin beynəlmiləlləşməsi, ictimai inkişafda informasiyanın rolunun artması prosesləri ölkələr arasında hərtərəfli əlaqələrin ya­radılmasını tələb edir İndiki şəraitdə ölkə nə qədər çox açıq xarakter daşıyırsa, onun inkişafı üçün bir o qədər geniş imkanlar yaranır. Bu münasibətdə Azərbaycanın nailiyyətləri şəxsizdir. Müstəqillik əldə etdikdən sonra respublikamızın dünya birliyinə qovu­şması xətti ardıcıl surətdə yerinə yetırilməkdədir.

Yuxarıda qeyd olunduğu kimi bazar münasibətləri şəraitində *dövlətin iqtisadiyyatı tənzimedici fəaliyyəti aradan qalxmır, qalmaqda davam edir.* Bu fəaliyyət qanunverici, icraedici və nəza­rətedici dövlət orqanlarının bazar münasibətləri sistemini yaxşılaşdı­rmaq, onu sabitləşdirmək və konkret şəraitə uyğunlaşdırmaq məq­sədi güdən tədbirlər sistemini əhatə edir. Dövlətin həyata keçirdiyi tənzimləmə funksiyası nəticə etibarilə həm bazar mexanizminin təkmilləşməsinə, həm də əhalinin geniş təbəqələrinin mənafeyinin qorunmasına xidmət edir.

Dövlət hər şeydən əvvəl bazarda iştirak edən istehsalçıların və istehlakçıların hüquqlarını qorumaq vəzifəsini öz öhdəsinə götürür. Bundan əlavə o, mülkiyyət hüququnu qaydaya salan qanunvericilik aktları qəbul edir və həyata keçirir. Birinci növbədə isə xüsusi mülkiyyətin hüquqlarını müdafiə edir.

Dövlət həm də intellektual mülkiyyət, bankların və digər sa­hələrin fəaliyyəti haqqında qanunlar verir. Sonra, dövlətin oğurluğa, zorakilığa, ölüm hallarını aradan qaldırmağa yönələn qanunvericilik aktları da bazarın fəaliyyətinin yaxşılaşmasına şərait yaradır.

Bundan əlavə o, bazar mexanizminin normal fəaliyyətini təmin edən hüquqi institutlar və normalar üzərində nəzarət həyata keçirir. O, həm də iqtisadi cinayətləri və pozuntuları aradan qaldırmaqda mühüm rol oynayan məhkəmə sistemi yaradır, qanunlara əməl olu­nmasına təminat verir. Deyilənlərlə yanaşı dövlət bazar rəqabəti şəraitində biznesin düzgün aparılmasına kömək edir, bu sahədə rast gəlinən dələduzluq və rüşvət hallarını, korrupsiya elementlərini aradan qaldırmağa çalışır. O, həm də müəyyən sahələrdə inhisarla­rın yaranmasına qarşı çıxır.

Dövlətin əmək bazarına tənzimləyici təsiri də çox mühümdür. O əmək haqqının minimum səviyyəsini müəyyən edir və onu daim yüksəltməyə çalışır, yeni-yeni iş sahələri yaratmaqla məşğulluğu yaxşılaşdırmağa və işsizliyi ixtisara salmağa səy göstərir. İşsizlərə müəyyən müavinət verilməsini təmin edir.

Dövlətin iqtisadiyyata maliyyə tənzimləyiciləri vasitəsilə təsiri xüsusilə mühümdür. Qeyd edək ki, bu münasibətdə müəy­yən uğurlar qazanılmışdır. Lakin bu kifayət deyildir. Bu təsirin güc­ləndirilməsi mövcud iqtisadi mexanizmlərin əsaslı surətdə islahatını tələb edir. Bu işdə həm də yeni iqtisadi mexanizmlərin yaradılması vacibdir. Əks halda dövlət bazar iqtisadiyyatı şəraitində öz funksiyalarını yerinə yetirə bilmir. Belə halda böhranların və çətinliklərin baş verməsi labüd olur.

Bütün bu deyilənlər sübut edir, bazar şəraitində dövlətin iqtisadiyyata müdaxiləsi labüddür. O, bazar sisteminin törətdi­yi nöqsan və çatışmazlıqları aradan qaldırmağa xidmət edir

Beləliklə, dövlətin «gözə görünməyən əli və iti gözləri» (A.Smit) ba­zar iqtisadiyyatının törətdiyi nöqsanları, çətinlikləri və eybəcərlikləri aradan qaldırmaq üçün son dərəcə zəruridir.

Nəzərdə tutmaq lazımdır ki, həm dövlət, həm də bazar mexanizmi sivilizasiyanın yaratdığı böyük nailiyyətlərdir. Dövlət ba­zara qarşı durmur, əksinə, burada iştirak qaydalarını qanunvericiliklə müəyyən edir və həyata keçirir. Bazar mexanizmi ilə dövlətin tənzimedici fəaliyyəti biri digərini tamamlayan qüdrətli amillərdir. Onların hər ikisi iqtisadi inkişafa xidmət edir.

Bazar iqtisadiyyatı yolu ilə irəliləyən qabaqcıl ölkələrin təc­rübəsi sübut edir ki, iqtisadiyyatın yüksək effektivliyini, inkişafın dinamikliyini və əhalinin yüksək həyat səviyyəsini təmin edə biləcək sistem, *məhz sosial bazar iqtisadiyyatıdır.* Sosial bazar iqtisa­diyyatı bazar sisteminin xüsusi tipidir. O, dövlət tərəfindən bazarın effektivliyi ilə sosial ədalətlilik arasında tarazlığın təmin edilməsim nəzərdə tutur. Qeyd olunmalıdır ki, sosial bazar iqtisadiyyatı hər bir ölkədə onun konkret milli mənafelərinə uyğun olaraq həyata keçirilir. Lakin bu prosesin bütün ölkələr üçün eyni olan ümumi cəhətləri də vardır. Bunlar sivilizasiyanın müasir mərhələsinin tələbatını ifadə edirlər. Həmin cəhətlər əsas etibarilə aşağıdakılardır: işçilərin iqti­sadi təfəkkürünün və ümumi təhsil səviyyəsinin yüksəldilməsi; onla­rın yaradıcı potensialının gücləndirilməsi; müxtəlif sosial qruplar ara­sında əməkdaşlığın möhkəmləndirilməsi; yeni iş yerlərinin yaradı­lması; əhalinin az təminatlı təbəqələrinin sosial müdafiəsi və s.

Cəmiyyət mürəkkəb və çoxpilləli orqanizm olduğu üçün onun bütün tərəflərinin idarə olunmağa ehtiyacı vardır. İdarəetmə dedikdə mütəşəkkil sistemin öz keyfiyyət müəyyənliyini saxlamağa, onun mühit ilə dinamik münasibətlərini qorumağa və sistemi inkişaf etdirməyə yönələn fəaliyyəti başa düşülür.

İqtisadi sferada idarəetmə xüsusilə zəruridir. İnsanların bi­rgə əmək fəaliyyəti, istehsal, əmək bölgüsü, istehsalçılar ilə istehlakçılar arasındakı münasibətlər, maliyyə münasibətləri və iqtisadi münasibətlərin digər növləri idarəçiliyi zəruri edən mühüm amillərdir.

İqtisadi sferada idarətemə hər şeydən əvvəl vaxtında, düzgün və dəqiq iqtisadi informasiya əldə etməyi nəzərdə tutur. Həmin informasiya idarəedici orqanlar tərəfindən araşdırılır və iqti­sadi sferada tətbiq edilir. İqtisadi informasiya insanların bu sahədəki tələbat və mənafelərinin ödənilməsinə xidmət edir. Öz məzmununa görə iqtisadi informasiya rəngarəng olur. Burada istehsalın təşkili prosesində dövr edən çoxsaylı biliklər, məlumatlar, göstəricilər, ideyalar, idarəçilik qərarları, rəhbər orqanların göstərişləri və sair ifadə olunur. İqtisadiyyatın idarə olunmasında tam və mötəbər informasiya böyük rol oynayır. Belə ki, sərf olunan resursları ixtisar etməyə, xammala tələbatı aza­ltmağa kömək edir, ucuz və effektiv materiallar yaradan novatorçu texnologiyaların əhəmiyyətini artırır.

İqtisadi sferada idarəetmə, informasiya ilə yanaşı onun əsa­sında idaretmə qərarlarının işlənib hazırlanmasını və həyata keçiri­lməsini də nəzərdə tutur. Bu göstərir ki, idarəetmə münasibətləri informasiyadan əlavə təşkilatı tərəfi də əhatə edir.

Müasir şəraitdə iqtisadi idarəetmənin xarakteri elədir ki, o, ida­rəçiliyi həyata keçirən subyektlərin qəbul edilmiş idarəçilik qərarla­rı üçün məsuliyyətini daha da artırır. Bu bir tərəfdən idarəedici təsirin çox geniş miqyas olması ilə, digər tərəfdən isə idarə olunan obyektlərın strukturunun mürəkkəbləşməsi ilə şərtlənir. Hazırda ölkəmizdə açıq cəmiyyətə keçid prosesində bütün sahələrdə olduğu kimi iqtisadi sferanın idarə olunmasında da demokratikləşməyə ge­niş yer verilir.

İqtisadiyyat geniş miqyaslı insan fəaliyyəti sahəsidir. Ona gö­rə də insanların qarşılıqlı təsirinin mövcud olduğu bütün sahələr kimi iqtisadiyyat da *mənəvi və psixoloji əsaslara malikdir.* Xeyir və şər, vicdan və şərəf, azadlıq və məsuliyyət kimi etik kateqoriyalar burada da geniş yer tutur. Bu anlayışlar maddi nemətlərin istehsalı, bazar stixiyası, vergi toplanılması, əmək haqqının ödənilməsi partnyorçuluq (əməkdaşlıq) öhdəliklərinin vaxtında yerinə yetirilməsi və digər iqtisadi məsələlərdə çox mühüm rol oynayır. Bununla əlaqədar son dövrlərdə iqtisadi psixologiya adlanan elm meydana gəlib formalaşmışdır. Onun predmetinə mövcud cəmiyyətdə in­sanların müxtəlif mülkiyyət formalarına və tələbatlara münasibətini psixoloji səpkidən öyrənmək, təsərrüfat mexanizminin effektivliyim təmin etmək üçün tələb olunan psixoloji amilləri araşdırmaq, iqtisadi fəaliyyət və davranışın motivasiyasını təhlil etmək və s. daxildir. İnsan fəaliyyətinin bütün sahələrində olduğu kimi iqtisadiyyatda da onun nəticələrini tam dəqiqliyi ilə irəlicədən müəyyənləşdirmək qeyri- mümkündür. Buna görə də gözlənilməz nəticələr əldə etmək və itkiyə məruz qalmaq riski burada da mövcuddur. Bu cür arzuolun­maz nəticələr baş verdikdə ağıllı insanlar mənəvi psixoloji zər­bəyə düçar olmamalıdırlar. Professional sahibkarlar öz işindən mənfəət gözlədiyi kimi, onun müəyyən amillər üzündən baş tutmamasına, hər cür uğursuz hallara da psixoloji cəhətdən hazır olmalıdırlar.

İqtisadiyyatda mənəvi psixoloji keyfiyyətlər həm də tərəfdaşa, yəni partnyorluq edənə aiddir. Normal tərəfdaşlıq etmək üçün etibarlılıq və məsuliyyət hissi kimi mənəvi keyfiyyətlərə malik olmaq zəruridir.

Deyilənlərdən aydın olur ki, bazar münasibətlərinə əsaslanan müasir cəmiyyətin iqtisadi həyatının təşkilində və burada qarşıya çıxan bir çox problemlərin həllində mənəvi və psixoloji amillər müs­təsna dərəcədə böyük əhəmiyyət kəsb edir. Buna görə də iqtisadi sferada psixoloji xidməti yaxşılaşdırmaq və mənəvi- əxlaqi mühiti təkmilləşdirmək son dərəcə zəruridir.

**“CƏMİYYƏTİN MƏNƏVİ HƏYATI”**

**mövzusunda mühazirə mətni**

**PLAN**

1.Mənəvi həyat və onun ünsürləri

2.İctimai şüur və onun nisbi müstəqilliyi

3.İctimai və fərdi şüur

4.İctimai şüurun strukturu

5.İctimai psixologiya və ideologiya

6.İctimai şüurun formaları

7.Siyasi şüur

8.Hüquqi şüur

9.Əxlaq

10.Estetik şüur

11.Din

Mənəvi həyat və onun ünsürləri

Cəmiyyətin mənəvi sferası bütöv bir tam kimi götürülən ictimai həyatın ayrılmaz tərəfidir. Onun əsasını mənəvi fəaliyyət təşkil edir. Mənəvi fəaliyyət mənəvi tələbatları (elmə, emosional hisslərə və yaradıcılığa) ödəmək məqsədi güdür. O insanın və cəmiyyətin əsl mahiyyətim ifadə edir.

Mənəvi həyat mənəvi fəaliyyət gedişində insanlar arasında yaranan əlaqə və münasibətlər əsasında fo­rmalaşır. Onun qərarlaşması obyektiv və subyektiv amillərin birgə təsirinin məhsuludur. Bu prosesə həm də tarixi və təbii mühit güclü təsir göstərir.

Cəmiyyətin mövcudluğunun ilk dövrlərində mənəvi həyat maddi həyatdan tam ayrılmamışdı. Onunla bir növ qovuşuq şəxildə çıxış edirdi. Sonralar, mənəvi həyat xüsusi fəaliyyət sahəsi kimi seçi­lib ayrıldı və müstəqil inkişaf etməyə başladı. Cəmiyyət tərəqqi etdikcə mənəvi fəaliyyətin yeni- yeni formaları yaranır və o, çoxşaxəli bütöv bir sistemə çevrilir.

Cəmiyyətin mənəvi həyatını xüsusi sahə kimi götürüb öyrənmək aşağıdakı iki səbəbdən zəruridir. Əvvəla, yalnız bu yol ilə in­sanların sosial fəaliyyətini və münasibətlərini dolğun və hərtərəfli təhlil etmək. onun haqqında bütöv təsəvvürə malik olmaq mümkündür. Digər tərəfdən, bu, insanların həyat fəaliyyətinin maddi və mənəvi formalarını vəhdətdə götürmək üçün vacibdir.

Cəmiyyətin mənəvi həyatı hər şeydən əvvəl insanların real həyat fəaliyyəti prosesidir. İnsanlar şüurlu varlıq kimi mütləq öz mənəvi tələbatlarını ödəməyə zərurət hiss edirlər. Bu zərurətin həy­ata keçməsi prosesində mənəvi istehsal baş verir. İnsanlar bir- birilə çoxtərəfli mənəvi ünsiyyətə daxil olurlar.

İnsanların maddi və mənəvi həyatı bir- birilə ayrılmaz əlaqədə çıxış edir. Lakin bu tərəflərin hər biri öz spesifikliyini saxlayır. Belə ki, mənəvi həyat hadisələrində maddi tərəf və eləcə də maddi həyat obyektlərində mənəvi tərəf yalnız yardımçı rol oynayır. Əsas yeri isə bu sahələrin hər birində onun adı ilə bağlı tərəf tutur. Bununla yanaşı maddi və mənəvi fəaliyyət bir- birilə çulğaşır. Bir tərəfdən, mənəvi istehsal maddi vasitələrin kö­məyi ilə baş verir (rəng, kətan, tiyə, kitab, lent və sair). Sonuncular həm də mənəvi istehsal məhsullarının istifadə olunmasında iştirak edir. Digər tərəfdən insanların maddi fəaliyyətində mənəvi tərəf özünü göstərir (maddi istehsalın məqsədi, onun motivləri və sair).

Cəmiyyətin mənəvi həyatı spesifik və nisbi müstəqil fəaliyyət sferası kimi çıxış edir. Onu nəzərdən keçirərkən hər şeydən əvvəl, «cəmiyyətin mənəvi həyatı» və «cəmiyyətin mənəvi sferası» anlayışlarının münasibətini izah etmək lazımdır. Bu iki anlayış bir- birilə çox yaxındır, lakin onları eyniləşdirmək doğru olmazdı. Belə ki, birinci anlayış daha genişdir. Çünki, mənəvi sfera­nın məzmunu mənəvi dəyərlərin yaradılması və yayılmasını əhatə edən ixtisaslaşdırılmış professional fəaliyyəti ifadə edir. Mənəvi həyat anlayışına isə bundan əlavə, həm də qeyri- professional mənəvi istehsal və mənəvi dəyərlərin yayılması formaları daxildir. Digər tərəfdən, mənəvi həyat anlayışı mənəvi sferaya daxil olan hadisə və prosesləri statik vəziyyətdə götürməklə məhdudlaşmır. Bu anlayış onların dəyişilməsi və inkişafını da əks etdirir.

Cəmiyyətin mənəvi həyatının əsas tərəfləri və elementləri aşağıdakılardır: mənəvi fəaliyyət, mənəvi istehsal, mənəvi tələbatlar, mənəvi ünsiyyət, mənəvi istehlak və mənəvi münasibətlər.

Sistem kimi götürülən mənəvi həyatın əsasını mənəvi fəa­liyyət təşkil edir. Maddi fəaliyyət kimi mənəvi fəaliyyət də insanların mövcudluğu üsuludur. O, aşağıdakı iki mühüm xüsusiyyətə malikdir. Birincisi, ictimai xarakter daşıyır. Mənəvi fəaliyyət mənəvi dəyərlərin, şüur məhsullarının yaradı­lmasına yönəlmişdir. Buraya müxtəlif baxışlar, ideyalar, təsəvvürlər, bədii obrazlar və digər mənəvi hadisələr daxildir. Onlar cəmiyyətdə çox mühüm rol oynayırlar: insanların özünün formalaşmasının və ətraf mühitin dəyişilməsinin güclü vasitələri kimi çıxış edirlər. İkincisi, mənəvi fəaliyyət məqsədyönlü xarakter daşıyır. Məqsəd dedikdə təkcə mövcud olan başa düşülmür. O, həm də fəaliyyətin gələcək, arzu olunan ideal obrazı deməkdir. Məqsədyönlülük mənəvi fəaliyyətə sosial fəaliyyətin mühüm bir növü kimi baxmaq imkanı verir.

Mənəvi fəaliyyətin daxili məzmununda iki başlıca tərəf vardır: 1) mənəvi- nəzəri fəaliyyət, yəni şüur məhsullarının istehsalı; 2) mənəvi- praktiki fəaliyyət. Mənəvi-praktiki fəaliyyət növü təsir göstərilən obyektin təkcə fikrən deyil, həm də praktiki dəyişdirilməsi ilə bağlıdır. Məsələn, təhsildə və tərbiyə prosesində bir tərəfdən şüurda yeni insanın obrazı yaranır, digər tərəfdən isə onun yetişməsinə praktiki təsir göstərilir. Buna görə də o, mənəvi- praktiki fəaliyyət hesab olu­nur Mənəvi fəaliyyətin hər iki növü mənəvi tələbatları ödəməyə (bi­liyin artmasına, şüurun və davranış mədəniyyətinin yüksəlməsinə) yönəlmişdir. Bu ümumi cəhət ilə yanaşı onlar arasında müəyyən fərqlər də vardır. Belə ki, mənəvi- nəzəri fəaliyyətdə ideya və ba­xışlar, təsəvvürlər və dəyərlər yaradılır. Mənəvi- praktiki fəaliyyət isə yaradılmış mənəvi məhsulların insanların şüuruna yeridilməsi, onla­rın təhsil səviyyəsinin yüksəlməsi və dünyagörüşünün genişlənməsi ilə bağlıdır. Əgər birinci növ fəaliyyətin nəticəsi xalis ideal fikir məhsulları, mənəvi dəyərlərdirsə, ininci növdə əsas söhbət həmin məhsulların insan tərəfindən mənimsənilməsindən, insanın onlara yiyələnməsindən gedir.

Beləliklə, mənəvi- praxtiki fəaliyyətin əsas nəticəsi təkcə şüu­run deyil, həm də şüurun daşıyıcısı olan subyektin dəyişdirilməsidir.

Mənəvi fəaliyyətin spesifik cəhətləri onun özəyini təşkil edən mənəvi istehsalda daha aydın görünür. Mənəvi istehsal ideyaları, baxışları, təsəvvür və rəyləri, ictimai şüurun bütün konkret formalarını yaradır. Mənəvi dəyərlərin bu fo­rmaları mənəvi istehsalın müxtəlif sahələrinin məhsuludur. Mənəvi istehsal müəyyən ixtisas­laşmış xüsusi qrup adamlar tərəfindən həyata keçirilir. Məsələn, elmi işlə, bədii yaradıcılıqla, incəsənətlə, rəssamlıq və memarlıq ilə məşğul olmaq üçün xüsusi hazırlıq keçmək lazım gəlir. Mənəvi istehsala həm də geniş xalq kütlələrinin çoxtərəfli yaradıcılığı (eposlar, xalq təbabəti, adət və ənənələr və sair) daxildir.

Mənəvi istehsal aşağıdakı xüsusiyyətlərinə görə də mad­di istehsaldan fərqlənir. Əvvəla, maddi istehsalın yaratdığı məh­sullar utilitar (həyati fayda güdür) xarakter daşıyır. Onlar müəyyən maddi tələbatları ödəyir və istehlak olunduqda yenidən istehsalın artmasına kömək edir (əlbəttə dolayısı ilə). Mənəvi dəyərlərin istehsalı ilə onların istehlakı arasında isə bu cür sıx əlaqə yoxdur. Belə ki, mənəvi istehsal ilə onun istehlakı arasında böyük vaxt ayrılığı ola bilir. Məsələn biz XII əsrdə yaşamış Nizaminin yazdığı po­emaları, yaxud da Əcəminin sənət əsərlərini bu gün də istehlak edirik. İkinci, maddi istehsalın əksər məhsulları yalnız bir dəfə və ya­xud da nisbətən qısa müddət ərzində istifadə olunur (məsələn ər­zaq məhsulları, geyim, məişət əşyaları və s.). Bundan fərqli olaraq mənəvi məhsullar istehlak edildikdə tükənmir. Onlar praktiki olaraq bütün dövrlərdə istehlak olunur. Üçüncü, mənəvi istehsalın məhsulları bir qayda olaraq öz yeniliyi və unikallığı ilə seçiliı (məsələn, yeni bədii əsər, yeni elmi bilik, yeni film, incəsənət əsən və sair). Maddi istehsal sahəsində isə məhsulların növ və key­fiyyətinin dəyişilməsindən daha çox onun təkrar istehsalı baş verir. Dördüncü, mənəvi istehsalın bir sıra məhsulları maddi formalarda təcəssüm olunurlar (kitablar, film lentləri, incəsənət əsərləri və s.). Həmin maddi formalar həm onları yaradanlardan, həm də istehlakçılardan asılı olmayaraq müstəqil yaşaya bilirlər. Buna görə onlardan uzun müddət istifadə etmək mümkün olur. Beşinci, mənəvi istehsalın məhsullarını qoruyub saxlamaq və geniş yaymaq üçün cəmiyyətdə xüsusi institutlar və təşkilatlar şəbəkəsi fəaliyyət göstərir (məktəblər, klublar, kitabxanalar, teatrlar və s.) Bu müəssisələrin vəzifəsi təkcə mənəvi sərvətləri qorumaq və təbliğ etməklə bitmir. Onlar həm də yeni- yeni mənəvi nemətlər yaradırlar. Nəhayət, mənəvi istehsal intellektual əməyə əsaslanır. Doğrudur, bu hal müəyyən qədər maddi istehsalda da özünü gö­stərir. Lakin maddi istehsal sahəsində insanları bu əməklə məşğul olmaları bir çox cəhətdən xarici zərurət üzündən (yaşayış vasitələri əldə etmək üçün) baş verir. Bundan fərqli olaraq mənəvi istehsalda əmək və məşğuliyyət xeyli dərəcədə azad, müstəqil və könüllü xarakter daşıyır.

Mənəvi həyat sisteminin mühüm bir tərəfini mənəvi tə­ləbatlar təşkil edir. Mənəvi tələbatları çox vaxt mənəvi həyatın genetik əsası kimi qiymət­ləndirirlər. Lakin nəzərdə tutulmalıdır ki, mənəvi tələbatlar özü- özlüyündə deyil, yalnız mənəvi həyatın digər tərəfləri ilə qarşılıqlı təsirdə öz rolunu yerinə yetirir.

Mənəvi tələbatlar dedikdə insanların elmə, mənəvi ünsiyyətə və zənginlişməyə, bədii estetin yaradıcılığa olan tələbatları başa düşülür.

Mənəvi tələbatlar konkret- tarixi xarakter daşıyır. Cəmiyyət, onun mənəvi fəaliyyəti və istehsalı inkişaf etdikcə mənəvi tələbatlar da artır və təkmilləşir. Belə ki, mövcud mənəvi nemətlər əsasında tələbatların ödənilməsi sadəcə olaraq həmin tələbatların təkrar yarlatmaqla məhdudlaşmır. Bu prosesdə həm də yeniləri meydana qolir. Ümumiyyətlə tələbatlar ilə istehsal arasında dialektik vəhdət mövcuddur. Bu öz ifadəsini mənəvi tələbatlar ilə mənəvi istehsal arasındakı münasibətlərdə də tapır. Bir qayda olaraq mənəvi tələ­batların səviyyəsi və miqyası mənəvi istehsal ilə müəyyən olunur. Lakin mənəvi tələbatlar heç də həmişə mənəvi istehsalın ardınca getmir, müəyyən hallarda onu qabaqlaya da bilir. Özü də tələbat­ların istehsalı ötüb keçməsi həm kəmiyyət baxımından (məsələn, poliqrafik bazanın zəif olması üzündən tələb olunan miqdarda kitab­ların və digər çap məhsullarının buraxılmaması), həm də keyfiyyət baxımından (mənəvi dəyərlərə olan tələbatı ödəyəcək dərəcədə məhsul istehsal etməyin qeyri-mümkünlüyü) özünü göstərə bilir. Qeyd olunmalıdır ki, mənəvi tələbatların mənəvi istehsala nisbətən sürətlə artması və onlar arasında ziddiyyətlərin baş verməsi müəy­yən mənada mütərəqqi hadisədir. Belə ki, o, mənəvi həyatın inkişafının mühüm hərəkətverici qüvvəsi rolunu oynayır.

Mənəvi tələbatların obyektiv xarakter daşıması onların şüuru ilə sıx bağlılığını inkar etmir. Belə ki, onların inkişaf səviyyəsi və yerinə yetirilməsi keyfiyyəti bir çox cəhətdən məhz şüur amil­lərinin təsirlərindən asılı olur. Mənəvi tələbatlar bir sıra xüsusiyyətlərə malikdir. Hər şeydən əvvəl, onlar bir qayda olaraq asudə vaxtda ödənilir. Buna görə də mənəvi tələbatların yerinə yetirilməsi, insanların asudə vaxtının miqdarı və onun səmərəli təşkili səviyyəsindən asılıdır. Mənəvi tələbatlarin ikinci bir xüsusiyyəti onların sosial mənafelərlə və insanlaıııı dünyagörüşü ilə sıx bağlı olmasındadır. Sonra, mənəvi tələbatlar təkcə mövcud mənəvi dəyərlərlə məhdudlaşmır (maddi tələbatlar bir qayda olaraq predmetlərlə məhdudlaşır). Onlar həm də yaradıcı fəaliyyətin özünə olan tələbatları ifadə edir. Məsələn, müəyyən biı incəsənət əsərinin qavranılmasına olan tələbatın ödənilməsi gedişində, həm də yeni yaradıcılığa tələbat yaranır. Nəhayət, mənəvi həyat insanların fəaliyyətinin digər sahələri (maddi, ictimai- siyasi, ailə- məişət və sair) ilə çulğaşmış olduğundan mənəvi tələbatlaı müəyyən qədər həmin sahələrdə də çıxış edir.

Mənəvi tələbatlar aşağıdakı formalara ayırırlar. İntellektual əməyə və ona yaradıcı münasibət bəsləməyə olan tələbat, ictimai- siyasi fəaliyyətə tələbat, dünyagörüşü və idrakı genişləndirməyə olan tələbat, bədii yaradıcılığa, mənəvi və estetik yetkinləşməyə olan tələbat, insanlarla ünsiyyətə olan tələbat və sair.

Cəmiyyət inkişaf etdikcə onun üzvlərinin mənəvi tələbatları da durmadan genişlənir və dərinlə­şir.

Mənəvi həyatın strukturunda mənəvi istehlak da əhəmiyyətli rol oynayır. Mənəvi istehlak mənəvi tələbatların ödənilməsi, yara­dılmış mənəvi nemətlərin mənimsənilməsi, istifadəsi prosesidir. Mə­nəvi istehlak biı sıra xüsusiyyətlərə malikdir. Birinci, mənəvi dəyər­lər maddi dəyərlərdən fərqli olaraq istehlak edildikdə yox olmur, əksinə, insanın mənəvi dünyasını daha zənginləşdirir. İdeyalar, baxış­lar, bədii obrazlar və digər mənəvi dəyərlər istehlak prosesində in­sanın mənəvi keyfiyyətlərini yüksəldir. Çünki mənəvi istehlakın məq­sədi insanın yaradıcı qüvvələrini və qabiliyyətlərini inkişaf etdirməkdir. İkinci, mənəvi istehlak prosesi müəyyən mənada həm də istehlak deməkdir. Belə ki, hər bir oxucu, tamaşaçı və ya dinləyici mənəvi dəyərləri istehlak etdikdə onları öz həyat təcrübəsi nöqteyi- nə­zərindən mənalandırır. Bu halda istehlak prosesi insanın zəkası və hissləri ilə, onun daxili aləminin fəallığı ilə bağlı olur, yaradıcı xarakter daşıyır. Bu mənada mənəvi- istehlaka mənəvi istehsal kimi yanaşmaq olar. Sonra, cəmiyyətdə yaranmış mənəvi nemətləri geniş yaymaq və insanları onları istehlak etməyə öyrətmək üçün bir sıra sosial institutlar və təşkilatlar fəaliyyət göstərir. Onlar mənəvi istehlakın normal baş verməsini təmin etmək funksiyasını yerinə yetirirlər.

Mənəvi istehlakın ictimai və fərdi formaları vardır. Bununla yanaşı onun sağlam (ağıllı) və qeyri- sağlam növləri bir- birindən fərqləndirilməlidir.

Yuxarıda qeyd olundu ki, mənəvi tələbatlar insanların asudə vaxtlarında ödənilir. Bu daha çox mənəvi istehlaka aiddir. Xüsusilə də bədii dəyərləri mənimsəmək üçün, incəsənət əsərlərinin nümayiş etdirildiyi kino, teatr və konsertlərdə iştirak etmək, sərgilərə baxmaq uçün kifayət qədər asudə vaxta malik olmaq tələb olunur.

Mənəvi istehsal, mənəvi tələbatlar və mənəvi istehlakın qarşılıqlı əlaqəsi öz ifadəsini mənəvi tələbatların artması qanu­nunda tapır, öz mahiyyətinə görə bu qanunu həm də mənəvi istehlakın artması qanunu adlandırmaq olar.

Bütöv bir sistem kimi götürülən mənəvi sfera həm də mənəvi münasibətləri və ünsiyyəti də əhatə edir.

Mənəvi münasibətlər insanlar arasında mənəvi istehsal və mənəvi istehlak prosesində bir- birilə daxil olduğu münasibətlərdir Bu münasibətlər ideya və baxışların, nəzəriyyələrin işlənilib hazır­lanması ilə əlaqəlidir. Təhsildə, tərbiyə prosesində, təbliğatda və digər sahələrdə də özünü göstərir.

Mənəvi münasibətləri əksərən real münasibətlərdir, onların mənəvi xarakter daşıması heç də həmişə ideal olması demək deyildir. Məsələn, müəllim ilə tələbə arasında, tər­biyəçi ilə tərbiyə olunan, təbliğatçı ilə dinləyici arasındakı münasi­bətlər mənəvi münasibətlərdir. Mənəvi münasibətlərin məzmununu təkcə ideyalar və baxışlar yaradılması prosesində qərarlaşan münasibət­lərə, mənəvi qarşılıqlı təsirə müncər etmək olmaz. Onlar daha geniş məzmuna malikdirlər. Belə ki, mənəvi münasibətlər mənəvi dəyərlə­rin istehsalı, cəmiyyətdə yayılması və istehlakı ilə bağlı çoxsahəli mənəvi fəaliyyətin bütün tərəflərini əhatə edir.

Mənəvi ünsiyyət maddi ünsiyyət ilə yanaşı sosial ünsiyyətin ıııuhüm formasıdır. Lakin onlar öz təzahür sferaları baxımından fərq­lənir. Birinci mənəvi həyatda, ikinci isə maddi həyatda mövcud olur. Bununla belə maddi və mənəvi həyat bir- birilə sıx bağlı olduğu kimi, müvafiq ünsiyyət formaları da biı- birindən ayrılmazdır.

Sosial ünsiyyət cəmiyyətin varlığının zəruri tərəfidir. Ünsiyyət prosesində maddi fəaliyyət məhsullarının, informasiyanın və psixiki vəziyyətlərin qarşılıqlı mübadiləsi baş verir. Bu cür qarşılıqlı əlaqələr insanların birgə həyat fəaliyyəti tələbatından irəli gəlir. Əslində ic­timai münasibətlərin reallaşdığı sosial ünsiyyət informasiya əlaqələrinin bir tipidir. Ünsiyyətin maddi və mənəvi formaları müxtəlif va­sitələrlə həyata keçirilir. Ünsiyyət formaları kütləvi, qrup və fərdi səviyyəyə ayrılır. Nəhayət göstərilməlidir ki, ünsiyyət bilavasitə və do­layısı ilə ola bilir.

Mənəvi ünsiyyət ideyaların, təsəvvürlərin və hisslərin mübadi­ləsi formasıdır. Onun məzmununa mənəvi fəaliyyət məhsullarının mübadiləsi ilə yanaşı qarşılıqlı anlaşma və qarşılıqlı təsir də daxildir. Mənəvi ünsiyyət aşağıdakı maddi vasitələrin köməyilə həyata keçiri­lir: dil və qeyri- dil işarələri, sosial informasiyanın toplanılmasına, çoxaldılmasına və genişləndirilməsinə xidmət edən texniki vasitələr. Mənəvi ünsiyyətdə kütləvi informasiya vasitələri xüsusilə böyük rol oynayır. Sonuncular mənəvi ünsiyyəti birbaşa deyil, dolayı yol ilə həyata keçilirlər. Lakin insanlar arasındakı birbaşa əlaqələr fo­rmasında baş verən şəxsiyyətlərarası mənəvi ünsiyyət daha əhə­miyyətlidir. Bu cür ünsiyyət təkcə ayrı- ayrı şəxslər arasında deyil, həm də kiçik qruplar arasında olur və birbaşa əks əlaqələrə malik olması ilə seçilir. Ümumilikdə mənəvi ünsiyyətin bilavasitə və dolayı formaları qarşılıqlı surətdə bir-birini tamamlayırlar.

Qeyd olunmalıdır ki, mənəvi ünsiyyətə təkcə informasiya əla­qəsi kimi tərif vermək birtərəflidir. Çünki mənəvi ünsiyyətdə başlıca yeri informasiyanın ötürülməsi deyil, həm də onun mənimsənilməsi və yaxud da ötürülmüş ideya və baxışların rədd edilməsi, habelə yaşantı və hissiyyatlar tutur. İnsanlar öz həyatının ictimai mahiyyəti üzündən təkbaşına yaşaya bilməzlər. Buna görə də onların ünsiy­yətə, öz fikir və hisslərini başqaları ilə bölüşdürməyə dərin ehtiyacı vardır. Mənəvi ünsiyyətdə iştirax edən insanlar sanki vahid mənəvi həyat yaşayırlar. Mənəvi ünsiyyət onların bu mənəvi həyatının real­laşması üsuludur. Çünki mənəvi həyatın bütün tərəfləri (mənəvi fəaliyyət və istehsal, mənəvi tələbatlar və istehlak, mənəvi münasi­bətlər) mənəvi ünsiyyət ilə sıx əlaqəlidir, mənəvi ünsiyyət hansı formada həyata keçirilməsindən asılı olmayaraq sosial subyeıdlərin fəallığı ilə bağlıdır. Buna görə də onu müəyyən mənada fəaliyyət forması kimi də sə­ciyyələndirmək olar. Fərq bundadır ki, fəaliyyət subyekt ilə yanaşı obyektin də olmasını tələb edir. Mənəvi ünsiyyət isə bərabərhüquqlu subyektlər arasında baş verir. O mənəvi fəaliyyəti həyata keçi­rməyin zəruri şərti və həm də onun məhsuludur.

İctimai şüur və onun nisbi müstəqilliyi

Cəmiyyətin mənəvi həyatının mərkəzini və əsasını ictimai şüur təşkil edir. O, mənəvi həyatın yuxarıda qeyd olunan hər biı tərəfi ilə sıx əlaqədədir.

İctimai şüur ictimai həyatın bu və ya digər tərəflərini əks etdirən müxtəlif baxışların, ideya və nəzəriyyələrin, hisslərin, əhval- ruhiyyələrin bədii və dini obrazların məcmusudur. Onun daşıyıcıları müəyyən tarixi dövrdə fəaliyyət göstərən böyük insan qruplarıdır. İctimai gerçəkliyin ictimai şüurda inikası güzgüdə olan mexaniki əksetdirmə deyildir. Çünki ictimai şüur varlığın təkcə zahiri, xarici tərəflərini deyil, həm də daxilini, onların mahiyyəti və məzmununu əks etdirir.

İctimai şüur son dərəcə mürəkkəbdir. O, çoxsaylı müxtəlif elementləri əhatə edir. Bunlar ictimai ideyalar və nəzəriyyələr, siyasi və hüquqi baxışlar, əxlaqi, estetik, dini, fəlsəfi fikirlər və s. İctimai şüura həm də sosial hisslər, əhval-ruhiyyə, müxtəlif sosial qulpların xisləti, ənənələri, psixoloji xüsusiyyətləri, millət və xalqların psixiki tərzinin özünəməxsusluqları daxildir.

Marksist fəlsəfə uzun müddət ictimai varlıq ilə ictimai şü­urun münasibətini sxematikləşdirərək birmənalı şəkildə iddia edirdi ki, ictimai varlıq birincidir, ictimai şüur isə ikincidir. Bu cür yanaşma dəqiq deyildir, çünki belə çıxır ki, əvvəl ictimai varlıq, sonra isə ictimai şüur meydana gəlmişdir. Əslində isə ictimai şüur ictimai varlıqla birlikdə, onunla sıx vəhdətdə yaranmış­dır. Məsələ bundadır ki, bütünlükdə dünyaya münasibətdə götürülən «varlıq birinci, şüur isə ikincidir» müddəası cəmiyyətdə özünü doğrultmur. Əgər dünya (cansız təbiət, bitki və heyvanat aləmi) uzun müddət şüura qədər mövcud olmuşdursa, cəmiyyətdə isə ictimai varlıq yalnız insanlar, onun şüuru ilə birlikdə meydana gəlir, subyektiv və obyektiv reallıq bir- birilə qovuşmuş halda çıxış edir. Buna müvafiq olaraq ictimai varlıq ilə ictimai şüur da bir-birinə nüfuz etmiş vəziyyətdə fəaliyyət gö­stərirlər. Hətta, şüurdan nisbətən uzaq kimi görünən maddi istehsalın özü də şüurdan tam azad deyildir. Çünki ictimai şüurun enerjisi olmadan ictimai varlıq sönük və donuqdur. Əlbəttə, deyilən­lər cəmiyyətə idealist yanaşma kimi qiymətləndirilməməlidir. Söhbət ondan gedir ki, ictimai şüurun reallaşmasında dərkedici tərəf ilə fəal yaradıcı tərəf bir- birindən ayrılmazdır.

İctimai şüurun mahiyyəti bundadır ki, o, varlığı mənalandır­maqla eyni vaxtda ona fəal- dəyişdirici münasibət bəsləyir Bu, yəni şüurun «qabaqlayıcı inikasetdirmə» funksiyası onun ictimai varlıq ilə münasibətinin çox mühüm tərəfidir. Sosial münasibətlər şəraitində yaşayan insanın ruhu, şüuru daim irəliyə, öz idealının ardınca qaçır. Bunun nəticəsində o, yəqin edir ki, ictimai varlıq onun arzularından geridə qalır. Beləliklə də ideal ilə real olan arasında müəyyən uyğun­suzluq özünü göstərir. İdeyalar və ideal cəmiyyətin mövcud vəziyyətini qabaqlayır. Bu moment çox mühümdür. O, insanı daim yaradıcı fəaliyyətə sövq edir.

Deyilənlər göstərir ki, cəmiyyət maddi- ideal reallıq kimi çıxış edir. İctimai şüurun məzmununa daxil olan ümumiləşmiş təsəvvürlər, ideyalar, nəzəriyyələr, hisslər, xislət, ənənələr və s. mənəvi reallıqdır. Lakin o, ictimai varlığın tərkib hissəsi kimi çıxış edir, çünki hər bir fərdin şüuruna münasibətdə ilkindir. Belə ki, yuxa­rıda qeyd olunan mənəvi reallıq növləri fərdidən yüksəkdə duran ruhun mənəvi aləmidir. O, obyektivləşdirilmiş mənəvi reallıqdır. Şəxsiyyət dilin köməyi sayəsində həmin aləmi qavrayır, mənalandırır və qiymətləndirir. O, hətta həmin reallığa tənqidi münasibət də bəsləyə bilir. Belə ki, dilin sayəsində fərdi şüur bır növ fövqəlşəxsi (fərdidən yüksək) varlıq forması kəsb edir. Bununla yanaşı, insanda həmin mənəvi reallığı izah etməyə tələbat və imkan yaranır. Belə izahetmə həqiqət ilə yalanı bir- birindən ayırır. Lakin bu vəzifə təkcə şəxsi şüur səviyyəsində həll edilə bilmir. Odur ki, dil formasında obyektivləşmiş mənəvi reallıq bu prosesdə yaxından iştirak edir.

Cəmiyyətin inkişafının ilk dövrlərində ictimai şüur varlığın bila­vasitə təsiri altında formalaşırdı, sonralar isə bu təsir dolayısı ilə (dövlət, siyasi, hüquqi, əxlaqi, dini münasibətlər vasitəsilə) olur. İcti­mai şüurun ictimai varlığa fəal əks təsirinə tarixi yanaşdıqda isə başqa vəziyyət müşahidə olunur. Bu təsir əvvəllər dolayı (vasitələnmiş) olmuşdur, zaman keçdikcə isə daha çox bilavasitə, xarakteri kəsb edir. Bu, şüurun varlığı düzgün əksetdirmək qabiliyyətinin artmasını göstərir.

Beləliklə, şüurun inikasetdirici və fəal yaradıcı fəaliyyəti eyni bir prosesin iki ayrılmaz tərəfini təşkil edir. Varlığa təsir göstərərkən şüur onu qiymətləndirə bilir, onun gizli mənasını aça bilir. Bunlara əsaslanmaqla o, varlığın gələcəyini proqnozlaşdırır. Nəhayət, ictimai şüur insanların praktiki fəaliyyəti vasitəsilə ictimai var­lığı dəyişdirməyə qadirdir. Buna görə bu və ya digər dövrün ictimai şüuru təkcə varlığı inikas etdirməklə məhdudlaşmır, həm də onun dəyişdirilməsinə fəal kömək edir. Bu cəhət ictimai şüurun mühüm funksiyasını göstərir. Məhz həmin funksiya ictimai şüurun cəmiyyətin zəruri və mühüm tərəfi olduğunu sübut edir. Şüurun məhsulları müəyyən işarələr və simvollar sistemində və dildə kodlaşır. Bu prosesdə düşünən və hiss edən insan beyni həlledici yeri tutur. Məsələn, bəstəkarın yaratdığı musiqi əsəri onun hiss və həyə­canlarını ifadə edir. Həmin əsərin lent yazısı isə yalnız səsləri kod- laşdırır, hiss və həyəcanları ifadə etmir.

İctimai şuur sosial- tarixi reallığın ayrılmaz tərəfidir. Buna görə də şüurdan kənar, cəmiyyətin mənəvi enerjisini, hər bir insanın fəa­liyyət motivlərini səfərbər etmədən varlığı dəyişdirmək mümkün de­yildir. Deyilənlərdən aydın olur ki, müasir cəmiyyətdə keçirilməsi nəzərdə tutulan hər bir islahatın ictimai şüurda mənalandırıl­ması və zəruriliyinin dərk olunması çox vacibdir. Əks halda onun həyata keçirilməsi arzu olunan nəticələri verə bilməz. Ruhun, şüurun səfərbəredici qüvvəsinə arxalanmayan, yalnız iqtisadi tərəfə söykənən islahatlar hərtərəfli uğur gətirmir.

İctimai şürunun məzmununda çox müxtəlif səviyyələr və tərəflər vardır. Bu sübut edir ki, o, sadəcə «şüur» və «ictimai» anlayışlarının məcmusu demək deyildir, mürəkkəb mənəvi hadisədir.

İctimai şüur sosial təbiətə malikdir. O, insanların ictimai praktikasından törəyir, onların müxtəlif növlü fəaliyyətlərinin nəticəsi kimi çıxış edir. Məhz birgə praktiki fəaliyyət gedişində insanlar onları əhatə edən dünyadakı hadisə və prosesləri (öz mənafelərinə uyğun istifadə etmək üçün) dərk edirlər. Həyatdakı müxtəlif ha­disələr və münasibətlər ilə onların ictimai şüurda inikası vahid praktiki fəaliyyətin iki ayrılmaz tərəfidir. Belə ki, ictimai praktikanın, sosi­al gerçəkliyin insanlar tərəfindən mənalandırılan məzmunu bir növ onların ictimai şüurunun məzmununa çevrilir. Beləliklə, ictimai şüu­run sosial təbiəti insanların o bir-biri ilə praktiki qarşılıqlı təsirdə olan sosial gerçəkliyi birgə mənalandırması deməkdir.

İctimai şüur nisbi müstəqilliyə malikdir. Bu müstəqilliyin mənbəyini insanın, onun təfəkkürünün fəallığı təşkil edir, ictimai şüu­run nisbi müstəqilliyi o deməkdir ki, o, ictimai həyatı olduğu kimi əks etdirməklə məhdudlaşmır. Onun özünün spesifik inkişaf qanu­nauyğunluqları vardır, ictimai şüurun ayrı-ayrı tərəfləri onun əks etdirdiyi sosial varlıqdan bir qayda olaraq geri qalır. Qeyd olunan keyfiyyət birinci növbədə ictimai şüurun hisslər və adi təsəvvürlərlə bağlı sahələrinə aiddir. Digər tərəfdən, ictimai şüur müəyyən hallar­da sosial varlığın ınkişafını qabaqlaya bilir. İnsan ictimai hadisələri təhlil etməklə, onların inkişafının meyllərini aşkar edə və beləliklə də gələcək vəziyyətini irəlicədən görə bilir. Hətta ictimai şüur ilə sosial varlığın münasibətlərinə eyni zaman kəsiyindən yanaşdıqda da, onun nisbi müstəqilliyi özünü göstərir. Bu halda nisbi müstəqillik əvvəla, ictimai şüurun sosial varlığa və onun ayrı- ayrı tərəflərinə fəal əks təsir göstərməsində ifadə olunur. Belə ki, müxtəlif ideyalar, nəzəri konsepsiyalar, siyasi doktrinalar, əxlaqi prinsiplər, estetik cərəyanlar cəmiy­yətin inkişafında mühüm mütərəqqi və ya mürtəce rol oynaya bilir. Əgər ictimai şüurun göstəriciləri insanların mənəvi zənginləşməsinə və inkişafına kömək edirsə onda onlar cəmiyyətdə güclü pozitiv rol oynayırlar. Əksinə, əgər onlar şəxsiyyətin mənəviyyatına pozucu təsir göstərirsə ictimai inkişafa mane olur.

Buna görə də ictimai şüurun bütün təzahürlərinin xalqın və ölkənin əsl mənafelərinə, gələcək inkişaf meyllərinə nə dərəcədə uyğun gəldiyi nəzərə alınmalıdır. Mütərəqqi ideyalar ictimai həyalın bütün sahələrində inkişafın güclü amilləri kimi çıxış edir. Onlar hazırkı dövrü dərindən anlamağa və gələcəyi irəlicədən görməyə imkan verir, insanlarda öz fəaliyyətinə inam yaradır, onların sosial əhval- ruhiyyəsini yaxşılaşdııır, yeni- yeni yaradıcı işlərə ruhlandırır. Məhz onlar cəmiyyətin normal fəaliyyət göstərməsi üçün zəruri olan mə­nəvi ab-havanı təmin edirlər. Deyilənlərdən əlavə ictimai şüurun nisbi müstəqilliyi müxtəlif şüur formalarının bir-birilə qarşılıqlı təsirində də ifadə olu­nur. Bu təsir bərabər olmasa da həmişə mövcuddur.

İctimai şüurun nisbi müstəqilliyi onun inkişafı prosesində özünü göstərən varislikdə daha əyani çıxış edir. Müəyyən mərhələdə duran cəmiyyətin ictimai şüuru təkcə mövcud cəmiyyətdən hasil edilmir. Onun tərkib hissələri (xüsusən də ideya və nəzəriyyələr) boş yerdə yaranmır. Onların kökləri əvvəlki dövrlə­rin ictimai şüurunun işləyib hazırladığı əsaslara söykənir. Bu məna­da hər bir konkret şəraitdə ictimai şüurun məzmunu həmin şəraitin məna və zaman çərçivəsindən kənara çıxır, keçmişin ideya ma­terialından istifadə edir. Bu istifadənin xarakteri və dərəcəsi cəmiyyətdəki sosial qrupların və siniflərin tarixi mövqeyi ilə müəyyən olu­nur. Belə ki, onlar əvvəlki nəsillərin yaratdığı ideya sərvətlərinə eyni cür münasibət bəsləmirlər. Mütərəqqi sosial qruplar və siniflər əvvəlki cəmiyyətlərin müsbət ideyalarını əks edir, mənfi və mürtəce cəhətləri isə kənara atır. İctimai inkişafda öz dövrünü keçirmiş olan və mürtəce rol oynayan sosial qruplar isə öz mövqelərinə uyğun olaraq keçmiş ideya irsinin yalnız mürtəce tərəflərini götüıür, mütərəqqi meyllərə isə düşmən münasibət bəsləyirlər.

Məhz varislik sayəsində ictimai həyatın müxtəlif sahələrində nəsillərin topladığı zəngin mənəvi irs hifz olunub saxlanılır və inkişaf etdirilir. Bu onu göstərir ki, ictimai şüur təkcə mövcud ictimai həyatı əks etdirməklə məhdudlaşmır. Onun özünün daxili inkişaf məntiqi, qanunauyğunluqları, prinsipləri və ənənələri vardır. Bunu elmin, in­cəsənətin və əxlaqın inkişafında yəqin etmək olar. Əlbəttə, varislik heç də həmişə pozitiv (müsbət) planda baş vermir. Bu prosesdə əvvəlki dövrün ictimai şüuruna xas mənfi xaraxterli meyllər, qalıqlar da irsən yeni ictimai şüura keçə bilir. (Məsələn, insanların adət və ənənələrindəki mühafizəkar cəhətlər, dini qalıqlar).

İctimai şüurun nisbi müstəqilliyinin qəbul edilməsi çox mühüm metodoloji əhəmiyyətə malikdir. Belə ki, yalnız bu əsasda şüurun fəal dəyişdirici rolunu, ideologiyanın cəmiyyət həyatının bütün sahələrində fəal mövqeyini başa düşmək olar. Bu müddəaya məhəl qoymadan mənəvi həyatın mürəkkəb inkişaf prosesini düz­gün izah etmək mümkün deyildir. İctimai şüurun nisbi müstəqilliyinin qəbul edilməsi, həm də belə bir yalnış nəticəyə gətirə bilər ki, guya mənəvi həyatda baş verən bütün dəyişikliklər yalnız ictimai varlıq dəyişildikdən sonra mümkündür.

İctimai və fərdi şüur

İnsanların mənəvi fəaliyyətinin məhsulu olan ictimai şüur fərdi şüur ilə sıx əlaqədə mövcuddur. Bu təsadüfi deyildir. Şüu­run bütün formaları hər şeydən əvvəl, ayrı-ayrı adamların fəaliyyə­tində baş veıən psixiki və fərdi inikas prosesində təzahür edir. İctimai və fərdi şüurun qarşılıqlı əlaqəsi ümumi ilə təkcənin münasibəti kimidir. Ümumi yalnız təkcə vasitəsi ilə mövcud ola bildiyi kimi, təkcə də ümumiyə doğru aparan əlaqədə mövcuddur. Deməli, bir tərəfdən, ictimai şüur özünün bütün ünsürlə­ri və müxtəlif formaları ilə fərdi şüurda təzahür edir, digər tərəfdən, müəyyən qədər məhdud xarakter daşımasına baxmayaraq fərdi şüur bu və ya digər insanın şüuru olduğuna görə ümumini ifadə edir.

Fərdi şüur insanın psixiki fəaliyyətinin mərkəzində durur. O, həmin fərdin mühüm və qeyri-mühüm xarakter daşıyan sosial, bioloji və digər təsirlərə münasibətinin ifadəsidir. Fərdi şüur insanın maddi və mənəvi həyatını şərtləndirən bütün amillərlə ayrılmaz su­rətdə bağlıdır.

Ümumi şüur ayrı- ayrı insanların şüurunda fərdi surətdə fərdi şüurun prizmasından keçərək özünü gö­stərir. Amma ictimai şüuru müəyyən edərkən sonuncuda baş verən hər cür fərdi, təsadüfi və xüsusi cəhətlər sərf-nəzər olunur. Lakin özünün təsadüfiliyinə və özünəməxsusluğuna baxmayaraq butövlükdə fərdi şüurun bütün təzahürləri yenə də ictimai şüurun ünsürlə­rini daşıyır. Digər tərəfdən, nəzərdə tutulmalıdır ki, ictimai şüur özlüyündə bu və ya digər fərdin şüurunu tam əhatə edə bilmir. Deməli, öz məzmununa görə fərdi şüur daha geniş, rəngarəng və əhatəlidir. Buna baxmayaraq ictimai şüur fərdi şüura münasibətdə ınüəyyənedicidir. İctimai şüurun məzmunu müxtəlif yollarla ayrı- ayrı fərdlərə çatır və onların şüurunun formalaşmasına güclü təsir gö­stərir.

Fərdi şüur hər şeydən əvvəl ayrıca bir insanın ictimai həyat hadisələrini qavramasının fərdi xüsusiyyətləri deməkdir. Nəticə etibarilə fərdi şüur insanların baxışlarının mənafe və sərvət oriye­ntasiyalarının fərdi özünəməxsusluqluğunu ifadə edir. Məlumdur ki, hər bir insanın şüuru birbaşa və ya nəticə etibarilə bütövlükdə cəmiyyət ilə və bəşəriyyətin ümumi mədəniyyəti ilə şərtlənir.

Fərdi şüurda insanın həyatı və fəaliyyət xüsusiyyətləri, onun şəxsi təcrübəsi, xarakteri və temperamenti, mənəvi mə­dəniyyət səviyyəsi təzahür edir. Buna görə də ayrıca bir insanın sosial mövcudluğunu şərtləndirən obyektiv və subyektiv amillər kompleksi, onun təkrarolunmaz mənəvi dünyasını yaradır. Fərdi şü­ur həmin mənəvi aləmin bütöv təzahürü kimi çıxış edir.

İctimai və fərdi şüur bir-birilə dialektik vəhdət təşkil edir. Onların sıx qarşılıqlı təsirində ictimai şüur aparıcı rol oynayır. Bəzən belə bir fikir söylənilir ki, ayrıca bir insan deyil, bütövlükdə bəşəriyyət düşünür. Əlbəttə, bu fıkirdə müəyyən həqiqət payı vardır. Çünki hər bir ayrıca insan onun mənsub olduğu cəmiyyətin və bəşəriyyətin ümumi fikir axınına qovuşduğu dərəcədə fikirləşir. Belə qovuşma prosesi aşağıdakı üç tərəfi əhatə edir: a) başqa insanlarla ünsiyyətə daxil olmaq; b) müxtəlif fəaliyyət növlərinə cəlb olunmaq, onların məna və əhəmiyyətini anlamaq; v) keçmiş nəsillərin və müasiri olduğu nəslin yaratdığı maddi və mənəvi mədəniyyəti mənımsəmək.

Hər bir fərd mənsub olduğu xalqın, bütövlükdə bəşəriyyətin yaratmış olduğu mənəvi sərvətləri bu və ya digər dərəcədə mənimsəyir. O, müxtəlif fəaliyyət sahələrinə və ictimai münasibətlər növünə cəlb olunmaqla təfəkkür vərdişlərinə və düşünmək formalarına yiyələnir və beləliklə də düşünən sosial subyektə çevrilir.

Deyilənlər sübut edir ki, fərdi şüur ictimai şüurdan təcrid olunmuş halda fəaliyyət göstərmir. O, daim ictimai şüur ilə qar­şılıqlı təsirdədir. Bir tərəfdən, hər bir insanın fərdi şüuru onun yaşadığı cəmiyyətdəki ictimai şüurun təsiri altında formalaşır və inkişaf edir. Digər tərəfdən, bu və ya digər dövrdə fərdi şüurun nailiyyətləri (görkəmli elm xa­dimlərinin, mütəfəkkirlərin və sənətkarların yaratdığı yeniliklər) ictimai şüura daxil olaraq onu daha da zənginləşdirir.

İctimai və fərdi şüur arasında müəyyən fərqlər də vardır. Əvvəla, fərdi şüur yalnız bir şəxsin şüur göstəricilərini əhatə etdiy­inə görə ictimai şüur ilə müqayisədə məhdud həcmə malikdir. İkinci, fərdi şüurun fəaliyyət müddəti qısadır. O, bu və ya digər şəxsin bioloji ömrünün hüdudları ilə məhdudlaşır. Bundan fərqli olaraq ictimai şüur uzunömürlüdür və praktiki olaraq bəşəriyyətin bu günə qədər olan tarixini əhatə edir. Üçüncü, ayrı-ayrı insanların fərdi şüurunda keçmiş təsəvvürlər, köhnəlik qalıqları ictimai şüurda ol­duğuna nisbətən daha güclü və dayanıqlı olur.

İctimai şüurun mövcudluq məkanını insan- fəaliyyət- ünsiyyət- cəmiyyət- tarix- dil- mədəniyyət sistemi təşkil edir Bu sistem daim dəyişir və inkişaf edir, onun tərkibində tarixin gedişinə cəlb edilmiş yeni- yeni fərdlər əhatə olunur. Beləliklə də ictimai və fərdi şüur qarşılıqlı surətdə bir- birinə təsir edir. Ayrıca bir fərdin beyni bəşəriyyətdən, ümumdünya tarixindən və deməli, cəmiyyət­dən kənarda əsl insan beyni kimi düşünə bilməz. İnsanlar ictimai həyat şəraitində dünyanı anlamağa başlayan zaman, onlar həm də bir- birilə ünsiyyətə girirlər. Bu prosesdə onlar öz ideyalarını da dil vasitəsilə söyləyirlər. Beləliklə də dil onların fərdi şüurunu sosial varlıq meydanına çıxarır. Fərdi şüur insanın cismani varlığı, onun beyni ilə bilavasitə bağlıdır, ictimai şüur isə tarixən qərarlaşmış maddi formalar (işarələr, simvollar, müxtəlif yazılı mətnlər, bədii ya­radıcılıq nümunələri) sistemi ilə əlaqədardır. Fərdin ömrü müvəqqəti olduğu kimi, onun şüuru da müvəqqətidir. Cəmiyyət sistemində isə şüur bir növ ölməzlik qazanır. Nəticə etibarilə, sosial varlıq kontekstinə cəlb olunmuş fərdlərin beynindən toplanmış olan ictimai şüur hər bir fərdə onun bütün həyatı boyu güclü təsir göstərir, insanların yaşadığı sosial mühitin ümumi şəraiti, onla­rın baxışlarının, dəyərlər oriyentasiyasının və mənafelərinin vəh­dətini yaradır. Bununla bırlikdə hər bir insan öz şəxsi şuurunun təkrarsız xassələrinə malikdir. Fərdi şüurun bioqrafiyası ictimai şüurdan fərqlidir. Fərdi şüura onun varlığının mikromühiti (ailə, do­stlar, tanışlar, məktəb, əmək kollektivi və s.) mühüm təsir göstərir. İctimai şüurda isə bütün bunlar dolayısı ilə və son dərəcə ümumiləşmiş şəkildə əks olunur.

Hər bir insan dünyaya gələrkən irsən əxz olunmuş mənəvi mədəniyyəti mənimsəyir. Bu ona əsl insan mahiyyəti kəsb etməsi və insan kimi düşünməyi bacarması üçün lazımdır. Fərdi şüurun real varlığı həmişə mənəvi mədəniyyət dünyası ilə nis­bətdə olur. Şəxsi şüur ayrıca bir insanın mənəvi dünyasıdır, ictimai şüur isə cəmiyyətin mənəvi dünyası, xalqın, bəşəriyyətin tarixi inkişafının ümumi ideal tərəfidir. Lakin özü- özlüyündə cəmiyyətin şüuru yoxdur, çünki cəmiyyətin fövqəlşəxsi beyni mövcud deyildir. Bu­nunla birlikdə fərdi şüur ilə ictimai şüur arasında keçilməz hədd yoxdur. Onlar arasında daim qarşılıqlı təsir baş verir. Cəmiyyətin tarixən işləyib hazırladığı şüur normaları şəxsiyyətə mənəvi qida verir. Onun əqidələrinin, mənəvi tələblərinin, estetik hiss və təsəvvürlərinin mənbəyinə çevrilir. Bu mənada hər bir insan öz dövrünün, öz xalqının yetirməsidir.

İctimai və fərdi şüurun qarşılıqlı əlaqəsi konkret- tarixi məna kəsb edir. Həmin əlaqənin məzmunu mövcud cəmiyyətin səviyyəsi və xarakterindən asılıdır.

İctimai və fərdi şüurun münasibətini düzgün anlaşılmaması ehkamçılığa və volyuntarizmə gətirib çıxarır. Belə ki, ehkamçılıq ümumi ictimai şüurun rolunu mütləqləşdirir, fərdi özünəməx­susluğa məhəl qoymur. Digər ifrat həddi təmsil edən volyuntarizm isə ictimai şüuru inkar edir, fərdi şüurun rolunu şişirdir.

İctimai şüurun strukturu

İctimai şüur mürəkkəb struktura malik olub müxtəlif səviyyələ­ri əhatə edir. Onun tərkibində adi həyat təsəvvürlərindən, sosial psi­xologiyadan tutmuş, sözün tam mənasında elmi xarakter daşıyan mürəkkəb formalara qədər çoxlu tərəflər vardır. Müxtəlif meyarlar­dan çıxış etməklə onun bir sıra struktur bölgülərini aşkar etmək olar. Hər şeydən əvvəl, ictimai şüurun qnoseoloji və sosioloji səpkidən təhlili bir- birindən fərqlənir. Birinci halda ictimai şüurun məzmunu, onun gerçəkliyi hansı səviyyədə əks etdirməsi əsas götürülür. Bu baxımdan yanaşdıqda ictimai şüur iki əsas pilləyə ayrılır: (adi şüur və nəzəri şüur). Onlar gerçəkliyi əks etdirmə səviyyəsinə görə bir- bi­rindən fərqlənir. İctimai şüurun daxili strukturunun qnoseoloji səpki­dən təhlilində fikri əməliyyatların istiqaməti gerçəklikdən şüura doğru yönəlir. Onun əsas nəticəsini isə idrakın yüksək pilləsi olan ideyala­rın əldə edilməsi təşkil edir.

İctimai şüurun strukturunun sosioloji səpkisi hər şeydən əv­vəl, onun sosioloji determinasiyası və şərtlənməsinə diqqət yetirir. Bu halda şüurun ictimai həyatda yeri, oynadığı rol, yerinə yetirdiyi funksiyalar əsas götürülür. Sosioloji səpginin özü də ictimai şüurun iki əsas səviyyəsini fərqləndirir: ictimai psixologiya və ideologiya. Bu bölgüdə qnoseoloji səpkinin əksinə olaraq şüurdan gerçəkliyə doğru istiqamət götürülür. Sosioloji səpkidə əsas yeri gerçəklik hadisələri biliklər deyil, həmin biliklərə münasibət, onların ictimai həyatında oynadığı rol müxtəlif şüur subyektlərinin (sosial qrup, xalq, millət) tələbatları və ictimai fəaliyyət növləri ilə əlaqəsi tutur.

İctimai şüurun müxtəlif formasiyalar üzrə konkret tarixi tipləri bir-birindən fərqləndirilir. Nəhayət, icti­mai şüurun vəziyyətlərə görə təsnifat (dövrün mənəvi mühiti, ictimai əhval- ruhiyyə və ictimai rəy) da tətbiq olunur.

İctimai şüurun aşağı, ilkin səviyyəsi olan adi, gündəlik şüur insanlar tərəfindən müxtəlif təbiət və ictimai hadisələrin fərdi qay­dada başa düşülməsini və qiymətləndirilməsini, onların sanki fərdi rəyini ifadə edir.

Adi şüur (empirik baxışlar) bir qayda olaraq səthi xarakter daşıyır, əks etdirdiyi hadisə və münasibətlərin za­hiri tərəfini göstərir, onların mahiyyəti və daxili aləmini tam dolğunluğu ilə aça bilmir.

Adi şüur konkret tarixi xarakterə malikdir. Belə ki, müxtəlif dövrlərdə onun məzmunu eyni deyildir. İctimai inkişafın hər bir pillə­si özünün adi şüurunu şərtləndirir.

Bütövlükdə tarixi prosesdə belə bır qanunauyğunluq özünü göstərir, cəmiyyət tərəqqi etdikcə, ona müvafiq surətdə adi şüurun səviyyəsi də yuksəlir. Adi şüurun fəaliyyət dairəsi xeyli dərəcədə genişdir. O, həyatda rast gəlinən bir çox hadisə və prosesləri “sağlam düşüncə» səviyyəsində izah edir və həyat təcrübəsinə əsaslanmaqla düzgün qərarlar qəbul etmək imkanı verir. İn­sanların həyatında və cəmiyyətin inkişafında adı şuurun yeri və rolu bununla müəyyən olunur.

Adi şüurdan fərqli olaraq nəzəri şüur ictimai həyat hadisə­lərinin dərindən mənalandırılması deməkdir. Bu, onların mahiy­yətini və obyektiv inkişaf qanunlarını dərk etmək yolu ilə həyata keçi­rilir. Odur ki, nəzəri şüur ictimai şüurun yüksək səviyyəsini ifadə edir. Nəzəri şüurun məzmunu çox müxtəlif sahələri əhatə edıı. Bu­raya ictimai həyatın bütün sferalarında mövcud olan hadisə və pro­seslərin ümumiləşdirilmiş inikası daxildir.

Nəzəri şüur bir- birilə əlaqələndirilmiş müddəaların mən­tiqi sistemidir. Buna görə də o, ictimai həyatın bu və ya digər tərəfi­nə aid nəzəri konsepsiya kimi çıxış edir. Əgər adı şuur butun insan­lara məxsus olursa, nəzəri şüur yalnız müəyyən qrup adamlar tərəfindən yaradılır. Onun subyekti alimlər, mütəxəssısləı və müxtəlif bilik sahəsində çalışan nəzəriyyəçilərdir

Nəzəri şüur gerçəkliyi daha dolğun və dərin, sistemli və ümumiləşdirilmiş şəkildə əks etdirir. O, adi şüurdan fərqli olaraq hadisə və prosesləıin daxili mahiyyətini, onların inkişaf qanunauyğunluqlarını açıb göstərir. Nə­zəri şüur müxtəlif formalarda (elmi bilikllər və ideologiya) çıxış edir. Nəzəri şüur sistemlilik, rasionallıq, dəqiq anlaşılanlıq kimi keyfiyyətlərə malikdirsə, adi şüurun da bir sıra ozünəməxsus xüsu­siyyətləri vardır ki, onları nəzəri şüurda görmək mumkun deyildir. Bunlar adi şüurun həyat ilə yaxınlığı, hərtərəfliliyi və həyati bütövlüyüdür. Adi şüurun hamıda olması o deməkdir ki, müəyyən nəzəri sistemlərə, fəlsəfi konsepsiyalara malik olmadan, təkcə adi şüura yiy­ələnməklə də yaşamaq mümkündür. Lakin yalnız yüksək ixtisaslı mütəxəssis olmaqla nəzərə şüura yiyələnərək adi gündəlik şüura malik olmadan keçinmək mümkün deyildir. Sonra, adi şüur nəzəri şüura nisbətən gerçəkliyə, onun rəngarəng axarına daha yaxın ol­duğu üçün konkret şəraiti, ona xas olan bütün təfərrüatı və incəlikləri daha dolğun əks etdirir. O, elə bir zəngin mənbədir ki, xüsusi elmlər, fəlsəfə və incəsənət özü elə məzmununu buradan götürür.

Real həyatda adi və nəzəri şüur bir-birilə qovuşuq şəkildə çı­xış edir. Yalnız fəlsəfi təhlil prosesində onlar bir- birindən ayrılmış şəkildə götürülür. Bu iki şüur səviyyəsi bir-birini əvəz etmir. Onlar qarşılıqlı təsirdə mövcuddurlar. Belə ki, nəzəri şüur adi şüura təsir edərək onun formasını dəyişdirir, elmi- mədəni səviyyəsini yüksəldir. Bununla belə nəzəri bıliklər nə qədər yüksək olsa da, gündəlik həy­atda adi şüur öz zəruriliyini itirmir. O, sosial həyatı və təbiət hadisələrini müzakirə edir və müəyyən mühakimələr yürüdür. Doğrudur, bu mühakimələr heç də həmişə ədalətli və düzgün olmur. Çünki adi şüurun gəldiyi nəticələr empirik səviyyəli ümumiləşdirmələrin və metafizik yanaşmanın məhdudluğundan azad deyildir.

Beləliklə, ictimai şüurun adi və nəzəri səviyyələri arasındakı həddlər nisbi xarakter daşıyır. Bu iki səviyyə qarşılıqlı təsir edərək bır- birini zənginləşdirir. Belə ki, adi şüur bütün dövrlərdə nəzəri şüurun inkişafı, onun müxtəlif formalarının təkmilləşməsinin mənbəyini təşkil etmişdir. Digər tərəfdən, isə hər bir tarixi mərhələdə xalq kütlələrinin adi şüuru, onun məzmunu öz dövrünün nəzəri, elmi bilikləri ilə tamamlanır, zənginləşir və inkişaf edir.

İctimai şüurun strukturunda kütləvi şüur da mühüm yer tutur, o, adi şüur ilə çox sıx əlaqəlidir. Adi şüur kimi kütləvi şüur da maddi həyat proseslərini bilavasitə əks etdirir. Lakin onları tam eyniləşdirmək olmaz. Kütləvi şüur insanların ictimai-siyasi təcrübəsi ilə sıx bağlıdır. O, insanların ictimai fəaliyyətinin müxtəlif sahələrində (əmək prose­sində, sosial və mənəvi fəaliyyət sahələrində) empirik təcrübə əsa­sında formalaşan bilikləri, normaları və kortəbii təsəvvürləri əhatə edir.

Bütün cəmiyyətlərdə kütləvi şüur ictimai rəy ilə vəhdətdə mövcud olur. İctimai rəy dedikdə cəmiyyətdəki böyük insan birliklərinin sosial həyatda baş verən hadisələri qiymətləndirməsi nəzərdə tutulur. O, ictimai mühitdə baş verən proseslərə geniş xalq kütlələrinin münasibətini ifadə edir. İctimai rəy cəmiyyət həyatında mühüm rol oynayır. O, ictimai münasibətləri, insanların davranış və hərəkətlərini pisləmək və ya əksinə, onlara haqq qazandırmaq yolu ilə, bunları tənzim etməyin mühüm vasitəsi kimi çıxış edir. Cəmiyyət inkişaf etdikcə rəyin nüfuz dairəsi genişlənir və təsir gücü artır. Bu mənada müstəqillik yolu ilə irəliləyən Azərbaycan cəmiyyətində icti­mai rəy böyük nüfuza malikdir, o, təkcə mənəvi sahə ilə məhdudlaş­mır, getdikcə daha çox digər fəaliyyət sahələrini əhatə edir.

Ümummilli səviyyədə ictimai rəyi ifadə etməyin mühüm bir fo­rması referendumdur. Sivil qaydada və demokratik əsaslarla həy­ata keçirilən referendum xalqın öz iradəsini bildirməsinin çox mühüm yoludur. Azərbaycanda taleyüklü məsələlər üzrə keçirilmiş referendumlar bunu bir daha sübut edir

İctimai rəy bütövlükdə cəmiyyət miqyasında və yaxud da ayrı- ayrı sosial qruplar səviyyəsində həyata keçirilə bilir. Sonra, ictimai rəy adi gündəlik həyat səviyyəsində, habelə elmi şüur səviyyəsində çıxış edir. İctimai rəy heç də həmişə doğru ol­mur. Burada bəzən yalan da özünü göstərə bilir. İctimai rəydə faktiki olaraq rəylərin, baxışların və verilmiş qiymətlərin rəngarəngliyi möv­cuddur.

İctimai rəyin formalaşması bir çox obyektiv və subyektiv amillərin birgə təsirilə baş verir. Hər bir dövrdə hakimiyyətdə olan sosial qüvvələr (dövlət, siyasi partiyalar və təşkilatlar) ictimai rəyirı yaranmasına öz mənafelərinə uyğun, məqsədyönlü təsir göstərirlər. İctimai rəyin formalaşmasında kütləvi informasiya vasitələri (mət­buat, radio və televiziya) çox mühüm yer tutur. Onlardan əlavə so­sial informasiyanı ifadə edən müxtəlif formalar, o cümlədən də şayiələr bu prosesdə müəyyən rol oynayır.

İctimai rəyin formalaşması prosesində həm kortəbiilik, həm də şüurlulııq özünü göstərir. Hazırda dövlət müxtəlif partiyalar və ictimai təşkilatlar ictimai rəyin formalaşmasın­da şüurluğun rolunun artmasını təmin edirlər. Lakin bu prosesdə kortəbii amillər müəyyən qədər qalır. Buna görə də kütlələrin gündəlik həyat fəaliyyətinin bilavasitə təsiri altında formalaşan kortəbii, bəzən də yalnış və səthi forma alan ictimai rəyə məqsədyönlü istiqamət verilməsi zəruridir.

İctimai rəyin cəmiyyətdə rolu quruluşun xarakterindən, əhali­nin sosial proseslərdə iştirak etmə dərəcəsindən, şüurluluğu və mə­dəniyyət göstəricilərindən asılıdır. Bu mənada müasir cəmiyyətin daha da demokratikləşməsi gedişində ictimai rəyin ölkə daxilində və beynəlxalq miqyasda qarşıya çıxan problemlərin həllində təsir gücü də artır.

İctimai psixologiya və ideologiya

İctimai şüurun strukturuna sosioloji ba­xımdan yanaşdıqda burada ictimai psixologiya və ideologiya səviyyələri ayrılır. Bu mərhələlər sosial gerçəkliyin anlaşılması də­rinliyinə görə bir- birindən fərqli iki pilləni ifadə edir. Onlarda həm də müxtəlif sosial qrupların və milli etniki birliklərin sosial həyata mü­nasibətləri əks olunur. Həmin münasibətlər insanların tələbatlarını ifadə edir və məzmunca müxtəlifdir.

İctimai psixologiya insanların gündəlik həyat şəraitinin bilavasitə təsiri altında formalaşan və onların tələbatlarını ifadə edən müxtəlif hisslərin, emosiyaların, əhval-ruhiyyənin, ideal və mənafelərin, vərdişlərin, adət və ənənələrin məcmusudur. Müxtəlif sosial qruplarda birgəyaşayış şəraitinin təsiri altında formalaşan hisslər, emosiyalar, əhval- ruhiyyə və iradi cəhdlər, onla­rın psixoloji keyfiyyətlərini ifadə edir. Bu keyfiyyətlər insanların fəa­liyyətinə mühüm təsir göstərir. Həmin təsir sosial həyatın dönüş xarakter daşıyan məqamlarında daha aydın ifadə olunur. İctimai psi­xologiyanın təzahür formaları müxtəlifdir. Onun ən mühüm təzahür formasını milli psixologiya təşkil edir. Bundan əlavə, sinfi psixo­logiyadan, peşə qrupu psixologiyasından və müxtəlif sosial birlik formalarının psixologiyasından da danışmaq olar. İctimai psixologiya müxtəlif sosial qrupların psixoloji simasını səciyyələndirir və mənafelərini ifadə edir. Onun məzmununa şəx­siyyətin və ya sosial qrupun bu və ya digər ictimai həyat hadisəsinə emosional münasibəti, hissləri və əhval-ruhiyyəsi daxildir.

İctimai psixologiya səviyyəsində sosial həyat hadisələrinə münasibət birinci növbədə insanların tələbat və mənafelərindən irəli gəlir. Sonra, bu münasibət insanların müxtəlif hisslərində, əhval ru­hiyyəsində, adət və ənənələrində, xislətində, habelə, cəhdləri, məq­sədləri və ideallarında ifadə olunur. Bu formalar insanların cəmiy­yətdə gedən prosesləri necə başa düşdüyünü və onlara hansı münasibət bəslədiyini bildirir.

Bununla yanaşı göstərilməlidir ki, ictimai psixologiya təkcə emosional münasibət ifadə etməklə məhdudlaşmır. Burada həm də müəyyən qədər intellektual tərəf özünü göstərir. İctimai psixologiya emosional və intellektual tərəflərin vəhdəti kimi çıxış edir. Onu həm də sosial qrupların və milli birliklərin psixik həyat tərzi kimi də səciyyələndirmək mümkündür (məsələn sosial qrupların psixologiyası və milli psixologiyanı ifadə edən milli xarakter). Beləliklə, ictimai psixologiya gerçəkliyin qavranılmasına və ona münasibətə görə olan əqidələr, inamlar, etiqadlar, sosial ustanovkalar formasında təzahür edir.

İctimai psixologiya adi şüur səviyyəsi ilə çox yaxındır. O da adi şüur kimi sosial həyatın üzdə olan zahiri tərəfləri və müna­sibətlərini əks etdirir. Özünün sistemsizliyı və pərakəndə ilə seçilir. Sonra, onların hər ikisi böyük insan kütlələrinin (sinfin, sosial qru­pun, millətin və xalqın) şüurunu ifadə edir.

Bu ümumi, oxşar cəhətlərinə baxmayaraq onları eyniləşdi­rmək olmaz. Əvvəla, ona görə ki, öz məzmununa görə adi şüur ictimai psixologiyadan geniş anlayışdır. Belə ki, o, təkcə cəmiyyətdəki hadisələri və prosesləri deyil, həm də təbiət və bütövlükdə dünya haqqında ilkin bilikləri əhatə edir (təbiətdə baş verən hadi­sələr, onların üzdə olan səbəbləri, dünya binasının quruluşu haq­qında ibtidai təsəvvürlər və s.). Digər tərəfdən, adi şüurdan fərqli olaraq ictimai psixologiya təkcə sosial həyatı əks etdirməklə məh­dudlaşmır, həm də buradakı hadisə və proseslərə müvafiq sosial qrupların mənafeləri baxımından bildirilən münasibəti və verilən qiyməti ifadə edir.

Hər bir cəmiyyətdə ictimai psixologiya bir sıra funksiyalar yerinə yetirir. Birincisi, ictimai psixologiyanın dəyərləndirici-istiqamətləndirici (səmtləşdirici) funksiyasıdır. O, insanların müəyyən dəyərlər oriyentasiyası sistemini formalaş­dırır. Burada həm də onların ictimai hadisələrə verdiyi qiymət və buna uyğun davranış ustanovkaları ifadə olunur. İkinci funksiyanı motivləşdirici-sövqedici adlandırmaq olar. Onun məzmunu aşağıdakından ibarətdir: ictimai psixologiya insan kütlələrini, sosial qrup­ları müəyyən istiqamətdə fəaliyyət göstərməyə sövq edir, motivləşdirir. Bu mənada ictimai psixologiyaya təsir göstərmək, insanların fəaliyyət və davranışının müəyyən motivlərinin yaranmasına kömək etmək deməkdir. Belə təsir həm də insanların öz sosial mənafelərini real­laşdırmağa yönələn iradi cəhdlərini artırır.

İctimai psixologiya insanlar ilə sosial gerçəklik arasında bila­vasitə əlaqə yaradır. Odur ki, sosial həyatda baş verən dəyişikliklər müvafiq surətdə müxtəlif sosial birlik formalarının və ayrı- ayrı fərdlərin ictimai psixologiyasında əks olunur. Bu spesifik xüsusiyyəti üzündən ictimai psixologiya real ictimai münasibətlərə daha güclü təsir edə bilir. Həm də ictimai psixologiya emosional xarakter daşıdığı üçün insanların fəaliyyətində, müxtəlif ictimai hərəkatlarda çox mühüm rol oynayır. Buna görə də müəyyən siyasi xətti işləyib hazırlayarkən və həyata keçirərkən kütlələrin ictimai psixologiyasını nəzərə almaq çox vacibdir.

Bununla əlaqədar qeyd edək ki, hazırda ölkəmizdə həyata keçirilməkdə olan milli dövlət quruculuğu və demokratikləşmə ilə bağlı vəzifələrin həlli, kütlələrin əhval-ruhiyyəsindən, onla­rın həmin vəzifələrə psixoloji dəstək verməsindən və fəallıq göstərməsindən çox asılıdır. Psixoloji amil ideyaların və siyasi xəttin emosional cəhətdən qəbul olunması və yerinə yetirilməsi üçün zəruri olan zəmin yaradır. Aydın olur ki, mövcud cəmiyyətdə idarəçilik vəzifələrini yerinə yetirərkən müxtəlif sosial qrupların və təbəqələrin ictimai psixologiyasını nəzərə almaq zəruri­dir.

İctimai şüurun yüksək səviyyəsini ideologiya təşkil edir. Hər bir sosial qrup və bütövlükdə cə­miyyət özünün əsas mənafelərini, məqsəd və vəzifələrini müəyyənləşdirən nəzəriyyələrini işləyib hazırlayır. Bütün bunlar onun ideologiyasını təşkil edir.

İdeologiya dedikdə mövcud cəmiyyətin sosial-siyasi quruluşunu, sosial həyatın, müxtəlif sosial qrupların və etniki birlik formalarının tələbatları və mənafelərini nəzəri cəhətdən əks etdirən baxışlar və nəzəriyyələr sistemi başa düşülür. Burada sosial subyektlərin (sosial qrupların və etnik birliklərin), siyasi partiyaların və hərəkatların cəmiyyətin mövcud siyasi sisteminə, dövlət hakimiyyətinə yə ayrı- ayrı siyasi institutlara münasibəti dəqiq şəkildə ifadə olunur. İnsanların fəaliyyətində ideologiya çox böyük rol oynayır. Hər bir ideologiyanın məzmunu onun arxasında duran qrupların və etnik birliklərin əsas mənafelərini əks etdirir.

Deməli, ideologiya cəmiyyətin, dövlətin, millətin və sosial qrupların əsas mənafelərinin nəzəri ifadəsidir. O, həmin sosial subyektləri öz qarşılarına qoyduqları məqsədləri yerinə yetirmək üçün müvafiq fəaliyyətə sövq edir.

İdeologiya müvafiq sosial birliyin qabaqcıl nümayəndələri, nəzəriyyəçiləri, ideoloqları tərəfindən işlənib hazırlanır. Onlar elmə arxalanaraq müvafiq mənafe və tələbatları sistemləşdirir, ümimiləşdirir və nəzəri cəhətdən əsaslandırırlar. İdeologiya işlənib hazırlanarkən adi şüurdan da istifadə olunur. Sosial subyekt öz sosial rolu­nu nə dərəcədə dərk edirsə, o, öz mənafelərini həyata keçirmək üçün ideologiyadan da bir o dərəcədə istifadə edə bilir. Əgər ictimai psixologiya sosial həyatı hissi mərhələdə əks etdirirsə, onun dərin­liyinə nüfuz etmirsə, bundan fərqli olaraq ideologiya sosial, iqtisadi münasibətlər sistemini dərin, əhatəli və bitkin şəkildə əks etdirir. Digər tərəfdən, ideologiya daha fəal sosial funksiya yerinə yetirir, əhalinin həyat şəraitinin bütün tərəflərinə, dünyagörüşünün forma­laşmasına güclü təsir göstərir. İctimai psixologiyanın fəallığı isə nis­bətən məhdud səviyyədə olur, ictimai psixologiya ilə ideologiya həm də öz yaranma tarixinə görə bir- birindən fərqlənir. Belə ki, ictimai psixologiya bütün dövrlərdə mövcud olmuşdur, ideologiya isə siniflər, sosial qruplar və millətlər meydana gəldikdən sonra on­lar tərəfindən yaradılır.

İdeologiya öz formalaşma mexanizminə görə də ictimai psixologiyadan fərqlənir. Belə ki, sonuncu bir qayda olaraq kortəbii surətdə formalaşır. Bunun əksinə olaraq ideologiya bir qrup adamlar tərəfindən şüurlu surətdə yaradılır. Onu müəyyən mütəfəkkirlər və bəzən də siyasətçilər işləyib hazırlayırlar. Bundan sonra o, müxtəlif təhsil və tərbiyə sistemi, kütləvi informasiya vasitələri və digər yollarla geniş əhali kütləsinin şüuruna yeridilir. Deyilənlər gö­stərir ki, ideologiya əvvəldən axıra qədər şüurlu və məqsədyönlü xarakter daşıyır.

Bütün bunlarla yanaşı ictimai psixologiya və ictimai ideo­logiya bir-birilə sıx qarşılıqlı təsirdədir. Onlar arasında ümum cəhətlər və əlaqə momentləri vardır. Birinci ümumi cəhət bunda­dır ki, hər ikisi mənəvi həyat hadisəsidir, cəmiyyətin xarakteri və məzmunu ilə müəyyən olunur. Cəmiyyətin dəyişilməsi və inkişafı onları da yeniləşdirir. Digər tərəfdən, həm ictimai psixologiya, həm də ideologiya insanın mənəvi aləminin formalaşmasına güclü təsir göstərirlər. İctimai psixologiya ilə ideologiya arasındakı sıx əlaqə həm də onda təzahür edir ki, hər hansı sosial qurumun ideologiyası işlənib hazırlanarkən onun ictimai psixologiyasına xas olan müəy­yən cəhətlər, zəruri və əhəmiyyətli olan keyfiyyətlər götürülür. Mə­sələn, öz işinə və məqsədinə inam, mütəşəkillik, həmrəylik, kollektivçilik və s. keyfiyyətlər bu qəbildəndir. Sonra, nəzərdə tutul­malıdır ki, ideologiya ictimai psixologiyaya təsir edərək onu dəyişdirə bilir. Belə ki, ideologiyanın məqsədyönlü təsiri altında psi­xologiya gündəlik həyat şəraitinin təsiri ilə yaranan və bəzən də yanlış olan cəhətlərdən tədricən azad olur, mənafelərin yanlış anla­şılmasını aradan qaldırır. Nəhayət, ideologiya və psixologiyanın əla­qəsi nəticəsində ideologiyanın taıixi təcrübəyə uyğunlaşdırılınası baş verir. Bu isə öz növbəsində müvafiq sosial qurumun nüma­yəndələri tərəfindən ideologiyanın mənimsənilməsini asanlaşdırır, onun prinsip və ideallarının daxili inama çevrilməsinə kömək edir.

Beləliklə, ideologiya ilə ictimai psixologiyanın əlaqəsi yaranma prosesindən tutmuş cəmiyyətdə oynadığı rola qədər bütün səviyyələrdə özünü göstərir. Məsələn, ideo­logiyanın yaranmasında digər obyektiv və subyektiv amillər ilə ya­naşı ictimai psixologiya da müəyyən qədər iştirak edir. Yaxud da ideologiyanın kütlələrin şüurunda qərarlaşması bir çox cəhətdən ictimai psixologiyanın mövcud durumundan asılıdır. Nəhayət ideologiyanın məqsəd və vəzifələrinin həyata keçirilməsində də ictimai psixologiya əhəmiyyətli rol oynayır. Digər tərəfdən, ideologiya da ictimai psixologiyaya güclü təsir göstərir. Belə ki, onun təsiri sayəsində sosial qrupların və kütlələrin emosional əhval-ruhiyyəsi əhəmiyyətli dərəcədə dəyişilir. Bundan əlavə, insanların fəaliyyətini əhatə edən bütün sosial-psixoloji motivlər sistemi ideo­logiyanın ciddi təsirinə məruz qalır. Mövcud ideoloji ustanovkalar bəzən bu motivlər sisteminin istiqamətlərini də müəyyənləşdirir. Ümumilikdə götürdükdə əsas ideoloji oriyentirlər kütlələrin psixologi­yasına təsir edərək, onların sosial fəaliyyətini daha da gücləndirə bilər.

İdeologiyadan danışarkən onun elmiliyi məsələsinə də diqqət yetirilməlidir. Demokratiya şəraitində hər bir sosial qurum özünün əsas məqsəd və mənafelərini ifadə edən ideoloji xəttini işləyib hazırlayır. Bu mənada onların hər biri müəyyən özünəməxsusluqlara malikdir, digərlərindən fərqlənir. Lakin real həyatı elmi əks etdirməyin yalnız bir yolu vardır. O da obyektivliyi əsas götürür. Odur ki, bu və ya digər sosial qrupun mənafeləri ictimai inkişafın obyektiv istiqamətinə uyğun gəlirsə, bu mənafelər ictimai inkişafın obyekttiv qanunauyğunluqlarını düzgün əks etdirirsə, onda o elmi xarakter daşıyır. Bu halda ideologiya (partiyalılıq mənasında) elmilik ilə ziddiyyət təşkil edmir. Əks halda, yəni bu və ya digər sosial qurumun, yaxud da bütövlükdə cəmiyyətin ideolog­iyası obyektivliyi öz mənafeyinə və ideallarına qurban verirsə, onda həmin ideologiya elmi məzmundan məhrum olur. Belə halda, sosial subyektlər öz mənafelərim pərdələyirlər.

Cəmiyyətdə gedən proseslər, sosial-sinfi qüv­vələrin yerləşməsi və öz fəaliyyətinin məqsədi haqqında əhaliyə qəsdən yalan məlumatlar verilir. Belə olduqda sosial gercəklik bilərəkdən mistikləşdirilir. Bir-birinin ardınca ideologiyaya xidmət edən sosial miflər meydana gətirilir. Beləliklə də həmin sosial qüvvələr insanların şüurunu dumanlandırmaqla öz ideoloji məqsədlərini həy­ata keçirməyə çalışırlar.

İdeologiya da ictimai psixologiyaya güclü təsir göstərir. Belə ki, onun təsiri sayəsində sosial qrupların və kütlələrin emosional əhval- ruhiyyəsi əhəmiyyətli dərəcədə dəyişilir. Bundan əlavə insanların fəaliyyətini əhatə edən bütün sosial-psixoloji motivlər sistemi ideo­logiyanın ciddi təsirinə məruz qalır. Mövcud ideoloji ustanovkalar bəzən bu motivlər sisteminin istiqamətlərini də müəyyənləşdirir. Ümumilikdə götürdükdə əsas ideoloji oriyentirlər kütlələrin psixologi­yasına təsir edərək, onların sosial fəaliyyətini daha da gücləndirə bilər.

İdeologiyadan danışarkən onun elmiliyi məsələsinə də diqqət yetirilməlidir. Yuxarıda qeyd olundu ki, demokratıya şəraitində hər bir sosial qurum özünün əsas məqsəd və mənafelərini ifadə edən ideoloji xəttini işləyib hazırlayır. Bu mənada onların hər biri müəyyən özünəməxsusluqlara malikdir, digərlərindən fərqlənir. Lakin real həyatı elmi əks etdirməyin yalnız bir yolu vardır. O da obyektivliyi əsas götürür. Odur ki, bu və ya digər sosial qurumun mənafeləri ictimai inkişafın obyektiv istiqamətinə uyğun gəlirsə, bu mənafelər ictimai inkişafın obyektiv qanunauyğunluqlarını düzgün əks etdirirsə, onda o elmi xaraxter daşıyır.

Bu halda həmin ideologiyanın sosial bazası genişlənir. O konkret qrupun çərçivəsindən kənara çıxır və ümumiləşmiş ideologiyaya çe­vrilir. Beləliklə də o, sözün əsl mənasında cəmiyyətin ümumi ideo­logiyası statusu alır. Digər tərəfdən, hər bir ideologiyada sosial- sinfi məzmun ilə yanaşı ümummilli və ümumbəşəri mənafelər (məsələn bütün dünyada sülhü qoruyub saxlamaq, ətraf mühitin mühafizəsi və sair) ifadə olunur. Bu məsələdən danışarkən göstərilməlidir ki, müasir Azərbaycanın qarşısında duran açıq cəmiyyət, demokratik və hüquqi dövlət qurmaq vəzifələrinin həyata keçirilməsi bu və ya digər sosial qrupun və ya etnik birlik formasının ideologiyası çərçivəsində qeyri-mümkündür. Cəmiyyətin obyektiv tələbatı, qarşıda duran vəzifələrin geniş miqyaslılığı və mürəkkəbliyi bütün Azərbaycan xalqını əhatə edən vahid milli ideo­logiyanın yaradılmasını təkidlə tələb edir. Cəmiyyətdəki müxtəlif sosial qrupların və etnik birlik formalarının öz ideologiyasını yaratması indiki aşkarlıq və fikir plüralizmi şəraitində müəyyən qədər yol verilən və məqbul haldır. Lakin hər bir sosial subyekt öz ideologiyasını başqa qruplar və tə­bəqələr içərisində yaymağa cəhd göstərir Bu halda müəyyən əy­intilərə yol verilə bilir. Belə ki, ideologiya əhalinin əksəriyyətinin mənafeyinə uyğun gəlirsə onun cəmiyyətdə genişlənməsi müsbət rol oynayır. Elə hallar da olur ki, bu və ya digər qrup öz ide­ologiyasını müxtəlif vasitələrlə kütlələr içərisində yaymağa çalışırlar.

Bütövlükdə ideologiyanın xarakteri, onun cəmiyyətdəki təsir gücü bir çox amillərlə müəyyən olunur: a) ideologiyanın daşıyıcı olan sosial subyektin cəmiyyətdəki vəziyyəti və rolu; b) ideologiyanın yetkinlik dərə­cəsi və elmi keyfiyyəti: v) onun kütlələrə yeridilməsinin formaları və üsulları.

Deyilənlər sübut edir ki, ictimai psixologiya ilə ictimai ideolo­giyanın nisbəti əsasən adi şüur ilə nəzəri şüur arasındakı müna­sibətlərə uyğun gəlir. Belə ki, ictimai psixologiya adi şüur ilə bir çox oxşar cəhətlərə malikdir. O, müxtəlif elmi və qeyri-elmi baxışları və qiymətləri, estetik zövqləri və ideyaları, xisləti və ənənələri, meyl və maraqları, fantastik obrazları və sağlam düşün­cəni ifadə edir. Öz növbəsində ideologiya nəzəri şüur ilə bir çox cə­hətdən oxşardır. Belə ki, o da müəyyən sinfin və ya partiyanın mövqeyi baxımından sosial gerçəkliyin sistemli qiymətini verir. Onun tarixi, dövlətin və siyasi partiyaların yaranması ilə bir vaxta düşür. Sonra nəzəri şüur kimi ideologiya da müəyyən ictimai qrupların və siniflərin sosial təcrü­bəsini ümumiləşdirir, sosial- siyasi məqsəd və vəzifələrini, nüfuzlu ideallar sistemini irəli sürür. İdeologiyanı spesifik nəzəri şüur fo­rması kimi səciyyələndirən bir cəhət də budur ki, o, həyatı ictimai psixologiya kimi birbaşa əks etdirmir. Burada gerçəklik vasitələnmiş şəkildə, yəni müəyyən nəzəri kateqoriyalar vasitəsilə, mücərrəd fo­rmada əks olunur.

İctimai şüurun formaları

İctimai şüurun mühüm bir struktur bölgüsünü onun formaları təşkil edir. Bu formalar aşağıdakılardır: siyasi şüur, hüquq, əxlaq, elm, fəlsəfə, estetik şüur və din. İctimai şüurun bu formalara ayrı­lması bir sıra meyarlar üzrə aparılır: Birincisi, ictimai şüur formaları bir-birindən əks etdirdiklərı predmetlərə görə fərqlənirlər. Məsələn, siyasi şüur siniflər, sosial qruplar, millətlər arasında hakimiyyətə görə münasibətləri və dövlətlər arasındakı münasibətləri əks etdirir. Ondan fərqli olaraq əxlaqi şüur şəx- siyyətlərarası münasibətlərin mənəvi, normativ davranışlarını ifadə edir. Fəlsəfə və elm kimi formaları bir- birindən fərqləndirmək demək olar ki, qeyri- mümkündür. Deməli, başqa əlamətlərə də əsaslanmaq lazımdır. İkinci meyar inikasın forması hesab olunur. Elm gerçəkliyi anlayış, hipotez, nəzəriyyə formasında, incəsənət bədii obrazlaıda, əxlaq isə əxlaqi hisslər, normalar, dəy­ərlər və ideallar formasında əks etdirir. Üçüncü, ictimai şüur formaları öz inkişafı xüsu­siyyətlərinə görə bir- birindən ayrılırlar. Bunu elm ilə incəsənətin müqayisəsində görmək olar. Belə ki, elmdə idrakı tərəqqi daim baş verir və irəliyə doğru yönəlir, incəsənətdə isə idrakı tərəqqi heç də həmişə onun inkişafının əsas göstəricisi rolunu oynamır. Çünki incəsənətin inkişafı estetik meyarlar ilə ölçülür. Elmdə isə sonuncular o qədər də mühüm deyildir. Deməli, bu və ya digər şüur formasını başa düşmək üçün onun xüsusiyyətlərini aşkar etmək və buna əsaslanmaqla onun inkişaf meyarlarını müəyyən etmək lazımdır.

Dördüncüsü, ictimai şüur formaları həm də yerinə yetirdikləri sosial funksiyalara görə fərqlənir. Bu meyar onlar arasında praktiki cəhətdən ayrılığı göstərir. Məsələn, elm əsas etibarilə idrakı və praktiki funksiya yerinə yetirir, incəsənət isə idrakı, ideoloji (tərbiyəvi) və estetik fun­ksiyaları ilə səciyyələnir, əxlaqi şüur şəxsiyyətin mənəvi inkişafının əsası, insan davranışının daxili tənzimedici amilidir.

Qeyd edək ki, sonuncu meyar çox mühümdür. O, bir növ yekunlaşdırıcı rol oynayır. Həmin əlamətə görə ictimai şüur formaları iki böyük qrupa ayrılır. Birinci qrupa siyasi şüur, hüquq və əxlaq daxil edilir. Onlar insanlar arasındakı münasibətlərin tənzim olu­nması ilə əlaqəlidir. Buna görə də sosial gerçəkliyi mənəvi- praktiki mənimsəmə formaları kimi çıxış edirlər. İkinci qrup, elmi, incəsənəti və fəlsəfəni əhatə edir. Onlar insanı əhatə edən bütün gerçəkliyi mənəvi və mənəvi- praktiki mənimsəmə formalarıdır. Bu münasi­bətdə din aralıq mövqe tutur. Belə ki, o həm dünyagörüşü for­masıdır, həm də insanlar arasındakı münasibətləri tənzim edir. İctimai şüuru formalara ayırarkən bu me­yarlar ayrı- ayrılıqda deyil, vəhdətdə götürülməlidir.

İctimai şüurun yuxarıda göstərilən formalarına son dövrlərdə iqtisadi və ekoloji şüur formaları da əlavə olunur.

İctimai şüur formaları öz yaranma tarixinə görə də bir-bi­rindən fərqlənirlər. Həm də tarixi inkişafın müxtəlif mərhə­lələrində onların nisbəti dəyişilir. Belə ki, ibtidai icma cəmiyyətində ictimai şüurun əxlaq, incəsənət və din kimi formaları mövcud olmuşdur. Sinifli cəmiyyətin yaranması ilə yeni formalar (siyasət və hüquq) meydana gəlmişdir. Sonrakı cəmiyyətlərin hər birində bu formaların qarşılıqlı əlaqə və nisbəti eyni olmamış, tarixən dəyişmişdir. Hər bir dövrdə mövcud sosial və mənəvi şəraitdən asılı ola­raq bu və ya digər ictimai şüur forması başqalarına nisbətən aparıcı rol oynayır. Məsələn, feodalizmdə dini şüur bütün digər formalar üzərində üstünlük təşkil etmişdir. Müasir dövrdə isə elmin və siya­sətin ön plana keçməsi müşahidə olunur. İctimai şüur formaları gerçəklikdə bir-birindən təcrid olunmuş halda deyil, çulğaşmış şəkildə mövcuddur.

Siyasi şüur

İctimai şüur formaları içərisində siyasi şüur xüsusi yeri tutur. Çünki o iqtisadi münasibətləri, sosial mənafeləri və sosial əlaqələri daha dolğun və birbaşa əks etdirir. Digər tərəfdən, siyasi şüur döv­lətlə və hakimiyyətlə sıx bağlıdır. Nəhayət, o, bu əlamətlərə malik olduğuna görə digər şüur formalarına güclü təsir edə bilir.

Siyasi şüura aşağıdakı kimi tərif verilir: Siyasi şüur böyük sosial qrupların əsas mənafelərini, onların bir- birinə və siyasi institutlara münasibətini əks etdirən hisslərin, ənənələrin, ideyaların və nəzəri sistemlərin məcmusudur.

Siyasi şüurun mühüm xüsusiyyətini onun çoxölçülü olması, daxili ziddiyyətliliyi təşkil edir. Siyasi şüur sosial qrupların, etnik birliklərin və ayrı- ayrı şəxsiyyətlərin siyasi davranışı və hərəkətlərinin əsasında durur. O, cəmiyyətin varlığının bütün tərəflərinə güclü təsir göstərir. Onun başqa şüur formalarından fərqi bir tərəfdən, cəmiyyətin siyasi varlığını əks etdirməsində, digər tərəfdən isə idrakın subyektinin çox aydın ifadə olunmasındadır.

Siyasi şüur siyasi münasibətləri, siyasi institutların fəaliyyətini və bütövlükdə, cəmiyyətin siyasi həyatını əks etdirir. O, siniflərin, sosial qrupların, millətlərin və dövlətlərin əsas mənafelərini ifadə edən ideyaların və təsəvvürlərin məcmusudur. Siyasi şüur quldarlıq cə­miyyətində, dövlətin və dövlət hakimiyyətinin şüurda mənalandırı­lması nəticəsi kimi yaranmışdır.

Siyasi şüur partiyaların, sosial qrupların və etniki birliklərin mahiyyəti və kütləvi hərəkatlar vasitəsilə reallaşır. O, siyasi sistemin aiyrılmaz tərəfi, onun möcudluğu və inkişafının mühüm amilidir. Siyasi şüur həm də sinfin, sosial birliyin, millətin öz-özünü dərk etməsi ilə sıx bağlıdır. Özünüdərk sosial birlik formasının fə­allığını yüksəldir, onun öz mövqeyinə inamını və gücünü möhkəmləndirir. Çünki sosial qrupun mənlik şüuru, qarşıda duran əsas vəzifələri düzgün başa düşmək və qiymətləndirmək imkanı ve­rir. Eyni fikri milli mənlik şüuru haqqında da demək olar. O, millətin öz varlığını və başqaları ilə münasibətdə özünəməxsuslu­ğunun dərkidir. Milli müstəqillik əldə etdikdən sonra Azərbaycan xalqının milli mənlik şüuru keyfiyyətcə yeni sosial əsaslar üzərində formalaşır. Xalq öz milli varlığını daha dolğun dərk edə bilir, tarixinə, keçmiş mədəniyyətinə, dilinə, milli ənənələrinə qayğı və hörmətlə yanaşır.

Siyasi şüur ilə iqtisadi həyat arasında çoxtərəfli əlaqələr möv­cuddur. Bir tərəfdən, ölkənin iqtisadi həyatında, texnikada, əmək və məişət şəriatində baş verən dəyişikliklər insan amilindən keçərək si­yasi şüurda və əhval-ruhiyyədə əks olunur. Digər tərəfdən, insan­ların malik olduğu ideya- siyasi ustanovkalar, onların siyasi davra­nışının motivləri və formaları cəmiyyətin maddi həyatına əhəmiyyətli təsir göstərir.

Siyasi şüurun strukturunda adi və nəzəri səviyyələr bir-birindən fərqləndirilir. Adi siyasi şüur (siyasi psixologiya) insanların və sosial birliklərin həyat təcrübəsi əsasında onun emosional təsiri ilə formalaşan siyasi hisslərin, təsəvvürlərin, siyasi əhval-ru­hiyyələrin məcmusudur. Siyasi şüurun nəzəri səviyyəsinə (siyasi ideologiyaya) müəyyən siyasi konsepsiyalara əsaslanan elmi biliklər, böyük sosial qrupların əsas siyasi mənafelərini əks etdirən bitkin ideyalar sistemi daxildir. Nəzəri siyasi şüurun mühafızəkar, radikal, liberal, demokratik, islahatçı və s. formaları vardır.

Adi siyasi şüur kortəbii surətdə praktiki siyasi fəaliyyət gedi­şində, onun empirik mərhələdə inikası kimi yaranır. O, xüsusi olaraq işlənib hazırlanmır, ümumilikdə kütlənin sosial yaradıcılığı kimi çıxış edir. Adi şüurun məzmununda rasional və emosional tərəflər gündəlik təsəvvürlər və ənənələr, vərdişlər, dünyagörüşü ünsürləri müəyyən qədər qarışıq şəkildə özünü göstərir. Onun ictimai- siyasi mənası daha çox kütlələrin əhval-ruhiyyəsində ifadə olunur. Beləliklə bu səviyyədə şüur siyasi münasibətləri adi həyat göstəriciləri prizmasından əks etdirir. Adi şüur in­sanların bilavasitə siyasi ehtiyacları və qayğıları ətrafında mərkəzləşir. O, dünyanı praktiki faydalılıq mövqeyindən mənalandırır. Buna görə də insanların onları bilavasitə əhatə edən sosial mühitdə gündəlik səmtləşmə vasitəsi kimi çıxış edir. Adi siyasi şüurun an­layışları, norma və qanunları yalnız gündəlik praktikada işlənilə bilir. Onlar nəzəri şüur səviyyəsində demək olar ki, tətbiq olunmur. Bu faxt adi şüurun rolunu azaltmır. O, insanların geniş məzmunlu ictimai məsələlərə, qlobal problemlərə birbaşa reaksiyasını ifadə edir, onlara qiymətverici münasibəti bildirir. Bunlar isə gündəlik siy­asətdə, ideologiyada və təbliğatda az rol oynamır.

Adi siyasi şüurdan danışarkən onun gərgin dramatik xarakteri, ziddiyyətli təbiəti mütləq qeyd olunmalıdır. Bu əlamətlər siyasi həy­atın öz təbiətindən irəli gəlir.

Bütövlükdə siyasi ideologiya aşağıdakı əsas elementlərdən ibarətdir: 1) dövrün ümumi dünyagörüşü sistemi ilə əlaqə; 2) bu si­stemin əsas müddəalarına arxalanmaqla işlənib hazırlanan proqram ustanovkalar; 3) proqram ustanovkaların reallaşdırılması strategi­yası; 4) proqramın təbliğ edilməsi; 5) proqramı reallaşdırmaq yo­lunda atılacaq konkret addımlar.

Siyasi ideologiya mühüm inteqrativ (birləşdirici) funksiya yeri­nə yetirir. Belə ki, o, mənafelərini əks etdirdiyi sosial birlik formasına (sinfə, sosial qrupa, millətə, dövlətə) daxil olan insanların mütəşəkkil fəaliyyətini təmin edir.

Siyasi ideologiyanın mühüm bir cəhəti, onun siyasi reallığa və fəaliyyətə istiqamətlənməsidir. O, həmişə əhali içərisində daha geniş yayılmağa və özünə mümkün qədər daha çox tərəfdar tapmağa cəhd göstərir. Bu baxımdan müasir cəmiyyət müxtəlif ideoloji si­stemlərin, ideya-siyasi cərəyanların və istiqamətlərin mübarizə meydanını təşkil edir. Əlbəttə, bu deyilənlərdən belə nəticə çıxarı­lmamalıdır ki, cəmiyyətdə siyasi ideologiyanın müxtəlifliyinə yol ve­rilməməlidir. Əksinə, demokratik cəmiyyətin çox mühüm bir gö­stəricisi ideya- siyasi cərəyanların, yanaşmaların mövcudluğu, onların hər birinin digərinin fəaliyyətinə münasibətdə dözümlülük göstərməsi və açıq xarakterinin təmin olunmasıdır.

Siyasi ideologiya təkcə anlayışlar, fikirlər, obrazlar sistemi deyildir. O, həm də cəmiyyətin müəyyən institutudur. Məhz onun köməyilə siyasi ideologiya kütləvi şüurda fəaliyyət göstərə bilir. Mə­sələ bundadır ki, hər hansı siyasi ideologiya özü-özlüyündə qarşısı­na qoyduğu məqsədlərə nail olmaqda acizdir. Bunun üçün onu kütlələr içərisində yaymaq və kütlələri ona inandırmaq tələb olunur. Buna görə də hər bir ideologiya öz xarakterinə, məzmun və məqsədinə uyğun olan ideoloji təsir vasitələri, təbliğat tipini, onun metod və formalarını işləyib hazırlayır.

Müasir ictimai inkişafın mühüm bir xüsusiyyətini kütləvi siyasiləşmə meylinin artması təşkil edir. Bunun nəticəsində cəmiyyətin hər bir üzvünün siyasi maraq dairəsi durmadan genişlənir. Əhalinin bütün təbəqələrinin siyasi mədəniyyəti və fəallığı artır, onlar ölkədaxili və beynəlxalq siyasət məsələləri ilə daha yaxından məşğul olurlar. Bununla əlaqədar olaraq onların siyasi şüuru da durmadan təkmilləşir və inkişaf edir.

Hazırda müstəqil dövlətimizin siyasi xəttinin həyata keçi­rərkən, onun əsas müddəalarının əhalinin real siyasi şüur sə­viyyəsi ilə uyğun gəlməsi, kütlənin siyasi qərarları qavrama qabiliyyəti də mütləq nəzərə alınmalıdır. Bundan aydın olur ki, milli dövlət quruculuğu və açıq demokratik cəmiyyətə keçid şə­raitində qarşıya qoyulmuş siyasi müddəaları və çağırışları qəbul edəcək dərəcədə kütləni hazırlamaq son dərəcə zəruridir. Bu, siyasi şüuru cəmiyyət həyatında baş verən əsaslı keyfiyyət dəyişikləri ilə uyğunlaşdırmağın mühüm yoludur. Müasir dövrdə bazar münasi­bətlərinə keçid prosesində siyasi şüur qarşısında da mühüm vəzi­fələr irəli sürülür. Hər şeydən əvvəl, siyasi şüur və psixoloji ustanovkalar cəmiyyətdə gedən nəhəng miqyaslı proqrama doğru yönəldilməlidir. Digər tərəfdən, uzun illər ərzində siyasi şüurda kök salmış stereotipləri, köhnəlmiş ənənələri aradan qaldı­rmaq zəruridir. Bir sözlə siyasi şüurun psixoloji və ideoloji əsaslarını yenıləşdırmək, ictimai inkişafın vaxtı çatmış tələbatı və qanuna­uyğunluğudur.

Hüquqi şüur

Hüquqi şüur ictimai şüurun mühüm bir formasıdır. O cə­miyyətdə mövcud olan hüquqi baxışların, nəzəriyyə və hisslərin məcmusunu ifadə edir. O, hüquqi münasibətləri sosial və etnik birl­iklərin və bütövlükdə, cəmiyyətin tələbatlarına və mənafeyinə uyğun olaraq əks etdirir. Bu şüur formasında insanların azadlıq, ədalət və ədalətsizlik haqqında təsəvvürləri, hüquqi bilikləri, habelə, cəmiyyətdəki hüquq orqanlarının fəaliyyətinə verilən qiymət əhatə olunur. Hüquqi şüur həm də cəmiyyətdə sosial qrupların və etnik birliklərin real hüquqi vəziyyətini əks etdirir.

Hüquqi şüurda insanların davranış, hüquqları və vəzifələ­ri, qanuni və qanuna zidd olan biliklərinin ölçüsünü ifadə edən təsəvvürləri və anlayışları birləşir. O, həm də hüquqi nəzəriyyələri və hiiquqi ideologiyaları əhatə edir. Göründüyü kimi, hüquqi şüur öz məzmununa görə çox genişdir. O ictimai mü­nasibətlərin (iqtisadi, sosial, siyasi və s.) hüquqi səpkisinin ideya ifadəsi kimi çıxış edir. Hüquqi şüur real hüququn təsiri altında fo­rmalaşır, hüquqi normalar və qanunlar vasitəsilə həyata keçirilir.

Hüququn spesifik cəhətləri aşağıdakılardır: o bərabərliyi, qanunçuluğu və ədaləti həyatı keçirməyə yönəlir, sonra hüquqi münasibətləri reallaşdıran fəaliyyət normaları məcburi xarakter daşıyır.

Hüquqi fəaliyyət insanlar arasında sosial ünsiyyətin bır növüdür. O, ictimai subyektlərin hərəkət və davranışlarını hüquqi no­rmalara tabe edir. Bununla birlikdə hüquqi fəaliyyət müxtəlif iqtisadi, siyasi, demoqrafik və sair proseslərin özünəməxsus səpkisi kimi çıxış edir.

Əgər siyasi şüurda varlıq, sosial və etnik birliklərin əsas məqsəd və vəzifələri baxımından proqram, nizamnamə və bəyanat­lar şəklində ifadə olunursa, hüquqi şüur həyatı insanların cəmiy­yətdə hüquq və vəzifələri baxımından əks etdirir. O, siyasi həyatda hökmranlıq edən qurumun qanun şəklinə salınmış iradəsini ifadə edir. Hüquqi şüur təkcə real hüquqi münasibətlərdən deyil, həm də bu şüurun konkret daşıyıcıları olan böyük insan qruplarından asılıdır.

Hüquqa və hüquqi şüura konkret tarixi yanaşmaq onların əsl mahiyyətini düzgün müəyyən etmək imkanı verir. Hüquq və hüquqi şüurun yaranması səbəblərini ictimai mü­nasibətlərdən kənarda izah etmək doğru deyildir. Hüquqi şüur real hüquqi münasibətlərin əks etdirilməsi kimi yaranır (quldarlıq qu­ruluşunda) və onların dəyişilməsi ilə dəyişilir. Bunu müxtəlif formasiyalarda hüquqi şüura nəzər salmaqla da yəqin etmək olar.

Quldarlıq cəmiyyətində hüquqi şüur qul və quldarların bir- bi­rinə zidd hüquqi baxış və təsəvvürlərini əhatə etməsinə ba­xmayaraq bütövlükdə həmin dövrün ictimai münasibətlərinə tam uyğun olmuşdur. Eyni fikri feodalizm cəmiyyətinin hüquqi şüuru haqqında da demək olar. Burada ictimai münasibətlərin bütün tərəflərinə dinin dərindən nüfuz etməsi nəticəsində həm feodallar sinfinin, həm də kəndlilərin hüquqi şüuru dini forma almışdır. Kapitalizm cəmiyyəti təşəkkül tapdıqda ona uyğun olan burjua hüquqi şüuru da yaranmışdır.

Hüquqi şüur ilə hüququ tam eyniləşdirmək də ol­maz. Onlar bir- birindən fərqlənirlər. Belə ki, sosial qurumların maddi həyat şəraitini hüquqi qanunlar şəklində əks etdirir. Onların yerinə yetirilməsi dövlət hakimiyyətin gücü, məc­buriyyət orqanları vasitəsilə təmin edilir. Hüquq vasitəsilə ictimai qanun və qaydalara məcburi xarakter verilir, onlar qanunvericilik yo­lu ilə təsbit olunur. Beləliklə, hüquq dövlət tərəfindən konstitusiyada (Əsas qanun) və digər aktlarda təsbit edilən normalar və ya qanun­lar məcmusu kimi çıxış edir. Burada insanların ictimai həyatının ayrı- ayrı sahələri üzrə hüquq və vəzifələri müəyyən edilir. Onlardan iqtisadi hüququ (mülkiyyət hüququ), siyasi həyatdakı hüquqları (se­çib seçilmək, siyasi həyatda iştirak hüququ) və mədəni sahədə (təhsil hüququ və s ) hüququ göstərmək olar.

Bütövlükdə hüquqdan fərqli olaraq hüquqi şüur məcburi xara­kter daşımır, dövlətin məcburiyyət gücü ilə təmin edilmir. O, müxtəlif sosial qrupların və birliklərin mövcud hüquq və hüquq qaydaları haqqında təsəvvürləri və onlara münasibəti kimi yaranır. Buna görə də müxtəlif birliklərin hüquqi şüuru bir- birindən fərq­lənə bilir.

Hüquqi şüur siyasi və əxlaqi şüur arasında bir növ aralıq möv­qeyi tutur. O siyasi şüurdan fərqli olaraq dövlətə siyasi fəaliyyət ob­yekti kimi yanaşmır. Hüquqi şüura görə dövlət sözsüz tabe olmalı olan tənzim edici qüvvədir. Əxlaqi normalar isə dövlət tərəfindən yaradılmır. Onları insanlar işləyib hazırlayırlar. Onlar qanun qüvvə­sinə malik deyildir, yalnız qiymətverici xarakter daşıyır. Hüquqi şü­urda isə bundan fərqli olaraq yerinə yetirilməli olan və ədalətli he­sab olunan hərəkət dövlət qanunu kimi çıxış edir. Hüquqi şüur məcburiyyət elementini əhatə edir. Hüquq əxlaq ilə sıx əlaqədardır. Onlar qarışılıqlı surətdə bır-birinə təsir edirlər. Hüquq həmişə əxlaqın müdafiəsinə ehtiyac hiss edir. Ş.Monteskyo yazırdı: “Əxlaq və adətlər qanunlar tərəfindən müəyyən edilməyən qaydalardır. Qanun ilə əxlaqın fərqi bunda­dır ki, birinci əsasən vətəndaşın hərəkətlərini, ikinci isə insanın hə­rəkətini müəyyənləşdirir”.

Hüququn əxlaq ilə sıx əlaqəsi bunda təzahür edir ki, ədalətli hü­ququn yerinə yetirilməsi özü mənəvi-əxlaqi mahiyyət kəsb edir. Həm əxlaq həm də hüquqi şüur insanın və cəmiyyətin vahid bütöv mənəvi həyatını iki bir-birilə əlaqəli, müxtəlif tərəfdir. Odur ki, cə­miyyətin hər bir üzvünün yüksək əxlaqa və mədəniyyətə malik ol­ması hüquqi şüurun təkmilləşməsinin vacib şərtidir.

Hüquqi şüurun strukturu hüquqi psixologiya və hüquqi ideologiyadan ibarətdir. Hüquqi psixologiya insanlarda onların gündəlik həyat fəaliyyəti gedişində, adi şüur səviyyəsində formala­şan hüquqi hisslərin, mənafe və idealların, hüquqi münasibətlərə verilən ilkin qiymətin məcmusudur. Hüquqi ideologiya isə mövcud sosial biliklərin əsas mənafelərini ifadə edən hüquq nəzəriyyəsi­dir. O, cəmiyyətdə insanların bərabər və ya qeyri-bərabər vəziyyətini, qrupların, millət və irqlərin hüquq və vəzifələrini əsaslandırır.

Dövlətin qanunçuluğu möhkəmləndirməyə yönələn fəaliyyətində əhalinin hüquqi şüur səviyyəsinin yüksəldilməsjnə böyük diqqət yetirilir. Onun ayrılmaz tərəfini hüquqi mədəniyyətin təkmilləşməsi təşkil edir. Müasir şəraitdə geniş xalq kütlələrində hüquqi mə­dəniyyət tərbiyə edilməsi çox mühümdür. Onun əsas vəzifəsi əhalidə dövlətin qanunlarının ədalətliliyinə inam yaratmaqdır. Hüqu­qi mədəniyyət hər bir adamda hüquqa, qanuna hörmət əqidəsi ya­ratmağa xidmət edir. Bütövlükdə, hüquqi şüur cəmiyyətin təkmilləşdirilməsində, insanın formalaşdırılmasında fəal rol oynayır. Xalqın hüquqi şüuru cəmiyyətdə qanunçuluğun və hüquq qaydalarının möhkəmləndirılməsinə, hüquq pozuntularının qarşısının alınmasına yönəlir.

Ölkəmiz müstəqillik əldə etdikdən sonra hüquqi şüur və hüququn cəmiyyətdə təsir dairəsi daha da genişlənir. Milli döv­lət quruculuğu gedişində hüquqi şüurun azadlıq, bərabərlik və ədalət haqqında düşüncə və təsəvvürləri cəmiyyətdə hökmran mövqe tutur. Həm də bu təsəvvürlər tədricən cəmiyyətin bütün təbəqələrinə, hər bir insanın şüuruna yayılır. Dövlət cəmiyyətin inkişafının obyektiv qanunlaıına əsaslanaraq hüquq normaları və qanunularını daim təkmilləşdirir, onların cəmiyyətin konkret inkişaf mərhələsi ilə uyğun gəlməsini təmin edir. Bu baxımdan müstəqil Azərbaycanın ilk Konstitusiyası cəmiyyətin hüquqi inkişafında böyük imkanlar açır, hüquqi şüurun təkmilləşməsinə təkan verir. Əsas qanun vətən­daşların qanun qarşısında bərabərliyini, habelə, onların hüquqlarını, azadlıqlarını və vəzifələrini təsbit edir. Bu hüquq və vəzifələr sonrakı dövrdə qəbul olunmuş hüquqi aktlarda daha da konkretləşdirilmiş və təkmilləşdirilmişdir.

Milli dövlət quruculuğu gedişində vətəndaşların sosial- iqti­sadi, siyasi və şəxsi hüquqları və azadlıqları genişlənir, onların tam həyata keçirilməsi üçün daha əlverişli şərait yaradılır. Hazırda cə­miyyətin hər bir üzvü öz vətəndaşlıq iradəsini və mənafeyini ifadə etmək və həyata keçirmək üçün geniş imkanlara malikdir. O, cə­miyyətin ona verdiyi bütün nemətlərdən istifadə edir. Vətəndaşın öz hüquq və azadlıqlarından istifadə etməsi, onun öz vəzifələrini yerinə yetirməsindən ayrı deyildir. Buna görə də adamların öz hüquq, azadlıq və vəzifələrinin vəhdətini aydın başa düşmək ruhunda tərbiyə edilməsi çox vacibdir.

Əxlaq

Cəmiyyətin həyatında, insanların davranış və hərəkətlərinin tənzim olunmasında ictimai şüurun əxlaq forması xüsusi əhə­miyyətə malikdir. Əxlaqi şüurda ayrı- ayrı fəıdlərin, sosial qrupların və bütövlükdə, cəmiyyətin ünsiyyətini və davranışını nizamlayan ba­xışlar, təsəvvürlər, normalar və qiymətlər ifadə olunur.

Əxlaq normalarına əməl etmk zərurəti insanın sosial mahiyyətindən irəli gəlir. Cəmiyyətdə insanlar bir- bililə ayrılmaz əlaqədə və qarşılıqlı asılılıqda fəaliyyət göstərirlər. Əxlaq normaları insanların kollektiv iradəsinin təzahürüdür. Onlar ictimai və şəxsi mənafelərin vəhdətini təmin etmək məqsədi güdür.

Əxlaq ən qədim şüur formalarındandır. İlkin əxlaq formaları və qaydaları təbii- tarixi yolla, çox vaxt isə kortəbii şəkildə yaranmışdır. Onlar insanların çoxillik birgə yaşayışının təcrübəsi ge­dişində yerinə yetirilən qaydaların ümumiləşdirilməsi məhsuludur. Cəmiyyət inkişaf etdikcə əxlaq haqqında təsəvvürlər də zənginləşmiş, təkmilləşmiş, bütöv və bitkin bir sistemə çevrilmişdir.

Əxlaqın kökləri və mənbələri adətlərə gedib çıxır. Müxtəlif nə­sillər öz təcrübəsi əsasında yəqin edirlər ki, bu adətlər cəmiyyətin və hər bir insanın inkişafı üçün faydalıdır, tarixi tərəqqinin tələbatına və mənafelərinə uyğun gəlir. İlk dövrlərdə əxlaq insanların faktiki olaraq özlərini necə aparmasında ifadə olunurdu. Yəni onlar hansı hərəkətləri özünə və başqalarına rəva bilirlər? Bu hərəkətlər kolle­ktiv faydalılıq baxımından necə qiymətləndirilir?

Tarixi inxişaf prosesində əxlaqın nisbi müstəqilliyi özünü gö­stərir. Bu hər şeydən əvvəl, onun varisliyində ifadə olunur, hər bir yeni nəsil ondan əvvəlkilərin yaratdığı əx­laqi dəyərlərə arxalanmaqla yenilərini yaradır. Bu prosesdə həm də əxlaqi tərəqqi baş verir. Əxlaq normaları və prinsipləri dəyi­şilir, təkmilləşir və inkişaf edir. Cəmiyyətin tarixi gedişində şəxsiyyətin düzgün əxlaqi səmtləşməsinə yönələn nəzəri axtarışlar baş verir. Biliklərin yeni və özünəməxsus növü olan əxlaqi baxışlar si­stemi, etik nəzəriyyələr yaranır.

Əxlaq ictimai şüurun əsas qiymətverici formasıdır. Bura­da insan əməllərinin ümumi qəbul olunmuş normativləri və qiy­mətləri ifadə olunur. Təsadüfi deyildir ki, əxlaqı bəzən yazılmamış qanunlar sistemi də adlandırırlar.

Həqiqi əxlaqi təsəvvürlərə malik olan insan bu və ya digər məsələ üzrə qərar qəbul edərkən xarici mülahizələrdən (vəzifə, xe­yir, gəlir və s.) deyil, daha çox öz daxili mənəvi borcu tələblərindən çıxış edir. Yüksək əxlaqlı şəxs güclü özünənəzarət qabiliyyətinə malikdir. Onun vicdanı şəxsiyyətin ikiləşməsinə yol vermir.

Əxlaq insanın öz ailəsinə, xalqına, Vətəninə və digər xalqlara münasibətində də təzahür edir. Bütün bunlardan əlavə əxlaq həm də şəxsiyyətin öz daxilinə yönəlmişdir. Hər bir insan ictimai dəyər kəsb edir. Buna görə də əgər kimsə özünə əzab vermək və intihar etmək istəyirsə, əxlaq onu pisləyir. Çünki o, hər bir insandan öz sağlamlığını qorumağı, özünü ləyaqətlə aparmağı və ictimai faydalı məşğul olmağı tələb edir.

Əxlaqi şüur özündə əxlaqi prinsipləri və normaları əhatə edir. Beləliklə, əxlaq bir tərəfdən insanlar arasında obyektiv münasibətlərin müəyyən bir tərəfidir, onların hərəkətləridir, digər tərəfdən, şüur formasıdır.

Əxlaqın cəmiyyətdə rolu onun aşağıdakı funksiyalarında təzahür edir: tənzimedici, qiymətverici və idraki. Birinci funksiya əsas yer tııtur. Əxlaq hər şeydən əvvəl, cəmiyyətdə insanların davranışını tənzim etmək üsuludur. O, tənzimetmənin tarixən qədim formasıdır. Sonralar ictimai münasibətləri nizama salan yeni- yeni üsullar (hüquqi, inzibati, texnixi lənzimetmə və s.) yaransa da əxlaq öz unikallığını və rolunu itirməmişdir. Əxlaqın qiymətverici funksiyası da çox mühümdür. Bu o deməkdir ki, əxlaq sosial hadisələri xeyir və şər baxımından qiymətləndirir. Əxlaqi bəyənmə və ya əxlaqi mühakiməetmə, həm də ədalət və ədalətsizlik meyarı ilə ölçülür. Əxlaqın digər funksiyası idraki funksiyasıdır. Bu funksiya onu ifadə edir ki, bəşəriyyət inkişaf etdikcə insanlar daim yeni, daha humanist və daha perspektivli davranış normaları axtarmaqdadır. Bu məqsə­dlə etik nəzəriyyələr meydana gəlib inkişaf etmişdir. Əxlaqın idraki funksiyası müasir cəmiyyətdə daim artmaqdadır. Əslində əxlaqi qiymətlər, tələblər və ideallar sadəcə davranışı tənzim edən fo­rmalar deyil, onlar həm də cəmiyyətin və insanın mənəvi özünüdərki deməkdir.

Əxlaqi şüurun mühüm bir xüsusiyyəti onun qeyri-institusionallığıdır.Yəni, mənəvi həyatın bir sıra sahələrindən (elm, incəsənət, din) fərqli olaraq əxlaq insanların mütəşəkkil fəaliyyət sa­həsi deyildir. Buna görə də cəmiyyətdə əxlaqın fəaliyyəti və inkişafı ilə məşğul olan xüsusi təşkilatlar və müəssisələr yoxdur.

Əxlaqi şüur həm də özünün imperativ (qəti, tələbedici) xarakteri ilə səciyyələnir. Əxlaqi tələblərin əksəriyyəti xarici məqsədə (zahiri uğur və ya xoşbəxtlik) deyil, mənəvi borca (daxili mənəvi öhdəlik) yönəlmişdir. Onlara qəti və şərtsiz su­rətdə əməl olunması mənəvi tələb kimi çıxış edir.

Əxlaqi şüurun strukturunda əxlaqi kateqoriyalar, əxlaqi hisslər və əxlaqi ideal mühüm yer tutur. Ümumiyyətlə əxlaqi şüur çox mürəkkəb struktura malikdir. Burada öz ümumilik dərəcəsinə görə düzülmüş aşağıdakı formaları göstərmək olar: norma-normalar sistemi-əxlaqi keyfıyyətlər- əxlaqi ideal - əxlaqi prinsiplər- sosial gerçəkliyin normativ mənasını ifadə edən anlayışlar (ədalət, ictimai ideal, həyatın mənası) -şəxsiyyətin inkişafı səviyyəsini ifadə edən anlayışlar (borc, məsuliyyət, şərəf, ləyaqət).

Yuxarıda göstərilən bütün formalar öz mahiyyətinə görə in­sanların davranışına verilən tələblərdir. Bu tələblər ən ümumi xarakter daşıyır, ümumbəşəri məzmuna malikdir.

Əxlaq normaları hüquqi normalardan fərqli olaraq qanu­nun gücünə arxalanmır. Hüquqi sanksiya məcburi xarakter daşı­dığı halda, əxlaqi normaların qorunması mənəviyyata, ictimai rəyin gücünə əsaslanır. Digər tərəfdən, əxlaqi normaların tətbiq sahəsi daha genişdir. Belə ki, onlar hüququn bilavasitə aid olmadığı do­stluq, yoldaşlıq və sevgi münasibətlərini də tənzim edirlər.

İnsanın əxlaqında cəmiyyət qarşısında və özü qarşısında məsuliyyət hissi əsas yeıi tutur. Buradan günahı anlamaq və peşmançılığı etiraf etmək şüuru yaranır. İnsanlar öz qarşılıqlı münasibətlərində əxlaq normalarını əldə rəhbər tuturlar. Bu norma­lar yazılmamış qanunları ifadə edir, çünki hamı ona tabedir. Əxlaq normaları təkcə cəmiyyətin insanlara verdiyi tələblər deyildir. Bun­larda həm də insanların hərəkətləri bəyənilir və ya mühakimə olu­nur.

Əxlaq həm də müəyyən iradə azadlığını nəzərdə tutur, insan müəyyən şəraitdə bu və ya digər mövqeyi, davranış xəttini, şüurlu seçir, müvafiq qərar qəbul edir və onu həyata keçirir. Bununla ya­naşı o öz hərəkətlərinə görə həm də məsuliyyət daşıyır. Əgər insan­ların davranışı dinin iddia etdiyi kimi fövqəltəbii qüvvələr tərəfindən irəlicədən, birdəfəlik müəyyən olunsaydı, onda bu və ya digər hərə­kətə əxlaqi baxımdan qiymət vermək mənasız olardı. Çünki həmin hərəkətdə insanın iradə azadlığı, sərbəst seçimi yoxdur. Bunun tam əksi olan iradə azadlığının mütləqləşdirilməsi doğru deyildir. Bu halda özbaşınalıq lıökm sürər, sosial və əxlaqi normalara ehtiyac qalmazdı.

Əxlaqi şüuru öyrənərkən onun məzmununda sinfi və ümumbəşəri tərəflərin nisbətini düzgün müəyyən etmək zəru­ridir. Sovet dövründə yazılmış kitablarda əxlaqın sinfi məzmunu həddən artıq şişirdilirdi. Nəzərdə tutulmalıdır ki, əxlaqda ümumbəşəri normalar mühüm yer tutur. Onlar birgəyaşayış qaydaları kimi cəmiyyət üzvlərinin normal həyatını, sağlamlığını, şərəf və ləyaqətini qorumaq məqsədi güdür. Buraya həm də valideynlərin öz uşaqlarını tərbiyə etməsi, uşaqların valideynlərə qarşı, böyüklərə hörmət, nəzakətlilik və s. də daxildir. Tarix boyu müxtəlif sinif və sosial qrupla­rın əxlaq haqqında təsəvvürləri ümumbəşəri əxlaq normaları ilə əla­qədar mövcud olmuşdur.

Əxlaqın ən əsas kateqoriyalarından biri xeyir və şərdir. Xeyir in­sanların xoşbəxtliyinə kömək edən amillərin əxlaqı ifadəsi deməkdir. Xeyir və xeyirxahlıq bəşər övladının yaratdığı ən yüksək mənəvi keyfiyyətlərdir. Buna görə təsadüfi deyildir ki, bütün cəmiyyətlərdə normal insanların əksəriyyəti xeyirxahlıq göstərməyə çalışırlar. Şər dedikdə insanların ictimai və şəxsi həyatında mənfi rol oynayan hadisələr, ləngidici və dağıdıcı qüvvələr başa düşülür. Şər qüvvələr həmişə cəmiyyətin ümumi mənafeyinə zidd istiqamətdə fəaliyyət göstərirlər. Lakin bəzi hallarda şər də tarixi prosesin inkişafına kömək edə bilir. Nəzərdə tutulmalıdır xi, tarixdə köhnəliyə qarşı çı­xan yeni qüvvələri müasirləri çox vaxt şər qüvvə hesab edirlər. Əs­lində isə həmin şər tarixi prosesə təkan verir.

Həqiqi əxlaq xeyirxalıq öz borcunu yerinə yetirməyə yönələn mənəvi iradənin möhkəmliyi deməkdir. Məhz o, hər bir şəxs ilə onu əhatə edən mühit (təbii mühit və sosial mühit) arasında vacib olan qarşılıqlı təsiri ifadə edir. İnsanın mənsub olduğu ictimai qrupun mənafelərini başa düşməsi və bu münasibətdə özünün yerinə yetirməli olduğu öhdəlikləri anlaması onu mənəvi borcu yerinə yetirməyə sövq edir. Mənəvi borca əməl olunmasında insanın təkcə əxlaqi bilikləri deyil, həm də başqalarını hiss etməsi mühüm rol oy­nayır. Əgər insan öz vətəninin, mənsub olduğu kollektivin və sosial qrupun uğurları ilə fəxr edir və ya uğursuzluqlarına dərindən acıyır­sa, onda o, öz borcunu yerinə yetirməyə çalışır.

Əxlaqi anlayışlar sistemində vicdan xüsusi yer tutur. Vic­dan şəxsiyyətin mənəvi özünənəzarət qabiliyyəti, öz qarşısına müstəqil surətdə əxlaqi cəhətdən sanksiyalaşmış məqsədlər qoy­maq və etdiyi hərəkətə qiymət vermək qabiliyyətidir. O, həm də in­sanın öz hərəkətləri üçün şəxsi məsuliyyət hiss etməsi deməkdir. Vicdan insanın daxili hakimidir. Normal insan üçün onun qərarı hər şeydən üstündür. Vicdanın səsi insan şəxsiyyətinin saxtalaşmasının, ikiüzlüyünün qarşısını alır.

Əxlaqi kateqoriyalar içərisində şəxsiyyətin ləyaqəti də mühüm yer tutur. O, insanın öz ictimai qiymətini və hüququnu başa düşməsi deməkdir. İnsan ləyaqətinin ölçüsü ictimai faydalı əmək və cəmiyyətə xeyir vermək hesab olunur.

Əxlaqın digər bir əsas məsələsi insan həyatının mənasıdır. Bu, şəxsin öz subyektiv mövqeyini, ustanovkalarını və hərəkətlərini cəmiyyətin inkişafının ümumi meylləri ilə nə dərəcədə uyğunlaşdıra bilməsində ifadə olunur. Həyatın mənası xoşbəxtlik anlayışı ilə sıx bağlıdır. Xoşbətlik həyatın dolğunluğu deməkdir. Onun əsas gö­stəricisini insanın oz fəaliyyətinin doğruluğunu, böyüklüyünü, əzəmətliliyini başa düşməsi nəticəsində aldığı mənəvi ləzzət təşkil edir. Xoşbəxtliyin sirri həm başqa insanlara, həm də özünə sevinc gətirmək məharətindədir. Xoşbəxtlik həyatı elə təşkil etmək deməkdir ki, insan özünün yaradıcılıq qabiliyyəti və imkanlarını tam dolğunluğu ilə reallaşdıra bilsin. Deməli, onun mühüm mənbəyini insanın öz fiziki və mənəvi qüvvələrini dolğun təzahür etdirə bilməsi təşkil edir. Xoşbəxtlik çoxtərəfli anlayışdır. Lakin onun mərkəzində insanın məşğul olduğu konkret sahədə əsl yaradıcı fəaliyyət göstərə bilməsi durur.

Yuxarıda deyilənlər sübut edir ki, müasir cəmiyyətdə şəxsiyyətlərarası münasibətlərin tənzim edilməsində, bütövlükdə cə­miyyətin, habelə, onun hər bir üzvünün noımal inkişafının təmin olu­nmasında əxlaqi şüur artmaqda olan rol oynayır.

Estetik şüur

İctimai şüurun ən qədim formalarından biri estetik şüurdur (hərfi mənası hissi, hissedən deməkdir). O bizi əhatə edən dünyanı konkret- hissi, bədii obrazlar vasitəsilə əks etdirir. Çox vaxt estetik şüur və incəsənət anlayışlarını eyniləşdirirlər. Doğrudan da onlar bir-birilə çox yaxındır, lakin tam eyni deyildir. Belə ki, incəsənət bə­dii dəyərlər yaratmağa yönələn fəaliyyət, bədii istehsaldır. Estetik şüur isə bu fəaliyyəti nəzəri qiymətləndirir, beləliklə də onun ictimai əhəmiyyətini artırır. Həm də estetik anlayışı in­cəsənətə nisbətən daha genişdir. O, sosial varlığın bütün tərəfləri­nə sirayət edir. Belə ki, cəmiyyətin və təbiətin bütün obyektləri estetik hisslər yarada bilir (təbiətin gözəlliyi, maddi və mənəvi mədəniy­yət əsəri, insanlar, onların əmək, idman fəaliyyəti və s.). İnsanın praktiki fəaliyyətinin bütün tərəfləri onda müəyyən estetik hiss və fikirlər doğurur.

Estetik şüurun yaranmasının ikin əsasını varlığın özün­dəki xassələr (ölçü, harmoniya, simmetriya, bütövlük, gözəllik və s.) təşkil edir. Onlar özünün konkret-hissi və əyaniliyi ilə in­sanların diqqətini cəlb edir. Yəni onların şüurunda və qəlbində özü­nəməxsus hisslər formalaşdırır. Dünyanı mə­nəvi anlamağın xüsusi növü olan incəsənətin tarixi bəşər həyatının qədim çağlarına gedib çıxır. Lakin ilk dövrlərdə, incəsənət əsərləri (qayaüstü rəsmlər, heykəl fiqurları, ayinləri ifadə edən rəqslər və s.) estetikdən daha çox dini- magik xarakter daşıyırdı. Bunlardakı müxtəlif maddi obrazlar, simvollar, birgə ritual hərəxətləri vasitəsilə ibtidai insanlar praktiki aləmə öz fəal münasibətini ifadə edirdilər. Sonralar, ictimai inkişaf gedişində təbiət hadisələrinin və cəmiyyətdəki münasibətlərin sözün əsl mənasında estetik cəhətdən qavranılması baş verdi. Nəticədə, mənəvi istehsalın xüsusi növü kimi in­cəsənət formalaşıb təkmilləşdi. O, xüsusi seçilmiş professionalların (sənətkarlar, şairlər, musiqiçilər və s.) əməyi ilə yaradılır. Əlbəttə, bu fakt incəsənətdə xalq yaradıcılığının böyük rol oynadığını inkar etmir.

Hər bir dövrdə incəsənət digər şüur formalarının (siyasətin, hüququn, əxlaqın, dinin) təsirinə məruz qalır, eyni zamanda həmin formalara fəal təsir edir. Belə ki, ictimai şüurun formaları onun təsir dairəsinə düşərək onun prinsip və qanunları ilə hesablaşmalı olur­lar.

Dünyanı mənəvi- praktiki mənimsəməyin və yaradıcı fəa­liyyətin forması olan incəsənətin özünəməxsusluğu bundadır ki, o, insanın tələbatı kimi yaranır. İncəsənətin inkişafı və həyati qüvvəsi də bu tələbatla bağlıdır. O, insanın həyatının daha dolğun şəkildə özünü göstərməsinə kömək edir.

İncəsənətin mühüm bir xüsusiyyəti onun zəkadan, intellektdən daha çox hisslərə təsir göstərməsidir. O, hətta gerçəkliyin yeni bir tərəfini bəlli edəndə də bu işi hissi əyani formada həy­ata keçirir. İncəsənətin insana böyük təsir gücünün mühüm bir sə­bəbi məhz bundadır. Estetik hisslər insanı dünyadakı gözəlliyi se­vməyə səsləyir. Bununla yanaşı, insanın dünyaya emosional- estetik münasibəti reallığın hər hansı mühüm tərəfinin, əlaqələrinin aşkar edilməsi deməkdir. Estetik hisslər əlraf aləmi, incəsənət əsərlərini qavrayarkən gözəlliyi duymaq kimi yüksək qabiliyyətə əsaslanır. Onlar əxlaqı və idraki hisslər ilə vəhdətdə yaranır və inkişaf edir.

İncəsənət həm də aşağıdakı xüsusiyyətlərə malikdir: 1) burada reallıq baş­lıca olaraq bədii obrazlar və simvollar vasitəsilə əks etdirilir; 2) incə­sənətdə ümumi olan mücərrəd şəkildə deyil, fərdi formada çıxış edir; 3) təxəyyülə və fantaziyaya geniş yer verməklə yanaşı, onları həyat həqiqətlərin­dən çox da uzaqlaşdırmamaq tələbi; 4) incəsənət əsərlərində formanın məzmuna münasibətdə aparıcı yol oynaması.

Bu xüsusiyyətlər incəsənətin nisbi müstəqilliyini və digər mə­nəvi fəaliyyət növlərindən asılı olmadan inkişaf etdiyini, özü­nəməxsusluğunu əks etdirir. Burada tərəqqinin istiqaməti heç də həmişə aydın sezilmir. Odur ki, tarixi tərəqqi xətti olduğu kimi incəsənətə tətbiq edilsə, onda dolaşıqlıq baş verir. Belə çıxar ki, qə­dim dövrün incəsənət nümunələri, İntibahın yaratdığı heyrətamiz sənət əsərləri bu günlərdən aşağı səviyyədə olmuşdur. Məsələ bundadır ki, müxtəlif tarixi dövrlərdə yaşamış incəsənət yaradıcıları, sənət korifeyləri bir- birindən az fərqlənir. Əsas fərq mövcud cəmiy­yətin estetik kamillik dərəcəsindədir. Deyilənlər incəsənətdə tərəqqinin inkarı kimi başa düşülməməlidir. Həyatın bütün sahələıində olduğu kimi burada da müəyyən tərəqqi özünü göstərir. Digər tərəfdən, tarix inkişaf etdikcə incəsənət yaradıcıları­nın intellektual səviyyəsi artır. İncəsənətin daxili differensiasiyası güclənir, yeni- yeni sahələr yaranır.

İncəsənətin ictimai həyatda üç funksiyası xüsusi qeyd edilməlidir: idraki, tərbiyə­vi və estetik. Son dövrlərdə buraya kommunikativ, yaradıcı, ictimai- məişət, əvəzedici, əyləncə və sair funksiyalar da əlavə olunur.

İncəsənətin cəmiyyətdə mühüm rolu bunda təzahür edir ki, o, insanların həm hisslərinə, həm də fıkir və iradəsinə güclü təsir gö­stərmənlə, onları inkişaf etdirə bilir.

İncəsənət öz fəa­liyyəti ilə sanki real aləmin yeni bir proyeksiyasını- bədii obrazlı dünyanı yaradır. İncəsənətin yaratdığı ideal dünya cəmiyyətin müxtəlif tələbat­larını ödəməyə xidmət edir.

Deyilənlər sübut edir ki, incəsənt cəmiyyətin özünüdər­ketməsinin qüdrətli vasitəsidir. İncəsənətin yaratdığı bədii dünya özünün estetik dəyərlər sistemini və etalonlarını işləyib hazırlayır. Bunlar fəaliyyət sahəsindən asılı olmayaraq bütün insanların kamilləşməsi­nə müsbət təsir göstərir. Belə ki, buradakı bədii obrazların bir çoxu öz xarakterinə və keyfiyyətlərinə görə ümumbəşəri səviyyəyə yüksəlir. Buna görə də insanlar öz qarşılıqlı münasibətlərində bu qəbil­dən olan nümunələrdən örnək kimi istifadə edirlər. Deməli, incəsə­nət həm də əyani təsir göstərmə, tərbiyə vasitəsidir, o, şəxsiyyətin sosiallaşması prosesində mühüm rol oynayır.

Estetik aləm həm də bəşər tarixinin özünəməxsus yaddaşıdır. Burada cəmiyyətin müxtəlif mərhələlərində yaradılmış son dərəcə rəngarəng insan xarakterləri, bədii sənətin heyrətamiz nümunələri, digər mənəvi dəyərlər toplanılır və yaşadılır.

İncəsənətin başlıca funksiyası estetik funksiyadır. Onun mahiyyəti bundadır ki, incə­sənət insana estetik həzz və ləzzət verir. Doğrudan da biz hər hənsı bir bədii əsəri oxuyarkən, kinoya və teatra tamaşa edərkən, musiqini dinləyərkən, incəsənətin digər sahələrini qavrayarkən hər şeydən əvvəl, mənəvi, estetik həzz alırıq. Sonuncunun məzmunu təkcə bizə gözəllik hissi və ondan zövq almağı aşılamaqla məhdudlaşmır. O həm də bizim ruhumuzu riqqətə gətirir. Biz incəsənət əsərlərinin böyük ustalıq və məharətlə yerinə yetirilməsinə heyran oluruq.

Bununla əlaqədar deyilməlidir ki, insanların bədii zövqü eyni deyildir. O, müəyyən tərbiyənin və vərdişlərin məhsuludur. Ona görə də zövqlər müxtəlif olur. Lakin bütün zövqlər ümumi bir obyektiv əsasa malikdir. İnsanların hamısının hiss üzvləri vardır və onlar təbiətən düzgün seçim qabiliyyətinə malikdirlər. Buna görə də müx­təlif bədii formalarda (səs, rəng, hərəkət, söz və s.) ifadə olu­nan gözəlliyə, harmoniyaya və simmetriyaya bütün insanlar fəal seçim münasibəti bəsləyə bilir. Nəticədə, bizim ruhumuz həyəcanla­nır. İnsan öz mənini incəsənt nümunələrində əks olunan ümumi ritm ilə yanaşı tutur. Biz hər hansı incəsənət əsəri ilə tanış olduqdan so­nra bu cür emosional vəziyyət keçiliriksə, onun özü estetik funksiy­anı ifadə edir.

Sovet dövründə incəsənətin sinfi xarakteri həddən artıq şişir­dilirdi. Əlbəttə, incəsənət yarandığı gündən birinci növbədə cəmiyyət əhalisinin müəyyən göstəricilərinə (təhsil, zövq, maddi vəsait) görə üstün olan təbəqələıinə yönəlmişdir. Bu meyl müəyyən özü­nəməxsusluqlarla bütün dövrlərdə özünü göstərir. Lakin buna əsa­sən sinfiliyi mütləqləşdirmək (burjua və proletar, feodal və kəndli incəsənət tiplərini ayırmaq) doğru olmazdı. Əks halda incəsənət əsərlərinin yaradılmasında və onlardan istifadə edilməsində geniş xalq kütləsinin fəal rolu kölgə altına alınardı. Xüsusən də müasir cəmiyyətdə kütləvi informasiya vasitələrinin və kommunikasiyanın texniki imkanları o dərəcədə yüksək səviyyədə inkişaf etmişdir ki, harada yaşamasından, sinfi və peşə mənsubiy­yətindən asılı olmayaraq xalqın bütün təbəqələri incəsənətə fəal və operativ qovuşa bilir.

İncəsənətdə milli xüsusiyyətlər ilə ümumbəşəri əsasların nisbətən məsələsi də mühümdür. Mənəvi həyatın digər hadisələri (elm, din) ilə müqayisədə incəsənətdə milli momentlər daha çox yer tutur. Bu onun milli dil, milli xarakter və etnoqrafik xüsusiyyətlər ilə bağlılığından irəli gəlir. Məsələn, bir milli dildən başqasına tərcümə olunan bədii əsər xeyli dərəcədə dəyişir. Öz milli şəraiti və ənənələ­rindən ayrılıqda olan rəqs bəzən xoş təsir bağışlamır Yaxud da şərq muğamları slavyanların xoşuna gəlməyə də bilir. Eynilə də bunların əksini göstərən misallar gətirmək olar. Nizamini və Füzulini bütün dünya tanıyır. Ü.Hacıbəyovun, Q.Qarayevin, Niyazinin, T.Salahovun, S.Bəhlülzadənin əsərləri bütün millətlər tərəfindən sevilir. Deyilənlər sübut edir ki, incəsənətdə təkcə milli yox, həm də bey­nəlmiləl, ümumbəşəri məzmun vardır. Doğrudur, müasir sivilizasiya başqa sahələrdə olduğu kimi incəsənətdə də inteqrasiya meylini artırır. Lakin o, buradakı milli özünəməxsusluğu aradan qaldırmır. Deməli, incəsənətdə milli və ümumbəşəri qarşılıqlı surətdə nü­fuz edərək biri- digərini zənginləşdirir. Onları süni surətdə bir- birindən ayırmaq, incəsənətin humanist mahiyyətinə zərbə vurur.

Din

Din ictimai şüurun qədim formasıdır. Yer üzərində din ibtidai-icma quruluşunun sonlarında təxminən 50-40 min il bundan əvvəl meydana çıxmışdır. Onu birinci növbədə ila­hiyyat öyrənir. Fəlsəfə dini ictimai şüur forması kimi nəzərdən keçirir. Onun mahiyyətini və dünyagörüşü sistemində yerini göstərir. Bu elm həm də dinin sosial və psixoloji səpələrini üzə çı­xarır, cəmiyyətin mənəvi həyatında tutduğu yeri təhlil edir.

Öz mahiyyətinə görə din (latınca müqəddəs deməkdir) hər şeydən əvvəl Mütləq başlanğıcın (Allahın) olduğunu israr edir və göstərir ki, o təbiətin, insanın və cəmiyyətin yaradıcısıdır. Hər şeyin, o cümlədən də insanın taleyi Allahdan asılıdır. Buna görə də insan öz həyatını ilahi qüvvənin iradəsinə uyğunlaşdırmalıdır. Dində bu dünya (təbii həyat) ilə axirət dünyası (transendent dünya) bir- birilə əlaqələndirilir. Göstərilir ki, hər bir insanın axirətdə əzabdan xilası, onun ruhunun bu transendentə münasibətindən asılıdır. Bütün din­lər bu və ya digər formada həyatın real qüvvəsini ideal ruh ilə əla­qələndirməyə çalışır. Bəşər tarixində demək olar ki, bütün xalqlar dinə malik olmuşdur. Bu fakt sübut edir ki, onların hamısını ümumi bir tələbat doğurmuşdur.

Hər bir dində iki əsas tərəf özünü göstərir. Bunlardan bi­rincisi, ilahi qüvvənin, Allahın nəzəri baxımdan anlaşılmasıdır, ikincisi isə praktiki tərəf, yəni ilahi ilə insan həyatının əlaqələri­nin müəyyən edilməsidir. Mütləq qüvvə (Allah) müxtəlif dövrlərdə və ayrı- ayrı ölkələrdə, xalqlarda rəngarəng şəkildə izah olunmuşdur. Onun mənasını daşlara, bitkilərə, heyvanlara, atəşə, insana sitayiş etməkdə görmüşlər. Bunlarla yanaşı Mütləqin (Allahı) mücərrəd ideyalar kimi anlayanlar da olmuşdur (məsələn deist, teist, panteist fikirlər).

Dini şüurun bütün formaları üçün səciyyəvi cəhət insanı müxtəlif yollarla Allaha pərəstiş və itaət etməyə çağırmaqdır.

Dinin mənşəyi ən çox mübahisə doğuran məsələlərdəndir. Bu münasibətdə birinci növbədə dini əmələ gətirən psixoloji motivlərə və onun sosial köklərinə diqqət yetirilməlidir.

Dinin yaranması hər şeydən əvvəl, ibtidai insanın təbiətə münasibətində prarktiki məhdudiyyəti ilə bağlı olmuşdur. İnsanlar təbiət qüvvələrini ram edə biləcək real vasitələrə malik olmamışlar. Buna görə də onları fantastik, xəyali və illiyüziyalı vasitələr ilə əvəz edirdilər. Bunu dinin ən qədim növü olan magiya və cadugərlik nümunələri aydın göstərir, insanlar müxtəlif cadu rituallarının köməyi ilə ətraf dünyaya təsir göstərməyə çalışırdılar. Dinin yaranması heç şübhəsiz, insanın təbiət və cəmiyyət haqqında biliklərinin aşağı səviyyədə olması ilə bağlıdır. Nəhayət, bu işdə cəmiyyətdə gedən proseslərin kortəbiiliyi, insanların öz obyektiv həyat şəraiti qarşısında gücsüzlüyü az rol oynamamışdır.

Dinin mənşəyini araşdırarkən onun qnoseoloji kökləri də nəzərdən keçirilməlidir. Bu problemə müna­sibətdə fəlsəfi fikirdə üç nöqteyi-nəzər mövcuddur: ssiyentist-pozitiv, tarixi (təkamül) və mütləq yanaşma. Birinci baxış dini aşağı səviyyəli bilik kimi təsəvvür edir. Bu mövqeyə görə din cəhalətdir və elm inkişaf etdikcə o, tədricən aradan çıxacaqdır; ikinci nöqteyi- nə­zərin tərəfdarları dinə inkişaf etməkdə olan bilik forması kimi baxır və göstərirlər ki, o başqa, daha yüksək biliyə daxil olduqda belə, yenə öz əhəmiyyətini saxlayır. Burada söhbət dinin sırf rasional səpkisindən daha çox, hissi tərəfindən gedir. Nəhayət, üçüncü yanaşma göstərir ki, din və elmi bilik bir- birindən fərqli iki müstəqil formadır.

Dini şüurun əsasında iki anlayış durur: fövqəltəbii (ilahi) qüvvə və inam (etiqad). Birinci haqqında yuxarıda qısa da olsa qeyd etdik. Dini inama gəlincə isə göstərilməlidir ki, o dini şüurun başlıca əlamətidir. Həm də söhbət elə belə inamdan deyil, fövqə­ltəbii, ilahi qüvvələrin mövcudluğuna inam bəsləməkdən gedir. Özü- özlüyündə inam dedikdə ətraf aləmə idrakı-sosial münasibət forması başa düşülür. İnamın bilikdən mühüm bir fərqi onun zəkadan daha çox hisslərə müraciət etməsidir.

Dini şüur öz strukturuna görə xeyli dərəcədə mürəkkəbdir. Burada «nəzəri» dini şüuru (ilahiyyatı) və adi dini şüuru bir-birindən ayırmaq lazım gəlir. Birincinin məzmunu xüsusi işlə­nib hazırlanan (ilahiyyatçılar, din xadimləri) bitkin, sistemli təsəvvür­ləri ifadə edir, ikinci adı dini şüur səviyyəsi, daha çox sıravi din­darların malik olduğu hissi-əyani və dağınıq xarakter daşıyan dini təssəvvürlərini əhatə edir. Sonuncunun formalaşmasına obyektiv sosial münasibətlər, insanları əhatə edən konkret mikromühit və nəhayət, dini ideologiya güclü təsir göstərir.

Dini şüurun yuxanda qeyd olunan struktur bölgüləri, onun psixologiya və ictimai ideologiya səviyyələri ilə əsasən üst-üstə düşür. Dini ideologiyanın mərkəzində ilahiyyat durur. Bundan əlavə, onun məzmununa dini xarakterli fəlsəfi və sosial-siyasi doktrinalar da daxildir. Dini ideologiya rəsmi din xadimləri, professional ilahiyyatçılar tərəfindən işlənilib hazırlanır. Dini psixologiya cəmiyyətdəki dindarların real dini fəaliyyəti ilə bağlıdır. O, daha çox emosional və iradi tərəflərə arxalanır. Dinin ictimai psixologiya səviyyəsində fəa­liyyəti dini hisslərdən ayrılmazdır. Onlar öz məzmununa görə xeyli dərəcədə müxtədifdir. Burada ilahiyə sevgi, ondan qorxu, ilahinin qəzəbinə gəlmək və s. əsas yeri tutur.

Dini ideologiya ilə dini psixologiya bir-birilə mürəkkəb dialektik qarşılıqlı təsirdə çıxış edir. Bir tərəfdən, dini psixologiya, kütlələrin inam və hissləri dinin mövcud olması üçün əlverişli zəmini genişləndirilir. Digər tərəfdən, dini ideologiya dini psixologiyaya güclü təsir göstərir, dinin yayılmasına və möhkəmləndirilməsinə çalışır.

Qədim dövrdə dinlər politeizm (çoxallahlılıq) formasında, sinfi-antaqonist cəmiyyətlərdə isə monoteizm (təkallahlılıq) formasında olmuşlar. Hazırda ən çox yayılmış monoteist dinlər bunlardır buddizm (e.ə.VI əsr), induizm (e.ə.I minillik),xristianlıq (I əsrin sonu II əsrin əvvəlki), islam (VII əsr).

Dinləri sinifli cəmiyyətdən əvvəlki (animizm, fetişizm, magiya, bütpərəstlik və s) və müasir dinlər ( buddizm, induizm, Şamanizm xristianlıq, islam və s.) kimi də iki qrupa bölmək olar.

Hər bir dinin strukturuna əsasən üç ünsür daxildir: dini ideya və təsəvvürlər; dini hiss və əhval ruhiyyə; dini ayınçılık (dini kilt) və ya fəaliyyət. Bunlardan başqa dini təsisatların (dini icmalar, birliklər, kilsələr, məscidlər, sinaqoqlar və s.) fəaliyyətindən yaranan norma, qayda, ideyalar və s. dini şüurda möhkəm yer tutur.

Dinin başlıca ünsürü dini ideya və təsəvvürlər, onun nəzəri forması isə dini ideologiya və ya teologiyadır. İslam dinində ilahiyyatın əsasını etiqad ehkamları vardır: “Lailahə-illəlah – Məhəmmədün rəsul-üllah” (Allahdan başqa heç bir ilahi qüvvə yoxdur; Məhəmməd isə Allahın rəsulu, elçisidir); Allah təkdir, əbədi və hər şeyə qadirdir; Məhəmməd peyğəmbərdir, Allahın Yer üzərindəki elçisidir; axirət haqdır və orada ölürlər canlandırılıb cəza və ya mükafatlandırılacaqlar!. Quran müqəddəsdir və Allah tərəfindən göndərilmişdir (23 il müddətində); insanın başına o işlər gəlir ki, onları Allah əvvəlcədən müəyyən etmişdir; ruha, taleyə etiqad və s. Bu etiqadlar əsasında islam dini 5 əsas vəzifə qoyur ki, onlara da dinin “beş rükünü” (əsası) deyilir: a)kəlmeyi-şəhadətə etiqad və onu oxuya bilmək, Allahdan başqa ilahi qüvvə yoxdur, Məhəmməd elçisidir” kəlamına inam və oxuya bilmək bacarığı; b)namaz qalmaq; c)oruc tutmaq; d)həcc ziyarətinə getmək; e)zəkat vermək. Zəkat – dini icmaların ehtiyaclarına sərf edilən, yoxsullara, yetimlərə və s. əl tutmaq üçün müsəlmanın əmlak və gəlirindən tutulan icbari vergidir.

Dinin cəmiyyətdə yerinə yetirdiyi sosial funksiyalara da diqqət yetirilməlidir Bu funksiyalar əsasən aşağıdakılardır: ilyuziyalı konpensasiyaedici funksiya, dünyagörüşü funksiyası, requlyativ və kommunikativ funksiya. Qeyd edək ki, son dövrlərdə buraya dinin xalqlar arasında sülh, əməkdaşlıq və razılıq əldə etməyə yönələn funksiyası da əlavə olunur. Birinci funksiyanın mahiyyətini insanların praktika gücsüzlüyünü illyuziyalı vasitələrlə tamamlamaq cəhdi təşkil edir. Dinin dünyagörüşü funksiyası o deməkdir ki, o, insan­lara dünya, təbiət haqqında, insanın burada yeri ilə bağlı sual­lara özünəməxsus səididə cavab verməyə çalışır. Requlyativ (tənzimləmə) funksiya din tərəfindən insanların davranış və hərəkətlərini müəyyən edən qaydalar və normaların yaradılması ilə bağlıdır. Məsələn islam dinində bu şəriət vasitəsilə həyata keçirilir. Şəriət çox geniş məzmuna malik olub müsəlmanların həyat fəa­liyyətinin ən müxtəlif sahələrinə (əmlak münasibətləri və vergi yığmaqdan tutmuş ailə-nigah münasibətlərinə qədər) dair davranış normaları və yasaqların məcmusunu əhatə edir. Kommunikativ funksiya bunda ifadə olunur ki, müəyyən dini birliklər, icmalar çərçivə­sində insanların əlaqələri möhkəmlənir. Dindarların bu ünsiyyəti həm də mədəniyyət, təsərrüfat və ailə-məişət sahələrində özünü göstərir.

Dindən danışarkən göstərilməlidir ki, o mədəniyyət tarixində özünəməxsus yer tutur. O, yüz illər boyu mənəvi mədəniyyətin ayrılmaz tərəfi kimi çıxış edir. Əlbəttə, bu o demək deyildir ki, dini etiqadlar mədəni dəyərlərin mənbəyi olmuşdur. Söhbət ondan gedir ki, din mənəvi mədəniyyətin müxtəlif tərəflərinə nüfuz edərək onunla yanaşı yaşayır.

Müasir cəmiyyətdə dinin yeri və rolunda əhəmiyyət dəyişikliklər baş verir. Hər şeydən əvvəl, ikitərəfli ziddiyyətli meyl özünü göstərir. Bir tərəfdən, müasir elmi-texniki tərəqqi, insanların ümumelmi və mədəni səviyyəsinin yüksəlməsi nəticəsində, onların dünyagörüşündə və həyat tərzində dini təsəvvürlər sıxışdınlıb çıxarı­lır. Digər tərəfdən, cəmiyyətdə, əhalinin müxtəlif təbəqələri arasında dinin güclənməsi prosesi müşahidə olunmaqdadır. Sonuncu meyil çox müxtəlif səbəblərlə bağlıdır. Hər şeydən əvvəl, ölkəmizdə qə­rarlaşmış vicdan və dini etiqadlar azadlığı bu işdə mühüm rol oy­nayır. Digər tərəfdən müasir elm hələ də insanları və bəşəriyyəti düşündürən bir çox vacib suallara cavab verə bilməmişdir. Buna görə də insanlar onların cavablarını dində tapmağa ümid bəsləyirlər. Sonra, insanlar öz gündəlik həyatında rast gəldikləıi haqsızlıq və ədalətsizlik hallarına qarşı çıxarkən müəyyən bir ilahi qüvvəyə tapınmağa cəhd göstərirlər. Bütün bunlar isə dini təsəvvürlərə müəyyən qida verir, insanların ona inamını artırır.

**“DİALEKTİKANIN ƏSAS QANUNLARI”**

**mövzusunda mühazirə mətni**

**PLAN**

1. Dialektika əlaqə və inkişaf haqqında təlimdir
2. Qanun anlayışı. Qanunların təsnifatı
3. Kəmiyyət dəyişmələrinin keyfiyyət dəyişmələrinə keçməsi qanunu
4. Əksliklərin vəhdəti və mübarizəsi qanunu
5. İnkarı inkar qanunu
6. Dialektikanın kateqoriyaları və ümumelmi anlayışlar
7. Determinasiya əlaqələrini ifadə edən kateqoriyalar
8. İmkan və gerçəklik.

 **Dialektika əlaqə və inkişaf haqqında təlimdir**

Dünyadakı bütün hadisə və proseslər bir-birilə əlaqədədir. Qarşılıqlı əlaqə universal xarakter daşıyır, yəni bütün mövcudatlarda özünü göstərir. Əlaqələr öz xarakterinə görə müxtəlifdir. *Bəziləri* adi gözlə, əyani şəkildə müşahidə olunur. Digərlərini aşkar etmək üçün isə xüsusi cihazlardan istifadə edilir. *Nəhayət*, elə əla­qələr vardır ki, onları müəyyən etmək üçün dərin təhlil aparmaq la­zım gəlir.

Bəs əlaqə nədir? Bu suala ümumi şəkildə belə cavab vermək olar. *Əlaqə* dedidə hər hansı bir hadisənin və ya prosesin müəyyən baxımdan digərlərindən asılı olması başa düşülür.

Materiyanın hər bir struktur səviyyəsində özünəməxsus əlaqələr vardır. Məsələn, *cansız təbiətdə* mexaniki, fiziki və kimyəvi əlaqələr mövcuddur. Onlar obyektlərin bilavasitə təması formasında və yaxud da sahə vasitəsilə özünü göstərir. Canlı aləmdə *bioloji əlaqələr* (növdaxili əlaqələr, növlərarası əlaqələr) əsas yeri tutur. Eynilə də cəmiyyət mürəkkəb və çoxtərəfli əlaqələrin məkanıdır.

Hadisə və proseslərin qarşılıqlı əlaqələri onlaı arasında qarşı­lıqlı təsiri yaradır. Qarşılıqlı təsir prosesində isə obyektiər arasın­da müəyyən münasibətlər qərarlaşır*. Qarşılıqlı əlaqə, qarşılıqlı təsir* və *qarşılıqlı münasibət* anlayışları bir-birindən ayrılmazdır. Onların öyrənilməsi insanların nəzəri və əməli fəaliyyətində çox mühüm yer tutur. Bu vəzifə ümumi mənada dialektika tərəfindən həyata keçirilir. Məhz dialektika hadisələrin ümumi əlaqəsi və inkişafı haqqında təlimdir.

Qeyd edək ki, hadisə və proseslərin qarşılıqlı əlaqələri öz məzmununa görə müxtəlifdir. Burada iki və daha çox obyekt arasın­dakı əlaqələr əsas yeri tutur. Bununla yanaşı hər bir predmetin *mahiyyəti* ilə onun *xassələri* arasında əlaqələr vardır. Nəhayət, pre­dmetin *daxili xassələri* arasında da müəyyən əlaqələr özünü gö­stərir

Əlaqələr sırasında *informasiya əlaqələri* xüsusi yer tutur. Onların səciyyəvi cəhəti varlığın müxtəlif sahələrini əhatə etməsidir. Belə ki, kibernetik sistemlərin mövcud olduğu bütün sahələrdə (bitki və heyvanlar aləmində. EHM-in fəaliyyətində, cəmiyyətdə) bu əlaqələr vardır. İnformasiya əlaqələri cəmiyyətdə xüsusilə, mühüm rol oynayır. Maddi və mənəvi mədəniyyətin inkişafında, mənəvi həyatda varisliyin təmin olunmasında onlar müstəsna əhəmiyyət kəsb edir.

Dialektika əlaqələri konların aşağıdakı formalarını göstərir: *məkan- zaman, genetik, səbəb- nəticə, mühüm- qeyri- mü­hüm, zəruri- təsadüfü, qanunauyğun, bilavasitə- dolayı, sabit- dəyişkən, birbaşa* və *əks* əlaqələr.

Qarşılıqlı əlaqə haqqında təlim kimi götürülən dialektika in­sanların fəaliyyətinin bütün sahələrini əhatə edir. O, cəmiyyət yara­nandan bu günə qədər olan elmi fikrin və təcrübənin ümumi­ləşdirilməsi məhsuludur. Dialektika təkcə elmi nəzəriyyə deyildir. O həm də təfəkkür metodu və dünyanı izahetmə metodologiya­sıdır. k(hərfi mənası söhbət etmək, mübahisə aparmaq məharəti deməkdir) birdən birə yaranmamış, böyük inkişaf yolu keçmişdir. Onun aşağıdakı tarixi mərhələləri vardır: *antik dövrün kortəbii dıalektikası*, *klassik alman fəlsəfəsinin dialektıkası* və marksıst materialist dialektika.

Antik dialektika (Heraklit, Sokrat, Platon, Zenon, Aristotel və başqaları) ilk mərhələdir. «Dialektikanın mənəvi atası» olan Efesli *Heraklit* onu əksliklərin mübarizəsi yolu ilə təbiət hadisələrinin hərəkəti və inkişafı kimi təsəvvür edirdi. Onun fikrincə, əksiklərin mü­barizəsi dünyadakı dəyişiklikləri ifadə edən ümumi qanundur. O, bu­nu loqos adlandırırdı. Heraklitə görə dünyada hər şey- canlı ilə ölü, oyaq ilə yatan, gənclik ilə qocalıq, aclıq ilə toxluq, yorğunluq və istirahət, gözəllik və eybəcərlik, təmizlik və çirkinlik və sair bir-birilə mübarizədədir. Dialektika o dövrdə həqiqətə nail olmaq və öz fikirlərinə tərəfdarlar tapmaq məqsədilə aparılan dialoqlar fo­rmasında mövcud olmuşdur. Belə ki, *Sokrat* dialektikaya həqiqəti aşkar etməyin və yeni fikir söyləməyin mühüm vasitəsi kimi yana­şmışdır. Onun fikrincə mübahisə gedişində əvvəldən müxtəlif, bəzən də əks olan tərəflər toqquşur və tədricən bir-birilə razılığa gəlirlər. Nəticədə, yeni fikir yaranır, həqiqət aşkarlanır. Buna görə də o dialektikanı maevtika (mamaçılıq məharəti) adlandırırdı. Sokrat dialektikada istehza metodundan daha çox istifadə etmişdir. *Zenon* Eleyalı isə hərəkətin ziddiyyətliliyi nümunəsində dialektik fikirlər söy­ləmişdir. O, özünün aporiyalarında (yunanca - çıxılmaz vəziyyət deməkdir) göstərirdi ki, hərəkət sonsuzluq ilə sonluluğun, fasiləsiz ilə fasiləliyin ziddiyyətidir. Lakin Zenon hərəkətin fasiləli olmasına daha çox diq­qət yetirirdi. Mexaniki hərəkətin çətinliyini izah etmək üçün belə bir misal gətirirdi: uçuşda olan ox hər bir konkret momentdə müəyyən məkanda olur, (yəni onun fikrincə sükunətdə olur) Ayrı- ayrı sükunətlərin məcmusu isə yalnız sükunət verə bilər. Buradan da belə bir nəticə çıxarırdı ki, hərəkət yoxdur. Antik dövrün digər mütəfəkkiri *Platon* fəlsəfə tarixinə dialoqlar aparmağın mahir ustası kimi daxil olmuşdur. O, dialektikaya şifahi nitqi düzgün qurmaq qabiliyyəti, də­qiq suallar irəli sürmək və onlara cavab vermək məharəti kimi yana­şırdı. Platon öz dialoqlarını gorkəmli filosofların adı ilə (Sokrat, Kratil, Parmenid və başqaları), yaxud da aparıcı ideyaların adı ilə (ədalət, xeyirxahlıq, dövlət və sair) adlandırırdı. Doğrudur, Platon *ideyaları əbədi, dəyişməz* və *hərəkətsiz* hesab edirdi. Bununla yanaşı o özü­nün bir sıra dialoqlarında əks anlayışların (varlıq və qeyri-varlıq, hərəkət və sükunət, əmələ gəlmə və məhv olma) vəhdəti ideya­sını inkişaf etdirmişdir.

*Aristotel* isə dialektikanı materiya ilə formanın qarşılıqlı mü­nasibətlərinə tətbiq etmişdir. O, həmin iki tərəfin qarşılıqlı çevrilməsini göstərmişdir. Aristotelin fikrincə, bunun nəticəsində mərmər heykəl, ağac isə stol formasını əldə edir.

*Orta əsrlərdə* və *Yeni dövr* fəlsəfəsində dialektikaya aid müəy­yən maraqlı fikirlər söylənilmişdir. Lakin onlar əksərən dağınıq xarakter daşıyırdı. Buna görə də dialektikanın inkişafının *ikinci tarixi mər­hələsi* klassik alman fəlsəfəsinin dialektikası (Kant, Fixte, Şellinq və xüsusən də Hegel) hesab olunur.

*Kantın* fəlsəfi yaradıcılığında ən çox transendental dialektika məsələlərinə geniş yer verilmişdir. Burada o, ali idrakı qabiliyyət he­sab etdiyi zəkanı təhlil etmişdir. *Fixte* isə fərdi «Mən» ilə ondan kə­narda olan bütün varlığın- qeyri- «Mən»in dialektik vəhdətini irəli sürmüşdür. *Şellinq* təbiətdə gedən proseslərin dialektik mahiyyətini açmağa çalışmış, onları əksliklərin qarşılıqlı təsirinin məhsulu hesab etmişdir. Fəlsəfi fikir tarixində ilk dəfə *Hegel* dialektikanı bitkin nəzəri sistem şəklinə salmışdır. O, dialektikanın anlayışlar aparatını işləyib hazırlamışdır. Dünyanın və idrakın universal əlaqələrini və inkişafını əks etdirən dialektik qanunların kəşfi də Hegelin xidmətidir. O mütləq ideyanın dəyişməsi nümunəsində inkişafın əksliklərin mü­barizəsi əsasında və inkar yolu ilə baş verdiyini aşkar etmişdir.

*Dialektikanın üçüncü mərhələsini* materialist dialektika təşkil edir. Marks və Engels onu yaradarkən fəlsəfi fikrin onlara qədər olan nailiyyətlərinə arxalanmışlar. Materialist dialektika təbiətdə, cəmiy­yətdə və təfəkkürdə gedən prosesləri dərindən təhlil edir. Onların inkişafının mənbəyini və səbəblərini aşkara çıxarır. Bu təlim universal əlaqələrin və inkişafın hərtərəfliliyini göstərir.

*Dialektikanın müasir anlamı* onun tarixi ənənələrini qəbul edir, lakin bunlarla kifayətlənmir. O, göstərir ki, dialektika idrakın daim təkmilləşmədə olan metodu kimi çıxış edir. Bu o deməkdir ki, dialektika obyektiv dünyanın universal əlaqələri və inkişafı haqqında hərtərəfli təlimdir. O, təkcə inkişaf *nəzəriyyəsi* deyil, həm də gerçəkliyi dərk etməyin *metodudur.*

Dialektikanın *obyektiv* və *subyektv* növləri bir-birindən fərqlənir. *Obyektiv dialektika* cansız təbiəti, canlı aləmi, o cümlədən də cəmiyyəti əhatə edir. *Subyektiv dialektika* isə insanların təfəkkür fəaliyyətində özünü göstərir. Təfəkkürün özü də ətraf aləmi əks etdirir. Buna görə də obeyktiv dialektika ilə subyektiv dialektika bir-birinə uyğun gəlir. Lakin obyektiv dialektika təbiətin, cəmiyyətin inkişafını əks etdirir. Subyektiv dialektika isə bundan fərqli olaraq insan təfəkkürü və anlayışların hərəkəti ilə bağlıdır.

Ümumilikdə dialektika dedikdə elə bir təfəkkür üsulu və nə­zəriyyə başa düşülür ki, o dünyadakı obyektləri qarşılıqlı əlaqə­də, ziddiyyətlilikdə və inkişafda götürür.

Dialektikada əlaqə ilə yanaşı *inkişaf prinsipi* də mərkəzi yer tutur. Təsadüfi deyildir ki, dialektikanı *təbiətin cəmiyyətin* və *təfəkkürün* inkişafı haqqında təlim adlandırırlar.

İnkişaf dedikdə hər hansı bir obyektdə baş verən irəliyə doğru yönəlmiş, qarşısıalınmaz keyfiyyət dəyişiklikləri başa dü­şülür. İnkişaf mürəkkəb və çoxtərəfli prosesdir. Fəlsəfi fikir tarixində inkişafın bir sıra modelləri olmuşdur. Onlardan biri XIX əsr ingilis filosofu H.Spenserin (1820-1903) yaratdığı *qradualist (tədrici) baxış* hesab edilir. Bu təlim göstərir ki, təbiətdə inkişaf tədrici təkamül yolu ilə gedir. Onun əsasında materiyanın ayrı- ayrı tərəflərinin mexaniki bölgüsü durur. Təkamülün istiqaməti yekcinslikdən müxtəlifliyə və oradan isə daha çox rəngarəngliyə yönəlir. Qradualist modelin iki əsas nöqsanı vardır. Əvvəla, o, təkamülün tədriciliyini şişirdir, digər tərəfdən isə inkişafın mənbəyini kənarda axtarırdı.

XIX əsrin sonu və XX əsrin əvvəllərində inxişafın *«yaradıcı təkamülü»* *modeli* geniş yayılmışdı. Onun əsas nümayəndələri L.Morqan və A.Berqson idi. Onlar inkişafda yeni keyfiyyətin yaran­dığını qəbul edirdilər. Onlar həm də bu prosesin sıçrayışla getdiyini göstərirdilər. Lakin bu təlim inkişafı real izah etmirdi. O, inkişafa yaradıcı qüvvə (çox vaxt bu Allah hesab olunurdu) tərəfindən həyata keçirilən proses kimi yanaşırdı. Digər tərəfdən, bu təlim ziddiyyətlərin inkişafın mənbəyi olduğunu görmürdü.

*İnkişafın naturalist modeli* XIX əsrin sonlarından geniş əhəmiyyət kəsb etməyə başlamışdı. Əsas nümayəndələri o dövrün görkəmli təbiətşünasları (Ç.Darvin, C.Xakslı, L.Bertalanfi və b.) idi. Buna görə də onlar inkişafın *xüsusi elmi səpkisinə* əsas diqqət yetirirdilər. Onun ümumfəlsəfi mənası isə kölgədə qalırdı. Buna ba­xmayaraq sözügedən təlim çox mühum dünyagörüşü əhəmiyyəti kəsb edir.

İnkişafın *antropogen modeli* (yunanca - antropos- insan deməkdir) onu insanın mənəvi təkamülü kimi səciyyələndirir, (J.Sartr və başqaları).

*İnkişafın müvazinət nəzəriyyəsi* də mühüm yer tutur. Onun nümayəndələri (H.Spenser, Le Dantek, L.Üord) göstərirdilər ki, inkişafda müvazinət əsasdır, mübarizə isə müvəqqəti və zərərlidir. Mü­vazinəti obyektdən kənar qüvvələr pozur. Onların fikrincə inkişaf müvazinətin pozulması və yenidən bərpa olunması sxemi üzrə gedir. Beləliklə, həmin nəzəriyyə müvazinəti mütləqləşdirir, onu ziddiy­yətlərdən kənarda götürür. Onun digər nöqsanı ziddiyyəti (müna­qişələri) birmənalı şəkildə mənfi qiymətləndirməsidir.

*İnkişafın dialektik materialist modeli* onu daxili ziddiyyətli qüvvələrin təsirilə baş verən yerıi keyfiyyətə keçid kimi səciyyələndi­rir. Onun əsasını K.Marks və F.Engels qoymuşlar. Bu modeldə əv­vəllər insanın humanizmi, onun mənəvi inkişafı əsas yer tuturdu. Sonralar isə bu təlim həddən artıq siyasiləşdirildi və ideolojiləşdiıildı. Onun acı aqibətini keçmiş SSRİ-nin təcrübəsi sübut edir.

Dialektikanın qarşılıqlı əlaqə və inkişaf prinsipləri bir-bi­rindən ayrılmazdır. Onların vəhdəti genetik xarakter daşıyır, predmetlərin qarşılıqlı əlaqəsi və təsiri inkişafı yaradır.

Dialektikanı tətbiq edərkən idrakın və fəaliyyətin konkret şəraiti nəzərə alınmalıdır. Dialektikanın bəsit izahı bu tələbə məhəl qoymur. Nəticədə dialektika canlı nəzəriyyədən quru ehkama çevrilir, onun tənqidi funksiyası mütləqləşdirilir. Məsələn, «neqativ dialektika» ad­lanan cərəyanın tərəfdarları (T.Adorno, M.Xorkhaymer və başqaları) bu cür hərəkət edirlər. Onlar təbiətə, cəmiyyətə və mənəvi mə­dəniyyətə münasibətdə anaıxizm və ifrat inqilabçılıq mövqeyindən çıxış edirlər.

Dialektika ilə yanaşı gerçəkliyi dərk etməyin *metafizik metodu da* vardır. Bu metodlar bir-birindən fərqlənir. Lakin dialektika ilə metafizikanı bir-birinə qarşı qoymaq doğru deyildir. Çünki onlar həm də müəyyən qədər əlaqəlidir. Belə ki, dialektik metod metafizikanı bir kənara atmır. Ondakı qiymətli cə­hətləri götürür. Məsələn metafizik metodun əsasında obyektlərin dəyişməzliyi ideyası durur. O, yalnız kəmiyyət dəyişmələrini qəbul edir. Dünyanı statik izah edən bu moment dialektik metoda qi­smən də olsa daxildir. Digər tərəfdən, müasir elmi nailiyyətlər inkişafda xarici mənbənin rolu məsələsində dialektika ilə metafizikanın mövqeyinin yaxınlaşmasına imkan verir. *Sinergetika* elmi (hərfi mənası əməkdaşlıq deməkdir) sübut edir ki, obyekt bifurkasiya nöqtəsinə (latınca - ikiyə bölünmə, şaxələnmə deməkdir) gəlib çatdıqda onda müxtəlif inkişaf variantları özünü göstərir. Onlardan məhz han­sının reallaşması xeyli dərəcədə xarici təsirin rolundan asılıdır.

Dialektika bütöv bir sistemdir. Onun tərkibinə prinsiplər ilə ya­naşı qanunlar və kateqoriyalar da daxildir. Bu üç tərəfin hər biri özü­nəməxsus funksiya yerinə yetirir. Lakin onlar bir-birilə sıx əlaqəlidir.

 **Qanun anlayışı. Qanunların təsnifatı**

İnkişafın qanunlarını öyrənmək çox vacibdir. Onları bilmədən inkişaf prosesini elmi idarə etmək qeyri-mümkündür, dünyanın gedişinə insanların tələbatlarına uyğun təsir göstərmək olmaz.

İnkişafı səciyyəlndirən dialektika qanunlarının konkret izahına keçməzdən əvvəl qanun anlayışına nəzər salaq. Qanun hadisələr arasında *əlaqə* formasıdır. Lakin hər cür əlaqə qanun deyildir. Qa­nun əlaqələri bir sıra spesifik əlamətlərə malikdir. Onlardan *birincisi,* qanun əlaqələrinin obyektivliyi, yəni insanın şüur və iradəsin­dən asılı olmamasıdır. *Digər tərəfdən*, qanun hadisələr arasında mühüm əlaqə formasıdır. Bu o deməkdir ki, qanun əlaqələri predmetlərin daxili vacib tərəfini ifadə edir. *Sonra,* qanun zəruri əlaqə formasıdır, bu əlaqələr mühüm olduğu üçün, birmənalı şəkildə özünə yol açır. Qanun əlaqələrinin bir xassəsi də onların tərarlanan olmasıdır. Bu və ya digər qanunun fəaliyyəti üçün lazımi şərait mövcud olduqda o, mütləq təsir göstərir. *Nəhayət,* qanun əlaqələri öz ümumiliyi ilə səciyyələnir, yəni müvafiq qanun müəyyən çoxluğa (sinfə) daxil olan bütün hadisələr­də fəaliyyət göstərir.

Beləliklə, qanun hadisələr arasında obyektiv, mühüm, zəruri, təkrarlanan və ümumi əlaqə formasıdır.

Qanunların təsnifatı müxtəlif əlamətlərə görə aparılır. Məsələn öz *əhatə dairəsinə görə* qanunlar xüsusi, ümumi və ən ümumi növlərə ayrılır. *Xüsusi qanunlar* bir hərəkət forması daxilindəki hadisələr arasında fəaliyyət göstərir (məsələn biologiyada irsiyyət və dəyişkənlik, kimyada elementlərin dövri sistemi belə qanunlardandır). *Ümumi qanunlar* nisbətən geniş sahəni əhatə edir, bir neçə hərəkət formasına aid olur (məsələn fizikada enerjinin itməməsi və saxlanması qanunu bu qəbildəndir). Həmin qanun bütün maddi si­stemlərdə təsir göstərir. *Ən ümumi qanunlar* universal əhatə dairəsinə malikdir. Onlar təbiətdə cəmiyyətdə və təfəkkürdə fəaliyyət gö­stərir. Dialektikanın qanunları belələrindəndir.

Digər bir əlamətə-*yönəlmə istiqamətinə* görə qanunlar aşağıdakı iki növə bölünür: *fəaliyyət qanunları* və *inkişaf qanunları.* Birinci tip qanunlar hadisələr arasında statik (sabit) əlaqələri ifada edir (məsələn ümumdünya cazibə qanunu), inkişaf qanunları adın­dan göründüyü kimi predmetlər arasında dəyişilmə meyllərini, onun müxtəlif perspektiv pillələrini səciyyələndirir (məsələn, təbii- tarixi inkişaf prosesində materiyanın mürəkkəbləşməsi və şaxələnməsə qanunu).

Fəaliyyət qanunları ilə inkişaf qanunları bir- birilə sıx əlaqəlidir. Bu onların istiqamətləri (mövcudluq və inkişaf) arasındakı vəhdətdən irəli gəlir.

Nəhayət, *qanunlar öz fəaliyyəti mexanizminə görə* iki növə (dinamik və statistik) ayrılır. *Dinamik qanunlar* hadisələr arasında bütün göstəriciləri əvvəldən məlum olan və buna görə də gələcək vəziyyətini irəlicədən söyləmək mümkün olan münasibətləri ifadə edir (məsələn səma mexanikası qanunları bu qəbildəndir). Onların bu keyfiyyətinə əsaslanaraq hələ qədimdən Günəş və ay tutulmalarinin tarixini irəlicədən hesablaya bilirdilər.

*Statistik qanunlar* çoxlu saya malik həmcins obyektlər ara­sında fəaliyyət göstərir. Onlar bütövlükdə hadisələr çoxluğunu sə­ciyyələndirir, bu çoxluğa daxil olan hər bir hadisəni əhatə etmir. Bu qanunlar böyük miqdarda hadisələr içərisində orta statistik göstərici kimi çıxış edirlər. İqtisadi nəzəriyyədə öyrənilən *dəyər qanunu* buna misaldır. Bu qanuna görə əmtəə bazarda öz dəyərinə müvafiq satılmalıdır, lakin tələb ilə təklif arasında formalaşan real vəziyyət onu tez-tez dəyişdirir

Dinamik qanunlar mötəbər və dəqiq informasiya verir. Statistik qanunlar isə bunlardan fərqli olaraq ehtimal xarakteri daşıyır. Ehti­malın konkret dərəcəsi isə təsadüfi hadisələr çoxluğunun reallaşması göstəriciləri ilə müəyyən olunur.

Dialektikanın üç əsas qanunu vardır: *Kəmiyyət dəyişmələrinin keyfiyyət dəyişmələrinə keçməsi qanunu, əksliklərin vəhdəti və mübarizəsi qanunu, inkarı inkar qanunu.* Bu qanunlar təkcə maddi sistemlərdə deyil, həm də mənəvi sahədə və idrakda fəaliyyət göstərir, onlar universal xarakter daşıyır.

**Kəmiyyət dəyişmələrinin keyfiyyət dəyişmələrinə keçməsi qanunu**

Kəmiyyət dəyişmələrinin keyfiyyət dəyişmələrinə keçməsi qa­nunu inkişaf prosesinin ümumi *mexanizmini* açır. Onun elmdə və praktikada böyük rolu məhz bununla müəyyən olunur. Bu qanunu aydın başa düşmək üçün birinci növbədə onu ifadə edən *«key­fiyyət», «kəmiyyət»* və *«ölçü»* kateqoriyalarına diqqət yetirmək lazım gəlir.

*Keyfiyyət* dedikdə bu və ya digər predmetin mahiyyətini müəy­yən edən, onu başqalarından fərqləndirən xassələrin məcmusu ba­şa düşülür. Predmetin xassəsi onun başqaları ilə oxşar və fərqli əlamətləridir. Xassə predmetin müəyyən tərəfini səciyyələndirir. Hegel göstərirdi ki, predmetin xassəsi onun digərləri ilə konkret münasibətində aşkara çıxır. *Xassə* keyfiyyətin bir tərəfinin ifadə­sidir. Keyfiyyət predmeti bütöv bir tam kimi müəyyən edir.

*Kəmiyyət* anlayışı da çox mühüm yer tutur. O, hadisə və pro­seslərin miqdarını, həcmini və sayını bildirir. Əgər keyfiyyət obyektin *nisbi sabit* tərəfini əks etdirirsə, bundan fərqli olaraq kəmiyyət an­layışı onun *dəyişkənliyini* göstərir.

Hər bir predmetin öz keyfiyyəti və kəmiyyəti vardır. Onlar bir birindən ayrılmazdır. Bu vəhdət ölçü anlayışında ifadə olunur. *Ölçü* müəyyən keyfiyyətin və kəmiyyətin qarşılıqlı şərtlənməsi deməkdir. Digər tərəfdən ölçü predmetdə baş verən dəyişikliklərin hüdudlarını ifadə edir. Kəmiyyət dəyişmələri yalnız bu hüdudlar çərçivəsində baş verə bilir. Ondan kənara çıxdıqda predmet öz keyfiyyətini itirir və yenisi ilə əvəz olunur.

İnkişaf prosesinin mexanizmi aşağıdanı kimidir: predmetdə baş verən kəmiyyət dəyişmələri (onun miqdarının artması və ya aza­lması, daxili dəyişkənliyin intensivliyi) müəyyən həddədək onun key­fiyyətinə toxunmur. Lakin elə bir an gəlib çatır ki, tədricən toplanan kəmiyyət dəyişmələri köhnə keyfiyyətlə bir araya sığmır. Keyfiyyət ilə kəmiyyət arasında ziddiyyət baş verir. Həmin ziddiyyətin həlli köhnə keyfiyyətdən yenisinə keçid deməkdir. Bu keçid inkişafın fasiləsizliy­ində müəyyən fasilə momentini ifadə edir və sıçrayış adlanır. Deməli, *sıçrayış* kateqoriyası keyfiyyət dəyişmələrini göstərir. Sıçrayış inkişafın əvvəlki gedişi ilə hazırlanan obyektiv prosesdir. O, pre­dmetdə baş verən ziddiyyətləri həll edir. Yeni keyfiyyətə keçdikdən sonra predmetdə yeni ziddiyyətlər qərarlaşır. Beləliklə, sıçrayış predmetin yüksələn xətt üzrə inkişafını ifadə edir. Baş vermə müddətinə görə sıçrayışlar iki cür olur: *ani sıçrayışlar* və *uzun dövrü əhatə edən tədrici* sıçrayışlar. Birincilərə misal olaraq mikroaləmdə elementar hissəciklərin bir-birinə çevrilməsini göstərmək olar. Belə çevrilmə çox sürətlə-saniyənin milyonda biri ərzində baş verir. Uzun müddətli sıçrayışlar isə adətən böyük dövr ərzində gedir və min illərlə davam edir. Təbii şəraitdə uranın parçalanması, karbohidrogen (neft) ehtiyatlarının yaranması bu qəbildəndir.

Yuxarıda deyilənlərə əsasən kəmiyyət dəyişmələrinin keyfiyyət dəyişmələrinə keçməsi qanununu aşağıdakı kimi ifadə etmək olar. Bu qanun maddi sistemlərin elə bir qarşılıqlı asılılığını ifadə edir ki, burada kəmiyyət dəyişmələri müəyyən mərhələdə keyfiyyət dəyişmələrinə gətirib çıxarır, yeni keyfiyyət isə növbəti kəmiy­yət dəyişmələri üçün yeni imkanlar və interval yaradır. Kəmiyyət dəyişmələrinin yeni keyfiyyətə keçməsi mexanizmini suyun qızdırı­lması nümunəsində aydın görmək olar. Biz suyu 99 dərəcəyə qədər qızdırdıqda onda kəmiyyət dəyişmələri baş verir və toplanır. Lakin bu dəyişikliklər suyun keyfiyyətinə toxunmur. Temperaturu bir dərəcə artıraraq 100 dərəcəyə çatdırdıqda, kəmiyyət dəyişiklikləri yeni key­fiyyətə keçir, yəni su mayelikdən çıxır, buxar keyfiyyəti əldə edir. Başqa bir misal: iki kilometr yüksəklikdə uçan mərminin sürəti saniyədə 1000, 2000... 7910 metr olarsa, o qayıdıb torpağa düşür. Sürət cəmi bir metr artaraq 7911-ə çatdıqda uçuş öz keyfiyyətini dəyişir və kosmik xarakter alır. Kosmik sürət çoxalaraq saniyədə 11189 metr olduqda uçuş *planetlərarası uçuşa* və 16662 metrə çatdıqda isə *ulduzlaıarası uçuşa* çevrilir.

**Əksliklərin vəhdəti və mübarizəsi qanunu**

Əksikliklərın vəhdəti və mübarizəsi qanunu inkişaf prosesinin *daxili mənbəyini və hərəkətverici qüvvəsini açır.* Buna görə də o dialektika sistemində çox böyük rol oynayır.

Bu qanunun izahına onu ifadə edən əsas anlayışların şərhi ilə başlamaq məqsədəuyğundur. Belə anlayışlar «eyniyyət», “fərq” “əksiklik» və «ziddiyyət»dir.

«Eyniyyət» kateqoriyası predmetin müəyyən zaman ərzində öz-özünə bərabər olmasını, eyniyyət təşkil etməsini səciyyələndirir. Nəzərdə tutulmalıdır ki, hər bir predmet fasiləsiz surətdə dəyişi­lmədədir. Buna görə də predmetin eyniyyətdə olması müvəqqətidir. O, tezliklə, öz-özündən fərqlənir. *«Fərq»* dedikdə hər hansı bir obyekti başqalarından ayıran cəhət və əlamətlər nəzərdə tutulur.

*Hər hansı bir obyektin bir-birinə əks istiqamətli tərəfləri əksliklər adlanır.* Əksliklər predmetlərdəki sabitlik və dəyişiklik meyl­lərini ifadə edirlər. Dünyadakı hər bir obyekt iki əks tərəfə malikdir. Məsələn, atomun daxilində müsbət yüklü nüvə və mənfi yüklü elektron mövcuddur. Cansız təbiətdəki cisimlərdə dəfetmə və cəzbetınə qüvvələri də əksliklərdir. Kimyada birləşmə və ayrılma reaksiyaları, üzvi aləmdə irsiyyət və dəyişkənlik, assimilyasiya və dissimilyasiya prosesləri də əksikliklərə misaldır.

Qeyd olunmalıdır ki, əksliklərə malik olmaq predmetlərin daxili təbiətindən irəli gəlir. Çünki onlar sabitlik ilə dəyişkənliyin vəhdətini ifadə edirlər.

Dialektik əksliklər aşağıdakı keyfiyyətə malikdir: onlar qarşılıqlı surətdə *bir-birini istisna* edir və həm də *biri digərini şərtləndirir*. Əg­ər əksliklər yalnız bir-birini istisna etsəydi, onda onlar inkişafın mənbəyi rolunu oynaya bilməzdi. Yaxud da, əksliklər yalnız vəh­dətdə olsaydı, onda dəyişilmə və inkişaf üçün stimul olmazdı. Əksliklərin vəhdəti özünü aşağıdakılarda göstərir: əks tərəflər qarşılıqlı surətdə bir-birini tamamlayır. Digər tərəfdən, onlar arasında müvəqqəti də olsa müvazinət mövcud olur. Sonra, əksliklər qarşılıqlı surətdə bir-birinə keçir, yəni sistem daxilində öz yer­lərini dəyişdirə bilirlər. Nəhayət, əksliklər onların müvəqqəti birləşməsinə imkan yaradır.

Qeyd olunmalıdır ki, əksiklərin vəhdəti *müvəqqəti* və *keçicidir.* Onların mübarizəsi isə *mütləq* və *əbədidir.* Bu onunla izah edilir ki, əksliklər arasında müvazinət həmişə nisbidir, çünki çox keçməmiş bu müvazinət pozulur və onların mübarizəsi baş verir. Əksliklərin mü­barizəsi obyektin daxili ziddiyyətli mahiyyətinin təzahürüdür. Bu mübarizə ziddiyyətlərin həllinə doğru aparır.

Əksliklərin mübarizəsinin mütləqliyi bunda ifadə olunur ki, yeni hadisə mübarizənin nəticəsində törəyir. Sonra, əksliklərin mü­barizəsi inkişafın daxili mənbəyidir. Digər tərəfdən, əksliklərin mübarizəsi labüddən onlar arasındakı vəhdəti pozur. Nəhayət, bu da göstərilməlidir ki, əksliklər qarşılıqlı surətdə bir birinə keçə bilirlər. Ziddiyyət predmetin əks tərəflərinin qarşılıqlı təsirini ifadə edir. Onun yaranmasının mənbəyi obyektdə əks istiqamətə yönələn meyillərdir. Ziddiyyətə dair aşağıdakı nümunələri göstərmək olar: cəzbetmə və dəfetmə, müsbət və mənfi elektrik yükləri, kimyəvi birləşmə və par­çalanma, orqanizmdə assimilyasiya və dıssimilyasiya, əsəb pro­sesində qıcıqlanma və ləngimə, ictimai həyatda əməkdaşlıq və mübarizə. Varlığın müxtəlif sahələrindəki ziddiyyətlər özünəməxsus xarakter daşıyır. Onların hamısı üçün ümumi cəhət də vardır. Bu ondan ibarətdir ki, inkişaf vahidin əksliklərə parçalanması, onların qarşılıqlı təsiri, ziddiyyətin yaranması və həlli yolu ilə baş verir. Məsələn, *cansız təbiətdə* əksliklərin qarşılıqlı təsiri (maddə və sahənin qarşılıqlı təsiri) nəticəsində elementar hissəciklər və onlar­dan ibarət müxtəlif sistemlər əmələ gəlir. Cəzbetmə və dəfetmə zid­diyyəti bir halda atom nüvəsini bağlayır, birləşdirir, digər bir şəraitdə onun parçalanmasına gətirir. Sonra, qravitasiya və dəfetmə qüvvələ­rin təsiri səma cisimlərinin qalaktikada dövr etməsini təmin edir

*Üzvi aləmdə* də özünəməxsus ziddiyyətlər var. Ən ümumi halda orqanizm ilə onun mövcudluğu şəraiti arasındaxı ziddiyyət göstərilməlidir. Onun həlli orqanizmdə maddələr mübadiləsini yeni­ləşdirir. Maddələr mübadiləsi özü də daxili ziddiyyətlidir. Assimil­yasiya (qəbul olunan qidanı mənimsəmək yolu ilə maddələrin yaran­ması) və dissimilyasıya (maddələrin parçalanaraq orqanizm üçün enerji verməsi) bunu göstərir. Sübut olunmuşdur ki, insan bədənindəki zülalların təxminən yarıya qədər maddələr mübadiləsi nəticə­sində 80 gün ərzində yenisi ilə əvəz olunur. Qanda hər gün 350-500 milyard eritrosit məhv olur, bir o qədər də yenidən yaranır.

*Cəmiyyətdə* istehsal ilə istehlak, müxtəlif partiyalar, döv­lətlər arasında, köhnəliklə yeniliyin bütün təzahürləri arasında ziddiyyətdər vardır. Bunlarla yanaşı mənəvi mədəniyyətdə, elmi biliyin inkişafında yeni biliklərlə köhnəlmiş müddəalar arasında müxtəlif və bir-biri ilə əks mövqelərin mübarizəsi baş verir.

Sonra qlobal miqyaslı ziddiyyətlər vardır. Deyilənlərdən əlavə bütün dövrlərdə fəaliyyət göstərən ümumisosioloji ziddiyyətlər mövcuddur (istehsal ilə tələbat arasındakı ziddiyyət).

Qeyd edək ki, hadisələrə sükunət halında yanaşdıqda, onda ziddiyyət aşkar olunmur. Ziddiyyət hadisəni dəyişilmə və inkişaf ha­lında götürdükdə üzə çıxır.

Ziddiyyət, dəyişilmə və inkişaf bir-birindən ayrılmazdır. İnkişaf və özhərəkətin olduğu yerdə dialektik ziddiyyət də möv­cuddur. Dialektik ziddiyyət predmet və hadisələrin əks, bir-birini istisna edən, daxili vəhdətdə olan və qarşılıqlı nüfuz edən, özhərəkətin və inkişafın mənbəyi rolunu oynayan tərəflərin və meyllərin qarşılıqlı təsiridir.

Dialektik ziddiyyət müəyyən bir tamın daxilində əksiklərin həm vəhdətini və həm də mübarizəsini ifadə edir.

Ziddiyyətlərin xarakteri əks tərəflərin spesifikliyi və onların mübarizəsinin konkret şəraiti ilə müəyyən olunur. Bu mənada zid­diyyətlərin bir çox növləri vardır (*daxili və xarici antaqonist* və *qeyri-antaqonist, əsas və qeyri- əsas, başlıca və başlıca olmayan* və s.).

*Daxili ziddiyyət* müəyyən obyektdə olan əks tərəflərin qarşı­lıqlı təsiridir. Heyvanlarda və bitkilərdə növdaxili mübarizə, müəyyən bir orqanizm daxilində əks proseslərin mübarizəsi buna misaldır.

Əgər daxili ziddiyyət sistemin hüdudlarından kənara çıxmırsa, *xarici ziddiyyət* müəyyən obyekt ilə ondan kənarda olanlar arasında baş verir. Qeyd olunmalıdır ki, ziddiyyətlərin bu növlərə bölgüsü nisbi xarakter daşıyır. Belə ki, eyni bir ziddiyyət yanaşma səpkisindən asılı olaraq daxili və ya xarici ola bilər. Xarici ziddiyyətlərə misal kimi təbiət ilə cəmiyyət, orqanizm ilə mühit arasındakı ziddiyyətləri göstərmək olar.

İnkişafda daxili və xarici ziddiyyətlərin roluna da diqqət yetiril­məlidir. Onlar ümumilikdə bir-birindən ayrılmazdır. Lakin konkret və­ziyyətdə daxili ziddiyyətlər inkişafda aparıcı rol oynayır. Bununla be­lə daxili və xarici ziddiyyətləri bir-birinə qarşı qoymaq doğru deyildir.

*Antaqonist ziddiyyətlər* əsas mənafeləri bir-birinə əks olan sosial qruplar və qüvvələr arasındakı ziddiyyətlərdir. Onlar barış­mazdır. *Qeyri-antaqonist* *ziddiyyətlə*r fərdlər, sosial birliklər və ölkələr arasında əsas mənafelərin ümumiliyi daxilində mövcud olur. Sosial həyatdakı ziddiyyətlərin vaxtında və düzgün aşkar etmək, cəmiyyəti elmi idarə etmək üçün zəruridir.

*Əsas və qeyri-əsas ziddiyyətlər* də bir-birindən fərqlənir. *Əsas ziddiyyət* müəyyən sistemdə aparıcı yeri tutur və qalan ziddiyyətlərə güclü təsir göstərir. Əsas ziddiyyət ilə başlıca ziddiyyət eyni deyildir. Sonuncu qəbildən olan ziddiyyət hadisənin inkişafının həmin mərhələsində həlledici rol oynayır.

İnkişaf prosesində ziddiyyətlərin vəziyyəti dəyişilir. Onların münasibəti harmoniya, disharmoniya və münaqişə vəziyyətində olur. Sonuncu ziddiyyətlərin kəskinləşməsinin axırıncı həddidir.

Ziddiyyət yalnız həll edildikdə inkişafın mənbəyi rolunu oy­nayır. Buna görə də demək olar ki, ziddiyyətlər və onların həlli olan yerdə inkişaf da vardır.

Ziddiyyətləri həll etməyin əsas formaları bunlardır: əksliklərın bir-birinə və yüksək səviyyəyə keçməsi; bir əksliyin digər əksik üzərində qələbəsi; hər iki əksliyin məhv edilməsi və yenilərinin yara­nması.

Ziddiyyətlərin inkişafı və həlli prosesi bir neçə mərhələni əhatə edir. *İlk mərhələdə* əksliklərin fərqliliyi ilə müqayisədə eyniyyət üstün olur. Əslində bu mərhələdə ziddiyyət gizli şəkildə çıxış edir, rüşeym halında özünü göstərir. Sonrakı mərhələdə əksiklər arasındakı mü­nasibətlərdə ziddiyyət üstünlük təşkil edir. Nəhayət, *üçüncü mərhələdə* ziddiyyətlər həll olunur, yəni sıçrayış yolu ilə köhnə key­fiyyət ləğv olur, onun yerinə yeni hadisə yaranır.

**İnkarı inkar qanunu**

İnkarı inkar qanunu *inkişafın istiqamətini*, burada *köhnə* ilə *yeninin əlaqəsini* aşkara çıxarır.

*Cansız təbiətdə* inkişafa və inkara dair misal ulduzlar milyon illərlə mövcud olur, sonra isə sönür. Yaxud da Yerin geoloji dövrləri bir-birini əvəz edir. *Canlı həyatda* bitki və heyvan növləri bir müddət yaşayır, sonra məhv olur. Eyni sözləri *cəmiyyət haqqında* da demək olar. Belə ki, tarix başdan-ba­şa insan nəsillərinin bir-birini əvəz etməsi deməkdir. Bütün bunlar sübut edir ki, inkişaf olan yerdə inkar da vardır. Köhnəni inkar etmədən yeni yarana və yetişə bilməz. Buna görə də demək olar: dünya hər bir dövrdə götürüldükdə keçmişin nəticəsi və gələcəyin rüşeymidir.

İnkarı inkar qanununun mahiyyətini açmaq üçün ilk növbədə *inkar kateqoriyasına* diqqət yetirilməlidir.

İnkarın *metafizik* və *dialektik* anlamı mövcuddur. *Metafizika* inkarı xarici qüvvənin təsiri nəticəsi kimi götürür. Onu müəyyən predmetin və ya hadisənin birdəfəlik məhv edilməsi kimi izah edir. Əlbəttə, təbiətdə belə inkar halları mövcuddur. Məsələn, buzlaşma, su basqınları və vulkan püskürmələri nəticəsində bitki və heyvan növlərinin bütöv bir nəsli kəsilir. Lakin dünyada əsas yeri dialektik inkar tutur. *Dialektik inkar* isə özinkar, daxili inkardır. Buna görə də hadi­sənin inkişafını dayandırmır. Əksinə, onun daha da inkişaf etməsi uçün əlverişli şərait yaradır. Bu inkar yalnız köhnənin inkişafa mane olan tərəfini məhv edir. Həmin köhnənin müsbət tərəfi qorunub sax­lanılır, köhnə ilə mübarizədə yeni həmişə qələbə çalır. Çünki özündən savayı həm də köhnədə olan müsbət tərəfə arxalanır.

Beləliklə, dialektik inkar kateqoriyası inkişafın müəyyən mərhələsini ifadə edir. Bu mərhələ obyektin (hadisənin) nə isə bir başqasına çevrilməsi deməkdir. Lakin həmin prosesdə əvvəlki hadi­sənin (yəni inkar olunanın) bəzi tərəfləri saxlanılır, inkar inkişaf pro­sesinin çox mühüm səciyyəsini təşkil edir.

Metafizik inkar dağıdıcı (destruktiv) xarakter daşıyır. Köhnəni birdəfəlik ləğv edir. Bundan fərqli olaraq dialektik inkar köhnəni sa­dəcə bir kənara atmır, onun müəyyən tərəflərini qoruyub saxlayır və inkişaf etdirir. Yeninin tərkibinə inkar olunan hadisənin müəyyən müsbət tərəflərinin dəyişdirilmiş halda daxil olması Aufhebang Hegel bərtərəf etmə (götürmə) adlanır. Bərtərəf etmə bir-birilə əlaqəli üç səpgini əhatə edir: *ləğv etmə, əxz etmə* və *əks olunanı* daha yüksək pilləyə qaldırma.

Dialektik inkar, qanunauyğun baş verən yeniləşmə prosesi, köhnə keyfiyyətin yenisi ilə əvəz olunması, obyektin öz inkişafının nəticəsidir. Hegel inkar nəticəsində yaranan yenini səciyyələndirərək yazırdı: «O, yeni anlayışdır, özü də əvvəlki anlayışa nisbətən daha yüksək, daha zəngin anlayışdır, çünki o, köhnə anlayışın inkarı nəticəsində zənginləşmişdir».

Dialektik inkar inkişafda həm də *köhnə ilə əlaqə* momenti deməkdir. O, inkişafda varisliyi ifadə edir. Varislik sübut edir ki, yeni, köhnədən təcrid olunmuş halda, ondan kənarda yarana bilməz. Məsələn canlı təbiətdə varisliyin əyani nümunəsi kodların nəsillər üzrə irsən keçməsində təzahür edir. Cəmiy­yətdə irsiyyət mexanizminin fəaliyyəti və varislik sayəsində inkişaf mümkün olur. Lakin hər bir yeni nəsil öz valideynlərinin əlamətlərim olduğu kimi təkrar etmir. Çünki inkişafda varislik ilə yanaşı dəyışkənlik, yeniləşmə də vardır. Buna görə də hər bir nəsildə yeni keyfiyyət və əlamətlər özünü göstərir. O, həm praktikada və həm də mənəvi fəaliyyətdə özünün çox qiymətli irsini yaradır. Bu, əvvəlki nəsillə­rin yaratdıqlarını özündə əks edir. Eyni zamanda onları inkişaf etdirərək, gələcək nəslə miras qoyur. Beləliklə də nəsillər arasında varislik və dialoq baş verir.

Elmi biliklərin inkişafında varislik özünü bunda göstərir ki, hər bır yeni bilik müəyyən dərəcədə mövcud ənənəyə arxalanır. N.Borun kəşf etdiyi elmin inkişafında uyğunluq prinsipi bunu ifadə edir. Qeyd olunmalıdır ki, elmdə ənənə birdən-birə yaranmır. O, obyektlərin uzun illər davam edən öyrənilməsinin məhsuludur. Elmin tarixi inkişafı prosesində daim köhnə ənənələr qismən sıradan çıxır, onların yerinə yeniləri yaranır. Elmin və texnikanın inkişafında vaıisliyin rolunu düzgün qımətləndirmək son dərəcə vacibdir. Əks halda onların keçmişini, habelə gələcək per­spektivini dürüst müəyyən etmək qeyri-mümkündür.

Köhnə ilə yeni arasında əlaqə və varislik mənəvi mədəniy­yət sferasında daha aydın görünür. Belə ki, mədəniyyətin hər bir mərhələsi, ondan əvvəlki dövrün nümunələrini qoruyub saxlayır və daha da inkişaf etdirir. Bunu Azərbaycan xalqının əsrlər boyu yarat­dığı və nəsildən-nəslə ötürdüyü mədəniyyət incilərinin nümunəsində yəqin etmək olar. Bu sahədə davam edən varisliyin nəticəsidir ki, Nizami, N.Tusi, Füzuli, M.Axundov, C.Məmmədquluzadə və onlarca digər sənət korifeylərinin yaradıcılığında irəli sürülmüş qiymətli ideya və fikirlər bu gün də öz əhəmiyyətini saxlayır. Lakin inkişafda varislik inkarı istisna etmir, əksinə onun olmasını şərtləndirir. Çünki ondan kənarda inkişaf da yoxdur. Tarix sübut edir ki, o, bu günə qədər inkar vasitəsilə inkişaf etmişdir. Onun keçdiyi hər bir mərhələ özündən əvvəlkinin inkarı olmuşdur.

İnkarın mexaniki anlamı əvvəlki mərhələ ilə əlaqə və varisliyi inkar edir. Beləliklə də inkarın dağıdıcı, rəddedici momentini mütləqləşdirir. Eynilə də digər ifrat hədd yol verilməzdir. İnkişafda varisliyin rolunun şişirdilmək olmaz. Bu halda yeninin əhəmiy­yəti lazımi qiymətləndirilmir.

İnkişafda varisliyə məhəl qoymamaq daha çox nihilizmdə və anarxizmdə ifadə olunur. Onların nümayəndələri T.Adorno, М.Хоrк xaymer (neqativ dialektika təlimi) və P.Lorenso, M.Juaye (anarxizm) ənənələrə mənfi münasibət bəsləyirlər. Onların fikrincə inkişafda hər bir mərhələ sözün əsl mənasında məhz özündən başlayır.

Sosial nihilizm cəmiyyətin tərəqqisinə böyüx ziyan vurur. Bunu keçmiş SSRİ-nin ilk illərində yayılmış prolekultçuların nümunəsində görmək olar. Onlar burjua cəmiyyətinin mədəniyyəti ilə hər cür əla­qəni pisləyirdilər. Sonralar ÇXR-dəki mədəni inqilab (Xunveybin hərəkatı) da bu yolu tutduğu üçün elmin və mədəniyyətin inkişafına böyük zərbə vurdu.

İnkarı inkar qanununu izah edərkən belə bir sual qarşıya çıxır. Niyə inkar sözü iki dəfə təkrar olunur? Məsələ bundadır ki, birinci dəfəki inkar hələ inkişafı tam başa çatdırmır. İnkişaf dövrəsinin tamamlanması üçün ikinci səviyyəli inkar, yəni inkarı inkar zəruridir. Bunu aydın təsəvvür etmək üçün vaxtilə Hegelin gətirdiyi misala diqqət yetirək. Taxıl dənəsi əlverişli torpaqda bitir, göyərir və sünbülə çevrilir. Sünbül taxıl dənəsinin inkarı deməkdir. Lakin bu inkar taxıl dənəsini tam bir kənara atmır, onun bəzi tərəflərini hifz edib saxlayır və inkişaf etdirir. Sünbülün yetişməsi nəticəsində onda taxıl dəni yaranır. Bu yeni taxıl dəni sünbülün inxarı deməkdir. Deməli yeni dən əvvəldə götürülən dənə nisbətən inkişaf etmiş formadır. Buradan aydın olur ki, inkişaf tsiklinin başa çatması üçün inkar əməliyyatının iki dəfə təkrarlanması lazımdır. Qeyd olunmalıdır ki, hər bir inkişaf tsiklində (dövrəsində) inkarların sayı həmin hadisənin konkret özünəməxsusluğu ilə müəyyən olunur. Bu o deməkdir ki, inkarların sayı ikidən çox da ola bilir.

Beləliklə, inkarı inkar qanunu inkişafın aşağıdakı mühüm xüsu­siyyətini ifadə edir: ikinci inkarın nəticəsi əvvələ qayıtmaq demək deyildir. O, özündə yenini- inkişaf momentini ifadə edir. Deyilənlər göstərir xi, inkişaf prosesi dairə formasında getmir, inkişaf həm də düz xətt boyunca baş vermir. İnkişaf spiralvari formada gedən prosesdir. Spiralın hər bir yuxarı mərhələsi sanki əvvəlki mərhələyə qayıdır. Əslində, bu əvvəlkinin təkrarı demək deyildir. Çünki bu qayı­dış əvvəlkindən daha yüksək pillədə baş verir

İnkişafın spiral formasında baş verməsi onun heç də həmişə irəliyə doğru yönəlməsi demək deyildir, inkişaf prosesində tənəzzül istiqamətində dəyişikliklər də baş verə bilir. Buna nümunə kimi vi­rusları göstərmək olar. Onlar əvvəllər xeyli dərəcədə mürəkkəb qu­ruluşlu canlı orqanizmlər kimi çıxış edirdilər. Sonralar isə canlı hüceyrələrdə tüfeyliliyə alışma prosesində tənəzzülə uğramışlar.

İnkarı inkar qanununu bəzən dialektik sintez qanunu adlandı­rırlar. Bu, inkişaf prosesində birinci və ikinci inkarların qovuşması faktına əsaslanır. Odur ki, həmin adı qismən qəbul etmək olar. Bu qanunu kəşf edən Hegel onu triada (üçlük deməkdir) qanunu adlandırmışdır. Üçüzvlü triadanın sxemi belədir: tezis- antitezis-sintez. Bu o deməkdir ki, tezis (yəni inkişaf tsiklinin əvvəlində götürülmüş obyekt), onun əksi olan antitezis tərəfindən inkar olunur. İkincı inkar nəticəsində isə tezislə antitezisin dialektik sintezi baş verir.

İnkarı inkar qanunu inkişafın istiqamətini və nəticəsini göstərir. Həmin qanun öyrədir ki, inkişaf bir neçə tsikli əhatə edən prosesdir. Hər bir tsiklin daxilində inkişafın bir pilləsindən digərinə keçid inkar deməkdir. Bu qanun həm də inkişafda hər bir inkarın rolunu açır. Göstərir ki, ikiqat inkar inkişafın əsas meylini, istiqamətini ifadə edir.

Beləliklə, inkarı inkar qanunu yeni ilə köhnənin əlaqəsini göstərir, varisliyi, təkrarolunanlığı, qarşısıalınmazlığı, inkişafın irəliyə doğru yönəlmiş xarakterini sübut edir.

Qeyd olunmalıdır ki, dialektikanın bu üç qanunu sıx vəhdət­dədir və hətta biri digərinə nüfuz edir. Məsələn, müəyyən kəmiyyət dəyişikləri toplanaraq sıçrayışa gətirib çıxarır. Sıçrayış isə köhnə keyfiyyətin inkarı və yeni keyfiyyətə keçid deməkdir. Digər tərəfdən sıçrayış həm də ziddiyyətin həlli mərhələsini ifadə edir. Göründüyü kimi sıçrayış, inkar və ziddiyyətin həlli bir- birinə qovuşmuş halda çıxış edir.

Beləliklə, birinci qanun inkişafın necə baş verdiyini göstərir, ikinci qanun inkişafın səbəblərini və mənbəyini aşkar edir. Üçüncü qanun inkişafın irəliyə doğru yönəldiyini, istiqamətini sübut edir. Bu qanunların hər biri özünəməxsus xarakter daşıyır. Bununla yanaşı onlar bir-birini tamamlayır. Onların hər üçü vahid inkişaf prosesinin təbiəti və mexanizmini açmağa xidmət edir.

**Dialektikanın kateqoriyaları və ümumelmi anlayışlar**

Dialektika sistemində prinsiplər və qanunlar ilə yanaşı kateqoriyalar da çox mühüm yer tutur. Əslində dialektikanın pıinsip və qanunları onun kateqoriyaları vasitəsilə ifadə olunur. Belə ki, «kateqoriyalar obyektiv dünyanın universal qanunlarının fikirdə inikas formalarıdır».

Hər bir elmin əməliyyat apardığı əsas və fundamental anlayışlar onun *kateqoriyalarını* təşkil edir. Lakin bütün kateqori­yalar anlayışlar olsalar da, bütün anlayışlar hələ kateqoriyalar demək deyildir. Çünki kateqoriyalar anlayışlardan daha geniş həcmə malikdir. Digər tərəfdən ayrı-ayrı elmlərin kateqoriyalarından fərqli olaraq dialektikanın kateqoriyaları ən ümumi məzmuna malikdir. Belə ki, onlar varlığın bütün sahələrini (təbiəti, cəmiyyəti və təfəkkürü) əhatə edir.

Öz həcminin genişliyi baxımından ümumelmi anlayışlar dialektika kateqoriyalarına xeyli dərəcədə yaxındır. Buna görə dialektika kateqoriyalarını ayrı-ayrılıqda şərh etməzdən əvvəl onların ümu­melmi anlayışlar ilə münasibətlərini göstərmək lazımdır.

*Fəlsəfi kateqoriyalar* ilə ümumelmi an­layışlar bir birilə sıx əlaqə və vəhdətdədir. Sonuncular, nisbətən məhdud əhatə dairəsinə malik olan xüsusi elmi anlayışlar ilə fəlsəfi kateqoriyalar arasında əlaqələndirici vasitə kimi çıxış edir.

Ümumelmi anlayışlar ilə dialektikanın kateqoriyaları ara­sında həm məzmun və həm də funksional əlaqə mövcuddur. Lakin onlar arasında müəyyən fərqlər də vardır. Əvvəla, ümumelmi kateqoriyalar riyazi, fiziki və bioloji biliyin sintezinin məhsuludur. Onlar bilavasitə dünyagörüşü funksiyası yerinə yetirmir. Fəlsəfi kateqoriyalar isə dünyagörüşündən kənarda fəaliyyət göstərmir. Sonra, dialektikanın kateqoriyaları varlığın universal əlaqələrini ifadə edir. Ümumelmi anlayışlar isə bir neçə elm sahəsində fəaliyyət gö­stərir. Belə ki, dialektika kateqoriyaları ən ümumi xarakter daşıdığı halda, ümumelmi anlayışlar yalnız bir neçə elmi əhatə edir.

Ümumelmi anlayışlar ilə fəlsəfi kateqoriyaların münasibətinin izahında iki ifrat mövqe özünü göstərir. Bunlardan *birincisi* ümu­melmi anlayışların rolurıu şişirdir, onları fəlsəfi kateqoriyalar sə­viyyəsinə yüksəldir. Belə bir yanlış fikir irəli sürülür ki, hər bir elm ümumelmi səviyyədə öz fəlsəfi problemlərini həll etməyə qadirdir. Neopozitivizmin müxtəlif istiqamətləri bunu israr edirlər, *ikinci* baxı­şın tərəfdarları ümumelmi anlayışların qnoseoloji və metodoloji roluu əsassız olaraq azaldırlar.

Fəlsəfi kateqoriyalar ilə ümumelmi anlayışların əlaqəsi art­dıqca, bu prosesdə onların hər ikisi zənginləşir. Belə ki, birincilərin məzmunu dərinləşir və konkretliyi çoxalır. Eyni zamanda ümumelmi anlayışların nəzəri-metodoloji statusu möhkəmlənir, dünyagörüşü əhəmiyyəti artır.

*Dialektikanın kateqoriyaları reallığın ən ümumi, mühüm əla­qələri və tərəflərini əks etdirən ümumi anlayışlardır.* Onların məz­mununda varlıq haqqında ən ümumi bilik ifadə olunur. Kateqoriyalar təfəkkür prosesində çox böyük rol oynayır. Onlar mühüm qnoseoloji və metodoloji funksiya yerinə yetirirlər. *Birinci funksiya* onların müəyyən bilik forması olması deməkdır. İkinci funksiya bunu ifadə edir ki, kateqoriyalar dünyanın dərk edilməsinin və mənimsənilməsi­nin mühüm vasitəsidir. Dialektikanın kateqoriyaları insanların praktik fəaliyyətinin və elmlərin inkişafının məhsuludur. Tarixən formalaş­mış bu kateqoriyalarda insanların dünyaya münasibəti ümumi şəkildə əks olunur.

Dialektikanın kateqoriyaları çox geniş məzmuna malikdir. Bu münasibətdə onları iki əsas qrupa ayırmaq olar: 1) varlığın qu­ruluşunu, təşkilini əks etdirənlər; 2) varlığın determinasiya və səbəbiyyət əlaqələrini ifadə edən kateqoriyalar.

I qrupa aid kateqoriyaların şərhinə «təkcə» və «ümumi­dən» başlamaq məqsədəuyğundur.

İnsanlar ayrı-ayrı predmetlər və obyektlər ilə təmasda olarkən onların zahiri, nəzərə çarpan xassə və münasibətlərini öyrənirlər. Məlum olur ki, onların hər biri digərindən fərqlidir. Başqa sözlə desək onlar təkrar olunmazdırlar. Bu keyfiyyətin dərk olunması «təkcə» və ya «ayrıca» kateqoriyasının yaranmasına gətirib çıxarmışdır.

İnsanlar öz praktiki fəaliyyətində həm də yəqin edirlər ki, bir sıra predmetlər müəyyən ümumi cəhətlərə malikdirlər. Bu key­fiyyəti onlar «ümumi» kateqoriyası vasitəsilə ifadə etmişlər.

Beləliklə, *təkcə* dedikdə özünəməxsus keyfiyyəti və xas­sələri ilə başqalarından fərqlənən ayrıca bir predmet, hadisə və ya proses başa düşülür. O, obyektlərin fərdiliyini, keyfiyyət və kə­miyyət müəyyənliyini ifadə edir. Ümumi kateqoriyası bütün hadi­sələrə və proseslərə aid olan oxşar cəhətləri göstərir. Qeyd olunmalıdır ki, təkcə ilə ümumi bir-birindən ayrılmazdır. Belə ki, özü- özlüyündə ümumi yoxdur, o abstraksiyadır. Ümumi yalnız təkcə vasitəsilə və təkcədə mövcud ola bilir. Digər tərəfdən, hər bir təkcə ümumi ilə sıx bağlıdır. Öz həcminə görə o, umumiyə daxil olur. Baş­qa sözlə desək, oxşar əlamətlərə malik olan təkcələr birləşərək çoxluğu, ümumini əmələ gətirirlər. Təkcə ilə ümuminin qarşılıqlı əla­qəsini aşagıdakı misaldan da görmək olar: 80-ci illərin sonunda ke­çmiş SSRİ ərazisinin müxtəlif yerlərində totalitar rejimə qarşı milli azadlıq hərəkatları baş verdi. Bu hərəkatlar öz məzmununa, məq­səd və vəzifələrinə görə Pribaltikada, Zaqafqaziyada, Orta Asiyada və digər regionlarda oxşar cəhətlərə malik idi. Buna görə də onların hamısı «Sovet imperiyasına qarşı milli azadlıq hərəkatı» adı altında ümumi şəkildə ifadə olunur. Digər tərəfdən, həmin hərəkat yuxarıda adı çəkilən regionların hər birində özünəməxsus, təkrarolunmaz cə­hətlərə malik idi. Bu keyfiyyəti isə *«təkcə»* anlayışı əks etdirir. Mə­sələn, Azərbaycanda bu hərəkat çox keçmədən erməni təcavüzkarlarına qarşı müharibə şəraiti ilə qovuşdu. Nəticədə, burada müstəqillik və azadlıq uğrunda mübarizə çətin və özünəməxsus xarakter aldı. Bu keyfiyyətinə görə xalqımızın milli-azadlıq hərəkatı təkcədir, başqa yerlərdəkindən fərqlənir.

Təkcə ilə ümuminin əlaqələri *«xüsusi»* kateqoriyası va­sitəsilə təmin olunur. Xüsusi təkcəyə münasibətdə ümumidir, ümu­miyə münasibətdə isə təkcədir. Yəni xüsusi, ümumi ilə təkcə ara­sında aralıq mövqeyinə malikdir. Bu üç kateqoriyanın vəhdəti dildə də əks olunur. Məsələn «Qızılgül çiçəyi bitkidir» cümləsinə nəzər salaq. Burada qızılgül-təkcəni, çiçək-xüsusini və bitki isə ümumini bildirir. Təkcə, xüsusi və ümumi arasındaxı münasibətləri düzgün ba­şa kdüşmək və fəaliyyətdə nəzərə almaq çox vacibdir.

*Mahiyyət* və *hadisə* varlığın quruluşunu və təşkilini əhatə edən kateqoriyalar qrupunda mühüm yer tutur. Bu kateqoriyalar gerçəklikdəki müəyyən obyektin bir-birilə sıx bağlı olan iki səpkisini - *zahiri, üzdə* olan tərəfini və *daxili, dərində* olan tərəfini bildirir.

Mahiyyət dedikdə obyektin başlıca, əsas və müəyyənedici tərəfi başa düşülür. O, həm də obyektin inkişafı meyllərini göstərir. Mahiyyət üzdə olmur, gizli, dərin xarakter daşıyır. Buna görə də onu düzgün müəyyən etmək heç də həmişə asan deyildir. Bu key­fiyyətinə görə mahiyyət anlayışı məzmun və qanun anlayışları ilə bir səviyyəli hesab olunur.

*Hadisə* (təzahür) predmetin üzdə olan, müşahidə edilən tərəfidir. Hadisə mahiyyətin təzahürü, onun ifadə olunması for­masıdır.

Qeyd edək ki, hadisə sözü çox vaxt hər hansı bir obyektin re­allığını, mövcudluğunu bildirmək üçün işlədilir. Burada isə həmin anlayış yalnız mahiyyətin təzahürü mənasında götürülür.

Mahiyyət ilə hadisə ayrılmaz vəhdətdədir. Hadisə mahiyyət­dən kənarda mövcud deyildir. Digər tərəfdən, hər bir mahiyyət hadi­sədə təzahür edir. Bunu nəzərdə tutaraq Hegel yazırdı: *«mahiyyət hadisəlidir, hadisə isə mahiyyətlidir».*

Lakin mahiyyət ilə hadisə bir-birinə uyğun gəlməyə də bilir. Bu vəziyyət *görünüş* (zahiriliK) anlayışı vasitəsilə ifadə olunur. Görünüşə misal olaraq ilğımı göstərmək olar. Yəni düzən bir yerdə durub uzağa tamaşa edərkən bizə elə gəlir ki, üfüqdə yer ilə göy birləşir. Əslində isə bu görünüşdür. Yaxud da aran zonada olan böyük bir çayın sahilində dayanıb çaya baxarkən bizdə belə bir təəssürat yaranır ki, sanki çay axmır. Bu halda çayın axan mahiyyəti onun üzdə olan hadisəsində ifadə olunmur. Əsl mahiyyət çayın dərində güclü axına malik olması müşahidə edilmir.

Belə hallarda əsl mahiyyət ilə onun təhrif olunmuş zahiri görünüşünü bir-birindən fərqləndirmək lazımdır. Mahiyyət ilə hadi­sənin qarşılıqlı münasibətlərində birinci əsas rol oynayır. Lakin hadi­sə də passiv deyildir. O, ifadə etdiyi mahiyyətə onun inkişafına fəal təsir göstərir.

Mahiyyəti, görünüşü və hadisəni düzgün anlamaq son dərəcə vacibdir. Bu o deməkdir ki, hər bir hadisənin mahiyyətini aşkar etmək üçün müşahidə məlumatlarına tənqidi yanaşmaq, real olan ilə *zahiri tərəfi*, üzdə olan ilə *daxili olanı* fərqləndirmək tələb olunur. Bu təkcə elmi mənada deyil, həm də praktikada zəruridir.

Mahiyyət kateqoriyası müəyyən obyektdə olan əsas xassə və münasibətləri seçib ayırmaq imkanı verir. Bu həm də həmin obyektdəki digər xassə və münasibətləri şərtləndirən səbəbləri aşkar etmək üçün zəruridir.

Mahiyyətin gizli və dərində olması, onun ilk nəzərdə bəlli olmaması müxtəlif elmlərin lazımlılığını göstərir. Belə ki, elmin istiqaməti hadisədən mahiyyətə doğru yönəlir O, inkişaf etdikcə bi­rinci dərəcəli mahiyyətdən ikinci dərəcəliyə və daha dərin mahiy­yətlərə nüfuz edir. Əgər mahiyyət ilk baxışda, yəni hadisədə məlum olsaydı, onda heç bir elmə xüsusi ehtiyac qalmazdı.

Beləliklə, mahiyyət və hadisə obyektiv reallığın bir-birilə bağlı iki müxtəlif səviyyəsini ifadə edir. Mahiyyət reallığın daxili, dərin, gizli nisbi sabit tərəfini göstərir. Hadisə isə obyektin üzdə olan, müşahidə edilən və dəyişkən tərəfini əks etdirir.

*Sistem, struktur, element. Sistem* sözü yunan dilində his­sələrdən təşkil olunmuş tam mənasını verir. Son dövrlərin fəlsəfi ədəbiyyatında sistem ən çox işlənən anlayışlardandır. Sistem an­layışı mürəkkəbdir. Buna görə də ona çoxlu təriflər verilir. Hazırda onların sayı 40-dan çoxdur. Bu müxtəlifliyə baxmayaraq onların hamısında sistemin elementlərin qarşılıqlı təsirinə əsaslanması qəbul olunur. Sistem dedikdə mütəşəkilliyə və struktura malik qar­şılıqlı əlaqəli elementlər çoxluğu başa düşülür. *Struktur* hər bir sistemin daxi­lində elementlərin nisbi sabit əlaqəsi üsuludur. Hər bir sistemin ay­rılmaz xassəsi onun strukturlu olmasıdır. Struktur, elementlər ara­sında sabit münasibət və əlaqələri ifadə edir. Bu anlayış elementlərin ümumi təşkili qaydası ilə məhdudlaşmır. Onun tərkibinə həm də elementlərin məkanda yerləşməsi, onların müxtəlif inkişaf sə­viyyələri arasındakı əlaqələr də daxildir.

Hər bir sistem daxilində *elementlərin* çoxsaylı əlaqələr mövcud olur. Struktur əlaqələri mühüm əhəmiyyətə malik qanu­nauyğun əlaqələrdir. Məhz onların sayəsində sistem vahid tam kimi mümkün olur. Çünki struktur əlaqələri inteqrasiyaedici funksiya yerinə yetirir. Struktur təkcə obyektin elementlərinin məkanda yerlə­şməsi üsulu deyildir, o, həm də müəyyən bir prosesin zamanda qu­ruluşudur.

Element sistemin ilkin təhlil vahidi, komponentidir. Ele­mentin ən mühüm xassəsi onun sistemdə zəruri mövcud olmasıdır. Hətta bir element olmayanda belə sistem mümkün deyildir. Məsələn, insanı sistem kimi götürdükdə əsəb sistemi, qan damarları, həzmedici orqanlaı onun elementləridir. Elementlərin əsas rolu bun­dadır ki, onlar sistemin strukturunu təşkil edən əlaqələrin və münasibətlərin maddi daşıyıcısıdır. Element ilə struktur bir-birindən ayrılmazdır. Hər bir maddi sistem onların vəhdətinə əaslanır. Mürəkkəb təşkilə malik özüinkişaf edən sistemlərin təhlilində «yarımsistem» anlayışı da çox mühümdür. Bu anlayış element ilə sistem arasında aralıq mərhələdir. Yarımsistem elementə nisbətən daha mürəkkəbdir, sistemə nisbətən isə az mürəkkəbdir. Yarımsistem sistemin elementidir. O, həm də onu təşkil edən elementlərin sistemi kimi çıxış edir.

Sistemli obyektlər qeyri mütəşəkkil və təsadüfi xarakterli elementlər çoxluğundan (məsələn, daş yığımı, bazarda və ya nəqliyyatdakı insanlar məcmusu və s.) fərqlənir. Onlar bütöv xarakter daşıyır və sabit struktura malik olurlar. Onlara misal kimi kristalı, memarlıq kompleksini, bioloji orqanizmləri və s. göstərmək olar. Sistemli obyektlərdə vahid bir tamın daxilində elementlərin qaışılıqlı təsiri sayəsində «sistem effekti» deyilən göstərici əldə edilir. Sistemlər müxtəlif meyarlar üzrə növlərə ayrılır. Məsələn, ətraf mühit ilə əlaqənin xarakterinə görə aşağıdakı üç cür sistem var­dır: *reaktiv sistemlər* (bunlarda ətraf mühitin təsiri yüksəkdir), *ada­ptiv* (ətraf mühit ilə yanaşı sistemin daxili tənzimetmə funksiyası fəaliyyət göstərir) mövcuddur. Sistemlərin *üçüncü* növü *aktiv* si­stemlər adlanır. Burada sistemin öz daxili məqsədi olur və bu məqsəd çox vaxt ətraf mühiti sistemin tələbatlarına uyğun şəklə salmaq işinə xidmət ediı. Sistemlərin ən yuxsək növünü özünütənzim edən sistemlər təşkil edir. Burada əks əlaqə prinsipi üzrə idarəetmə həy­ata keçirilir.

Sistemlər həm də elementlər arasındakı əlaqələrin xarakterinə, elementlər və strukturun birləşməsi səviyyəsinə görə müxtəlif olur. Onların iki əsas tipini (summativ və ya qeyri mütəşəkkil si­stemləri) və bütövlük xassəsinə malik sistemləri ayırmaq olar. Birinci tipə aid obyektlərdə (məsələn müəyyən qayda ilə yığılmış taxtalar) sistemlilik keyfiyyəti zəif olur. Elementlərin öz arasında və onlar ilə sistem arasında münasibətlərdə sərbəstlik çox olur. Belə sistemlərdə elementlərin əlaqələri o qədər də mühüm xarakterli dey­ildir. Burada xarici və bəzən də təsadüfi amillər güclü rol oynayır. Bütün bunlara baxmayaraq, onları sistemsiz hesab etmək doğru olmazdı, ikinci tip sistemlər bütövlük xassəsinə malik olur. Burada elementlərarası əlaqələr, onlar ilə sistem arasındakı qarşılıqlı asılılıq aydın şəkildə ifadə olunur. Bütöv sistemlərdə daxili əlaqələr çox möhkəmdir. İnteqrativ keyfiyyətlər çoxdur. Belə sistemlərin öyrənilməsi sistemli təhlil metodologiyasına əsaslanır.

Bütöv sistemlərin özü müxtəlif meyarlara görə bir sıra növlərə bölünür. Məsələn sistemlərin hissələri və tam arasındakı əlaqə­lərin xarakterinə görə *qeyri-üzvi* və *üzvi sistemləri* fərqləndi­rirlər. Digər bir təsnifat materiyanın beş *hərəkət* formasına uyğun aparılır. Yaxud da dəyişkənlik baxımından yanaşdıqda bütöv si­stemlər *statik* və *dinamik* növlərə ayrılır. Baş verən dəyişikliklərin təsirinə görə *qeyri-funksional, funksional* və *inkişafda olan si­stemlər* fərqləndirilir. Ətraf mühit ilə mübadilənin xarakterinə görə *açıq* və *qapalı* sistemlər vardır, öz təşkili səviyyəsinə görə sadə və mürəkkəb sistemlər mövcuddur. Daxili əlaqələrin xarakterinə görə *birmənalı şərtlənən* və *ehtimali sistemlər,* inkişaf səviyyəsinə görə - *aşağı və yuxarı* sistemlər vardır. Bunlardan əlavə öz mənşəyinə gö­rə bütöv sistemlər *təbii, süni* və *qarışıq* növlərə bölünür. İnkişaf istiqamətinə görə isə *proqressiv* və *reqressiv* sistemlər vardır. Nə­hayət, sistemləri öz mövcudluğuna görə *maddi* və *ideal* növlərə bölmək olar.

Sistemin başlıca əlaməti onun inteqrativ keyfiyyətə malik olmasıdır. Məhz bu səciyyəsi sayəsində sistemin nisbi müstəqil mövcudluğu və fəaliyyəti mümkün olur, inteqrativ keyfiyyət ilə si­stemin bütövlüyü arasında ayrılmaz qarşılıqlı əlaqə vardır.

Müasir dövrdə müxtəlif elm sahələrində sistemli təhlil me­todu geniş tətbiq olunur Bu metod dialektikanın qarşılıqlı əlaqə və inkişaf ümumi prinsipinin konkretləşməsi kimi çıxış edir. Belə ki, qar­şılıqlı əlaqənin konkretləşməsi bunda görünür ki sistemli yanaşma determinasiya əlaqələrinin aşağıdakı özünəməxsus və mürəkkəb növünü aşkara çıxardır. Söhbət sıstemdaxili qarşılıqlı təsir əlaqələ­rindən gedir. Sistemli yanaşma həm də inkişaf prinsipini konkretləşdirir.

Sistemlilik keyfiyyəti maddi obyektlərin *öz-özünü təşkil et­məsi* ilə sıx əlaqəlidir. Öz-özünü təşkil etmə ideyası sistemli və informatik yanaşma zəminində formalaşmışdır. Lakin sonunculardan fərqli olaraq öz-özünü təşkil etmə həm də cansız təbiətdəki hadisə­lərə tətbiq olunur. Öz-özünü təşkil etmə prosesinin qanunauyğun­luqları və mərhələlərini *sinergetika* (birgə əməkdaşlıq deməkdir) elmi öyrənir. Sinergetik yanaşma açıq sistemlərdə gedən qeyri- müvanizətli, qeyri-xətti, qeyri sabit və qeyri-nizamlı prosesləri təhlil edir.

Bu təlimə görə sistem termodinamik müvazinətdə olarkən onun elementləri ayrı-ayrılıqda müstəqil sürətdə özünü aparır. Həmin sistem ətraf mühit ilə enerji qarşılıqlı təsir nəticəsində qeyri-müvazinət halı alan kimi vəziyyət dəyişilir. Onun elementləri qarşı­lıqlı razılıq, əlaqə halında və birgə təsir etməyə başlayır. Nəticədə həmin maddi sistemdə dissipativ strukturlar (açıq sistemdə özbaşına struktur yenilikləri) yaranır və o öz-özünü təşkiletmə səviyyəsinə gəlib çatır.

Sistem və element anlayışları tam və hissə ilə çox yaxındır. Lakin onları eyniləşdirmək doğru deyildir. Belə ki, tam öz həcminə görə sistemlərdən məhduddur. Çünki yuxarıda deyildiyi kimi tamlıq keyfiyətinə malik olan sistemlər ilə yanaşı summativ sistemlər də mövcuddur. Digər tərəfdən, «tam» anlayışı daha çox obyektin vəh­dətini ifadə edir. Sistem anlayışı isə vəhdət ilə yanaşı, həm də obyektin rəngarəng əlaqələrinə diqqət yetirir.

Öz növbəsində hissə anlayışı da elementdən fərqlidir. Əvvəla o, elementə nisbətən məhdud həcmə malikdir. Çünki yuxarıda dey­ildiyi kimi elementin özü də aşağı səviyyədən olan sistem kimi çıxış edə bilir. Digər tərəfdən hissələrin tərkibinə maddi elementlərdən əlavə müəyyən strukturların fraqmentləri də daxil ola bilir.

Fəlsəfi fikirdə tam ilə hissənin nisbəti məsələsi birmənalı izah olunmur. Bu münasibətdə iki bir-birinə zidd mövqe vardır. *Merizm* adlanan birinci baxış hissələrin rolunu şişirdir. Ikinci baxışa görə isə əsas yeri tam tutur. Bu mövqe *xolizm* adlanır. Onların hər ikisi bir­tərəflidir. Əslində tam ilə hissə bir-birilə ayrılmaz vəhdətdə çıxış edir.

Hissə elə tərəfləri nəzərdə tutur ki, onlar məcmu halında götürüldükdə yeni, daha mürəkkəb predmetləri əmələ gətirir. Tam isə hissələrin əlaqələndirilməsindən yaranır. Mexaniki təsəvvürlərə görə tam öz hissələrinin sadəcə məcmusudur. Əslində isə tamın xassələrini ayrı-ayrı hissələrə müncər etmək olmaz. Çünki his­sələr məcmu halında əlaqələndirildikdə yeni bütövlük keyfiyyəti özünü göstərir. Tamın daxilindəkı əlaqələrin tiplərinə görə bütövlüyün müxtəlif növləri vardır. Məsələn, *quruluş* əla­qələrinə (kristal, memarlıq abidəsi) uyğun struktur bütövlüyü, *fəa­liyyət* əlaqələrinə (maşının hərəkəti, orqanizmin həyatı) uyğun funksional bütövlük və *inkişaf* əlaqələrinə görə (bitki, embrion və s.) genetik bütövlük mövcuddur. Bütövlüyün bu növləri bir-birilə əlaqə­də çıxış edir.

Bütövlük prinsipi müasir elmdə çox mühüm rol oynayır. Belə ki, mürəkkəb daxili quruluşa malik obyektlərin ümumiləşmiş səciyyəsini verir. O, hissələr aıasındakı rəngarəng əlaqələr vasitəsi ilə obyektin vəhdətinin necə ifadə olduğunu göstərir. Bu prinsip gö­stərir ki, elementarizm (mürəkkəb obyekti öz sadə tərkib hissələrinə ayırma) və mexanisizm (tamı hissələrin məcmusu hesab edən ba­xış) məhdud xaraxter daşıyır. O həm də reduksionizmin (daha mürəkkəb və yüksək inkişaf səviyyəli obyekti özündən aşağı olana müncər etmək) əsassızlığını sübut edir

***Məzmun və forma****.* *Məzmun* dedikdə bu və ya digər obyektdə onun təbiətini və xaraxterini müəyyən edən elementlərin məc­musu və qarşılıqlı təsiri başa düşülür. Məsələn, istehsalın məzmunu müəyyən məhsul yaratmaqdır. Kitabın məzmunu onun içindəki ya­zıların süjetidir, buradakı elmi müddəaların əhəmiyyətliliyidir.

Məzmun aşağıdakıları əhatə edir: obyekti təşkil edən element­lərin, xassələrin, daxili proseslərin əlaqələri, bu əlaqələrin üsulu (struktur), ziddiyyətləri və inkışaf meyilləri. Məzmunda struktur mərkəzi yeri tutur. Bu təsadüfi deyildir. Çünki eyni tərkibli ele­mentlərin birləşməsi üsulundakı fərqlər, yəni struktur müxtəlifliyi ayrı-ayrı əşyaları yaradır. Məsələn qrafit ilə almazın elementləri demək olar ki, eyni tərkiblidir. Amma onların əlaqəsi üsulu, strukturu başqa-başqadır.

*Forma* bu və ya digər məzmununun sahmanlı düzülüş prinsi­pi, mövcudluğu üsuludur. Məsələn, istehsalın forması kimi əməyin təşkilini gotürmək olar. Bədii əsərin forması onun kompozisiyası, istifadə olunmuş bədii pıiyomlardır. Məzmun obyektin bütün ele­mentləri və proseslərinin məcmusu olduğu üçün formaya müna­sibətdə daha dəyişkəndir. Forma isə (elementlərin qarşılıqlı əlaqələ­rinin üsulu, tipi, xarakteri) dayanıqlıdır, və mühafizəkardır.

Forma məzmun üçün mühüm əhəmiyyətə malikdir. Tə­sadüfi deyildir ki, hələ Aristotel və bir çox sonrakı mütəfəkkirlər fo­rmanı varlığın təşkiledici amili adlandırırdılar. Məzmun və forma bir-bililə dialektik vəhdətdə çıxış edir. Onların ayrılmazlığını Hegel belə ifadə etmişdi: məzmun formalıdır, forma isə məzmunludur.

Məzmun ilə forma arasında dinamik və çevik münasibətlər mövcuddur. Bu münasibətlərdə bir qayda olaraq məzmun aparıcı yeri tutur. Çünki məzmunun inkişafı, formanın dəyişməsi və yenilə­şməsini şərtləndirir. Bu prosesdə köhnəlmiş formalar tədricən ara­dan çıxır.

Deyilənlərdən heç də formanın passivliyi nəticəsi çıxa­rılmamalıdır Əslində, forma aıctiv rol oynayır, məzmuna güclü təsir göstərir. Belə ki, yeni, daha effektiv formalar məzmunun təkmilləşməsi və inkişafına güclü stimullaşdırıcı təsir göstərir.

Məzmun ilə formanın vəhdəti, onların bir-birinə nüfuz etməsi incəsənətdə daha aydın görünür. Belə ki, burada eyni bir məzmun son dərəcə müxtəlif formalarda ifadə olunur. Məsələn "vətənə bağlılıq" anlayışının məzmunu ədəbiyyatda bir formada, teatr və rəssamlıqda tamamilə başqa formalarda ifadə olunur.

Məzmun ilə formanın münasibətlərində formanın rolunu lazımı qiymətləndirməmək doğru deyildir. Belə ki, forma bu və ya digər məzmunu təşkil edir, onun inkişaf mərhələlərini normal çərçi­vəyə salır. Məsələn, həkimin əlləri müəyyən tələb olunan formada olmazsa, o, mürəkkəb məzmunlu cərrahiyyə əməliyyatlaıı apara bi­lməz. Yaxud da elmi kəşflər, bədii yeniliklər lazımı formada tərtib olunmazsa, onlar tarixdə yaşamazlar. Forma məzmuna nisbətən daha mühafizəkardır. Cəmiyyət idarəçiliyində vaxtını keçirmiş köhnə formalardan istifadə olunması lazımı səmərə verə bilməz. Bunun əksinə olaraq burada yeni, zamanın tələblərinə cavab verən formaların tətbiqi ictimai proseslərə sürətləndirici təsir göstərir.

Forma nisbi müstəqilliyə malikdir. Buna görə də elmdə və praktikada yalnız formanın öyrənilməsinə diqqət yetirilə bilir. Mə­sələn, yalnız formaları öyrənən müxtəlif elmlər (geomorfologiya, bitki morfologiyası, struktur linqvistika və s.) mövcuddur.

Hazırda biliyin *formallaşdırılması* metodu geniş tətbiq olunur. Bu metod biliyin məzmununun süni dillərdə, riyazi formullarla ifadə olunması deməkdir. Formanın rolunun şi­şirdilməsi formalizmə gətirib çıxarır.

Forma *daxili* və *xarici* olur. Məsələn, bədii əsərin *daxili forması* birinci növbədə onun süjetidir, bədii obrazların, əsərin məzmununu təşkil edən ideyaların əlaqəsi üsuludur. Onun *xarici forması* isə hissi qavranılan tərəfidir, bədii dili və yazı üslubudur. Xarici forma söz­ügedən obektin başqaları ilə əlaqəsini ifadə edir. Obyektdə dəyişiklər məzmundan başlayır. Odur ki, məzmuna uyğun gələn forma onun inkişafına müsbət təsir göstərir. İnkişaf gedişində elə bir an gəlib çatır ki, köhnə forma dəyişilmiş məzmuna daha uyğun gəlmir və onun inkişafını ləngidir. Beləliklə, məzmun ilə forma arasında münaqişə baş verir. Həmin münaqişə köhnəlmiş formanın dağıdı­lması yeni məzmuna uyğun formanın yaranması yolu ilə həll olunur.

Formanın dəyişilməsi predmetin daxili əlaqə üsulunun yeni­dən qurulması deməkdir. Bu proses zaman etibarilə ləng gedir, çünki ziddiyyətlərlə müşayiət olunur. Nəticədə forma geri qalır və məzmunla uzlaşmamağa başlayır. Odur ki, cəmiyyətin idarə olunmasında, habelə, siyasətdə və diplomatiyada çevik formalar işləyib hazırlamaq və həyata keçirmək zəruridir.

**Determinasiya əlaqələrini ifadə edən kateqoriyalar**

Dialektikada əlaqə və inkişaf prinsipləri ilə yanaşı *determinizm prinsipi* də çox mühüm yer tutur. Bu prinsip göstərir ki, dünyadakı bütün hadisə və proseslər müəyyən səbəb ilə şərtlənir. Onlar qanunauyğun surətdə yaranır, inkişaf edir və məhv olur. Səbəbiyyət və qanunauyğunluq əlaqələrinin qəbul edilməsi dünyanı elmi izah etmək imkanı verir.

Determinizm prinsipini bir sıra dialektika kateqoriyaları ifadə edir. Onların sırasında birinci yeri *səbəb-nəticə əlaqələri* tutur.

İnsanlar öz praktiki təcrübəsi və bilikləri əsasında müəyyən edirlər k'i, dünyadakı bütün hadisələr səbəb-nəticə münasibətlərinə malikdir. Müəyyən bir hadisədən əvvəl gələrək, onu törədən ha­disəyə *səbəb* deyilir, *nəticə* isə səbəbin yekunudur. Səbəb-nəticə əlaqələri öz əhatə dairəsinə görə ən ümumidir. Onlar zaman ardıcıllığına malikdir. Yəni əvvəl səbəb, sonra isə nəticə gəlir. Sonra, bu əlamətlər zəruri və birmənalı xarakter daşıyır, yəni səbəb olan yerdə mütləq nəticə də baş verməlidir.

Səbəb-nəticə münasibətləri müxtəlif formalarda çıxış edir. Bu­rada aşağıdakılar əsas yeri tutur: bir səbəb bir nəticəni törədir. Nisbətən mürəkkəb forma-bir neçə səbəb bir nəticəni törədir və ya əksinə, bir səbəb bir neçə nəticə əmələ gətirir. Nəhayət, nəticə öz növbəsində bir neçə nəticə əmələ gətirir.

Səbəb ilə nəticə hadisələr arasında genetik əlaqələri ifadə edir. Burada səbəb adlanan hadisə digərini-nəticəni əmələ gətirir müəyyən şəraitin olduğu halda səbəb mütləq nəticə törətməlidir. Buradan görünür ki, səbəb-nəticə əlaqələri qarşılıqlı təsirin ifadəsi­dir. Məhz qarşılıqlı təsirdə olan hadisələrdə müvafiq dəyişikliklər baş verir. Səbəb-nəticə münasibətlərində maddənin, enerjinin və ya informasiyanın səbəbdən nəticəyə ötürülməsi baş verir. Bu proses kütlənin saxlanması və enerjinin çevrilməsi qanunlarına əsaslanır.

Səbəbiyyət münasibətləri bir istiqamətlidir, yəni zaman ba­xımından qeyri assimetrikdir. Əvvəlcə səbəb özünü gö­stərir, sonra isə nəticə yaranır. Lakin hər əvvəl gələn hadisəni sonrakının səbəbi hesab etmək olmaz. Məsələn, şimşək ildırımdan əv­vəl görünsə də, onun səbəbi deyildir. Yaxud gecə-gündüz müna­sibətləri də bu qəbildəndir. Son dövrlərdə səbəbiyyət əlaqələ­rində *informasiyanın ötürüldüyü* fikri geniş yayılmaqdadır. Xüsusilə də mürəkkəb sistemlərdə ötürülən informasiya saxlanılır və idarəetmədə istifadə olunur. Səbəbiyyətin informasiya səpkisi sosial həyatın izahında çox mühüm rol oynayır.

Səbəbiyyət əlaqələri prosesində həm də səbəbin strukturunun müəyyən əlamətləri nəticəyə keçə bilir. Bu materiyanın inikas xassəsi ilə bağlıdır.

Səbəb-nəticə əlaqələri çoxtərəflidir. Belə ki, onlar birbaşa və dolayısı ilə özünü göstərə bilir. Səbəbiyyət əlaqələri həm də kompleks xarakter daşıyır. Səbəbiyyət anlayış­ına aşağıdakı dörd tərəf daxildir: əsl səbəb, səbəbin özünü göstərmə şəraiti, səbəbin baş verməsi üçün bəhanə və səbəbin stimulu.

Öz-özünü tənzim edən sistemlərdə (məsələn cəmiyyətdə) səbəbiyyət əlaqələri mürəkkəbdir. Burada özdeterminasıya (daxili determinasiya) mühüm yer tutur. Bu o deməkdir ki, belə sistemlərin vəziyyəti təkcə ətraf mühitin təsiri ilə müəyyən olunmur. Sistemin əvvəlki mərhələləri də ona güclü təsir edir. Səbəb-nəticə əlaqələri universal, obyeriiv və zəruridir Onlar məkan və zaman baxımından sonsuzdur.

Səbəb-nəticə əlaqələrinin bir mürəkkəb forması da *qarşılıqlı təsirdir*. Bu formada səbəb və nəticə bir-birinə təsir edir. Onların hər ikisi həm səbəb, həm də nəticə rolunu oynayır. Ümumiyyətlə səbəb-nəticə əlaqələrini bir istiqamətli təsəvvür etmək olmaz. Çünki əksər hallarda (xüsusən də mürəkkəb və­ziyyətlərdə) qarşılıqlı təsir mövcud olur. Səbəb ilə nəticənin qarşılıqlı təsiri əks əlaqə prinsipi adlanır. Həmin prinsip informasiyanın qəbul olunması, qorunması, işlənilməsi və istifadə olunmasını həyata keçi­rən özünütəşkil edən sistemlərdə fəaliyyət göstərir.

Səbəbin müxtəlif növləri mövcuddur: onlardan *birincisi tam səbəb* adlanır. Bu, nəticənin doğuran bütün hadisələrin məc­musudur. *Sonra spesifik səbəb* elə şəraitlər qismidir ki, onların qarşılıqlı təsiıi nəticəni əmələ gətirir. Səbəbin növlərindən biri də *başlıca səbəbdir*. O, başqa səbəblər içərisində həlledici rol oynayır.

Səbəblərin *daxili* və *xarici* növləri də bir-birindən fərqləndirilir. *Daxili səbəb* bir sistemin çərçivəsi daxilində fəaliyyət göstərir. *Xarici səbəb* isə bir sistem ilə digər sistemin qarşılıqlı təsirini səciyyələndi­rir. Məsələn, istehsalın inkişafı cəmiyyətin tərəqqisinin daxili səbəbi­dir. Sosial həyat ilə mühitin qarşılıqlı təsiri isə onların hər biri üçün xarici səbəbdir.

Səbəblər *obyektiv* və *subyektiv* ola bilir. *Obyektiv səbəb* insanların şüur və iradəsindən asılı olmayaraq özünü göstərir. *Sub­yektiv səbəb* isə insanların məqsədyönlü hərəkətlərini onların qətiy­yət və mütəşəkkilliyini, təcrübə və biliklərini ifadə edir.

Səbəbin özünü göstərə bilməsi üçün müəyyən *şərait* lazımdır. *Şərait* müəyyən bir hadisənin baş verməsi üçün zəruri olan şərtləıin məcmusudur. O, həm konkret hadisələri, həm də ətraf mühiti əhatə edir. Doğrudur, şərait özü özlüyündə nəticəni törətmir. Amma şərait olmasa nəticəni yaradan səbəb də reallaşmır. Məsələn insanın bə­dəninə mikroblar daxil olduqda, o, xəstələnə də bilər, xəstələnməyədə bilər. Bu konkret şəraitdən asılıdır.

Səbəbin reallaşmasında *bəhanə* də müəyyən rol oynayır. La­kin bəhanə nəticəni yaratmır. Onun baş verməsini sürətləndirir.

Fəlsəfi determinizm şərtlənmənin *səbəbiyyətdən kənar* növlərinin olduğunu qəbul edir. Misal olaraq hadi­sələr arasında funksional əlaqəni höstərmək olar. Məsələn, *E-ms2* düsturu kütlə ilə enerji arasındakı *funksional asılılığı* ifadə edir. Təbiidir ki, onları səbəbiyyət əlaqələrinə aid etmək doğru olmazdı. Lakin səbəbiyyət əlaqələri ilə funksional əlaqələr sıx əlaqəlidir. *Funksional əlaqə* ha­disələrin spesifik asılılıq formasıdır. Bu halda, bir hadisənin dəyişi­lməsi digərinin dəyişilməsi ilə müşayiət olunur. Məsələn cəmiyyətdə yığım ilə istehlak, milli gəlir ilə kapital qoyuluşu arasında funksional asılılıq mövcuddur. Əlaqələrin geridönməzliyi ilə səciyyələnən qa­nunlar da funksional əlaqələr vasitəsilə tənzim olunur.

Determinizm prinsipi təbiət, cəmiyyət və şüur hadisələrinin təbii səbəblərlə əlaqələndiyini və bir-biıini şərtləndirdiyini irəli sürür.

Determinizmin *dialektik* və *mexaniki (və yaxud Laplas determinizmi)* növləri mövcuddur. *Birinci* müəyyən hadisədə təsir göstərən qanunauyğunluqların xarakterindən asılı olaraq səbəbiyyət əlaqələrinini rəngarəngliyini qəbul edir. *Mexaniki determinizm* də səbəbiyyəlin mövcudluğunu təsdiq edir, lakin onu yalnız mexaniki qarşılıqlı təsir kimi izah edir. Materiya hərəkətınin digər (mexaniki hərəkətdən başqa) formalarının qanunauyğunluqları nəzərə alınmır. Digər tərəfdən, mexaniki determinizm səbəbiyyət əlaqələrində obyektiv təsadüfləri inkar edir. Nəticədə o, gəlib fatalizmə çıxır. Mexaniki determinizm yalnız mexanika ilə bağlı fəaliyyətdə fayda verir. Mürəkkəb proseslərin (mikrohissəciklərin hərəkəti, bioloji hadisələr, psixiki fəaliyyət və sosial həyat) izahında o yaramır.

Səbəbiyyət münasibətləri həm də *məqsədəuyğunluq* ilə əla­qəlidir. Məqsədəuyğunluq mövqelərində duranlar (teleologiya-məqsəd təlimi deməkdir) iddia edirlər ki, təbətdəki hər bir hadisə məq­sədəuyğun yaranmışdır. Hər cür inkişaf əvvəlcədən müəyyən olun­muş məqsədlərin həyata keçirilməsidir. Onların fikrincə, pişiklər si­çanları yemək üçün, siçanlar isə onları qidalandırmaq üçün yaran­mışlar. Xəstələr isə ona görə mövcuddurlar ki, həkimlər işsiz qalmasın.

Determinizm prinsipi aşağıdakı müddəaya əsaslanır. Dünyadakı hadisələrin mövcudluğu və inkişafı müəyyən sahmanlı və ni­zamlı şəkildə bir-birilə şərtlənir. Burada müəyyən qarşılıqlı şərtlənmə möv­cuddur. Bu prinsipin əksini *indeterminizm* təşkil edir. O dünya hadisələrinin qanunauyğun şərtlənməsini qəbul etmir və yaxud da determinizmin obyektiv xarakter daşıdığını inkar edir.

Beləliklə, *determinizm obyektiv hadisələrin ümumi şərtlənmiş olması haqqında təlimdir.* Bu prinsip də dünyadakı mövcudatların qarşılıqlı təsiri ideyasına əsaslanır. Determinizm heç bir şeyin universal qarşılıqlı əlaqədən kənar olmadığını göstərir. Həmin prinsip həm də çoxtərəfli determinasiya əlaqələrinin genetik məzmununu, səbəblərini aşkar edir. Determinizm səbəbiyyət əlaqələrindən ayrı­lmazdır. O, həm də səbəbiyyət əlaqələrindən kənar determinasiyanın olduğunu qəbul edir. Buradan aydındır ki, *determinizm ilə səbəbiyyəti eyniləşdirmək* doğru deyildir.

Fəlsəfi determinizm konsepsiyasının məzmununu səbəb-nə­ticə ilə yanaşı təsadüf-zərurət, azadlıq, imkan və gerçəklik kateqoriyaları açır. Qeyd edək ki, səbəb-nəticə əlaqələri heç də həmişə qəti şərtlənmiş xarakter daşımır. Burada təsadüflər, ehtimal da müəyyən yer tutur.

*Zərurət* və *təsadüf* kateqoriyaları hadisələrin qarşılıqlı mü­nasibətlərində determinasiyanın səviyyəsini mənalandırır. *Zərurət* hadisələrin mahiyyətindən, daxili əlaqələrindən və ziddiyyətlərindən irəli gələn nəticədir. O, göstərir ki, bu hadisə mütləq və özü də məhz bu cür baş verməlidir. Zərurətə misal olaraq canlı orqanizmlərdə maddələr mübadiləsini göstərmək olar. O, həy­atın mahiyyətindən irəli gəlir.

Təsadüf bir qayda olaraq həmin predmetlər üçün xarici, yardımçı, qeyri mühüm əlaqələrdən irəli gələn nəticədir. Buna görə də o, baş verə də bilər, verməyə də bilər, məhz bu cür deyil, başqa cür də baş verə bilər. Keçmişdə belə bir fikir mövcud idi ki, təsadüf, səbəbi məlum olmayan hadisəni ifadə edən subyektiv an­layışdır. Hadisənin səbəbi aşkar ediləndə o, daha təsadüflükdən çıxır. Əlbəttə, bu cür yanaşma doğru deyildir. Təsadüf çox vaxt zəruri proseslərin kəsişmə nöqtəsində baş verir. Məsələn, taxıl yetişmiş zəmiyə dolu düşürsə, bu təsadüfdə iki zərurət qo­vuşur. Birinci odur ki, həmin moment üçün taxılın yetişməsi tam bioloji zərurət üzündən baş verir, ikinci zərurət isə meteroloji qanu­nauyğunluğa uyğun olaraq dolunun yağmasıdır. Həmin zərurətlərin birləşməsi təsadüfü doğurmuşdur. Çünki ola bilərdi ki, dolu məhz bu əraziyə deyil, başqa yerə yağsın.

Zərurət ilə təsadüfün qarşılıqlı əlaqələri çox mürəkkəbdir. Onları bir-birinə qarşı qoymaq doğru deyildir. Hər şeydən əvvəl, təsadüf zərurətin təzahür formasıdır. Bu o deməkdir ki, hər bir zəru­rət təsadüflər çoxluğu içərisindən özünə yol açır. Təsadüfün bu rolu çoxlu sayda baş verən kütləvi hadisələrdə (məsələn böyük ədədlər qanunu) daha aydın görünür. Digər bir cəhət təsadüfün zərurəti tamamlamasıdır. Qeyd olu­nmalıdır ki, zərurət *mütləq* deyil, nisbidir. Biz hər hansı bir hadisənin zəruriliyindən danışdıqda istər istəməz onu elə şərtlərin məcmusu ilə müəyyənləşdiririk ki, həmin hadisə məhz onlara münasibətdə zəruridir. Zərurət kimi *təsadüf* də nisbi xaraıder daşıyır. Eyni bir ha­disə müxtəlif şəraitə münasibətdə həm zərurət, həm də təsadüf kimi çıxış edə bilər. Bir münasibətdə zəruri olan hadisə digər münasibətdə təsadüfi ola bilir. Əlbəttə, zərurət və təsadüfün nisbiliyini şişirtmək doğru deyidir. Əks halda relyativiznı özünü göstərir. Belə halda elə görünə bilər ki, hadisələrdə zərurinin və təsadüfinin fərqləndirilməsi subyektin seçdiyi şərtlərin əhatə dairəsi ilə müəyyən olunur. Lakin əslində bu belə deyildir. Bu və ya digər predmetin mövcudluq şəraiti obyektiv formalaşır və öyrənilən hadi­sənin daxili mahiyyəti ilə sıx bağlıdır. Maddi predrnetlər məkanca bir-birindən müəyyən məsafədə yerləşən sistemlərdir. Onların əsa­sını təşkil edən daxili əlaqələrin məcmusu sanki bir maddi sistemi digəri ilə əlaqələndirən xarici əlaqələr məcmusuna qarşı durur. Xa­rici əlaqələr məhz hadisələrin daxili mühüm əlaqələrinin reallaşdığı şərait kimi çıxış edir.

Elmdə elə hadisələr təsadüfi hesab edilir ki, onlar şəraitlərin dəyişməsi gedişində yaranır. Məsələn orqanizmlərin irsiyyət strukturunda baş verən dəyişikliklər təsadüfidir, çünki onlar həyat ilə bilavasilə əlaqəsi olmayan bir çox amillərin təsiri ilə müəyyən olunur. Dəmir pulu göyə atarkən hansı tərəfin düşməsi də təsadüfidir, çünki onu göyə atmanın ilkin şəraiti sözün müəyyən mənasında öz və­ziyyətini dəyişdirə bilir.

Zəruri hadisələr mühüm əlaqələrdən irəli gəlir və stabil şə­raitdə baş verir. Məsələn, planetlərin öz dəyişməz orbiti üzrə hərəkəti zəruridir. Bu hərəxət fəza mexanikasının öyrəndiyi qanunlar üzrə gedir. Həm də bu hərəkətin baş verməsinin xarici şəraiti sa­bitdir. Orqanizmlərin öz növ xassələrini irsən keçirməsi də zəruri hadisədir. Bu proses genetika qanunları ilə şərtlənir, irsən keçmə mexanizmi də xarici şəraitin təsirindən nisbi mənada asılı deyildir. Zərurət ilə təsadüfün qarşılıqlı əlaqəsi bir neçə momentlə səciyyələnir. *Birinci moment,* zərurət və təsadüfün cüt kateqo­riyalar kimi anlaşılması ilə əlaqəlidir. Bu kateqoriyalar arasında münasibət dialentik ziddiyyətlidir: onlar bir-birini şərtləndirir, biri dig­ərindən kənarda mövcud deyildir; həm də biri digərini inkar edir. Nə təsadüf, nə də zərurət xalis şəkildə mövcud deyildir.

*İkinci moment,* təsadüfün zərurətin forması kimi səciyyələndi­rilməsi ilə əlaqəlidir. Zərurət həmişə təsadüflər kütləsindən keçərək özünə yol açır

*Üçüncü moment*, təsadüflərin zərurəti tamamlaması fikrində ifadə olunur. Elm əsasən predmetləri müəyyən edən mühüm və zəruri əlaqələri aşkar etməyə yönəlir. O, təkcə hadisələrin çoxluğuna deyil, həm də bu çoxluğa daxil olan hər bir predmetə aiddir. Həmin təkcə predmet isə ümumi cəhətlər ilə yanaşı həm də fərdi cəhətlərə malikdir. Bu fərdi cəhətlərin yaranması və təzahür etməsi isə təsadüflərlə müəyyən olunur. Buna görə də bu və ya digər obyekt haqqında hərtərəfli biliyi yalnız o vaxt əldə etmək olar ki, predmetin ümumi zəruri cəhətləri haqqında bilik, həmin hadisənin təsadüfi unikal xassələri haqqında bilik ilə tamamlansın. Zərurət biliyini təsadüf biliyi ilə tamamlamağın vacibliyi geologiya, biologiya və tarix elm­lərində xüsusilə mühümdür. Məsələn, Yer üzərində həyatın əmələ gəlməsi prosesinin izahı burada materiyanın təkamülü və yeni struktur səviyyələrin yaranması haqqında ümumi və zəruri biliklərə əsaslanmalıdır Bununla yanaşı həyatın meydana gəldiyi dövrdə yerin konkret şəraiti də öyrənilməlidir. Bu sonuncu isə materiya təkamülünün ümumi qanunları ilə müqayisədə xeyli dərəcədə təsadüfi xarakter daşıyır.

Nəhayət, *dördüncü moment* budur ki, maddi sistemlərin inkişafı və təkamülü gedişində zərurət və təsadüf biri digərinə çevrilə bilər. Üzvi alə­mdə növlərin tənamülü ayrı-ayrı orqanizmlərin genetik strunturunda baş verən dəyişinliklər bazasında həyata keçirilir. Bu dəyişikliklər təsadüfidir, çünki həmin orqanizmlər üçün etinasız olan xarici şə­rtlərlə müəyyən olunur. Sonradan ləbii seçmə gedişində bu təsadüfi dəyişikliklərdən orqanizmin həyat fəaliyyəti üçün faydalı olanlar möhkəmlənir və müəyyən müddət keçdikdən sonra növün zəruri əlamətlərinə çevrilir. Beləliklə də onlar təsadüflərdən zərurətə çevri­lirlər. Həyatın əmələ gəlməsini tədqiq edən müasir fransız bioloqu J.Mono bu prosesdə təsadüflərin fundamental rol oynadığını gö­stərir. O, həyatın yaranması prosesini təsadüfi az ehtimallı hadisələr silsiləsi kimi təsəvvür edir. Onun konsepsiyasında təsadüf zəru­rətdən ayrılır və mütləq xarakter daşıyır. Alman alimi M.Eygen isə bioloji strukturların yaranmasında zərurət ilə təsadüfin əlaqələrini aşkar etmişdir. O canlının yaranmasında bu prosesi şərtləndirən əsas kimi mütləq təsadüfləri qəbul etmir. Onun konsepsiyasında təsadüfün zərurətin təzahür forması kimi çıxış etməsi ideyası və eləcədə bioloji təkamül gedişində onların bir-birinə çevrilməsi ideya­sı özünü göstərir.

Müasir elmi naliyyətlər sübut edir ki, zərurətlər ilə yanaşı təsadüflər də çox mühüm rol oynayır. Buna görə də onlar ara­sında tabelik münasibətləri deyil, bərabərhüquqlu əməkdaşlıq münasibətləri (O.Tofler) mövcuddur. Bunu maddi sistemlərin öz-özünü təşkil etmə qabiliyyəti haqqında *sinergetika* konsepsiyasının nümunəsində yəqin etmək olar. Həmin konsepsiyaya görə qeyri-müvazinət vəziyyətində olan açıq sistemlərdə məhz təsadüflər çoxluğu onun strukturu üçün təhlükə törədən fluktuasiyaları (orta vəziyyətdən kənara çıxma, təsadüfi yayınmalar) yaradır Bu proses isə özünün kritik mərhələsində bifurkasiyaları (ikiyə bölünmə, haça­lanma deməndir) əmələ gətirir. Həmin mərhələdə sistemin hansı vəziyyətdə olacağını irəlicədən söyləmək mümkün olmür. Çünki bu mərhələdə təsadüflər hökmranlıq edir. Məhz onlar köhnə sistemin qalıqlarının yeni inkişaf vəziyyətinə keçməsinə təkan verirlər. Mümkün olan çoxlu variantlardan biri kimi sistem öz yolunu seçir. Bundan sonra zərurət öz qüvvəsim göstərir.

Təsadüflərin fundamental rolu həm də özünütəşkiletmə pro­sesləri üçün səciyyəvi olan *geridönməzlik* keyfiyyətində özünü gö­stərir. Bu o deməkdir ki, bifurkasiya nöqtəsində təsadüf nəticəsində sistemin əldə etdiyi yol heç cür əvvəlki səviyyəyə geri dönə bilmir. Geri dönmə qeyri mümkün olur

**İmkan və gerçəklik**

 *Gerçəklik* dedikdə müəyyən zamanda və şəraitdə bu və ya digər obyektin konkret varlığı başa düşülür. Hər hansı maddi obyektin aktual varlığı onun gerçəkliyini ifadə edir. Gerçəklik anlayışı öz məzmunu və mahiyyətinə görə imkan anlayışı ilə müqayisə olunur.

İmkan elə bir vəziyyət və ya şəraitdir ki, bu halda determinasiya amillərinin bir qismi mövcuddur. Digər hissəsi isə yoxdur və yaxud determinasiya amilləri yeni hadisənin yaranması üçün kifayət dərəcədə yetkin deyildir. Hər bir təbiət və ya cəmiyyət hadisəsi əv­vəlcə potensial vəziyyətdə olur, yalnız sonradan gerçəkliyə çevrilə bilir. Bu mənada inkişaf bir silsilə imkanların sıradan çıxması və onun yerinə yeni imkanların yaranması prosesidir. Gerçəklik aktual varlıqdırsa, imkan potensial varlıqdır. Buna görə də imkan kateqoriyası müəyyən bir yeni gerçəkliyin yaranmasının müqəddəm şərtlərini ifadə edir.

İmkan və gerçəklik bir-biri ilə ayrılmaz əlaqədədir, biri digərini şərtləndirir, biri vardırsa, o biri də ol­malıdır. Bu o mənada başa düşülməlidir ki, hər bir gerçəklikdə onun gələcək dəyişmə və inkişaf etməsi vardır. Digər tərəfdən isə onun özü əvvəldən mövcud olan başqa bir imkanın reallaşması nəticəsində yaranmışdır. Buradan aydın olur ki, imkan və gerçəklik kateqoriyaları dünyanın təşəkkül tapma və inkişaf səciyyəsini ifadə edir, lakin gerçəklik daha üstün yer tutur. Çünki o özünün gəlecək inkişaf imkanlarını da əhatə edir halbuki, heç bir imkan hələlik gerçəkliyi əhatə edə bilmir.

İmkan indidə gələcəyin olması deməkdir. O hazırki keyfiyyət müəyyənliyində mövcud olmayan lakin müəyyən dövrdə əmələ gələn və mövcud ola bilən, gerçəkliyə çevrilə bilən deməkdir.

Zaman baxımından imkan gerçəklikdən əvvəl gəlir. Bununla yanaşı əvvəlki gedişatın nəticəsi kimi çıxış edən gerçəklik həm də gələcək inkişafın çıxış nöqtəsidir. Belə ki, imkan mövcud gerçəklikdə yaranır, gələcək yeni gerçəklikdə reallaşır.

İmkan obyektin inkişafında müxtəlif istiqamətləri ifadə edən gizli meyllərdir. Buna görə də o, gerçəkliyi gələcək baxımından sə­ciyyələndirir. İmkanın gerçəkliyə çevrilməsi üçün *iki şərt* tələb olunur. *Onlardan biri,* müəyyən qanunun fəaliyyət göstər­məsi, *ikinci* isə müvafiq şəraitin yetişməsidir.

Hər bir sistemdə onu reallaşdırmağa lazım olduğundan artıq sayda imkanlar olur. Lakin onların yalnız bir qismi həyata keçir. İmkanlar arasında da mübarizə və seçmə qanunu fəa­liyyət göstərir. Təbiətdə imkanın gerçəkliyə çevrilməsi çox vaxt ko­rtəbii şəkildə olur. Bundan fərqli olaraq cəmiyyətdə insanların şüur və iradəsi, fəallıq dərəcəsi həmin prosesə güclü təsir göstərir.

Qeyd etmək lazımdır ki, gələcək birmənalı şəkildə indi ilə müəyyən olunmur. Çünki hər hansı hadisənin yaranması təsadüfi də ola bilir. Odur ki, indiki imkanın gələcəkdə gerçəkliyə çevrilməsini dəqiqliklə deyil, yalnız ehtimal şəklində irəlicədən söyləmək olar. Bu xüsusilə də cəmiyyət həyatına aiddir. Belə ki, burada hadisələrdə insanlar iştirak edirlər, onların hərəkətlərini isə əvvəlcədən birmənalı müəyyən etmək qeyri-mümkündür. Sosial hadisələrin gedişində bu hərəkətlər dəyişilir.

İmkan və gerçəklik kateqoriyaları dialektika sistemində özü­nəməxsus yer tutur. Belə ki, onlar həm inkişaf prosesini, həm də determinizm prinsipini ifadə edir. Birinci tərəf bunda çıxış edir ki, bütünlükdə inkişaf prosesini çoxlu imxanların yaranması və onlardan birinin reallığa çevrilməsi kimi səciyyələndirmək olar. Həmin reallaşmış imkan, yəni gerçəklik öz növbəsində yeni imkanlar silsiləsi yaradır və beləliklə də əvvəlki proses yenidən təkrarlanır. Həm də bu kateqoriyalar inkişafın daxili mexaniz­mini ifadə edir.

Bununla yanaşı, imkan və gerçəklik, determinizm əlaqələrini əks etdirən kateqoriyalardır. Bu mənada onlar qanun, mahiyyət və hadisə, səbəb və nəticə, zərurət və təsadüf ilə sıx əlaqədədirlər. Məsələn, imkan anlayışı hadisələrin sahmanlı qaydada şərtləndiyini bildirir, qanun ilə yaxındır. Çünki imkan, mümkün olmaq hər şeydən əvvəl fəaliyyət və inkişaf qanunlarına uyğun gəlmək deməkdir. Obyektiv qanunlar ilə ziddiyyət təşxil edən imkan ağlasığmazdır.

İmkanın müxtəlif növləri vardır: *mühüm və qeyri mühüm, geriyə qayıdan və geriyə qayıtmayan, formal və real imkanlar*. Geriyə dönən (geriyə qayıdan) elə imxana deyilir ki, o, gerçəkliyə çevriləndə, əvvəldən olan gerçəklik imkan şəklinə düşür. Buna misal olaraq suyun maye haldan qaza bənzər hala keçməsini göstərmək olar. Bu prosesdə mayenin imxanlarının qaza bənzər halda realla­şması, gerçəkləşməsi nəticəsində onun əvvəlki gerçək vəziyyəti yə­ni maye vəziyyəti imkan şəklinə çevrilir. Bunun əksi olan imkanlara, yəni gerçəkliyə çevrildikdən sonra geri əvvəlki vəziyyətinə qayıtması mümxün olmayan imkanlara, geriyə dönməz (geri qayıtmaz) imkan deyilir. Misal olaraq insanın ölüm imkanını göstərmək olar. Bu imkan həyata keçdikdən sonra, yəni insan öldükdə o biri daha əvvəlki vəziyyətə qayıtmaq imkanını tamamilə itirir.

İmkanın *real* və *formal* növləri onun zərurət və təsadüf ilə necə münasibətdə olduğunu göstərir. Belə ki, təsadüflər ilə bağlı imkan formal imkan hesab olunur. Məsələn, lotereya bileti ilə müəy­yən uduşun sahibi olmaq belə irmandır. Çünki belə imkanın reallaş­ması çoxlu miqdarda zərurətin bir nöqtədə kəsişməsi deməkdir. Bu­na görə belə imkanların ehtimal dərəcəsi sıfırdan azacıq yüksəkdir.

*Real imkanlar* isə zəruri xassə və əlaqələrlə bağlı olur. Məsələn orta məktəb məzununun ali məktəbə daxil olması belə imkana nümunədir. Əgər abituriyent sənədlərini təqdim etmişdirsə və özü də yüksək hazırlıq səviyyəsinə malikdirsə, bu imkan demək olar ki, yüz faiz real imkandır. Əgər real imkan obyextin inıdşafının qanunauyğun meylidirsə, mücərrəd imran bu prosesin qeyri - mühüm meylini ifadə edir. O hadisələrini ən yüksək təsadüfi gedişi şəraitində gerçəkliyə çevrilə bilər.

Formal imkan ona görə formal xarakter daşıyır ki, o yalnız bütün digər imkanların olmadığı şəraitdə və yalnız onlardan ayrılmış şəkildə götürüldükdə ona imran kimi baxmaq olar. Formal imkanla­rın böyük əksəriyyəti heç vaxt gerçəkliyə çevrilmir. Real və formal imranlar arasında fərqlər müəyyən mənada nisbidir. Belə ki, tam real olan imkan əldən verilə və yaxud müəyyən şərait üzündən obyektiv reallaşmamış formaya çevrilə bilər. Bu halda o formal imkana çevrilir. Bununla yanaşı formal imkan da real imrana çevrilə bilər. Məsələn insanın kosmosa uça bilməsi formal imkan idi. So­nradan isə real imkana *çevrildi.*

*Mücərrəd və konkret imkanlar* maddi sistemlərin inkişafı mər­hələləri ilə bağlıdır. *Mücərrəd imkan* elə imrandır ki, inkişafın hazınd mərhələsində onun reallaşması üçün şərait yoxdur. Onun həyata keçməsi üçün şərait ola bilər ki, gələcəkdə yaransın. Məsələn Türk sultanının, Roma papası olması imranı bu gün üçün mücərrəd imrandır.

Bundan fərqli olaraq *konkret imkan* elə imrandır ki, hazım və­ziyyətdə onun reallaşması uçün müvafiq şərtlər yarana bilər. Mə­sələn, ingilis dilli azərbaycanlı gəncin ABŞ senatının nümayəndəsi ola bilməsi konkret imrana nümunədir. Yaxud yaşı 25-ə çatmış azərbaycan vətəndaşının Milli Məclisin deputatı olması imranı da bu qəbildəndir.

İmran və gerçəkliyin təsadüf və zərurət ilə əlaqəliliyi həm də aşağıdaxılardan görünür: imkanın gerçəkliyə çevrilməsi dərə­cəsi təsadüfdən çox asılıdır. Çünki o gerçəkliyə çevrilməyə də bilər. Lakin imkanın öz vəziyyətini saxlamaq üçün obyektiv müqəddəm şərtlərə nə səviyyədə malik olması bir çox cəhətdən zərurətlə bağlı­dır. Sonra, real imkan gerçəkliyə çevrildikdə təsadüfiliyini itirir və zərurət formasına keçir.

Bundan başqa imran və gerçəkliyin zərurət və təsadüf ilə əlaqələri müəyyən hallarda rasişə də bilir. Məsələn təsadüf nə dərəcədə zərurətin ifadə forması və tamamlanmasıdırsa, imran da o dərəcədə gerçəkliyin ifadə forması və tamamlanmasıdır. Dialektikanın bu iki cüt kateqoriyasının bir-birilə bağlılığı kvant mexanikasında səbəbiyyətin təzahürü formalarında daha aydın gö­rünür. Belə ki, bu formalar sırasında təsadüfün və ehtimalın rolu durmadan artır.

Ehtimal anlayışı imkanın kəmiyyət qiymətini ifadə edir. Qeyd edək ki, bu anlayış əvvəlcə xüsusi elmlərdə yaranmışdır. Hazırda isə onlara əsaslanmaqla ehtimalın fəlsəfi anlamı formalaşmaqdadır. Ehtimal imkanın mövcudluq hüdudlarını səciyyələndirir və reallığa, gerçəkliyə yaxınlıq dərəcəsini müəyyən edir.

Ehtimalın ədədi qiyməti sıfır ilə vahid arasında cərəyan edir. Sıfır səviyyəsində olan imkanın gerçəkliyə çevrilməsi demək olar ki, qeyri- mümkün olur. İmkanın kəmiyyəti sıfırdan yüksələrək vahidə doğru nə qədər yaxınlaşırsa, onun gerçəkliyə çevrilməsi də bir o qədər real olur. Buradan aydındır ki, ehtimal imkanda zərurinin mövcudolma dərəcəsini göstərir.

Ehtimalın sıfır ilə vahid arasında cərəyan edən şxala üzrə konkret qiyməti riyazi ehtimal nəzəriyyəsi ilə müəyyən olunur.

Zərurət təkcə reallaşdırılmış irman kimi aktual şəkildə deyil, həm də potensial vəziyyətdə mövcud ola bilir. Məsələn tarixi pro­sesdə insanlar mövcud olan çox müxtəlif imkanların reallaşması uğrunda mübarizə aparırlar. Lakin nəticə ehtibarilə burada bir tarixi zərurət özünü göstərir. İmkanın gerçəkliyə çevrilməsi məhz həmin imranın reallaşmasının nə dərəcədə zəruri olması ilə şərtlənir. Həm də nəzərə alınmalıdır ki, imranın gerçəkliyə çevrilməsi zərurəti şə­raitin təsiri ilə sürətlənə və zəifləyə (ləngiyə) bilər.

Mexaniki determinizm inkişafı mexaniki hərəkət qanunları ilə müəyyən olunan vahid bir imranın həyata keçməsi kimi göstərir. Burada imkan mütləq gerçəklikdə reallaşacaq zərurət kimi götürülür. Beləliklə də digər alternativ imkanlara yer qalmır. Bundan fərqli olaraq dialektik determinizm inkişafı hər bir mərhələdə yeni-yeni imranların yaranması və müvafiq şəraitdə reallaşması kimi izah edir. Bu nəzəriyyə öyrədir ki, hər bir mərhələdəki mövcüd olan çoxlu imkanların hamısı deyil, yalnız bir qismi gerçəkliyə çevri­lir. Yalnız o imkanlar reallaşır ki, onların həyata keçməsi üçün zəruri və kifayət dərəcədə şərait olsun. Özü də söhbət təraə daxili şə­raitdən deyil, həm də xarici şəraitdən gedir. Bu sonuncu isə həmişə müəyyən təsadüf elementini əhatə edir. Buna görə də inxişaf bi­rmənalı, fatalist xaraxter daşımır. O çox rəngarəng və müxtəlif reallaşma şəraitlərinə malik olan imkanlar məcmusudur. Buna görə də gələcək həmişə müəyyən qədər ehtimali məna alır.

İmkan ilə gerçəkİiyin qarşılıqlı əlaqələrini düzgün başa düşmək insanların nəzəri və praktiki fəaliyyətində mühüm yer tutur. Məsələn, insan öz biliyinin səviyyəsini, onun reallaşması imıonlarını və şəraitini nəzərə almaqla müxtəlif proqnozlar işləyib hazırlayır və həyata keçirir. Obyektiv limanları və şəraiti bilmədən bütövlükdə dünyanın və buradanı konkret obyektlərin inkişafı meyllərini müəyyən etmək olmaz. Yaxud da praktiki fəaliyyətin hər bir konkret növündə yalnız imkanları və şəraiti düzgün qiymətləndirməklə uğur qazanmaq olar.

**“TARİXİ PROSESİN FƏLSƏFİ TƏHLİLİ”**

**mövzusunda mühazirə mətni**

**PLAN**

1. **Tarixi prosesin mahiyyəti haqqında baxışların təkamülü**

 **2. Sosial tərəqqi və onun meyarı**

 **3. Dünya tarixinin vəhdəti və rəngarəngliyi**

**Tarixi prosesin mahiyyəti haqqında baxışların təkamülü**

İctimai həyatın müxtəlif sferalarının və onların qarşılıqlı təsirinin öyrənilməsi sosial fəlsəfədə başlıca yeri tutur. Bununla yanaşı o, cəmiyyətin inkişafı prosesinin təhlilinə də xüsusi diqqət yetirilir. Cəmiyyətin inkişafda olduğu fikri fəlsəfədə qədimdən irəli sürülmüşdü. **Hələ antik dövrdə insanlar müşahidə etmişdilər ki**, **cəmiyyət bir yerdə dayanıb durmur, daim dəyişilmədədir.** Sonralar dünya ölkələri və xalqları arasında ictimai həyatın müxtəlif sahələri üzrə əlaqələr artdıqca belə bir fikir formalaşdı ki, bəşə­riyyətin inkişafı vahid tarixi prosesi ifadə edir. Onun bir- birilə əlaqəli iki tərəfi vardır: birinci, hər bir konkret ölkənin, xalqın inkişafı; ikinci, bütünlükdə bəşəriyyətin inkişafı.

Bütövlükdə tarixi proses dedikdə cəmiyyətin aşağı pillədən yuxarı pilləyə doğru mütərəqqi istiqamətdə inkişafı başa düşülür. Tarix fəlsəfəsi dünya xalqlarının fəaliyyəti prinsiplərini və qanuna­uyğunluqlarını tarixi səpkidə öyrənir. O, tarixin məqsədi və mənasını açmağa çalışır. Bu isə insanların praktiki fəaliyyəti üçün çox zəruri­dir. K.Yaspers yazırdı: «Biz tarixi bütöv bir tam kimi anlamağa çalışı­rıq, bununla da özümüzü dərk etməyə çalışırıq. Tarix bizim üçün elə bir yaddaşdır ki, bizim həyatımızın kökləri ondadır. Tarix birdəfəlik əsası qoyulmuş özüldür, əgər biz izsiz, soraqsız yox olmaq deyil, insan varlığına öz töhfəmizi vermək istəyiriksə, onunla əlaqəni kəsməməliyik”.

**Tarixi vahid və bütöv proses kimi mənimsəmən gedişində insanın özünü anlaması da dərinləşir.** Bu prosesdə onun mənəvi dünyası zənginləşir. Tarixi başa düşmək və yadda saxlamaqla in­sanlar elə bir zirvəyə yüksəlirlər ki, buradan nəinki təkcə öz keçmişini və indiki vəziyyətini, habelə müəyyən mənada gələcəyini də görə bilirlər. Tarixi biliyə arxalanan insan özünü yeni tərzdə qiymət­ləndirə bilir. Əlbəttə, tarixi prosesi ideallaşdırmaq da doğru olmazdı. Burada çoxlu müsbət cəhətlər, əxz edilməli olan nümunələr və təcrübə ilə yanaşı, müəyyən nöqsan və təsadüflər, bədbəxt hadisələr, çoxlu cinayətlər də baş vermişdir.

Fəlsəfi fikirdə tarixi prosesin izahına dair müxtəlif baxışlar olmuşdur. Cəmiyyət inkişaf etdikcə bu təlimlər də uzun təkamül yolu keçmişdir. Antik dövrün mütəfəkkirlərinin (Platonun, Aristotelin və başqalarının) əsərlərində bəşəriyyətin tarixi haqqında qiymətli məlu­matlar və mülahizələr vardır. Lakin onlar bitkin deyildi və buna görə də «tarix fəlsəfəsi» adlandırıla bilməz. Tarix fəlsəfəsi sonrakı dövrün məhsuludur.

**Qədim mütəfəkkirlər tarixin ümumdünya xarakterini an­lamaqdan uzaq idilər.** Məsələn, antik dövrün tarixçiləri yunan və roma dünyasını bütün yerdə qalan dünyadan ayırır və bu vəhşi dünyaya qarşı qoyurdular. Orta əsrlərdə xristian ilahiyyatçıları bu nöqsanı aradan qaldırıb, onu başqası ilə əvəz etdilər. Onların ba­xışlarına görə tarix ilahi qüvvənin niyyətinin həyata keçməsi və insanın fövqündə duran xüsusi bir layihənin reallaşmasıdır. Bundan əlavə, onlar belə hesab edirdilər ki, tarix yalnız xristian xalqlarına aiddir. Bütün qalan bəşəriyyət tarixdən kənardadır. Görkəmli ilahiyyatçı Avqustin (354- 430) tarixi dini- ilahiyyat baxımından məna­landıraraq, onu aşağıdakı altı dövrə ayırmışdır: 1) Adəmdən su bas­qınına qədərki dövr, 2) su basqınından İbrahimə qədərki dövr; 3) İbrahimdən Davuda qədərki dövr; 4) Davuddan Babilistan çarlığına qədərki dövr; 5) o vaxtdan İsaya qədərki dövr; 6) İsadan Qiyamət gününə qədərki dövr. Bu dövrlər insanın keçdiyi yaş mərhələlərinə (körpəlik, uşaqlıq, yeniyetmə, gənclik, ahıllıq və qocalıq) uyğun gəlir. Göründüyü kimi Avqustin xristianlıq mərhələsini tarixin başa çatması dövrü kimi səciyyələndirir. Bu mərhələlərin bir- birini əvəz etməsinin səbəbini o ilahi qüvvədə görüldü. O, göstərirdi ki, tarix şeytan (qaranlıq) ilə alahın (işığın) qarşılıqlı mübarizəsini nümayiş etdiıir. İşığın labüddən qələbəsi məhz tarixin mənasını müəyyən edir. Onun təlimində şərqin mistik ideyalarının təsiri aydın görünür. Səciyyəvi cəhət budur ki, Avqustin cəmiyyətin inkişafının guya dairə üzrə getdiyi haqqında antik fikirləri rədd edirdi. Bu mənada onu tarixi tərəqqi ideyasının əsasını qoyanlardan biri hesab etmək olar.

İntibah dövrü fəlsəfəsində ümumdünya tarixi prosesinin yeni anlamı işlənib hazırlandı. Bu dövrdə başqa məsələlərdə olduğu kimi, tarixə münasibətdə də humanist səpki əsas yer tuturdu.

Yeni dövrdə mexanikanın və riyaziyyatın inkişafı belə bir fikri gətirib çıxartdı ki, cəmiyyətin özü də mexaniki aqreqatdır.

**Yer tarixini səma (ilahi) tarixindən ayırmağa ilk dəfə** **italyan mütəfəkkiri C.Viko (1668- 1774) cəhd etmişdir.** O, tarixin mənasını təbii zərurət anlayışı ilə əlaqələndirirdi. Bu anlayış adı altında o daimi olan və heç vaxt pozulmayan səbəb- nəticə qaydasını başa düşürdü. Bu təbii qayda bütün xalqların və millətlərin irəliyə doğru hərəkətini müəyyən edir. Bu hərəkət üç mərhələdən keçir: Allahlar əsri (uşaqlıq), qəhrəmanlar əsri (gənclik) və insanın əsri (yetkinlik), inkişafın yetkinlik səviyyəsinə çatdıqdan sonra, yəni insanlar arasında münasibətlər vicdan, zəka və borc ilə tənzim olunduqda, bəşəriyyət öz yolunun əvvəlinə qayıdır və köhnə yolu yenidən təkrarlayır. Vikonun fikrincə sosial formalar bu mərhələlər üzrə yaranır, özünün çiçəklənmə dövrünü keçirir və sonra məhv olma mərhələsinə daxil olur. Beləliklə, Viko o vaxta qədər bir- birinə qarşı qoyulan tərəqqi və dövran haqqında konsepsiyaları əlaqələn­dirməyə cəhd göstərmişdir.

Viko tərəfindən əsası qoyulan bəşər tarixinin mənalandırılma­sı problemini Fransız maarifçiləri davam və inkişaf etdirmişlər. Volter 1765-ci ildə ilk dəfə «tarix fəlsəfəsi» anlayışını işlətməklə fəlsəfi fikri xüsusi tipli reallıq olan tarixi mənalandırmağa yö­nəltdi. Bu reallığı o, insanın zəkalı təbiətinin təkamülü və inkişafı ilə əlaqələndirirdi. Tarixə bu cür yanaşma cəhdini Volterdən sonra Russo davam etdirmişdir. Ümumiyyətlə, maarifçilər tarixin mənası və istiqamətini insan zəkasının tərəqqisi ilə əlaqələndirirdilər. Onlar bəşəriyyətin tarixinə zəkanın tərəqqisi mərhələləri kimi yanaşırdılar. Bir qədər sonra bu baxış Kondorse tərəfindən əsaslandırıldı. O, tə­rəqqini bəşər tarixinin əsas meyli hesab edirdi. Göstərirdi ki, bu meyil bəşəriyyəti dönmədən həqiqət və xoşbəxtliyə doğru hərəkət etdirir. Kondorse bəşəriyyətin tarixini on mərhələyə ayırırdı. Bu bö­lgünün meyarını o, insan zəkasının inkişaf səviyyəsində və onun azadlıq dərəcəsində görürdü. Səciyyəvi cəhət burasıdır ki, o, tərəqqi ideyasını Volter və Monteskyö kimi monarxların və hakimiyyət başında duranların maarifləndirilməsi ilə deyil, fərdlərin, xalqların və mil­lətlərin kütləvi hərəkatları ilə əlaqələndirirdi. Onun fikrincə texnikanın tətbiqi, elmi kəşflər, əxlaqın, siyasi və hüquqi institutların təkmilləşməsi sayəsində bu hərəkatlar yüksək inkişaf səviyyəsinə çatırlar.

Kondorse göstərirdi ki, bəşəriyyətin gələcək xoşbəxt vəziyyəti aşağıdakı üç problemin həlli ilə bağlıdır: millətlər arasında bərabər­sizliyin məhv edilməsi; müxtəlif siniflər arasında bərabərliyin artması vəinsanın həqiqi təkmilləşməsi. Onun yüksək optimizmini, bəşəriyyətin qızıl əsrinin yaranmasında zəkanın rolu haqqında fikirlərini sonrakı mütəfəkkirlərin bir qismi qəbul etmədi. Məsələn, Kant gö­stərirdi ki, insan nəslinin tarixi bizi narazılıqla ondan üz döndərməyə məcbur edir. Biz burada nə vaxtsa tam zəkalı məqsəd tapacağımıza ümid etmirik. Onun fikrincə tarix bütöv bir tam kimi və vahid şəkildə heçvaxt təcrübədə bəlli olmur. Buna görə də tarixin mənasını axtarırkən əvvəldən yox, tarixin sonundan başlamaq lazımdır. Baş­qasözlə, onu izah edərkən təbiətin ali məqsəd kimi nəzərdə tutduğu nəticələrdən çıxış etmək lazımdır. Buna görə də insan nəs­linin tarixinə təbiətin sirli planının yerinə yetirilməsi kimi baxmaq olar. Bu sirli plan dedikdə Kant mükəmməl dövlət quruluşunun bər­qərar olmasını nəzərdə tuturdu. Belə quruluşda insan nəsli bəşəriyətin ona vermiş olduğu bütün imkanları tam inkişaf etdirə bilir.

**Kant tarixi tərəqqinin əsasını əxlaqi prinsiplərdə görürdü.** Onun fikrincə, tarixin təkamülü, təbiətin təkamülündən məhz bununla fərqlənir. O, göstərirdi ki, cəmiyyətdə azadlıq, ədalət və əxlaqi mükəmməlliyin təminatçısı hüquqi dövlət olmalıdır. Bu fikri ilə də Kant klassik alman fəlsəfəsinin başlıca nailiyyəti olan tarix fəlsəfəsi­nin əsasını qoydu.

Alman mütəfəkkiri İ.Herder tarixi prosesin konsepsiya­sını işləyib hazııladı. Herder təkamülçü idi. Buna görə də ümum­dünya tarixi anlayışına canlı təbiətin və üzvi aləmin təkamülünü də daxil edirdi. Onun fikrincə bu təkamül rəvan şəkildə bəşəriyyətin tarixinə keçir, məqsədi isə mücərrəd şəkildə götürülən humanizm və rifah əldə etməkdir. Herderə görə bütün tarixi hadisələr eyni əhəmiyyətə malikdir, onların hər biri digəri üçün deyil, məhz özü üçündür. Ona görə də bəşəriyyətin gələcək qızıl əsri haqqında təlim tarixi prosesə tətbiq olunmamalıdır. Belə ki, bütün nəsillərin yalnız son nəsil naminə ya­şadığını düşünmək ağılsızlıq olardı. Bu o deməkdir ki, qızıl əsrdə ya­şayacaq nəsil bütün əvvəlki nəsillərin məhv olmuş xoşbəxtliyi üzərin­də yüksələn taxt- tacda oturacaqdır.

Herder tarixi prosesin əbədi məqsədə (insanın tərbiyəsinə və təkmilləşməsinə) istiqamətləndiyi haqqında maarifçilik ideyasını mü­dafiə edirdi. O, əsas diqqəti mədəniyyətin tarixi formalarının rəngarəngliyinə, onların özəhəmiyyətliliyinə yetirirdi. Herderə görə mədəniyyətlərin rəngarəngliyi ümumdünya tarixinin vahid mütənasib tamlığını yaradır. Bu tamlıq bəşərıyyətin birliyinin inkişafının vahid zənciri və ənənəsi kimi edir. Bu zəncirin hər bir həlqəsi özündən əvvəlki və sonrakı həlqələrlə sıx bağlıdır. Beləlikİə Herder tarixin mənasını anlamaqla tarixisizmin əsasını qoymuşdur.

**Tarixisizm ideyası klassik alman fəlsəfəsinin** görkəmli **nümayəndəsi Hegelin tarix fəlsəfəsində fundamental şəkildə əsaslandırılmışdır.** Hegelə görə ümumdünya tarixi «dünya ruhunun ağıllı, zəruri təzahürü» kimi çıxış edir. Dünya ruhu öz inkişafında bır neçə mərhələdənkKeçir. Hegelin fikrincə, ümumdünya tarixinin son məqsədi ruhun öz azadlığını başa düşməsi və həyata keçirməsidir. Tarixi hadisələrin hər cür dəyişkənliyində bu məqsəd daimi qalır. Çünki o, bütün bu dəyişikliklərin fəal əsası kimi çıxış edir. Heg­elə götə «ayrı- ayrı xalqların ruhu» zamanda və mövcud varlıqda inkişaf edən dünya ruhunun momentləri və mərhələləridir. Hegelin tarix fəlsəfəsində diqqəti cəlb edən digər bir cəhət budur ki, o, in­sanların fəaliyyətinə geniş yer verirdi. O, açıqca göstərirdi ki, tələbatlardan, ehtiraslardan və mənafelərdən irəli gələn fəaliyyət dünya ruhunun aləti və vasitəsidir. Həm də Hegel insanların fəa­liyyətinin əsasını onların həyati tələbatlarını ödəməyə yönələn əmək fəaliyyətində görürdü. O, insan ilə təbiətin qarşılıqlı təsirini məhz bu fəaliyyət ilə izah edirdi. Özü də həmin fəaliyyətdə birinci dərəcəli yeri *əmək alətlərinə* verirdi. «İnsan öz tələbatları ilə birlikdə xarici təbiətə praktiki münasibət bəsləyir, təbiətin köməyilə öz tələbatlarını ödəyərkən müəyyən aralıq vasitəsindən istifadə edərək, o təbiəti dəf edir. Məsələ bundadır ki, təbiətin predmetləri güclüdür və hər cür müqavimət göstərirlər. Onları ram etmək üçün insan onların arasına digər təbiət predmetləri daxil edir, beləliklə də təbiətin özünü özünə qarşı yönəldir və bu məqsədlə alətlər ixtira edir. İnsanların bu ixtiraları ruha məxsusdur və belə alətlər təbiətin predmetlərindərı yüksəyə qoyulmalıdır».

Beləliklə, Hegelin tarix fəlsəfəsində insan zəkasının rəhbər rolu haqqında fikirlər insandan yüksəkdə duran zəka («dünya ruhu») ilə əvəz olundu. Ruhun və zəkanın bu cür mistikləşdirilməsi pərdəsi arxasında Hegel fəlsəfi fikrin inkişafı üçün yeni və son dərəcə mühüm bir məsələ irəli sürdü. Söhbət tarixi prosesin obyektiv qanu­nauyğun xarakterinin aşkar edilməsindən gedir. Hegelin anlamında tarixin gedişini istiqamətləndirən «Zəka» bu prosesin iştirakçılarının şüurlu məqsədlərindən asılı olmayan zərurət kimi təsəvvür olunur­du. Həm də Hegel bu zərurətin mənbəyini Allahda və təbiətdə gö­rmürdü. Onu müstəsna dərəcədə insanların fəaliyyəti ilə əlaqə­ləndirirdi.

Hegel ondan əvvəlki mütəfəkkirlərin (C.Vİko, A.Smit, Herder, Kant, Şellinq) irəli sürdüyü belə bir fikri inkişaf etdirdi ki, insanlar çox vaxt öz fəaliyyətinin obyektiv nəticələrim irəlicədən görə bilmirlər. O, yazırdı: «Dünya tarixində insanların fəaliyyəti sayəsində həm də onların can atdığı və əldə etməyə çalışdıqları nəticələrdən bir qədər başqa nəticələr alınır, yəni onların bilavasitə bildikləri və arzu etdikləri nəticələrdən fərqli nəticələr alınır».

Hegelin tarixisizmi aşağıdakı ikiəsas müddəanı əhatə edir; a) tarixin substansıonallığının qəbul edilməsi. Bu substansiorıallığının əsasında zəka durur. Zəka «sonsuz formaya», «sonsuz məzmuna» və «sonsuz qüdrətə» malikdir; b) tarixi prosesin bütövlü­yünün və onun məqsədəuyğunluğunun irəli sürülməsi, ümumdünya tarixinin son məqsədinin- ruhun öz azadlığını başa düşməsi kimi müəyyən edilməsi.

Əlbəttə, Hegelin tarixə dair fikirləri nöqsanlardan azad deyildir. Məsələn, o göstərirdi ki, ümumdünya tarixi əlaqələrinin əsasında duran mütləq ruh mədəniyyətlərin ardıcıl surətdə dəyişilməsində, xalqların ruhunda reallaşır. Guya bu ruh ardıcıllıqla «yaşayış yerini» dəyişir. Əvvəl Çində, Hindistanda olmuş, Şərq ölkələrini gəzmiş, oradan isə Yunanıstana və Romaya keçmişdir. Sonra o, öz fəa­liyyətini Avropada davam etdirir. Nəhayət, ruh öz tarixi inkişafını ba­şa çatdırır və alman xalqının ruhunda, Prus dövlətində əsas yeri tutur. Hegel öz sxeminin bitkinliyini pozmamaq xatirinə Rusiyanı, Amerikanı, Afrikanı və müasir Şərq ölkələrini tarixin çərçivəsinə daxil etmirdi. Cəmiyyətdəki dərin sosial mexanizmlər və iqtisadiyat ümumdünya tarixi prosesindən kənarda elan olunurdu. Lakin Hegel tarixin mənası məsələsini irəli sürərək, bu məsələdə özündən əvvəlki filosofların fikirlərini xeyli arxada buraxdı. O göstərdi ki**,** bəşəriyyətin tarixi təsadüfi hadisələr yığımı deyildir, o qanuna­uyğun xarakter daşıyır.

Tarixi proses haqqında O.Kontun ideyaları da diqqəti cəlb edir. Konta qədər cəmiyyəti fərdlərin mexaniki məcmusu, insanları isə «sosial atomlar» hesab edən baxış mövcud idi. Bu baxış gö­stərirdi ki, əvvəlcə ayrı- ayrı adamlar, sonra isə cəmiyyət inkişaf edir. Fərdlərin müxtəlif sahələrdə fəaliyyət qabiliyyəti, əxlaqi, siyasi və digər keyfiyyətləri nə qədər yüksəkdirsə, cəmiyyət də bir o qədər yüksək dərəcədə təkmilləşmişdir. Bu mövqeyi Herder, Lessinq, Volter, Russo və başqaları irəli sürmüşdülər. XVIII əsr fransız mütəfəkkirləri (Holbax və Helvetsiy) başqa xətti müdafiə edirdilər. Onların fikrincə, şəxsiyyətin formalaşması sosial mühitin təsiri altında baş verir. Nəinki insanların bu və ya digər fəaliyyəti, vərdişləri, həm də xarakteri onların sosial həyat şəraitinin təsiri altında formalaşır. Odur ki, cəmiyyət özünə uyğun olaraq, öz üzvlərinin həyat tərzini əmələ gətirir. Buna görə də insanları dəyişdirmək, daha mükəmməl etmək üçün cəmiyyəti, onun sosial və siyasi institutlarını, təhsil və tərbiyə sistemini dəyişdirmək lazımdır. O.Kont bu qəbildən olan baxışları müdafiə və inkişaf etdirdi. O, cəmiyyətə sistem kimi yanaşırdı. Onun fikrincə cəmiyyət onu təşkil edən şəxslərin, sosial təbəqələrin və qrupların, bir sözlə özünün bütün subyektlərinin inkişafını müəyyən edir.

Ümumilikdə pozitivizm fəlsəfəsi cəmiyyətin mütərəqqi istiqa­mətdə inkişafı ideyasını irəli sürmüşdür. **Kontun sosial dinamika təlimi cəmiyyətin inkişafını qanunauyğun və mütərəqqi proses kimi səciyyələndirir** Onun fikrincə ictimai əmək bölgüsü bu pro­sesdə mühüm rol oynayır. Özünün «Pozitiv siyasət sistemi» əsərin­də o yazırdı: «Bəşəriyyət sivilizasiyanın fiziki, mənəvi, əqli və siyasi nöqteyi- nəzərdən gedişi dövründə fasiləsiz surətdə inkişaf edir».

Bu proses bəşəriyyətin intellektual təkamülünü, cəmiyyətin mütərəqqi inkişafının bütün tərəflərinin məzmununu və istiqamətini müəyyən edir. O, həmin tərəqqinin sanki daxili substansiyasıdır.

Cəmiyyətin inkişafı haqqında O.Kontun fikirlərini XIX əsr ingilis mütəfəkkiri H.Spenser davam və inkişaf etdirmişdir. O özünün cəmiyyətin üzvi quruluşu nəzəriyyəsində sosial təkamül məsələsinə geniş yer verirdi. Spenserə görə sosial təkamül cəmiyyətin mü­tərəqqi inkişafı deməkdir. Bu inkişaf cəmiyyətin quruluşunun mürəkkəbləşməsi və sosial insititutların fəaliyyətinin təkmilləşməsi yolu ilə baş verir. Onun fikrincə, sosial təkamül insanların tələbatları ilə obyektiv surətdə şərtlənir. Spenser göstərirdi ki, bu prosesdə insanların kollektiv fəaliyyətinin və müxtəlif sosial institutların rolu artır. O, yazırdı ki, cəmiyyətdə tərəqqi daim fərdi fəaliyyətin korporativ or­qanların fəaliyyəti tərəfindən udulması istiqamətində baş verir. Mü­xtəlif nəsillərin birgə səyləri ilə həyata keçirilən sosial təkamül gedi­şində cəmiyyətin bir çox funksiyaları dəyişilir, «onların ölçüləri rə­ngarəngliyi, müəyyənlik dərəcəsi və mürəkkəbliyi artır».

Fransız mütəfəkkiri E.Dürkheym (1858-1917) də öz fəlsəfi təlimində cəmiyyətin inkişafı məsələsinə xüsusi diqqət yetirir­di. O, göstərirdi ki, kollektivçilik cəmiyyətin inkişafını müəyyən edən «əsas sosiallıq amilidir». Dürkheym kollektivçiliyinin inkişafında və sosial inteqrasiya prosesində idealların və etiqadların həlledici rol oynadığını qeyd edirdi.

Əsrin fəlsəfi fikrində psixoloji istiqamət adlanan cərəyanın tərəfdarları (L.Uord, Q.Tard və başqaları) cəmiyyətin inkişafını fərdin və qrupların psixikası ilə izah edirdilər.

XIX əsrin sonunda fəlsəfi fikirdə geniş yayılmış istiqamət- yenikantçılıq təlimi də tarixi prosesin izahına cəhd göstərmişdir. Onun əsas nümayəndələri V.Vindelband və H.Rikkert ictimai həyat hadisələrinin təkrarolunmazlığını xüsusi qeyd edirdilər. Buradan isə belə bir səhv nəticə çıxarırdılar ki, cəmiyyətdəki dəyişikliklər qeyri-müəyyən istiqamətdə gedir. Burada sabit qanunauyğun əlaqələr yoxdur. Yenikantçılar tarixin inkişafında qanunauyğunluğu qəbul et­mirdilər. Onların fikrincə təbiət elmləri (fızika, kimya, biologiya) nometetik (ümumi) xarakter daşıyır. Onlar öyrəndikləri obyektlərin ümumi, təkrarlanaıı xassələrinə diqqət yetirir. Tarix elmləri isə idioqrafik (fərdi) metoda əsaslanırlar. Onlar fərdi, təkrarolunmaz hadi­sələri, situasiyaları və prosesləri təsvir edirlər. Buradan belə bir nəticə çıxarılırdı ki, tarixi elmlər öz subyektivliyi ilə seçilir, tarixin özü isə ümurnəhəmiyyətli dəyərlər sistemi kimi götürülən mədəniyyətin inkişafı deməkdir.

Yenikantçıların əksinə olaraq M.Veber göstərirdi ki, dəyərlər fövqəltəbii deyildir. Onlar konkret tarixi xarakter daşıyır. Onun işləyib hazırladığı ideal tiplər təlimində belə bir fikir irəli sürülür ki, tarixi pro­ses gedişində insanların fəaliyyətinin mənalandırılması dərəcəsi və rasionallığı artır.

XIX əsrin sonu - XX əsrin əvvələrində yaranmış kulturoloji məktəbin nümayəndələri (O.Şpenqler, A.Toynbi və P.Sorokin) tarixı prosesin izahına dair maraqlı fikrirlər söyləmişlər.

**Kulturoloji baxışın səviyyəvi cəhətləri aşağıdakılardır: ictimai tərəqqinin birtərəfli, qəti avropasentrik** sxeminin qəbul edilməməsi; çoxlu mədəniyyətlərin və sivilizasiyaların olduğunun, onların məhəlli və müxtəlif keyfiyyətliliyin irəli sürülməsi; mədəniy­yətin bərqərar olması və **inkişafının** izahında bioloji, antropoloji və digər sxemlərin tətbiqi. Həmin təlimin nümayəndəsi XX əsrin görkəmli filosoflarından olan O.Şpenqler dünya tarixinin bütövlüyü və vəhdətini, burada «daimi və **ümumi»nin** olmasını inkar edirdi. O, gö­stərirdi ki, rus təfəkkürü üçün qərb təfəkkürünün kateqoriyaları nə dərəcədə yaddırsa, qərb təfəkkürü üçün də çin və yaxud yunan təfəkkürünün kateqoriyaları bir o qədər yaddır.

Şpenqlerin fikrincə dünya tarixi müxtəlif dövrlərdə mövcud olan və bir- birinə oxşamayan qüdrətli mədəniyyətlər çoxluğudur. Onların hər biri «ümumi bəşəriyyət materialına öz formasını», «öz həyatı və ölümünü» həkk edir. O, çiçəklənməkdə olan və qoca­lmaqda olan mədəniyyətləri bir-birindən fərqləndirirdi. Şpenqlerə görə mədəniyyətlərin həı biri dərin mənaya malikdir, lakin onların hamısını bir tale gözləyir. Bu tale mədəniyyətin sonu demək olan sivilizasiyanın yaranmasıdır. Buradan çıxış edərək o, tarixin mənasını «böyük mədəniyyət formalarının» taleyinin, ruhunun və dilinin izahı kimi anlayırdı.

İngilis tarixçisi və filosofu A.Toynbi də ümumdünya tarixini əsas etibarilə dini əlamətlərə görə fərqlənən müxtəlif sivilizasiyalar kimi təsəvvür edirdi. Onun fikrincə hər bir sivilizasiyanın (Bunların sayını o 21 hesab edirdi) təkrarolunmazlığı, onun tərəfindən tarixin çağırışlarına verdiyi cavabların «özünəməxsusluğu ilə» şə­rtlənir. Sivilizasiyaların mənbəyinin səbəbi bir irqin hüdudlarından kənara çıxan yaradıcılıq cəhdlərinin olmasıdır. Toynbi göstərirdi ki, sivilizasiyaların qapalılığı və bir-birindən əlahiddəliyi, onların mənəvi qarşılıqlı təsirini inkar etmir. O, ümumdünya tarixinin amalını dini təkamüldə və bəşəriyyətin mövcudluğunun mənasında görürdü.

Keçən əsrin birinci yarısında dünya nəzəri fikrində insan pro­bleminə mərkəzi yer verən ekzistensial (insan mövcudluğu) fəl­səfə meydana gəldi. Bu cərəyanın tərəfdarları həm də tarixin fəlsəfi anlaşılmasına böyük diqqət yetirirdi. Onun görkəmli nü­mayəndələrindən biri alman filosofu K.Yaspers (1883-1969) olmuş­dur. Bir sıra digər filosoflardan fərqli olaraq o, bəşəriyyətin vahid mənbəyini və inkişaf yolunu qəbul edir. Lakin bu tezisə qəti yana­şmır, göstərirdi ki, onun əksi olan tezis də irəli sürülə bilər. Yaspers cəmiyyətin inkişafında iqtisadi amillərin həlledici rol oynadığını iddia edən marksizmə qarşı çıxırdı. O, əlbəttə iqtisadi tərəfin əhəmiyyətini heçə endirmir, amma göstərir ki, tarix bəşəriyyətin varlığı kimi daha çox mənəvi amillərlə müəyyən olunur. Yaspers özünün tarix fəlsə­fəsini bəşəriyyətin bu günü ilə keçmiş tarixi yolu arasında qırılmış əlaqələri bərpa etmək cəhdi kimi qiymətləndirirdi. Bu məqsədlə də o, «ox tarixi» (tarixin vahid istiqamətli xətt üzrə inkişafı) anlayışından geniş istifadə etmişdir. Yaspersə görə bu ox dövrü təxminən e.ə. 800-200-ci illəri əhatə edir. Onun fikrincə məhz həmin dövrdə tarixdə böyük dönüş baş vermiş, bu gün yaşamaqda olan insan tipi meydana gəlmişdir. «Ox dövrü»ndə bəşəriyyət tarixinin strukturu qərarlaşır. Bu dövrün ən görkəmli hadisələri Çində Konfusi və Lao-Tsının, Hindistanda Upanişadların və Buddanın, İranda xeyrlə-şərin mübarizəsini əks etdirən Zərdüştilik dininin, Fələstində peyğəm­bərlərin fəaliyyətinin, Yunanıstanda isə Homerin, Parmenidin, Heraklitin və Platonun mövcud olmasıdır. Beləliklə Yaspersə görə dün­ya tarixinin ilk çıxış nöqtəsini «onun ox dövrü», başqa sözlə deyilsə, fəlsəfənin və dünya dinlərinin yarandığı dövr təşkil edir. O vaxtdan bəri tarix vahid xətt üzrə inkişafdadır, həm də bu proses heç vaxt başa çatmır.

Yaspers bəşəriyyətin bu vaxta qədər olan tarixini üç əsr mərhələyə ayırır: 1) tarixə qədərki dövr. 2) bilavasitə tarix dövrü. 1) yer kürəsinin, bəşəriyyətin ümumdünya tarixi. *Birinci mərhələ* uzun tarixi müddəti (insanın, dilin və irqlərin formalaşmasından başlayaraq sözün əsl mənasında tarixi mədəniyyətin yaranmasına qədəı) əhatə etmişdir. Bu mərhələdə cəmiyyətdə baş verən proseslər tə­biətdə olduğundan o qədər də fərqlənmir. Tarixə qədərki mərhə­lədə, xüsusən də onun son dövründə xalqların dili və mədəniyyəti inkişaf edir və yayılır. Beləliklə də tarixi mədəniyyətin yaranması üçün zəmin hazırlanır. *İkinci mərhələ,* sözün əsl mənasında tarix dövrü adlanır. Bu dövrdə Çində, Hindistanda, Yaxın şərqdə və Avropa ökələrində çox böyük irəliləyişlər baş vermişdir. Bu mərhələyə keçid tarixin «ox dövrün»dən başlanır. Müxtəlif xalqların mə­dəniyyətləri inkişaf və çiçəklənmə dövrü keçirir. *Üçüncü* mərhələ təxminən bizim eranın birinci minilliyindən başlanır, bu günə qədər davam edir və gələcəkdə də özünü göstərəcəkdir. Bu mərhələdə bəşəriyyətin qlobal vəhdəti yaranır və sözün əsl mənasında univer­sal, ümumdünya tarixi bərqərar olur. Onun baş verməsində böyük coğrafi kəşflər və yeni dövrdə yaşamış görkəmli şəxsiyyətlər mühüm rol oynamışdır. Bu mərhələdə xalqlar arasında ümumdünya miqyasında əlaqələr yaranır.

Ümumiyyətlə Yaspers bəşəriyyətin tarixində üç başlıca xüsu­siyyəti ayırırdı: a) tarix başqa reallıqlardan (təbiət və kosmos) fərqli həddlərə malikdir, b) tarix bir dövrdən digərinə keçiddir. Bu mənada ənənə «insan varlığının tarixi substansiyası»nı təşkil edir, v) insanın cəmiyyətdə yerinin və həyatının mənasının izahında tarix bütöv ideya rolunu oynayır. O, yazırdı: «Mən nəyə məxsus olduğumu və nəyin xatirinə yaşadığımı məhz tarixin güzgüsündə müəyyən edi­rəm».

Yaspersin fikrincə bəşəriyyətin vəhdətinin köklərini insanın bioloji təbiətində deyil, «yüksək səviyyəli vəhdət» olan insanın özmahiyyətində axtarmaq lazımdır. İnsanın mahiyyətini isə azadlıq, birinci növbədə onun mənəvi qüvvələrinin təzahürünün azadlığı təşkil edir.

Tarixi prosesin izahında anarksist təlim mühüm yer tutur. Bu təlim cəmiyyətin inkişafına təbii- tarixi proses kimi yanaşır. O üç əsas kateqoriyanın («ictimai-iqtisadi formasiya», «ictimai münasi­bətlər» və «tarixi qanunauyğunluq») köməyi ilə ümumdünya tarixini inkişaf mərhələlərinin bir- birini əvəz etməsi prosesi kimi səciyyə­ləndirir. Marksizmə görə bu mərhələlərin (ictimai- iqtisadi forma­siyalar) müəyyənedici əsasını iqtisadi həyat təşkil edir.

Marksizm göstərir ki, tarixi prosesin vəhdəti və varisliyi insanların ictimai varlığı ilə təmin olunur. Beləliklə, cəmiyyətin inkişafı maddi amillər ilə şərtlənir. Tarix özünün qanunauyğunluqlarına malik olan obyektiv prosesdir. Bu təlimə görə tarixin məqsədi və mənası istehsal üsulu ilə cəmiyyətin mənəvi həyatı arasındakı əlaqələri ifa­də edən sosial qanunlar ilə müəyyən olunur. Bu nəzəriyyə bəşəriyyətin əsl tarixinin məhz kommunizm formasiyasından başlandığı­nı, butada hümanizmin və hərtərəfli inkişaf etmiş şəxsiyyətin bərqə­rar olacağını elan edirdi. XX əsrin sonlarının tarixi təcrübəsi bu kimi ideyaların əsassızlığını sübut etdi.

Ümumiyyətlə Popperin antitarixisizm ideyasının əsas müddəaları aşağıdakılardır:1) Tarix mahiyyət etibarilə siyasi və ictimai hadisələrin xronikası deməkdir. Tarixçilər ümumi situasiyalar və meyllər ilə maraqlana bilərlər, lakin həqiqətdə onlar fərdi və uni­kal hadisələrlə məşğul olurlar. 2) Cəmiyyətə bütöv bir tam kimi ba­xmaq olmaz, çünki *xolizm* (bütöv, sistemli yanaşmaq) metodoloji cəhətdən qeyri mümkündür. İnsan təfəkkürü ayrı- ayrı elementləri, meylləri və onlar arasındakı bəzi əlaqələri dərk edə bilər. Lakin o, mürəkkəb sistem kimi götürülən tamı anlamaq iqtidarında deyildir. Buna görə də ayrı-ayrı tarixi hadisələrin və proseslərin öyrəni­lməsindən alınan nəticələri bütünlükdə cəmiyyətə, xüsusən də onun gələcəyinə tətbiq etmək mümkün deyildir. 3) Tarixdə təbiət qanunla­rı mənasında götürülən qanunlar mövcud deyildir. Buna görə də tarixisizm nümayəndələrinin tarixi qanunlar adlandırdıqları şey əs­lində inkişafın meylləri və istiqamətlərinin təsviri deməkdir. Popperin fikrincə elmin qanunları əbədi və dəyişilməz əlaqələri ifadə etməlidir. Yalnız bu halda onlar obyektiv dünyada baş verən dəyişiklikləri izah edə bilər. Əgər bu qanunların özü dəyişkəndirsə, onda onların köməyi ilə dəyişiklikləri izah etmək olmaz. Çünki bu halda həmin dəyişikliklərə möcüzə kimi baxılmalıdır. Popperə görə əgər tarixisizmin özü tarix qanunlarının bir dövrdən digərinə keçildikdə dəyişildiyini etiraf edirsə, onda onlar sözün əsl mənasında qanun hesab oluna bilməz. Buna görə də o tarixi fərdi, unikal və təkrar olunmaz hadisələrin xaosu hesab edir. Burada nəinki əbədi dəyişilməz qanunları, hətta statistik requlyarlığı belə aşkar etmək mümkün deyildir. 4) Tarixin inkişaf qanunları əsasında gələcəyi irəlicədən görmək olmaz. Əvvəla, ona görə ki, belə qa­nunlar yoxdur. Sonra, əgər belə qanunlar olmuş olsaydı belə, onlar əvvəlcədən bilinməyən dəyişikliklərin baş verməsi nəticəsində öz təsir qüvvəsini itirərdi. Deməli, gələcəyi elmi əsasda, yəni qa­nunlar əsasında irəlicədən görmək mümkün deyildir. 5) Popperə gö­rə gələcəyi görməyin özü iki növə ayrılır: peyğəmbərlik və texnoloji mülahizələr. Birincini o, meteoroloqların yaxınlaşmaqda olan, lakin qarşısı alınmaz qasırğanın baş verəcəyi haqqında məlumatlarına bənzədir, ikinci növ isə aşağıdakı mülahizəyə oxşayır: hansı for­mada və hansı tikinti materiallarından sığınacaq tikmək lazımdır ki, o qasırğanın təsirinə tab gətirə bilsin və beləliklə də insanları və tex­nikanı fəlakətdən qorusun. Popperə görə cəmiyyətə münasibətdə peyğəmbərlik etmək utopiyadır, yalnız texnoloji mülahizələr realdır. Onlar da təbiətin və iqtisadiyyatın qanunlarına əsaslanırlar.

Beləliklə, Popper cəmiyyət miqyasında sosial proqnozlaşdırmanın qeyri mümkün olduğunu metodoloji cəhətdən əsaslandırma­ğa çalışır O, sübut etmək istəyir ki, əsaslı sosial dəyişikliklər cə­miyyətin qanunauyğun inkişafı nəticəsi deyildiı, o, yalnız tarixisizm mövqeyində duranların bəd əməllərinin nəticəsidir.

**Deyilənlər sübut edir ki, tarixilik prinsipinin anlaşılması uzun təkamül yolu keçmişdir. Bu prinsip real tarixi prosesin dialektikasını açır.** O, ictimai hadisələri dəyişməz və əbədi hesab etmir. Onlara konkret tarixi əlaqələrdə yanaşır, keçmiş mənşəyini öyrənir və gələcək inkişaf meylinə diqqət yetirir.

Yuxarıda deyilənləri ümumiləşdirərək göstərə bilərik ki, tarixilik metodoloji prinsipi öz inkişafında dörd mərhələdən keçir. Birinci mərhələ mexaniki və ya naturalist adlanır. Onun kökləri Dekartırı rasionalizmınə gedib çıxır. O, təbiətdə inkişafı qəbul edir, cə­miyyətin inkişafda olduğunu inkar edirdi. Dekartdan sonra gələn rasionalistlər onun metodologiyasından bu nöqsanı aradan qaldırdılar. Onlar cəmiyyətin inkişafını qəbul edirdilər, lakin bu prosesə təbiətin inkişafının xüsusi bir variantı kimi cə­miyyətin tarixinə naturalist mövqedən yanaşırdılar. Onların fikrincə cəmiyyət xüsusi bir mexanizm və ya aqreqatdır. Buna görə də onu təbiətşünaslığın metodları ilə öyrənmək lazımdır. Sadəcə olaraq bu metodlara cəmiyyətin spesifikliyini nəzərə alan bəzi dəyişikliklər et­mək kifayətdir. Təbiətdə və cəmiyyətdə inkişafın eyniliyi, ümumiliyi və oxşarlığı haqqında ideyalar məhz bu mərhəlinin məhsuludur. İkinci mərhələ klassik alman fəlsəfəsinin adı ilə bağlıdır. Burada tarixilik prinsipini ən dolğun şəkildə işləyib hazırlayan Hegel olmuş­dur. Onun anlamında tarixilik aşağıdakıları əhatə edir: a) Hər şeydən əvvəl cəmiyyət inkişaf edən tarixi fenomen kimi təbiət sisteminə qarşı qoyulur. Göstərilir ki, təbiətdən fərqli olaraq cəmiyyət sadəcə dəyişilmir, o inkişaf edir; b) tarixilik ruhun inkişafının xüsusi forması və ya mərhələsi kimi müəyyən edilir. Tarixilik öz-özünü dərk edən cəmiyyətlərin və ona müvafiq mədəniyyətlərin ar­dıcıl surətdə bir-birini əvəz etməsi şəklində reallaşan xalqların ruhu kimi təsəvvür olunur, v) tarixin qanunauyğun və geri dönməz xarakterı qəbul olunur, göstərilir ki, burada təkrarlar yalnız qismən, özü də spiral dövrələri formasında baş verir; q) tarixin əvvəli və sonu olduğu təsdiq edilir və deməli, tarix bəşəriyyətin inkişafında belə mərhələrdən biri kimi anlaşılır. Qeyd olunur ki, həmin mərhələdən əvvəl tarixə qədərki mərhələ olmuşdur və ondan sonra tarixdən sonrakı mərhələ gələcəkdir. Burada azadlıq, ruhun kamilliyi və onun özü-özü ilə tam qovuşması baş verəcəkdir; s) şəxsiyyətlər də bütün digər tarixi təfərrüatlar kimi, yalnız tarixin ruhunun, onun qanuna­uyğunluğunun daşıyıcısı və təzahürləri olduğu dərəcədə maraq doğurmalı və öyrənilməlidir.

**Üçüncü mərhələ.** XIX əsrin ortalarından (alman tarixşünaslığı və bərpa dövrü fransız tarixçilərinin timsalında) özünü göstərir Bu dövrdə tarixilik prinsipi Hegelin anlamından fərqli spekulyativ (sırf nəzəri sxematik) deyil, empirik (təcrübi) səpki alır. Həmin mərhələ aşağıdakı müddəalar ilə səciyyələnir: a) tarixi tədqiqat empirik xarakter daşımalı, deməli, tamamilə mötəbər mənbələrə arxalanmalıdır. Tarixin məqsədi nəyin, necə baş verdiyini təsvir etməkdir; b) mən­bələrin və onlardan alınan informasiyanın dəqiqliyi yardımçı tarixi fənlərin işləyib hazırladığı xüsusi metodlar tərəfindən təmin olunur; v) tarixi nəqletmə, tarixi təsvir maxsimum dərəcədə dolğun olma­lıdır. O, mənbələrdə ifadə olunan bütün situasiyaları, hadisələri və prosesləri tam şəkildə göstərməlidir; q) tarixin əsas məqsədi tarixi personajların (şəxsiyyətlərin) məqsədləri və niyyətlərini bərpa etməkdir. Buna görə də tarixi tədqiqatın mərkəzi fiqur şəxsiyyətlərdir.

Tarixilik metodoloji prinsipinin formalaşmasının **dördüncü mərhələsi** marksist fəlsəfəni əhatə edir. Onun başlıca cəhətləri aşağıdakılardır: a) tarixin obyekti bəşəriyyətin keçmiş inkişafının öy­rənilməsidir. Bu inkişaf xüsusi obyektiv qanunlara tabedir; b) cəmiyyətin inkişafı təbiətin inkişafından fərqlənir. Təbiət insanların iradə, şüur və məqsədindən asılı olmayan öz qanunları üzrə inkişaf edir. Tarixi inkişaf hər şeydən əvvəl, insanların məqsədyönlü fəa­liyyətinin inkişafı deməkdir, yəni bütün səviyyələrdə şüur amilini əhatə edir. Şüur bu prosesdə iradə, emosiya və dərk olunan, yaxud da intuitiv ifadə olunan məqsəd formasında çıxış edir və tarixin mühüm amili rolunu oynayır; v) şüurun bütün formaları, növləri və təzahürləri nəticə etibarilə insanların ictimai varlığı ilə müəyyən olu­nur. Şüur varlıqla şərtlənsə də nisbi müstəqildir və ona fəal təsir göstərir. İctimai şüuru biıbaşa ictimai varlığa ınüncər etmək səhvdir; q) tarixi idrakın empirik bazasını tarixi və arxeoloji mənbələrin verdiyi faktlar təşkil edir; d) obyektiv tarixi reallığın hadisələri, şəraitləri və prosesləri bir-birilə səbəbiyyət və funksional əlaqələrdədirlər; e) tarixi reallığın bütün hadisə və prosesləri öz əhəmiyyəti və tarixi in­kişafda roluna görə eyni deyildir. Onların əhəmiyyətlilik dərəcəsi tarixi prosesin ayrı- ayrı tərəflərinə müsbət, mənfi və ya bitərəf münasibəti ilə müəyyən olunuı. j) tarixi hadisələrin yaranması, inki­şafı və məhvi obyektiv zaman və məkan şəraitində baş verir. Tarixi proses dialektik yol ilə müəyyən tarixi formada, yəni bir-birinə əks sosial qüvvələrin (sinif, təbəqə və qrupların) toqquşması və mübarizəsi formasında baş verir.

Qeyd edək ki, XX əsrin son dövründə baş vermiş nəhəng dəyişikliklər (birinci növbədə sovet imperiyasının dağılması) tarixi prosesin kommunizmin qələbəsinə doğru getdiyi haq­qında marksist müddəanın yalan olduğunu sübut etdi.Lakin buna əsaslanaraq tarixi prosesin anlaşılmasında marksizmin rolunu heçə endirmək ədalətsizlik olardı.

**Tarixi prosesə formasiya və sivilizasiya mövqeyindən yanaşma.** Tarixi prosesin mahiyyətinin açılmasında və cəmiyyət tarixinin dövrləşdirilməsində marksizmin yaratdığı ictimai-iqtisadı formasiya təlimi əhəmiyyətli rol oynamışdır. Bu təlimə görə bəşəriyyətin tarixi beş ictimai iqtisadi formasiyanın bir-birini əvəz etməsindən iba­rətdir. İctimai inkişaf xaotik proses deyildir. O, obye­ktiv qanunlar üzrə baş verir. Cəmiyyətin dəyişilməsi və inkişafının əsasında maddi iqtisadi münasibətlərdə baş verən dəyişikliklər durur. Hər bir formasiyada müəyyən istehsal üsulu qərarlaşır. O, iki tərəfi əhatə edir, məhsuldar qüvvələr və istehsal münasibətləri. İctimai-iqtisadi formasiya dedikdə özünün iqtisadi əsasına, ictimai şüuruna, mənəvi sferasına və sosial institutlarına malik olan konkret cəmiyyət başa düşülür.

Bu təlim tarixi prosesin mexanizmini açmaqda mühüm rol oy­nayır və tarixi prosesin vəhdətini ifadə edir. **Qeyd olunan müsbət cəhətləri ilə yanaşı «formasiya nəzəriyyəsinin» müəy­yən məhdudluğu da vardır. Məsələn, bu təlim cəmiyyətdə** ge­**dən ümuminteqrasiya meyllərinin mahiyyətini aça bilir.**

Son dövrlərdə tarix fəlsəfəsində **cəmiyyəti sivilizasiyalar üzrə bölmək cəhdləri** geniş yayılmaqdadır. Həmin bölgüyə görə tarix vəhşilik, barbarlıq, əkinçilik, industrial və informasiya-kompüter sivilizasiyalarından ibarətdir. Cəmiyyətin inkişafına sivilizasiya mövqeyindən yanaşmaq diqqəti cəlb edir. O, cəmiyyəti dövrləşdirərkən texniki- texnoloji amilləri və mədəniyyətin inkişafı göstəri­cilərini vəhdətdə götürür. **Lakin bu metodologiya tarixi prosesin bir mərhələsindən digərinə keçidin konkret səbəblərini və mexanizmini açmaqda aciz qalır.**

Deyilənlərdən aydın olur ki, tarixi prosesin real təhlilini vermək üçün formasiya mövqeyindən yanaşmanı və sivilizasiya təlimini dialektik əlaqədə götürmək zəruridir. Onları bır-birinə tamamlamaq tarixi prosesi uğurlu təhlil etməyin mühüm şərtidir.

**Tarixi prosesin izahında sosial dinamika təlimi də mühüm yer tutur.** Yuxarıda deyildiyi kimi bu anlayışı elmə ilk dəfə O.Kont gətirmişdir. Bu anlayışı o, ictimai inkişafın irəliyə doğru yönəlmiş pro­sesi kimi başa düşürdü. Hazırda isə sosial dınamika anlayışı fəlsəfi ədəbiyyatda birmənalı izah olunmur. Müasir Qərb fəlsəfi fikrində həmin anlayış ən çox P.Sorokinin təlimində nəzərdən keçirilir. Qeyd edilir ki, fiziologiya elmi insan orqanizmində təkrarlanan fizioloji prosesləri öyrəndiyi kimi, «sosial fiziologiya» və ya sosial dinamika da öz diqqətini bütün sosial qrupların həyatı tarixində təkrarlanan əsas sosial proseslər üzərində cəmləşdirir.

Beləliklə, əgər Kont sosial dinamika adı altında ictimai inkişaf­da xətti prosesləri başa düşürdüsə, P.Sorokin tsiklik prosesləri ifadə edir. Ümumiyyətlə götürdükdə sosial dinamika anlayışı ictimai inki­şafın çox mühüm tərəfini göstərir. Belə ki, o, tarixi reallıqda baş ve­rən çoxtərəfli dəyişikliklər içərisində əsas diqqəti onların istiqa­mətinə yönəldir. Qeyd olunmalıdır ki, **sosial dinamikanm** üç **tipi (tsiklik, xətti və spiralvari) vardır.**

Birinci tip, tsiklik (dairəvi) dəyişikliklər ictimai həyatda geniş yer tutur. Onlar öz xarakterinə görə zəruri, uzun müddətli və əsas inkişaf xəttinə uyğun halları ifadə edirdi. Tsiklik dəyişikliklərin özü iki növə ayrılır: a) sistemli- funksional tsikl və tarixi tsikl; sistemli-funksional növlü tsikllər ictimai həyatda eyni bir keyfiyyət çərçivəsində baş verən sosial dəyişiklikləri əhatə edir. Bu halda dəyişikliklərin son nəticəsi analoji dəyişikliklərin yeni seriyasının çıxış nöqtəsi rolunu oynayır. Cəmiyyətin sosial-funksional tsikllər formasında inkişafı onun vəziyyətinin stabilliyini ifadə edir. Bunlara misal olaraq sosial birlik formalarının (siniflər, təbəqələr, etniki birliklər) təkrar isteh­salını, onların həyat fəaliyyətinin sabit formalarının təkrar istehsalını: cəmıyyətdəki ictimai, siyasi və digər institutların təkrar istehsalını göstərmək olar. Bu yol ilə cəmiyyət öz- özünü tənzim edir. Təkrarlanan tsikl cəmiyyətin mövcudluğu və qorunub saxlanılmasının mü­hüm üsulu rolunu oynayır. Bu üsul xarici aləm ilə qapalı müna­sibətlərdə olan ölkələrin tarixində (məsələn Çində) xüsusilə mühüm yer tutur. Məlumdur ki, burada feodal münasibətləri iki min il ərzində davam etmişdir. Bu vəziyyətin təmin olunmasında tsiklik dəyişikliklər az rol oynamamışdır.

Tsiklik dəyişikliklərin ikinci növü - tarixi tsikllər də cəmiyyətin inkişafında əhəmiyyətli yer tutur. Tarixi tsikl dedikdə müəyyən sosial sistemin mənşəyi, inkişafı, çiçəklənməsi və tənəzzül edərək dağı­lması proseslərinin vəhdəti başa düşülür. O, belə bir real faktı ifadə edir ki, bütün digər maddi obyektlər kimi, hər hansı konkret cəmiyyət də müvəqqəti ömür yaşayır. Öz dövrünü başa vurduqdan sonra o, məhv olur. Əlbəttə bu prosesi fəlsəfi mənada anlamaq doğru olmazdı. Belə ki, hər bir cəmiyyət sıradan çıxanda, onun müəyyən tərəfləri yeni yaranan cəmiyyətdə saxlanılır.

Son dövrlərdə fəlsəfi ədəbiyyatda planetar sistem kimi gö­türülən Yer kürəsinin təkamülündə meqatsiklin (böyük miqyaslı tsiklin) mümkünlüyünə dair fikirlər söylənilir. Digər tərəfdən, müasir dövrdə qlobal miqyaslı ziddiyyətlər o qədər kəskinləşir ki, hətta vaxtilə Ş.Furyenin irəli sürdüyü fikrin (cəmiyyətin yüksələn xətt üzrə inkişafı deyil, geriyə getməsi) həyata keçməsi də istisna olunmur.

Tarixi prosesdə sosial dinamikanın *ikinci tipi-* xətti tipi də çox böyüx yer tutur. Həm də göstərilməlidir xi, xətti dəyişikliklərin məz­munu təkcə tərəqqi istiqaməti ilə məhdudlaşmır. Onlar həm də tənəzzül yolu ilə (xətti istiqamətdə cəmiyyətin geriyə getmə) baş verə bilər. Xətti istiqamətdə tərəqqi və tənəzzül dəyişiklikləri əksliklərin vəhdəti kimi çıxış edir. Onlar bir- birini tamamlayırlar, lakin hər bir konkret dövrdə onlardan biri üstün yer tutur.

**Sosial dinamikantn xətti tipinin reallaşması ictimai inkişafın çoxvariantlılığı ilə sıx bağlıdır.** Onların əlaqəsi dönüş məqamlı situasiyalarda daha aydın görünür. Belə dövrlərdə cəmiyyət bifurksiya (latınca ikiyə bölünmə, şaxələnmə deməkdir) vəziyyətində olur, yəni onun müxtəlif yollar üzrə inkişaf etməsinə imkanlar yaranır. Cəmiyyət öz tarixi yolu qarşısında durur. Belə hallarda stabil vəziyyətlərdəkindən fərqli olaraq bir çox inkişaf imkanları özünü gö­stərir. Onlar əsasən üç variantda çıxış edir: mövcud vəziyyətin konservasiyası, irəliyə doğru inkişaf və geriyə doğru tənəzzül. Sonuncu iki variant xətti meyllər kimi özünü göstərir. Həm də hər bir meylin arxasında müəyyən maddi və ideya daşıyıcıları (müxtəlif sinif və sosial təbəqələr) dayanır. Onlar bu meylləri öz mənafelərinə uyğun şəxildə istiqamətləndiımək üçün bir-birilə mübarizə aparırlar. Qeyd olunan vəziyyət keçid dövrünü yaşayan müasir Azərbaycan cəmiyyəti üçün də səciyyəvidir.

Sosial reallığa geniş miqyasda yanaşdıqda burada üçüncü tipdən olan dəyışikliklərin, yəni *spiralvari dinamikanın* baş verdiyini görmək olar. Dinamikanın bu tipi cəmiyyətin müxtəlif keyfiyyət və­ziyyətlərini əhatə edən proseslərin istiqamətini əks etdirir. Lakin nə­zərdə tutlmalıdır ki, ictimai həyatda spiralari sosial dəyişikliklərın müxtəlif tiplərindən yalnız biridir.

**Dinamikanın spiralvari tipi tarixi inkişafın nisbətən böyük dövrlərində çoxlu miqdarda məlumatları cəmləşdirərkən üzə çıxır.** Bu onunla izah edilir ki, inkişaf prosesində inkarı inkar qanu­nunun tələblərinə uyğun olaraq sosial orqanizm əvvəlcə özünün əksinə çevrilir və yalnız bundan sonra ikinci inkar baş verir.

Əlbəttə, spiralvari istiqaməti birmənalı irəliyə doğru, yüksələn xətt kimi təsəvvür etmək doğru olmazdı. Belə ki, sosial sistem daxi­lində inkişaf, həm də enən spiralvari proses kimi çıxış edə bilər. Hər iki istiqamət üzrə gedən spiralvari proseslər mədəniyyətin inkişafın­da da özünü göstərir.

Sosial prosesin tsiklik, xətti və spiralvari formaları. Real tarixi prosesdə onlar qarşı­lıqlı əlaqəli, qarşılıqlı şərtlənmiş, qarşılıqlı surətdə bir-birinə nüfuz etmiş şəkildə çıxış edirlər.

**Sosial tərəqqi və onun meyarı**

Fəlsəfə tarixi tərəqqinin obyektiv meyarının müəyyənləşdirilməsinə geniş diqqət yetirir. Taıixin dialektik anlaşılması cəmiyyətə onu dəyişilmə və inkişafda götürür. Bu təlim cəmiyətin inkişafına qanunauyğun təbii- tarixi proses kimi yanaşa­raq onun mahiyyəti və istiqamətini açıb göstərir.

Tərəqqi cəmiyyətin yüksələn xətt üzrə inkişafında əsas istiqamətdir **İctimai tərəqqinin mahiyyətini açmaq üçün cəmiy­yətdə «inkişaf», «tərəqqi»,və «tənəzzül» anlayışlarını, onların qarşılıqlı münasibətini izah etmək lazımdır.**

«İnkişaf» aşağıdan yuxarıya, ibtidaidən aliyə, sadədən mü­rəkkəbə doğru yönələn və konkret obyektin yeni keyfiyyət halına ke­çməsini şərtləndirən dəyişmə, hərəkət deməkdir. Bu və ya digər maddi sistem kimi, cəmiyyət də məkan və zaman daxilində inkişaf edir və müəyyən mərhələlərdən (əmələ gəlmə, yetkinlik, çiçəklən­mə, tənəzzül, süqut və məhv olma) keçir. Cəmiyyətin inkişaf mər­hələlərini düzgün müəyyənləşdirmək üçün məhz hansı tərəfin inki­şaf etdiyini (bütövlükdə cəmiyyət və ya onun ayrı-ayrı tərəfləri), on­da hansı keyfiyyət dəyişmələrinin baş verdiyini, onun inkişaf mər­hələləri və həıəkətverici qüvvələrini əsas götürmək tələb olunur.

«Tərəqqi» dedikdə həyatda və elmdə sadəcə dəyişmə və hə­rəkət nəzərdə tutulmur. Təbiət və cəmiyyətdə hadisələr, proseslər, hərəkət və dəyişmə tərəqqidən kənarda da baş verə bilər. Tərəqqi inkişaf ilə yaxından bağlı olub, onun yüksələn xətt üzrə olan istiqa­mətini göstərir. Tərəqqi prosesində əvvəllərdə hadisələrdə olmayan yeni meyllər, cəhətlər, keyfiyyətlər meydana gəlir. Bu yeniliklər ha­disələrin mahiyyətinə təsir göstərir. Elmin vəzifəsi bunları kəşf etməkdən ibarətdir.

«Tənzzül» tərəqqinin əks istiqamətini təşkil edir, yəni ictimai həyatın istiqamətinin irəliyə doğru, yüksələn xətt üzrə deyil, enmə istiqamətində, geriyə getdiyini ifadə edir. Tərəqqi və tənəzzül an­layışları nisbi xarakter daşıyır. Bu o deməkdir ki, varlığın digər sa­hələrində olduğu kimi, cəmiyyətdə də mütləq mənada tərəqqi və ya tənəzzül yoxdur. Bütün maddi sistemlərdə olduğu kimi cəmiyyətdə də tərəqqi və ya tənəzzülü yalnız müəyyən meyara əsaslanaraq, müqayisə yolu ilə aşkara çıxarmaq olar. Bəşər cəmiyyətinin tarixi inkişafı mürəkkəb və ziddiyyətli prosesdir. Sosial tərəqqi bu inkişafın baş xəttini, ümumi istiqamətini təşkil edir. Bununla yanaşı tarixi pro­sesdə irtica dövrləri, dəhşətli toqquşmalar da olmuşdur Bu toq­quşmalar bəzən ayrı-ayrı sivilizasiyaların bütövlükdə məhvinə gə­tirib çıxarmışdır.

İctimai tərəqqi obyektiv və qanunauyğun prosesdir, ibtidai icma quruluşunda insanların fəaliyyəti təbiətə daha yaxın, bir növ onunla çulğaşmış vəziyyətdə olmuşdur. Bu dövrdə insanlar öz tələbatlarını təbiətin hazır məhsulları hesabına ödəyirdilər. Buna görə də həmin istehsal tipi mənimsənilən iqtisadiyyat kimi səciyyə­lənir. Neolit dövründə ictimai əmək bölgüsünün baş verməsi-əkinçilik və maldarlığın bir- birindən ayrılması (buna aqrar inqilabı və ya neolit inqilabı da deyilir) nəticəsində mənimsənilən iqtisadiyyatdan istehsal edən iqtisadiyyata keçid baş verir. Bunun nəticəsində ictimai- iqtisadi həyatda qəbilə- tayfa kollektivinin yerini insanları torpaq üzərində mülkiyyətə görə birləşdirən qonşuluq icması tutdu. Sonradan icma mülkiyyəti ciddi dəyişikliklərə uğra­mışdır. Neolit inqilabı və əmək bölgüsü nəticəsində cəmiyyətdə bila­vasitə yaşayış üçün zəruri olandan artıq məhsul, yəni izafi məhsul istehsal olunmağa başladı. Bu isə öz növbəsində kollektiv əməyin əvəzinə xüsusi mülkiyyəti doğurdu. Bütün bu dəyişikliklərin yekunu kimi isə sinifli cəmiyyət, quldarlıq quruluşu meydana gəldi.

Quldarlıq və feodalizm cəmiyyətlərində əqli əməyin fiziki əməkdən ayrılması, sənətkarlığın əkinçilikdən və şəhərin kənddən ayrılması kimi mütərəqqi proseslər baş verdi. Bunlar da ümumi mədəni inkişafda, mənəvi və siyasi mərkəzlərin yaranmasında çox mühüm rol oynadı. Kapitalizmə qədərki quruluşlarda istehsal bir qayda olaraq əl əməyi ilə bağlı olmuşdur. Kapitalizmin yaranması, sənaye inqalabı, maşınlı texnikaya keçid nəticəsində cəmiyyət tarixində yeni keyfiyyət yarandı. Belə ki, insanların fəaliyyəti əsaslı surətdə dəyişildi. Burada empirik biliklərin yerini getdikcə daha çox təbiətşünaslığın və elmin nailiyyətləri tutmağa başladı. Bu isə istehsalın texniki əsasının inkişafına və tərəqqiyə güclü təkan verdi.

İctimai tərəqqi anlayışı ilk dəfə XVIII əsi fransız materialistləri tərəfindən işlənilmişdir. Ümumilikdə götürüldükdə ictimai həyatda inkişafın, tərəqqinin baş verdiyini hər bir adam öz gündəlik təc­rübəsində hiss edir. Lakin bu hələ tərəqqini dərk etmək demək dey­ildir. Təsadüfi deyildir ki, fəlsəfi fikir tarixində tərəqqini qəbul edən­lərlə yanaşı onu tamamilə inkar edənlər, habelə tərəqqini relyativist, yəni subyektin verdiyi qiymət baxımından izah edənlər də olmuşdur.

Tərəqqinin anlaşılmasında müxtəlif rəylərin mövcud ol­ması, xeyli dərəcədə bu prosesin mürəkkəb və daxilən zid­diyyətli xarakter daşıması ilə izah edilir.Bunu ondan görmək olar ki, hətta müasir dövrdə də elm və texnikanın inkişafı bir tərəfdən, əmək məhsuldarlığını yüksəldirsə, digər tərəfdən, ətraf mühitə mənfi təsir göstərir, bəşəriyyətin gələcəyini təhlükə altına alan kütləvi qır­ğın silahları və digər dağıdıcı vasitələr yaradır. Yaxud da istehsalın artmaqda olan kompüterləşdirilməsi prosesi özü ilə bir sıra arzuolu­nmaz nəticələr (görmənin zəifləməsi, əsəb gərginliyinin və psixoloji gərginliyin artması, insanın şəxsi fəaliyyəti üzərində nəzarətin həd­siz dərəcədə güclənməsi və sair.) əmələ gətirir. Bu siyahiyə həm də XX əsrdə bəşəriyyətin qarşılaşdığı digər sosial bəlaları - müharibələri, irqi ayrı seçkiliyi, terrorçuluğu, narkomaniya və cinay­ətkarlığın artmasını və s. də əlavə etmək olar.

Tərəqqinin meyarı barəsində müxtəlif fikirlər söylənilir. Məsə­lən, marksizm hesab edirdi ki, insanın özünün inkişaf səviyyəsi ilə birlikdə götürülən məhsuldar qüvvələrin inkişafı dərəcəsi ictimai tərəqqinin əsas meyarıdır. Lakin məsələyə diqqətlə yanaşdıqda məlum olur ki, bu meyar mücərrəd və ümumi xarakter daşıyır. Buna görə də onu ictimai həyatın digər sferalarında əldə edilmiş səviyyəni müəyyən edən amillər kompleksi ilə tamamlamaq zəruridir. Deməli, ictimai tərəqqinin mahiyyətinin tam dolğunluğu ilə izah etmək üçün həyatın bütün tərəflərini vəhdətə götürmək, müxtəlif meyarlar si­steminə əsaslanmaq lazımdır. Müasir dövrdə ictimai tərəqqinin obyektiv meyarlarının müəyyən olunması xüsusilə böyük əhəmiyyət kəsb edir. Həm də getdikcə aydın görünməkdədir ki, onu sosial- siyasi, iqtisadi, ideoloji, demokratik və humanist meyarlar əsasında müəyyən etmək olar.

Hegel ümumdünya tarixinin mahiyyətini «azadlıq şüurunun tərəqqisbndə görürdü. O, göstərirdi ki, tarix üç əsrə, dövrə bölünür. Birinci mərhələ şərqin despotik quruluşlu ölkələrin (Çin, Hindistan, İran və Misir) əhatə edir. Bunlarda azadlıq demək olar ki, yoxdıır. Çünki Şərq xalqları hələ bilmirdi ki, ruh və insan öz özlüyündə azaddır. Bir halda ki, onlar bunu bilmirlər, deməli, onlar azad deyildir. Burada yalnız bəziləri azaddır. Hegel quldarlığın aradan qaldırılmasını ictimai şüurda «hamı azaddır» prinsipinin qərarlaşması ilə əlaqələndirirdi. O, bu prosesdə xristian dininə həlledici yer verirdi. Nəhayət, azadlığın üçüncü mərhələsi Qərbi Avropada Alman xanəndanlığında yaranır. Bu mərhələdə hamı azaddır. Beləliklə, Hegel ümumdünya tarixinin şər­qdən qərbə keçdiyini və sonuncuda başa çaldığını iddia edirdi.

**Tərəqqinin meyarının azadlıqla bağlı­lığı haqqında Hegelin fikri diqqəti cəlb edir.** Lakin Hegelin nöq­sanı bunda idi ki, o tərəqqini yalnız azadlıq şüurunun inkişafında görürdü. Əslində isə azadlıq çox geniş anlayışdır. Odur ki, azadlığı ictimai tərəqqinin meyarı kimi qiymətləndirərkən, onun bütün tərəflərini nəzərdə tutmaq lazımdır. Yəni təkcə azadlıq şüurunu deyil, ictimai həyatın bütün sahələrində azad fəaliyyət diqqət mərəzində durmalıdır.

İctimai tərəqqiyə azadlığı təmin etməyin əsası kimi yana­şılması, onu tarixi zərurət ilə əlaqədə götürməyi tələb edir.

Çünki real azadlığa nail olmaq yalnız zərurəti dərk etmək sayəsində mümkündür. Deməli, azadlığın əldə edilməsi zərurətin dərk olunması ilə sıx bağlıdır. Məhz tarixi zərurəti dərk edib reallaşdırmaq yolu ilə azad cəmiyyət yaratmaq mümkündür. İgtimai həyatın bütün sahələ­rində öz üzvlərinə real azadlıq verən cəmiyyət tərəqqi gö­stəricilərinə görə ən yüksək səviyyədə durur.

**Dünya tarixinin vəhdəti və rəngarəngliyi**

Fəlsəfə tarixi prosesi təşkil edən son dərəcə müxtəlif hadi­sələri ümumiləşdiımək, onlardan mühümü qeyri- mühümdən ayırmäq üçün metodoloji silah rolunu oynayır. Bu cür yanaşma hadi­sələrin xronoloji, empirik təsvirindən fərqli olaraq tarixi prosesin ümumi qanunauyğun xarakterini açmaq imkanı verir. Fəlsəfi fikirdə bu baxış XV-XVII əsrlərdə foımalaşmışdır. Onun əsasında böyük coğrafi kəşflər, dəniz səyahəti və ticarətin inkişafı, bütövlükdə ka­pitalizmin təşəkkülü prosesi durur. Məhz kapitalizm quruluşunun yaranması sayəsində ölkələr və xalqlar arasında təsərrüfat və mədəni əlaqələr genişlənməyə başladı. Bu dövrdən etibarən aydın oldu ki, müxtəlif ölkələrin və xalqların mədəniyyətində, həyat tər­zində, dini etiqadlarında, sosial quruluşunda, iqtisadiyyatında nə isə bir vəhdət, ümumilik mövcuddur. Deyilənlərdən aydın olur ki, bə­şəriyyət tarixinin vəhdəti, onun vahid mütərəqqi istiqamətdə inkişaf etməsi ideyası ictimai inkişafın müəyyən yetkinlik mərhələsinə çatdığı dövrün, yəni praktiki surətdə ümumdünya tarixinin yarandığı dövrün məhsuludur.

Tarixin dialektik anlaşılması onun vəhdəti ideyasını ardıcıl su­rətdə yeridir, onu elmi və nəzəri cəhətdən düzgün izah edir. Taıixi prosesin vəhdəti insanın ictimai mahiyyətinə, onun əməyinin ictimai əlaqə və münasibətlər şəraitində, digər insanlarla ünsiyyətdə baş verməsinə, insanların fiziki quruluşu və şüurunun formalaşmasının vahid proses olmasına əsaslanır. Buradan aydındır ki, tarixin vəh­dəti real həyatın özündə mövcuddur; onu kimsə uydurmamışdır. Belə ki, bütün ölkələr və xalqlar, insan birlikləri hansı dövrdə ya­şamasından asılı olmayaraq əmək fəaliyyəti, maddi nemətlər istehsalı ilə məşğul olur. Onlar şüurlu varlıq kimi fəaliyyət göstərirlər, bir-biri ilə dil vasitəsilə ünsiyyətdə olurlar. Tarixin vəhdəti bütün dövrlərdə onun inkişafının ümumi qanunauy­ğun xarakteri ilə şərtlənir. Bu vəhdətin ifadə olunması formalarına gəldikdə isə göstərilməlidir ki, tarixi prosesin gedişində onlar daim dəyişilir. Bu dəyişmə tarixin vəhdətinin getdikcə artması istiqa­mətində gedir. Belə ki, bəşər cəmiyyəti inkişaf etdikcə (xüsusilə də kapitalizm meydana gəldiyi dövrdən etibarən) ölkələr və xalqlar ara­sında çoxtərəfli iqtisadi və mədəni əlaqələr genişlənir, yeni-yeni ölkələr və xalqlar kapitalist iqtisadiyyatı mexanizminə, dünya bazarı dövriyyəsinə cəlb olunurlar. Texnikanın, nəqliyyatın və rabitənin inkişafında əldə edilən böyük nailiyyətlər sayəsində dövlətlər və xalq­ların qarşılıqlı əlaqələri daha da möhkəmlənir. Bütün bunlar sübut edir ki, cəmiyyət həyatında inteqrativ proseslər, ictimai həyatın beynəlmiləlləşməsi prosesi özünü göstərir. Cəmiyyət inkişafetdikcə milli hədlərin dağılması, ümumdünya üzrə əlaqələrin möhkəmlənməsi, ictimai həyatın beynəlmiləşməsi meyli artır.

Əlbəttə, müasir dövrdə bu proses son dərəcə ziddiyyətli şəkildə tə­zahür edir. Lakin buna baxmayaraq o, müasir dünya tarixinin art­maqda olan vəhdətinin ifadə forması kinıi özünü getdikcə daha ay­dın göstərir. Hazırda dünya ölkələrinin qarşılıqlı təsiri və asılılığı möhkəmlənir. Bir çox cəhətdən vahid, bütöv dünya formalaşır. Döv­lətlərin qarşılıqlı asılılığının artması gedişində tarixi prosesin vəh­dətinin ifadə formaları daha da təkmilləşir. Nəticədə tarixin bəşəriy­yətin inkişafının vahid prosesi olması faktı daha aydın görünməkdədir.

Tarixi prosesin dialektik izahı onun ümumiliyi, vəhdəti ilə ya­naşı konkret təfərrüatı, rəngarəngliyi və özünəməxsusluqlarının da öyrənilməsini şərtləndirir. Fəlsəfə təkcə müxtəlif dövrlər arasındakı ümumi cəhətləri deyil, həm də onların hər birinə xas olan spesifikliyi nəzərdə tutur.

**Real tarixi prosesin rəngarəngliyi əsas etibarilə zaman və məkan amillərinin təsiri nəticəsidir.** Birinci qrup amillər bunu ifa­də edir ki, vahid tarixi inkişaf prosesi müxtəlif xronoloji mərhələlərə və dövrlərə bölünür. Məkan amilləri də çox mühüm olub, eyni vaxt ərzində, lakin müxtəlif ərazilərdə fəaliyyət göstərən ölkələrin və xalqların bir-birindən fərqləndiyini ifadə edir.

Tarixi prosesin rəngarəngliyi hər şeydən əvvəl, onun qeyri-bəıabər inkişaf etməsində təzahür edir. Bu qeyri- bərabərlik bəşər cəmiyyətinin ilk dövrlərindən özünü göstərmişdir. Belə ki, əlverişli təbiət şəraiti olan ərazilərdə yaşayan xalqlar və ölkələr belə şəraiti olmayanlara nisbətən sürətlə inkişaf edirdi. Sonrakı inkişaf gedişin­də qeyri- bərabərliyi şərtləndirən amillər silsiləsində təbii xarakterli amillər arxa plana keçir, istehsalın səviyyəsi, elmin və texnikanın inkişafı göstəriciləri üstün yer tutmağa başlayır.

Deyilənlərlə yanaşı tarixi prosesin rəngarəngliyi xeyli dərəcə­də tarixi mühit deyilən amilin təsiri ilə bağlıdır. Bunun aydın təzahürünü geridə qalmış xalqların özünəməxsus inkişafı yoluna düşməsində də görmək olar.

Nəhayət, tarixi prosesin rərıgarəngliyinə ölkənin daxilində siy­asi və ideoloji, sosial və mədəni amillər, subyektiv amilin inkişaf də­rəcəsi də müəyyən təsir göstərir. Məhz bunun nəticəsində eyni bır sosial zəmində yüksələn mədəniyyət, ideya, təsisat və təşkilatlar, həyat fəaliyyəti formaları bir-birindən fərqlənir.

Deyilənlər sübut edir ki, bir tərəfdən, tarixi proses bütün ölkələr və xalqlar üçün ümumi qanunauyğunluqlara və istiqamətlərə malikdir, digər tərəfdən, bu qanunauyğunluqların ayrı-ayrı ölkələrin konkret şəraiti və çərçivəsində reallaşması ümumi tarixi prosesin vəhdəti va bütövlüyü çərçivəsində müəyyən özünəməxsusluqlar yaradır.

**“SİYASİ HƏYATIN FƏLSƏFİ TƏHLİLİ”**

**mövzusunda mühazirə mətni**

**PLAN**

1.Cəmiyyətin siyasi sistemi, onun ünsürləri

2.Siyasi sistemdə dövlətin yeri və rolu

3.Siyasi hakimiyyət və siyasi rejim

4.Demokratiyanın mahiyyəti və inkişafı

5.Siyasi aksiologiya

Cəmiyyətin siyasi həyatını bir sıra elmlər (politologiya, siyasi sosiologiya, siyasi psixologiya və s.) öyrənir. O fəlsəfənin də ob­yektini təşkil edir. Belə ki, fəlsəfə siyasi hadisələrin və proseslə­rin mahiyyətini, onların qarşılıqlı təsirini araşdırır. Onun predmetinə həm də siyasət ilə hakimiyyətin əlaqələri, onun maddi və ideal formaları, dövlət, vətəndaş cəmiyyəti, siyasi şüur və digər pro­blemlər daxildir.

Siyasi aləmin çox müxtəlif ölçüləri (sosial- iqtisadi funksional, sosiomədəni, tarixi və sair) vardır. Siyasi həyatın fəlsəfi təhlilinə marağın artması nəticəsində fəlsəfənin xüsusi sahəsi- siyasi fəlsəfə yaranmışdır. O, siyasi həyatda baş verən prosesləri biri- birilə əlaqəli vahid kompleks halında götürür. Bu elm fəlsəfə ilə siyasi elmin qovuşuğunda yaranan sahədir. O, siyasət dünyasının mənəvi və dün­yagörüşü səpkiləıini öyrənir. Digər tərəfdən, siyasət insanların dün­yagörüşü. normativ və dəyər xarakterli əsaslarının formalaşdığı fəa­liyyət sahəsi olduğundan, siyasi fəlsəfə də cəmiyyətin siyasi sistemi və təşkili prinsiplərinə geniş diqqət yetirir

Cəmiyyətin siyasi həyatı insanların siyasi fəaliyyəti və bu prosesdə qərarlaşan əlaqələri əks etdirir. Burada cəmiyyətdəki müxtəlif sosial qüvvələrin siyasi hakimiyyətə münasibəti üzrə olan fəaliyyəti əsas yer tutur. Səciyyəvi cəhət budur ki, siyasi fəaliyyətdə hər bir sosial qrup özünün siyasi mənafelərini reallaşdırmağa çalışır.

Siyasi fəaliyyət prosesində insanlar arasında siyasi münasi­bətlər və əlaqələr formalaşır. Bu fəaliyyət gedişində siyasi təşkilatlar, partiyalar meydana çıxır, siyasi ideyalar və nəzəriyyələr yaranır.

Ümumilikdə, siyasət dedikdə ictimai həyatın müxtəlif sferaları­nın dövlət tərəfindən həyata keçirilən hökmranlıq və tabelik müna­sibətləri vasitəsilə idarə olunması başa düşülür. Siyasətin məzmunu dövlət işlərində, onun əsas istiqamətlərinin müəyyən olunmasında iştirakı əhatə edir. Buraya habelə, dövlətin fəaliyyətinin mahiyyətinin, formaları və vəzifələrinin müəyyən edilməsində iştirak daxildir.

Siyasətin məqsədi müəyyən sosial təbəqələr və siniflər üçün, habelə bütövlükdə cəmiyyət üçün məqbul hesab edilən hakimiyyəti həyata keçirmə şəraiti və üsullarını işləyib hazırlamaqdır. Onun mərkəzində siyasi hakimiyyət məsələsi durur. Sonuncu mürəkkəb məzmuna malik olub dövlət aparatını, siyasi partiyaları və hərəkatları, həmkarların və digər ictimai- siyasi təşkilatların məcmusunu əhatə edir.

Siyasət və siyasi fəaliyyət çətin və incə sahədir, o, daim elmin nailiyyətlərinə arxalanmağı tələb edir.

Siyasi fəaliyyətin strukturunda ümumi şəkildə aşağıdakı üç əsas momenti göstərmək olar: birinci cəmiyyətin mövcud mərhələsindəki bütün imkanları və sosial qüvvələrin nisbətini nəzərə almaqla yaxın və perspektiv məqsəd və vəzifələr işləyib hazırlamaq məharəti; ikinci, qarşıya qoyulmuş məqsədlərə nail olmağın effektiv metodlarını, vasitələrini və sosial qüvvələrin təşkili formalarını müəy­yənləşdirmək; üçüncü, qarşıya qoyulmuş vəzifələri həll edə biləcək kadrları seçmək və yerləşdirmək.

Siyasətin səciyyəvi əlamətləri aşağıdakılardır: o universal, hə­rtərəfli xarakter daşıyır; dövlətlə bağlı olduğu üçün ictimai həyatın bütün tərəflərinə güclü təsir göstərir. Siyasət mövcud cəmiyyətdəki siyasi münasibətlər, siyasi institutlar və siyasi ideologiya va­sitəsilə həyata keçirilir. Birinci tərəf (siyasi münasibətlər) böyük in­san qrupları arasında siyasi hakimiyyətə nəzərən olan münasibətləri ifadə edir. İkinci (siyasi institutlar) vətəndaşların siyasi fəaliyyətinin təşkili formalarını, siyasi təşkilatları əhatə edir. Üçüncü tərəf (siyasi ideologiya) insanların siyasi fəaliyyətini şüurda sistemli şəkildə əks etdirən baxışların, ideyaların və nəzəriyyələrin məcmusudur.

Siyasət iqtisadiyyat ilə sıx əlaqədədir. Bu İkİ təıəf dialektik vəhdətdə çıxış edir. Bir tərəfdən, siyasətin, siyasi fəaliyyətin fo­rmalaşması xeyli dərəcədə iqtisadi həyat göstəriciləri ilə şərtlənir. Digər tərəfdən siyasət iqtisadi inkişafa fəal əks təsir göstərir. Məsə­lən, müasir dövrdə əsas yeri tutan bazar iqtisadiyyatına keçmək si­yasi ideologiyası yeni iqtisadi reallığın yaranmasına gətirib çıxarır. Nəzərdə tutulmalıdır ki, siyasət ilə iqtisadiyyatın qarşılıqlı əlaqəsi birbaşa və xalis şəkildə baş vermir. Həmin pro­sesə müasir elmi- texniki tərəqqi, ekoloji mühit, milli psixologiya, din amili və s. əhəmiyyətli dərəcədə təsir göstərir.

Cəmiyyətin siyasi həyatı xeyli dərəcədə onun mənəvi mədəniyyətinin təsiri altında formalaşır. Mənəvi mədəniyyət si­steminə daxil olan əsas elementlər (mənəvi dəyərlər, ideyalar, adət və ənənələı, davranış normaları), siyasi institutların formalarının (məsələn dövlət quruluşunun) seçilməsində və onların fəaliyyətində mühüm yer tutur. Bütövlükdə, mənəvi mədəniyyətin siyasi həyata təsiri aşağıdakı istiqamətlər üzrə baş verir: fərdlərin sosiallaşması v.ı formalaşması; dəyərlər sisteminin yaradılması və tətbiq olun­ması; fəaliyyət, hərəkət və davranışın ümumi etalonlarının işlənib hazırlanması; müəyyən institutların, təşkilatların və sistemlərin yara­dılınası. Mənəvi mədəniyyətin siyasi həyata təsiri özünün ən parlaq aludəsini siyasi mədəniyyətdə tapır. Siyasi mədəniyyət insanların hakimiyyətə münasibətini ifadə edir, siyasətin formalaşması və həyata keçirilməsi üsullarını göstərir.

Cəmiyyətin siyasi həyatı buradanı siyasi institutların məcmu­sunu ifadə edən siyasi sistem ilə sıx bağlıdır. Cəmiyyətin siyasi sistemi çox mürəkkəb məzmuna malikdir. Onun tərkibində institusional (təşkilatlar, təsisatlar); tənzimedici (normalar); funksional (va­hid sistem daxilində elementlərin funksiyası, siyasi rejim); ideoloji (nəzəriyyə və baxışlar) və kommunikativ (əlaqələndirici, birləşdirici) səpkiləri ayırmaq olar. Siyasi sistemin bu səpkiləri içərisində cəmiyyətin siyasi təşkili daha çox diqqəti cəlb edir. Onurı əsas tərəfləri dövlət, siyasi partiyalar və ictimai- siyasi təşkilatlardır.

Müasir cəmiyyətdə ictimai həyatın bütün sahələrində siyasiləşməsi meyli müşahidə olunur. Özü də bu meyl getdikcə sürətlənməkdədir. Bunu ondan görmək olar ki, indi cəmiyyətin demək olar ki, hər bir üzvü siyasətə, siyasi proseslərə dərin maraq göstərir. Hazırda hamı özündən asılı olmayaraq siyasi həyatın kütləvi axınına və burulğanına qoşulur, insanların siyasi həyatda iştirakının yeni- yeni formaları və vasitələri yaranır. Bunların sırasında ictimai- siyasi partiyaların, digər kütləvi ictimai- siyasi təşkilatların, hərəkatların və birliklərinin sayının artması əsas yeri tutur. Onların tərkibində əhali­nin getdikcə daha geniş kütlələri əhatə olunmaqdadır.

Siyasi sistemdə dövlətin yeri və rolu

Cəmiyyətin siyasi təşkilində mərkəzi yeri dövlət tutur. Dövlətin mahiyyəti haqqında çoxlu fikirlər söylənilmişdir. Vaxtilə Ari­stotel göstərirdi ki, dövlət ümumi faydanın başa düşülməsi nəticə­sində əmələ gəlir və xoşbəxt yaşayış üçün yaradılır. XIII əsrdə ya­şamış böyük Azərbaycan mütəfəkkiri N.Tusi dövləti ümumi razılığın, ictimai müqavilənin məhsulu hesab edirdi. Bu fiKİr yeni dövr fəlsəfə­sində ictimai müqavilə nəzəriyyəsi adı altında geniş yayılmışdı (T Hobbs, Spinoza, J.Russo). Hegel dövlətin əsasını zorakılıqda görürdü, marksizm fəlsəfəsi dövləti bir sinfin digərini istismar etmək və əzmək maşını hesab edirdi. M.Veberin fikrincə dövlət bir qrup in­sanların başqaları üzərində legitim (qanuni) zorakılığına əsaslanan ağalıq münasibətidir.

Dövlətin ümumi vəzifəsi ölkənin mövcudluğu üçün zəruri olan birgəyaşayış qaydalarını qorumaq və insanın bütün qüv­vələrinin inkişafına kömək etməkdir. Bu cəhətə xüsusi diqqət ve­rən Hegel göstərirdi xi, dövlət ictimai qaydaları qoruyan təşkilatdır, o, gecə növbətçisinə bənzəyir. Əsas məqsədi öz vətəndaşlarının sakitliyiııi qorumaqdır. Monteskyö də dövləti vətəndaşların keşiyini çəkən alət hesab edirdi.

Müasir politoloji fikirdə dövlət dedikdə insanların, ictimai qru­pların, siniflərin və birliklərin birgə fəaliyyətini və münasibətlərini təşkil edən, istiqamətləndirən və onlara nəzarət edən əsas siyasi sis­tem başa düşülür. Dövlət cəmiyyətdə hakimiyyətin və bu hakimiyyətin mərkəzləşdirilmiş ifadəsi olan siyasətin mərkəzi institutu hesab olunur.

Dövlətə verilən başqa bir tərif də diqqəti cəlb edir ki, dövlət cəmiyyətin yaşaması və tərəqqisinə kömək edən, bütöv bir tam kimi götürülən xalqın mütəşəkkil hüquqi həyatını təmin edən, hakimiyyət institutlarının (qanunverici, icraedici və məhkəmə) normal fəaliy­yətini həyata keçirən, öz ərazisini nəzarətdə saxlayan, xalqını xarici təhlükədən qoruyan, digər dövlətlər qarşısında öz öhdəliklərini yeri­nə yetirməyə təminat verən, təbii mühiti və mədəni dəyərləri hifz edən orqanlar sistemidir.

Dövlət digər sosial institut­lardan aşağıdakı əlamətlərinə görə fərqlənir: hakimiyyətdə olan qüv­vələrin müəyyən sosial bazaya (sosial qrupların, siyasi partiyaların və ictimai hərəkatların şəxsində) malik olması; mərkəzdə və yerlər­də xüsusi hakimiyyət aparatının mövcudluğu; cəmiyyətdə həyata keçirilən bütün qeyri- iqtisadi məcburiyyət formaları (zorakılıq) üzə­rində təkbaşına ağalıq; müəyyən əraziyə və sərhədlərə malik olmaq (suverenlik); bütün vətəndaşlar üçün məcburi olan qanunlar qəbul etmək, daxili və xarici siyasət yeritmək səlahiyyəti; əhalinin müxtəlif təbəqələrindən vergilər toplamaq; pul nişanları buraxmaq; büdcə siyasəti yeritmək və sair.

Dövlətdən danışarkən onun mənşəyi məsələsinə də diq­qət yetirilməlidir. Bu münasibətdə müxtəlif baxışlar mövcuddur. Yuxarıda adı çəkilən ictimai müqavilə nəzəriyyəsi onlardan biridir. Digər bir nəzəriyyə zorakılıq nəzəriyyəsi adlanır. Marksist fəlsəfə dövlətin yaranmasını ictimai əmək bölgüsünün nəticəsində xüsusi mülkiyyətin və siniflərin meydana gəlməsi ilə bağlayır. İbtidai cəmiy­yətdə xüsusi hakimiyyət orqanı yox idi, idarəçiliyi bütün ağsaqqallar aparırdılar. Onların qəbilə daxilində nüfuzu şəxsi keyfiyyətləri (təcrübəsi, mərdliyi və ağıllığı) ilə ölçülürdü. Sonralar ictimai həyatın mürəkkəbləşməsi xüsusi idarəçilik orqanının- dövlətin yaranmasını zəruri etmişdir. Lakin dövlət boş yerdə yaranmamışdır. Onun kökləri keçmiş qəbilə əyanlarına və hərbi başçılara gedib çıxır.

Dövlətin mənşəyi müxtəlif regionlarda tam eyni olmamışdır. Bu münasibətdə vaxtilə K.Marksın irəli sürdüyü “Asiya istehsal üsulu» anlayışı diqqəti cəlb edir. O göstərildi ki, qərbdən fərqli ola­raq bir sıra şərq ölkələrində xüsusi mülxiyyət ayrı- ayrı sahibkarlara deyil, əsasən dövlətə məxsus olmuşdur. Bu ölkələrdə dövlət xüsusi rol oynayırdı. On illər boyu davam edən ənənələr, müxtəlif qo­humluq və yerliçilik əlaqələri cəmiyyətdəxi sosial mənafelər arasın- daxı ziddiyyətləri müəyyən qədər yumşaldırdı. Şərq ölkələrində dövlətin mənşəyini tədqiq edən alimlər arasında belə bir fixir geniş yayılmışdır ki, bu ölxələrdə dövlət siniflərin yaranmasından əvvəl meydana gəlmişdir Bu hal ırı miqyaslı İqtisadi məsələləri (geniş və mürəkkəb irriqasiya sistemləri, strateji əhəmiyyətli yollar çəkilişi və sair) həll etməyə olan obyektiv tələbatın nəticəsi kimi çıxış etmişdir.

Dövlətin cəmiyyətdə rolu onun yerinə yetirdiyi funksiyalarda ifadə olunur. Müasir dövlət aşağıdaxı əsas daxili və xarici funksıyaları həyata keçirir: mövcud dövlət quruluşunu qoruyub saxlamaq; cəmiyyətdə sabitliyi və ictimai qaydaları təmin etməx; baş verə biləcək sosial təhlükəli münaqişələri vaxtında aşkar edib aradan qaldı­rmaq; iqtisadiyyatın əsas sahələrini tənzimləmək; ölkə daxilində sosial, mədəni elmi, milli və ekoloji siyasət yeritmək; beynəlxalq miqyasda öz ökəsinin mənafelərini həyata keçirmək; ölkənin etibarlı müdafiəsini təşkil etmək.

Müasir dövrdə bazaı münasibətlərinin formalaşması ilə əla­qədar olaraq dövlətin iqtisadiyyata tənzimedici təsiri məsələsi xüsu­si əhəmiyyət kəsb edir. Burada belə bir cəhəti qeyd edək ki, dövlətin iq­tisadiyyata idarəedıci təsiri mürəkkəb prosesdir. O, aşağıdakı iki cə­həti nəzəıciə tutur; birincisi, dövlət müxtəlif vasitələrlə (təsərrüfat qanunvericiliyi, vergi siyasəti və sair) iqtisadiyyata həddən artıq güclü təsir göstərdikdə sahibkarların fəaliyyəti məhdudlaşır, onlar öz kapitallarını iqtisadiyyata qoymaqda daha çox ehtiyat edirlər. İkincisi, bütövlükdə cəmiyyət miqyasında təzahür edən ümumi və geniş miqyaslı məsələlərin (iqtisadiyyatın texniki təchizatı, düzgün struktur siyasəti yeridilməsi, iqtisadiyyatın maliyyə cəhətdən sağlamlaşdırılması və sair) həlli, dövlətin fəaliyyətindən kənaıda qeyri- mümkündür.

Müstəqillik qazandıqdan sonra Azərbaycan xalqı milli dövlət quruculuğu vəzifəsini həyata keçirməyə başlamışdır. Bu yolda atılan addımların nəticəsidir ki, Azərbaycan dövləti daxildə siyasi sabitliyin möhkəmləndirilməsində, habelə, beynəlxal miqyasda öz suverenliyi­nin təmin edilməsində əhəmiyyətli uğurlar qazanmışdır. Siyasi həy­atın demokratikləşdirilməsi və hüquqi dövlət quruculuğu xətti davam etdirildikcə onların sayı daha da artacaqdır. Milli dövlətçilik ideyası belə bir prinsipə əsaslanır ki, dövlət yalnız öz xalqının şüurunda dərin kök saldıqda həqiqətən möhkəm olur. Deməli, dövlətin taleyi xalqın mənlik şüurunun xarakteri və inkişaf səviyyəsin­dən xeyli dərəcədə asılıdır. Çünki hər bir xalq bir qayda olaraq özünə müvafiq olan və ruhuna uyğun gələn dövlət quruluşuna malik olur. Dövlət müəyyən struktura malik olan ictimai orqanizm kimi çıxış edir. O, cəmiyyətdə mövcud olan bütün insanları vahid bir tam kimi birləşdirir, onların siyasi cəhətdən bir araya sığmasını təmin edir. Hegel göstərirdi ki, dövlət empirik baxımdan bir- birindən aralıda mövcud insanlar çoxluğunun konkret vəhdətidir. Doğrudanda hər bir dövlətə daxil olan vətəndaşlar məkanca dağınıq ərazidə yaşayır, zaman baxımından müxtəlifdirlər. Onların subyektiv mənafe­ləri də eyni olmur. Dövlətin əsas mahiyyəti bundadır ki, o bütün bu rəngarəngliyin bir- birilə əlaqəsini və vəhdətini təmin edir, sanki xal­qı bütöv bir bədən cisim halında birləşdirir. O aşağıdakı iki tərəfin birliyinin zəruriliyini əsaslandırır: birinci, insanların bütöv bir tam ki­mi vahid cəmiyyətdə yaşaması üçün onların fərdi mənafeləri ümu­miyə tabe etdirilməlidir; ikinci, öz növbəsində cəmiyyət də onun tərkib hissələrini təşkil edən vətəndaşlarının rifahı qayğısına qalmalıdır.

Hər bir dövlət inzibati- idarəetmə aparatına, qanunverici və icraedici orqanlara malikdir. Hakimiyyətə əsaslanan idarəetmə si­stemi xüsusi növlü fəaliyyət sahəsidir. Onun obyektini vətəndaşların fəaliyyətinin müxtəlif sahələri, onların əməyi, vərdiş və bilikləri, ünsiyyətin qanun və qaydaları təşkil edir. Bu idarəçiliyin vasitələri müxtəlif hüquqi qanunlar və normalar, siyasi ideologiya, mülki işləri və istehsal fəaliyyətini tənzimləyən aktlar, xüsusi silahlı dəstələrdir İdarəetmənin subyekti bütünlükdə idarəetmə aparatıdır.

Hər bir dövlət özünün idarəçilik formaları, siyasi rejimi və dövlət quruluşu formalarına görə səciyyələnir. Dövlətin forması dedikdə birinci növbədə idarəçiliyin və siyasi hakimiyyət institutlarının necə qurulması başa düşülür. Bu məsələ həm də mərkəz ilə yerlər arasında qanunvericilik haKİmiyyətinin bölünməsi ilə bağlıdır. Belə ki, əgər qanunvericilik funksiyaları yalnız mərkəzin əlində cəm­lənirsə, onda dövlət unitar hesab olunur (Fransa, İtaliya, Azərbay­can). Digər halda, yəni ölkədəki ərazi vahidləri özü üçün qanunlar qəbul etmək səlahiyyətinə malik olursa, onda bu federativ dövlət adlanır (məsələn, müasir Rusiya, ABŞ, Mexsika və sair).

İdarəçilik dövlət hakimiyyətinin həyata keçirilməsi forması ilə də sıx əlaqəlidir. Bu münasibətdə monarxiya və yaxud res­publika forması ola bilər. *Monarxiya (taxbaşma hakimiyyət)* bütün hakimiyyətin bir nəfərin əlində mərKƏzləşməsi deməkdir. Həmin şəxs hakim sülaləni təmsil edir. Bu halda hakimiyyət irsən keçir, idarəetmənin respublika forması isə bununla səciyyələnir kİ, hakimiyyət xalqın seçmiş olduğu nümayəndəli orqanlar tərəfindən həyata keçi­rilir. Bu formada qanuna görə xalqın əksəriyyəti hakimiyyətin mənbəyini təşkil edir. O, hüquqi qaydalara riayət olunmasını, aşkarlığı, hakimiyyət bölgüsünü nəzərdə tutur.

Siyasi hakimiyyət və siyasi rejim

Siyasi sferanın mərkəzi problemlərindən biri hakimiyyət məsələsidir. Hakimiyyət siyasətin əsası və həyata keçirilmə va­sitəsidir. Hakimiyyət dedikdə insanlar arasında hökmranlıq və tabelik münasibətləri, onların fəaliyyətinin məcburi qaydalar və no­rmalar şəklinə salınması başa düşülür. Beləliklə, hakimiyyət insanları idarə etməyə yönələn mütəşəkkil xarakterli iradə və qüvvədir. Hakimiyyət ideyasının köklərı şəxsiyyətlərarası münasibətlərin xarakteri və insanın təbiəti, onun biopsixoloji mövcudluq keyfiyyəti ilə ayrı­lmaz bağlıdır. Onun əsasını sadəcə söz və təbliğat deyil, bir qrup adamların iradəsini başqalarına tabe edən zorakılıq təşkil edir. Əl­bəttə, bu tabeçilik təkcə güc vasitələrinə arxalanmamalıdır. Hakimiyyətin həqiqi hörməti o vaxt təmin edilir ki, hüquq və əxlaq vəh­dətdə götürülür, əhalinin intellektual göstəricilərinə arxalanılır.

Siyasi hakimiyyətin subyekti və obyekti vardır. Birinci, onu həyata keçirən siyasi idarəetmə orqanlarını əhatə edir. Hakimiyyətin obyekti isə onların fəaliyyətinin çoxtərəfli növləri və sahələridir. Siyası hakimiyyət özünün ümumi olması, yəni müxtəlif sahələrdə çalışan şəxslərə, sosial qruplara və institutlara aid olması ilə seçilir. Məhz tərəflər arasındakı münasibətlər və fərqlər hakimiyyətin sosial əsaslarını ifadə edir. Siyasi hakımiyət yalnız *legitim (qanuni, xalq tə­rəfindən tanınan)* xarakter daşıdıqda öz sabitliyini təmin edə bilir. Si­yasi hakimiyyətin legitimliyi aşağıdakı üç formada çıxış edir: a) haki­miyyət tarixi ənənələrə əsaslandıqda (məsələn monarxiya); v) ra­sional leqal olduqda, yəni seçki yolu ilə yaradıldıqda, s) harizmatik xarakter daşıdıqda, yəni, siyasi rəhbərin dahi şəxsi key­fiyyətlərinə inama əsaslandıqda.

Siyasi sistemin mühüm bir göstəricisi hakimiyyət böl­güsünün düzgün həyata keçirilməsidir. Söhbət qanunverici (qa­nunlar verən), icraedici (verilmiş qanunlar əsasında idarəçiliyi həy­ata keçirən) və məhkəmə (qanunların qorunmasına nəzarət edən və ədalət məhkəməsi həyata keçirən) hakimiyyətinin bir- bilindən ay­rılmasından və onlar arasındakı münasibətlərin aydın ifadə edi­lməsindən gedir. Hakimiyyətin bu üç əsas qanadının müstəqilliyi təmin edilmədikdə normal idarəetmə həyata keçirilə bilmir, ciddi əyintilər baş verir.

Dövlət hakimiyyətinin ayrılmaz tərəfini siyasi rejim təşkil edir. O, hakimiyyəti reallaşdırmağın vasitələri və metodlaıının məcmusu deməkdir. Siyasi rejim bunu ifadə edir ni, dövlətin cəmiyyətdəni ida­rəçiliyi, yəni dövlət və hakimiyyəti, demokratın parlamentarizm metodlarına, yoxsa *antidemokratik (totalitar)* formalara əsaslanır. Siyasi rejimin totalitar, liberal və demokratik növləri mövcuddur.

Qeyri- demokratik rejimlər sırasında avtoritar rejim aparı­cı yer tutur. Onun fəaliyyəti hüquqa zidd olan hakimiyyət praktikasını ifadə edir. Bu cür rejimlərə misal olaraq şərq despotizmini, orta əsrlərdəki mütləqiyyət üsul- idarəsini göstərmək olar. Son yüzillikdə isə avtoritar rejim həm də bir sıra hərbi- polis və faşizm fo­rmasında təzahür edir. Qeyd edən ni, avtoritar və totalitar rejimlər bir- birinə çox yaxındır və bəzən eyni mənada işlənilir. Totalitar la­tınca tam, ümumi məcburiyyət mənasını verir. O, ictimai həyatın bütün sahələrinin sərt dövlət nəzarətinə tabe edilməsi ilə sə­ciyyələnir. Nəinki iri miqyaslı hadisə və proseslər, hətta hakim ide­ologiyaya zidd düşünən ayrı- ayrı şəxslər də dövlətin diqqətindən kənarda qalmır. Bu rejim öz sərtliyinə görə XX əsrin despotizmi ad­landırılır. Totalitar siyasi rejim şəraitində Kütləvi informasiya va­sitələri də ancaq dövlətin xəttini yeridir. Şəxsiyyət hüquqsuz və­ziyyətə düşür, o, nəhəng dövlət maşınının sadə bir vintciyinə çevrilir. Bu rejim həm də aşağıdamlarla səciyyələnir: sərt hakimiyyət pi­ramidasının mövcudluğu, Kütləvi terror və represiya, daxili və xarici düşmən axtarmaq cəhdləri və sair.

Totalitar rejimə əyani nümunə kimi keçmiş SSRİ-də mövcud olan quruluşu və faşizmi göstərmək olar. Faşizm (topa, əlaqə, birlik deməkdir) totalitarizmin ifrat həddini təşkil edir. O, hər cür demokratizmə və tərəqqiyə zidd olan diktaturanı hə­yata keçirir. Faşizm kütləvi terroru güclü ideoloji təsir sistemi ilə tamamlayır. Həmin ideologiya isə təbliğatın çox müxtəlif demoqogiya formalarını və incə yalanları əldə rəhbər tutur. O, irqçiliyə, şovinizmə, zorakılığa, şəxsiyyətə pərəstişə, dövlətin şəxsiyyət üzərində tam hökmranlığına, ictimai həyatın bütün tərəflərinin miletaristləşdirilməsinə haqq qazandırmağa çalışır.

Qeyri- demokratik rejimin bir növü də *oliqarxiyadır (azsaylı adamların hökmranlığı).* Oliqarxiya dedikdə kiçik miqdarda qrupların siyasi və iqtisadi həyatda hökmranlığı başa düşülür. Onun xüsusi forması olan maliyyə oliqarxiyası əsasən kapitalizmdə mövcud olur. O, sənaye və bank sahibkarları qrupunun ölkənin iqtisadi və siyasi həyatında hökmranlığını ifadə edir.

Demokratiyanın mahiyyəti və inkişafı

Totalitarizmin əksini təşkil edən siyasi rejim *demokratiya (xalq hakimiyyəti deməkdir)* adlanır. Bu rejim ilk dəfə qədim Yu­nanıstanda meydana gəlmişdir sosial- fəlsəfi fikir tarixində demokratiyaya münasibət bu mənalı olmamışdır. Məsələn, Platon ona nif­rət bəsləyirdi, Aristotel də demokratiyanı o qədər xoşlamırdı. Yeni dövrdə isə kapitalizmin təşəkkülü ilə əlaqədar olaraq mülkiyyətçilərin hüquqlarını müdafiə edən dövlət quruluşuna rəğbət artdı. Təsadüfi deyildir ki, bu dövrün təlimləri (C.Lokk, Ş.Monteskyö) qanunların müdafiə olunmasına, siyasi azadlığın mühüm təminatı kimi yanaşır­dılar.

Müasir dövrdə demokratiyanın *liberal (insan huququ konsepsiyasına əsas­lanan), eqalitar (ümumi bərabərliyə arxalanır)* və *üzvi demokratiya* adlanan növləri vardır. Son illərdə axırıncı formanın tərəfdarları ço­xalmaqdadır. Bu forma ayrıca bir fərdə və ya kütləyə deyil, bütövlükdə xalqa əsaslanır. Bir çox müəlliflərin fikrincə məhz üzvi de­mokratiya xalqın öz siyasi taleyini müəyyən etməsinə imkan verir. Bəzən belə bir fikir də söylənilir ki, qərb ölkələrində demokratiyaııın liberal- demokratik və totalitar- eqalitar formaları üstünlük təşkil edir. Buna görə də həmin ölkələr üzvi demokratiyaya keçmək iqtidarında deyildir. Bu münasibətlə şərq ölkələri tamamilə başqa vəziyyətdədir. Həmin ölkələrin xalqlarında kollektiv qeyri- şüuri forma qərbə nisbətən daha çox inkişaf etmişdir, qərbdə isə fərdi rasional psixologiya üstünlük təşkil edir.

Demokratiya xalq hakimiyyəti deməkdir. O, siyasi idarəçilik orqanlarının bütün səviyyələrini azad seçkilər əsasında, xalqın nümayəndələri tərəfindən təmsil olunmasını nə­zərdə tutur. Siyasi idarəçilikdə azadlığın digər tərəfi liberalizm (hərfi mənası azad deməkdir) adlanır. O azadlığı ümumi və geniş mənada götürür. Onu fikir plüralizmi, sahibkarlıq fəaliyyətinin azadlığı, söz azadlığı, vicdan azadlığı və s. kimi təsəvvür edir. Liberal demokra­tiya anlayışı, demokratizm ilə liberalizmin əlaqələndirilməsidir.

Demokratiya anlayışı azadlıq anlayışından ayrılmazdır, lakin o təkcə azadlıq ideyası ilə məhdudlaşmır. Demokratiya həm də bu ideyanın qanun statusu alması və praktiki həyata keçirilməsini ifadə edir. Demokratik cəmiyyətin siyasi sistemi aşağıdakı üç prinsipə əsaslanır: konstitusiyalı idarəçilik, insan hüquqlarının qorunması və hamının qanun qarşısında bərabərliyi. Azad cəmiyyətdə qanunlar hər şeydən yüksəkdə durmalıdır. Normal demokratik dövlətdə birinci növbədə siyasi azadlıq mövcud olmalıdır. Bu isə o deməkdir ki. vətəndaşların sosial əhəmiyyət kəsb edən bütün hərəkətləri qanun­lara uyğun olmalıdır. İstər söz azadlığı, istərsə də fəaliyyət azadlığı mütləq mənada anlaşılmamalıdır. Çünki azadlıq məsuliyyət hissindən kənarda mövcud deyildir. Bu hissdən məhrum olan adam öz hərəkətinin gələcək nəticələrini görmür, onun üçün başqaları qarşısında cavabdehliyi anlamır. Nəticədə, azadlıq özbaşınalıq və anarxiya kimi qəbul olunur. Əslində isə demokratik cəmiyyətdə daha güclü hakimiyyət olmalıdır. Əks halda demokratiya özü- özünün əksınə çevrilir, bu halda qanunlara məhəl qoymayan, demoqoqiyaya və yalançılığa əsaslanan *oxlokratiya (kütlə hakimiyyəti)* hökrn sürür.

Demokratiya iki formada birbaşa və vasitəli həyata keçirilə bilir. *Birinci forma* öIkə üçün mühüm əhəmiyyət kəsb edən məsə­lələrin xalq tərəfindən nıüzakirəsini və müvafiq qərarlar qəbul edil­məsini nəzərdə tutur. (Məsələn ölkəmizdə ictimai həyatın bu və ya digər sferasında fəaliyyəti tənzim edən qanunların ümumxalq müzakirəsi, referendum keçirilməsi və s.). *Demokratiyanın ikinci for­ması* (nümayəndəli demokratiya) o deməkdir ki, xalqın səsvermə yolu ilə seçdiyi nümayəndəli orqanlar ictimai həyatın müxtəlif tərəf­lərinə dair siyasi qərarlar qəbul edir, qanunlar işləyib hazırlayır, pro- qıamlar həyata keçirirlər. Seçilmiş nümayəndələr xalqın mənafeyini təmsil edirlər.

Demokratik cəmiyyətdə azlığın çoxluğun iradəsinə tabe olması prinsipi hökm sürür. Lakin bu prinsip heç vəchlə şəxsiyyətin hüququnun pozulması, azlığın (siyasi, etniki və ya dini baxımdan olan azlığın) iradəsinin tapdalanması demək deyildiı. Çünki demokratik qanunlar və institutlar bütün vətəndaşların hüquqlarını müdafiə edir. Demokratik siyasi sistemdə bütünlükdə cəmiyyət Konstitusiya (Əsas qanun) əsasında fəaliyyət göstərir. Burada həm də ictimai rəy mühüm əhəmiyyət kəsb edir, fikir plüralizmi, çoxpartiyalılıq, kütləvi informasiya vasitələ­rinin azad fəaliyyəti təmin olunur.

Liberal demokratik cəmiyyətdə insan hüquqlarının qorunmasına xüsusi diqqət yetirilir. Burada hər bir vətəndaşın həyat, əmək, öz şəxsiyyətini qorumaq hüququ, söz və fikir azadlığı qəıarlaşır. Şəx­siyyətin ən yüksək ləyaqəti onun azad olmasındadır. Təsadüfi deyil­dir ki, Hegel azadlığı insanın başı üzərində yerdəki zülmkarların və allahların simvolunun yox olması kimi qiymətləndirirdi.

Ölkəmizdə demokratiyanın genişlənməsi gedişində şəxsiyyə­tin hüquqları da artır. O, özünün insani mahiyyətini daha dolğun ifa­də etmək, mənəvi ehtiyaclarını ödəmək, azadlığının hüdudlarını və ləyaqət hissini inkişaf etdirmək üçün yeni- yeni imkanlar əldə edir. Əslində şəxsiyyətin azadlığı iki əsas tərəfi birləşdirir. *Bunlardan birincisi* onun zorakılıqdan qorunmasıdır (buna hüquqi dövlət tə­minat verir). *İkincisi isə* onun fıkir, baxış və iradəsinin toxunulmaz­lığı və onların ictimai həyatda reallaşdırılmasına şərait yaradılmasıdır (bunu demokratiya təmin edir). Deyilənlər sübut edir ki, həqiqi azadlıq yalnız demokratik cəmiyyətdə mümkündür. Demokratik ictimai quruluş həı bir adamın siyasi yetkinliyinə və əqidəsinə mü­vafiq olaraq cəmiyyət tərəfindən tanınmasına və ona hörmət edi­lməsinə şərait yaradır. Bu quruluşda insanın müstəqilliyi ali dəyər kimi qiymətləndirilir, onun ləyaqətinə hörmətlə yanaşılır. Şəxsiyyətə öz təşəbbüsrarlığını genişləndirmək üçün real imkanlar açılır. Cəmiyyət üzvlərinə tədricən belə bir fikir aşılanır ki, yalnız azad düşünməyi və hərəkət etməyi bacaran şəxs mövcud şəraitin diktə etdiyi variantlardan ən ağıllısını seçmək iqtidarındadır. Deyilənlər göstərir ki, insanın zəkasına hörmət və azadlığının qorunması demonratiyanın ən mühüm prinsiplərindəndir.

Hazırda ölnəmizdə bazar münasibətlərinə və demokratizmə əsaslanan cəmiyyət qurulmaqdadır. İIk nəzərdə belə görü­nə bilər ni, bazar ilə demokratiya bir- birinə o qədər də yaxın de­yildir. Əslində bu iki anlayış arasında dərin əlaqə mövcuddur. Bu əlaqə əsas etibarilə iki amil ilə şərtlənir: birincisi, hər bir xüsusi mülkiyyətçi dövlətə öz rəqibi deyil, onun mülkiyyət hüququnu qoruy­an müttəfiqi və himayəçisi kimi baxmalıdır. Məhz mülkiyyət hüququ­nun toxunulmazlığının təmin edilməsi, onun sahibinə öz işini uzun müddətli strategiya əsasında qurmaq imkanı verir. Belə olduqda mülkiyyətçinin buraxdığı məhsula çəkilən xərclər aşağı düşür. Digər tərəfdən məhsulun keyfiyyəti yaxşılaşır və rəqabətə davam gətirmə qabiliyyəti yüksəlir. Buradan aydın olur ki, demonratikləşmənin ge­nişlənməsi və sabit demokratik rejimin yaradılması səmərəli bazar münasibətlərinin formalaşmasının çox mühüm şərtidir.

İkincisi, demokratiya mühüm dövlət və idarəçilin məsələlərini əhalinin Əksəriyyətinin mənafelərinə uyğun surətdə həll etmək üçün şərait yaradır. Nəticədə həmin dövrün xalq təsərrüfatı üçün daha mühüm olan istiqamətlər və sferalar inkişaf etdirilir.

Müstəqillik əldə etdikdən sonra Azərbaycan demokratik cə­miyyət quruculuğuna başlamışdır. İctimai həyatın bütün tərəflərində əsaslı demokratik islahatlar həyata keçirilir. Respublikanın ilk müs­təqil Konstitusiyası (Əsas Qanunu) qəbul olunmuşdur. Milli Məclis və digər seçkili orqanlar fəaliyyət göstərir. Ümumxalq seçkisi yolu ilə pre­zident seçkiləri keçirilmişdir.

Hərtərəfli demokratikləşdirmə xətti bütün sferaları əhatə edir. İqtisadi sahədə onun əsas istiqamətləri aşağıdakılardır: dövlət mülkiyyətinin ardıcıl surətdə özəlləşdirilməsi və xüsusi mülkiyyətin inkişaf etdirilməsi, iqtisadiyyatda bazar münasibətlərinin daha da möhkəmləndirilməsi, azad rəqabətə və sahibkarlığa meydan açılması, iqtisadiyyatın idarə olunmasında demokratik metodların geniş mi­qyasda tətbiqi, inzibati- amirlik üsullarının aradan qaldırılması.

Siyasi həyatın demokratikləşməsi bütünlükdə siyasi sistemin əsaslı surətdə yeniləşdiıilməsində, seçkili orqanların rolunun artırı­lmasında, milli dövlət quruculuğunun davam etdirilməsində, hüquqi dövlətin yaranması yolunda ardıcıl addımların atılmasında, siyasi həyatda plüralizmin, aşkarlığın, söz və fikir azadlığının təmin edilmə­sində, siyasi partiyaların fəaliyyətinə geniş meydan verilməsində təzahür edir.

Demokratikləşmə xətti həm də mənəvi sferada davam etdirilməkdədir. O, buıada hər şeydən əvvəl insanın qabiliyyət və imkan­larını hərtərəfli inkişaf etdirmək üçün tələb olunan bütün mənəvi şə­raiti yaratmağı nəzərdə tutur. Söhbət elmdə, təhsildə və mədə­niyyətdə uzun illər ərzində kök salmış demokratizmlə bir araya sığ­mayan stereotiplərin aradan qaldırılmasından, bu sahələrdə azad bəhsləşmə, sərbəst yaradıcılıq mübahisələrinin genişləndirilməsin­dən, insanların şüur və psixologiyasında demokratizmin dərin kök salmasına nail olmaqdan gedir.

Demokiatik siyasi rejimin mühüm müqəddəm şərtlərini və əsasını vətəndaş cəmiyyəti və hüquqi dövlət təşkil edir

Vətəndaş cəmiyyəti ideyasını ilk dəfə Siseron irəli sürmüşdü. Bu ad altında o, ölkənin sözün əsl mənasında vətəndaşlarını başa düşürdü. Beləliklə də onları meşşanlardan ayırırdı. Sonrakı dövrlər­də bu ideyanı T.Hobbs, Russo, Hegel və başqaları daha da inkişaf etdirmişlər. Vətəndaş cəmiyyətinin müasir anlamı aşağıdakı kimidir. O, cəmiyyət üzvlərinin inkişaf etmiş iqtisadi, mədəni, hüquqi və siy­asi münasibətlərini ifadə edir. Bu cəmiyyət dövlətdən asılı deyildir, lakin onunla qarşılıqlı təsirdə çıxış edir. Onun vətəndaşları dövlət ilə birlikdə inkişaf etmiş hüquqi münasibətlər yaradır, yüksək sosial, iqtisadi, siyasi mədəni və mənəvi statusa malik olurlar. M.Veber vətəndaş cəmiyyətini idraki abstraksiya, reallıqdan uzaq olan ideal tip hesab edirdi. Lakin onun təlimindəki hakimiyyətin, cəmiyyətin və insanın optimal əlaqələndirilməsi ideyası maraq doğurur. Veber gö­stərirdi ki, hakimiyyəti həyata keçirən dövlət hüquqi dövlət olmalıdır. Onun fəaliyyəti qanunun əliliyinə əsaslanmalıdır. Bu cəmiyyətdə müxtəlif ittifaqlar və birliklər, kütləvi hərəratlar, partiyalar azad fəa­liyyət göstərir, yerli özünüidarənin rolu gücləndirilir, cəmiyyəti öz üzvlərinə yüksək tələblər verir. Onlar qor­xduqları üçün deyil, öz şüurluluğu, dərin inamı sayəsində yüksək intizama malikdirlər. Vəzifələrini vicdanla yerinə yetirirlər, öz hüquq­larını müdafiə edirlər, korrupsiyaya və rüşvətxorluğa qarşı barışmaz mövqe tuturlar.

Vətəndaş cəmiyyəti ayrı- ayrı fərdləıin spesifik mənafelərinin reallaşmasına meydan açır. Bununla da o totalitar quruluşdan əsaslı surətdə fərqlənir. Məşhur ingilis filosofu K.Popper totalitar cəmiyyəti (Platon vaxtilə bunu tərənnüm edirdi) qapalı cəmiyyət adlandırırdı. Onun fikrincə açıq cəmiyyət elə bir cəmiyyətdir ki, burada vətəndaşların nəinki hüquqları vardır, onlar həm də şəxsi qərarlar qəbul etmək məcburiyyətində qalırlar və deməli, şəxsiyyətdirlər.

Vətəndaş cəmiyyəti ilə dövlət arasında ziddiyyətli vəhdət mövcuddur. Belə ki, onlaı bir tərəfdən, biri digərini tamamlayır. Digər tərəfdən, onlar tam eyni deyildir.

Vətəndaş cəmiyyəti çox mürəkkəb və spesifik xarakter daşıyır. İqtisadi sahədə onun səciyyəvi cəhətini xırda sahibkarların, kooperativlərin, birliklərin və bütövlükdə vətəndaşların öz təşəbbüsü ilə yaradılan cəmiyyət olması təşkil edir. Sosial- siyasi sahədə onun əsasını elmi təşkilatlar, idarəetmə orqanları, siyasi partiyalar və dig­ər ictimai təşkilatlar, qeyri- dövlət institutları təşkil edir. Mənəvi sa­hədə vətəndaş cəmiyyəti aşağıdakıları əhatə edir: vicdan, fikir və söz azadlığını həyata keçirən kütləvi informasiya vasitələri, könüllü elmi yaradıcılıq birlikləri və s.

Vətəndaş cəmiyyətinin inkişafının mühüm bir meyarı fərd ilə cəmiyyət əlaqələrinin birbaşa deyil, vasitəli formada baş verməsidir. Şəxsiyyətin siyasi fəa­liyyəti, siyasi sistemdə və bütövlükdə cəmiyyətdə layiqli yeri və ro­lunun təmin olunması yalnız hüquqi dövlət şəraitində mümkündür. O, şəxsiyyəti avtoritar bürokratik hakimiyyətə tamamilə tabe edən totalitar rejimə qarşı duran demokratik alternativdir. Hüquqi dövlət Konstitusiya əsasında fəaliyyət göstərir. Burada bütün ictimai pro­seslər qanun əsasında tənzim olunur. Cəmiyyətin mənafeyinə xi­dmət etmək dövlətin əsas vəzifəsi hesab edilir. Hüquqi dövlət öz fəaliyyətində üç başlıca prinsipə əsaslanır: onlardan birincisi ardıcıl və hərtərəfli demokratiyanın həyata keçirilməsidir. İkinci prinsip qanunun aliliyi, yəni cəmiyyətin hər bir üzvünün, sosial birliyin, təşkilatın öz fəaliyyətində yalnız qanuna tabe olması deməkdir. Nə­hayət, üçüncü prinsip şəxsiyyət azadlığının, onun hüquq və ləya­qətinin qorunmasıdır.

Siyasi aksiologiya

İnsanlar onların ətrafında baş verən hadisə və prosesləri sadəcə seyr etmirlər. Onlara həm də fəal qiymətverici münasibət bəsləyirlər. Belə dəyərləndirmə *(aksio­logiya-* dəyər haqqında təlim deməkdir) insanların fəaliyyətinin bütün sahələrinə aiddir. Siyasi sferada isə o daha güclü rol oynayır.

Bu onunla izah edilir ki, siyasi fəaliyyət ən çox məsuliyyət tələb edən sahədir. Çünki o insanları, böyük sosial qrupları və cəmiyyəti idarəetmə məharətidir. Buna görə də həmin fəaliyyət sahəsində çalışanların yüksək mənəvi- əxlaqi keyfiyyətlərə malik olması tələb olunur. Dövlətin uğurlu fəaliyyəti onun xalq ilə əlaqəsindən asılıdır. Hər bir dövlət xalqın inamını qazanmalı və onda qanuna riyaət etmək hissi tərbiyə etməlidir. Hakimiyyət siyasi və sosial- iqtisadi vəzifələri həyata keçirərkən xalqın yiksək şüurluluğuna və mənəvi keyfiyyətlərinə arxalanmalıdır. Müxtəlif şəraitlərdə hakimiyyəti tətbiq etməyin hüdudlarını gözləmək də çox vacibdir. Bu prin­siplərin yerinə yetirilməsi dövlətin təkcə sözdə deyil, işdə xalq tərəfindən tanınmasına əlverişli şərait yaradır.

Dövlət rəhbərlərinin, siyasi liderlərin fəaliyyəti daha çox siyasi qiymətləndirməyə məruz qalır. Bu təsadüfi deyildir. Xalq onlara daha çox səlahiyyət və mandat verir, həm də böyük ümid bəsləyir. Buna görə də siyasi xadimlərə yüxsək tələbkarlıqla yana­şırlar. Həqiqi siyasətçi o adamdır ki, müdrik təfəkkürə, geniş əhatə dairəsinə, yüksək mədəniyyətə malikdir. Şəxsi təcıübə və bilikləri artırmaq yolu ilə bu keyfiyyətləri əldə edən şəxs, kütlənin diqqətini cəlb ediı və onun hörmətini qazanır. Siyasətçi konkret şəraiti düz­gün qiymətləndirməyi bacarmalı, hadisələrin gedişini və gələcək nəticələrini irəlicədən görə bilməlidir. O, səmimi olmalı, xalqın məna­feyinə xidmət edən, dəqiq fəaliyyət proqramını işləyib hazırlamalı və həyata keçirməlidir. Siyasi lider üçün tələb olunan başqa bir key­fiyyət konkret şəraiti, sosial qüvvələı nisbətini və hətta, mümkün qə­dər ayrı- ayrı şəxslərin fərdi cəhətlərini nəzərə almaqdır. Vaxtilə O.Mİrabo göstərirdi ki, insanlara xoş sözlə müraciət etmək, onları əsl tabe etmək məharətidir.

Bəzən elə olur ki, idarəçilik üçün zəruri keyfiyyətləri olmayan şəxslər idarə orqanlarına yol aça bilirlər. Belə hallar vaxtında ara­dan qaldırılmadıqda, mənfi nəticələr törədir. Ayrı- ayrı ölkələrin və xalqların tarixi sübut edir ki, siyasi hakimiyyətdə olan adamlar intri­qa, gizli sövdələşmə, satqınlıq, siyasi qətl, açıq qəsdlər, xəyanət, siyasi partiyaların və qrupların mübarizəsi və sair işlərdə bu və ya digər dərəcədə iştirak etmişlər. Əsl siyasi rəhbər bunlardan uzaq ol­malıdır. Siyasi müdrikliyin digər mühüm bir keyfiyyəti mümkün olan ilə qeyri- mümkün olanı dəqiq fərqləndirmək məharətidir, çünki siy­asətdə niyyət əsas deyil, bu niyyətin nə dərəcədə real olması əsas­dır.

Bu ümumi meyarlardan çıxış edərək hazırda müstəqil Azər­baycan dövləti və onun hakimiyyət strukturları qarşısında duran və­zifələri aşağıdakı kimi qruplaşdırmaq olar: milli dövlət quruculuğunu qətiyyətlə davam etdirmək, ictimai həyatın bütün sferalarında demokratikləşdirməni genişləndirmək yolu ilə hüquqi dövlətə doğru irəliləmək, formalaşmaqda olan bazar münasibətlərinə lazımi dərə­cədə siyasi təminat yaratmaq, eyni zamanda ona tənzimedici təsir göstərmək, əhalinin həmrəyliyini və birliyini möhkəmləndirmək, düz­gün, elmi əsaslandırılmış milli siyasət yeritmək, xalqın rifah halını yaxşılaşdırmaq, mədəniyyətini yüksəltrnək. Xarici siyasət sahəsində dövlətimizin başlıca vəzifələrini ölkəmizin ərazi bütövlüyünü və to­xunulmazlığını təmin etmək, ölkənin müdafiə qabiliyyətini möhkəmləndirmək, dünya ölkələri ilə əlverişli iqtisadi əməkdaşlıq həyata ke­çirmək, ölkəmizın dünya birliyinə iqtisadi, siyasi, mədəni və ekoloji baxımdan qovuşmasına fəal kömək etmək.

Siyasi aksiologiyada siyasət ilə əxlaqın münasibətlərinin düzgün müəyyənləşdirilməsi çox vacibdir. Qeyd edək ki, bu mü­nasibətlər mürəkkəb və çox cəhətlidir. Buna görə də onlar çox vaxt birtərəfli və məhdud izah edilir. Belə təsəvvür olunur ki, ya əxlaq siyasi mənafelərə tabe edilməli, ya da siyasət əxlaqa qurban ve­rilməlidir. Əslində məsələnin bu cür qoyuluşu doğru deyildir. Söhbət yalnız bu iki tərəfin dialektik vəhdətindən getməlidir. Bu cür vəhdəti siyasət və əxlaqı, hüquqi və ümumbəşəri normalar əsasında əla­qələndirmək yolu ilə əldə etmək olar. Ölkənin daxili və xarici siyasət fəaliyyətində hər şeydən əvvəl demokratizm və liberalizm kimi ümumi müddəalar əldə rəhbər tutulmalıdır. Vaxtilə Aristotel deyirdi ki, siyasətin anlaşılması və həyata keçirilməsi əxlaq və xeyirxahlıq haqqında müəyyən təsəvvürlərə və etik biliklərə malik olmağı tələb edir. XV əsrin məşhur siyasətşijnası N.Makiavelli isə “məqsəd hər cür vasitəyə bəraət qazandırır” şüarı ilə çıxış etmişdi. Onun fikrincə siyasi məqsədlərə nail olmaq üçün, hətta mənəviyyata zidd vasitələrdən də istifadə etmək məqbuldur. XIX əsrin sonlarında geniş yayılmış yenikantçılıq təlimi isə bunun əksinə olaraq göstərirdi ki, vicdanlı siyasətçi xalqların həyatına aid məsələləri həll edərkən *əx­laqı* prinsip və normaları nəzərə almalıdır.

Müasir dövrdə siyasi fəaliyyət ilə mənəvi əxlaqi prinsiplə­rin nisbəti məsələsi geniş müzakirə olunmaqdadır. Bu bir tərəf­dən siyasət ilə əxlaqın münasibətlərinin mürəkkəb olması ilə, digər tərəfdən isə bu münasibətləri aydınlaşdırmağın və real fəaliyyətdə nəzərə almağın zəruriliyi ilə izah edilir. Hazırda ölkələrin hərbi və siyasi potensialı o dərəcədə güclüdür ki, bu və ya digər siyasətçinin mənəviyyata məhəl qoymaması, öz ölkəsinin siyasi məqsədlərinə nail olmaq üçün əxlaqi cəhətdən məqbul olmayan forma və va­sitələrdən istifadə etməsi, xalqların və cəmiyyətin həyatında fəlakəti nəticələrə gətirib çıxara bilər. Buna görə də müdrik siyasətçi mühüm siyasi və sosial qərarlar işlənib hazırlanmasında, habelə onların hə­yata keçirilməsində dövrün əxlaqi tələblərini mütləq nəzərə alma­lıdır. Dövlət xadimi siyasəti həyata keçirərkən ədalətli olmalı, vic­danlı hərəkət etməli, özünün imkanlarını və qüvvələrini düzgün qiymətləndirə bilməlidir. Əxlaqi prinsiplərə və normalara məhəl qoymayan siyasi qərarlar gec- tez uğursuzluğa gətirir və siyasi lideri xalqın nüfuzunda nəzərdən salır. Siyasət ilə əxlaqı əlaqələndirməyin zəruriliyi haqqında Kantın aşağıda fikri ibrətamizdir. O yazırdı ki, hə­qiqi siyasət əxlaqa əsaslanmadan bir addım belə ata bilməz, çünki siyasət ilə əxlaqın mübahisəsi gedişində açılmayan düyünü məhz əxlaq açmaq iqtidarındadır.

Ölkəmizdə yetmiş ildən artıq davam etmiş rejimin aqibəti bu­na əyani sübutdur. Məsuliyyətsizliyə və yalana əsaslanan siyasi şüarlar xeyli müddət ərzində insanların şüuruna hakim olsalar da mənəvi dayaqlara malik olmamaları üzündən iflasa uğradı.

Ümummilli lider Heydər Əliyev tərəfindən yaradılan, möhtərəm İ.Əliyev tərəfindən davam etdirilən siyasi xətt, siyasi aksiologiya Azərbaycan xalqına göstərilən əsl hakimiyyət nümunəsidir. Region dövlətləri bu nümunədən bəhrələnməli və onu özlərinə örnək götürə bilərlər.

**“ŞÜUR FƏLSƏFƏSİ VƏ TƏBABƏT”**

**mövzusunda mühazirə mətni**

**PLAN**

**1. Fəlsəfə və təbabətdə şüur problemi**

**2. Şüurun mahiyyəti, strukturu və funksiyaları**

**1. Fəlsəfə və təbabətdə şüur problemi**

Fundamental fəlsəfi və təbiətşünaslıq problemləri arasında son dərəcə mürəkkəb, həm də çoxlu müba­hisə və müzakirələrə səbəb olan şüur, başlıca məsələlərdən birini təş­kil edir. Bu isə şüurun öz təbiəti ilə bağlıdır. O, hisslə qavranılan ob­yektiv reallığın əksər xarakteristikalarına uyğun gəlmir. Onu ölçmək, şəklini çəkmək, ədədlərlə ifadə etmək, duymaq və ya mü­şa­hidə etmək mümkün deyildir. Onun nə kütləsi, nə enerjisi vardır, o, fiziki obyektlərin məkan ölçülərindəki formalardan da məhrum­dur. Lakin şüur mövcuddur, onun varlığı vasitəli şəkildədir, insan­la­rı­n məqsədəuyğun fəaliyyətləri və dillə vasitəli şəkildə təzahür edir.

Şüur bir sıra elmlərin–fiziologiya, psixologiya, sosiologiya, dinşünaslıq, semiotika, kibernetika və informatikanın tədqiqat obyek­tidir. Onların məcmusu şüur hadisəsini tam və hərtərəfli şəkildə öyrən­məyə imkan verir. Fəlsəfə ilə yanaşı, psixologiya, digər humanitar elmlər də ictimai və fərdi şüuru öyrənir. Təbiət elmləri, o cümlədən, tibb elmi də, əsasən fərdi şüurun vəziyyətlərini və onların maddi substratını (mexanizmlərini) öyrənir. Texniki elmlər şüurun ayrı-ayrı funksiyalarını tədqiq edir və modelləşdirir və bunlara da obraz­ların tanınması, yaddaş, intellekt və s. aid edilir. Elmlər arasında çar­pazlaşan tədqiqat sahələri də vardır; bu, şüurun həm formaları, vəziyyətləri, mexanizmləri, həm də funksiyalarının tədqiqat obyekti kimi psixologiya elminin timsalında xüsusilə aydın nəzərə çarpır. Şüura fəl­səfi yanaşma isə aşağıdakıları nəzərdə tutur: şüur kateqoriya­sının və məz­munca ona yaxın olan kateqoriyaların təhlili; aparıcı fəlsəfi mək­təblər çərçivəsində şüura baxışların təkamülünün tədqiqi; şüurun mən­bə­lərinin, formalaşdırıcı amillərinin və zəminlərinin aşkar edilməsi; şüurun mahiyyətinin, strukturunun və funksi­yalarının təhlili; şüur haqqında təlimin müasir elm və praktika, o cümlədən, tibbi prak­tika üçün metodoloji əhəmiyyətinin aşkar edilməsi; dilin və təfək­kürün vəhdəti probleminin təhlili; beyinin funksiyalarının modelləş­dirilməsi.

Şüur probleminə fəlsəfi yanaşma, daha geniş şəkildə, onun dörd aspektdə təhlilini nəzərdə tutur: ontoloji, qnoseoloji, substrat, sosial-tarixi.

Şüurun məzmununun tam açılması üçün ideal, ruh, psixika, qeyri-şüuri, düşüncə, ağıl kimi kateqoriyalar nəzərdən keçiril­məlidir. Şüur-fəlsəfənin, psixologiya və sosiologiyanın əsas kate­qoriyalarından olub, sosial varlıq olan insanın ruhi aktivliyi­nin ən yüksək səviyyəsini göstərir. İdeal-obyektiv reallığın subyektiv surəti, insanın dünyanı mənimsəməsinin nəticəsi olub, onun şüurunun, fəaliyyət və mədəniyyətinin formalarında təsvir edilir. Psixika-yüksək təşəkküllü materiyanın xassəsi, subyektin obyektiv reallığı əks etdirməsinin xüsusi formasıdır. Qeyd edək ki, psixika anlayışı şüur anlayışından genişdir. Belə ki, heyvanlarda da psixika vardır, lakin onların şüuru hələ yoxdur. Yenicə doğulmuş uşaqda da psixika vardır, şüuru isə yox­dur. Necə deyərlər: “O, insan olmağa namizəddir”. Qeyri - şüuri şüurda təmsil olunmamış psixi proseslərin, əməliy­yatların, halların məcmusudur. Bir sıra psixoloji nəzəriyyələrdə qeyri-şüuri psixinin xüsusi sahəsi və ya şüur hadisələrindən key­fiyyətcə fərqlənən proseslər sistemidir. Düşüncə - bütün nisbi, dün­yəvi, sonlu olanı dərk etməyə imkan verən mühakimə qabiliyyətidir. Mahiyyəti məqsəd qoymaqdan ibarət olan ağıl mütləqi, ilahini və sonsuzu aşkar edir. Şüur haqqında fikirlərin inkişaf tarixi göstərir ki, fəlsəfənin inkişafının erkən pillələrində psixi hadisələrin şərhində şüur və dərk edilməmiş, ideal və maddi qəti surətdə ayrılmamışdı. Məsələn, Heraklit insanın şüurlu hərəkətlərinin əsasını söz, fikir və şeylərin özlərinin mahiyyəti başa düşülən “Loqos” termini ilə göstərirdi. İnsan ağlının dəyəri onun həmin loqosa-dünyanın obyektiv qaydasına qovuşması dərəcəsi ilə müəyyən edilir. Eyni tərzdə digər yunan mütəfəkkirlərinin təlimlərində də psixi proseslər maddi (hava, atomların hərəkəti və s.) ilə bərabər nəzərdən keçirilirdi.

İnsana xas olan şüur prosesləri ilə maddi hadisələr arasında sərhəddi ilk dəfə sofistlər, sonra isə şeylərin maddi varlığı ilə müqayisədə şüur aktlarının özünəməxsusluğunu xüsusi vurğulayan Sokrat göstərmişdir. Həmin aktların obyektiv məzmununu Platon bütün materializmə zidd olan xüsusi ideyalar aləmi dərəcəsinə yüksəltmişdir. Platon hesab edirdi ki, bütün kosmos üçün cisimsiz ağıl ilkin hərəkətverici qüvvə, harmoniya mənbəyi, özünü adekvat düşünən qüvvə olduğu kimi, hər bir insanın fərdi ruhunda da ağıl özünü seyr edir və bununla bərabər, fərdin davranışını tənzim edən fəal başlanğıc rolunu oynayır.

Aristotel şüuru və ruhu müxtəlif mahiyyətlər hesab edir, bunlardan da şüuru daha yüksək sayırdı. O, deyirdi ki, “bizim indiyədək şüur və ya düşünmək qabiliyyəti haqqında heç bir məluma­tımız yoxdur; görünür, bu, əbədini fanidən fərqləndirmək qabiliyyəti olan ruhun tamamilə başqa növüdür, yalnız şüur bütün digər psixi funksiyalardan ayrıca mövcud ola bilər”.

Şüura psixinin əsas forması kimi baxışın formalaşmasında tə­biət­şü­naslığın və təbabətin nailiyyətləri mühüm rol oynamışdır. Məhz on­lar insanın öz zehni və iradi aktları haqqında bilik əldə etmək qabiliy­yəti kimi şüuru psixinin digər təzahürlərindən ayırmağa imkan verdi.

Roma həkimi və təbiətşünası Klavdi Qalenin (görüşləri), fəaliy­yəti, kəşfləri xüsusilə əhəmiyyətlidir. Anatomiyanı əsaslı surətdə öyrənərək, o, belə nəticəyə gəlmişdi ki, beyin təfəkkür və hissiyyat orqanıdır. Bununla da Qalen Hippokratın gümanını təsdiq etdi və bununla bərabər, beyini ürəkdən gələn hərarətin soyuducusu sayan Aristotelin əfsanəsini alt-üst etdi. Qalen Hippokratdan pnevma haqqında təlimi götürmüş, ona çoxlu yeniliklər əlavə edərək, əslində öz nəzəriyyəsini yaratmışdır.

Yeni dövrdə fəlsəfədə şüur probleminin tədqiqinə Dekart çox bö­yük təsir göstərmişdir. O, şüur aktının və şüurlu subyektin şübhəsiz ol­duğunu təsdiq edirdi. Bu baxış süur haqqında bütün sonrakı təlimlərə əsaslı təsir göstərmişdir. Şüur sübyektin öz psixi halları haqqında bilik əldə etmək qabiliyyəti ilə eyniləşdirilirdi. Şüur substan­siyanın atributuna çevrilir, onun məzmununun daxili və xarici təcrübə ilə anadangəlmə ideyalarla əlaqədar olduğu qeyd edilirdı. Leybnits qeyri-şüur haqqında təlim işləyib hazırlamışdır. XVIII əsrin fransız materialistləri, ilk növbədə Lametri və Kabanis öz dövrü üçün qabaqcıl sayılan fiziologiyanın və təbabətin nailiyyətlərinə istinad edərək, belə bir müddəanı əsaslandırmışlar ki, şüur beyinin xüsusi funksiyasıdır və onun vasitəsilə insan təbiət və özü haqqında bilik əldə edə bilir.

Şüurun mənşəyinin və quruluşunun izahında Yeni dövrü klassik alman idealizmi açmışdır. Onlar şüurun təşəkkülünün müxtəlif səviyyələrini, aktivliyini, hissi olanla məntiqi olanın, fərdi olanla sosialın dialektikasını göstərmişlər. Kant şüurda təcrübədən əvvəlki bilik və qavrayışları ayırmış, şüurun yaradıcı fəallığını xüsusi qeyd etmişdir. Hegel şüurun sosial-tarixi təbiəti probleminə yaxınlaşmış, onun başa düşül­məsində tarixilik prinsipini təsdiq etmişdir. O, bunu əsas götürür­dü ki, şəxsiyyətin şüuru (subyektiv ruh) obyektlə zəruri surətdə əlaqədar olub ictimai həyatın tarixi formaları ilə müəyyən edilir.

Neyrofiziologiyanın o cümlədən, İ.Seçenovun və onun ardıcıl­­la­rının beyinin reflektor fəaliyyəti haqqında təlimi və eksperi­mental psixologiyanın naillliyyətləri sayəsində şüur haqqında pozitiv biliklər əsaslı zənginləşmişdir. Şüura dair marksizməqədərki konsepsiyalarda onun məzmununun rasional­laş­dırıl­ması ənənəsi, onun yaradıcı fəaliyyətinin öyrənilməsinə və şüurun fərdiliyində muxtariyyətin mütləqləşdirilməsinə meyillik müşahidə edilir.

Bütövlükdə isə əsas fəlsəfi cərəyanlar şüuru ya materiyanın inkişafının müəyyən pilləsində meydana gələn xassəsi (materializm), ya da materiyaya yad olan xüsusi ruhi substansiya (idealizm) hesab edirlər. Fəlsəfə tarixində şüur haqqında bir sıra kon­sepsiyalar mövcuddur. Obyektiv idealizmin nümayən­dələri (Platon, Foma Akvinski, Hegel və b.) şüuru, ruhu bütün mövcudatın əsasını təşkil edən əbədi ilkin başlanğıc kimi şərh edirlər. Obyektiv idealizmin bu çıxış nöqtəsi əslində şüurun mənşəyi və mahiyyəti məsələsini aradan qaldırır. Subyektiv idealizmin nümayəndələri (C.Berkli, D.Yum, E.Max, R.Avinarius və b.) subyektin şüurundan xaricdə hər hansı reallığın mövcud olmasını inkar edir, ya da onu şüurun fəallığını tamamilə müəyyən edən bir şey sayırdılar. Obyektiv idealizmin mövqeyi insanın hissiyyatını mütləqləşdirir, hissi obrazları, onların maddi mənbəyindən ayırır və bununla da elmlə və ictimai praktika ilə barışmaz ziddiyyətə girirlər.

Fəlsəfə tarixində şüur probleminə dualist yanaşma xüsusi yer tutur ki, bunun da klassik nümayəndəsi R. Dekartdır. Dualizm iki – maddi və ruhi substansiyanın mövcudluğunu qəbul edərək, ruhu və bədəni bir-birindən asılı olmayan başlanğıclar sayır.

**2. Şüurun mahiyyəti, strukturu və funksiyaları**

Dialektik materialist konsepsiya şüuru inikasla bağlı nəzərdən keçirir ki, bu da onun mahiyyətini və yaranma şəraitini aydın­laş­dırmağa kömək edir. Materiyanın atributiv xassələrindən biri ini­kasdır. İnikas maddi obyektlərin qarşılıqlı təsiri prosesi və nəticəsini, digər obyektlərin xüsusiyyətlərini öz strukturunda təkrar etmək, qarşılıqlı təsirin izini saxlamaq qabiliyyəti başa düşülür. İnikas xassəsi müxtəlif təzahür formalarına malikdir və materiyanın inkişafında aşağı pillələrdən daha yüksək pillələrə keçdikcə keyfiyyət­cə dəyişilir.

Cansız təbiətdə inikas mexaniki, fiziki, kimyəvi proseslərdə təzahür edir və nisbətən passiv xarakterə malikdir. Bir obyektin o birinə təsiri cavab reaksiyası təsiri törədir, müəyyən iz qoyur. Məsələn, insanın dəniz sahili boyunca hərəkəti onun qum üzərində izlərində təkrar olunur.

Ətraf mühit temperaturunun dəyişilməsi cismin genişlən­məsinə və ya sıxılmasına səbəb olur. Xarici kimyəvi təsir cismin molekulyar quruluşunda cavab dəyişiklikləri törədərək yeni əlaqələr, elementlər, yeni birləşmələr əmələ gətirir. Canlı təbiət səviyyəsində olan inikasın bioloji forması daha aktiv uyğun­laşdırıcı-qabaqlayıcı xarakterə malikdir. Burada inikasın nəticələ­rin­dən dünya haqqında informasiya kimi istifadə edilir ki, bu da orqanizmin həyat fəaliyyətini tənzim etməyə imkan verir.

Elmi məlumatlara görə, 3-5 milyard ildən artıq mövcud olan canlı aləmin inkişafı prosesində uyğunlaşdırıcı – qabaqlayıcı inikas ən sadə bioloji formalarda (qıcıqlanma fəaliyyəti, sinir toxumasının oyanma qabiliyyəti) ali heyvanlarda isə inikasının psixi formalarınadək (psixi aktlar, şərti refleks) uzun yol keçmişdir.

Ali heyvanlarda inikas fəaliyyəti psixi proseslər (hisslər, qavrayışlar, təsəvvürlər) şəklində gedir. Lakin heyvanlarda psixi proseslər insanın psixikası ilə eyni deyildir. Heyvanlar mühitə münasi­bətlərini dərk edib onu məqsədyönlü surətdə dəyişdirməyə qadir deyillər. Onlar informasiyanın məzmununu onun daşıyıcısın­dan, siqnaldan ayırmırlar və mücərrəd anlayış təfəkkürləri yoxdur. Vaxtilə İ.P.Pavlovun dediyi kimi, insan ağlından fərqli olaraq, hey­vanların psixikası, yalnız “intellektin rüşeymi, predmetli təfəkkürdür”.

Sosial səviyyədə inikas prinsipcə yeni xarakter kəsb edir. İnsanda inikas dərk olunan, hissetmə və təfəkkür tam mənada aktiv, əməli-yaradıcı olur. Dünyanı aktiv surətdə əks etdirərək insan özünü təbiətdən ayırır, fəaliyyətdə olan şəxs kimi dərk edir, qarşıya məqsəd qoyur, hərəkətləri planlaşdırır, şeyləri düzəldir. Sosial inkişaf səviyyəsində inikasın forması da dəyişir. O, spesifik insana xas olan ideal şəkil alır, hissi inikas daha dərin və dərk edilmiş məzmun kəsb edir. Onun üzərində dünyanı anlayışlarda ümumiləş­di­ril­miş şəkildə əks etdirən mücərrəd təfəkkürdən özünə­məx­sus üstqurum yaranır. Beləliklə, cansız və canlı təbiətin uzun sürən özinkişafı prosesində insa­nın formalaşması cansız təbiətdəki formaca maddi inikas öz əksinə- materiyanın sosial təfəkkürlü səviyyəsində ideal formaya keçir. İnikasın sosialdan əvvəlki inikas formalarının inkişafı insan şüurunun tarixdən əvvəlki dövrüdür. Tarixə qədərki dövrün bu mərhələsində ümumi və bilavasitə bioloji ilkin şərtləri mühüm rol oynayır. Şüurun yaranmasının ümumi bioloji ilkin şərtlərinə aşağıda­kılar aid edilir: canlı orqanizmlərin əmələ gəlməsi, canlı materiyanın differensasiyası, diffuz sinir hüceyrələrinin yaranması, sonra isə mərkəzi sinir sisteminin (xüsusən baş beyinin) formalaşması və inkişafı.

Bilavasitə bioloji ilkin şərtlər qədim antropoidlərin-insanın və müasir insanabənzər meymunların ümumi əcdadının təkamülü ilə əlaqədardır. Şüurun yaranmasının ən yaxın zəmini, hər şeydən əvvəl, əsəb sisteminin inkişafı, həmçinin, insanabənzər məxluqların bədən təşəkkülü və onların mövcudluğunun sürü formasıdır.

Bilavasitə bioloji ilkin şərtlər şüurun yaranmasına imkan hazırla­mışdır. Lakin həmin imkanın gerçəkliyə çevrilməsi üçün bunlar kifa­yət deyildir. Şüurun meydana gəlib inkişaf etməsində sosial şərait, icti­mai həyat amilləri həlledici rol oynamışdır: əmək, aydın nitqin əmə­lə gəlməsi, sözlə ünsiyyət, cəmiyyət əlaqələrinin yaranması, insan kollektivində yaşama: şüurun yaranmasında ən mühüm amil kimi əmək, formalaşan insanların əmək fəaliyyəti olmuşdur.

Əmək fəaliyyətinin yaranmasında və inkişafında üç mərhələ ayırd edilir:

1. Ali meymunların (driopiteklərdən tutmuş avstralopitek­lərədək) alətlə uyğunlaşma fəaliyyəti;

2. Formalaşan insanların (pitekantropların, sinantropların və s.) əmək fəaliyyəti;

3. Müasir fiziki tipli insanların əməyi.

Birinci mərhələdə qida əldə etmək, hücüm və ya müdafiə üçün alət kimi təbii əşyalar tək-tək, təsadüfi istifadə edilməsindən mün­təzəm istifadəyə keçilir. Alətlə fəaliyyətin təsiri altında antro­poidlərin şüurdanqabaqkı psixikası inkişaf etmiş, predmetlər arasında ən sadə əlaqələr yaratmışdır. Əmək prosesinin rüşeym­lərinə özündə bilavasitə analiz, sintez, müqayisə, ümumiləş­dirmə element­lərini birləşdirən və predmet fəaliyyətində cəmlənmiş əyani—aktiv “əl” təfəkkürünün formaları uyğun gəlir.

Əcdadlarımızın psixikasının inkişafında dərin dəyişik­liklər ikinci mərhələdə baş vermişdir. Bu mərhələ antropoidlərin alətlə uyğunlaş­ma fəaliyyətinin tədricən şüurun oyanması ilə forma­laşmaqda olan insanların əməyinə çevrilməsi ilə səciy­yələnir. Əmək aləti ilə müntəzəm fəaliyyət insanın anatomiyasını dəyişdirmişdir. Əmək düz yeriməyə keçidi başa çatdırdı, əli təkmilləşdirdi, insan beyninin kəskin sürətdə informasiya ilə zənginləşməsinə səbəb oldu və onun sürətli inkişafına kömək etdi. Əmək ünsiyyət tələb edir. O, nitq orqanlarının inkişafını stimullaşdırır, birgə hərəkət formalarını möhkəmləndirir və təkmil­ləşdirir. Bu mərhələdə keyfiyyətcə yeni fəaliyyət forması yaranır. Əmək alətlərindən istifadə edilməsi, onların digər alətlərin köməyi ilə düzəldilməsi. Daşdan, ağacdan sadə əmək alətlərinin düzəldilməsi insa­nın heyvan vəziyyətindən ayrılmasını müəyyən edən amildir. Alət­lərin hazır­lanması prosesi tədricən ali sinir fəaliyyətini tək­milləşdirmişdir. Təfəkkür müstəqillik elementləri kəsb edir, əvvəlcə əyani – obrazlı formada mövcud olur, sonra isə getdikcə daha çox ondan yayınma xarakteri alır və mücərrəd-obrazlı təfəkkürə çevrilir.

Əmək özünün inkişafının üçüncü, ali mərhələsində sözün əsl mənasında insani xarakter kəsb edir. Müxtəlif məqsədlər üçün nəzərdə tutul­muş mürəkkəb əmək alətlərinin tətbiqi, əməyin istehsal fəaliyyəti forma­larının ayrılması, yaradıcı xarakterə malik olması, təbiətin özündə mövcud olmayan yeni əşyaların hazırlanması kimi ən mühüm xüsusiyyətlər yaranır. Beləliklə, inkişaf etmiş əmək prosesinə mücərrəd anlaşıqlı təfəkkür, insan ağlı uyğun gəlir.

Əmək insan şüurunu törətmiş, şüur isə əməyi səmərələş­dirərək onu məqsədyönlü və yaradıcı etmişdir. Obrazlı desək “əl başı yaratmışdır”. İnsan şüurunun yaranmasında və inkişafında nitqlə ünsiyyətin, dilin böyük əhəmiyyəti vardır. F.Engelsin yazdığı kimi “Əvvəlcə əmək, sonra isə onunla birlikdə aydın nitq iki ən başlıca amil olmuş və bunların təsiri altında meymunun beyni tədricən insan beyninə çevrilmişdir; bu beyin meymun beyninə çox bənzəməklə bərabər, böyüklüyü və mükəm­məlliyi cəhətdən ondan olduqca üstündür”.

Əvvəllər, alətlə fəaliyyət mərhələsində siqnal vasitələri kimi konkret əşyalardan, sonralar isə silahla hərəkət etməyin simvolu olan jestlərdən və səslərdən ibarət olurdu. Görünür, dilin yaran­masına doğru yol, heyvanların çıxardığı səslərin siqnal əhəmiy­yətindən başlanır. Təkamülün gedişində aydın nitq formalaşmağa başlayır. Nitqin verdiyi üstünlüklər nəzərə alınsa, güman etmək olar ki, həmin mərhələdə təbii seçmə öz işini daha yaxşı danı­şanların xeyrinə davam etdirmişdir. Beləliklə, təkmilləşən ikinci siqnal sistemi ilə nəsillərin inkişafı üçün imkanlar açılmışdır. Təd­ricən mühakimə və anlayışların həm daxili, həm də xarici nitqdə mövcud olması üçün şərait yaran­mışdır. Sonra aydın səslər sözlərə keçmiş, artikulyasiya aparatını inkişaf etdirmişdir.

Beləliklə, nitq dilin özünü mürəkkəbləşdirmiş, artikulyasiya aparatının inkişafını təmin etmiş, ikinci siqnal sistemini yaratmaqla əşyalar əvəzinə anlayışlardan istifadə etməyə imkan vermişdir. İ.P.Pavlov yazırdı ki, “söz birinci siqnalların siqnalı olub, gerçəkliyin II siqnal sistemini təşkil etmişdir”. Ona görə də insanın fəaliyyəti ilk növbədə bioloji yox, ictimai qanunlarla müəyyən edilir. Lakin bu hələ insanın hazırda malik olduğu şüurun yaranması üçün kifayət deyildir. Bunun üçün daha bir şərt lazım idi-insanın əcdadlarının birlik forması, elementar əxlaq normala­rının (qarşılıqlı kömək, qarşılıqlı müdafiə, birgə həyacanlanma, altruistik qurbanlar) formalaşmasına səbəb olan kollektiv həyat. Bu, sərt təbii seçmə şəraitində insanı qoruyub saxlayan ən vacib səbəblərdəndir. İcma həyatı fərdlərə özləri, ətraflarındakı özlərinə oxşar fərdlər haqqında təsəvvür əldə etməyə imkan verdi. Bu yolla “Mən” və “Qeyri-Mən”, “Biz” meydana gəldi, mənlik şüuru formalaşdı.

Beləliklə, şüurun bioloji və sosial ilkin şərtlərinin təhlili belə bir nəticəyə gəlməyə imkan verir ki, sosialla biolojinin qarşılıqlı təsiri prosesində insan şüurunun formalaşmasına sosial şərait həlledici təsir göstərmişdir. Məhz bunlar insanın təbiətdən ayrılmasını, predmet və zehni fəaliyyətini şərtləndirmiş və şüurun inkişafına şərait yaratmışdır.

Şüurun mövcudluğu meyarlarına bilikdən istifadə etmək, infor­ma­siyanın mücərrəd simvollar şəklində bir şəxsdən digərinə istiqamətlənmiş surətdə ötürmək qabiliyyəti və s. kimi əlamətləri aid et­mək olar. Bu, şüurun obyektiv əlamətləri şüurlu həyatın hiss edil­məsi, onu əhatə edən dünyada öz varlığının hiss edilməsidir. Şüur özünün ətrafdakıları qavramaq və başa düşmək, öz tələbatına uyğunlaşdırmaq qabiliyyətinin dərk edilməsindən ibarətdir. Bu, şüurun subyektiv meyarıdır.

Şüura tərif vermək üçün çoxlu cəhdlər edilmişdir. Formulları və mənaları çox müxtəlif olsa da, şüurun təriflərinin böyük əksəriy­yətində ümumi cəhətləri vardır. Onları cəmləşdirsək aydın olur ki, əvvəla, təriflərdə şüurun nə olması, nə vaxt və necə formalaşması suallarına cavab verilmir, ancaq onun funksiyaları sadalanır, ikin­cisi, şüurun funksiyaları inert obyektlər qiymətində deyil, fəal proseslər kimi təsvir edilir.

Şüurun əsas funksiyaları təfəkkür, xatiratlar, hisslər, arzular və digər proseslərin vasitəsilə həm daxili, həm də xarici təsirlərin ardıcıl səfərbər edilməsi, qiymətləndirilməsi və onların saxlanıl­masından ibarətdir. Bunları daha konkret nəzərdən keçirmək üçün aşağıdakıları aydınlaşdırmaq zəruridir: 1. Şüurun daxili və xarici təsirlərlə əlaqədar olmayan hər hansı bir funksiyası vardırmı? 2. Şüur davranışla yanaşı başqa bir şeydə təzahür edə bilərmi? 3. Şüur beyin fəaliyyətindən kənarda mövcud ola bilərmi?

Bu suallar hamısı mənfi cavablandırılsa belə bir nəticəyə gəlmək olar ki, şüur hökmən xarici təsirlərlə, davranış və beyinin fəaliyyəti ilə əlaqədardır. Aydındır ki, beyin oyanmadan şüur mövcud ola bilməz, davranışsız isə onu axıra qədər dərk etmək olmaz. Şüur insanın doğulduğu andan bütün həyatı boyu bütövlüklə sensor informasiya axınından asılı olduğundan ona daxil olan informasiyanın beyində işlənilməsi kimi müəyyən etmək olar. Bu zaman ağırlıq mərkəzi həmin informasiyanın mənşəyinin, qəbul edilməsinin, verilməsinin, saxlanmasının, səfərbər edilməsinin və nəticələrinin aydınlaşdırıl­masına keçirilir.

Materialist dialektika yanaşmaya görə şüurun bilavasitə mahiy­yəti şüurun mənşəyinin təhlilindən keçir. Bu da şüurun materiyaya nəzərən ikinciliyi aspektini aşkar etməyə imkan verir. Şüur yalnız materiyanın müəyyən inkişaf mərhələsində, onun ən mürəkkəb təşkili formaları meydana gəldikdə yaranır. Mürəkkəb təşkilli materiyanın konkret formalarının, şüurun bilavasitə daşıyıcılarının nəzərdən keçirilməsi şüurun öz orqanı olan beyinə nisbətən ikinciliyini göstərir. Beləliklə, şüur içtimai cəhətdən inkişaf etmiş insan beyninin funksiyasıdır. Gerçəkliyin inikasının xüsusi yüksək forması olan şüurun bir sıra mühüm, xarakterik xüsusiyyətində təzahür edən dərin mahiyyəti məhz bundan ibarət­dir. Şüur varlığın insana məxsus olan spesifik, ideal inikasıdır. O, obyektiv məzmunu subyektiv formada təkrar istehsal edir. Şüur yaradıcı, gerçəkliyin fəal surətdə dəyişdirici inikasıdır. Şüur gerçəkliyi nəinki əks etdirir, eyni zamanda onu yaradır.

Bütün bu xarakteristikaları ümumiləşdirərək, belə nəticəyə gəlmək olar ki, şüur materiyanın tarixi inkişafının məhsulu, ictimai in­sana xas olan beyinin ali funksiyası olub, gerçəkliyin ideal, adekvat, fəal dəyişdirici inikasıdır.

Şüurun strukturuna bilik, emosiyalar, iradə daxildir. Bu, şüurun strukturunun komponentinə ən çox yayılmış baxışdır. Bilik-gerçəkliyin obyektiv xarakteristikalarının insan şüurunda əks olunmasıdır. Başqa sözlə, bilik gerçəkliyin mənəvi mənimsə­nilməsidir. Biliklər adi, məişətə aid və elmi ola bilər.

Elmi biliklərlə yanaşı, şüura müxtəlif növ illüziyalar, uydurmalar, qeyri-elmi baxışlar da aid ola bilər. Bilik müasir dövrdə insanın informasiya ilə həddən artıq yüklənməsini vacib problemlərdən biri kimi irəli sürülmüşdür. Fiziki gərginliyin azalması ilə zehni əməyin payı artır və bu da insanın fəaliyyət strukturunda psixosomatik vəhdət və tarazlıq problemlərinin həllini tələb edir.

İdrak həmişə insanın dünya ilə onun haqqında biliklərlə, mühüm komponentini emosiyaların təşkil etdiyi təəssüratlarla bağlıdır.

Emosiyalar gerçəkliyin real hadisələrini fərdin dərk etməsini stimullaşdırır və ya ləngidir. Göz oxşayan şeylər daha asan və daha yaxşı yadda qalır. Nəzərə almaq lazımdır ki, qorxu hissi insanın baş verənləri dərk etməsinə mane olur. Son illərdə fizioloqlar və psixonevroloqlar emosiyalarla əlaqədar beyin strukturlarını- xoşa gələn və xoşagəlməz mərkəzləri, dominant və şərti reflekslərin qarşılıqlı əlaqələrini ətraflı öyrənirlər. Məlum oldu ki, xoşagələn və xöşagəlməz mərkəzlər-muxtar törəmələr olmayıb, vahid beyin sisteminin “düyün nöqtələri”dir. Bunların da məqsədi gerçəkliyi bilavasitə həyacan formasında və orqanizmi zəruri hərəkətlərə hazırla­maqla yanaşı gedən fizioloji dəyişikliklər şəklində qiymətlən­dirməkdir. Siçovulun beyin maddəsinin təxminən 40%-i həmin xassəyə malik olub, yəni qıcıqlandırıldıqda xoşagələn (35%) və ya xoşagəlməz (5%) hissiy­yatı göstərərn reaksiya törədir. Qalan 60% hissi-neytral maddəyə aiddir. Belə guman etmək məntiqidir ki, insanda da hissiyatın xoş və ya xoçagəlməz çalarlarının anatomik-fizioloji əsası təxminən eynidir. Əlbəttdə, insanlar üzərində təcrübə aparmaq olmaz. Lakin insan beyninə elektrodların yeridilməsi müalicə və diaqnostika məqsədilə tətbiq edilir. Bu zaman müəyyən nöqtələri elektrik cərəyanı ilə qıcıqlandıraraq, sonraki neyrocərrahi müdaxilə üçün xəstə ocağın yerini dəqiqləşdirirlər. Təcrübələr isə işin gedişində xəstələrin razılığı ilə aparılmır. Belə eksperimentlər aparan X.Delqado zəif elektrik impulsları vasitəsilə qorxu, dost müna­sibəti, kin və hətta hid­dət törədə bilmişdir. Bunlar onun “Beyin və şüur” kitabında ətraflı veril­mişdir.

Emosiyalarla yanaşı, şüur fəaliyyətində iradə kimi vacib komponent də böyük rol oynayır. İradə insanın öz fəaliyyətinin şüurlu və məqsədyönlü tənzim edilməsi fəaliyyətə cəhdin və meylin dərk edilməsi kimi başa düşülür. İradə insanların məqsədə və ona nail olmaq vasitələrini müəyyən edərkən, çətinlikləri və onlara üstün gəlmək yollarını qiymətləndirərkən vacib şərt olur.

Mövcud mülahizəyə görə, şüur komponentlərinin tərkibinə adı çəkilən biliklərdən, emosiyalardan və iradədən başqa, diqqət, həmçinin mənlik şüurunu, yəni insanın öz hərəkətlərini, hisslə­rini, fikirlərini, davranış səbəblərini, maraqlarını, cəmiyyətdə mövqeyini dərk etməsi də daxildir. Mənlik şüuru ilə yanaşı qeyri-şüurunun da olduğunu nəzərə almaq lazımdır. Z.Freyd şüursuzluqda psixi pozulmaların mənşəyini və səbəblərini görürdü.

Z.Freydin şüurlu və qeyri-şüur probleminin şərhi də maraqlıdır. Birinci (yuxarı) qat - şüurdur. Psixikanın ən cüzi hissəsi olan bu qata yalnız hər an dərk etdiklərimiz daxildir. Şüur nəsə axan gündəlik, dəyişilən bir şeydir. İkinci qat- şüuraltıdır. Bu , faktların, məlumatların, xatirələrin yığıldığı geniş “anbar”dır. Təhtəlşüura həmin anda şüurda olmayanların, lakin asanlıqla şüur sahəsinə keçə bilənlərin hamısı daxildir. Üçüncü qat- şüursuz­luqdur. Bu, psixikanın daha geniş və zəruri qatıdır. Qeyri –şüuri instinktiv cəhdlərdən, həmçinin, vaxtilə şüur sahəsində olub, sonra sıxışdırılmış fəaliyyət və ehtiraslar haqqında xatirələrdən ibərətdir. Freydin fikrincə, şüur şüursuz­luqla müəyyən edilir və şüur özü isə yüksək enerjiyə malik instinktin məcmusundan ibarətdir. O, insan psixikasında şüursuzluğun olması faktından çıxış edərək göstərir ki, insanlara anadangəlmə meyllər xasdır, onlarda ən mühüm olanı isə cinsi instinkdir və ya “libido”dur. Libidonun psixik enerjisi bütün psixikanın əsas mənbəyidir

Şüurun strukturunun təhlilinə yekun vuraraq qeyd etməliyik ki, şüur onu təşkil edən elementlər çoxluğunun məcmusu deyil, onların inteqral, mürəkkəb strukturlu tamıdır. Biliklər, emosiyalar, iradə və digər komponentlərin vəhdətində onlar şüurun fəaliyyətini səciyyələndirir və insan üçün həyatı vacib funksiyaların yerinə yetirilməsini təmin edir.

Şüurun funksiyalarının müəyyən edilməsində çoxlu yanaş­malar mövcuddur. Belə ki, Sankt Peterburq Universitetinin professoru V.Saqatovski şüurun üç funksiyasını ayırmağı təklif edir: 1. Proq­nostika, layihələşdirmə, məqsədqoyma (mənanı başa düşmə, yara­dıcılıq) funksiyası; 2. İnikas funksiyası; 3. Biliyə maraq funk­siyası. Bu zaman həyatın özünüdəyərləndirməsı ən yüksək tələbat kimi nəzərdə tutulur. Görkəmli filosofun fikrincə, şüurun bu ən mühüm funksiyalarının hamısı qarşılıqlı əlaqə­dədırlər. Bunların məcmusu şüurun sosial fəallığının lazımi zəminini təşkil edirlər. Bununla yanaşı şüurun altı funksiyası ən çox yayılmışdır: 1. Adekvat əks etdirmə funksiyası (idrak, dərketmə və özünüdərkin vəhdəti). 2. Akkumulyativ funksiya- biliklərin toplanması. 3. Aksioloji funksiya-qiymətləndirmə və özünüqiymətləndirmə. 4. Məhsuldar yaradıcı planlaşdırma və kon­struk­siya etmə funksiyası. 5. Məqsədyön­lülük funksiyası. 6. Kom­munikativ- tənzimləyici, idarəetmə funksiyası.

 Şüurun funksiyalarının sayı onların zərurilik və qaneedicilik kimi meyarlarından asılıdır. Beyin və şüur probleminə son onillərdə üç əsas konseptual yanaşma ayırd edilir: fizikalist, bixevrorcual (ing. behaviour-davranış) və sinerqetik (funksionalist).

Fizikalist yanaşma şüur hadisələrinin izahında fizikalist monizm prinsipinin tətbiqindən ibarətdir. Dünya fiziki proseslərin məc­musundan artıq bir şey deyildir. Bu fiziki-kimyəvi terminlər insanın tam təsvirini vermək vəzifəsini daşıyırlar. Belə yanaşmanın mənbələri ssiyentizmdə, Lametrinin, Kabanisin, həmçinin, vulqar materialistlər Büxnerin, Foqtun, Maleşottun fəlsəfi görüşlə­rindəndir. Onların baxışlarında şüur son dərəcə sadələşdirilmiş şəkildə təqdim edilir.

Bixeviorçu yanaşmada şüur hadisələri və beyin prosesləri tam şəkildə, vəhdət halında götürülür və davranış terminləri ilə təsvir edilir. Davranış aktı özündə psixi ilə fiziolojinin vəhdətini ehtiva etdiyindən bixeviorçu istiqamətin dərin mənası vardır. Şüur burada davra­nışla, reflekslə bərabər tutulur, ali sinir fəaliyyəti nəzəriyyəsi psixofizioloji problemin özünəməxsus həlli iddiasındadır. Bixevioristlər belə hesab edirlər ki, şüurun hüceyrəsi, rüşeymi hərəkətdir. Vulqar materialistlərin fikrincə qaraciyər öd ifraz etdiyi kimi beyin də şüur ifraz edir. Onlar şüurun təbiətinə məhəl qoymur, onun məzmununu hər şeydən əvvəl, fərdlərin yediyi qidaların kimyəvi tərkibi ilə müəyyən edirlər.

Sinergetik yanaşma, ideyaları beyin fəaliyyətinə yeni yanaş­manın planını irəli sürməyə, beyin-şüur problemini həll etmək imkanı yaradır. Sinergetika canlı sistemlərdə, o cümlədən, beyində özü­nütəşkil proseslərinin rolunu aydınlaşdırır. Beyin fəaliyyətində özünü­təşkil hadisələri buna əsaslanır ki, bir tam kimi beyinin elementlərini törədir. Onların sistem halında birləşməsinə kömək edir.

Psixofarmakologiya şüur probleminə çoxlu maraqlı məsələlər gətirir. Burada “Əhval-ruhiyə kimyası”nın artmaqda olan böyük əhəmiyyətindən söhbət gedir. Lakin bu zaman şüurun sosial təbiətinin başa düşülməməsi ilə əlaqədar mübahisələrə yol verilir. İnsanın psixikasına, o cümlədən, “əhvalına” dərman maddələri vasitəsilə təsir etmək müəyyən hədlərdə mümkündür və hər hansı belə təsir insanın ictimai mahiyyətini kölgədə qoya bilməz. İnsanın sağlamlığı naminə farmakoloji maddələrlə ali sinir fəaliyyətinin fiziologiyasına yönəldilmiş təsir imkanları getdikcə artır. Lakin nəzərə almaq lazımdır ki, “həblərlə” insanın mənəvi aləmini əvəz etmək və ya dəyişdirmək mümkün deyil.

Təbii-elmi tədqiqatlar şüurla dilin əlaqəsini inandırıcı surətdə sübut edir. Onlar göstərir ki, zamanın 100% də (dincələn zaman) insan “danışır”, bu halda, əlbəttə, təfəkkürü müşayiət edən daxili nitq (yəni qırtlaq əzələlərinin modulyasiyası) də nəzərə alınır. Nitq sözün hərfi mənasında ucadan fikirlər deməkdirsə, “daxili nitq”-insanın ürəyində özü haqqında fikirləridir. Oyaq dövründə insan təxminən 30% də ucadan danışır, 45% dinləyir, 16% oxuyur, 9% yazır.

İnsanın şüuru onun həyat fəaliyyətində böyük rol oynayır. Müəyyən şəraitdə söz həm müalicəvi amil, həm də xəstəliyin səbəbi, komponenti ola bilər. Psixi zədənin nəticəsi kimi xəstəlik hallarının, nevrozlarının inkişafının təhlili bu cəhətdən daha çox səciyyəvidir. Çoxsaylı tədqiqatlar nəticəsində müəyyən edilmişdir ki, nevrozların səbəbləri bir qayda olaraq, həmin şəxs üçün fərdi əhəmiyyətli psixi amillərdir. Bu amilləri bilmək həm patoloji genetik müalicə sistemini, həm də psixoterapiyanın effektli sistemini işləyib hazırlamağa imkan verir. Nevrozlar bir qayda olaraq, daxili orqanların fəaliyyətində baş verən dəyişikliklərlə müşayiət olunur. Öz növbəsində bir çox somatik xəstəliklər “ikinci xəstəlik” kimi qeyd edilən nevrotik hallarla ağırlaşır. Bu isə başlıca, somatik xəstəlik müalicə edildikdən sonra yenə də yeganə xəstəliyə çevrilir. Müasir şəraitdə psixosomatik problem xüsusi aktuallıq kəsb edir.

Cəmiyyətinin inkişafı insan həyatının bütün sahələrində dəyişikliklərlə müşayiət olunur. Əmək getdikcə daha yüksək dərə­cədə intellektuallaşır, şəxsiyyətlərarası münasibətlər mürəkkəbləşir, informasiya­nın həcmi kəskin surətdə artır, ona görə də hər kəsin məsuliy­yəti qarşıya çıxır. Müasir insanın artan psixolojiləşməsi, subyektiv­ləşməsi prosesi gedir. Həmin proseslərin tibbi mahiyyəti psixoloji yüklərin səviyyəsinin artmasından, sinir sisteminə olan tələbatların yüksəlməsindən ibarətdir. Nəticədə psixi halın pozul­ması, daxili orqanların xəstələnməsi, psixi və somatik patolo­giyanın birləşməsi kimi özünü göstərə bilər.

Klinik təfəkkürün müasir inkişaf mərhələsinin özünəməxsus­luğu bundan ibarətdir ki, indi insanın patologiyasını başa düşmək üçün sistemli yanaşmanın tətbiqinin zəruriliyini heç kim inkar etmir. Lakin tibbi-bioloji, elmi-tədqiqat və həkimlik fəaliyyətinin praktikası başlıca olaraq birtərəfli-bioloji yanaşmanın olduğunu göstərir. Hətta tədqiqatçının diqqətində mərkəzi sinir sistemi olduqda belə o, əsasən neyrofiziologiyanın və klinik nevrologi­yanın üsul və vasitələri ilə təhlil edilir. Psixosomatik münasibətləri elmi kon­teksdə öyrənmək həkimin yalnız bir sıra elmlərin birgə yanaşması sayəsində mümkündür. Buraya fizioloji proseslərin müxtəlif səviy­yələrdə tədqiqi ilə yanaşı özündə insanın psixoloji və psixiatrik təhlil metodları daxildir. Bu zaman çoxlu çətinliklər yaranır. Bunlar da qəbul edilmiş ümumi psixoloji termino­logiyanın olmaması, psixoloji və psixiatrik müayinələrin nəticələrinin vahid şəkildə qiymətləndirilməməsi ilə bağlıdır. Psixosomatik problem filosoflar, fizioloqlar, patoloqlar, bütün ixtisaslar üzrə həkimlər arasında aktuallığını indi də saxlayır. İnsan haqqında müasir elm tədqiqat obyektinin müəyyən edilməsində fərdin biopsixososial mahiyyətindən çıxış edir. Bunun mövqeyinin etiraf edilməsi insan həyatının tibbi problemlərinə psixoloji, şəxsiyyət baxımından yanaşılması deməkdir.

Psixosomatik yanaşmanın mənimsənilməsi həkimdən şəxsiy­yətin fərdi psixologiyasının əsaslarından çıxış edərək psixogen pozul­maların inkişafının qanunauyğunluqları, emosi­yalar və emo­sional stress, beyin mənşəli distrofiya haqqında təlimi bilməkdən ibarət xüsusi hazırlıq tələb edir.

**“ANTROPOLOGİYA”**

(İnsan haqqında təlim)

**mövzusunda mühazirə mətni**

PLAN

**1.İnsan fəlsəfi problem kimi**

**2.Fəlsəfə tarixində insanın yeri**

**3.İnsan həyatının fəlsəfəi mahiyyəti**

**1.İnsan fəlsəfi problem kimi**

Fəlsəfə tarixində elə bir filosof, fəlsəfi cərəyan, istiqamət tapmaq olmaz ki, insanın maddi və mənəvi varlığına münasibət bildirməmiş olsun. Bir çox fəlsəfi cərəyanlar dünyanın varlığını insanla bağlayır, onun dərk edilməsini insan vasitəsilə izah etməyə çalışmışlar. Dünyanın “yeddi müdriki”nə şamil olunan “özün-özünü dərk et” kəlamı da dünyanı dərk etməyə çalışan insanın özünü dərk etməsindən başlandığına işarədir.

Tarix çox belə müdrik kəlamların şahididir. Bu göstərir ki, zamanından, mədəniyyətindən, dini əqidəsindən asılı olmayaraq insan həmişə diqqət mərkəzində olmuşdur. O, idrakın istnad nöqtəsi və meyarıdır. Qədim Çin filosofu Lao Tzıya görə “başqalarını tanıyan – ağıllıdır, özünü tanıyan – müdrikdir”. Protaqor isə deyirdi ki, “insan – hər şeyin meyarıdır”. İsa peyğəmbər “İlahi səltənət bizim daxilimizdədir” – deyirdi. Buddizmdə “Özünə bax, sən Buddasan”, İslamda “Özünü tanıyan, öz Allahını tanıyar” kəlamları məşhurdur.

İnsan nədir? Antik dövrdən başlayaraq insana maraq gah artmış, gah da azalmışdır, lakin heç vaxt unudulmamışdır. Bu gün də “İnsan nədir?” sualı dünya fəlsəfəsinin mühüm problemlərindəndir.

Maraqlıdır ki, insan hər dəfə diqqət mərkəzində olduqda onu sanki bir daha kəşf edirlər, yeni biçimdə və yeni tarixi şəraitdə onun mahiyyətini yenidən mənalandırırlar. İnsana eyni mənalı sona qədər həll olunma imkanına malik və hamı tərəfindən qəbul edilən cavab yoxdur. Ona görə də fəlsəfədə insandan mürəkkəb və ziddiyyətli problem yoxdur, onun qiymətləndirilməsində sadəlövh, optimist mövqedən tutmuş, həddindən artıq pessimist mövqelərə rast gəlirik.

İnsan unikal, bütün müsbət keyfiyyətlərə malik mükəmməl varlıq kimi, təbiətinin qüsurlu olmasına görə məhvə düçar edilmiş varlıq kimi də qiymətləndirməyə rast gəlinir. Fransız filosof və teoloqu L.Teyar de Şarden yazırdı ki, insan dünyanın statik mərkəzi deyildir, o, təkamülün oxu və zirvəsidir. A.Şopenhaur isə deyirdi ki, insan ziyankar məxluqdur, o təbiətin xalturasıdır.

Fəlsəfənin iki min 500 ildən çox tarixi ərzində insana o qədər təriflər verilmişdir ki, heç bir fəlsəfi obyekt bu cür qiymətləndirilməmişdir. “Ağıllı varlıq”, “siyasi heyvan”, “təbiətin tacı”, “həyatın səhv addımı”, “əmək aləti hazırlayan heyvan”, “mənlik şüuru olan varlıq”, “azad və əxlaqlı varlıq” və s.

Bu çoxcəhətli fikirləri insanın öz təbiətində axtarmaq lazımdır. Bu “əbədi problem” sirrindən irəli gəlir, fəlsəfə öz predmetinin xarakteri və xüsusiyyətindən asılı olaraq bu əbədi problemlərə dəfələrlə qayıtmış və qayıdacaqdır. Bu sahədə bütün mühakimələrə istiqamət verən insanın mənşəyi məsələsidir. İnsanın meydana gəlməsi nəzəriyyələri içərisində şərti olaraq dörd əsas baxışı qeyd etmək olar:

İsveç naturalisti K. Linney (1707-1778) 1760-cı ildə yazdığı “İnsanın qohumları” əsərində insan və insana-bənzər meymunların oxşarlıqları öz əksini tapmışdır. Heyvanlığın sistematikasının verərkən ən sonuncu dəstəyi primat adlandırır və bu dəstəyə yarış meymanları, meymunları və insanı daxil edir.

XIX əsrdə fransız alimi Jan-Batist Lamark (1744-1829) canlı təbiətin təkamülü haqda ilk təlimini yarartdı. O, “Zoologiyanın pəncərəsi” (1809) əsərində insanın insanabənzər meymunlardan əmələ gəlməsini göstərmişdir.

Sonradan bu məsələ C.Darvin tərəfindən insanın heyvandan əmələ gəlməsini göstərmişdir. O, göstərirdi ki, insanın müasir meymunlardan deyil, köhnə dünya neymunlarının şaxəsindən inkişaf etmişdir.

Nəzəriyyələrdən biri insanın təbii mənşəli olmasından çıxış edir, onu cansızın, sonra isə canlı şeylərin təbii təkamülünn məhsulu sayır. Bu Ç.Darvinin 1859-cu ildə nəşr etdirdiyi, “Növlərin mənşəyi haqqında” əsərində irəli sürdüyü təkamül nəzəriyyəsinə əsaslanır. “Təbii”yanaşmanın tərəfdarları insanın həm Yer, həm də kosmik mənşəyə malik olması fikrini əsas götürürlər.

Kosmik baxış insanın fövqəltəbii başlanğıcla bağlayır, onu Allahın, yaxud Kosmik zəkanın yaradıcılığının məhsulu sayır.

İnsanın onu əhatə edən təbiət haqqında bilikləri inkişaf etdikcə özünə marağı artır, insan varlığının yeni-yeni xüsusiyyətləri aşkar olunur, bu sahədəki tədqiqatlar üçün geniş üfüqlər açılır. Həmçinin insana fəlsəfi maraq qısa zaman müddətində ictimai həyatda dərin və ciddi dəyişiklər olduqda meydana çıxır. Bu inqilabi dəyişiklərin təzyiqi altında insan münasibətləinin əsasını təşkil edən köhnə təsəvvür və əxlaqi dayaqlar sarsılır və belə dövrlərdə fəlsəfə insanın mahiyyəti, onun nəsibi, baş verən hadisələr görə məsuliyyəti və rolu haqqında əbədi problemlərə yenidən müraciət edilir. Ontologiya, qnoseologiya, etika və estetika ilə yanaşı tədricən insan haqqında bilik sahəsi formalaşır. Burada insanın ictimai, təbiət,kosmik proseslərlə qarşılıqlı əlaqəsi də öyrənilir.

İnsanın dərk edilməsi sahəsində filosofların, alimlərin çoxəsrlik cəhdlərini sistemləşdirsək görərik ki, həll edilmiş və mübahisəsiz qəbul edilən problemlər çox deyildir. İnsanın meydana gəlməsi, müəyyən tarixi başlanğıcı olan Yerdə həyatın inkişafı ilə sıx bağlıdır. 1982-ci ildə Vatikandakı papa elmlər Akademiyasının təşkil etdiyi konqressin iştirakçıları olan məşhur antropoloqlar, biokimyaçılar, genetiklər belə ümumi fikrə gəlmişlər ki, insan və heyvan dünyası arasında qohumluq əlaqələri vardır, insan və onu əhatə edən dünya təkamüldədirlər.

İnsan, onun mahiyyətinin necə olması kimi prinsipial məsələlərə aydınlıq gətirmək üçün insanın mənşəyi, şüurunun təbiəti, dili, yaradıcılığı, əxlaqı, mənəviyyatı və s. problemləri araşdırmaq vacibdir.

Göstərilən problemlərdən hər hansı birini izah etməyə çalışan tədqiqatçılar ilk əvvəl həyat nədir?; ilk insan nə vaxt və harada meydana gəlmişdir?; onun mənəviyyatının təbiəti necədir? kimi suallara cavab verməli olurlar. Bunlarda müəyyən məntiq, qanunauyğunluq, fatal qaçılmazlıq varmı, yaxud hər hansı təsadüf, anomaliya, özbaşınalıq, şıltaqlıq bunların səbəbləridir? Nəhayət, həyat kosmik hadisədir, yaxud yalnız bizim planetdə baş verir? İnsan – Kainatda yeganəmi ağıllı varlıqdır?

İnsanın öyrənilməsində “introvertiv” və “ekstravertiv” mövqelər də mühüm əhəmiyyətə malikdir. Birinci halda insanın şüur, qəlb, psixika, qüsurları, xeyirxahlığı kimi mühüm səciyyələrini təhlil etməklə onu “daxildən” öyrənməyə çalışırlar. Bu zaman insanın cismani və mənəvi mahiyyəti haqqındakı fəlsəfi düşüncələr təbiət elmlərinin empiik məlumatlarına əsaslanır. Hər şeydən əvvəl biologiya və psixologiyanın, az hallarda isə mistika, okkultizmin nailiyyətlərinə əsaslanırlar. İnsana “ekstravertiv” baxış isə sanki “xaricdən” təhlilə əsaslanır, ictimai və təbii olanla şərtləndiyi diqqət mərkəzində olur: bu qaydalara uyğun olaraq insanın Allah, Kosmos, Universum ilə bağlılığı təhlil olunur. Fəlsəfə burada tarix, sosiologiya, ekologiya, teologiya ilə əlaqəli şəkildə çıxış edir.

Deyilənlərdən belə nəticə çıxır ki, insanın fəlsəfi başa düşülməsi üçün vahid əsas yoxdur, belə əsasın gələcəkdə olması da şübhə doğurur. Yalnız onu qeyd etmək olar ki, yuxarıda deyilənlərin hansı birinin diqqət mərkəzində (kosmos, təbiət, Allah, cəmiyyət, insan) olmasından asılı olaraq müxtəlif dünyagörüşü mövqeləri ayrılır, insanı başa düşməyin bütün məsələləri həll edilir. Onlardan ən geniş yayılanları kosmomərkəzçilik, teomərkəzçilik, sosiomərkəzçilik, antropomərkəzçilik olmuşlar. Müxtəlif dövrlərdə bu fəlsəfi mövqelər müxtəlif cür meydana çıxmış, bu və ya başqa şəkildə həmişə mövcud olmuşdur.

**Fəlsəfə tarixində insanın yeri**

İnsanın başa düşülməsində cəmiyyətə, sosiuma üstünlk verən sosiomərkəzçilik konsepsiyası qədim Şərqin, xüsusilə Çinin fəlsəfi sistemlərində özünü büruzə verir. Qədim hind fəlsəfəsi üçün insanın daxili dünyasına diqqət yetirən antropomərkəzçilik səciyyəvi olmuşdur. Məsələn, buddizmdə insan canatımının son məqsədi nirvananın – ruhun vəziyyətinin əldə edilməsidir. Bu zaman bütün istəklər yox olur, daxili ahəngdarlıq yaranır, xarici dünyadan asılılıq itir və mütləq azadlıq hissi mövcud olmağa başlayır. Başqa qədim hind dini – fəlsəfi təlimi olan caynizmə görə, insan ruhunun azadlığı üçün uzun və çətin yol keçməlidir ki, o, özünün mənəvi mahiyyəti ilə maddi mahiyyətini nəzarət və idarə edə bilsin.

Bütövlükdə Şərq təfəkkürü həmişə insanda ən ümumi başlanğıcın axtarışı ilə məşğul olmuşdur. Hazırda isə, Qərb fəlsəfəsindən fərqli olaraq insanın xarici dünya ilə bağlılığını başa düşməyə diqqət yetirir. XX əsrin əvvəllərində hind mütəfəkkiri C.Vivekananda yazırdı: “İnsan doğulur ki, təbiəti ram etsin, bu ədalətlidir, lakin Qərb “təbiət” adı altında yalnız fiziki xarici dünyanı başa düşür. Əlbəttə, doğrudur ki, bu xarici təbiət özünün bütün dağları, okeanları, çayları, onun sonsuz gücü ilə, sonsuz müxtəlifliyi ilə nəhəngdir, lakin daha nəhəng dünya var, bu insanın daxili dünyasıdır, bu Günəşdən, ulduzlardan, Yerdən və bütün bu fiziki kainatdan daha yüksəkdir, dünya, bizim şəxsi, cılız həyatımızın dar çərçivələrinə sığmır. Əgər Qərb bilmək istəyirsə mənəvi dünya nədir, Allah nədir, insan qəlbi nədir, dünyanın mənası və sirri nədədir, o Şərqin ayaqları altında oturmalıdır və qulaq asmalıdır. Belə ki, dünya hazırda mənəvi yenidən doğulmaya möhtacdır, təbiidir ki, bunun üçün bu gücü ona Şərq verə bilər”.(Vivekanada C. Filosofiya yoqa. M., 1992, səh. 488-489).

Qədim Şərq təfəkküründə təbiət, kosmos problemləri ilə yanaşı insana az da olsa müəyyən yer ayrılır. Antik fəlsəfəsinin inkişafının ilk mərhələsində dünyaya kosmomərkəzçilik baxışı aparıcı olmuşdur. Belə ki, dünyanın yaranması və kosmos problemləri ön plana çəkilir, buna uyğun olaraq insan haqqında mühakimə yürüdülürdü.

Kosmomərkəzçilik baxımından insan – kosmosun bir hissəsi, “kiçik dünya” (Demokrit), çox halda canlı orqanizm kimi təsəvvür olunur, makrokosmosla bağlı mikrokosm kimi anlaşılırdı. Qədim yunan filosoflarına görə Kainatı və ondakı qaydaları dərk etməklə, insanı dərk etmək olar. (Platon, Aristotel). Bu zaman təfəkkür, bilik, intellekt, müdriklik prinsipial rol oynadığından, kosmomərkəzçilər insanı və onun qabiliyyətlərini həmişə yüksək qiymətləndirərək onları, yaxud onlardan birini ön plana çəkirdilər.

Bu cür baxışın Avropa fəlsəfi ənənəsində V əsrə qədər mövcud olduğunu görmək mümkündür. Bunun əvəzində isə xristian teomərkəzçilik konsepsiyası yaranmışdır. Bu nəzəriyyəyə görə insanın mahiyyəti məntiqi təfəkkür vasitəsi ilə, məsələn, qədim yunan filosofları, yaxud daha sonrakı materialist fəlsəfi konsepsiyalarında olduğu kimi deyil, müqəddəs vəsiyyətlərdə formalaşdırılmış vəhylərin köməyi ilə əldə olunur. Bu vəhyləri isə yalnız Bibliya ehkamlarına inam vasitəsi ilə dərk etmək olar, bu isə zəka üçün əlçatmazdır. Teomərkəzçilik baxışa görə inamla “nurlanmış” zəka insanın özünü deyil, yalnız onun elementlərini izah etməyə kömək edir, dünyanın ilahi nizamının mühüm hissəsi “Allaha oxşar surəti” kimi çıxış edir.

İntibah dövründə insana baxışda mühüm dəyişikliklər baş verdi, teomərkəzçilik fəlsəfi dünyabaxışını antropomərkəzçilik və təbiətmərkəzçilik sıxışdırmağa başladı. Orta əsrlərdə insan bu və ya digər korporasiyanın nümayəndəsi kimi çıxış etdiyi halda, İntibah dövründə mənlik şüurunun və ictimai mövqeyinin artması ilə bağlı insan özünü təmsil etməyə başladı. O, öz həyatı və taleyinin yaradıcısı olduğunu daha çox dərk edir, avtonomiyaya və təbiət üzərində hökmranlığa can atır, özünün sonsuz yaradıcılıq imkanlarına malik olmasına inanır. Belə baxışlar İtaliya filosofu və humanisti Piko della Mirandolanın “İnsan ləyaqəti haqqında nitq” əsərində öz əksini tapmışdır. O, yazırdı ki, Allah tərəfindən yaradılmış insandan yüksək, həm də insanın ağlı və ruhundan yüksək heç nə yoxdur. İnkişaf etmiş insan eyni zamanda, rəssamlıqdan, memarlıqdan, etikadan, estetikadan, ədəbiyyatdan, pedaqoqikadan baş çıxaran insan İntibah dövrünün idealı sayılırdı. İntibah dövrü dünyaya bu ideala tamamilə uyğun gələn Leonardo da Vinçi, Bottiçelli, Rafael kimi dahi şəxsiyyətlər vermişdir.

O dövrdə fəlsəfədə insana olan marağın artması ilə yanaşı təbiətə də xüsusi maraq yaranır. N.Kuzanski, C.Brunonun panteist konsepsiyaları xristian Allahını sıxışdırıb çıxarır, hər şeyə qadir olan Allah simasizlaşdırılır və dünyanın yaradıcısı hesab olunmur. Və beləliklə, yunanların kosmomərkəzçiliyi təbiət mərkəzçiliyi kimi mənalandırılır. Belə yanaşmada insan bütövlükdə və tamamilə təbiətə tabe olan və təbiətin ayrılmaz hissəsi kimi nəzərdən keçirilir.

Yeni dövrdə insan fəlsəfənin yenə də diqqət mərkəzində qalır, maraq daha çox insanın ictimai münasibətlərə qoşulması ilə əlaqələndirilir, ilk növbədə dərk edən subyekt kimi nəzərdən keçirilir. Məsələn, Dekart insanın mahiyyətini onun spesifik xüsusiyyətini ağılda, düşünmək qabiliyyətində görürdü. XVIII əsrdə isə Didro, Holbax, Helvetsi, Lametri kimi filosof-materialistlər təbiətşünaslığın və mexanikanın əsrarəngiz nailiyyətləri ilə əlaqədar olaraq insanı mexanistcəsinə şərh edir, onun ruhunu şüurla, bədənini isə avtomatla, maşınla eyniləşdirərək şərh edirdilər.

İnsanın anlaşılmasında İ.Kant (1724-1804) mühüm addım ataraq onun unikal mövcud olduğunu və onun haqqında ayrıca və xüsusi filosofluq etməyin mümkünlüyünü irəli sürür. O, təbiətin üç mühüm növü olduğunu göstərirdi: cansız, canlı və insanın təbiəti (varlığı). Onların hər biri öz qanunlarına tabedir: cansız təbiət – mexanika qanunlarına; canlı təbiət – məqsədəuyğunluğa; insan təbiəti isə azadlıqla səciyyələnir. Bununla yanaşı, o, qeyd edirdi ki, insanın təbiəti canlı və cansız təbiətə müncər edilməzdir, onun vasitəsilə başa düşülə bilməz. İnsanın təbiətini yalnız azadlıqdan irəli gələn qanunlar ilə açmaq mümkündür. Beləliklə, İ.Kant insana baxışın yeni imkanlarını göstərərk fəlsəfi biliyin müstəqil bölməsi kimi fəlsəfi antropologiyanın yaradılmasına bir növ yol açmış oldu.

Kantdan sonra klassik alman fəlsəfəsində insan daha çox mədəniyyət dünyasını yaradan mənəvi fəaliyyətin subyekti kimi, ən ümumi ideal başlanğıc olan-ruhun, zəkanın daşıyıcısı kimi başa düşüldü. L.Feyerbax (1804-1872) belə baxışın əksinə çıxış edərək “insan” kateqoriyasını irəli sürdü. O, insani mənəvi-tarixi inkişafın nəticəsi kimi deyil, təbii-bioloji başlanğıc kimi, hissi-cismani mövcudluq kimi nəzərdən keçirdi. Feyerbaxda insan Allahın yaradıcılıq məhsulu olmayıb təbiətin bir hissəsidir və mexanizm deyil, canlı orqanizmdir.

Feyerbaxın antropoloji materializmi yeni, fərqli dünyagörüşü mövqeləri əsasında K.Marks tərəfindən yenidən nəzərdən keçirildi. O, insanda təbii və sosial tərəfləri dialektik-tarixi monizm nöqteyi-nəzərindən səciyyələndirdi. Yəni insan eyni zamanda cansız və canlı təbiətin təkamülünün nəticəsi olaraq bioloji mövcudluq kimi, həm də mahiyyəti ictimai münasibətlərlə müəyyən edilən sosial varlıq kimi götürüldü. Problemin hərtərəfli və hər şeyi əhatə edən, insan mahiyyətini elmi mövqelərdən izah etməyə çalışan marksist insan anlayışı elmi idrakla öyrənilə bilməyən, insanı müəmmalı varlıq hesab edən digər fəlsəfi cərəyanlarla ziddiyyətə girdi.

XIX əsrdən başlayaraq F.Şellinq, M.Ştirner, S.Kyerkeqor, F.Nitşe və digər filosoflar Avropa təfəkkürünü insan mövcudluğunun fərdi və tarixi konkretləşdirilməsi tərəfə yönəltdilər. Həyat, emosiya, iradə, irrasional kimi anlayışlar xüsusi fəlsəfi təhlil predmetinə çevrildi və sonralar ekzistensializm fəlsəfəsində özünün daha geniş inkişafını tapdılar.

Ekzistensializm fəlsəfəsinə görə obyektiv aləm hər şeydən əvvəl, “insan reallığıdır”, insandan kənarda dünya haqqında nə isə demək olmaz, yalnız insan varlığı haqqında danışmaq lazımdır. Personalizmdə olduğu kimi ekzistensializmdə də şəxsiyyət problemi insanın anlaşılmasında mərkəzi yer tutur. İnsanın bioloji, sosial, mənəvi, nə də psixik “mahiyyətə” müncər etmək olmaz, o, təkrarolunmaz “ekzistensiya”dır və təbii və sosial olanın bir hissəsi olmaqla fərdiyyətə qarşı durur.

Kantın, sonra isə Feyerbaxın sayəsində fəlsəfəyə antropoloji prinsip daxil edilmiş və əsaslandırılmışdır. Bu prinsipə görə fəlsəfənin predmetini “vahid, universal və ali” mahiyyəti təşkil edir. Bu vaxtdan da fəlsəfə antropologiyası müstəqil fəlsəfi təlim kimi formalaşdı. ”Beləliklə, XX əsrin əvvəllərində fəlsəfədə yeni müstəqil bilik sahəsi - insan haqqında fəlsəfə antropologiyasının yaranmasının bütün müqəddəm şərtləri meydana gəldi. “Fəlsəfə antropologiyası” istilahı mənşəcə yunan sözlərindən ibarət olub antropos – insan və loqos-təlim deməkdir. Ümumi şəkildə insanın mənşəyi, təkamülü və mövcudluğunun səciyyəsi haqqında fəlsəfi baxışdır.

XX əsrin 60-70-ci illərində fəlsəfə antropologiyası müasir insanın yerinin nəzəri olaraq anlaşılmasına, şərhinə və insan təbiətinə yeni baxış yaratmağa cəhd etdi. Beləliklə, fəlsəfə ilə yanaşı ümumi antropologiya müxtəlif təlim, konsepsiya, istiqamətlərlə - bioloji, teoloji (dini), sosioloji, psixoloji, mədəni (etnoqrafik), strukturalist, pedaqoji və s. təmsil olunan cərəyanlar meydana gəldi. Fəlsəfədən fərqli olaraq onların hər biri insanın bu və ya digər bir tərəfini açır. Məsələn, bioloji antropologiya – anatomiya, fiziologiya, irqlər və s. kimi təlimlərə əsaslanaraq bədən quruluşu baxımından insanın digər canlı mövcudluqlardan prinsipial fərqini üzə çıxarır. Teoloji antropologiya – insanın Allah tərəfindən yaradıldığı mövqeyində dayanır. Fəlsəfi antropologiya isə məsələni başqa cür həll edir, o, ümumiləşmiş fənlərarası xarakterli vəzifəni yerinə yetirməyə iddia edir. Fəlsəfi biliyin tərkib hissəsi olan fəlsəfə antropologiyası sıxı surətdə sosial fəlsəfə, etika, sosiologiya, psixologiya ilə bağlıdır və onlarla kompleks halda insan haqqında elmi təşkil edir.

İnsan fəlsəfəsi

İnsan haqqında ümumi anlayış.

İnsanın təbiəti, ictimai mahiyyəti, taleyi

Fəlsəfə tarixində insan varlığı geniş tarixi-nəzəri səpkidə araşdırılır; həyatın mənası, insanın mahiyyəti, məqsədi və idealı kimi məsələlər tədqiq edilir. Belə ki, fəlsəfi kateqoriya kimi məhz «insan» çıxış edir. Bıı elə anlayışdır ki, ağıllı varlığı başqa təbii hadisələrdən fərqləndirir. Lakin insan həm də onu şəxsiyyət kimi müəyyənləşdirən keyfiyyət və xassələrin da­şıyıcısıdır.

İnsan haqqında müxtəlif konsepsiyalar olubdur. Antik fəlsə­fi tikirdə insana əsasən Kosmosun bir hissəsi kimi baxılırdı, özünün insanı təzahürlərində ali başlanğıc olan taleyə tabe edilirdi. Sokratın fikrincə fəlsəfənin başlıca məqsədi insanın mahiyyətini dərk etməkdir, nə qədər ki. insan öz mahiyyətini dərk etməyib, o yerdə qalan dünyanı da dərk etlə bilməz.

Dini dünyagörüşü sistemində insan əzəli olaraq özünün iki tərəfinin - ruh və bədənin birliyindən ibarətdir, Allah tərəfin­dən yaradılıb və idarə edilir. İnsanın yaşadığı bu dünya fani, keçicidir. Əbədi həyat bədənin cismani ölümündən sonra baş­layır. Bədən maddi olduğu üçün fani, ruh əbədidir.

Xristianlıq təliminə görə Allah insanı özünə oxşar vo uvğun şəkildə yaradıbdır. Lakin ilk insan - Adəm cənnətdə elə günah işlətdi ki, oradan qovuldu. Lakin Allah ona və bütün insanlara günahını yumaq üçün şərait yaratdı.

İslamın insan haqqında görüşləri başqadır. Allah insanı özünə oxşar yaratmayıb və insan Adəmin ilk günahına görə məsuliyyət daşımır. Əlbəttə, insan Qurana görə bütün yaradılanlardan yüksək olsa da, təbiətən zəifdir, lakin əzəli şikəst deyil. Ona görə də in­san öz həyatında günah iş görməmək iiçiin Allahın köməyinə möhtacdır. Diizgiin yolu Allah peyğəmbər və müqəddəs kitab Quran vasitəsilə göstərir. Quranda insan haqqında deyilir: «Yara­dılanlarımızın çoxundan üstün tutmuşuq onları» (17:70); «Çox gözəl görkəmdə yaratdıq biz insanı» (95:4) və s.

Əsasən idealist mövqedə duran yeni dövr Avropa fəlsəfəsi insanda ilk növbədə mənəvi mahiyyət görürdü.

Əgər antik Avropada insan obrazı kosmosentrık idisə, orta əsr insan obrazı teosentrik. Yeni dövr insan obrazı antroposentrik idi.

J.P.Sartr yazırdı ki, insanın özü öz varlığını yaradır, ona gö­rə də öz həyatı üçün özü cavabdehdir; o nəyi seçməyinə görə özü cavab verməlidir; lakin özünü seçməklə insan başqalarını da seçir.

XIX əsr XX əsrin əvvəllərindəki idealist fəlsəfə insanda yalnız mənəvi başlanğıcı həlledici hesab edirdi, bəzi hallarda onun mahiyyətini rasional başlanğıca, başqa hallarda, əksinə, irrasional başlanğıca müncər edirdi. F.Dostoyevski təsdiq edir­di ki, insan sirli varlıqdır, onu açmaq lazımdır.

Marksizmdən başlayaraq insan haqqında dialektik materializm konsepsiyasının əsas prinsipləri yaranır. Bu konsepsiyaya görə insanın təşəkkül tapmasında müəyyənedici şərt - əməkdir. Əmək fəallığının inkişafı insanın əcdadının təbii mahiyyətini qlobal ola­raq dəyişdirdi. İnsanın mahiyyəti mücərrəd (abstrakt) deyil, kon­kretdir və tarixidir, yəni onun məzmunu prinsip etibari ilə sosial olaraq qalır, bu və ya digər tarixi dövrün konkret məzmunundan asılı olaraq dəyişir. K.Maıks yazmışdı: “...İnsanın mahiyyəti ayrı fərdə xas olan mücərrədlik deyil. Öz gerçəkliyində o bıitiin icti­mai münasibətlərin məcmusudur”.

İnsan Kainatın nadir məxluqudur, o axıra qədər izah olun­mazdır. anlaşılmazdır, sirlidir. İnsan haqqında hər cəhətdən yetkin, bütöv fəlsəfi təlim yaratmaq prinsip etibarilə insanın özünü dərk etməsi yolunda bitməmiş prosesdir, çünki insan mahiyyətinin təzahürü hədsiz dərəcədə müxtəlifdir, Nə müasir elm, nə fəlsəfə insan varlığının sirrini axıra qədər aça bilməz.

İnsan bioloji və sosial tərəflərin birliyindən ibarətdir, o tə­biətin bütün qüvvələrinin qarşılıqlı təsir sistemində mövcud­dur, əməyin, ictimai münasibətlərin və ünsiyyətin subyektidir.

Fəlsəfə ədəbiyyatında bunun əksinə olan fikir də mövcud­dur. Müasir sosiobioloqlar. məsələn. M.Ryuz. M.Midqli, E.Uilson göstərirlər ki, insan ilə vəhşi heyvan arasında heç bir sədd yoxdur. İnsan bioloji cəhətdən tükənməkdə olan məxluqdur.

İnsan öz təkamülündə üç mərhələdən keçib: Hotno epekıus (düz yeriyən). Hotno habilıs (iş bacaran). Horno sapiens (ağıllı).

Yer üzündə yaşayan bütün insanlar ən azı 50 min ilə qədərdir ki, eyni bioloji növə aiddir - Horno sapiens. Lakin insanla­rın davranışları arasında dərin fərqlər var.

İnsan nəslinin sonsuz müxtəlifliyini, beləliklə də insanların malik olduqları qabiliyyət və istedadın da sonsuz müxtəlifliyi­ni etiraf etmək humanizmin əsas prinsiplərindən biridir.

İnsanı bütün bioloji növlərdən ayıran materialist fikrə görə Horno sapiens təbiət ilə qarşılıqlı təsir prosesindəki əmək fəa­liyyəti nəticəsində meydana gələn, işləyən və inkişaf edən ağıllı varlıqların sosial birliyidir.

İnsanın təkamülü ümumiyyətlə həyatın inkişafında on ali və ən mürəkkəb bir mərhələdir və həyatın bütün əvvəlki tə­kamülünü özündə ehtiva edir. İnsan bioloji növdür, o biosfera sistemində fəaliyyət göstərir və inkişaf edir. Bütün Yer kürəsi onun ekoloji mühiti, evi olub. İnsanın fəaliyyəti biosfera ilə əhatə olunub və onun təsiri altında dəyişir. Bir sözlə, insan və bəşəriyyət biosfera hadisələridir.

Öz inkişafının müəyyən mərhələsində biosfera, məlumdur ki, yeni vəziyyətə - noosferaya keçir. Noosfera üçün ağılın ol­ması xarakterikdir, o biosferadan ayrılmazdır və onun inkişafı­nın davamıdır.

Tarix heç vaxt təkrar olunmayıb, fəqət insan təbiəti fransız maarifçilərinin fikrincə daim dəyişməz olaraq qalıb. Bu fikrin tərəfdarları insan təbiətinin tarixi konsepsiyasını yaratmaq im­kanını özləri üçün bağlayırlar. Həqiqət ondan ibarətdir ki, insan ruhu özünü daha yaxşı dərk etməyə nail olursa, bu hal onun qar­şısında sonrakı fəaliyyət üçün yeni və müxtəlif yollar açır.

J.J.Russonun fikrincə iki fundamental keyfiyyət insanı hey­vandan fərqləndirir. Birincisi, insanın hətta özünün ziyanına və başqalarının yamanlığına imkan yaradan azadlığı; ikincisi, heyvanlarda özünü təkmilləşdirmə qabiliyyətinin olmaması. Bu keyfiyyət insanı təbii vəziyyətdən çıxarır, onun bütün çatışmazlıqlarının və xeyirxahlıqlarının əsası olıır. Sonradan in­sanda baş verən bütün hadisələri - istər yaxşı, istərsə pis olsun - onun özü yaradır.

Göründüyü kimi Russo, insanın mahiyyətini əsasən təbii amillər və ağıl sayəsində özünü mənəvi cəhətdən təkmilləş­dirmə qabiliyyəti ilə izah etməyə çalışırdı.

XX əsrin ortalarında isə Yaspers hesab edirdi ki, təkamül qanununa tabe olan təbiətin tarixi yoxdur; insan da təbii varlıq kimi deyil, mənəvi varlıq kimi tarixə malikdir.

Yaspersə görə insan varlığını bir neçə mərhələyə ayırmaq olar: I) insanın bədən kimi mövcud olması; «hazırda mövcud olan bu empirik varlıq» mərhələsində kommunikasiya (əlaqə) faydalılıq prinsipinə tabedir; 2) insan varlığının ikinci mərhələ­sində şüur elə məzmun və struktura malikdir ki, həmin şüuru başqa insanların şüuru ilə eyniləşdirir (Xantın terminologiyasın­da tıanssendental sııbvektivlikdir). Yeni kantçılann arxasınca Yaspers bu mərhələni öz həqiqiliyinə görə bütün bəşəriyyət üçün ümumi olan «əyani şüur» adlandırır; 3) insan varlığının ən yüksək mərhələsini Yaspers alman klassikləri ile birlikdə «ağıl» və yaxud «ruh» adlandırır və onu «...təfəkkürün, fəaliyyətin, hissiyyatın tamlığı» kimi müəyyənləşdirir. Bu mərhələ «müha­kimə» edən zaman xarici strukturdan yaranan «müvəqqəti hadi­sə» kimi fərqlənir. Yaspers deyir: «Ruh sahəsindəki kommuni­kasiya (əlaqə) bütövlük ideyasının ictimai substansiyasından yaranan şüurdur...». Hər bir adam burada öz mövcudluğunun mənasını sosial bütövün hissəsi olmaqla görür.

Göstərmək lazımdır ki, insan yalnız xarici əlamətlər siste­mində təsvir edilə bilməz, onun özünəməxsus daxili aləmi var. İnsan daim özünü axtaran və sınayan məxluqdur. İnsanın ma­hiyyətini yalnız sosial amillərlə izah etmək, faktiki olaraq şəx­siyyətin daxili aləminin orijinal xüsusiyyətlərini inkar edir vo onun daxili azadlığını yox etməyə aparır.

İndiki dövrdə faktiki olaraq yeni insan tipinin formalaşması prosesi baş verir. İndustrial cəmiyyətin rasional insanı-yerinə postindustrial informasiya dövrünün kompüterləşmiş insanı gəlir. Dərinliyə nüfuz edən bütöv bilik sətlıi təsəvvürlər ilə, hədsiz dərəcədə böyük həcmli informasiyanın alqoritmə uyğun olaraq sürətlə işlənib qaydaya salınması ilə əvəz edilir: qəbul etmək - işləyib qaydaya salmaq - ötürmək - praktiki nəticə əldə etmək. Belə praqmatik sxemə girməyən nə varsa hamısı yararsız dan edilir. Mikroelektron inqilabı insan intellektinin gücünü artırır.

Beləliklə, insan biososial varlıq olmaqdan daha çox, özünün xüsusi daxili aləmi olan mənəvi-ruhi varlıqdır.

Alimlər insan genlərinin öyrənilməsi üzərində ciddi tədqi­qatlar aparırlar. İnsan genomu insan orqanizminin büriın gene­tik informasiyasının cəmidir. Hal-hazırda «insan genomu» ad­lanan nəhəng layihə üzərində iş gedir. Artıq 5 min genin şillə­si açılıb və yaxın illərdə bütün yerdə qalan 45-95 min genin oxunması gözlənilir.

İnsan həyatının mənası haqqında

İnsan şüurlu varlıq kimi zəruri olaraq özünün bu dünyadakı yerini, həm mənşəyinə, həm də indiki mövcudluğuna görə öz mənliyi ilə dünya arasındakı əlaqəni, birliyi və fərqi müəyyənləşdirməyə çalışır. Onun indiki zamanda az və ya çox düzgün istiqamət götürmək, özünün keçmişini aydınlaşdırmaq və gələcəyini proqnozlaşdırmaq üçün heç olmasa təsəvvürlər, intuitiv duyğular, hətta mistik görüşlər səviyyəsində belə bi­liklərə ehtiyacı var.

İnsan həyatı həm cəmiyyət həyatı planında, həm də fərdi həyat planında bir-biri ilə sıx əlaqədə olan istehsal, istehlak, ictimai-siyasi, mədəni (mənəvi istehsal), ailə (nəslin davamı) və başqa həyati fəaliyyət formalarında cərəyan edir.

K.Marks belə bir fikir irəli sürmüş və əsaslandırmağa ça­lışmışdır ki, insan öz mahiyyətinə görə yaradıcıdır; o həm özünü, həm də öz dünyasını yaradır.

Həyat haqqında çoxlu müxtəlif fikirlər var: həyat əzab-əziyyətdir (Budda, Şopenhauer və b.); «insan həyatı acınacaq­lıdır» (Seneka); «həyat axmaq tərəfindən danışılan, hay-küylə, qəzəblə dolu, lakin mənasız hekayədir» (Şekspir); «bütiin həy­at aldadılmış ümidlərin qiymətidir» (Didro); «insanın bütün həyatı yalana batıbdır» (Nitsşe); «biz bilmirik nə yaxşıdır, ya­şamaq yoxsa ölmək» (Qandi) və s. Ümumiyyətlə həyat haq­qında mənfi fikirlər daha çoxdur.

İnsan həyatının mənası probleminin həlli haqqında çoxsaylı fikirləri əsasən üç qrupa bölürlər: 1) həyatın mənası ilk baş­lanğıcdan onun dərin qatlarında əbədi mövcuddur. Belə izah daha çox dini təlimlərə aiddir; 2) həyatın mənası həyatdan kə­narda mövcuddur. Belə izahın əsasında dindən azad (sekulyar) fikir dayanır. Bu konsepsiyanın tərəfdarları göstərirlər ki, in­san dünyanı xeyir və ədalət əsasında yenidən qura bilər. Bu məqsədə doğru hərəkət tərəqqi adlanır. Tərəqqi məqsədi nəzərdə tutur, onu şərtləndirir, məqsəd isə insan həyatına məna verir; 3) həyatın mənası subyektlərin özü tərəfindən yaradılır. Həyatın mənası yoxdur, yalnız biz özümüz şüurlu və ya kortə­bii. bilə-bilə və ya qeyri-ixtiyari olaraq həyata məna veririk və bununla da öz insani mahiyyətimizi seçir və yaradırıq.

Tez-tez həyatın mənasını axtarmaq haqqında elə danışırlar ki, elə bil bu məna haradasa hazır şəkildə saxlanılır vo onu yalnız axtarıb tapmaq lazımdır. Lakin məna mahiyyət demək deyil, hərçənd bu anlayışlar bir-birinə oxşayırlar. Əgər ma­hiyyət hadisələrin görünməyən, daxili hissəsinə aiddirsə, mə­na bizim hadisələrə münasibətimizi, onları öyrənməyimizi, qiymət verməyimizi bildirir, bu isə insana nə lazım olmasını müəyyənləşdirmək baxımından mümkündür.

İnsan yeganə varlıqdır ki, özünün ölümlü olduğunu başa düşür və bu halı düşüncə predmeti edə bilir. Bunu anlayan in­sanın reaksiyası ilk baxışda ümidsizlik və çaşqınlıq hissi olma­lıdır. Bu əhvali-ruhiyyəni aradan götürərək insan yaşamaqda davam edir, hərçənd həyatının müvəqqəti olduğunu bilir. Belə biliyə malik olan insan zəruri olaraq çox ciddi və kəskin sual ilə qarşılaşır: həyatın mənası vo məqsədi nədir? Belə bir fikir daha çox yayılıbdır ki, bütün bəşəriyyətin yaşamasının mənası və mövcudluğunu saxlamaq və onun tərəqqisini təmin etmək üçün səyi gücləndirmək və çoxaltmaqdır. Ayrılıqda götürülmüş hər bir insanın həyatının mənası da elə bununla müəyyən edilir.

Hər bir şəxsin həyatının məqsədi və mənası eyni zamanda bütün insan tarixinin, insanın yaşadığı cəmiyyətin məqsəd və mənasına böyük təsir göstərən sosial ideyalar və fəaliyyətlər ilə də sıx əlaqədədir.

İnsanın məqsədi, rolu, vəzifəsi öz qabiliyyətini inkişaf etdirmək, tarixə, cəmiyyətin tərəqqisinə, onun mədəniyyətinə, öz şəxsi həyatının təminatı işinə xidmət etməkdir. Ümumi ri­faha çalışmaq aparıcı istiqamət olmalıdır. L.N.Tolstoy deyirdi ki, yalnız ağılın tələbinə tabe olmayan «heyvani şəxs» ümumi rifah haqqında fikirləşmir.

Ölümsüzlüyün bir neçə növünü göstərirlər. Ölümsüzlüyün *birinci* növü insanların əksəriyyətinə aid olan nəsil artırma genləridir. İnsanların mütləq əksəriyyəti öz sayını artırmağa çalışır. Ölümsüzlüyün *ikinci* növü öləndən sonra əbədi saxla­maq məqsədilə bədənin mıımiyalaşdırılmasıdır. Hələ Misıı faraonlarının təcrübəsi, miiasir balzamlaşdırma (V.İ.Lenin. Mao Tszedun) göstərir ki. bir çox sivilizasiyalarda bu hal qəbul olunub. Ölümsüzlüyün ü*çüncü* növü ölənin bədən və ruhunun Kainatda «əriməsinə», kosmik cismə qədər yüksəlməsinə, materiyanın əbədi hərəkətinə qovuşmasına inanmaqdır. Ölümsüzlüyün *dördüncü* yolu insanın həyati yaradıcılığı ilə əlaqə­dardır. Elmi kəşf, böyük ədəbiyyat əsərlərinin yaradılması, fəlsəfi əsərlər, böyük hərbi qələbələr və dövlət müdrikliyim nümayiş etdirmək - biilün bunlar qədirbilən insanların yadda­şında yaşayır. Peyğəmbərlərin, qəhrəmanların, müqəddəslərin, memarların, ixtiraçıların xatirəsi əbədiləşdirilir.

Bir çox mütəfəkkirlər (Sokrat, L.N.Tolstoy və b.) insanın bio­loji ölümünün labüdlüyünü onun mənəvi, əxlaqi ölümsüzlüyü fikrı ilə əlaqələndirirdilər. İnsan zəkasının və humanistliyinin ölümsüz­lüyü bəşəriyyətin ölümsüzlüyünü təmin edir. İnsanın və bəşəriyyətin irəlicədən müəyyən edilmiş qlobal vəzifəsi məhz bizim pla­netdə həyatı və zəkanı qoruyub saxlamağa cavabdeh olmasıda, əks halda, ağılsızlıqdan və insansevməzlikdən (antihumanizmdən) gələn təhlükəni aradan qaldırmaq mümkün olmaz.

İnsan özünü şəxsiyyət kimi başa düşməsə öz həyatının mə­nasını da anlaya bilməz. Öz şəxsiyyətini müəyyənləşdirmək isə özünü başqaları ilə müqayisə etmədən mümkün deyil. Həyatın mənası haqqında məsələnin insan tərəfindən qoyulması yalnız o zaman mümkün olur ki, insanda mənlik şüuru baş qaldırır, ləya­qət hissi qüvvətlənir, öz həyalının əhəmiyyəti problemi üzərin­də düşünməyə başlayır.

Xose Orteqa-ı-Qasset demişdir: «...Yaşamaq o deməkdir ki. onu mənim əvəzimə heç kim edə bilməz, həyat oıııı ötürmək hüququ olmadan mövcuddur; bu mücərrəd anlayış deyil, mənim həddən artıq fərdi varlığımdır».

Beləliklə, həyatın mənasının düzgün başa düşülməsi mənlik şüurunun yüksək inkişafı və yetkinliyi nəticəsində müınkıiıı olur. Bu da şəxsiyyətin həqiqi azadlıq qazanmasının göstəricisi­dir. Burada idrakı (azadlığı) praktiki fəaliyyət ilə birləşdirməyi bacaran bütöv şəxsiyyətin inkişaf səviyyəsi nəzərdə tutulur. Həyatın mənasını düzgün başa düşmək, irəlini görmək - hadi­sələrin sonrakı cərəyanını əvvəldən dııymaq qabiliyyətinin ol­masını tələb edir və həyatın bütün sonrakı gedişinə bilavasitə təsir göstərir.

İnsan öz qarşısına hansı məqsədi qoyur? Necə və hansı şə­kildə o, buna nail olur? Bu suallara cavab insanın əxlaqi şüuıunu və onun mənəvi simasım xarakterizə edir.

Həyatın mənası və insanın taleyi

Həyatın mənası problemi gec-tez özü-özünə sual verən hər bir insanın qarşısında durur. Buna eyni mənalı cavab yoxdur və ola bilməz “Nəyə görə, nəyin naminə mən yaşayıram?” – deyə insan özündən soruşur, getdikcə anlayır ki, bu suallara özü şəxsən cavab verməlidir, öz şəxsi həyatını mənalandırmalıdır. Onun əvəzinə bunu heç kim və heç vaxt edə bilməz. Çünki, əbədiyyət qarşısında, ölüm qarşısında insan özü-özü ilə təklikdə qalır.

Amerikan sosial-psixoloqu, filosofu V.Erxard obrazlı şəkildə bu ekzistensial situasiyanı aşağıdakı kimi ifadə edir. Kim özünün bu vəziyyətə düşəcəyini dərk edə bilmirsə, qoy o, okean sahilinə çıxsın, səmada sayrışan aydın ulduzlara baxsın, özünün sevinc və kədərini, qorxu və onu didib-parçalayan həyacanı, qəlbinin dərinliklərindəki ən gizlin və şəxsi olanı onlara danışsın. O, okean və ulduzların onun söylədiklərinə nə qədər biganə olduğu ilə rastlaşacaq.

Əlbəttə, insan cəmiyyətdə özünü o qədər də tənha hiss etmir. Lakin ekzistensialistlərin təsdiq etdiyi kimi bu vəziyyət müəyyən vaxta qədər belə olur. O, başqaları kimi hər bir kəsin öz həyatı olduğunu başa düşənədə və o, bu dərin, köklü şəxsi problemləri müstəqil həll etmək zərurəti qarşısında qalanda (öz şəxsi həyatının mənası və qismətini) vəziyyət dəyişir. Fəlsəfi ekzistensializmdəki tənhalıq problemi də buradan doğur. Elə fəlsəfi antropologiyada da insan varlığının təhlili başlıca problemlərdəndir.

Həyatın mənası və ölüm problemi yəqin ki, insan üçün ən başlıca və ən çətin problemlərdir. İnsan üçün bu problem çox əzabverici olur, çünki heç kim bu problemlərdən azad və asılı olmadığını deyə bilməz. Bunlar bütün dövrlərdə insanları narahat etmiş, XX əsrdə isə xüsusi ilə dramatik mahiyyət, aktuallıq kəsb etmiş, təkcə ayrıca insanın deyil, bütün bəşəriyyətin qarşısında “Olum yaxud ölüm” sualını qoymuşdur.

Bununla bağlı olaraq insanda bioloji və sosialın, fərdi və kollektiv olanın qarşılıqlı nisbəti haqqında köhnə mübahisə başqa cür səslənməyə başlamışdır.

Hər bir insan bioloji və sosial varlıq kimi ölümə məhkumdur. Müasir elmdə ölümün baş verməsinin dörd mərhələsi göstərilir. Bu mərhələlərdən əvvəl orqanizmdə insanın qocalmasını səciyyələndirən bioloji dəyişikliklər, onların geridönməzliyi gəlir. Artıq 25 yaşından, xüsusilə də 45 yaşından sonra insanda doğulan ana qədərə “komplektləşmiş”, lakin hər gün bir daha yenilənməyən on minlərlə əsəb hüceyrələri ölür. Baş beyin qabığında 40 milyarda qədər sinir hüceyrəsi mövcuddur və ona görə də normal qocalan beyin üçün bu ciddi nəticələrlə müşayət olunmur və beyində hələ on milyardlarla neyron normal fəaliyyət göstərir.

İnsanın həyatdan real gedişi sosial ölümün başlandığı andan başlanır. Sosial ölüm onunla səciyyələnir ki, insan cəmiyyətdən və insanlardan uzaqlaşır, daha çox özünə qapanır. Sonra psixi ölüm gəlir. Bu, insan üçün həyatın sonunun yetişdiyinin və geri -dönməzliyinin dərk edilməsidir. Baş beynin fəaliyyəti tamamilə kəsilir, orqanizmin ayrı-ayrı funksiyaları üzərində onun nəzarəti itir və beyin ölümü baş verir. Bu proses fizioloji ölümlə başa çatır. Bu zaman insanı canlı orqanizm kimi səciyyələndirən bütün funksiyalar tamamı ilə sönür.

Konkret insan yuxarıda sadalanan özünün son düzüm mərhələlərini başa düşməyə də bilər (çox hallarda belə də olur), lakin şüurlu və ya qeyri-şüuri özünün həyat xəttini düzənləyir, o, nə üçün və nəyə görə yaşadığının fərqində olur, geriyə baxır, öz keçmişini düşünərək ona yekun vurur.

Beləliklə, insan özünün taleyini fikirləşərkən, zəruri olaraq öz ruhunun, gördüyü işlərin və hərəkətlərinin ölməzliyi ideyasına gəlib çıxır. Bəli, insan öz təbiəti etibarı ilə öləndir, lakin bunu başa düşərək, o, istəmir və o fikirlə razılaşa bilmir ki, onunla bağlı olanların hamısı çox qısa zaman kəsiyi ilə, anadan doğulma və ölüm tarixləri ilə, yəni defis işarəsi ilə məhdudlaşır. Ona görə də taleyini sosial əhəmiyyətli məqsədlər, ruhi yüksəlişlə bağlamağa cəhd edir.

Artıq indi çox alimlər həyat haqqında elm olan biologiyanın ölümün biologiyası haqqında yeni təsəvvürlərlə tamamlanmasını irəli sürürlər. Ölmək hüququ diskussiyalarda xüsusi kəskinliyi ilə müzakirə edilir və bir-birinə əks olan mövqelər ortaya çıxır. Onlardan ikisi diqqət çəkəndir: beləki, bu məsələlərin həllində şəxsiyyət azadlıqlarının qeyri-məhdudluğu irəli sürülür; digər tərəfdən şəxsiyyətin azadlığı ictimai və dövlət maraqlarına tamamilə tabe edilməli olduğunu irəli sürürlər. Bu paternalist konsepsiya adlanır. Qeyd etmək lazımdır ki, “ölmək hüququ” istilahı müəyyən mənada paradoksal səslənir, axı əsrlər boyu insan hüquqlarının müqəddəm şərtlərindən mühümü və başlanğıcı “yaşamaq hüququ” olmuşdur. Təbabətin intensiv inkişafı sayəsində həyat və ölüm məsələsi seçim məsələsi kimi qarşıya çıxır. Bu seçim təkcə həyat və ölümü haqqında söhbət gedən insan tərəfindən deyil, onu həm də başqa adamlar da həyata keçirirlər. Ölüm prosesi şəxsiyyətdən kənar nəzarətdə olduğundan “ölmək hüququ” problemə çevrilir və sual meydana çıxır: yaşamaq hüququ insanın təkcə hüququdurmu, yoxsa həm də borcu və vəzifəsidir; insanın iradəsinin əleyhinə olaraq cəmiyyət insan həyatını qorumalıdırmı? Müasir diskussiyalarda “ölmək hüququ” deyərkən aktiv fəaliyyətdə olan insanın özünəqəsdi başa düşülmür, süni yolla ölümünü yavaşıdan passiv obyekt başa düşülür. Və təsadüfi deyildir ki, evtanaziya problemi (yunanca- evthanasia – ağrısız, xoş gözəl ölüm) ciddi mübahisələr doğurur. Bu termini ilk dəfə ingilis filosofu F.Bekon işlətmişdir. O, bu termini yüngül, ağrısız, hətta xoşbəxt ölüm mənasında başa düşmüşdür.

Müasir filosoflar, hüquqşünaslar, həkimlər, teoloqlar evtanaziyanın qəbul edilməsində iki fundamental məsələni həll etməyə çalışırlar. Birincisi, evtanaziyanın əxlaqi əsaslandırılması mümkündürmü və ikincisi, əgər mümkündürsə o, hansı şərtlərlə qanuniləşdirilə bilər? Bu, məsələlərin həllində alimlərin çoxu antipaternalist mövqe tutur və hesab edirlər ki, seçim azadlığı hüquqidir, o, qanun səviyyəsinə yüksəldilməlidir. Alimlərin digər bir hissəsi isə buna etiraz edərək göstərirlər ki, evtanaziya yolverilməzdir. Onlar bunun üçün aşağıdakı arqumentlər irəli sürürlər. Əvvala, insan həyatı toxunulmazdır və ona görə də heç bir şəraitdə evtanaziyanı tətbiq etmək olmaz. İkincisi, evtanaziya zamanı həkimlərin, ailə üzvləri və digər marağında olan şəxslərin sui-istifadəsi mümkündür. Üçüncüsü, ola bilər ki, həkim düzgün diaqnoz qoymamışdır, həm də “həyat var, ümid də vardır” prinsipini nəzərə almaq lazımdır. Evtanaziya tətbiq edilən xəstənin ölümündən sonra ola bilər ki, əvvəllər müalicə oluna bilməyən xəstəliyin müalicəsi üçün yeni dərman vasitəsi tapılmışdır. Ona görə də insanın həyatı axıra qədər qorumalıdır.

Beləliklə, ölüm və həyata dair müasir düşüncələr biologiya, təbabət və səhiyyənin inkişafı ilə əlaqədr olaraq yaranan konkret problemlərin də həllini zəruri edir. Eyni zamanda elm humanizmi ölümlə üzbəsürət qaldıqda ölmək mədəniyyəti üçün mənəvi-etik dayaq axtarışındadır. Ölüm qarşısında panika yaradan, mənfi emosiyalar və əzabverici gərginlik deyil, insanın ölümə doğrucul və mətin yanaşma, özü üçün ölümü həyatının üzvi hissəsi kimi qəbul edilməsi məsələləri elmin, real humanizmin fəlsəfi əsası olmasını təsdiqləyir. Fərdi, şəxsi və ümumbəşəri, sosial parametrlərlə insan həyatının mənasını müəyyən edən idealı məhz real fəlsəfi humanizm verir. Bu ideal təbii-bioloji və sosial olanın, sonlu və sonsuzun, ölüm və ölməzliyin dialektik qarşılıqlı əlaqəsini göstərir. Məhz insan zəkası və humanizmin ölməzliyi – bəşəriyyətin ölməzliyini təmin edir.

**3. İnsan həyatыnыn fəlsəfi mаhiyyəti**

1. **həyat hüceyrələrin funksional fəaliyyətidir**

Hazırda praktik təbabətdə həyatın hüceyrələrin funksional fəaliyyəti olması problemi müalicə məqsədilə nəzərdən keçirilir. Belə ki, hələ XIX əsrin sonunda həkimlər xüsusi cihazların köməkliyi ilə aşkar etmişdilər ki, hüceyrələr biotoklar ifraz edirlər. Həmin dövrdən başlayaraq təbiblər bundan diaqnostika məqsədləri iлə istifadə etməyə başlamışlar. Bu gün isə bu kəşflərdən müalicə məqsədilə istifadə olunur. Canlı orqanizmdə hər bir hüceyrə yüksək təşkilli bütöv struktur olmaqla sanki orqanizmin quruluşu və fəaliyyəti üçün şəxsən cavabdehlik daşıyır. Hüceyrə həyat mövcudluğunun funksional vahidi olmaqla bioloq alimlər və filosoflar tərəfindən orqa­nizmin öz inkişafı prosesini dərk etmək niyyəti ilə öyrənilir. Lakin Darvinin təkamül nəzəriyyəsi işlənib hazırlananadək insanlar hüceyrənin mürəkkəb quruluşu barədə olduqca az biliyə malik idilər və deməli, həyatın idarə olunmasında onun unikal funksional xüsusiyyətləri barədə heç bir təsəvvürləri olmamışdır. Təkamül nəzəriyyəsi insanın canlı orqanizmindəki prosesləri barədə abstrakt mühakimə yürütməyə imkan verən başlanğıc nəzəri metodoloji prinsip kimi çıxış etməyə başlayır. Bu, canlı materiyanın çoxsəviyyəli təşkilini və onun inkişafının xüsusiyyətlərini qiymətləndirməyə kömək etmişdir.

Son illər biologiyanın konseptual paradiqmalarında baş verən fəal dəyişikliklər canlı varlığa, onun mənşəyi və təkamülü barədə fəlsəfi baxışların dəyişməsini əks etdirir. Haqlı olaraq hesab edilir ki, canlı materiyanın təkamülü ilkin və sözün əsl mənasında, özü inkişaf edən bioloji sistem olan hüceyrənin təkamülündən başlayır. Bu biosistem molekullardan ibarətdir. Özü də bioloji molekullar, hüceyrə orqanoidləri kompleksi, təkamülcə ilkin strukturlar, ilkin biolo­ji sistemlər olub təkamül pillələrini keçir. Bu gün, fəlsəfi dildə desək, bir tərəfdən, hüceyrə bütün strukturların müxtəlifliyini funksional şərtləndirən bütün hüceyrədaxili proseslərin differensiallaşmış bütövlüyüdür, digər tərəfdən isə hüceyrənin mövcudluğunun özü yüksək dərəcədə inteqrasiya olunmuşdur. Bu inteqrasiya çərçivəsində, əslində bütün hüceyrə elementlərinin hamısının razılaşdırılmış, uzlaşdırılmış qarşılıqlı təsiri həyata keçirilir. Məhz buna görə hesab etmək olar ki, hüceyrə genetik və termodinamik sistemlərin birləşdiricisi kimi çıxış edir. O, irsi və operativ məlumatın saxlanılması və ötürülməsi əsasında özünüistehsalı funksional şərtləndirir. O, həmçinin xarici mühitlə qarşılıqlı təsirin gedişində nisbi sabitliyi saxlayır. Bu isə öz növbəsində hüceyrədə bütün hüceyrədaxili proseslərin tənzimlənməsinin və əlaqələndirilməsinin həyata keçirilməsini təmin edir.

Canlı hüceyrə, bir növ, elə fiziki-kimyəvi laboratoriyadır ki, burada ən mürəkkəb və hələ tamamilə aydın olmayan proseslər baş verir. Lakin bir şey aydındır ki, hüceyrə yalnız «bitmiş», yaxud bütöv orqanizm kimi normal fəaliyyət göstərə bilər. Onun morfoloji strukturu hüceyrədaxili dinamika, molekulyar struk­tur­­ların dinamik parçalanması və sintezi prosesləri ilə müəyyən olunur və saxlanılır. Hazırda yüksək voltlu makroskopiya metodları ilə müəyyən edilmişdir ki, bütün hüceyrə strukturları vahid üçölçülü fibrial şəbəkə ilə bağlıdırlar ki, bunun da mühüm komponenti aktinlərin azaldığı zülaldır. O, hüceyrələrin təkcə funksional deyil, həm də struktur-morfoloji bütövlüyünü təmin edir. Bundan əlavə, aktin eyni zamanda hüceyrənin müəyyən sərtliyini və funksiyalarının reallaşmasını təmin edən mütəhərrikliyini yaradır.

Burada bütün hüceyrə strukturlarının zaman və məkanda fəaliyyətinin dinamik uzlaşması və çox yüksək dəqiqliklə tənzimlənməsi göz qabağındadır. Qısa desək, hüceyrə həyatın bütün incəlikləri ilə tənzimlənmiş, həyat proseslərinin mexanizmi isə heyrətamiz dərəcədə mürəkkəbdir.

Ən mürəkkəb sistem üçün hüceyrə özünütəşkilin bir vəziyyətindən digərinə keçmək qabiliyyətinə malik olduğundan özünün təkamülü prosesində yeni strukturlar yaradır. Məsələn, hüceyrələrin embrional bölgüsü hadisələrində, yəni lifdə yerləşən hər bir hüceyrənin öz vəziyyəti barədə onu əhatə edən hüceyrələrdən informasiya aldığı hadisələrdə onların qarşılıqlı uzlaşmış differensiasiyası baş verir. «Embrionlarda keçirilən eksperimentlərdə bədənin mərkəzi hissəsindəki hüceyrə bədənin baş hissəsinə köçürüldükdən sonra göz yaşı kimi inkişaf etməyə başlamışdır. Bu eksperimentlər göstərdi ki, hüceyrələr özlərinin sonrakı inkişafı barədə əvvəlcədən informasiyaya malik olmurlar, əksinə, bu informasiyanı özünün hüceyrə lifindəki vəziyyətində alır». Beləliklə, fəlsəfi baxımdan demək olar ki, hüceyrə sabitliyin və dəyişkənliyin təbii dialektik dinamik taraz vəhdətinə əsaslanan vahid bütöv canlı sistem kimi mövcuddur və fəaliyyət göstərir. Lakin bu dialektik-dinamik tarazlıq hüceyrənin xarici mühitlə bütün struktur-funksional münasibətlərini xarakterizə edir.

Məsələn, F.Engels heç olmasa bir hüceyrənin struktursuz canlı zülaldan deyil, «birbaşa ölü materiyadan» yaranmasını izah etməyi mənasız cəhd hesab edirdi. Bu «struktursuz» canlı zülal öz həyat fəaliyyətini aramsız dəyişikliklərdə saxlayır və özünün vəziyyətlərinin qəribə dəyişmələrində mövcudluq formasına laqeydlik təzahür etdirir. Öz formasına, yaxud özünü istehsal vasitəsinə nizam­lanmış artımda və «bölünmədə» təzahür edən bu cür «biganəlik» bir tərəfdən, fiziki və kimyəvi baxımdan dar məhdudlaşdırılmış mühiti tələb edir, ikinci tərəfdən isə bu, yalnız belə mühitdə mümkün olur. XX əsrin altmışıncı illərinin əvvəlində, nuklein turşularının öyrənilməsində əldə olunan uğurlardan məst olmuş molekulyar biologiyanın nümayəndələri hesab edirdilər ki, Yer planetində həyatın başlanğıcı ilk molekulanın DNT (RNT) abiogen sintezi ilə üst-üstə düşür. Onlar daha çox ona görə belə hesab edirdilər ki, DNT molekulu öz mahiyyətinə görə həyatın irsi informasiyasının qoruyucusudur. Vernadskiyə görə, o, kosmik şəraitdə yaranaraq özünü yalnız biosferanın mövcudluğu şəraitində reallaşdıra bilmişdir.

Bu cür baxışa inanmayanlar, üstəlik də F.Engelsin «həyat zülal cisimlərinin mövcudluq formasıdır» hipotezini əvvəlki ki­mi aksioma kimi qəbul edənlər və təbii ki, zülalda bütün canlıların başlanğıcını görənlərə hətta etiraz edirdilər. Lakin son illər belə bir daha inandırıcı sübutlar əldə edilmişdir ki, nə zülal, nə də, hətta DNT (RNT) molekulları müasir həyatın hüceyrəyə qədərki sələflərinin əsasını qoymamışdır, əksinə həyatın əsasını hansısa hipogenetik probiontlar qoymuşdur.

Bioloq alimlər həyatın meydana gəlməsini getdikcə kiçik molekulların (üzvi və qeyri-üzvi) dinamik oyunu əsasında təkamülləşmə şəklində görürlər. Bu həm bir sıra metalların ionları, həm kükürd, fosfor, azot birləşmələri, həm də amin, amin turşuları, hidrogen tipli böyük olmayan üzvü molekullar ola bilər. Bioloq alimlərin bu yeni hipotezi biopolimerlərin (zülalların, nuklein turşuları, polisaxaridlər) kiçik molekulların ən zərif stimul­yasiyaları kimi izah etməsi hazırda orqanizmlərdə sərbəst (hormonlar, fermentlər, attraktanklar, repelentlər, daxili və hüceyrələrarası kommunikasiya amilləri), yaxud əlaqəli vəziyyətdə (hər cür mümkün kofaktorlar, aktiv ferment qrupları) mövcud həyati əhəmiyyətli mühüm həyata keçirən bioloji fəal kiçik molekulların təkamülü mühafizəkar təbiəti haqqında fəlsəfi mülahizə ilə uyğun səslənir.

Belə bir mülahizə, ehtimalı mövcuddur ki, həyat əlamətlərinin irsən ötürülməsinin nuklein turşularla yerinə yetirilən funksiyası «qeyri-üzvi genlərdən», yaxud molekulların sintezi üçün palçığın alüminsilikatları əsasında düzülmüş özünəməxsus matрislərdən asılı olmuşdur. İlk biopolimerlər isə kiçik molekulların avtokatalitik reaksiyası nəticəsində yarana bilərdi: sərbəst amin turşularının və qısa peptid mayanın olduğu məhsuldakı polipeptidlərin pərakəndə formalaşmasına aparan peptid əlaqəsinin avtokatalitik səmərəsi haqqında artıq elmi məlumatlar əldə edilmişdir. Hansı orqanların hüceyrələrində (canlı maddədə) bu günə kimi kiçik molekulların qeyri-ferment təsirləri relikt prosesləri cərəyan edir, zülal fermentləri isə bəzi hallarda həmin prosesləri sürətləndirməkdən daha çox ləngidir və tənzimləyir. Bioloqların şüurunda artıq «həyatın buludlarda yaranması» barədə ümumi-elmi-fəlsəfi ssenari formalaşmışdır. Bu ssenaridə ibtidai Günəşin ultrafioleti ilə nurlanmış və toz fırtınalarının gedişində metal və qeyri-metal birləşmələrinin hissəciklərini udan yağış damlaları fotooyanışlı getoqen kataliz üçün və yağışın okeana axını ilə gəlmiş mürəkkəb üzvi molekulların sonrakı sintezi üçün kifayət qədər ümumi yer səthi təmin etmişdir. Həmin okeanda Oparinin «ilkin bulyona» və ya «kooservativ damlalara» ssenarisinə uyğun gələn həyatın yetişməsi başa çatır.

1. **Həyatın genetik təhlükəsizliyi problemi**

Bugünkü dünyada ekoloji vəziyyətin mürəkkəbliyi hamıya məlumdur. Dünya okeanının səviyyəsi sürətlə qalxmaqdadır. «Buxarlanma effekti» daha hiss olunan formada özünü büruzə verməkdədir. Planetdə havanın temperaturu ildən-ilə artmaqdadır. Əgər əvvəlki yüzilliklərdə Avropada bir-iki güclü zəlzələ baş verirdisə, artıq XXI əsrdə onlarla güclü zəlzələlər gözlənilir. Vulkanlar bir-birinin ardınca püskürməkdədir. Qısa deyilsə, planet miqyasında ümumi gərginlik durmadan artır. Bu hal Yer üzündə həyatın bir çox aspektlərini kəskinləşdirmişdir. Genosun (bir dəst xromosomda yerləşən genlərin tam toplusu) başqa şəklə düşməsi, yaxud deformasiyanın baş verəcəyindən qorxmağa əsas vardır. Bu gün hamı qəbul edir ki, orqanizmdə baş verən proseslər genlərin (irsin maddi daşıyıcıları; irsi informasiya vahidləri) nəzarətindədir. Onların ən kiçik «sınması» baş verəndə biokimyəvi tarazlıq pozulur, həyat fəaliyyətinin təbii proseslərində ağır pozulma halları yaradan yeni əlamətlər meydana çıxır. Yer üzündə, bizə məlum geoloji tarixdə yeganə olan insanın meydana gəlməsi bu baxımdan müstəsna əhəmiyyətli hadisədir.

Bir çox filosoflar və təbabət alimləri həyatı insanın sosial varlığı prizmasından qiymətləndirərək onu Kainatın başlıca sərvəti hesab edirlər. İnsan yer üzündəki bütün orqanizmlərdən, həm də ətraf mühitə təsirinə görə prinsipcə fərqlənir. Bu fərq əvvəllər böyük olduğu kimi, zaman keçdikcə həqiqətən nəhəng miqyas almışdır. Zəkalı insanın (homo arien ), məlum olduğu kimi, qırx min il yaşı var. Bu, milyonlarla yaşı olan həyatla müqayisədə azdır, bəşəriyyətin məlum tarixinə nəzərən çoxdur. Bu dövr ərzində Yer üzündə daim dəyişməkdə olan yaşayış mühitinə uyğunlaşmaq qabiliyyətinin olmaması səbəbindən canlı varlıqların bir çox növləri, ümumiyyətlə, itib getmişdir. Bu dəyişikliklər insan orqanizminə təsir göstərməyə bilməzdi. Əlbəttə, çox dəyişikliklər olmuşdur, lakin Yer üzündə bəşəriyyət qorunub saxlanmışdır və onun itəcəyini bildirən heç bir əlamət yoxdur. Buna səbəb nədir? Niyə görə məhz insan «sağ» qalmışdır? Hər şeydən əvvəl, bu onun unikal keyfiyyəti - zəkaya malik olması ilə bağlıdır. İnsan zəkası yer üzündə biosferanın «mexanizminə» yeni, əvvəllər məlum olmayan, yer üzündə meydana gəlməsi mümkün olmayan koevolyusion prosesləri gətirmişdir. O, əslində, planetin bütün xarici görkəmini kökündən dəyişdirmiş, ətraf təbii mühitin kimyəvi və mineral tərkibini, özünün yaşadığı mühiti dəyişdirmişdir. Onun yaradıcı fəaliyyəti hər minillik, əsr, hətta onillik keçdikcə daha tutumlu və eyni zamanda ziddiyyətli olur. İnsan bir çox geokimyəvi reaksiyaların təbii axarını artıq prinsipcə dəyişmişdir. Planetin faunasının və florasının simasını keyfiyyətcə dəyişmişdir.

Yer üzündə hər bir fenomenə fəlsəfi kontekstdə iki cürə baxıla bilər: ya onun başqa varlıqlar, yaxud hadisələrlə müqayisəsi vasitəsilə, ya da öz dəyərliyinin açıqlanması yolu ilə. Pozitivizmin banilərindən biri Herbert Spenqler qeyd etmişdir ki, həyat daxili münasibətlərin xarici münasibətlərə aramsız uyğunlaşmasıdır. İnsanın həyatının mahiyyətinin «daxildən» əsaslandırılması onun təbiətlə (kosmosla), cəmiyyətlə, Allahla və özü ilə əlaqələrini və qarşılıqlı asılılıqlı tənqidi dərkini nəzərdə tutur. Fərdin həyatını daxildən bütöv dərk etmək onun bədən, psixi, mənəvi və sosial varlıq kimi öyrənilməsi ilə müşayiət olunur. Məhz bütün bunlar insanda canlı varlığın keyfiyyətcə xüsusi vəziyyətinin - düşünən materiyanın olduğunu «görməyə» imkan verir. Məhz bu unikal vəziyyətinə görə, insanlar nəinki öz tarixini yaradır, həmçinin təbii dünyanın qlobal dəyişilməsinə radikal təsir göstərirlər. Belə ki, bunlardan biri Yer üzündə oksigenin istehsalıdır ki, bunsuz insan həyatı mümkün deyildir. Hələ 70-ci illərdə alimlərin hesablamalarına görə, okeanlar, dənizlər, çaylar, göllər, meşələr ildə 200 milyon ton oksigen hasil edirdilər.

İndiki dövrdə planetimizin ekologiyasına laqeyd münasibət bu göstəriciləri xeyli aşağı salmışdır. İnsanın texnogen fəaliyyəti sayəsində oksigendən istifadə xeyli, təqribən ildə 34-40 ton artmışdır. Daha bir maraqlı fakt. Təqribən 15 il bundan əvvəl Antraktida üzərində «azon deşiyi» aşkar edilmişdir. Bu gün isə müəyyən edilmişdir ki, oksigenlə çox az qidalandırıldığı üçün «azon təbəqəsi» xeyli «arıqlamışdır». Belə ki, Avropa üzərində bu təbəqə 15-20 faiz, Sibir üzərində isə 35 faiz azalmışdır. Yerin azon təbəqəsinin pozulması planetin maqnit sahəsinin dəyişməsinə və bunun da nəticəsində Yerə tərəf hərəkət edən ultrabənövşəyi şüalanmanın artmasına səbəb olmuşdur. Bu hadisənin nəticələri həkimlərə yaxşı məlumdur, yerin xarici elektromaqnit sahəsinin ən cüzi dəyişməsinə in­san orqanizmi kəskin reaksiya verir. Bu yeni hadisənin başqa neqativ nəticələri də ola bilər. Artıq yaxın keçmişdə Moskvanın psixiatr həkimləri adi danışıq dilinə yeni tibbi termin – «ekoloji psixoz» anlayışını daxil etmişlər. Aydın olur ki, zəhərlənmiş hava ilə nəfəs alanların çoxunda kəskin nevrozlar baş verir. Sənaye şəhərlərində hava hövzəsinin açıq-aşkar qənaətbəxş olmaması səbəbindən insanın beyin fəaliyyəti pisləşir. Uşaqlarda bir çox hallarda ağıl zəifliyi baş verir. Bundan əlavə, planetimizdə nəhəng şəhərlərin sakinləri artıq həqiqətən də oksigen azlığından boğulub əziyyət çəkirlər. Bütün bunlar hamısı birlikdə bəşəriyyəti məhv etmək üçün təbiətin «işə buraxdığı» avtotənzimləyici mexanizmi, insanın yaratdığı və onun özünə qarşı çevrilən, özünəməxsus ekoloji silahıdır. Bəşəriyyət və onun geoloji gələcəyi qarşısında varlığın çox mürəkkəb və olduqca ziddiyyətli perspektivi açılır. Əgər о öz zəkasını və yaradıcı əməyini özünün məhvinə deyil, təbiəti və öz təbiətini təkmilləşdirməyə yönəlmiş vasitəyə sərf etsə, onda bəşəriyyət qarşısında xoşbəxt həyatın yeni üfüqləri açılacaqdır.

Lakin son illərin elmi ədəbiyyatında insan mövcudluğu ilə bağlı bir sıra narahatlıq doğuran faktlar gətirilir. Belə ki, planlaşdırılmış şüalanmanın genetik səmərəsi haqqında ən yeni məlumatlar xəbərdarlıq edir ki, ətraf mühitin güclü radiasiyadan çirklənməsi nəticəsində insan orqanizmində genetik deformasiya təhlükəsi real xarakter kəsb etməyə başlayır. Planetin florası və faunasında neqativ dəyişikliklər bu gün molekulyar mexanizmlərin, genetik proseslərin, radiasiya mutagenezin transformasiyası və hüceyrə səbəbindən, həmçinin mutasiya dəyişlkliklərinin reallaşması, induksiyalaşmış mutasiyaların və onların müxtəlif növlərdə populyasiyası nəticəsində qlobal problemə çevrilmişdir. Xoşbəxtlikdən təbib alimlərin və bioloqların, həmçinin irsiliyin və dəyişkənliyin gen nəzəriyyəsi üzrə mütəxəssislərin, hətta başqa genlərin dəyişikliklərinə nəzarət edən xüsusi genlərin mövcudluğu barədə də fikir söyləyirlər. Lakin müxtəlif növ bitkilərin, heyvanların, о cümlədən insanların şüalanması nəticəsində baş vermiş mümkün neqativ genetik dəyişikliklərin fəlsəfi-ekoloji qiymətləndirilməsi bir tərəfdən, canlı obyektlərə ionlaşmış şüalanmaların təsirinin bioloji xüsusiyyətləri haqqında çox təshih çıxış məlumatları dərindən başa düşməyə və qiymətləndirməyə kömək edir, digər tərəfdən isə canlı varlığın, hər şeydən əvvəl insanın özünün radiasiyaya uğramağının qarşısını almaq məqsədilə qəti və səriştəli reaksiya vermək imkanı yaradır. Şüalanmanın genetik nəticələrinin proqnozlaşdırılması zamanı rəhbər tutulan əsas prinsiplərdən biri canlı obyektin öz dəyərliyinin saxlanması prinsipidir. Mikroorqanizmlərin, bitkilərin və xüsusilə heyvanların təbii populyasiyasına ionlaşmış şüalanmanın vurduğu genetik ziyan inteqral şəkildə özündə bütün mutasiya tiplərinin tezliklərinin yaranmasının onların nisbi həyat qabiliyyətinə ehtiva edir. Məsələn, bitkilərin və heyvanların bütün növlərinin populyasiyası üçün genetik ziyanın təhlili zamanı həyat qabiliyyətinin, yaxud genetik sabitliyinin embrional elementlərin müxtəlif görünən mutasiyaların, kəmiyyət və keyfiyyət əlamətlərinin azalması faktı qeydə alına bilər. Biosferin çirklənməsinin genetik nəticələrini qiymətləndirməyin fəlsəfi-etik meyarları bu münasibətlə təhlil edilməlidir ki, müxtəlif orqanizmlərin populyasiyalarının ətraf mühitinin mutagenlərlə zəhərlənməsi prosesi bir nəsil ilə məhdudlaşmır, əksinə, bir-birinin ardınca gələn nəsillərdə genişlənərək mu­tasiya prosesinin dinamikasının müəyyən mənzərəsini yaradır.

Canlı təbiətin və ictimai həyatın çoxlu sayda hadisələrinin elmi-fəlsəfi təhlili nümunəsində sübut edilmişdir ki, yeni həyat keyfiyyətinin yaranması təkcə bütövün tərkib hissəsi olan elementlərin kəmiyyət dəyişiklikləri ilə deyil, həmin elementlərin onların kəmiyyət dəyişiklikləri olmadan rekombinasiyası ilə bağlıdır. Müasir təbabətin tibbi-biologiya elminin və fəlsəfənin özünün bir sıra dünyagörüşü, metodoloji və əxlaqi problemlərin qiymətləndirilməsinə bu cür yanaşma həyata yeni bucaq altında baxmağa imkan verir ki, bu da yeni həyat fəlsəfəsinin formalaşmasına kömək edir.

1. **Biologiyada «həyat problemi»**

Araşdırdığımız problem XIX əsrdə, xüsusilə XX əsrdə biosferin (bios - həyat) elmi tədqiqində mərkəzi problem olmuşdur. Yeri gəlmişkən deyilməlidir ki, elm aləmində XX əsrin ikinci yarısını, hətta biologiyanın «qızıl əsri» adlandırmışlar. Məhz bu dövrdə bioloq alimlər biosferin mövcudluğunun səbəblərini dərk etmək sahəsində həqiqətən də xeyli elmi irəliləyişlər etmişlər ki, bu da fəlsəfi fikrə intellektual qida vermişdir: nuklein turşularının və zülalın molekulyar strukturu öyrənilmiş, irsi əlamətlərin ötürülməsi əlamətlərinin kodu açılmış, əsas həyat funksiyalarının təmin olunmasında membranın rolu araşdırılmış, virusların strukturu və onların reproduksiyası, həmçinin onların hüceyrədə təsiri mexanizmi öyrənilmişdir.

Əvvəllər həyatın görünməz mahiyyəti hesab edilən gen çoxlu tədqiqatların nəticəsində dolğun məzmun kəsb etmiş və böyük, dezoksiribonuklein turşusunun sapa oxşar molekulu, ya DRNT, yaxud bəzi virusların - RNT-nın bir hissəsi olmuşdur. Müvafiq olaraq indi genotip deyilərkən nuklein turşularının yığımı başa düşülür ki, burada nukleotidlərin müxtəlif nisbəti ilə orqanizmin genetik proqramı kodlaşdırılmışdır. Orqanizmin genetik proqramlaşdırılmasında DNT-nın rolunun və əhəmiyyətinin başa düşülməsində aparıcı məqam həmin molekulun arxitektonikasının dərk olunmasıdır: DNT-nın kimyəvi baxımdan vahid molekulu özünün ikispirallı binar struk­turu və genetik kodun üçlü quruluşu prinsipi (genetik kodun vahidi - triplet, yaxud kodon) hesabına irsiliyin vahid mexanizmini təmin edir.

Müasir nəzəri və eksperimental biologiyanın inkişafı Yer adlı planetdə həyatın rəngarəng təzahür formalarını əks etdirən zəngin təbiətşünaslıq materialı toplamağa imkan vermişdir. Məsələn, müəyyən edilmişdir ki, geoloji zamanda canlı cismin inkişafı onun formalarının genetik baxımdan bir-birilə, bir nəsildən digər nəslə keçməsilə bağlı ləng dəyişiklikdə ifadə olunur. Belə halda Yer üzündə həyatın zəruri əlaməti iki müstəqil əməliyyatın - genetinin DNT-nin ikiləşməsi (reduplikasiyası) və genetik proqram üzrə fenotipin qurulması baş verir. Ümid etməyə hər cür əsas var ki, yaxın illər daha mühüm problemlərin, о cümlədən gen və onun əlamətlərinin nisbəti, embrional inkişafın erkən mərhələsində genetik nəzarət, «təfəkkür-yaddaş» mexanizmində qarşılıqlı əlaqə, orqanların köçürülməsində uyuşmazlığın aradan qaldırılması və s. kimi problemlərin həlli illəri olacaqdır.

Lakin müasir molekulyar biologiya bəzi fəlsəfi-metodoloji xarakterli çətinliklərlə üzləşməli olur ki, bunlar da biosferin yaranması və fəaliyyətinin bəzi məqamlarını inandırıcı surətdə izah etməyə imkan vermir. Belə maraq doğuran faktlar içərisində bioloqların diqqətini onların ilk öyrənmədiyi elementlər: həyat özəyi - DNT və onun zülala münasibəti və əlaqəsi məsələsi cəlb edir. Məlumdur ki, zülalların yaranması DNT- dən asılıdır. Lakin DNT-nın özünün yaranması artıq mövcud zülalsız mümkün deyildir.

DNT-nin və onun zülal örtüyünün öz-özündən yaranmasının sadə riyazi ehtimalı hesablamaları göstərir ki, əgər belə bir sırf mücərrəd mülahizəyə yol versək ki, hansısa bir güclü qüvvə Kainatın bütün atomlarını bir yerə yığıb onların bir-birilə qarşılıqlı əlaqədə olmasını məcbur edə bilər, onda Yer üzündə heç olmasa bircə, yeganə həyat molekulunu əldə etmək üçün bütün variantları götür-qoy etməyə vaxt qalmazdı. Lakin «hüceyrə biologiyasının» mürəkkəb iyerarxik təşkili aşkar və tədqiq edildikdə eksperimentator alimlər təəccüblə aşkar etdilər ki, bu hüceyrənin bütün tərkib hissələri -onun divarları, membranı, genomu, ribosomları və s. də bütün canlı cismin çox mürəkkəb «memar ansambllarıdır». Bununla yanaşı, onlar başa düşdülər ki, zahirən oxşar konstruksiyalar prinsipcə fərqlənirlər, hüceyrələrin ayrı-ayrı növləri bir-birinə oxşamır, təkraredilməzdirlər. Daha doğrusu, aşkar edildi ki, bütün hüceyrələrin hamısı mütləq fərdi xarakterə malikdir. Özü də, mürəkkəb təşkilli və mürəkkəb tənzimlənən sistem olan hüceyrə yalnız onu vahid bütövlük olan orqanizmdə birləşdirən heç də mürəkkəb olmayan hüceyrədaxili əlaqələrin asılılığı sayəsində mövcuddur.

Hüceyrələr canlı varlıqları quran tikinti bloklarıdır. Özü də ayrı-ayrı orqanoidlərin hüceyrələrinin funksiyaları sırf «ixtisaslı» xarakter daşıyır. Məsələn, müəyyən edilmişdir ki, orqanizmdəki bütün hüceyrələr mayalanmış yeganə bir hüceyrədən yaranır. Bu, başa düşməyə imkan verir ki, məməlilərin mürəkkəb orqanizmində saysız-hesabsız müxtəlif hüceyrələrin olmasına baxmayaraq, onlar niyə eyni genomun - eyni informasiya toplusu olan DNT-nin daşıyıcısıdır. Deməli, orqanizmin bu və ya digər tipli hüceyrələrinin differensiallaşması, yaranması, hüceyrələrin sonrakı strukturu və funksiyalarının xarakteri eyni bir orqanizmin müxtəlif hüceyrələrindəki DNT-nin strukturundakı fərqlərdən və genetik fəallığın həyata keçirilməsi xüsusiyyətlərindən asılıdır. Hər bir hüceyrənin DNT-sində о qədər informasiya var ki, o, mövcud heyvan növünün istənilən hüceyrə tipini yaratmaq üçün kifayət edir. Müəyyən şəraitdə hər bir hüceyrə cinsi hüceyrə rolunu oynaya bilər. DNT tarixi inkişafın gedişində toplanmış bütün informasiyanın daşıyıcısı kimi heyrətamiz dərəcədə sabit (mühafizəkar) polimerdir. Əgər DNT-nin strukturu daha mütəhərrik olsaydı, onda bu hal zülalın biosintezi prosesində, maddələr mübadiləsində və hüceyrənin fəaliyyətində xaosa gətirib çıxarardı. Belə şəraitdə əlamətlərin irsən qanunauyğun ötürülməsi mənasında təkamül inkişafı mümkün olmazdı.

Canlı orqanizmin elementar vahidi hesab olunan hüceyrə Yer üzündə bütün biosferin quruluşunun, hər bir orqaniz­min inkişafının və aktiv həyat fəaliyyətinin əsasıdır. Hüceyrə dəyişən xarici mühitə uyğunlaşaraq canlı orqanizmin bütövlüyünü qoruyub bərpa edir. Onun mənası və yüksək məziyyəti də məhz bundadır. Bu sahədə elmi-fəlsəfi mübahisələr əsasən canlı sistem olan bütöv orqanizm ilə müqayisədə hüceyrənin nisbi üstünlük təşkil etməsinə müncər olunur. Lakin «canlı sistem» üçün mənasının və təyinatının müəyyənləşməsi, onun bütün canlılar üçün xüsusi dəyər kimi qəbul edilməsi fəlsəfi baxımdan hələ dəyərincə qiymətləndirilməmişdir. Buna görə də, həyatın özdəyərliliyinin müəyyənləşdirilməsi biologiyada olduğu kimi fəlsəfə üçün də uzunmüddətli problem olacaqdır. İndi isə bütün orqanizmlərin - bitkilərin, heyvanların və insanın xromosomlarının irsi bütövlüyünün çıxış düsturu olması prinsipcə müəyyən edildiyi şəraitdə, hüceyrənin bölünməsi prosesində xromosomun parçalanmasının da mənası aydınlaş­mışdır. Hesab edirlər ki, bu mexanizm iki oxşar hüceyrə arasında ən mühüm funksional informasiyanın «nəzərdə tutulmuş» bölgüsü üçün zəruridir. Axı, həyat hüceyrələrin «fəaliyyətidir». Bu, həm də hüceyrədə çoxlu kimyəvi reaksiyadır, bunlar da fermentlərin (zülal təbiətli bioloji katalizatorlar) təsiri ilə baş verir. Zülal hüceyrənin bölünməsi arasındakı dövrdə müxtəlif kimyəvi elementlərdən sintezləşir. Məhz bu dövrdə DNT-nin molekulu «həyatı oxumaq» üçün daha əlverişli olur. Bu dövrdən başlayaraq xromosomlar yığcamlığını itirir və həyatın düyünü «açılmağa» başlayır, yəni bir növ, DNT-nin «yaddaş kitabı» açılır, orqanizmin təşkil olunduğu zülalları hüceyrə sintez edir.

**ç)İnsan həyatı onun beyin ritmlərinin təzahürüdür**

Hamının bildiyi, lakin о qədər də sadə olmayan bu fenomeni başa düşmək üçün insan həyatının fəlsəfəsi haqqında ideyaların inkişafı tarixinə retrospektiv nəzər salmaq gərəkdir.

Bəşər tarixində ilk dəfə müdrik Sokrat təbiətşünas mütəfəkkirlərin həqiqət axtarışını kəskin şəkildə insan fenomeninin mərkəzi probleminə - onun daxili (mənəvi) aləminə yönəltdi. Sokratdan ötrü insan həyatında başlıca cəhət öz davranışının motivlərini dərk etməkdir. Özünün bütün həyatı boyu o, insan həyatının mənasının mənəvi vüsətini sübut etməyə çalışmışdır. Sokratın ölümü belə - insan həyatını qiymətləndirmək, onu insanın adına layiq yaşamaq təliminin yüksək təcəssümü olmuşdur. Sofistlər hələ ondan əvvəl insanı hər şeyin ölçüsü adlandırmışlar. Onlar gəncləri öz əqli və vicdanının səsilə yaşamağı öyrədirdilər. Lakin onların konsepsiyasında insan həyatına diqqət üç məqam üzərində cəmləşmişdir: a) nemət, ləyaqət, rəhmdillik kimi etik qayda - anlayışların relyativizm və ifrat subyektivizm mövqeyindən başa düşülməsi; b) ictimai-təbii mühitdə başlıca fəaliyyət subyektidir, v) onlar ilk dəfə olaraq insanların həyatının dərki prosesinə eksperimental məna kəsb etdirmiş və varlığın eksperimental xarakterini əsaslandırmışlar.

Platon və Aristotelin konsepsiyasında insan həyatı vəhdətinin (insanın) əbədi olaraq ruha və bədənə dramatik şəkildə bölünməsidir. Platona görə, ruh və bədənin vəhdəti və əksliyində insan mövcudluğunun (həyatın ekzistensiyası) əbədi faciəsi yerləşir. Aristotelin mövqeyi metodoloji kollektivizmə qovuşur, yəni o, sosial bütövlüyünün fərdin mənafeyindən ucada durduğunu təbliğ edirdi. О yazırdı: «Ailə də hər birimizlə müqayisədə təbiətinə görə imkan olan dövlətdir; axı, vacibdir ki, bütöv hissədən əvvəl gəlsin». İnsanın mənəvi böhranının müəyyən mərhələsində insanın həyatında ekzistensial dəyərlərin və ictimai mənanın müvəqqəti itirdiyi dövrdə ilk plana fəlsəfi antropologiya (insan fəlsəfəsi) çəkilir. Bu, Epikürün təlimində parlaq əksini tapmışdır. О, deyirdi: təbabət bədənin müalicəsində kömək etdiyi kimi fəlsəfə də insanın ruhunu sağaltmalıdır. Cəmiyyət yalnız fərdin tələbatlarının, onun istək və səylərinin ödənildiyi mühitdir. Epikürün etik fərdiyyətçiliyi, hər şeydən əvvəl, özünü sevməyi öyrədirdi. Lakin bu keyfiyyət in­san nəslini saxlamaq naminə özünü qurban verməyi istisna etmir. Başqa sözlə, burada biz əxlaqi, ağıllı eqoizmin nümunəsini görürük.

Orta əsrlərdə insan həyatı Allahın yaratdığı dünya nizamının hissəsi kimi nəzərdən keçirilirdi. Dini mütəffəkirlər şübhə etmirdilər ki, insanı Allah yaratmış və onu özünə bənzər yaratmışdır. O, Allahın bütün göstərişlərinə ciddi əməl etməlidir. Lakin insan öz fərdi həyatını, bir qayda olaraq, özü bildiyi ki­mi qurur.

XVII-XVIII əsrlərdə insan haqqında baxışlarda inqilabi irəliləyişlər baş verir. İ.Kant insana iki aləmin sakini kimi baxırdı: hissi və əqllə dərk olunan varlıq. Onun fəlsəfəsində bununla bağlı insan varlığına hələ əvvəllər təsbit olunmamış yeni elmi baxış formalaşmışdır: təbiət aləmi və insanın özünün yaratdığı süni aləm insanın əvvəlki nəsillərinin müxtəlif təbii-mədəni sistemlərin uzun sürən sintezi nəticəsində yaranmış çox mürəkkəb özünü tənzimləyən fiziososial funksional sistemdir. İn­san bütün sistemlərin təkmilli zirvəsidir. Onun orqanizminin üzvləri və lifləri quruluşuna və funksiyalarına görə müxtəlif hüceyrələrin kombinasiyasi olan çoxlu geterofunksional kiçik sistemlərdən ibarətdir. Fərdin orqanizmi təbii məskunlaşdığı mühitlə sıx qarşılıqlı əlaqədə və ondan müəyyən qədər asılı vəziyyətdədir. Burada insan hava udur, onda baş verən metabolik proseslər üçün su və qida qəbul edir. İnsanın qidası bütün birinci və ikinci nəsillərin (bitkilərin və heyvanların) orqanizmlərin deinteqrasiya olunmuş komponentlərinin zəruri kombinasiyasıdır. Bitki və heyvanlardan insan özünün mövcudluğu üçün müxtəlif həyat vasitələrini sintez edir. Fərd nə qədər geniş spektrdə natural komponentlər qəbul edirsə, yəni insan orqa­nizminin çox minilliklər ərzində mənimsəmək üçün uyğunlaşdığı komponentləri qəbul edirsə, onun orqanizmində gedən metabolizm reaksiyaları da rəngarəng olur. Elə buna görə də insan öz qidasında çoxlu kiçik elementləri olan və daxili sistemdə həzmə yüngül məruz qalan bitki meyvələrinə və ət-süd məhsullarına çox yer verir.

İnsan orqanizmində baş verən bütün proseslərin həm də özünün kosmik xarakterli gizli rəqəmləri vardır. Bunlar beynin, ürəyin, insan orqanizminin digər orqanlarının ritmləridir. Bu ritmlər dinamik, mütəhərrikdirlər. İnsanın bütün pozitiv və neqativ duyğuları və həyəcanları beynin ritmlərinin xarakterinə təsir göstərir. Dəqiq desək, beynin ritmləri xarici təbii və sosial mühitin məhsuludur. İnsan beyninin 24 saatlıq sutkada davam edən gündəlik həyat fəaliyyətinin ritmik tsikli gümrahlıq və yuxu mərhələsinə bölünür. Gümrahlıq mərhələsi daha aktiv fəaliyyət vaxtıdır. İnsanın paradoksal və yavaş keçən fazaları daxil edən yuxusu isə əsasən beyinini əsəb-psixi fəaliyyəti ilə bağlı heç də az yüngülləşdirmir. İnsanın beyni onun təfəkkürünün və şüurunun, onun mənəviyyatının bilavasitə maddi əsasıdır. Beynin digər fəaliyyəti ilə bizim «mən»in taleyi, yəni insanın mənlik şüuru bağlıdır. İnsan beyni həyat fəaliyyətinin fəal idarəedici strukturudur. İnsan beyninin informasiya və idrak funksiyaları əsəb və beyin hüceyrələrinin həyat fəaliyyətli məcmusu ilə üzvi qarşılıqlı əlaqədədir. Ritmlərin beyin mexanizmlərinin əsasında RNT-nin, yəni bu və ya digər impulsların, onların generasiyasını və sönməsini hüceyrə ilə bioelektrik keçiriciliyini göstərən strukturunu dəyişən biokimyəvi reaksiyalar durur. İnsanın beynində cərəyan edən məhz bu biokimyəvi reaksiyalar müxtəlif intensivlik və tezliklə beyin elektromaqnit (dalğa) ritmlərini bildirir. Bunlar isə məlum olduğu kimi, təkcə insanın sağlamlığından və xəstəliyindən xəbər vermir, həmçinin şəxsiyyətin həyat fəaliyyətinə, yaxud passivliyinə təsir edir.

Məlum olduğu kimi, hər bir insan özünün təbii-insani keyfiyyətlərinin müxtəlif genetik determinasiyası və funksional xüsusiyyətləri ilə adekvat sosial-mədəni həyat şəraitində olduqca öz molekulyar kütləli DNT-nin genomunu irsən qəbul edir ki, bu da özündə üç milyona yaxın gen daşıyır. Hələ antik dövrdə təşəkkül tapmış insanın fenogenotipi kiçik siqnal sistemlərinin funksional mərkəzlərinin məcmu fərdi spektrlərinin daha da dərinləşməsi və differensiasiyası sayəsində daha da ixtisaslaşaraq müxtəlif insanlarda bu və ya digər funksional alqoritmləri yerinə yetirmək qabiliyyətini rəngarəng edir. Bunun nəticəsində biz indi inanmağa başlayırıq ki, niyə bəziləri elmi yaradıcı, digərləri təcrübi eksperimental funksiyalarını yaxşı yerinə yetirir, niyə bəzilərinin riyaziyyata, başqalarının isə incəsənətə qabiliyyəti olur.

Beləliklə, funksional alqoritmlərin spektrlərində funksional özəklərin differensiasiyası və yekunun genişlənməsi insan orqanizminin bioloji universallığına baxmayaraq, baş beynin kiçik siqnal sistemlərinin funksional mərkəzlərinin fərdi məcmu spektrlərinin genotip ixtisaslaşmasına gətirib çıxarmışdır. Bu isə, öz növbəsində, insanların peşə yönümündə əksini tapmışdır. XIX-XX əsrlərin ayrıcında Qərbdə «həyat fəlsəfəsi» (Нитсше, Дилтей, Зиммел, Бергсон) adı ilə insan fəlsəfəsində prinsipcə yeni fəlsəfi idealist istiqamət yaranmışdır. Onun meydana gəlməsi dünyanın mexanistik mənzərəsinin özünü doğrultmayacağını aşkar edən biologiyanın, fiziologiyanın, psixologiyanın təbiətşünaslıq elmlərinin sürətli inkişafı ilə izah olunur. Həmin fəlsəfənin mərkəzində dünyanın mütləq, çoxcəhətli başlanğıcı sayılan «həyat» anlayışı durur. «Həyat» anlayışı materiya və şüurdan fərqli olaraq çoxcəhətli, rəngarəng və əbədidir. Həyatı hisslərin, yaxud zəkanın köməkliyi ilə başa düşmək mümkün deyil. O, yalnız intuitiv dərk olunur və yaşantıya müyəssərdir. İnsan həyatının mənası onun arzularının terapiyasıdır.

Sonda N.Q.Çernişevskinin belə bir nikbin fikrini xatırlatmaq yerinə düşər: «İnsan üçün dünyada ən əziz olan şeylərin ən ümdəsi və əzizi - həyatdır, əvvəlcə elə bir həyat ki, onu insan istəyir, sevir; sonra isə hər hansı bir həyat, çünki hər halda yaşamaq yaşamamaqdan yaxşıdır».

 **d)“İnsanın ğlməzliyi” problemi**

«Ölməzlik» anlayışı olduqca çox mənalıdır. Bu sözün üç əsas mənasını fərqləndirmək olar. Birincisi - dini məna. İnsan ölümündən sonra itmir, əksinə, öz varlığını başqa yönümdə davam elətdirir. Belə ideyanı xristianlıqda və islamda duymaq olar. İkincisi - fəlsəfi-dini. Ölməzlik şəksiz çevrilmə, dəyişmə kimi təqdim olunur: insan «Mən»inin sonsuz şəkildə müxtəlif varlıqlarda təcəssüm tapması. Bu, buddizmdə və bəzi antik fəlsəfi cərəyanlara aiddir. Üçüncü - dünyəvi məna. Ölməzlik bədənə aid deyil, insanın fikri fəaliyyətinin nəticəsidir. Bu barədə N.Berdyayev belə yazır: «Gələcək son nəticədə ölüm gətirir və bu, insanı kədərləndirməyə bilməz. Gələcək, keçmiş kimi, əbədiliyə düşməndir. Lakin heç nə əbədilik kimi maraqlı deyil».

Əlbəttə, fəlsəfə insanlara əbədilik bəxş etmir, lakin o, in­san həyatının varlığının tənqidi dərk olunmasına sövq edir, həyatın mənasını tapmağa və iradəni möhkəmlətməyə köməklik göstərir. Buna görə bizim də bütövlükdə bəşəriyyətin, həmçinin də ayrı-ayrı insanların ölməzlik imkanları haqqında fəlsəfi düşüncələrə dalmağımız yerinə düşər. Özü də unutmayaq ki, insanları şəxsi ölməzlik imkanı daha çox narahat edir. Onların əksəriyyəti ölməzliyi ya nəsə mistik, fövqəltəbii bir şeylə, ya da şəxsi yaradıcılıq, quruculuq problemləri ilə bağlayırlar. Çoxları bu gün də əbədi-axirət dünyasına inanır. Belə ki, məsələn indinin özündə firavan və sivilizasiyalı ölkənin vətəndaşları - Amerika əhalisinin üçdə biri ölümdən sonrakı həyata inanır.

Ölməzlik və insan ölümü fəlsəfi mövzu olsa da ənənəvi olaraq dinin obyekti olmuşdur. Minilliklər ərzində dünya dinləri və müxtəlif fəlsəfi təlimlər insana ölməzliyə, yaxud dünyasından sonrakı həyata nail olmağın imkanı barədə fikir aşılayırlar. İsa peyğəmbər deyir ki, «Məndə yaşayan hər bir kəs və mənə inanan hər bir kəs ömrü boyu ölməyəcəkdir». Hər bir dinin məqsədi fiziki ölümündən sonra insanın ruhunu xilas etməkdir. Ölməzlik məsələsində həyatın antipodu olan ölümün fəlsəfi mənası ehtiva olunmuşdur. Materialist əqlin sahibi ölüm deyərkən, hər şeydən əvvəl, onu fərdi bədənin məhvi kimi başa düşür, təbiblərin fikrincə, bu, bədənin həyatla bir araya sığmayan başqa alternativ bir vəziyyətə keçməsidir. İnsanın həyatını, ümumiyyətlə, həyatın bir hissəsi kimi onun yalnız sosial mahiyyəti vasitəsilə başa düşmək mümkün deyildir, çünki fərdin həyatı olsa-olsa Yer üzündə canlı materiyanın xüsusi halıdır. Sekulyarlaşmanın gedişində simvollar öz əhəmiyyətini itirmişdir. Buna görə də ölümdən sonra dirilmə probleminə qeyri-dini (dünyəvi) təsəvvürlər mövqeyindən yanaşmağa cəhd göstərək.

Klinik ölümdən sonra bir çox dirilmə (reanimasiya) halları təbabət işçilərinə məlumdur.

Hələ XX əsrin əvvəllərində amerikalı həkim, о zaman Nyu-York Rokfeller Mərkəzinin bioloqu Aleksis Karrel bütün skeptiklər və şübhə edənlər aləminə sübut edirdi ki, canlı bədən ölməz ola bilər. 1912-ci ilin yanvarında bu tanınmış alim çox maraqlı bir eksperiment qurmuşdur. O, toyuq embrionunun ürəyinin lifindən bir tikə götürərək onu qida və ifraz yolu ilə təmin etmişdir. Bu eksperiment 35 il davam etmiş və embrionun həmin çox kiçik hissəsi sağ qalmışdır. 1947-ci ildə eksperiment dayandırıldıqda məlum oldu ki, ürək lifinin bu kiçik hissəsi çox toyuqları «yola salmışdır», bu isə yüz illərlə insan ömrü deməkdir. Bu maraqlı embrion lifinin hissəsi о zaman "əbədi cavanlıq" lifi adlandırılmışdı. Onun ölçüləri hər 48 saat ərzində iki dəfə artırdı. Eksperimentatorlar artan təbəqələri bilərəkdən kəsirdilər ki, lif daim əvvəlki ölçüsündə qalsın, çünki əgər lif daim əvvəlki ölçüsündə böyüsəydi onu qidalandırmaq və qəfəsi təmiz halda saxlamaq çətin olardı. 35 ildən artıq bir vaxt ərzində hər bir alim «əbədi həyatı» öz gözləri ilə görə bilmişdir. Doktor Karrelin bu maraqlı eksperimentindən belə nəticəyə gəlmək olar: əgər orqanizm düzgün qidalandırılarsa və tullantıları atılarsa, onda fiziki həyatın ömrünü sonsuz dərəcədə uzatmaq mümkündür. İnsan fərdinin ölməzliyi mövzusu özlüyündə nə qədər maraqlı olsa da, ölməzliyin bütün bəşəriyyət tərəfindən dərkinə olan maraq onu kölgədə qoyur. Alimlərin və filosofların əksəriyyəti belə fikirdədir ki, yaxın gələcəkdə bəşəriyyətin məhvi mümkün deyildir, çünki bəşəriyyətin həyat potensialı hələ tükənməmişdir - onun inkişaf proqramı yalnız qismən həyata keçirilmişdir.

 Şəxsiyyət və cəmiyyət. İnsan və bəşəriyyət

Dünyanın fəlsəfi mənzərəsi çox rəngarəngdir, fəqət bütün bunlar dünya-insan münasibətləri ətrafında qurulur. Bu əsasda fəlsəfi bilikdə şərti olaraq obyektivist və subvektivist adlandı­rılan iki aparıcı xətt yaranmışdır.

Obyektivist konsepsiyalar materialist və yaxud idealist ol­malarından asılı olmayaraq dünyaya üstünlük verir və hesab edir ki, o bütün hallarda obyektivdir, yəni öz mövcudluğunda və keyfiyyətlərində subyektin istəyindən asılı deyil. Həqiqət hamı üçün eynidir. Obyektivist konsepsiyanın ən parlaq misalı Hegelin və Marksın fəlsəfəsidir. Bu təlim insan həyatında id­rakın rolunıı çox yüksək qiymətləndirir, çünki hesab edir ki, rasional bilik bizi həqiqət ilə bilavasitə birləşdirir və dünyanı necə varsa elə də göstərir.

Subyektivizin obyektivizmin əksidir. Bütün yaşayan subyektlər üçün ümumi olan dünya çoxlu xırda “dünyalar” ilə əvəz edilir. Mən özüm üçün Kainatam və hədsiz dərəcədə tənhayam, çünki heç kim həbsxanaya çevrilən fərdi dünyamı mənimlə bölüşdürə bilməz. J.P.Sartrm fəlsəfəsi bu tip subyek­tivizin üçün parlaq misal ola bilər. O, hesab edirdi ki, öz iradə­sindən asılı olmayaraq “varlığa atılmış” insan tamamilə azad­dır. Ümumi həqiqət və ümumi qaydalar yoxdur. Hər bir insan özünəməxsus qorxu və risk ilə öz həyatını yaşayır, nə istəyirsə onu da edir və yalnız öz qarşısında cavab verir. Ümumi həqi­qətlərə və görüşlərə tabe olmaq özünə xəyanətdir.

Yaspers üçün (Toynbinin dediyi kimi) tarix şəxsiyyət yara­dıcılığının nəticəsidir, şəxsiyyətdən kənarda heç bir tarix ola bilməz. O, yazırdı: “Tarix *ayrı-ayrı* adamların daim və təkidlə irəliyə doğru hərəkətidir. Onlar başqalarını da öz arxalarınca getməyə çağırır. Onları eşidənlər və başa düşənlər bu hərəkata qoşulurlar”.

Şəxsiyyət problemini öyrənmək üçün ilk lazım olan “fərd” anlayışıdır. Hərfi olaraq bu söz hər hansı bir bütövün daha bölünməyən hissəciyidir, özünəməxsus “sosial atom”dur. Ayrı bir insan nəinki insan nəslinin tək nümayəndəsidir, həm də hər hansı sosial qrupun üzvüdür. Bu insanın ən sadə və mücərrəd xarakteristikasıdır.

“Fərdiyyət” termini isə daha zəngin məzmun kəsb edir, in­sanın bütün şəxsi keyfiyyət və xassələri ilə birlikdə unikal və təkrarolunmaz varlıq olduğunu ifadə edir.

Fərd konkret insandır və anadangəlmə Homo sapiens xüsu­siyyətləri ilə yanaşı həm də sırf fərdi keyfiyyətlərə də malik­dir. Bu onun həm təbii qabiliyyətinə, həm psixi xassələrinə (yaddaş, təxəyyül, temperament, xarakter) və təfəkkür qabi­liyyətinə (mühakimə, fikir), tələb və ehtiyaclarına aiddir. Bu mənada biz insanın fərdiliyi haqqında danışırıq. “..Fərdiliyə həmin fərdi başqa kütlədən fərqləndirən xassə və qabiliyyətin cəmi kimi tərif vermək olar”.

Z.Freyd insan yığını deyəndə bir qrup adamın təşkilatlanmış toplusunu, kütlə deyəndə xüsusi təşkil olunmuş insan toplusunu nəzərdə tuturdu. Burada fərdlər arasında bəzi ümumi cəhətlər yaranır: müəyyən situasiyada ümumi maraq, bir-birinə təsir et­mək qabiliyyəti və s.

Subyektin fəaliyyət, şüur və idrak daşıyıcısı kimi başa düşülməsi Yeni dövr fəlsəfəsindən başlayır. Bu da həmin fəl­səfə üçün xarakterik olan subyektivizm ilə əlaqədardır. Müasir fəlsəfə üçün subyekt hər şeydən əvvəl elə konkret cismani fərddir ki, məkan və zamanda yaşayır, müəyyən mədəniyyətə daxildir, özünün tərcümeyi-halı var, başqa insanlar ilə müxtə­lif əlaqələrdə olur.

İnsan haqqında bəzi elmlərdə həm də kollektiv subyekt an­layışı var. Belə subyekt müəyyən fəaliyyət, idrak və kollektiv şüur normalarının daşıyıcısı, onlara daxil olan fərdlər arasında­kı qarşılıqlı əlaqə sistemi kimi başa düşülür.

Cəmiyyətə münasibətdə insanın rolunu mütləqləşdirmək *hiperindividuulizm* adlanır. İnkişaf etmiş Qərb ölkələrində in­diki zamanda sinif və yaxud hər hansı sosial təbəqə deyil, məhz fərd (individ) diqqət mərkəzində durur. Qərb cəmiyyətində bir fərdin tələbatının onun qabiliyyətinə uyğun şəkildə ödənilməsi müşahidə edilir. Bir neçə şəxsiyyətin bir mənəvi bütöv halında birləşməsi *hiperşəxsiyyət* adlanır. Bu halda şəx­siyyətin siması onun şəxsivyətlərarası münasibətlər sistemi ilə əlaqəsindən asılı olur.

İlk növbədə *fiziki-bioloji şəxxsiyyət* və yaxud Mən adlanan insan anlayışı irəli sürülür. Bu insanın bədəni və yaxud cisma­ni cəhətdən təşkil olunması, şəxsiyyətin ən dayanıqlı cismani xassələrə və özünü hiss etməyə əsaslanan komponentdir.

*Sosial şəxsiyyət* cəmiyyətdə başqaları ilə ünsiyyətdə for­malaşan insandır. Peşə sahəsində, ictimai fəaliyyətdə, dostluqda, sevgidə, rəqabətdə və s. özünütəsdiqlomanın bütün for­maları şəxsiyyətin sosial strukturunu formalaşdırır.

*Mənəvi şəxsiyyət* insan mənliyinin üzərində hər şeyin dayan­dığı görünməz təməli, nüvəsidir. Bu müəyyən mənəvi dəyərlə­rə və ideallara canatmanı əks etdirən daxili mənəvi vəziyyətdir.

Fiziki, sosial və mənəvi şəxsiyyətləri ayırmaq kifayət qədər şərti xarakter daşıyır. Şəxsiyyətin bütün bu tərəfləri sistem təş­kil edir və bu sistemin hər bir elementi insan həyatının müxtəlif mərhələlərində müəyyənedici əhəmiyyət qazana bilər.

Mövcud dünya dinləri şəxsiyyətin normativ idealını yara­dıblar. Məsələn, şəxsiyyətin xristian idealının əsasında Allaha məhəbbət və öz yaxınına məhəbbət prinsipi dayanır. İnsanın şəxsiyyətində iki təbiətin - Allah və insanın birləşməsi sirri in­san şəxsiyyətinin xristian anlayışının əsasını təşkil edir.

Şəxsiyyətin islam modelində əsas cəhət Allah iradəsinin ciddi və qüsursuz olaraq həyata keçirilməsidir. Müsəlman mütləq təkallahlılığa və Məhəmməd peyğəmbərə sözsüz olaraq inanır. İslam mənasız qantökməyin əleyhinə olaraq yalnız hücum edənə cavab verməyə çağırır. Şəriət şəxsiyyətin fiziki, əqli və mənəvi inkişafına təhlükəli olan bütün şeyləri yasaq edir. Məsələn, spirtli içkilər, narkotik maddələr, təmiz olmayan ət və s. yasaqdır. Özü- nəqəsd, ailəyə xəyanət, oğurluq, dələduzluq, istismar, qumar və s. qəti qadağandır. Xristianlıqdan fərqli olaraq islam bu dünyada­kı həyata yüksək qiymət verir. Lakin bununla yanaşı Son gündə hər şey məhv ediləcək, ölənlər Allah qarşısında cavab vermək üçün diriləcək. Axirət həyatına inam burada zəruri hesab edilir, çünki belə halda insan öz həyat və davranışlarını şəxsi maraq mövqeyindən deyil, əbədi gələcək mənasında qiymətləndirir.

F.Engels yazırdı: “Materialist anlayışa görə, son nəticədə bilavasitə həyatın istehsalı və təkrar istehsalı tarixdə müəyyənedici momentdir. Lakin bunun özü də iki cür olur. Bir tərəf­dən - yaşama vasitələrinin: yeyinti məhsullarının, paltarın, mənzilin və bu iş üçün zəruri olan alətlərin istehsalı; başqa tə­rəfdən - insanın özünün istehsalı, nəslin davamı”. İdeoloji tərəfi nəzərə almadan qeyd etmək lazımdır ki, məsələnin belə qoyuluşu doğrudur.

Şəxsiyyət haqqında daha iki konsepsiya mövcuddur: şəx­siyyət insanın funksional xarakteristikası kimi və şəxsiyyət insanın mahiyyət xarakteristikası kimi. Birinci konsepsiya şəx­siyyətin yalnız xarici davranışlarını nəzərdə tutur. İkinci isə şəxsiyyətin mahiyyətini, onun daxili aləmini açır. İnsanın şəx­siyyət keyfiyyəti onun sosial həyat tərzindən və mənlik şüu­rundan ayrılmazdır.

İnsan müxtəlif əlaqələr və münasibətlər sistemində, müxtəlif insanlar və qruplar ilə ünsiyyət şəraitində yaşayır və fəaliyyət göstərir: o müxtəlif sosial qurumların cəmiyyətin, sinfin, peşə qruplarının və s. üzvü kimi çıxış edir və öz fəaliyyətində daim onların təsirini hiss edir. Lakin heç bir xarici şərait (nə qədər münasib, yararlı olsa da) öz-özlüyündə insanın qabiliyyətinin həyata keçirilməsini tam təmin edə bilməz. Bunun üçün həm də şəxsi səy, iradə, mənəvi azadlıq lazımdır.

Şəxsiyyət insandır. Lakin “insan” anlayışı bütün insanlar üçün ümumi olan nəsil, soy mənasını verir və onları heyvan­lardan fərqləndirən əlamətdir. Şəxsiyyət isə özünün fərdi xüsusiyyətləri ilə birlikdə konkret insandır. Onun yalnız özünə məxsus olan xarakteri, temperamenti, psixikası, yaddaşı, xarici mühiti qavramaq və ona münasibət xüsusiyyətləri var. Şəx­siyyət bütün mənəvi xassələri - zəkası, öz əməllərinə cavab­dehlik hissi, fərdiliyi, ləyaqəti, azadlığı və s. ilə birgə götürülmüş insandır: o elə insandır ki, müstəqil və işgüzar fəa­liyyət subyekti olur.

Qədim dövrdən başlayaraq fəlsəfə tarixində insanın başqa­ları ilə münasibətdə zorakılığa anadangəlmə meyl göstərməsi haqqında çoxlu fikirlər olmuşdur.

Heyvanların davranışını öyrənən yeni elm - etologiya XX əsrin ortalarında meydana gəlib. Bu elmin yaradıcısı K.Lorens müharibə, təcavüz kimi sosial hadisələri insan və heyvan üçün ümumi olan təcavüz instinkti ilə izah edir Lakin heyvanlarda bu instinktin təzahürü tormoz qurğuları ilə saxlanılır, insanda isə bu qurğular bağlanır, xarab olur; odur ki, bizim əksəriyyətimiz sözün əsl mənasında insan deyilik, heyvan ilə əsl insan arasında aralıq bir dəstəyik. Bizim silaha, zorakılığa anadangəlmə mey­limizin qarşısını heç nə ala bilməz.

Postindustrial və informasion cəmiyyət şəraitində insana alət hazırlayan məxluq (Homo faber) kimi tərif vermək sivili­zasiya konsepsiyalarında o qədər geniş yayılıbdır ki, həyatın məqsədi həyat vasitələri ilə əvəz olunmağa başlayır. Reallığı dəyişdirməyi öyrənən insan, öz ətrafını da dəyişir. Mexanizm və texnologiya ona öz qanunlarını diktə edir və o da süni strukturlara doğru can atır. İnsan özünə üzvi həyatdan uzaqla­şan, texnikalaşmış fərd kompleksini yetişdirir. “Mənasız qətl- darlıq, daxili inamsızlıq, intuisiva və hissiyyatın distrofiyası (pozulması) - texniki formanın təbiətə üstün gəlməsinin əla­mətləri bunlardır. Texnikalaşmış dünya, bürokratiyanın öldürücü mühafizəkarlığı şəxssizləşdirinə, insanın təbii və­ziyyətdən uzaqlaşdırılmasının əlamətləridir”.

Bəzi alimlər hesab edirdilər ki, xalq kütlələrini bir qrup yaxşı hazırlıqlı insan (elita) idarə etməlidir. Bir çoxları isə gös­tərir ki, cəmiyyətə mütləq lider lazımdır.

Elitizm konsepsiyasının tərəfdarları hesab edirlər ki, xalq cəmiyyəti idarə edə bilməz, çünki onun, birincisi, siyasətdə, iqtisadiyyatda və başqa sahələrdə səriştəsi yoxdur; ikincisi, bir qayda olaraq kütlə fəaliyyətsiz və ətalətlidir, fəallığı isə dalaşqanlıq, cəmiyyətin əsasını dağıtmaq formasında biruzə verir; üçüncüsü, cəmiyyətin kütlələr tərəfindən idarə edilməsi texni­ki cəhətdən mümkün deyil, çünki bütün xalq parlamentdə, na­zirlər kabinetində iclas keçirə bilməz, ona görə də mütləq xal­qın nümayəndələrini seçmək lazımdır. Deməli, cəmiyyəti ida­rə etmək üçün yüksək hazırlıqlı, səriştəli adamlar, yəni elita zəruridir.

Liderlik və volyuntarizm nəzəriyyəsinin tərəfdarları sübut etməyə çalışırlar ki, kütlələr lidersiz, rəhbərsiz heç bir konst­ruktiv iş görə bilmir. Ona görə də xalq, əlbəttə, tarixi yaradır, lakin təkbaşına özü yox, rəhbərin başçılığı ilə. Bəziləri göstərirlər ki, lider öz iradəsini xalqa zorla qəbul etdirir, başqaları isə deyirlər ki, lider kiitlə ondan nə istəyirsə onu edir, kütlə özünün mənliyini lider seçir və onu idarə edir. Beləliklə, lider, avtoritet özü kütlənin yetirməsidir. Lakin avtoritar rejimlərdə həmişə kütlə rəhbərin əsiri olur. Buna misal Stalin, Mao, Mussolini, Hitler, Kastro, Səddam Hüseyn və başqalarının öz xalqı üzərində tam hökmranlığını göstərmək olar. Rəhbərlər insan­ları öz arxasınca apara bilir, əməli fəaliyyət iradəsinə malik olur, cəsarəti ağılından yüksək olur.

Onu da qeyd etmək lazımdır ki, burada təbliğatın rolu çox böyükdür. E.Fromm hesab edirdi ki, fasiləsiz təbliğat tənqidi təfəkkürü zəiflədir, insanı bihuş edir, ağıla deyil, hissiyyata yö­nəlir. Gərgin emosional vəziyyət kütləni qəhrəmanlıq göstər­məyə, özünü şəhid etməyə həvəsləndirə bilir. Belə halda kütlə on xeyirxah məqsədlərə də aludə ola bilər. Freyd deyirdi ki, kütlə təmənnasız olaraq ideala sadiq olmağa qabildir. Üstəlik kütlə böyük mənəvi yaradıcılığa da qadirdir: dili zənginləşdirir, folklor yaradır, xalq mahnılarını bəstələyir və s.

Bununla yanaşı göstərmək lazımdır ki, kütlə konkret şəraitdə insanların zəruri deyil, çox hallarda təsadüfi yığınıdır. Bu birliyin ümumi emosional istiqaməti var, onu əksəriyyətin qəbul etdiyi ənənələr deyil, daha çox qəzəb, bəzən heyvani hissiyyat idarə edir. Totalitar rejimlər xalqı kütləyə çevirmək istəyir. Çünki kütləni istənilən tərəfə çevirmək, göstəriş vermək, fanatiklər dəstəsinə çevirmək asandır. Orteqa-i Qasset deyir ki, İtaliya faşi­stlərinin lideri Mussolininin “hər şey Dövlət üçün, Dövlətdən kənar heç nə, Dövlətə qarşı heç nə” şüarını göstərmək kifayətdir ki, onun ideologiyasının tipik kütlə ideologiyası olduğunu bilə­sən. “Dövlətin diktaturası davranış qanununa çevrilən zorakılıq və birbaşa hərəkat tərəfindən qəbul edilən ali formadır”.

Elita nəzəriyyəsinin əsasını İtaliya politoloqu və filosofu *V.Pareto* (1848-1923) vo *H.Moska* (1858-1941) qoymuşdur. Məsələn, H.Moska demişdir: “Təşkilatlanmış azlığın təşkilatsız çoxluq üzərində suveren hakimiyyəti qaçılmazdır”. “Yüz adam həmrəy, işin ümumi anlayış” ilə hərəkət edərək, bir-biri ilə həmrəy olmayan, təkbətək ünsiyyət saxlayan min adama qalib gəlir.

Bu nəzəriyyənin tərəfdarları sübut etməyə çalışırlar ki, kütlə “ən yaxsı halda ətalətdə olur”, həyəcana gələn vaxt isə qorxulu qüvvəyə çevrilir, nəzərə çarpan mühüm yeniliklər, sevinir: bərabərliyə can ataraq insan mədəniyyətini dağıdır, onu keşmiş vəhşilik dövrünə tərəf geriyə atır.

**“ONTOLOGİYA”**

**(Varlıq haqqında təlim)**

**mövzusunda mühazirə mətni**

**PLAN**

**1.Varlıq anlayışı**

**2.Fəlsəfədə substansiya problemi**

**3.Hərəkət və inkişaf**

**1.Varlıq anlayışı**

**Ontologiya anlayışı**. Fəlsəfə problemlərin öyrənilməsi prosesi fəlsəfənin xüsusi bilik sahəsi olan ontologiyadan başlanır. “Ontologiya” termini fəlsəfədə XVII əsrdən işlənilir. Onun yunan dilində mənası “ontos” – mövcud, “logos”- söz, təlimdir. Ontologiya fəlsəfədə mühüm yer tutur. İki min beş yüz ildir ki, filosoflar fəlsəfi bilikdə ontologiya ilə yanaşı qnoseologiya, aksiologiya, sosial fəlsəfə, etika, estetika, məntiq kimi bilik sahələrinin mahiyyətini aşkara çıxarmışlar. Ontologiya istənilən fəlsəfi dünyagörüşünün əsasını təşkil edir.

**“Varlıq” kateqoriyası.** Fəlsəfədə varlıq kateqoriyası mühüm yer tutur. O, fəlsəfənin əsas və ümumi kateqoriyası olmaqla istənilən predmetin, hadisə və prosesinin başlıca mahiyyət xarakteristikasını ifadə edir.

Şüurlu varlıq kimi formalaşmasının ilk mərhələsindəcə insan dünyagörüşünün əsasını təşkil edən “Mən kiməm?”, Məni əhatə edən mühitin özünü nə təşkil edir? Bütün bunlar haradan və necə yaranmışdır?, məqsədəuyğunluq, qabaqcadan müəyyən olunmuş məqsəd varmı? kimi suallara cavab vermək zərurəti qarşısında qalır. Bu suallara insan cavab verməmişdən öncə onun şüuru onun bilavasitə nə ilə bağlı olduğu faktını qeyd edir. Bunu dərk etməsə də, o özünün gördüyü şeylərə əsaslanaraq dünya haqqında mühakimələrinə başlayır. İnanır ki, onun özü, onun şüuru, onu əhatə edən “bu” və çoxsaylı “bu”lar mövcuddur, həm də nə isə reallıqdır, varlıqdır. İnsan nə ilə qarşılaşır, nə ilə onu görmək istəyir, bura gəlir və indi onun hiss orqanlarına təsir edir, nə isə varlığı, bir şey kimi mənimsəyir. Başqa “bir şey” artıq yoxdur.

Məlumdur ki, ənənəvi fəlsəfə “əgər hər şey mövcuddursa, o haradan yaranmışdır və hara gedəcək?” sualına rasional cavab verməlidir.

Bu suala cavab verməyə cəhd edən filosoflar zəruri olaraq “varlıq” fəlsəfi kateqoriyasının izahı ilə qarşılaşırlar. Əgər varlıq problemi ilə sistematik olaraq fəlsəfə yaranandan maraqlanırlarsa, dünyanın yaradılması haqqında insanlar çox əvvəllərdən fikirləşmişlər. Bu təsəvvürlər bizə çoxsaylı mif və nağıllarda gəlib çatmışdır.

Varlıq probleminin fəlsəfi araşdırılmasına qədim hind və qədim çin fəlsəfəsində rast gəlinir. Belə ki, Vedalarda, onların dini- fəlsəfi şərhi olan Unanşadlarda – mənəvi substansiyanın tamlığı haqqında, ruhun ölməzliyi haqqında ideyalar mövcuddur, habelə materialist və idealist baxışlara: dünyanın – od, hava, su, işıq, məkan, zaman kimi təbii başlanğıcdan ibarət olması haqqında fikirlərə rast gəlirik.

Qədim Çin fəlsəfəsi sosial problemlərə, insan və sosial varlıq problemlərinə daha çox diqqət yetirmişdir. Təbiətin ilkin əsasına az diqqət yetirilsə də, beş ünsür haqqında təlim inkişaf etmişdir. Şeylərin və hadisələrin əsasında su, torpaq, ağac, metal və od olduğu fikrinə rast gəlinir. Sonralar isə belə ilkin əsasların sayı səkkiz hesab olunurdu. Gerçəkliyin çoxcəhətliyi onlarla izah olunurdu.

Sokrataqədərki qədim yunan filosoflarının demək olar ki, hər birinin “Təbiət haqqında” adlı əsərin müəllifi idi. Təsadüfi deyildir ki, onları naturalistlər, “fiziklər” kimi də təqdim edirdilər.

Şərq müdrikləri kimi antik mütəfəkkirləri də varlığın mənbələri düşündürürdü. Qədim yunan fəlsəfəsinin yarandığı ilk andan real gerçəkliyin özündə hər şeyin ilkin əsasını axtarırdılar. Fales onu su, Anaksimen hava, Anaksimandr müəyyən əbədi, qeyri müəyyən başlanğıc - apeyron kimi götürürdülər. Anaksimandr hətta canlı varlıqların təbii mənşəyi ideyasını irəli sürmüşdür. Onların dəniz sularında və nəm gildən meydana gəlməsi kimi mühakimələrini əsaslandırmağa çalışmışdı.

Pifaqor (580-500 b.e.ə.) qeyd edirdi ki, “hər şey rəqəmlərdir”. O, Yerin şaraoxşarlığı ideyasını ilkin olaraq irəli sürmüşdür. Parmenid (540-480 b.e.ə.) bu ideyanı müdafiə etmiş, varlıq kateqoriyasını fəlsəfi təlimin predmetinə çevirmişdir. Milet məktəbinin filosofları təbiətdə şeylərin dəyişkənliyini qəbul edirdilər. Parmenid isə həqiqi varlığın mahiyyətinin dəyişməzliyi ideyasını irəli sürdü. Onun ontologiyası varlığın reallığına əsaslanır. O, “varlığa” qeyri varlığı qarşı qoyur. Mövcud olmayanı “var olmayan” adlandırır. Yalnız varlıq düşünə bilər, başqa sözlə - nə mövcuddursa var; belə düşünmək olmaz ki, nə mövcud deyilsə, heç nə yoxdur. Həqiqi varlığa mühüm əlamət, yaxud xüsusiyyətlər xasdır. Parmenid öz fikrini belə formalaşdırır. Varlıq meydana gəlməmişdir və o ölümə məhkum deyil, olmayan şey ola bilməz.

Varlıq vahiddir (fasiləsiz), hərəkətsizdir və mükəmməldir. Öz sərhədləri var, dairəvi şara oxşayır.

Qədim yunan filosofları varlığı əbədi, mükəmməl kosmosla -“vahid təbiətlə” bağlayır, onu predmet-hissi dünya ilə eyniləşdirirdilər. Məsələn, Empedokl (b.e.ə.484-421-ci illər) birbaşa “varlıq” termininin adını çəkməsə də “bütün şeylərin dörd ünsürdən” (od, su, hava, torpaq) danışanda dünyaya (kosmos) yumurtaya oxşarlıq forması verirdi, həyatın yaş və quru lildən yarandığını söyləyirdi. Demokrit və Levkipp atom haqqında danışdıqda onu “tam” yaxud “möhkəm” varlıqla eyniləşdirir, “boşluğ”u – qeyri-varlığa qarşı qoyurdular.

Varlığa ilk dialektik baxışın əsasını Heraklit (b.e.ə. 544-483-cü illər) qoymuşdur. O, dünyaya daim bərqərar olma və dəyişmə kimi baxırdı. Qeyd edirdi ki, “bir şey eyni zamanda həm mövcuddur, həm də mövcud deyil”. Onun fikrincə, dünyanın əsasında kosmos durur, o hamı üçün birdir, onu allahlardan, insanlardan heç kim yaratmamışdır. O, həmişə olmuşdur, var və müəyyən ölçüdə yanan, sönən əbədi atəş olacaq.

Platon varlıq anlayışını xeyli genişləndirdi. Fəlsəfə tarixində ilk dəfə olaraq o, həm maddi, həm də mənəvi varlıqdan bəhs edərək həqiqi varlığı – “obyektiv mövcud olan ideyaları” – “hissi varlığa” qarşı qoydu. Onun insan şüurunda müstəqil mövcud olduğunu göstərdi. Bütün mövcud olanları “varlıq” anlayışı ilə bağladı.

Orta əsrlərdə xristian filosofları “həqiqi varlıq – “allahın varlığı”, qeyri həqiqi varlığı isə Allahın yaratdıqları ilə bağladılar. XVI-XVII əsrin materialistləri varlığı fiziki reallığa adekvat gördülər. Yeni dövr və klassik alman fəlsəfəsində varlıq probleminin “substansiya”, “azad”, mütləq “Mən”in təmiz fəaliyyəti (Fixte), “obyektiv inkişaf edən ideya” (Hegel) kimi tədqiqinə rast gəlirik.

XX əsr varlıq kateqoriyasının şərhini genişləndirdi, onun anlaşılmasını tarixilik, insan varlığı, sərvət və dillə bağladı. Neopozitivizm isə varlıq problemini fəlsəfədə yalançı problem hesab etdi, onun xüsusi elmlərin predmetinə aid olduğunu iddia etdi.

Dünyanın yaranması və təkamülü haqqında müasir təsəvvürlər son 400 ildə formalaşmışdır.Qalaktikalar onların yığılması, mikrodünyanın maraqlı çoxcəhətliyi haqqında məlumatı insanlar əsasən XX əsrdə əldə etmişlər.

Yerin tarixi. Bizim planetimiz qaz-tozlu maddələrin yayılması nəticəsində 4,7-5 milyard il əvvəl yerin geoloji tarixi yaranmışdır. Yerin konkret geoloji yaşı vardır, onun varlığı bizim planetimizdəki ümumi təkamül proseslərindən asılıdır. Yerin təkamül faktı yalnız dağ növləri, yaxud materiklərin tarixi ilə məhdudlaşmır, mineralların, faydalı qazıntıların meydana gəlməsi, canlı varlığın – insanın inkişafı ilə də təsdiq olunur.

İlk yaranışından insan onu əhatə edən təbiətə dəyişdirici təsir göstərir. Arxeoloji qazıntılar, antropoloji tədqiqatların nəticələri göstərir ki, bu 2-4 milyon il bundan əvvəl, “bacarıqlı insan”ın əmək aləti hazırladığı vaxtdan başlayır. Bu vaxtdan, o təbiətdən, onun predmetindən təkcə istifadə etmir, həm də onu dəyişdirməyə can atır. İlk vaxtlar bu əmək, məişət, bina predmetləri olmuşdursada, sonralar kanallar, monumental tikililər kimi insan fəaliyyətinin nəticələri də əlavə edildi. Üç mininci ilə qədəm qoyan insan özünün dəyişdirici imkanlarının genişləndirdiyini göstərir. Insan təbiətdə olmayan əşya və hadisələri yaradır. Məqsədəuyğun fəaliyyət göstərərək Yer kürəsinin simasını tanınmaz dərəcədə dəyişir, şəhərlərin və yaşayış məntəqələrinin yol, maşın, aerodrom kimi infrastrukturunu yaradır. bu cansız təbiət deyil, insanın yaratdıqlarıdır, ona görə də “ikinci təbiət” adlanır. Əgər birinci təbiət insandan asılı olmayaraq mövcuddursa, ikinci təbiət insanın fəaliyyəti, ağılı, şüuru nəticəsində formalaşır.

İkinci təbiət insanın yaratdığı əşyaların varlığı ilə bağlıdır. İnsanın yaratdığı “ikinci təbiət” onun təlabatlarını ödəməyə xidmət edir. Ona görə də ikinci təbiətin bir çox predmetləri insan varlığının özü kimi nisbətən az ömürlüdür. Yalnız ümumbəşəri əhəmiyyət daşıyan fundamental yaradıcılıq nümunələri, maddi mədəniyyətin predmetləri, bir çox insan nəsilləri üçün sərvət rolu oynayanlar öz varlığını uzada bilər. Tarix göstərir ki, “ilk təbiətə” aid olan proseslər (parçalanma, eroziya, oksidləşmə) kortəbii və ictimai fəlakətlər bu imkanı minimuma endirir. Buna baxmayaraq insanın yeni yaratdığı predmetlərin sayı aradan çıxanlardan çoxdur.

Süni mühit daim təzələnir, həcm və miqyasca artır. Bu planetdə insanların sayının tez və intensiv inkişafından asılı olaraq baş verir.

İnkişaf, təkrar – istehsal, irsiyyət, dəyişkənlik, çoxalma, həyat uğrunda mübarizə, təbii seçmə və s. F.Engels həyatı zülal hissəciklərinin yaşama üsulu adlandırırdı. Müasir elmi təsəvvürlər istənilən canlı orqanizmi ətraf aləmlə maddələr mübadiləsi prosesinə daxil olan, enerji və informasiyanı istehsal edən açıq tipli, özünütəşkiledən sistem kimi müəyyənləşdirməyə imkan verir. Canlının digər başlıca cəhəti çoxalmaq imkanın olmasıdır. Cansızdan fərqli olaraq canlı özünə oxşarı dünyaya gətirmək, inkişaf etmək, həyatını təmin etmək üçün zəruri maddələri almaq, öz fəaliyyətinin tullantısını ətraf mühitə atmaq imkanına malikdir. Canlı orqanizmin varlığı funksionnal xarakter daşıyır. Canlı orqanizmin mövcud olması üçün müəyyən fiziki və kimyəvi mühit lazımdır. Çünki onların həyat fəaliyyəti müəyən parametrlərdə: temperatur, hava, nəmlik, qida və s. baş verir.

Qeyd olunan parametrlər konkret və tədqiqata cəlb olunandır. Canlı və cansız arasında mütləq sərhəd çəkmək çətindir. Məsələn, virus hissəcikləri canlı orqanizmin hüceyrəsindən kənarda maddələr mübadiləsi prosesinə qoşulmur, çoxalmırlar və s. Ona görə də bəzi alimlər virusu canlı, bəzisi cansız sayır. Deyilənlər yalnız Yerin nazik qatına uyğundur. Bura litosferin üst hissəsi, hidrosfer, atmosferin aşağı hissəsi – biosfer daxildir.

Biosfer məkan və zamanca məhduddur. O, 2-3 milyard il əvvəl meydana gəlmişdir. Təkhüceyrəli inkişafdan çoxcəhətli canlı formaya – insana qədər inkişaf etmişdir. Bütün ayrı-ayrı canlı orqanizmlər ölümə məhkumdur. Onların varlığı müəyyən zamanla olum və ölümlə bağlıdır. Biosfer bütövlükdə vahid sistem kimi həyatın təkrar istehsalı prosesi vasitəsilə özünün varlığını qoruyub saxlayır. Və o vaxta qədər mövcud olacaq ki, həyatın varlığı üçün lazım olan zəruri şərait vardır. Nəzərə almaq lazımdır ki, əgər, bəzi canlılar üçün sadə, məhdud şərait kifayətdirsə, yüksək inkişaf etmişlər üçün mürəkkəb münasibətlər və tarazlıq tələb edən şərait tələb olunur.

İnsanın varlığı. İnsan varlığı mürəkkəb xarakterli hadisədir. Canlı orqanizmləri varlığının qanun və prinsipləri insanın təbii-bədən, bioloji əsasını təşkil edir, hiss edən varlıq kimi ona da şamil edilir. İnsanı canlı varlıqlardan fərqləndirən mühüm bir cəhət onun daxili dünyasıdır: ruh, psixika, şüur, təfəkkür, ideal olan və s. kimi.

Hələ ibtidai insanlar insanın mahiyyətini, onun spesifik varlığını müəyyənləşdirməyə çalışmışlar. Sokrat və Platonun dövründə insan fərdinin daxili vəziyyətini bildirmək üçün “ruh” və “şüur” anlayışlarından çox istifadə edirdilər. Fəlsəfə tarixində bu qədər suallar doğuran anlayışlar yoxdur.

Görkəmli sofistlərdən olan Protaqor (b.e.ə. 490-420) b.e.ə.V əsrdə “İnsan hər şeyin ölçüsüdür” müddəasından çıxış edirdi: Sokrat (b.e.ə.469-399) həqiqət axtarışlarında insana müraciət edirdi. O, dünyanın dərkedilməsinə qədər yolun özünüdərkdən keçdiyini söyləyirdi. Onun şagirdi Platon isə insanları ruhlarından asılı olaraq müxtəlif növlərə bölərək, ruh haqqında tam təlim yaratmışdır.

Fəlsəfə tarixində bu problemə toxunmayan filosof demək olar ki, yoxdur. Belə ki, Seneka, R.Dekart, İ.Kant, İ.Q.Fixte, F.M.Dostoyevski, J.T.Sartr, M.Haydeqqer, E.B.İlenkov və s. insanda ruhi başlanğıca mühüm əhəmiyyət verirdilər. İnsanın şüurunu, mənəviyyatı dərk etmə imkanlarını hərtərəfli tədqiq edirdilər. Bu gün də insan problemi öz aktuallığını itirməmişdir.

İnsanlar uzun əsrlər müşahidə edərək, özlərinin daxili dünyasını təhlil edərək, öz varlığının mahiyyətini başa düşməyə çalışaraq, bəzi mübahisəsiz müddəalar irəli sürmüşlər. Onların içərisində sözsüz ki, ön planda insanda ruh və bədənin ayrılmaz vəhdəti, onun varlığının mütləq və zəruri şərti olması fikridir. Bu birliyin itirilməsi bu və ya digər fərdin ölümü deməkdir. Bədən təbii-vücud birliyi olduğundan ölümdən sonra müəyyən müddət mövcud olur, müəyyən dərəcədəsə öz varlığını qoruyur. Varlıq mənasında fərdi ruh, şüurdan heç nə qalmır, bunların itirilməsi konkret insanın ölümü, fərdiliyinin yox olması deməkdir.

Fərdi şüur varlığı məkan və zaman daxilində qeyd oluna bilməz. O, özünü məkandan kənarda, “burada və indi” halında göstərir. Zaman daxilində onu keçmiş və gələcəkdə ifadə etmək çətindir. O, yalnız indi mövcuddur. Maddi əşyaların varlığından fərqli olaraq şüur bir sıra xarakterik xüsusiyyətlərə malikdir – ani olaraq keçmiş və gələcəyin dərin qatlarına keçə bilir. Keçmişdə olan əşyaları, hadisələri təsəvvürdə canlandırır.

Ayrıca insanın varlığı haqqında danışarkən, qeyd etmək lazımdır ki, o özünün müəyyən inkişaf mərhələsindən keçir, bədənin inkişafı ilə yanaşı ruh da inkişaf edir. Bu iki proses dialektik bağlı olsalar da, hər biri öz yolu ilə gedir və müxtəlif qanunlara tabedirlər. Ayrı-ayrı adamların bənzərsizliyinin sonsuzluğu da buradan yaranır. Onların hər biri: insan, fərd, şəxsiyyət pillələrindən keçirlər.

**2.Fəlsəfədə substansiya problemi**

Fəlsəfə tarixində öz varlığı üçün heç nəyə əsaslanmayan ilkin əsası bildirən əhatəli kateqoriya “substansiya” (lat.substantia - əsasda duran mahiyyət) adlanır. İlk fəlsəfi məktəblərin nümayəndələri bütün şeylərin əsası olan əşyaları ilk əsas sayırdılar. O vaxtlar ilk ünsürlər: torpaq, hava, su, od, yaxud fikrin konstruksiyaları olan apeyron, atomlar belə əsas sayılırdı. Sonralar substansiya anlayışının sərhədləri genişlənir. Heç nədən asılı olmayan daimi, nisbətən sabit, mövcud olanlar sayılır. Dəyişilən, çoxcəhətli mənimsənilən dünyaya aid edilir. Fəlsəfədə belə əsaslar: materiya, Allah, şüur, ideya, efir və s. hesab edilir.

Dünyanın vəhdəti və mənşəyi sualına cavab verməkdən asılı olaraq fəlsəfi məktəblər substansiya ideyasından müxtəlif cür istifadə edirlər. Vahid substansiyanı qəbul edənlər “fəlsəfi monizm” (yunan.monos – bir, vahid) adını alır. İlk əsas kimi iki substansiyanı qəbul edənlər cərəyanı dualizm (lat.dualis-ikili) adlanır. İkidən artıq ilkin əsası qəbul edənlər isə plyuarizmi (lat.pluralis-çoxlu) ehtiva edirlər.

Fəlsəfə tarixində substansiyaya münasibətdə materializm və idealizm cərəyanları daha geniş yayılmışdır.

Materialist monizmə görə, dünya vahiddir, bölünməzdir; başlanğıcdan maddidir, məhz maddilik onun vəhdətinin əsasında durur. Ruh, şüur, ideya heç bir substansional əsasa malik deyildir, maddidən hasil olan xüsusiyyət və təzahürdür.

İdealist monizm, əksinə, nə isə ideal olanı əbədi varlıq, məhv olmayan, istənilən varlığın ilkin əsası sayır. Maddini isə idealdan törəmə kimi qəbul edir.

Obyektiv idealizmdə monizm (məs. Platonda əbədi ideyadır, orta əsrlərdə Allah, Hegeldə yaradılmayan, özüinkişaf edən “Mütləq ideya”dır), subyektiv idealizmdə hansısa mücərrəd quraşdırmaları, dünya elementləridir.

Qeyd olunmalıdır ki, substansiya problemi heç bir filosofun diqqət mərkəzindən kənarda qalmamışdır. İstənilən fikirdə həmişə müəyyən əsaslar axtarılır. Məsələn, dünyanın əsasında nəyin durmasının sanki əxlaq mövzusuna dəxli yoxdur. Eyni zamanda əxlaq ictimai və fərdi şüurla bilavasitə bağlı olduğundan, əxlaqı yalnız onlarla əlaqədar şərh etmək olar. Lakin fəlsəfə tarixində şüurun mənşəyi müxtəlif cür şərh olunur. Din fəlsəfəsinin nümayəndələrinə görə, mənəviyyatın mənbəyi və ilkin əsası Allah, ateist isə onu başqa cür həll edir.

Antik filosoflar fəlsəfənin fundamental problemini “Dünya nədən yaradılmışdır?”, orta əsrlərdə “Allahın rasional mövcudluğunu əsaslandırmaq necə mümkündür?”, ekzistensializm “Yaşamaq lazımdırmı?”, praqmatizm isə “Həqiqət və onun bərqərar olunması”nda görürdülər. İndi fəlsəfəni sxematizmdən qurtarmaq, fikir plüralizminə imkan vermək zəruridir. Yeni kəşflər qeyri ənənəvi üsullarla baş verir. Ona görə də fəlsəfə “ciddi”, mütləq səddlərdən uzaqlaşmalı, ehkamçılığa, durğunluğa yol verməməsi zəruridir.

Materiya fəlsəfənin fundamental kateqoriyalarındandır. Onu ilk dəfə Platon işlətmişdir. O hyule termini ilə ifadə etmişdir ki, mənası heç bir keyfiyyətə malik olmayan, substratı (material) ehtiva edir ki, ondan da müxtəlif ölçülü cisimlər yaranır. Onun fikrincə, materiya formasız, qeyri müəyyən, istənilən həndəsi fiqur forması almaq unikal məkanla eyniləşdirilir. Volter “Materiya” məqaləsində fanatikin “Materiya nədir?” sualına filosof cavab verir: “Bu haqda mən az bilirəm. Mən düşünürəm ki, o müqavimətə, cazibəyə, bölünənliyə, hərəkətliyə malikdir”.

Müasir fəlsəfə məktəblərində “materiya” və “şüur” anlayışları geniş istifadə edilir, mühüm metodoloji və idraki rol oynayırlar. “Materiya” termininə çox təriflər verilmişdir. Ən yığcamı isə Lenin tərifidir. “Materiya – insana öz duyğuları ilə verilən, duyğularımızdan asılı olmayaraq mövcud olan və duyğularımızda əks olunan, surəti alınan, inikas edən obyektiv reallığı göstərmək üçün fəlsəfi bir kateqoriyadır”. Materiyaya verilmiş bu tərif metodoloji rol oynayır. Bu, materiyanın ümumi, yeni kəşflər, xüsusiyyətlər, forma və növlərinin onun substansionallığı, sonsuzluğu, məhvolmazlığı, hərəkət, zaman və məkan atributları ilə bağlılığı haqqında danışmağa imkan verir.

Materiyanın tükənməzliyini müasir təbiətşünaslıq da təsdiq edir. Materiyanın təşkilinin müxtəlif səviyyələri varlığın cansız, canlı, sosial səviyyələrə kimi əsas formalarına uyğun gəlir. Müxtəlif səviyyələr biri digəri ilə bağlıdır, müəyyən iyerarxiyaya malikdir, az mürəkkəb formadan (cansız materiya) daha mürəkkəbə (canlı və sosial) inkişaf edir və bunlar isə yalnız bizim planetimizə münasibətə təsdiq olunmuşdur. Cansız təbiətin strukturu və çoxcəhətliliyi haqqında təsəvvürlərimiz mikro, makro və meqa dünyaya da toxunaraq daim genişlənir və dərinləşir.

XX əsrin əvvəllərində maddə fasiləsiz, diskret hissəciklərdən, sahə isə fasiləsiz maddi mühitdən ibarət başa düşülürdü. Indi isə kvant fizikası, nisbilik nəzəriyyəsi, başqa təbiətşünaslıq ideyalarının inkişafı nəticəsində əşya və sahə arasındakı fərq nisbidir. Kəşf edilən bütün elementar hissəciklər öz çoxcəhətliyi ilə təəccüb yaradır. Elm “materiyanın subelementar səviyyəsini tədqiq edərək elementar hissəciklərin eyni təbiətli olmasını irəli sürmüşdür. Son dövrlərdə plazma hadisəsi, materiyanın xüsusi vəziyyəti olan fiziki vakkuum öyrənilərək kəşf edilmişdir. Bu, materiyanın sonsuzluğu ideyasının təsdiqidir. Makro və meqadünya səviyyəsində də sərhədlər yoxdur, Kainatın miqyasının başa düşülməsi ən ümidsiz təsəvvürləri də alt-üst edir.

Elm hələlik bəzi suallara yekdil cavab vermir. Lakin, elmi kəşflərin konkret nəticələri və tendensiyalarına əsaslanaraq materiyanın məhvolmazlığını fəlsəfi cəhətdən əsaslandırmaq zəruridir. Qeyd etmək lazımdır ki, dünyanın yaranmasının müasir mənzərəsinin izahı daha çox Böyük Partlayış nəzəriyyəsinə və materiyanın təşkilinin subelementar səviyyəsi anlamına söykənir. Bu isə, o anlama gəlir ki, bütün elementar hissəciklər vahid təbiətə malikdirlər.

**3.Hərəkət və inkişaf**

Ətraf aləm haqqında təsəvvürlərimiz, onun mühüm bir xüsusiyyətini – daim dəyişməsini nəzərə almasaq təbii ki, danışmasaq tam ola bilməz. Universumun bütün əsas hissələri, mikrodünyadan tutmuş makrokosmik obyektlərədək - hamısı əbədi dəyişmə prosesindədir.

Fəlsəfədə hərəkət kateqoriyası təkcə cisimlərin məkanda mexaniki yerdəyişməsini deyil, həm də təbiət hadisə və proseslərinin istənilən dəyişilməsi kimi ehtiva olunur. Metaqalaktika və qarşılıqlı təsirdə olan elementar hissəciklər, çoxalan, maddələr mübadiləsi prosesinə daxil olan canlı hüceyrələr, sosial proseslər, hətta fikri fəaliyyət prosesi belə daim hərəkətdədir. Hərəkət – sadə yerdəyişmədən başlamış təfəkkürə qədər Kainatda baş verən bütün dəyişmə prosesləri əhatə edir.

Materiyanın mövcudluq üsulu olmaq etibarilə hərəkətin bir sıra xassələri vardır. Binlardan obyektivliyi, əbədiliyi, yaradılmazlığı və məhvedilməzliyi, mütləq və nisbiliyi, materiyanın digər atributları ilə bağlılığı və s. göstərmək olar.

 Bununla yanaşı XVII-XVIII əsrlər fəlsəfəsində materiya haqqında təbii-elmi təsəvvürlərə nisbətən daha ümumi olan vahid maddi substansiya anlayışı işləmək kimi mütərəqqi meyl meydana çıxır. Artıq Holland filosofu B.Spinoza (1632-1677) atomlardan deyil, substansiyadan, ümumiyyətlə materiyadan bəhs edirdi. B.Spinoza və xüsusilə substansiya anlayışının işlənilməsi kimi mütərəqqi meylin ifadəçiləri olan XVIII əsr fransız materialistləri materiyanın daha geniş və tam fəlsəfi tərifini verməyə cəhd etmişlər. Məsələn, P.Holbax materiyanı artıq maddi obyektlərin konkret fiziki və ümumiyyətlə xüsusi növləri və xassələri ilə eyniləşdirməyərək ona fəlsəfi kateqoriya kimi tərif verməyə cəhd etmişdir. O yazırdı ki, bizə nəzərən materiya ümumiyyətlə duyğu orqanlarımıza hər hansı şəkildə təsir edən hər şeydir. “Hissələrimizə təsir edən hər şey materiyadır”. Lakin materiyanın mahiyyətcə düzgün olan bu tərifi kifayət qədər təbii-elmi materialın olmaması və metafizik məhdudluq üzündən lazımınca əsaslandırılmamışdı və məzmunca məhdud idi, yəni materiya yenə də bərklik, nüfuzedilməzlik, ətalətli kütlə kimi dəyişməz xassələrin isnad verildiyi maddə ilə eyniləşdirilirdi. Həm də materiya anlayışına tərif vermək üçün Holbaxın götürdüyü əlamət kifayət deyildi. Belə ki, bizim hissələrimizə yalnız maddi deyil, mənəvi hadisələr də təsir edir və müəyyən şəraitdə sonuncuların təsiri daha güclü olur.

 Metafizik materializmin görkəmli nümayəndəsi olan L.Feyerbax da materiya haqqında fəlsəfi təsəvvürlərin inkişafına əhəmiyyətli hədiyyə verərək onun obyektivliyini, “bizdən xaricdə” və şüurumuzdan asılı olmadan mövcud olduğunu qeyd etsə də materiyaya fəlsəfi tərif verməyərək onu materiyanın konkret növləri ilə eyniləşdirirdi. O yazırdı ki, təbiət işıqdır, elektrikdir, maqnetizmdir, havalıdır, sudur, oddur, torpaqdır, heyvandır, bitkidir, insandır. Beləliklə, L.Feyerbax da materiya anlayışının onun konkret növlərinə münasibəti məsələsini düzgün həll edə bilməyərək onları eyniləşdirmişdi.

 Fəlsəfi və təbiətşünaslığın müvəffəqiyyətli inkişafı üçün böyük əhəmiyyətli olan bu vacib məsələni ilk dəfə dialiektik materializm təliminə görə həll edildi. Həmin fəlsəfənin baniləri fəlsəfi kateqoriya olmaq etibarilə materiya anlayışının məzmununu açaraq göstərdilər ki, materiya şüurdan asılı olmadan mövcud olan və duyğu orqanlarımıza təsir edərək şüurumuzda əks olunan obyektiv reallığı ifadə edir. Məsələn, F.Engelsə görə “materiya” elə ixtisasdır k, onun vasitəsilə biz duyğu ilə qavranılan müxtəlif maddi cisimlərin konkret xassələrindən, keyfiyyət fərqlərindən səhfnəzər edərək onların hamısı üçün ümumi olan xassəni ifadə edirik. Buna görə də materiyanın fəlsəfi anlayışını heç bir halda əvvəlki filosofların etdikləri kimi, onun növlərindən və ya xassələrindən biri ilə, yaxud da materiya haqqındakı konkret təbii-elmi təsəvvürlərlə eyniləşdirmək olmaz.

 Qeyd etmək lazımdır ki, materiyaya fəlsəfi kateqoriya kimi tərif verilməsi XIX əsrin sonu – XX əsrin əvvəllərində materiyanın quruluşu və xassələri sahəsində baş verən və materiya haqqındakı mövcud təbii-elmi təsəvvürləri alt-üst edərək təbiətşünaslıqda əsl inqilab yaradan kəşflərin mənasının açılması ilə əlaqədar olaraq mühüm əhəmiyyət kəsb etmişdi.

Hərəkət əbədi və məhvedilməzdir, materiyadan ayrılmazdır, mütləqdir. Sükunət isə nisbidir və keçici xarakter daşıyır. Hərəkət ona görə mütləqdir ki, ən ümumi əhəmiyyətə malikdir. O, heç nədən asılı deyildir. Rasional baxımdan o əbədidir, dünya miqyasında onun başlanğıcını, sonunu aşkara çıxarmaq mümkün deyildir. İstənilən reallığın özhərəkəti həyata keçir, əsasında isə cəzbetmə və itələmə qüvvələri durur.

Elm predmet və hadisələrin iki əsas hərəkət formasını ehtiva edir. Onlardan biri materiya, enerji, informasiyanın məkana keçirilməsi ilə xarakterizə olunur ki, əşyalar hərəkətdə olarkən özünün əsas cəhətləri sabit qalır, öz keyfiyyətini dəyişmir. Bu məkanca yerdəyişmədir və kəmiyyət dəyişikliyi adlanır. Məsələn, qaranlıq səma fonunda projektorun işığının, yerdəyişməsi, hərəkət və ya fikrən bir obyektdən digərinə keçidi xatırladır.

Bu növ hərəkət dünyada baş verən çoxcəhətli dəyişmələri tam əhatə etmir. Çox halda predmetlərin daxili strukturunun yenidən qurulması ilə müşayət olunur. Bu isə əşyanın ilkin keyfiyyətinin dəyişməsinə, başqa əşyaya çevrilməsinə səbəb olur. Belə növ hərəkətə geridönməzlik və müəyyən istiqamətlilik xasdır və inkişaf adlanır. Bu halda strukturun mürəkkəbləşməsi, əşyanın təşkilinin səviyyəsi yüksəlir. Həmin proses tərəqqi adlanır. Hərəkətin daha yüksək pilləsindən aşağı pilləyə keçməsi hadisəsi reqres-tənəzzül adlanır. Tərəqqi və tənəzzülün xüsusiyyətlərini mütləqləşdirmək olmaz. Məsələn, idarəetmə aparatının mürəkkəbliyi və bürokratiyanın artması hələ tərəqqi demək deyildir.

Cansız təbiətdə inkişafa ulduzlarda baş verən təkamül prosesləri, canlı təbiətdə - müxtəlif orqanizmlərin çoxalması, sosiumda – elm, texnika, sənaye istehsalı, sosial münasibətlərin dəyişilməsi aiddir. “İnkişaf” anlayışı insan təfəkkürünə də aiddir. Məsələn, bütövlükdə şüurun yaxud ayrıca fikrin, ideya, nəzəriyyənin inkişafı belə xarakterlidir. Fikrin inkişafı onun “yetkinləşməsi”, mürəkkəbləşməsi, təkmilləşməsi, aydınlıq əldə etməsi, tamamlanması deməkdir. Obyektiv dünyanın əşya və hadisələrindən fərqli olaraq subyektiv konstruksiyalara (ideya, təfəkkür, nəzəriyyə) məkan xarakteristikası müncər edilmir.

Hərəkətin formalarının təsnifatında müxtəlif prinsiplər rəhbər tutulur. XIX əsrdə F.Engels materiyanın beş hərəkət formasını, mexaniki, fiziki, kimyəvi, bioloji və sosial hərəkət formalarını göstərmişdir. Dünyanın yaranması və inkişafı haqqındakı müasir təsəvvürlər baxımından bu formalar mövcud olanların bütün çoxcəhətliliyini, hərəkətin mümkün imkanlarını izah edə bilmir. Məsələn, elementar hissəciklərin çevrilməsi, keçən əsrdə mikro və makrodünyadakı dəyişiklər fikrimizə sübutdur. İndi materiyanın mexaniki, fiziki, kimyəvi, bioloji, sosial hərəkət formaları arasındakı münasibət başqa şəkildə qoyulur. Hazırda mexaniki forma bütün fiziki proseslərin əsası sayılmır. Bioloji hərəkətin maddi əsası indi zülal molekulu deyil, DNK və RNK sayılır. Alimlər Yer qabığı, Yerin qatlarında baş verən prosesləri nəzərə alaraq hərəkətin geoloji formasının olduğunu əsaslandırır. Elmin inkişafı imkan verir ki, bəşəriyyətin inkişafı reallığın yeni hərəkət formalarını aşkara çıxarsın.

**4.Məkan və zaman**

Varlığın ən ümumi xüsusiyyəti kimi məkan və zaman anlayışlarını da yaddan çıxarmaq olmaz. İstənilən cisim, əşya, hadisə həmişə gerçəkliyin başqa cisim və hadisələri ilə yanaşı olmaq, yəni məkan cəhətlərinə malik olurlar. Onlar bir-birinə münasibətdə fasiləsiz olaraq öz daxili və xarici vəziyyətlərini dəyişirlər ki, bu da konkret müxtəlif sürət, ritm, temp, və s. ilə baş verir. Bu xüsusiyyətlərin məcmusu isə bizdə zaman anlayışını yaradır. Beləliklə, məkan və zaman reallığın sonsuz çoxcəhətliliyi ilə varlığın forması kimi çıxış edir.

Məkan və zamanın mahiyyəti haqqında insanlar öz inkişafının ilk pillələrində fikirləşmişlər. Bu insanın təcrübəsi və idrakının inkişafı ilə bağlı genişlənərək, təkmilləşərək bu kateqoriyaların düşünülmüş və dərin izahına tələbat yaranmışdır. Antik dövrdə məkan formaları və onların ölçülməsi haqqında elm kimi həndəsə fəlsəfədən ayrılmışdır. Astronomik müşahidə, kosmosun əbədiliyi, insan həyatının tez bitməsi prizmasından zaman anlayışına diqqət yetirilmişdir. “Məkan” və “zaman” anlayışlarına maraq heç vaxt zəifləməmişdir. Məkan və zamanın müstəqil mahiyyətə, yaxud onların yanaşı mövcudluğu haqqında mühakimələr də yaranmışdır. Fəlsəfə tarixində bir-birindən prinsipcə fərqli iki istiqamət: substansional və relyasion baxışlar formalaşmışdır.

Substansional cərəyanda məkan və zaman müstəqil, materiya və şüurdan asılı olmayan varlıq kimi götürülür. Məsələn, Aristoteldə məkan hərəkətsiz ulduzlarla məhdudlaşır, daha sonra əbədi zaman və məkandan kənarda olan, hər şeyi hərəkətə gətirən hərəkətsiz, əbədi, ilahi səma gəlir.

Qədim yunan filosofları Demokrit və Epikur məkanı atomların yığım yeri kimi təsəvvür edir və boşluqla eyniləşdirirdilər. Məkanı mütləq, yekcins, hərəkətsiz, zamanı isə bərabər axan kimi təsəvvür edirdilər. Materiya, hərəkət, məkan və zamanı müstəqil substansiya kimi bölən bu ideyalar, sonralar Nyutonun klassik mexanikasında inkişaf etdirilmişdir.

Relyasion cərəyan (lat.relativus – nisbi) isə məkan və zamanı müstəqil varlıq deyil, real dünyanın obyekt və prosesləri arasındakı xüsusi münasibət sayırdılar. Onların fikrincə, bu münasibətlərdən kənarda məkan və zaman mövcud deyildir. Bu cərəyanın ən görkəmli nümayəndəsi Q.Leybnits (1646-1716) olmuşdur. Belə baxışlar marksist fəlsəfədədə inkişaf etdirilmişdir.

Marksist baxışa görə məkan və zaman insan şüurundan asılı olmayaraq obyektiv surətdə mövcuddur. Bu mövqe İ. Nyuton (1613-1727), A. Eynişteynin (1879-1955) təbiətşünaslıqdakı nailiyyətlərinə əsaslanır.

İdealist baxışa görə isə məkan və zaman obyektiv mövcud deyil, şüurun müxtəlif formalarından asılıdır. Subyektiv idealizmin nümayəndələri Berkli, Yum, Max məkan və zamana fərdi şüurun forması kimi baxırlar. D. Yum (1711-1776) qeyd edirdi ki, onlar yalnız hisslərdə mövcuddur. “Məkan ideyası zəkaya iki hisslə- görmə və toxunma ilə verilir, ona görə də bizdə o halda məkan ideyası, yaxud cazibə ola bilər ki, ona görmə və toxunma obyekti kimi baxarıq”.

İ. Kant da məkan və zamanı subyektiv sayır. Onun fikrincə onlar - insana təcrübəyə qədər-hissi seyretmə təcrübəsinin nəticələri kimi verilir.

Obyektiv idealizmdə məkan və zaman problemi Allah vasitəsilə həll edilir. Allah zaman və məkandan kənardadır. Onlar Allahın yaratdıqlarıdır, yaradılan materiyanın xüsusiyyətləridir, ilahi yaradıcılıq başlanğıcına malikdir.

Eynişteyinin xüsusi nisbilik nəzəriyyəsinə görə məkan və zaman öz-özlüyündə, bir-birindən ayrılıqda mövcud deyil, materiya ilə qırılmaz bağlıdır, heç bir müstəqilliyə malik deyil və çoxcəhətli tamın vahid atributu kimi çıxış edir. Vahid məkan-zaman kontinuumu birləşərək, maddi cisimlərin hərəkət sürətindən asılıdır. Belə ki, cismin nisbi surətinin artırılması ilə onun məkan xüsusiyyətləri azalır, onun öz vaxtı özünün müddətini ləngidir. Eynşteyin ümumi nisbilik nəzəriyyəsi məkan və zamanın qravitasiya ilə qırılmaz bağlılığına əsaslanırdı. Göstərdi ki, məkan və zaman xüsusiyyətləri ağır kütləli cisimlərin qarşılıqlı yerləşdirilməsindən asılı olaraq dəyişir. Bu zaman məkanın əyilməsi, zamanın ləngiməsi prosesi baş verir. Nisbilik nəzəriyyəsində zaman, məkan, hərəkət materiyanın əsas mövcudluq formalarının atributu, materiyanın özünün mövcudluğu kimi götürülür. Bütövlükdə dünya sonsuz məkan və zamanda əbədi hərəkətdə götürülür. Nisbilik nəzəriyyəsi haqda Eynşteyn deyirdi ki, mahiyyət belədir: əvvələr belə hesab edirdilər ki, möcüzə nəticəsində bütün maddi əşyalar yox olarsa, məkan və zaman qala bilər. Nisbilik nəzəriyyəsinə görə isə əşyalarla birlikdə məkan və zaman da yox olar.

Müasir təbiətşünaslığın nailiyyətlərinə görə məkan üç ölçülü, zaman bir ölçülüdür.

Məkan –zaman xüsusiyyətləri yalnız mikro, makro və meqadünya, səviyyəsində deyil, canlı təbiət və sosial gerçəklikdə özünün spesifikasına malikdir.

Yerdə həyatın yaranması ilə əlaqədar cansız təbiətin məkan və zaman daxilində olan xüsusi bioloji məkan və zaman ölçüsü formalaşır. Həyatı təsdiq edən alimlərin diqqətini canlı və cansız təbiətdəki simmetriya problemi cəlb etdi. Canlı orqanizmlərin simmetriya və asimmetriyası hadisəsini Paster, Kant, Vernadski və s. tədqiq etmişdilər. Onlar aşkara çıxardılar ki, cansız təbiət üçün səciyyəvi assimmetriya olmayan, molekulyar səviyyədə atomların “sol” və “sağ” qrupları növündə, orqanizmlər səviyyəsində isə onların quruluşu və dinamikası səviyyəsində meydana çıxır.

Canlı əşyalara spesifik həndəsə xasdır ki, bu zaman düz xətt və düz səth ikinci plana keçir, əyri xətt və əyri səth isə birinci yerdə durur.

Canlı cisimlərin funksionallaşma prosesində təkcə məkanca təşkiledilmə deyil, zaman xüsusiyyətləri də daxili bioloji prosesin gedişində səciyyəvi cəhətlərə malikdir. Söhbət “bioloji saatlar”dan gedir. Belə ki, xarici mühitin dəyişən amillərinin orqanizmin müxtəlif ritmlərə uyğunlaşmasını tənzim edən (gecə və gündüzün, ilin fəsillərinin və s. dəyişməsi) canlı orqanizmin daxili zamanı qeyri –standart şəraitə düşdükdə adi ritmdən çıxır, mahiyyətcə özünütənzim edən sistem olduğundan, bu “saat”lar yenidən xarici zamanın ritminə yenidən uyğunlaşır.

Sosial strukturda məkan - zaman münasibətləri daha mürəkkəbdir. Burada tarixən insan fəaliyyəti və praktikası ilə şərtlənən sosial məkandan danışmaq olar. Onun xüsusi insan biosfer, planetar, kosmik məkanla bağlılığı vardır. Eyni zamanda insan tərəfindən yaradılmış infrastruktur, mənimsənilmiş ərazi, istifadə olunan su və hava okeanı, kocmik üfüqlər insanın həyat məkanını təşkil edir. Məkan strukturları özü-özünə, xaotik yaranmır, cəmiyyətin obyektiv təkamül prosesinin nəticəsidir, bu və ya digər xalqın məişət, mədəniyyət, iqtisadi, sosial inkişaf səviyyəsini əks etdirir, özündə müəyyən zamanın izlərini daşıyır. Bunlar “ikinci təbiəti” təşkil edən onun arxitekturasında, dəyişdirilmiş landşaftında həkk olunur.

Bioloji “planetar –kosmik zamandan fərqli olaraq sosial zaman qeyri-bərabər gedir. Əsrlər boyu sosial zaman nəzərə az çarpacaq dərəcədə inkişaf edirdi. XVII-XVIII əsrlərdəki elmi-texniki tərəqqi, XX əsrdəki elmi-texniki inqilab sosial varlığı dəyişdirdi, zamanın gedişini daha da sürətləndirdi, ictima-iqtisadi proseslərin inkişafına sıçrayış xarakteri verdi. Planetimiz bəşəriyyət üçün bir tam kimi “balaca”, “dar” oldu. Onun bir son nöqtəsindən digərinə keçid artıq saatlarla ölçülür. Bu əvvəlki əsrlərlə müqayisədə gediş ağılagəlməz dərəcədə dəyişmişdir.

Sosial zamanın strukturunun mürəkkəbliyindən danışarkən aşağıdakıları müvəqqəti xarakter daşıyan komponentləri konkret adamların fərdi varlığı, sosial kollektivlər, ayrıca cəmiyyətlər, millət, dövlət, bütün bəşəriyyət və s. onların hər birinin həyat tempi və zamanı fərqlidir.

Deyilənləri ümumiləşdirərək məkanı mövcudluq qaydası, yekcinslik, çoxmiqyaslılıq, müddətlilik, zamanı isə hadisələrin ardıcıllıq qaydası, dönməzlik, bütün istiqamətlərin bərabərliyi kimi müəyyənləşdirə bilərik.